
СЪДЪРЖАНИЕ:
НЯКОЛКО ДУМИ ЗА ИВАН АНТОНОВ И НЕГОВАТА АСТРОЛОГИЯ
ЧАСТ ПЪРВА – ЕЛЕМЕНТИ НА АСТРОЛОГИЯТА
І. ВЪВЕДЕНИЕ В АСТРОЛОГИЯТА – ОБЩИ ПРАВИЛА И ЗАКОНИ
1. Божествени принципи, закони, сили и форми в Астрологията.
2. Основни астрологични закони.
І-ят астрологичен закон.
ІІ-ят астрологичен закон.
ІІІ-ят астрологичен закон.
ІV-ят астрологичен закон.
V-ят астрологичен закон.
3. Важно астрологично правило.
4. Проява на 5-те основни добродетели в Астрологията.
Проява на петте добродетели като всички видове условия за човешкия живот.
Проява на петте добродетели в материалния свят.
Проява на петте добродетели вътре в човека и вън от него.
Проявите на Бога в Природата става по следния начин:
Проява на петте добродетели в човешките сетива.
Проява на петте добродетели в пръстите на ръката.
Аналогия на 5-те добродетели в Духовния свят.
ІІ. УЧЕНИЕ ЗА ДВАНАДЕСЕТТЕ ЗОДИАКАЛНИ ЗНАЦИ
Астрологията – наука за взаимовръзката между макро и микрокосмоса.
12-те зодиакални съзвездия.
12-те зодиакални знака като проява в четирите свята.
Второ подразделение на 12-те зодиакални знака като проява в четирите свята.
12-те зодиакални знака като проява на дванадесет Божествени извора на Живота.
12-те зодиакални знака като проява на четири състояния на материята.
Групиране на зодиакалните знаци на активни/мъжки и пасивни/женски.
12-те зодиакални знака като проява на Божествените принципи, закони, сили и форми.
1. Принципи.
2. Закони.
3. Сили.
4. Форми.
12-те зодиакални знака като функция в тялото на Космичния човек (макрокосмоса), съответно и в тялото на земния (микрокосмос).
12-те зодиакални знака като носители на правилни идеи, мисли, чувства и постъпки в живота на човека.
12-те зодиакални знака като необходима храна за Духа и душата на човека.
4-те тела на човека като връзка с петте Божествени принципа – Любов, Мъдрост, Истина, Правда и Добродетел.
Подразделяне на първичните животворни сили на 12-те зодиакални знака – електрични-положителни, електрични-отрицателни, магнетични-положителни и магнетични-отрицателни.
Съответствия на химическите елементи в четирите вида материя.
Подразделение на зодиакалните знаци на четири тригона (огнен, въздушен, воден и земен) и три кръста (кардинален, неподвижен и подвижен).
Четирите тригона.
Трите кръста.
Подразделение на зодиакалните знаци на физически, духовни и умствени.
Физически.
Духовни.
Умствени.
Отношение на зодиакалните знаци към частите на човешкото тяло.
Знакът Овен.
Знакът Телец.
ІІІ. УЧЕНИЕ ЗА СВЕТИЛАТА В СЛЪНЧЕВАТА СИСТЕМА
Симвология на светилата.
Окръжност.
Кръст.
Окръжност с център – Слънце.
Полуокръжност – Луна.
Меркурий.
Венера.
Марс.
Юпитер.
Сатурн.
Уран.
Нептун.
Плутон.
Точка на щастие.
Северен лунен възел.
Южен лунен възел.
Еволюционна и качествена подялба на светилата.
Добротворци – Слънце, Нептун, Уран, Юпитер и Венера.
Злотворци – Сатурн, Плутон и Марс.
Неутрални – Луна и Меркурий.
Смисъл на относителната подялба на светилата.
Движение на Слънцето и другите светила.
Главни характеристики на светилата от слънчевата система.
Слънцето.
Луната.
Меркурий.
Венера.
Марс.
Юпитер.
Сатурн.
Уран.
Нептун.
Плутон.
Връзки и отношения на светилата с частите на човешкото тяло.
Светилата над и под хоризонта.
Светилата и тяхното отношение към Природата и човека:
Светилата в Природата.
Цветовете и човекът.
ІV. УЧЕНИЕ ЗА ДОМОВЕТЕ (ГРАДИНИ, КЪЩИ)
Определяне на домовете в хороскопа.
Връзки, отношения и зависимости между 12-те зодиакални знаци, светилата от слънчевата система и домовете на Земята.
4-те основни, главни (кардинални) точки в хороскопа.
Асцендент.
М. С.
Оста – Asc.-Desc.
I.C.
Кратко за 12-те дома или градини и тяхното значение.
Значение на астрологичните домове (градини).
Значение на първи астрологичен дом.
Значение на втори астрологичен дом.
Значение на трети астрологичен дом.
Общо за първи, втори и трети домове.
Значение на четвърти астрологичен дом.
Значение на пети астрологичен дом.
Значение на шести астрологичен дом.
Общо за четвърти, пети и шести домове.
Значение на седми астрологичен дом.
Значение на осми астрологичен дом.
Значение на девети астрологичен дом.
Общо за седми, осми и девети домове.
Значение на десети астрологичен дом.
Значение на единадесети астрологичен дом.
Значение на дванадесети астрологичен дом.
Връзки на човешката душа с различните светове във вселената чрез различните домове.
Проява на петте основни добродетели в домовете.
Домовете като области на човешкото подсъзнание и свръхсъзнание.
Опозиционни двойки домове.
Първи-седми дом.
Втори-осми дом.
Трети-девети дом.
Четвърти-десети дом.
Пети-единадесети дом.
Шести-дванадесети дом.
Светила-домоуправители на домовете.
Първи дом.
Втори дом.
Трети дом.
Четвърти дом.
Пети дом.
Шести дом.
Седми дом.
Осми дом.
Девети дом.
Десети дом.
Единадесети дом.
Дванадесети дом.
Подялба на домовете на ъглови, следващи и падащи.
Ъглови домове – първи, четвърти, седми и десети.
Следващи домове – втори, пети, осми и единадесети.
Падащи домове – трети, шести, девети и дванадесети.
12 те домове като полета за дейността и проявите на Бога като Любов, Мъдрост и Истина за разните съзнания.
Проява на петте добродетели в астрологичните домове.
10, 11, 12 домове са управлявани от принципа на Божествената Любов.
7, 8, 9 домове са управлявани от принципа на Божествената Мъдрост.
4, 5, 6 домове са управлявани от принципа на Божествената Истина.
1, 2, 3 домове са управлявани от принципа на Божествената Правда и Добро.
Връзки и отношения на четирите вида съзнание с четирите тела на човека и четирите главни точки на хороскопа.
Връзки и отношения на астрологичните домове с разните съзнания и четирите тела на човека.
Съответствие на 4-те квадранта с 5-те основни добродетели.
Домовете във връзка с ангелските чинове.
Домове за благополучие, качества и дарования.
Данни за наследствеността в домовете.
V. СЪСТАВЯНЕ И ТЪЛКУВАНЕ НА ЗВЕЗДОСЛОВ (ХОРОСКОП)
Съставяне на звездослов (хороскоп).
Тълкуване на звездослов (хороскоп).
Последователност при тълкуване на хороскоп.
Физическото, органическото, психическото и умствено влияние на светилата върху човека.
Проява на 5-те основни добродетели в 4-те стихии.
Проява на 5-те основни добродетели в системите на човешкия организъм.
Влияние на „вътрешните“ планети.
Астрологични белези за годност на сетивата.
Отношение на човека към различните светове.
Връзки, отношения и обмяна с Божествения, Причинния свят.
По отношение на Ангелския свят:
По отношение на човешкия свят:
По отношение на животинския свят:
Звездата на маговете (седмолъчната звезда) – Пътят на всички Божествени благословения за човешкия живот на Земята.
Изчисляване на астрологичните часове за всеки ден чрез звездата на маговете (седмолъчната звезда).
Общи астрологични положения.
Закон на Хермес.
ЧАСТ ВТОРА – УЧЕНИЕ ЗА АСПЕКТИТЕ
І. ВИДОВЕТЕ АСПЕКТИ И ТЯХНОТО ВЛИЯНИЕ
Хармонични ъглови съчетания.
Дисхармоничните ъглови съчетания.
Обозначение на различните ъглови разстояния.
Съвпад, паралел и съвпад в скоби.
Образуващи се и разпадащи (разтурящи) се аспекти.
Ретроградно движение на планетите.
Стационарно движение на планетите.
Видове аспекти в зависимост от силата на влиянието си: слаби – разпадащите се аспекти; средни – образуващите се аспекти; силни – точните аспекти.
Отношение на слабите, средните и силните аспекти към ума, сърцето и волята на човека.
Хармонични слаби, средни и силни аспекти между светилата.
Общо за силата на образуващите и разпадащите се хармонични аспекти.
Образуващи се силни хармонични аспекти.
Дисхармонични слаби, средни и силни аспекти между светилата.
Общо за силата на образуващите и разпадащите се дисхармонични аспектни.
Образуващи се слаби дисхармонични съчетания.
Разпадащи се слаби дисхармонични съчетания.
Силата на дисхармонични аспекти.
Образуващи се средни дисхармонични съчетания.
Разпадащи се средни дисхармонични съчетания.
Образуващите се силни дисхармонични съчетания.
Разпадащите се силни дисхармонични аспекти.
Образуващи и разпадащи се аспекти помежду добротворните и злосторните светила.
Образуващи и разпадащи се аспекти помежду добротворци.
Образуващи и разпадащи се аспекти между злосторници.
Образуващи и разпадащи се аспекти между добротворците и злосторниците
Шест важни отношения между светилата.
Хармоничните съчетания на добротворците помежду им и на добротворците с неутралните.
Дисхармоничните съчетания на добротворците помежду им и на добротворците с неутралните.
Хармоничните съчетания на добротворците със злосторниците.
Дисхармоничните съчетания на добротворците със злосторниците.
Хармоничните съчетания на злосторниците помежду им и на злосторниците с неутралните светила.
Дисхармоничните съчетания на злосторниците помежду им и на злосторниците с неутралните светила.
Общо за хармоничните и дисхармоничните отношения между светилата.
Изчисляване на аспектите между светилата.
Граници (орбиси) на влияние на аспектите.
Съчетания на светилата в земни, водни, въздушни и огнени знаци.
Определяне на симпатиите (приятелствата) и антипатиите (враговете) между две лица.
Симпатии между две лица имаме:
Антипатии между две лица имаме:
Съизмерване на симпатиите и антипатиите.
Влияние на аспектите при най-важните показалци в хороскопа.
Слънцето.
Луната.
Меркурий.
Венера.
М. С. (горният меридиан).
Асцендентът (Аsc).
Общо за съчетанията на светилата.
ІІ. СЪЧЕТАНИЯ (АСПЕКТИ) МЕЖДУ СВЕТИЛАТА
Слънцето.
Слънцето – най-важното светило във всеки хороскоп.
Най-важната връзка в хороскопа – тази между Слънцето и Луната.
Общо за хармоничните и дисхармоничните съчетания на Слънцето с другите светила.
Аспекти на Слънцето и Луната.
Аспекти на Слънцето с Меркурий.
Аспекти на Слънцето с Венера.
Аспекти на Слънцето с Марс.
Аспекти на Слънцето с Юпитер.
Аспекти на Слънцето със Сатурн.
Аспекти на Слънцето с Уран.
Аспекти на Слънцето с Нептун.
Аспекти на Слънцето с Плутон.
Обобщение за съчетанията на Слънцето с всички светила.
Общо за съчетанията на Слънцето с другите светила.
Луната.
Луната и значението на нейните аспекти.
Аспекти на Луната с Меркурий.
Аспекти на Луната с Венера.
Аспекти на Луната и Марс.
Аспекти на Луната с Юпитер.
Аспекти на Луната със Сатурн.
Аспекти на Луната с Уран.
Аспекти на Луната с Нептун.
Аспекти на Луната с Плутон.
Общо за Луната и аспектите ù с всички светила.
Меркурий.
Аспекти на Меркурий с Венера.
Аспекти на Меркурий с Марс.
Аспекти на Меркурий с Юпитер.
Аспекти на Меркурий със Сатурн.
Аспекти на Меркурий с Уран.
Аспекти на Меркурий с Нептун.
Аспекти на Меркурий с Плутон.
Общо за съчетанията на Меркурий.
Венера.
Аспекти на Венера с всички светила.
Аспекти на Венера с Марс.
Аспекти на Венера с Юпитер.
Аспекти на Венера със Сатурн.
Аспекти на Венера с Уран.
Аспекти на Венера с Нептун.
Аспекти на Венера с Плутон.
Общо за Венера и съчетанието ù.
Марс.
Аспектите на Марс с останалите светила.
Аспектите на Марс с Юпитер.
Аспекти на Марс със Сатурн.
Аспекти на Марс с Уран.
Аспекти на Марс с Нептун.
Аспекти на Марс с Плутон.
Общо за Марс и съчетанията му с другите светила.
Юпитер.
Съчетанията на Юпитер с останалите светила.
Аспекти на Юпитер със Сатурн.
Аспекти на Юпитер с Уран.
Аспекти на Юпитер с Нептун.
Аспекти на Юпитер с Плутон.
Общо за Юпитер и съчетанията му.
Сатурн.
Аспектите на Сатурн с другите светила.
Аспекти на Сатурн с Уран.
Аспекти на Сатурн с Нептун.
Аспекти на Сатурн с Плутон.
Общо за Сатурн и неговите съчетания.
Уран.
Аспектите на Уран с другите светила.
Аспекти на Уран с Нептун.
Аспекти на Уран с Плутон.
Общо за Уран и съчетанието му с другите светила.
Нептун.
Аспекти на Нептун с Плутон.
Общо за Нептун и съчетанията му.
Плутон.
Общо за Плутон и съчетанията му.
ЧАСТ ТРЕТА – ОТНОШЕНИЯ МЕЖДУ АСТРОЛОГИЧНИТЕ ЕЛЕМЕНТИ – ЗНАЦИ, СВЕТИЛА И ДОМОВЕ
І. СВЕТИЛАТА В 12-ТЕ ЗОДИАКАЛНИ ЗНАКА
Светилата в 12-те зодиакални знака – хармонични и дисхармонични съчетания (аспекти) помежду им.
Влияние на светилата в огнени, въздушни, водни и земни знаци.
Светилата в огнените знаци.
Светилата във въздушните знаци.
Светилата във водните знаци.
Светилата в земни зодиакални знаци.
Общо за светилата в огнените, въздушните, водните и земните знаци.
Владение и заточение на светилата.
Зодиакалните знаци и тяхната подялба на деканати.
Чувствителни градуси в зодиакалните знаци.
ІІ. СВЕТИЛАТА В 12-ТЕ ДОМОВЕ (КЪЩИ)
Влияние на светилата в дванадесетте домове (къщи).
Значение на светилата в дванадесетте домове (къщи).
Влияние на Слънцето в 12-те домове.
Слънце в първи дом.
Слънце във втори дом.
Слънце в трети дом.
Слънце в четвърти дом.
Слънце в пети дом.
Слънце в шести дом.
Слънце в седми дом.
Слънце в осми дом.
Слънце в девети дом.
Слънце в десети дом.
Слънце в единадесети дом.
Слънце в дванадесети дом.
Влиянията на Луната в различните домове .
Луна в първи дом.
Луна във втори дом.
Луна в трети дом
Луна в четвърти дом
Луна в пети дом
Луна в шести дом
Луна в седми дом
Луна в осми дом
Луна в девети дом
Луна в десети дом
Луна в единадесети дом.
Луна в дванадесети дом.
Влияние на Меркурий в 12-те домове.
Меркурий в първи дом.
Меркурий във втори дом.
Меркурий в трети дом.
Меркурий в четвърти дом
Меркурий в пети дом.
Меркурий в шести дом
Меркурий в седми дом.
Меркурий в осми дом.
ПРИЛОЖЕНИЕ – РЪКОВОДСТВО ЗА ФРЕНОЛОГИЧНИ ИЗСЛЕДВАНИЯ
Увод
Основи на Френологията.
Общо разглеждане на главата.
Разглеждане на главата отпред.
Разглеждане на главата отстрани.
Разглеждане на главата отгоре.
Видът на челото.
Очертанието на веждите.
Видът на очите.
Видът на носа.
Видът на устата.
Видът на брадата.
Видът на ушите.
Темпераментите и техните особени сили.
Френологични карти.
Номерация на разните склонности и способности върху човешката глава според Р. Н. Фаулър.
Време.
Оригинален хороскоп на Тодор Ковачев, направен от Иван Антонов.
Астрологично писмо от Иван Антонов.
Кратък спомен на Магдалена Петрова за Иван Антонов.
Писмо на Иван Антонов до Благовест Жеков и до неговите родственици – Елена и Ставри.
Оригинален хороскоп на Христо Христов от Пловдив, направен от Иван Антонов през 1959 г.
ПРЕДИСЛОВИЕ
Изданието „Астрология – наука за звездите“ представлява един нов продукт, който цели най-вече да събере на едно място всички астрологични материали от Иван Антонов. До момента са ни известни най-общо три кръга лекции, които намират място и в настоящата книга. Първият кръг е лекционен курс, адресиран до братята и сестрите от Русе, започнат на 19 януари 1947 г. (в 18 ч 40 мин.), който продължава поне до 7 юли 1949 г. Ние разполагаме с оригиналния ръкопис, достигнал до нас благодарение на Магдалена Петрова от Варна, родом от Русе.
За втория кръг лекции се знае малко – 77 машинописни страници, озаглавени „Астрологията като наука“, които можем да датираме приблизително от около 1950 г. Третият кръг са познатите ни вече лекции, окомплектовани от Николай Монов през 1956 г., които са 361 машинописни страници.
Тук е моментът и мястото да изкажем благодарност на всички видими и невидими помощници, които наредиха обстоятелствата така, че тази книга да се появи на бял свят! Ние сме използвали всичко, което до момента е свършено от тези преди нас и сме с ясното съзнание, че надграждаме за тези, които ще бъдат след нас. Издаването на Лекциите на Иван Антонов в ХVІІІ том на „Изгрева“ даде лъч светлина и различна насока при изучаването на науката Астрология. А изданието на „Лекции по Астрология“ – том І и ІІ от екипа на Филип Филипов, допълни цялостната картина, а също така и стана повод и вдъхновение за настоящата книга – „Астрология – наука за звездите“.
Стремежът ни е бил да съхраним оригиналния изказ и терминология на автора. Използвани са чертежи, които са от оригиналните ръкописни и машинописни издания с цел по-голяма точност и нагледност на идеите, вложени там. Където е било възможно и удачно, сме използвали чертежи и бележки под линия от посочените по-горе две книжни издания.
Поднасяме настоящата работа на всички търсещи души, които, изучавайки науката Астрология, са имали усещането, че нещо им е непълно и недостатъчно. Част от него ние открихме тук, силно желаем същото и за вас!
НЯКОЛКО ДУМИ
ЗА ИВАН АНТОНОВ И НЕГОВАТА АСТРОЛОГИЯ
Иван Антонов-Изворски е роден е на 1. IX. 1899 г. в село Извор, Радомирско. Няма запазени документални факти за живота и дейността му и повечето биографични данни се базират единствено на спомени.
В паметта на своите съвременници Иван Антонов е среден на ръст, набит, с изключителна физическа сила; човек, който изпълнява точно своите задължения на мястото, на което е поставен. Има дар слово, говори убедително, не търпи възражение, тъй като владее добре Словото на Учителя.
Тодор Ковачев разказва подробни детайли от живота на Иван Антонов в VІІ том на поредицата „Изгревът“. От малък Иван остава сирак и е принуден да се бори с трудностите в живота. Важен момент от житейската му биография е срещата с Паша Теодорова, стенографката на Учителя. Той става домашен помощник в нейното семейство и това трасира по-нататъшната му съдба. Още в младежките си години има привилегията да се срещне с Учителя. В този момент не осъзнава в пълнота, че това ще се окаже най-важния момент в живота му. По-късно преразказва многократно историята за тази своя първа среща с Учителя. Благодарение на помощта на Паша и нейната сестра, Иван Антонов завършва средно образование и постъпва в Университета, следвайки българска филология. Работи във вестник „Зора“ като журналист. Наред с голямата си памет за текстове, притежава и добра музикална памет. Има собствена цигулка и умее да свири.
Иван Антонов си построява барака на братското място на Изгрева – стаята, в която живее, е три на четири квадратни метра. Той се превръща в един от най-ревностните последователи на Учителя и едно от главните действащи лица в Специалния клас. Заедно с Георги Радев и с Николай Дойнов често стават обект на добронамерени закачки от страна на Учителя, но наред с това е искано и тяхното мнение, становище по различни научни или др. въпроси.
Освен лекциите, които Иван Антонов слуша от Учителя, той се занимава с Астрология. Чете книги от западните окултисти, които се издават у нас, но чувства, че има нещо в тази наука, което не е в ред. Така започва да попълва празнотите с всичко, което научава от беседите за Астрология, хиромантия, френология, физиогномия. Учителят веднъж му казва: „Ама ти искаш ли да учиш Астрологията?“ И така го извиква и му е определя време кога да отива при него в приемната, за да му говори за Астрологията.
На Изгрева един от големите астролози е Георги Радев. Иван Антонов го смята за стълб в областта на Астрологията, като казва за него, че е голям интелект, знае много езици, ползва се от чуждата литература и изобщо, че е много начетен.
Иван Антонов се занимава с окултни науки, където основната наука е Астрологията, но тя винаги върви заедно с хиромантия, с френология и с физиогномия. Тези науки са просто в комплект. Така през 1938 г. той издава една малка книжка – „Ръководство за френологически изследвания“, на която се подписва като Иван Антонов Изворски. Заедно с Колю Каишев са инициатори за публикуване на голямата цветна френологична карта на Р. Н. Фаулър.
Основният труд на Иван Антонов са неговите лекции по Астрология, окомплектовани от Николай Монов през 1956 г.. Това са близо 400 машинописни страници, за които самият Иван Антонов казва на Тодор Ковачев, че има още толкова и желае да му ги продиктува, но така и не се дават условия за това. „Трябва този свитък от 400 листа, заедно с онази тетрадка, която имах и заедно с други неща, за които може да се намерят да се попълнят, да се направят. Значи като перспектива това остава за в бъдеще.“ – завършва Тодор Ковачев изказването си относно Астрологията на Иван Антонов. Тия знания са ценни с това, че съдържат информация, която Иван Антонов научава от Учителя – пряко от него, и косвено – чрез Словото му. Той до последния си час изучава това Слово, защото е познал още в ранната си възраст кой е Учителят. Прилага наученото така, както го е разбрал и е готов винаги да изпълни всичко, каквото Учителя му нареди, без всякакво колебание.
Въпреки, че живее изключително скромно, Иван Антонов се отказва доброволно от своята пенсия. Знаейки Астрология, прави звездослови (хороскопи) на тия, които искат това от него. Учителят го пита, като прави хороскопи, взема ли пари. Но на него не му е удобно да иска заплащане за труда си. „Е – казва Учителят, – който ти даде, без да му искаш, вземи ги с благодарност. Който не ти даде, не му искай, възнаграждението ще ти дойде по друг начин!“ И той така и прави до края на дните си. Заминава си от този свят в единадесет часа преди обед на 29. Х. 1964 г.
ЧАСТ ПЪРВА – ЕЛЕМЕНТИ НА АСТРОЛОГИЯТА
І. ВЪВЕДЕНИЕ В АСТРОЛОГИЯТА –
ОБЩИ ПРАВИЛА И ЗАКОНИ
1. Божествени принципи, закони, сили и форми в Астрологията.
Астрологията е наука, основана от самия Бог, за изучаване от човека Божествения порядък вътре в себе си и вън от себе си, т. е. в Природата, а Божественият порядък е създаден от проявите на Бога, като Любов, като Мъдрост, като Истина, като Правда, като Добро, вътре в човека в Духа му, в Душата му, в умът му, в сърцето му и в тялото му, а също и вън от човека в Природата, чрез Принципите, законите, силите и формите.
Астрологичните зодиакални знаци имат отношение към Божествените принципи, от тях извират (изхождат) всички видове основни начала, закони, сили, качества и свойства както и формите, следователно зодиакалните знаци означават Божествените принципи, светилата в слънчевата система, показват Божествените закони, съчетанията между светилата, показват Божествените сили, а астрологичните домове показват Божествените форми.
Следователно рожденият хороскоп на даден човек ни показва този човек, как е свързвал помежду им Божествените принципи, закони, сили и форми и какви отношения има към тях, т. е. за каква цел ги употребява.
Защото в човешкия свят на човека са дадени възможности да прави добро и зло, т. е. да преобръща доброто в зло, или злото в добро. Човек прави зло тогава, когато не се ръководи от Бога и не работи с Божествено знание, тогава всичко, каквото му се случва на такъв човек, се преобръща на зло. Човек може да прави добро само тогава, когато спазва Божествения порядък вътре в себе си и вън в Природата, тогава той се ръководи от Господа, има Божествено знание, с което си служи, благодарение на което всичко, което му се случва в живота, се преобръща на добро.
Обратно казано, човек, който най-много обича Господа и винаги се стреми да се ръководи от Господа, да се учи от Господа и да опазва Божествения порядък вътре в себе си и вън в Природата, такъв човек живее и работи при слънчева светлина и ясно може да вижда, кое е добро и кое е зло.
Човек, който не обича Господа и не се учи и стреми да се учи от Господа, може да се уподоби на такъв, който живее в пълна вътрешна и външна тъмнина, следствие, на което, той непрестанно се спъва, защото не вижда нищо.
Основният астрологичен закон гласи: звездите със своите сили и влияния управляват живота и съдбата на човека, а Божествената Мъдрост управлява звездите. Следователно, всеки човек, който се запознае с Божествената Мъдрост, може да изменя влиянията на звездите и сам става господар на съдбата си.
2. Основни астрологични закони.
Основни астрологични закони и важни правила, които трябва да се знаят и всякога да се помнят и да се имат предвид при тълкуването на всички видове хороскопи.
І-ят астрологичен закон.
Произхожда от Божествената Любов и той гласи: Всичко в живота и съдбата на земния човек е условно, т. е. става при точни определени условия, а всички условия произхождат от Божествената Любов.
ІІ-ят астрологичен закон.
Произхожда от Божествената Мъдрост и той гласи: Всичко в живота и съдбата на човека е променливо, а всички промени зависят от Божествената Мъдрост, която има за цел непрестанно в умствено, духовно и физическо отношение да пречиства, да преобразява, да обновява, да облагородява, да обогатява, да украсява и да усъвършенства човека, за да го доведе до безсмъртие.
ІІІ-ят астрологичен закон.
Произхожда от Божествената Истина и той гласи: Всичко в живота и съдбата на човека е гранично, т. е. става в определени граници по пространство и по сила. Следователно свободата или ограниченията в живота са в зависимост от отношенията на човека към Божествената Истина.
ІV-ят астрологичен закон.
Произхожда от Божествената Правда и той гласи: Всичко в живота и съдбата на земния човек, и доброто, и злото е временно, следователно трайността на доброто и злото в живота на човека са в зависимост от отношенията на човека към Божествената Правда.
V-ят астрологичен закон.
Произхожда от Божествената Добродетел и той гласи: Всичко в живота и съдбата на човека е относително, т. е. при Божествения порядък, който Господ е определил за човека, всичко, което се случва на човека, се преобръща на добро. Извън Божествения порядък всичко, което се случва, се преобръща на зло. С други думи казано, когато човек се стреми да живее и работи под ръководството на Господа, всичко в живота му бива за добро; когато човек работи и живее без ръководството на Господа, тогава всичко в живота му се преобръща на зло.
3. Важно астрологично правило.
Всички видове съчетания на всички светила помежду им във всички видове хороскопи, било за човеци или явления в Природата, трябва да се разглеждат или тълкуват винаги в три отношения, а именно:
1. Влиянията на съчетанията на физическото поле, т. е. върху физиката на човека и волята му;
2. Влиянията на съчетанията на духовното поле – върху сърцето и чувствата и желанията;
3. Влиянията на съчетанията в умственото поле – върху ума, мислите и идеите му.
4. Проява на 5-те основни добродетели в Астрологията.
Учителят казва: „Бог е познаваем за човешкото съзнание само като проява на човешката Любов, проява на Мъдрост, проява на Истина, проява на Правда, проява на Добро. По друг начин не е познаваем1.“
Проява на петте добродетели като всички видове условия за човешкия живот.
1. Божествената Любов определя количеството на всички видове условия за човешкия живот, на всички неща изобщо.
2. Божествената Мъдрост определя качеството на всички видове условия и неща изобщо.
3. Божествената Истина определя силите на всички условия и неща изобщо.
4. Божествената Правда определя трайността на всички условия и неща изобщо.
5. Божествената Добродетел определя плодотворността на всички условия и неща изобщо.
Проява на петте добродетели в материалния свят.
1. В материалния свят, цялата Природа, изобщо всичко е условно, зависещо от отношението към Божествената Любов.
2. Всичко е променливо, зависещо от проявлението на Божествената Мъдрост.
3. Всичко е гранично, зависещо от отношенията към Божествената Истина.
4. Всичко е временно, зависещо от отношението към Божествената Правда.
5. Всичко е относително, зависещо от отношенията към Божественото Добро.
Проява на петте добродетели вътре в човека и вън от него.
Проявите на Бога като Любов, Мъдрост, Истина, Правда и Добродетел биват вътре в човека и вън от човека, в Природата.
1. Проявите на Бога като Любов, вътре в човека, става чрез неговите чувства.
2. Проявите на Бога като Мъдрост, вътре в човека, става чрез мислите.
3. Проявите на Бога като Истина, вътре в човека, става чрез желанията.
4. Проявите на Бога като Правда, вътре в човека, става чрез словото, говора изобщо.
5. Проявите на Бога като ДОБРО в човека става чрез движенията, делата изобщо.
Проявите на Бога в Природата става по следния начин:
1. Божествената Любов дава всичките си благословения чрез слънчевата топлина.
2. Божествената Мъдрост се проявява и дава всичките си благословения чрез слънчевата светлина.
3. Божествената Истина се проявява и дава всичките си благословения чрез чистия въздух.
4. Божествената Правда се проявява и дава всичките си благословения чрез чистата вода.
5. Божественото Добро се проявява и дава всичките си благословения чрез Земята и плодородието изобщо.
Проява на петте добродетели в човешките сетива.
От проявите на Господа вътре в човека като Любов, Мъдрост, Истина, Правда и Добро зависи устройството, развитието, дейността и ползотворността на телесните усетоспособности и телесните органи изобщо.
1. Устройството и дейността на устата и вкусът изобщо се управляват от принципа на Любовта.
2. Устройството и дейността на ушите и слуха изобщо се управляват от принципа на Мъдростта.
3. Устройството и дейността на очите се управляват от принципа на Истината.
4. Устройството и дейността на носа и обонянието се управляват от принципа на Правдата.
5. Устройството и дейността на осезанието се управляват от Добродетелта.
Проява на петте добродетели в пръстите на ръката.
1. Палецът в човешката ръка показва връзките, отношенията и обмяната на човека с Божията Любов, т. е. до каква степен човек е работил под ръководството на Божията Любов.
2. Показалецът в човешката ръка показва до каква степен човек има правилно отношение и обмяна с Божията Истина.
3. Средният пръст показва до каква степен човек има отношение с Божествената Правда, т. е. до каква степен е работил под ръководството на Божествената Правда.
4. Безименият пръст показва до каква степен човек е работил под ръководството на Божествената Мъдрост.
5. Малкият пръст показва до каква степен човек е работил под ръководството на Божественото Добро.
Аналогия на 5-те добродетели в Духовния свят.
Идеите, мислите, желанията, копнежите най-напред се дават като семена на човека. За тяхното осъществяване се изискват съответни условия. Както за семената на всички растения е потребно да бъдат посети в почвата, да растат, да цъфват и да дават плодове, под благотворното въздействие на светлината, топлината, въздуха, водата и почвата, така също идеите, мислите, чувствата, желанията, копнежите и мечтите се посяват, никнат, развиват, цъфват и дават плод при благоприятни условия на духовна светлина, топлина, влага, въздух и почва:
1. В духовния живот на човека Добродетелта представлява почвата.
2. Влагата в духовния свят съответства на Правдата.
3. Топлината съответства на Любовта.
4. Въздухът съответства на Мъдростта.
5. Светлината съответства на Истината.
Следователно, човек може да придобива плодовете на щастието само когато посява техните семена в почвата на Добродетелта, разработва ги със законите на Правдата, стопля ги с Любовта си, пази ги с Мъдростта си и ги осветява с Истината си.
ІІ. УЧЕНИЕ ЗА ДВАНАДЕСЕТТЕ
ЗОДИАКАЛНИ ЗНАЦИ
Астрологията – наука за взаимовръзката между макро и микрокосмоса.
Астрологията е наука, която изучава връзките, отношенията, обмяната, взаимодействията и зависимостите между човека и цялата Вселена, Космоса и Природата. Човек е малка вселена – микрокосмос и в неговото развитие, устройство, живот и съдба взема участие цялата Вселена.
Астрологията разглежда целия космос като едно цяло, като единен организъм, който е тялото на Бога Вишни2. Звездните системи се разглеждат като отделни органи на Божествения космичен организъм, а човек – като клетка в Божественото тяло. Астрологията изучава принципите, силите, законите и живота на отделните звезди и влиянието им върху Земята, върху устройството, развитието, живота и съдбата на човека и на другите земни същества. Астрологията е първата и най-старата наука на Земята. Тя обхваща и обективизира всички останали науки, философии, религии и изкуства. Целта ù е да научи човека да познава Божествените (космични и природни) принципи, сили и закони, според които трябва да живее и преуспява във всяко отношение и да бъде винаги щастлив. Астрологията е единствената наука на Земята, която се занимава с миналото, настоящето и бъдещето на човека, Природата и Вселената. Всички други науки се занимават само с миналото.
Астрологията е органична, умствена и духовна математика. Затова главният метод за изучаване на човека (микрокосмоса), Природата и Вселената (макрокосмоса) е математиката. Изучавайки Астрология, човек се поставя в разумни и съзнателни отношения с Природата и с всички светове във Вселената. Без познаването и животът на човека преминава в тъмнина, безцелност и безсмисленост.
Основните начала и истини в Астрологията гласят: звездите с космичните си лъчи управляват устройството, развитието, живота и съдбата на човека, а Божествената Мъдрост управлява звездите. Следователно онези хора, които се запознаят с Божествената Мъдрост (науката Астрология), ще могат да изменят влиянията на звездите и сами да станат господари на живота и съдбата си.
Астрологията е умствена и духовна светлина, с която човек узнава своето минало, настояще и бъдеще.
Основните елементи на науката Астрология са:
1. Дванадесетте зодиакални съзвездия.
2. Светилата от слънчевата система.
3. Домовете-градини.
12-те зодиакални съзвездия.
Дванадесетте зодиакални животворящи и животодателни съзвездия представляват грамадни струпвания от звездни системи, които опасват нашата Земя във вид на широк небесен пояс. Дванадесетте зодиакални съзвездия са дванадесет звездни океана – източници на различни космични лъчи и сини. Тези лъчи и сили обуславят устройството, развитието, живота и съдбата на човека, неговата физическа, умствена и душевна дейност. Те имат отношение също и към цялото животинско, растително и минерално царство на Земята.
Светилата от слънчевата система са възприематели, носители и проводници на мировите зодиакални сили към Земята и нейния живот.
Символичните знаци и наименованията на дванадесетте зодиакални съзвездия и тяхната природа са следните:
Овен – огнен, мъжки, електричен, активен, северен.
Телец – земен, женски, магнетичен, пасивен, северен.
Близнаци – въздушен, мъжки, електричен, активен, северен.
Рак – воден, женски, магнетичен, пасивен, северен.
Лъв – огнен, мъжки, електричен, активен, северен.
Дева – земен, женски, магнетичен, пасивен, северен
Везни – въздушен, мъжки, електричен, активен, южен
Скорпион – воден, женски, магнетичен, пасивен, южен
Стрелец – огнен, мъжки, електричен, активен, южен.
Козирог – земен, женски, магнетичен, пасивен, южен.
Водолей – въздушен, мъжки, електричен, активен, южен
Риби – воден, женски, магнетичен, пасивен, южен.
Космичните лъчи на съзвездията
,
,
създават елементите, образуващи светлината и огъня.
Космичните лъчи на съзвездията
,
,
създават елементите, които образуват въздуха.
Космичните лъчи на съзвездията
,
,
създават елементите, които образуват водата.
Космичните лъчи на съзвездията
,
,
създават елементите, които образуват Земята.
Шестте зодиакални съзвездия
,
,
,
,
,
с космичните си лъчи създават електричните, активните, мъжките сили. А другите шест –
,
,
,
,
,
с космичните си лъчи създават магнетичните, пасивните, женските сили, качества и свойства.
Зодиакалните знаци Овен, Телец, Близнаци, Рак, Лъв и Дева се наричат северни. Следователно светилата, когато се намират в тях ще имат северна деклинация. Това с най-голяма точност важи за Слънцето. За другите светила важи с малки изключения.
Знаците Везни, Скорпион, Стрелец, Козирог, Водолей и Риби се наричат южни. Слънцето, когато се намира в тези знаци има южна деклинация. Същото се отнася и за другите светила с малки изключения.
12-те зодиакални знака като проява в четирите свята.
Както във всяка област на човешката умствена, духовна и физическа дейност Учителят внесе нова светлина и даде велики откровения, така той даде и най-великите откровения и в областта на Астрологията. Той сам казва, че да се разбере в пълнота новото, което внася в човешкия живот и особено в Астрологията, необходими ще бъдат 350 000 години на човечеството. Защото за пръв път в историята на човечеството се дава ново Божествено Слово, което трябва де се приложи по принципите, законите, силите и формите на Божествената Любов, Мъдрост и Истина. Най-великите астрологични откровения и новата светлина, която Учителят дава за разбирането, изучаването, приложението на астрологичните истини, са следните:
Дванадесетте астрологични знаци са носители на неизброими животворни сили, качества и свойства. Учителят ги нарича 12 Божествени извори на живота. Те се подразделят както следва:
Първите три астрологични знаци – Овен, Телец, Близнаци имат отношение към устройството, дейността и проявите на физическата материя.
Втората тройка знаци – Рак. Лъв, и Дева имат отношение към всички области на духовния (чувствения) свят.
Третата тройка знаци – Везни, Скорпион и Стрелец имат отношение към дейността и проявите въз всички области на умствения свят.
Четвъртата тройка знаци – Козирог, Водолей и Риби са проводници на всички жизнедателни сили и благословения от Божествения свят (Причинния свят), за човека и живота на Земята изобщо.
Второ подразделение на 12-те зодиакални знака като проява в четирите свята.
Според учението на Учителя устройството на човека е образувано и представлява две Божествени плодни дървета. Корените на първото дърво са в Причинния свят, т. е. в огнените знаци, дънерът и стъблото му са в Умствения свят, листата и цветовете – в Духовния свят, а плодовете се раждат в материалния свят. Корените на второто дърво са в земните знаци, т. е. в материалните светове; дънерът, клоните и стъблото са в духовните светове, т. е. във водните знаци; листата и цветовете са в умствените, т. е. във въздушните знаци, а плодовете са в Причинния свят, т. е. в огнените знаци. Следователно част от соковете на храната, която човек придобива в материалния свят по законите на Доброто, е необходимо да бъде изпратена в клоните и стъблото, цветовете и плодовете. А част от благословенията, които човек възприема от Божествените идеи с корените на Духа и душата си в Причинния свят, трябва да изпраща за стеблата и клоните в Умствения свят, за листата и цветовете в Духовния свят и за плодовете в материалния свят.
Накратко казано, човек трябва да даде на ума, сърцето и волята част от всичко, което възприема с Духа и душата си от висшите светове. Част от всички блага, които човек приема от материалния свят чрез тялото и волята си, той трябва да изпрати на сърцето, ума, Духа и душата си. Следователно най-важната наука, която човек трябва да знае, е да превръща силите от низшите светове в плодове за по-висшите светове, а от силите и благословенията, които човек получава от по-висшите светове, да създава плодове за по-низшите светове.
Човек е същество, което едновременно действа, развива се, проявява се и има постижения в четири свята. В материалния свят човек действа, развива се, проявява се и придобива плодове посредством физическото си тяло и волята си. В Духовния свят човек работи, развива се, проявява се и придобива плодове чрез сърцето и волята си. В Умствения свят човек работи с ума и волята си и придобива плодове от мисли. В Причинния свят човек работи с Духа, волята и душата си и придобива плодове от идеи.
Огнените знаци служат за връзки, отношения и обмяна на човека със световете на Любовта и Мъдростта, т. е. с Причинния свят, който дава условия и възможности за дейност, развитие, прояви и постижения на човешкия Дух и душа. Чрез огнените знаци световете на Любовта и Мъдростта посяват в Духа и душата на човека семената на всички видове Божествени идеи и благословения. Само чрез огнените зодиакални знаци човек може да познае дейността и проявите на Бога като Любов, Мъдрост, Истина, Правда и Добро в Духа и душата на човека.
Въздушните зодиакални знаци служат за образуване на връзки, отношения и обмяна на човека посредством висшия му разум с всички степени Умствени светове, т. е. със световете на Истината. Следователно въздушните знаци са полета, среди, условия и възможности за дейност, развитие, прояви и постижения на висшия човешки разум. Чрез въздушните знаци умствените светове посяват семената на Божественото знание във висшия разум на човека. Само посредством въздушните зодиакални знаци човек може да придобие истинско познание за дейността и проявите на Господа като Любов, Мъдрост, Истина, Правда и Добро в умствените светове и във висшия разум изобщо.
Водните зодиакални знаци служат за образуване на връзки, отношения и обмяна на човека посредством сърцето му с всички Духовни светове, т. е. със световете на Божествената Правда. Чрез водните знаци духовните светове посяват семената на всички добродетели в сърцето на човека. Следователно чрез зодиакалните водни знаци човек може да има развитие, дейност, прояви и постижения на сърцето си и да придобие всички видове добродетели. Само чрез водните знаци човек може да придобие истинско знание за дейността и проявите на Господа като Любов, Мъдрост, Истина, Правда и Добро във всички духовни светове и в сърцето си.
Земните зодиакални знаци служат за образуване на връзки, отношения и обмяна на човека посредством низшия ум, сетивата и физическото му тяло с всички видове материални светове. Чрез земните зодиакални знаци всички видове материални светове посяват Божествените семена на Доброто в ума и в тялото на човека, от които семена се придобиват плодовете на истинското щастие. Земните знаци дават всички условия и възможности за дейност, развитие, прояви и постижения на човешкия ум и човешкото тяло. Само чрез изучаване на земните знаци човек може да придобие истинско знание за дейността и проявите на Господа като Любов, Мъдрост, Истина, Правда и Добро в ума, в сетивата, в тялото и във волята на човека, както и в цялата Природа, т. е. във всички материални светове.
12-те зодиакални знака като проява на дванадесет Божествени извора на Живота.
Зодиакалните знаци са образувани от милиарди слънчеви системи, които се наричат съзвездия. Гледани от Земята, те образуват в небесното пространство един широк пояс, в средата на който се намира нашата слънчева система. По тази именно причина при въртенето на Земята около Слънцето в продължение на една година ние виждаме Слънцето да преминава през всички зодиакални знаци. Поясът, образуван от зодиакалните знаци, се разпростира на ширина от 7-8°. Всяко зодиакално съзвездие заема от небесната окръжност, т. е. от пояса, който образува, дъга от 30°. Следователно всички зодиакални знаци, които са дванадесет на брой, образуват целия небесен пояс. Според Учението на Учителя и според неговите думи, зодиакалните знаци са дванадесет Божествени извора на Живота, както и на всички Божествени сили, необходими за Живота:
1. Огнените знаци Овен, Лъв и Стрелец са извори на Живота и жизнедателните сили, произлизащи от световете на Божествената Любов и Мъдрост. Тези знаци, както и всичко, което произхожда от тях, са свързани с дейността и проявите на човешкия Дух в Причинния, Умствения, Духовния и физическия свят.
2. Въздушните знаци Близнаци, Везни и Водолей са извори на Живота и жизнедателните сили, произлизащи от световете на Божествената Истина. Тези знаци са свързани с дейността и проявите на човешкия Дух чрез ума и разума във физическия, Духовния и Умствения свят.
3. Водните знаци Рак, Скорпион и Риби са извори на Живота и жизнедателните сили, произлизащи от световете на Божествената Правда. Тези знаци са свързани с дейността и проявите на човешката душа чрез сърцето във физическия, Духовния и Умствения свят.
4. Земните знаци Телец, Дева и Козирог са извори на Живота и жизнедателните сили, излизащи от света на Божествената Добродетел. Тези три знака са свързани с дейността и проявите на човешката душа чрез волята и тялото във физическия, Умствения и Духовния свят.
Огнените знаци са извори на Божествената Любов и Мъдрост, от които както Космичният, така и земният човек черпят Живота и всички жизнедателни сили.
Въздушните знаци са Божествени извори на Истината, от която както Космичният, така и земният човек непрестанно възприемат всяка разумност, Знание и Светлина, всяка Свобода, красота и щастие.
Водните знаци са извори на Божествената Правда, от която човек непрестанно възприема времето, трайността и Божествения порядък както в себе си, така и вън в Природата. Следователно Божествената Правда е която поддържа Божествения порядък и Божествените закони както в Космичния, така и в земния човек, а също и в цялата Природа.
Земните знаци са вечни извори на Божественото Добро, от което както Космичният човек – макрокосмосът, така и земният човек – микрокосмосът непрестанно възприемат всяка храна и всички блага за тялото, сърцето, ума, душата и Духа си.
Огненият знак Овен е извор на Божествената Любов и Мъдрост, от който непрестанно извират Живота и жизнедателните сили на всяка Светлина и Топлина за материалния, физическия свят. Огненият знак Лъв е извор на Божествената Любов и Мъдрост, от който непрестанно извират Живота и жизнедателните сили на всяка Светлина и Топлина за всички духовни светове. Огненият знак Стрелец е извор на Божествената Любов и Мъдрост, от който непрестанно извират Живота и жизнедателните сили на всяка Светлина и Топлина за всички умствени светове.
Въздушният знак Близнаци е извор на Божествената Истина, от който както Космичният, така и земният човек непрестанно възприемат силите и законите за живота, развитието, дейността, проявите и постиженията на човешкия ум в материалния, физическия живот. Въздушният знак Везни е извор на Божествената Истина, от който всички духовни светове непрестанно черпят силите и законите за дейност, развитие, прояви и постижения на духовния ум. Въздушният знак Водолей е извор на Божествената Истина, от който непрестанно извират всички Божествени условия и благословения за дейност, развитие, прояви и постижения на разума във всички умствени светове.
Водният знак Рак е извор на Божествената Правда, от който изтичат всички Божествени условия и благословения за дейност, развитие, прояви и постижения на човешкото сърце в материалния, физическия свят. Водният знак Скорпион е извор на Божествената Правда, от който извират всички Божествени условия и благословения за дейност, развитие, прояви и постижения на човешкото сърце в духовните светове. Водният знак Риби е извор на Божествената Правда в умствените светове, от който непрестанно извират всички Божествени условия и благословения за дейност, развитие, прояви и постижения на сърдечния живот в умствените светове, както и на човешкото сърце, свързано с умствените светове.
Земният знак Телец е извор на Божественото Добро, от който непрестанно извират всички Божествени условия и благословения за устройството, храната, дейността, проявите и постиженията на човешката воля и човешкото тяло в материалния, физическия свят. Земният знак Дева е извор на Божественото Добро в духовните светове, от който непрестанно изтичат всички Божествени условия и благословения, всички видове Божествена храна за устройството, развитието, дейността, проявите и постиженията на човешкото Духовно тяло и духовна воля, посредством които човек може да има връзки, отношения и обмяна с всички духовни светове. Земният знак Козирог е извор на Божественото Добро в умствените светове, от който непрестанно изтичат всички Божествени условия и благословения и Божествената храна за дейност, прояви и постижения на Умственото тяло и волята на човека, посредством които той има връзки и обмяна с умствените светове.
12-те зодиакални знака като проява на четири състояния на материята.
Огнените знаци са основи и представители на най-висшето състояние на материята – светлинното лъчистото състояние във всички светове. А само материя, която е в светлинно и лъчисто състояние, може да бъде най-добър носител, проводник и изявител на Божествената Любов и Мъдрост.
Въздушните знаци са основи и представители на въздухообразното състояние на материята във всички светове. Само въздухообразното състояние на материята е най-добър възприемател, носител, проводник и изявител на Божествената мисъл, проявяваща се във всички светове.
Водните знаци са представители на течното състояние на материята във всички светове. А само течното състояние на материята е най-добър проводник, възприемател, носител и изявител на Божествените чувства и желания във всички светове.
Земните знаци са представители на твърдото състояние на материята във всички светове. А само в твърдото състояние на материята могат да се образуват, да бъдат устойчиви и да се изявяват Божествените форми, чрез които действа и се изявява Божията Воля във всички светове.
Групиране на зодиакалните знаци на активни/мъжки и пасивни/женски.
В зависимост от различието на силите, качествата и свойствата си дванадесетте зодиакални знаци се разпределят и групират по много начини, но главните разпределения са следните: всички огнени и въздушни знаци се наричат мъжки, електрични, положителни и активни; всички водни и земни знаци се наричат женски, магнетични, отрицателни и пасивни. Чрез всички огнени и въздушни знаци действа и се проявява Божественият Дух, а чрез всички водни и земни знаци се проявява Божествената душа.
С други думи, чрез огнените и въздушните зодиакални знаци действат и се проявяват световете на Божествената Мъдрост, а чрез всички водни и земни знаци действа и се проявява Божествената Любов. Чрез огнените и въздушните знаци действат и се проявяват Божествените принципи и закони, а чрез водните и земни знаци действат и се проявяват Божествените сили и форми.
12-те зодиакални знака като проява на Божествените принципи, закони, сили и форми.
Огнените знаци са представители, носители, изявители и изразители на Божествените основи и начала, на Божествените принципи във физическия, Духовния и Умствения свят. Въздушните знаци са представители, носители, изявители и изразители на Божествените мисли и на Божествените закони във всички светове. Водните знаци са представители, носители, изявители и изразители на Божествените чувства и Божествените жизнедателни сили във всички светове. Земните знаци са представители, носители, изявители и изразители на Божествените форми и дела във всички светове.
1. Принципи.
Чрез зодиакалния знак Овен действа и се проявява Божественият Дух във физическото поле като принципи. Чрез зодиакалния знак Лъв действа и се проявява Божественият Дух в духовното поле като принципи. Чрез зодиакалния знак Стрелец действа и се проявява Божественият Дух в умственото поле като принципи.
2. Закони.
Чрез зодиакалния знак Близнаци действа и се проявява Божественият Дух посредством ума като закони и мисли във физическото поле. Чрез зодиакалния знак Везни действа и се проявява Божественият Дух посредством разума като закони и мисли в духовното поле. Чрез зодиакалния знак Водолей действа и се проявява Божественият Дух посредством разума като закони и мисли в умственото поле.
3. Сили.
Чрез зодиакалния знак Рак действа и се проявява Божествената и човешката душа като сила, чувства и желания чрез сърцето във физическото поле. Чрез зодиакалния знак Скорпион действа и се проявява Божествената и човешката душа като сили, чувства и желания посредством сърцето в Духовния свят. Чрез зодиакалния знак Риби действа и се проявява Божествената и човешката душа като сили, чувства и желания посредством сърцето в умственото поле.
4. Форми.
Чрез зодиакалния знак Телец действат и се проявяват Божествената и човешката душа посредством волята като форми и дела във физическото поле. Чрез знака Дева действа и се проявява Божествената и човешката душа посредством волята като форми и дела в духовното поле. А посредством знака Козирог действа и се проявява Божествената и човешката душа посредством волята като форми и дела в умственото поле.
Чрез огнените зодиакални знаци човек може да изучава и да придобива истински познания посредством Духа и душата си за дейността и проявите на Господа като принципи във всички светове и вътре в себе си.
Чрез въздушните зодиакални знаци човек може да изучава и придобива познания посредством висшия си разум за дейността и проявите на Бога като закони във всички видове светове и вътре в себе си.
Чрез водните зодиакални знаци човек може да изучава и придобива познания посредством сърцето си за дейността и проявите на Бога като сили във всички светове и вътре в себе си.
Чрез земните зодиакални знаци човек може да изучава и придобива познания посредством ума, сетивата и тялото си за дейността и проявите на Бога като форми и да придобива познания чрез формите въобще във всички материални светове и вътре в себе си.
12-те зодиакални знака като функция в тялото на Космичния човек (макрокосмоса), съответно и в тялото на земния (микрокосмос).
Всички зодиакални знаци са свързани помежду си и влизат в устройството, развитието, дейността и проявите на тялото на Космичния човек, за когото се казва, че е създаден по образ и подобие на Бога. Но и за земния човек се казва, че е малка вселена – микрокосмос, т. е. Космичен човек, но още в зародиш. Следователно всички зодиакални знаци имат отношение към устройството, развитието, дейността и проявите на телесния земен човек, т. е. на земното човешко тяло, както и на целия човек изобщо. Както за Космичния човек – макрокосмоса, така и за земния човек – микрокосмоса зодиакалните знаци извършват една и съща работа и служба:
Така например, както в тялото на Космичния човек, така и в тялото на земния човек огнените зодиакални знаци имат отношение към устройството, развитието, дейността и проявите на централната нервна система, както и към лъчистата светлинна материя, която влиза в устройството на човешкото тяло изобщо.
Въздушните знаци както в Космичния човек, така и в земния човек имат отношение към устройството, развитието, дейността и проявите на дихателната и кръвоносната система, както и към въздухообразната материя, която влиза в устройството им.
Водните знаци както в Космичния човек – макрокосмоса, така също и в земния човек – микрокосмоса имат отношение към материята и силите, които образуват устройството на симпатиковата вегетативна нервна система, състава на кръвта и лимфата и въобще на течностите в организма. Следователно водните знаци имат отношение към устройството, развитието, дейността и проявите на тези системи.
Земните знаци както в Космичния човек, така и в земния човек имат отношение към твърдата материя и нейните сили, които влизат в устройството на костната и мускулната система, на стомашната и храносмилателната система и на други органи. Следователно земните зодиакални знаци имат отношение към дейността, развитието и проявите на тези системи.
Трябва да се знае и винаги да се помни, че земният човек – микрокосмосът влиза като клетка в организма на Космичния човек – макрокосмоса. Следователно каквито са силите и законите за живота, дейността, развитието, проявите и постиженията на Космичния човек, такива са и за земния човек. Земният човек – микрокосмосът трябва непрестанно да изучава силите, законите и порядъка в устройството и развитието на Космичния човек в неговия целокупен живот, защото същите сили, закони и порядки важат и за земния човек.
12-те зодиакални знака като носители на правилни идеи, мисли, чувства и постъпки в живота на човека.
Чрез огнените знаци човек образува връзки, отношения и обмяна със световете на Любовта и Мъдростта посредством Духа и душата си. Чрез въздушните знаци човек образува връзки, отношения и обмяна с всички умствени светове посредством ума и разума си. Чрез водните знаци човек образува връзки, отношения и обмяна с всички духовни светове посредством сърцето си. Чрез земните знаци човек образува връзки, отношения и обмяна с всички материални светове посредством тялото си.
Огнените зодиакални знаци са представители на Божествените светове, от които човек възприема Божествените идеи. Въздушните зодиакални знаци са представители на умствените светове, от които човек възприема Божествените мисли. Водните зодиакални знаци са представители на духовните светове, от които човек възприема Божествените чувства. Земните зодиакални знаци са представители на материалните светове, от които човек черпи материали за устройството на своето тяло, както и сили за неговата дейност.
Задачата на човека се състои в това да образува правилни мисли от идеите, възприети от огнените знаци, от правилните мисли да образува правилни чувства, а от правилните чувства да образува правилни действия. От Божествените мисли, които човек възприема чрез въздушните знаци, трябва да се образуват Божествени идеи, а също и правилни чувства, а от правилните чувства – правилни действия. От Божествените чувства, които човек възприема от духовните светове чрез водните знаци посредством сърцето си, човек трябва да образува правилни мисли, от правилните мисли трябва да образува правилни идеи, а също от Божествените чувства трябва да образува правилни действия. От материалите на Доброто, които човек възприема от световете на земните знаци посредством сетивата си, трябва да образува правилни чувства и желания, от чувствата и желанията да образува правилни мисли, а от правилните мисли – правилни идеи.
Следователно човек е същество, което за да живее и да се развива правилно в умствено, духовно и физическо отношение е необходимо Божествените сили и благословения, които получава от материалния свят да ги преработва според законите на Доброто и да изпраща плодовете на духовните, умствените и причинните светове. Божествените сили и благословения, които получава от духовните светове, човек трябва да преработва по законите на Божествената Правда и да създава и изпраща плодовете на умствените, причинните и материалните светове. Силите и благословенията, които получава от умствените светове чрез мислите си, човек трябва да преработва по законите на Истината и да създава и изпраща плодове за умствените, причинните и материалните светове. Силите и благословенията, които човек получава от световете на Любовта и Мъдростта чрез Божествените идеи, трябва да преработва в Духа и душата си и да образува и изпраща плодове в Умствения, Духовния и материалния свят.
С други думи, с делата си в материалния свят човек трябва да образува правилни чувства, от правилните чувства трябва да образува правилни мисли, а от правилните мисли – правилни идеи. С чувствата и желанията на сърцето си човек трябва да създава правилни действия, а също – правилни мисли и идеи. С мислите на ума си човек трябва да образува висши идеи за Божествените светове, а после и правилни чувства и желания за духовните светове и правилни действия за материалните светове. От идеите на Духа и душата си човек трябва да образува правилни мисли за разума си, от правилните мисли трябва да образува правилни чувства и желания за сърцето си, а от правилните чувства да образува правилни действия за волята си.
12-те зодиакални знака като необходима храна за Духа и душата на човека.
Чрез огнените зодиакални знаци Духът и душата на човека придобиват и възприемат от световете на Любовта и Мъдростта своята храна, която служи за устройството на Причинното тяло на човека. Също така придобиват и възприемат жизнедателни сили за поддържането на живота, развитието, дейността, проявите и постиженията на Причинното тяло. Чрез огнените зодиакални знаци Духът и душата придобиват и възприемат от световете на Любовта и Мъдростта онази материя, която служи за устройството, развитието, дейността и проявите на системите и органите на физическото тяло на човека. Тези системи и органи служат за възприемане, обработване и оползотворяване на храната и жизнедателните сили от слънчевата светлина и топлина.
Чрез въздушните зодиакални знаци Духът и душата на човека посредством ума и разума придобиват и възприемат от всички умствени светове на Истината онази храна, която служи за устройството, развитието, дейността, проявите и постиженията на Умственото човешко тяло във всички умствени светове. Посредством ума и разума Духът и душата придобиват и възприемат онази материя и жизнедателни сили, които служат за устройството, развитието, дейността и проявите на системите и органите на физическото тяло, които служат за възприемане, обработване и оползотворяване на храната и жизнедателните сили от въздуха.
Чрез водните зодиакални знаци Духът и душата на човека посредством сърцето придобиват и възприемат храна и жизнедателни сили от всички духовни светове. Тези храна и сили служат за устройството, живота, развитието, дейността, проявите и постиженията на Духовното (Чувствено, Астрално) тяло на човека, чрез което човек може да има връзки, отношения и обмяна с всички духовни светове. Също така Духът и душата придобиват и възприемат от духовните светове онази материя, която се използва за устройството, развитието, дейността и проявите на онези системи и органи на физическото тяло, които служат за възприемане, преработване и оползотворяване на хранителните и жизнедателни сили от водата.
Чрез земните зодиакални знаци Духът и душата на човека придобиват и възприемат посредством петте си сетива от всички материални светове храна и жизнедателни сили, които служат за устройството, живота, дейността, проявите и постиженията на физическото човешко тяло в материалния свят. Също така чрез земните зодиакални знаци Духът и душата на човека придобиват и възприемат от всички материални светове онази материя, която се използва за устройството, дейността и развитието на онези системи и органи на физическото човешко тяло, които служат за възприемане, придобиване и оползотворяване на храната и жизнедателните сили от плодовете на Земята и от Земята изобщо.
4-те тела на човека като връзка с петте Божествени принципа – Любов, Мъдрост, Истина, Правда и Добродетел.
Причинното тяло на човека служи за връзки, отношения и обмяна на човешкия Дух и на човешката душа със световете на Любовта и Мъдростта.
Умственото тяло на човека служи за връзки, отношения и обмяна на човешкия Дух и на човешката душа с всички светове на Истината, т. е. с всички умствени светове.
Духовното тяло на човека служи за връзки, отношения и обмяна на човешкия Дух и на човешката душа с всички духовни светове, т. е. със световете на Правдата.
Физическото тяло на човека служи за връзки, отношения и обмяна на човешкия Дух и на човешката душа с всички материални светове, т. е. със световете на Доброто.
С други думи, Причинното тяло на човека служи на човешкия Дух и на човешката душа за изучаване, опознаване и усвояване на дейността и проявите на Господа като Любов, Мъдрост, Истина, Правда и Добро в световете на Любовта и Мъдростта.
Умственото тяло на човека служи на човешкия Дух и на човешката душа за изучаване, опознаване и усвояване на дейността и проявите на Господа като Любов, Мъдрост, Истина, Правда и Добро в световете на Истината.
Духовното тяло на човека служи на човешкия Дух и на човешката душа за изучаване, опознаване и усвояване на дейността и проявите на Господа като Любов, Мъдрост, Истина, Правда и Добро в световете на Правдата, т. е. в духовните светове.
Физическото тяло на човека служи на човешкия Дух и на човешката душа за изучаване, опознаване и усвояване дейността и проявите на Господа като Любов, Мъдрост, Истина, Правда и Добро в световете на Доброто, т. е. във всички материални светове.
Подразделяне на първичните животворни сили на 12-те зодиакални знака – електрични-положителни, електрични-отрицателни, магнетични-положителни и магнетични-отрицателни.
Дванадесетте зодиакални знаци са вечни Божествени извори на първични, животворни и благодатни сили, от които произхождат милиарди разновидности животворни сили по качество в зависимост от световете, които са преработили първичните сили. Първичните животворни сили на дванадесетте зодиакални знаци се подразделят основно на четири разновидности: електрични-положителни, електрични-отрицателни, магнетични-положителни и магнетични-отрицателни.
Всички огнени зодиакални знаци са извори на първични животворни сили, които са носители на положителни електрични сили. Всички въздушни зодиакални знаци са извори и носители на първични отрицателни електрични сили. Всички водни зодиакални знаци са извори и носители на първични магнетични положителни сили. Всички земни зодиакални знаци са извори и носители на първични отрицателни магнетични сили.
Огнените знаци са свързани с дейността и проявите на човешкия Дух, който винаги е носител на първични положителни електрични сили. Противоположен полюс на човешкия Дух е човешкият ум, който е свързан с отрицателните електрични сили на въздушните знаци, защото всеки огнен знак има за противоположен полюс въздушен знак. Всички водни знаци са извори и носители на първични магнетични положителни сили, чрез които зодиакални знаци и сили действа, работи и се проявява човешката душа. Противоположен полюс на водните са земните знаци, които са извори и носители на първични отрицателни магнетични сили. Тези сили се възприемат, обработват, видоизменят и оползотворяват от човешкото сърце.
Накратко казано, огнените зодиакални знаци са представители на човешкия Дух и поле за дейност на човешкия Дух, а противоположен полюс на Духа е ума, който е свързан с въздушните знаци. Водните зодиакални знаци са поле за дейност на човешката душа, чийто противоположен полюс е човешкото сърце. То има за поле на дейност и прояви земните знаци. С други думи, човешкият ум, който е производител на Светлина, черпи своите животворни и творчески сили от Духа. А човешкото сърце, което е производител на Топлина и чувства, черпи своите творчески сили от душата.
Посредством огнените знаци човешкият Дух се свързва и има отношение с Божествения свят, от който черпи животворни положителни електрични сили. Чрез въздушните знаци човешкият ум се свързва и има отношения и обмяна с умствените светове, от които черпи животворни отрицателни електрични сили. Чрез водните знаци душата се свързва и има отношения и обмяна с всички духовни светове, от които черпи животворни положителни магнетични сили. Чрез земните знаци човешкото сърце се свързва и има отношение и обмяна с всички материални светове, от които черпи животворни отрицателни магнетични сили.
Корените на човешкия Дух са въздушните зодиакални знаци, в които той действа и се проявява в ума, а клоните на човешкия Дух са в огнените зодиакални знаци, където той се проявява в своята пълнота и дава плодове. Корените на човешката душа са в земните зодиакални знаци, от които тя черпи животворни сили чрез сърцето, а клоните на човешката душа са във водните зодиакални знаци, където тя се проявява в своята пълнота и дава плодове.
Съответствия на химическите елементи в четирите вида материя.
Главния първичен елемент и представител на земните зодиакални знаци за природата на Земята е въглеродът, който в най-чистия си вид е диамант. Въглеродът е първичният и най-главен елемент на земните знаци, защото той влиза в състава на целокупния органичен свят и защото е невъзможен органичен живот без неговите съединения. Въглеродът е основа на целокупната твърда материя.
Първичния и най-главен елемент на водните зодиакални знаци за природата на Земята е водородът, който е главната съставна част на водата, както и на всички течности.
Първичния и най-главен елемент на въздушните знаци е азотът, който е основна съставна част на въздуха или на атмосферата.
Първичния и най-главен елемент на огнените знаци за природата на Земята е кислородът, който е главния причинител за всички видове горене.
Накратко, въглеродът е главната съставна част на твърдата органична материя, водородът е главната съставна част на течната материя, азотът е главната съставна част на въздухообразната материя и на въздуха изобщо, кислородът е важна съставна част на огнената, лъчистата, светлинната материя.
Подразделение на зодиакалните знаци на четири тригона (огнен, въздушен, воден и земен) и три кръста (кардинален, неподвижен и подвижен).
Четирите тригона.

Фиг. 1
Като се съединят помежду си огнените знаци, образуват равностранен триъгълник, наречен тригон на огнените знаци: Овен – Лъв – Стрелец.
Въздушните знаци образуват въздушен тригон: Близнаци – Везни – Водолей.
Водните знаци образуват воден тригон: Рак – Скорпион – Риби.
Земните знаци по същия начин образуват земен тригон: Телец – Дева – Козирог3.

Фиг. 2

Фиг. 3

Фиг. 4

Фиг. 5
Фиг. 2, 3, 4 и 5 изобразяват тази подялба: четирите зодиакални тригона. Както е видно от чертежите, еднородните зодиакални знаци образуват равностранни триъгълници с ъгъл от по 120° разстояние.
Огненият тригон има отношение към устройството, развитието, дейността, здравето или болестите на причинното тяло на човека, чрез което тяло човек има връзки, отношения и обмяна със светлината.
Въздушният тригон има отношение към устройството, развитието, дейността, здравето и болестите на умственото тяло у човека, посредством което човек има връзки, отношения и обмяна със силите на въздуха. Умственото тяло е свързано с физическото посредством мозъка и главната нервна система,
Водният тригон има отношение към устройството, развитието, дейността, здравето и болестите на астралното или чувственото тяло у човека, посредством което той има връзки, отношения и обмяна със силите на водата. Чувственото тяло е свързано с физическото чрез симпатичната нервна система.
Земният тригон има отношение към устройството, развитието, дейността, здравето и болестите на физическото тяло, посредством което човек има връзки, отношения и обмяна със силите на Земята.
Чрез огнения тригон човек е свързан с най-висшия свят – Божествения;
Чрез въздушния тригон човек е свързано Ангелския свят;
Чрез водния тригон човек е свързан с Астралния свят;
Чрез земния тригон човек е свързан с Физическия свят.

Фиг. 6
Трите кръста.
От Фиг. 7, 8 и 9 става ясно кои зодиакални съзвездия са срещуположни едно спрямо друго и кои образуват кръстове. Също така се вижда кои светила се наричат врагове, т. е. тези, които имат отношение към противоположно стоящи знаци. Противостоящите си знаци сключват помежду си 180°, а тези знаци, с които образуват кръст, са на 90° разстояние. Всички тези подразделения са особено важни за изчисляването на аспектите и тълкуването на хороскопа. Затова е необходимо да се запомнят добре. Кръстът на главните или кардинални знаци се образува от Овен, Везни, Рак и Козирог, които заемат главните точки на хоризонта: изток, запад, север, юг. Овен управлява Изток. Везни управлява Запад. Рак управлява Север, а Козирог-Юг.

Фиг. 7

Фиг. 8

Фиг. 9
Кръстът на главните, кардинални зодиакални знаци има отношение предимно към устройството, развитието, силите, дейността, здравето и болестите на физическото тяло и волята. По него се съди за връзките и отношенията на човека с материалния свят, за това с какви материални сили може да разполага и какви са условията и възможностите за успехи и постижения в материалния свят, защото кръстът на главните кардинални знаци има отношение към силите на материята.
Освен това тези зодиакални знаци отговарят на пролетното и есенното равноденствие и на лятното и зимно слънцестоене.
Кръстът на главните знаци има отношение към изпълнителните сили и способности на човека.
Кръстът на неподвижните или твърди знаци образуват следващите четири знака: Телец, Лъв, Скорпион и Водолей. Той има отношение главно към Астралния (чувствен) свят, към силите на Духовния свят. Следователно знаците на този кръст имат отношение основно към устройството, развитието, силите, дейността, здравето и болестите на Духовното (Астрално, чувствено) тяло на човека. По знаците на този кръст се съди с какви духовни (астрални) сили ще разполага даден човек, какви ще са връзките и отношенията му с Духовния свят, а също и за духовното му богатство и състояние. Кръстът на неподвижните знаци има отношение към чувствата и желанията на човека.
Подвижният кръст или кръстът на общите знаци се състои от четири противоположни знаци: Близнаци, Дева, Стрелец и Риби. Той има отношение главно към Умствения (Ментален) свят и неговите сили. Следователно знаците на този кръст имат отношение предимно към устройството, развитието, силите, дейността, здравето и болестите на Умственото (Ментално) тяло на човека. По знаците на този кръст съдим с какви умствени сили ще разполага човек; какви ще са връзките и отношенията му с Умствения свят; какви са възможностите и условията му за успехи и постижения в него; какъв ще бъде, изобщо, умственият му живот, умственото му богатство, дейност и състояние. За кръста на подвижните общи знаци трябва да се запомни, че три от неговите съзвездия – Близнаци, Стрелец и Риби се наричат още двойни, което значение ще обясним по-нататък. Кръстът на подвижните знаци има отношение към идеите и мислите на човека.
Подразделение на зодиакалните знаци на физически, духовни и умствени.
Вече бе изяснено, че шест от зодиакалните знаци – Овен, Близнаци, Лъв, Везни, Стрелец и Водолей – са мъжки и електрични, а другите шест знака са женски и магнетични – Телец, Рак, Дева, Скорпион, Козирог и Риби. Това ще рече, че шест от съзвездията са производители и доставчици за човека и природата на електрични сили, а другите шест – на магнетични сили. Трябва да се знае, че само там, където има правилно взаимодействие между електричеството и магнетизма, може да се проявява Животът.
Физически.
Нека видим как се подразделят знаците според дейността си в дадено поле или сфера – физическа, духовна и умствена. Казахме вече, че знаците Овен, Рак, Везни и Козирог имат отношение към устройството, развитието, живота и дейността на физическото тяло. А сега ще добавим: знакът Овен с космичните си лъчи създава и управлява физическата светлина и физическото светлинно електричество. Знакът Везни с космичните си лъчи създава и управлява физическия въздух и физическото въздушно електричество. Знакът Рак с космичните си лъчи създава и управлява физическата вода и физическия воден магнетизъм, както и всички качества и свойства на водата. Знакът Козирог с космичните си лъчи създава и управлява Земята и физическия земен магнетизъм.
Следователно, за да може човешкото физическо тяло да се развива правилно, да бъде винаги здраво и да живее, е необходимо редовно да се ползва от физическото електричество чрез слънчевата светлина и чрез въздуха посредством дишането. Също така е необходимо редовно да се ползва от физическият магнетизъм чрез водата и чрез храната. Учителя е дал в много от беседите си най-идеалните методи за съзнателно и разумно ползване от електричеството и магнетизма на светлината, въздуха, водата и храната чрез правене на слънчеви бани, дълбоко дишане, пиене на топла вода, водни обливания и правилно хранене.
Духовни.
Споменахме, че знаците Телец, Лъв, Скорпион и Водолей имат отношение към устройството, живота, дейността и развитието на Духовното (психическо, Астрално) тяло. Сега ще добавим, че знакът Лъв с космичните си лъчи създава и управлява духовната светлина и духовното светлинно електричество. Знакът Водолей с космичните си лъчи създава и управлява духовния въздух и духовното въздушно електричество. Знакът Скорпион с космичните си лъчи създава и управлява духовния воден магнетизъм. Знакът Телец с космичните си лъчи създава и управлява земния духовен магнетизъм и духовната Земя. Духовното (психично, Астрално) тяло на човека е свързано с физическото тяло посредством симпатичната (вегетативна) нервна система. Следователно, когато Духовното тяло на даден човек е добре развито и здраво, тогава симпатичната нервна система на физическото тяло също е здрава. В този случай човек е приятно разположен и радостно настроен, т. е. тогава.човек е добър и живее по закона на Любовта.
Умствени.
Казахме също, че знаците Стрелец, Близнаци, Риби и Дева имат отношение към устройството, развитието, живота и дейността на Умственото (Ментално) тяло на човека. Сега ще добавим, че знакът Стрелец с космичните си лъчи създава и управлява светлината и електричеството в Умствения свят, с който е свързано Умственото тяло на човека. Знакът Близнаци с космичните си лъчи създава и управлява въздуха и въздушното електричество на Умствения свят. Знакът Риби с космичните си лъчи създава и управлява водата и водния магнетизъм на Умствения свят. Знакът Дева с космичните си лъчи създава и управлява Земята и земния магнетизъм в Умствения свят. Умственото (Ментално) тяло на човека е свързано с физическото тяло посредством главния мозък и централната нервна система. Следователно, когато Умственото тяло е добре развито и здраво, т. е. когато то правилно и редовно се ползва от електричеството и магнетизма на Умствения свят, тогава главният мозък и централната нервна система на физическото тяло са здрави, добре развити и умът на такъв човек притежава най-много способности.
Накратко казано, зодиакалните знаци могат да се разделят на три главни разреда: физически, духовен и умствен:
Това подразделение на знаците на физически, духовни и умствени трябва добре да се запомни, защото чрез него при тълкуването на хороскопа лесно се определя доколко човек е годен за физическа, духовна и умствена работа. Също така, ако човек страда от някаква болест, може лесно да се определи дали причината за заболяването е във физическото, Духовното или Умственото тяло, за да се вземат съответните мерки за лекуване.
Отношение на зодиакалните знаци към частите на човешкото тяло.
Овен има отношение към устройството, развитието, дейността здравето или болестите на главния мозък.
Телец има отношение към устройството, развитието, дейността, здравето или болестите на шията, гърлото и жлезите в шийната област.
Близнаци има отношение към устройството, развитието, дейността, здравето или болестите на раменете, ръцете, белите дробове и дихателната система.
Рак има отношение към устройството, развитието, дейността, здравето или болестите на гръдния кош, млечните жлези и стомаха.
Лъв има отношение към устройството, развитието, дейността, здравето или болестите на сърцето, плещите, гърба, гръбначния стълб и симпатичната (вегетативна) нервна система.
Дева има отношение към устройството, развитието, дейността, здравето или болестите на храносмилателната система, червата и жлезите в коремната област.
Везни има отношение към устройството, развитието, дейността, здравето или болестите на бъбреците, отделителната система поясната област и детеродните органи.
Скорпион има отношение към устройството, развитието, дейността, здравето или болестите на полово-пикочната система и апендикса.
Стрелец има отношение към устройството, развитието, дейността, здравето или болестите на бедрата и артериалната система.
Козирог има отношение към устройството, развитието, дейността, здравето или болестите на цялата костна система и по-специално – на коленете.
Водолей има отношение към устройството, развитието, дейността, здравето или болестите на кръвта, централната нервна система и подбедриците.
Риби има отношение към устройството, развитието, дейността, здравето или болестите на симпатичната (вегетативна) нервна система и ходилата.
Знакът Овен.
Първия знак Овен служи да дейността и проявите на Божествената Истина в човешкия свят, т.е. за проявите на Божествената Истина в материалния свят, а също така за изучаването, разбирането и приложението на Божествената Истина от човека. В зависимост от светилата, които се намират в знака Овен и в зависимост от съчетанията, които получават от другите светила, ние можем да съдим до каква степен и в какво отношение човек правилно или неправилно изучава, възприема, разбира и прилага Божествената Истина в живота си – вътре в себе си (вътрешно пожелава и извършва в себе си) и вън в Природата.
Първият знак Овен показва още, в зависимост от светилата в него и аспектите им, какво обича човек да работи и как се отнася спрямо работата изобщо.
Символът на знака Овен
показва, че човек трябва да научи да се жертвува безропотно, както овцата (овена). Следователно по него знак и в зависимост от светилата и аспектите им се познава, как човек разбира закона за жертвата, как го прилага вътре в себе си и вън в Природата. Понеже от закона за жертвата зависи еволюцията, развитието на човека, затова този знак ни показва още и степента на човешкото развитие. На научен език жертвоприношението и жертвата може да се нарече Закон за правилна обмяна в материалния свят (само там).
Тъй като знака Овен стои на първо място във физическия свят, затова именно той има главно и най-важно отношение към устройството, дейността и проявите на човешката глава, а после вече и към частите на цялото тяло. Следователно от положението на знака Овен, от светилата в него и аспектите им ние може да съдим за изобилието или оскъдицата на жизнените сили, които определят дължината на живота, силата и здравето на човешкото тяло, на неговата работоспособност, изобщо условията и възможностите за усъвършенствуването на човешкото тяло.
Този знак показва още до каква степен човек правилно или неправилно възприема разбира, изучава формите на нещата в Природата. Защото физическия свят, т.е. Природата се изявява и става познаваема за човешкото съзнание само посредством формите. От този знак се вижда до каква степен човек има пробудено съзнание за дълг и отговорност спрямо Природата, спрямо всички явления, сили и неща в нея и до каква степен човек са стреми да гради в Природата.
Знакът Телец.
Втория знак Телец служи за дейността и проявите на Божествената Любов в материалния свят, във всички негови области. Понеже Божествената Любов ражда живота, подържа живота, следователно от Любовта зависи и най-важния Божествен акт на Земята – именно храненето. От Любовта зависи количеството и качеството на храната, която се отпуска на даден човек. По знака Телец, по светилата в него и в зависимост от съчетанията му ние можем да съдим и знаем до каква степен и в какво отношение човек правилно или неправилно изучава, възприема, разбира и прилага Божествената Любов, която се проявява във физическия свят. Накратко казано отношенията на човека спрямо Любовта изобщо спрямо храната и храненето и спрямо добрата, т.е. как прилага човек вътре в себе си и вън в Природата всички видове физически прояви на Любовта.
Учителят казва: „От начина по който човек възприема храната, а именно правилно или неправилно, зависят всичките му останали работи. Каквото е храненето, такива са всички останали дейности“.
От знака Телец, от светилата в него и аспектите им, можем да знаем материалните богатства, които Природата е определила на човека за земния му живот, както и за начина по който се придобиват. Този знак със светилата и аспектите им в него, показват количеството, качеството и силата на Любовта, която ще се даде на човека, всички видове условия и възможности за изучаване и опитване проявите на Любовта в материалния свят. Накратко казано със знака Телец можем да узнаем до каква степен правилно или неправилно човек ще обича, ще проявява Любовта, а също така до каква степен ще бъде обичан от другите човеци.
Този знак показва още какви семена на Любовта е посял човек в миналите животи на Земята и какви ще бъдат плодовете на Любовта, които в настоящия си живот ще получи.
Учителят казва: „На физическото поле Любовта се изявява главно чрез вземане и даване на материални средства (богатства).“ Следователно по готовността, която човек има правилно да възприема и дава, се съди служенето на човека по отношение на Божествената Любов.
От добрите светила в знака Телец и от добрите им съчетания можем да съдим за любвеобилието и разположението на човека, за доброто му състояние изобщо. При недобри светила в Телец и лоши съчетания може да се съди до каква степен човек ще има неправилни отношения към физическата любов и неразположение, недобро състояние на тялото изобщо, липса на физическа енергия и водене на еднообразен, инертен живот. При добри светила и добри съчетания в този знак, човек бива добър уредник, организатор оползотворител на всички материални богатства.
При недобри светила и лошо съчетание, човек бива с обратни качества на гореказаните4.
ІІІ. УЧЕНИЕ ЗА СВЕТИЛАТА В СЛЪНЧЕВАТА СИСТЕМА
Симвология на светилата.
Символогията е най-важната част от основните части на Астрологията. Тя е ключът за разгадаване, разбиране и проумяване на всички астрологични проблеми. Затова колкото по-добре и по-всестранно се изучи и разбере астрологичната симвология, толкова по-голям ще е напредъкът и в самата наука. Астрологията е изградена изцяло върху символи. Всеки астрологичен символ означава множество принципи, сили и закони на Природата и Вселената. Доколкото правилно биват съчетавани и разбирани астрологичните символи, дотолкова правилно биват проумявани принципите, силите и законите, които те означават. Без основното и всестранно проучване и разбиране на астрологичните символи не е възможен никакъв напредък, защото те са азбуката на Астрологията. Само онзи, който добре овладее тази азбука, ще може да чете и разбира езика на Вселената, звездите и Природата. Всичко, което виждаме във Вселената, Природата и човека, е все символи, а зад символите е скрита Мъдростта на Всевишния Бог.
Символичните белези на светилата от слънчевата система и техните основни значения са следните:
Окръжност.
Окръжността е символ на Бога, на вечното творческо начало, на цялата Вселена, на безграничното, на всичко съвършено, неизменно, прекрасно.
Кръст.
Знакът + (кръстът) е символ на материята по цялата Вселена, на Земята, на всички материални, земни принципи, сили, закони, качества, свойства и прояви на низшето начало и низшите светове, стоящи под човека. Символ е на неорганизираните сили, на низшите светове, стоящи под човешкото царство по степен на развитие; на инертността; на привидното, измамното, илюзорното (Мая); на временното, променливото, ограниченото, неустойчивото. Този знак е символ на тъмнината, на смъртта, на несъвършеното, дисхармоничното, на нечистото, неприятното, на противоречията, изпитанията, борбите, греховете, заблужденията, лъжата, мъченията, превратностите, насилията, робството, несполуките, разочарованията, пороците и т. н.
Окръжност с център – Слънце.

Окръжността с център е символ на Слънцето и слънчевата система; на Божественото творческо начало, което работи в човека; на Божественото Слово и Божествените Сили в човека; на Божествения глас; на Божествената Светлина и Божественото ръководство в човека; на всички висши небесни светове и сили, които работят за развитието на човека; на Божествената същност в човека; на човешкия Дух, който е частица от Божествения Дух; на висшия човешки Аз; на духовната и безсмъртна същност в човека; на Божествените принципи, сили, закони, качества и свойства, които работят в него. Този знак символизира човешката духовна мощ и творческа воля, връзките и отношенията на човека с Бога. Символ е на Божествените светове; на свръхсъзнанието и висшия, причинен, Божествен разум в човека; на висшия идеализъм; на висшите стремежи и вдъхновения; на вярата и на Любовта към Бога; на схващанията и разбиранията на човека за Бога, за Божията Любов, Мъдрост и Истина. Окръжността с център е символ на висшата нравственост, чистота и пожертвователност; на Любовта в човека към вечното, безсмъртното, прекрасното и добротворното; на Божествения извор, от който извират жизнедателните сили за човешкия живот. Символ е още на най-висшите заложби, дарби и способности в човека. Емблема е на безсмъртното в човека и на човешкото бъдеще; на Божествените семена, посети в човешкия Дух, душа, ум и сърце; на висшите способности в човека да разбира Божественото Слово и глас в себе си; на върховните човешки идеали и разбирания; на Божественото ръководство в човека; на Божествената промисъл и пр. В женски звездослов5 Слънцето е символ на съпруга.
Полуокръжност – Луна.
Полуокръжността е символ на Луната, на всички лунни сили, качества и свойства. Винаги трябва да се помни, че Луната е представителка на Земята и по нейното влияние съдим за влиянието на Земята върху човека. След Слънцето по важност и сила на влияние идва Луната. Тя е емблема на всички духовни Ангелски светове; символ на човешката душа и на човешката личност; на душевните и личностни сили, качества и свойства на човек; символ на връзките и отношенията на човешката душа с висшите светове по цялата Вселена. Изразява душевната, умствена и сърдечна впечатлителност, възприемчивост, събирателност, задържателност и градивност. Луната е израз на душевната, умствената и сърдечната (чувствената, емоционалната) и телесна еволюция; на промените, преобразуванията (реформите) и придобивките на човешката душа, ум, сърце и тяло. Тя е символ на растежа, развитието, плодородието, размножаването и наследствеността в човешката душа, ум, сърце и тяло; на всички сили, качества и свойства, които човек възприема от висшите и низши светове и вгражда в своята душа, ум, сърце и тяло. Полуокръжността е символ на подсъзнанието и подсъзнателните влечения, склонности и процеси; на въображението; на желанията и възможностите за тяхното осъществяване; на здравето и възможностите за неговото поддържане и пр. В мъжки звездослов Луната е символ на съпругата.
Нека се забележи и запомни добре, че всички следващи символи са образувани от съчетанието, преплитането на първия, втория и четвъртия символични белези, т. е. от знаците на Духа – , на материята – + и на душата –
. От съчетанието на гореказаните символични белези, образуващи друг такъв, ние съдим за съдържанието на новия символичен белег, за принципите, силите, законите, качествата и свойствата, които той символизира.
Меркурий.
Знакът
(,
, +) е символ на планетата Меркурий, т.е на света, който живее на тази планета. Символ е на обикновения, животинския, природния, външния, обективния, предметния, временния, най-низшия ум, който управлява усетоспособностите, посредством които човек постоянно възприема милиарди впечатления от Природата. Знакът
още е символ на умствените заложби, способности и стремежи, на условията и възможностите за тяхното развитие, както и на успехите в умствено отношение. Символ е на човешкото съзнание, на човешките научни познания, схващания и разбирания за Природата. Символизира умствената и физическа подвижност, бързина, похватност, умствената схватливост, досетливост, съобразителност, наблюдателност, възприемчивост, находчивост и градивност. Символ е на мисловните способности, т. е. на мислите изобщо; на умственото развитие и постижения; на умствената деятелност и плодовитост; на умствените сили, светлина и богатство; на умствените насоки, склонности, качества и свойства; на творческото слово; на ораторските дарби и на писателските способности; на умственото творчество, на умствения живот на човека и пр.
Символът на Меркурий
, така както е образуван, ясно показва, че човешкия ум е свързан с трите свята: с Божествения свят и с Бога – чрез символа , с духовния свят –
; и с материалния свят – +. Следователно само умът на човека може да събира светлина и познания от трите свята: Божествен, Духовен и материален.
Венера.
=
Този знак е символ на планетата Венера, която българите наричат Зорница и Вечерница. Още от най-древни времена всички астролози са считали Венера за богиня на изящните изкуства, на любовта между мъжа и жената, на майчинството и пр. Знакът на Венера е образуван от съчетаването на Божественото начало и материята +, т. е. низшето начало, като Божественото начало стои отгоре, а материята е отдолу. Следователно този знак показва, че Божественият Дух е господар на материята, че тя е организирана и управлявана от принципите на Божията Любов, Мъдрост и Истина. Показва още, че жителите на планетата Венера са много напреднали в своето развитие и напълно се ръководят от принципите, качествата и свойствата на Бога. Те са господари на материята, която се организира според Божествените закони. Чрез този знак астрологически се отбелязват разумните и благотворни влияния, които венерините жители оказват с идеите, мислите и пожеланията си върху устройството, развитието, живота и съдбата на човека и на цялата Земя. Жителите на Венера се занимават най-много с изящни изкуства. Затова венериното влияние върху хората ги прави артистични. Колкото по-силно и хармонично е влиянието на Венера върху даден човек, толкова повече той ще притежава чертите, качествата и дарбите на венерините жители.
Основните принципи, сили, закони, качества и свойства, символизирани от венериния знак, са следните: любов към изящните изкуства, музиката, поезията, художеството, скулптурата, пластиката и пр. Символ е на сърдечния живот в човека, на неговите чувствени (най-красиви) мечти, желания и копнежи; на младежката любов и щастието от нея; на дружбата и отношенията с противоположния пол; на стремежите и Любовта в човека към всички прояви на красотата, нежността, милосърдието, дружелюбието, миролюбието, доброто, радостите, младостта.
Венера се нарича от астролозите „малкият добротворец, малкото щастие“, защото с облагородяващото си влияние дарява човека с артистичност, с красиви външни черти, с благородни душевни и сърдечни качества. Венера учи човека на добри приятелски отношения с ближните си и с околната среда. Венера е символ на щастлив съпружески живот, на щастливо майчинство и щастлива младост, на чиста идеалистична любов, на красиви приятелски връзки и отношения, на любов към чистотата и порядъка в умственото, духовно, сърдечно и физическо отношение. Символ е на любовта в човека към добротворство, към придобиване и развиване на добродетели, към хармония и усъвършенстване. Символ е на женския творчески принцип, на силите, които организират, облагородяват и пречистват човешкото сърце. В мъжки хороскоп е символ на отношенията на мъжа към женския свят. Символизира още радостите, които човек ще изживее.
Марс.
=
Този знак е символ на планетата Марс. Той е образуван от съчетанието на същите знаци, както и при Венера, но поставени обратно (+ – материята, низшето начало е отгоре, а Божественият Дух е отдолу). Следователно в марсовия знак материята не е организирана, защото Божественият Дух е заровен в Земята и не е поникнал още, не е израснал над материята. От това следва заключението, че марсовите жители са още на ниско стъпало на развитие; че духовното, висшето начало у тях още е в спящо състояние; че марсианците са като съвременните диви народи по Земята – водят се само от низшите сили, закони, качества и свойства на неорганизираната материя, а за висшето Божествено начало нямат още никакво понятие.
Още от най-дълбока древност всички астролози считали Марс за причинител на войната. Затова той е известен като Бог на войната, военните победи и войнишките качества и прояви. Следователно хората, които попадат под силното марсово влияние, при раждането си още носят чертите и качествата на марсовите жители и ще се проявяват в живота си като марсианците.
Марсовите влияния върху човека се изразяват в следните низши качества, неорганизирани сили и прояви: изкушенията за противоестествени удоволствия като, пиянство лакомия, сладострастие; нечистота и безпорядъчност; гневливост; побойничество; насилничество; грубиянство; нетърпеливост; бруталност; липса на съзнание за дълг и отговорност пред Бога, хората и Природата. Такива личности се отличават с материалистични схващания и разбирания, не признават никакъв Бог и никаква разумна сила над себе си и затова си позволяват всичко в живота. Те са хора с най-слаба интелигентност и най-низша култура.
Марс е символ на всички низши страсти и пороци в човека, на силите и качествата, които човек възприема от животните (Марс е управител на животинското царство на Земята), но които сили и качества човек трябва да преработи и обърне в полезни за себе си. В женски хороскоп символизира отношението на жената към мъжете.
Нека се запомни закона, че Мъдростта от всяко зло, т. е. всяко низше влияние, преобръща на Добро, а глупостта от Доброто прави зло. Следователно с помощта на Мъдростта низшите и пакостни влияния на Марс ще могат да се преобърнат на Добро. Това ще видим в по-нататъшните лекции.
Юпитер.
=
Този символичен знак е на планетата Юпитер, т. е. на юпитеровите жители и на тяхното влияние върху живота на хората и на всичко по Земята. Образуван е от символните белези на душата
, чрез която работят висшите светове – Ангели, Архангели и пр., и на материята +, чрез която се проявяват всички низши сили и светове. Но в символа на Юпитер знакът на душата
и знакът на материята + са поставени на еднакво равнище, само че душата е по-напред, а материята е следваща. Следователно в юпитеровия знак принципите и законите на висшите и на низшите светове са уравновесени и хармонизирани помежду си, но духовните принципи и закони са ръководещи. Това означава, че юпитеровите жители познават Божествените сили и закони и, служейки си с тях, са подчинили и хармонизирали силите и законите на материята, от чиито блага се ползват по най-идеален начин. Поради всичко това юпитеровото влияние върху устройството, развитието, живота, съдбата, мислите, чувствата, идеите и дейността на хората е най-благотворно, уравновесяващо, хармонизиращо, облагородяващо, възвисяващо, пречистващо и одухотворяващо.
Юпитер символизира висшия духовен разум, посредством който човек има връзки, отношения и обмяна с Ангелските светове, от които получава висши идеи, замисли, подтици, дарби и способности. Емблема е на основния човешки мироглед, на ръководните идеи и замисли в живота. Символ е още на религиозните схващания и разбирания, на любовта на човека към поколението и обществото и изобщо на обществената дейност. Означава също дихармата, т. е. вземанията, които обществото дължи на човека и благата, които човек е спестил от минали животи. След слънчевите юпитеровите влияния са най-благодатните за човека в умствено, духовно, материално и физическо отношение. Затова през всички времена и от всички астролози Юпитер е наричан „голямото щастие и Добро, големият добротворец и благодетел, касиерът на Слънцето, най-висшият Божествен служител“ и пр. Символизира големите успехи, голямото щастие, голямото изобилие, големите почести, голямата слава, а също връзките и отношенията с големците, големите служби и високи постове.
В кратки очертания благотворното и хармонично юпитерово влияние върху човека се изразява в следните качества и прояви: любов към Бога, към Божествената Любов, Мъдрост и Истина; дълбокомислие и силна вяра; добродушие и добросърдечие; милосърдие и човеколюбив; стремеж към висш идеализъм и към висша нравственост, към Божествената справедливост и честност, към изпълнение на Божиите закони, към миролюбив, дружелюбие, откровеност, сърдечност, благотворителност, приветливост, оптимизъм; любов към добротворството, естествеността и пр.
Хармоничното и благотворно влияние на Юпитер върху живота и съдбата на човека непременно носи в известни периоди от живота умствено, духовно и материално изобилие и богатство. Затова човек трябва да знае кога започва и колко време трае юпитеровото влияние върху него. По-късно ще стане ясно как да се определя това време и как да се използват разумно юпитеровите влияния.
Сатурн.
=
Този символичен знак е на планетата Сатурн, т. е. на силите и законите, с които си служат сатурновите жители, и на тяхното влияние върху живота и съдбата на хората и на всичко съществуващо по Земята. Знакът на Сатурн е образуван от съчетаването на същите символични белези, както този на Юпитер, т. е. от символа на душата
, която е носител и проводник на Божествените сили и закони, и знака на материята +, която е носител и проводник на всички сили и качества от низшите светове. Но докато при Юпитер духовните принципи, сили и закони
са уравновесени и хармонизирани с принципите, силите и законите на материята + и духовните принципи, сили и закони са ръководещи, то в сатурновия знак ясно личи, че духовното, висшето начало
е поставено отдолу, а материята, низшето начало + е поставено отгоре. Следователно сатурновият знак говори, че Божествените принципи, сили и закони още не са овладели, не са подчинили, уравновесили и хармонизирали материята, т. е. че сатурновите жители още не са дошли до такава степен на развитие, за да разберат Божествените закони и да им се подчиняват доброволно. Сатурновият знак показва, че сатурновите жители са носители и проводници на най-низшите материални сили, качества и свойства, изразители на влиянията на всички низши светове.
От всичко казано по-горе става ясно, че сатурновото влияние върху човека е най-злотворно, дисхармонично, низше, неблагоприятно, пакостно и лошо. Символ е на разрушителното човешко слово, на големите изпитания, ограничения, лишения и неуспехи. Изобщо, въздействието на Сатурн представлява противоположност на благодатното юпитерово влияние, неговият обратен полюс. Затова всички астролози от всички времена са наричали сатурновото влияние „голямото зло, голямото нещастие, небесният бирник и прокурор, големите ограничения, изпитания и лишения Сатурновото влияние се нарича още „проява на Сатаната, големия дявол, тартора“.
Казано накратко, дисхармоничните сатурнови влияния върху човека се изразяват в следните низши отрицателни качества и прояви: материалистични схващания и разбирания, непризнаване съществуването на Бога и на никаква висша разумност, груб материализъм, скъперничество, краен и студен егоизъм, безверие, съмнение винаги и във всичко, подозрителност, мнителност, недоверчивост, ревност, деспотичност, тиранство, жестокост, безсърдечие, недоволство винаги и от всичко, навъсеност, сръдливост, болезненост, честолюбие, злобност, отмъстителност, неумолимост, суровост, разрушителност, неблагодарност, критикуване и осъждане на другите, завист, тъмнина, страх, отчаяние и всички пакостни мисли, чувства, желания и действия, които произтичат от тях.
По-късно ще видим как с помощта на слънчевото, венериното и юпитеровото влияние човек може да се справя и да неутрализира злотворното сатурново влияние и да го превърне в Добро. Който иска да види как ясно са изразени влиянията на Юпитер и Сатурн върху човешкия живот, нека прочете библейския разказ за Йов, който в началото на живота си е под влиянието на Юпитер, после – на Сатурн (изпитанията) и накрая – пак на Юпитер.
Уран.
=
Този е символичния знак на планетата Уран, т. е. на принципите, силите и законите, с които живеят и работят урановите жители и с които оказват влияние върху живота и съдбата на хората и на всичко съществуващо на Земята.
Урановият знак е образуван от символа на духовния свят (всички Ангелски йерархии)
, от символа на материята +, още веднъж от символа на духовния свят
, и накрая от символа на Божествения свят . Последният е поставен най-отдолу, т. е. под материята, която обаче е одухотворена, организирана и хармонизирана от двойното влияние върху нея на духовните Ангелски светове. От всичко това следва заключението, че урановите жители имат двойно повече сили и знания от духовния свят, в сравнение с юпитеровите жители, и че в тях е вложено началото на Божествения свят, т. е. света на Любовта. Но принципите и законите на Божествения свят още не са проявени, поради което този символ – стои отдолу.
Понеже в духовните Ангелски светове работи Божествената Мъдрост, символизирана чрез знака
, става ясно че урановите жители са двойно по-мъдри от юпитеровите. Затова всички астролози са считали урановото влияние за свързано с Божествената Мъдрост, която човек е придобил от Ангелите, както и на връзките, отношенията и обмяната, които той посредством разума си има с тях.
И наистина това се вижда от фактите, показващи че хармоничното влияние на Уран създава всички гении на човечеството, всички мъдреци и общочовешки учители, всички окултисти, всички откриватели в областта на науката, философията, изкуствата и техниката, всички велики реформатори и духовни водачи, всички прометеевски духове, които донасят на човечеството небесния творчески огън. Хармоничното ураново влияние създава всички велики ясновидци, пророци, астролози, които виждат съдбините на човечеството векове напред. Урановото влияние има отношение към висшия разум в човека, към човешката индивидуалност (духовна същност), към висшите му духовни заложби, дарби и способности, към всичко самобитно в неговия живот, както и към неговите преобразователски способности. Урановото влияние учи хората чрез Мъдростта да познават Божествените прояви и Божествената промисъл.
Митологията разказва, че Уран бил бог на Небето и Земята и че от него се родили всички останали богове. Това показва, че урановите жители най-добре са запознати с Божествената Мъдрост, най-добре владеят силите и законите на духовните светове и на материята и са учители на всички други светове от слънчевата система. По-късно ще видим как се познава кога Уран влияе върху човека хармонично и как съзнателно да се използват урановите влияния.
Нептун.
=
=
Това е символичният знак на планетата Нептун, т. е. на принципите, силите и законите, с които работят нептуновите жители. Нептуновият знак съчетава в себе си същите символи, както и урановия, но при Нептун тези на духовните Ангелски светове са обърнати надолу , а при Уран са встрани.
Нептуновите жители са свързани с принципите, силите и законите на Божествената Любов, която човек е придобил от Ангелите и, която той може да възприема, разбира и проявява. Силите, законите и принципите, които произтичат от Нептун оказват влияние върху развитието на човешката душа, върху причинния разум и върху свръхсъзнанието на човека. Затова хармоничното нептуново влияние създава гениални хора в областта на изящните изкуства – музика, поезия, художество, пластика, скулптура и пр. Всички гениални артисти-творци имат хармонично нептуново влияние. Под хармоничното влияние на Нептун попадат всички големи мистици, утописти и мечтатели. Казано накратко, хармоничното нептуново влияние се изразява в човека в следните добродетелни качества и стремежи: любов към Божествената красота и хармония; любов към Божествените, общочовешки идеали; любов към идеалите, словото, добродетелите и живота на великите общочовешки Учители; способност за духовно слушане (Бетовен) и разбиране музиката и Словото на Божествените светове; способност за пророчески съновидения, най-висши вдъхновения, прозрения и усещания и на най-висшите духовни качества, дарби, способности и заложби; психометрични и телепатични способности за четене и отгадаване на мислите и намеренията на другите хора; способност за вътрешно и духовно общуване със Същества от висшите светове и пр.
В митологията Нептун се почита като бог на моретата и океаните, а това означава, че нептуновото влияние е проводник на великите благословения от Божествената Любов, която е символизирана чрез тях.
Под най-силното и хармонично влияние на Нептун е бил Христос, както и Учителя. Затова Словото, идеите и живота на Христа и на Учителя са основани предимно на принципите на Божествената Любов.
Плутон.
=
= Това е символичния знак на планетата Плутон6 – владетел на силите на ада. От съчетаването на елементите в плутоновия знак се вижда, че в неговото влияние низшите сили на материята са на първо място и са два пъти по-силни от духовното начало, което е поставено отдолу. Затова в митологията Плутон се почита като бог на подземните царства, на преизподнята, на подземните стихии пр. и той показва какви са връзките, отношенията и обмяната на човека със света на ада, на неговите адски замисли, чувства, желания и дела, които може да прояви. Плутоновото влияние съчетава влиянията, качествата и свойствата на Сатурн и Марс.
Точка на щастие.
Знакът
е символ на Земята. Може да означава или щастие, или нещастие в зависимост от другите фактори в хороскопа.
Северен лунен възел.
Знакът
е символ на северното засичане на еклиптиката с орбитата на Луната, наречено Северен лунен възел или Драконова глава (според древното образно наименование). Знак е на щастие и успех. Влиянието му е като това на Юпитер.
Южен лунен възел.
Знакът
е символ на южното засичане на еклиптиката с орбитата на Луната. Нарича се Южен лунен възел или Драконова (змеева) опашка. Знак е на злочестини и неуспехи. Неговото влияние е като това на Сатурн.
Дотук разгледахме самостоятелното влияние на всяко светило от слънчевата система поотделно. При следващите уроци ще видим съвместните влияния на две и повече светила заедно. Също така ще видим как човек може съзнателно да се ползва от светлината, въздуха, храната и пр., а да избягва студа, отровата, развалената храна, нечистотията пр. – неприятните и вредни за него неща. Тъкмо в това е най-полезна науката на Астрологията.
Еволюционна и качествена подялба на светилата.
Светилата от слънчевата система оказват силно влияние и упражняват въздействие върху живота и съдбата на човека и върху всичко по Земята. Според естеството на своите лъчеизпускания и влияния само върху живота и съдбата на човека те се разделят на три главни групи:
Добротворци – Слънце, Нептун, Уран, Юпитер и Венера.
Слънцето е най-висшето светило от слънчевата система. То има най-чисти, най-силни и най-благотворни влияния. След него идват планетите Нептун, Уран, Юпитер и Венера. Тези светила в Астрологията се наричат добротворци, защото са свързани с висшите светове, които непрестанно съдействат за човешкото щастие и духовно развитие.
Злотворци – Сатурн, Плутон и Марс.
Планетите Сатурн, Плутон и Марс се наричат злосторници, защото са свързани с низшите светове от човешкото царство, чрез които идват злините за човека, когато той няма знание да се справи с техните въздействия.
Неутрални – Луна и Меркурий.
Планетите Луна и Меркурий се наричат неутрални, защото заемат силите, качествата и свойствата на другите светила, с които са свързани в аспект. Например, когато Меркурий получава ръководство или помощ от всички светила, тогава умът на човека разполага със светлина и творчески качества. Когато обаче Меркурий има най-силна връзка с някой злосторник, особено със Сатурн, тогава умът на човека бива ограничен и засенчван от множество съмнения. По същия начин, когато Луната има най-силна връзка със Слънцето или Юпитер, тогава жизнените сили на тялото са изобилни, но ако най-силната ù връзка е със Сатурн, жизнените сили на тялото са оскъдни.
Смисъл на относителната подялба на светилата.
Разделянето на светилата на добротворци, злотворци и неутрални важи само по отношение на влиянията им спрямо човека, а не във всяко отношение. Защото това, което за човека е добро, за други същества може да бъде зло и обратно. Една астрологична максима гласи: „За мъдреца и злото става Добро, а за глупеца и Доброто се превръща в зло“. Казано е: „За тези, които любят Господа, всичко се преобръща на Добро.“ Разбира се, за тези хора, които не любят Господа, всичко ще се превърне на зло. С други думи казано, хората, които се стремят да живеят по законите на Божествената Любов, Мъдрост и Истина, т. е. изпълняват Волята Божия, могат всичко да преобръщат на Добро, както алхимиците могат от всичко да правят злато. Така че подразделението на светилата на добротворци, злотворци и неутрални е само условно и изключително само по отношение на човека. Идеята за превръщане на злото в Добро и на Доброто в зло ще изясним с няколко примера:
1. Разумният човек посажда градина с плодни дървета с чиито плодове създава блага за себе си и за ближните си. А глупавият човек от хубавите плодове – грозде, сливи и пр. – прави спиртни отрови, с които причинява зло на себе си и на ближните си.
2. Разумният човек маже да канализира големите реки, да направи електрически юзини7 и да добие електричество за светлина, топлина, механична сила и пр. Неразумният човек не знае как да канализира водите на реката и да добие електричество, но когато реката приижда след проливни валежи, тя залива земите на неразумния и му причинява зло.
3. Разумният човек винаги се храни със здравословни и чиста храна, която му дава сили и здраве, т. е. причинява му добро, а неразумният човек преяжда и не пази чистота, поради което и с хубавата храна си причинява болести, т. е. зло.
От всичко, казано дотук, трябва да се извади заключението, че Доброто винаги е резултат на разумна и съзнателна деятелност, а злото винаги е последствие на неразумна и несъзнателна деятелност. Следователно светилата, наречени добротворци, могат да бъдат наистина такива само за разумните хора, но за неразумните те принасят малко полза. Светилата, наречени злотворци, са наистина такива за неразумните хора, а за разумните са източници на сили, които могат да се превръщат в блага. Трябва да отбележим, че влиянието върху човека на разумните светила – добротворци и на злотворците не е случайно, а е подчинено на строго определени закони. Човекът е, който става причина дадено светило да му влияе по един или друг начин.
Астрологията ни учи, че през целия си живот човек с ума си ражда и дава живот на различни идеи, мисли и планове, а със сърцето си непрестанно ражда и дава живот на различни желания. Идеите, мислите и плановете на човешкия ум, както и желанията на неговото сърце са добротворни, ако са родени под влиянието на Божествената Любов, Мъдрост и Истина. А всички идеи, мисли и желания, които не са родени под влиянието на Божествената Любов, Мъдрост и Истина, са винаги само злосторни главно за тези хора, които са ги родили. Защото добротворните идеи, мисли, планове и желания, направлявани от силите на Слънцето, Венера, Юпитер, Уран и Нептун, минават през сърцата и умовете на всички хора, които също раждат подобни идеи, мисли, планове и желания и отново се завръщат при първоизточника си, но вече увеличени, усилени, обогатени. Злосторните идеи, мисли, планове и желания на даден човек са направлявани от силите на Марс, Сатурн и Плутон. Такива идеи и желания обикалят целия свят, влизат в умовете и сърцата на хора с подобни идеи, мисли, планове и желания, взимат от всякъде по нещо сродно на себе си и отново се завръщат при родителя си, който трябва да опита плодовете им.
Всички добротворни идеи, мисли, планове и желания на даден човек под влияние на Слънцето, Юпитер, Венера, Уран и Нептун, служат като материал за изграждането на висшите органи на умственото, духовното и физическото тела на даден човек. А всички злосторни, низши идеи, планове, мисли и желания на даден човек под влияние на злосторниците Марс, Сатурн и Плутон ще послужат за градивен материал на умственото, духовното и физическото тела на даден човек, чиито тела обаче ще бъдат дисхармонични и с болестни зачатъци.
Движение на Слънцето и другите светила.
В следствие на въртенето на Земята около оста ù ние виждаме Слънцето, звездите, планетите и Луната да изгряват и залязват, като по този начин в продължение на 24 часа (времето, за което Земята прави едно пълно кръгообръщение) всички небесни светила преминават през всички астрологични домове. Когато изгрее Слънцето, Луната или която и да е звезда, ние ги виждаме първо в дванадесети дом, после – в единадесети и т. н. Следователно движението на Слънцето, Луната и всички звезди през домовете става по посока на часовниковата стрелка. Понеже в продължение на една година Земята се завъртва около оста си 365 пъти, ние имаме 365 денонощия. Следователно в продължение на една година Слънцето, Луната и всички други звезди ще изгреят 365 пъти и 365 пъти всички небесни светила ще преминат през дванадесетте астрологични домове по посока на часовниковата стрелка. Поредният номер на астрологичните домове е обратен на часовниковата стрелка. И така, поради непрестанното и равномерно въртене на Земята около оста и в посока от запад към изток, ние привидно виждаме, че Слънцето, Луната, планетите и звездите изгряват и залязват, а всъщност Земята последователно обръща всичките си страни към Слънцето и другите светила.
Но същевременно, освен около оста си, Земята се движи и около Слънцето по една окръжност (орбита), чийто радиус е 150 000 000 км. Тъй като ние не усещаме и не забелязваме движението на Земята около Слънцето, ни изглежда, че Слънцето, Луната, планетите и звездите постепенно се преместват от запад към изток, т. е. движат се обратно на часовниковата стрелка. И понеже Земята обикаля около Слънцето за 365 денонощия, през което време тя последователно преминава през силовите полета на дванадесетте зодиакални съзвездия, ние привидно забелязваме, че сякаш Слънцето преминава последователно през дванадесетте зодиакални съзвездия.

Фиг. 1
Представената по-долу Фиг. 1 показва нагледно движението на Земята около Слънцето и преминаването на Слънцето през дванадесетте съзвездия.
От фигурата става ясно, че когато Земята се намира в силовото поле на съзвездието Везни, т. е. от 22 март до 20 април, тогава ние виждаме Слънцето, проектирано в съзвездието Овен, т. е. когато Земята е в положение 1, тогава ние виждаме Слънцето в положение I; когато Земята е в положение 2, ние виждаме Слънцето в положение II, т. е. в силовото поле на съзвездието Телец; когато Земята е в положение 3, виждаме Слънцето, проектирано в силовото поле на съзвездието Близнаци, т. е. в положение III и т. н.
Следователно при последователното движение на Земята по орбитата ù виждаме последователните преминавания на слънчевите проекции в противоположните силови полета, т. е. в противоположните съзвездия, където се намира Земята. Накратко казано, вследствие обикалянето на Земята по орбитата ù, ние виждаме в течение на една година Слънцето да преминава последователно през силовите полета на всички зодиакални съзвездия в посока обратна на часовниковата стрелка, т. е. от запад към изток.

Фиг. 2
Небесният екватор е разделен на дванадесет равни дъги, всяка от по 30°. Знакът Овен заема от окръжността 30° (от 1° до 30°); Знакът Телец заема от 30° до 60°; Знакът Близнаци заема от 60° до 90° и т. н. Знакът Овен се счита за първи и независимо къде се намира той в окръжността, от него започва първия градус. Ще добавим, че всяка година Слънцето встъпва в първия градус на Овен на 22 март , т. е. в началото на пролетта, която е начало на астрологическата нова година. И тъй като Слънцето се премества в зодиакалния кръг средно с по 1° на денонощие, то силовото поле на всяко зодиакално съзвездие се изминава от Слънцето за 30 денонощия, т. е. за един месец. Но понеже броят на дните в месеците не е еднакво разпределен, то влизането на Слънцето в силовото поле на всяко съзвездие не става всеки месец на една и съща дата. Точните дати, на които Слънцето влиза в първия градус на всяко съзвездие са следните:
От 22 март до 20 април Слънцето е в Овен.
От 20 април до 21 май Слънцето е в Телец.
От 21 май до 22 юни Слънцето е в Близнаци.
От 22 юни до 24 юли Слънцето е в Рак.
От 24 юли до 24 август Слънцето е в Лъв.
От 24 август до 24 септември Слънцето е в Дева.
От 24 септември до 24 октомври Слънцето е във Везни.
От 24 октомври до 23 ноември Слънцето е в Скорпион.
От 23 ноември до 22 декември Слънцето е в Стрелец.
От 22 декември до 21 януари Слънцето е в Козирог.
От 21 януари до 20 февруари Слънцето е във Водолей.
От 20 февруари до 22 март Слънцето е в Риби.
Когато Слънцето минава през силовото поле на даден зодиакален знак, космичните лъчи на това зодиакално съзвездие преминават през Слънцето, видоизменят се от слънчевата природа и тогава достигат до Земята. От това видоизменение на космичните лъчи през Слънцето се явяват множество различни типове люде. Людете, които са родени, когато Слънцето преминава през силовото поле на един зодиакален знак, притежават много общи умствени, духовни и характерни качества, особено когато раждането е станало същата година и същото число на месеца. За това ще говорим по-късно, а сега нека обърнем внимание на друго.
Както Земята се движи около Слънцето по своя орбита, така и всички останали планети от слънчевата система се движат по свои орбити. Времето на една пълна обиколка около Слънцето за различните планети е различно. Най-близката и най-малка планета до Слънцето е Меркурий, която обикаля около Слънцето за 88 денонощия. Следва орбитата на Венера, която обикаля Слънцето за 225 денонощия. След Венера е орбитата на Земята, която обикаля около Слънцето за 1 година. След Земята идва орбитата на Марс, която обикаля около Слънцето за 687 денонощия; през това време виждаме Марс да преминава през всички знаци. След Марс следва орбитата на Юпитер, който обикаля около Слънцето за около 12 години. Следва орбитата на Сатурн, който обикаля около Слънцето за около 30 години. Сатурн преминава всеки зодиакален знак за около 2,5 години, а Юпитер – за около една година. Следва орбитата на Уран, който обикаля Слънцето за 84 години; преминаването на Уран през всеки зодиакален знак трае 7 години. След Уран е орбитата на Нептун, който обикаля около Слънцето за около 165 години; Нептун преминава през всяко силово поле за около 14 години. След орбитата на Нептун е орбитата на Плутон, който обикаля Слънцето за около 250 години; той преминава всеки зодиакален знак за около 20 години. Луната обикаля около Земята за около 27 денонощия; през това време виждаме тя да преминава през всички силови полета на зодиакалните знаци.
Чертежът по-долу може да ни представи как са разположени орбитите на планетите от слънчевата система:

Фиг. 3
Светилата, които са включени в орбитата на Земята, а именно: Слънце, Меркурий и Венера може да уподобим на семепроизводителни, т. е., които дават семена за всички видове щастие на човешкия живот.
Светилата, които включват в себе си орбитата на Земята, а именно: Марс, Юпитер, Сатурн, Уран, Нептун и Плутон можем да уподобим на градини, на полета, на различни природни условия, при които могат да се сеят, да растат и да дават плодове всички видове семена на човешкото щастие.
Понеже Луната е единственото светило, което ту влиза в орбитата на Земята, ту излиза извън орбитата на Земята в своите движения, то, затова тя е единствената, която може да взема от семената, които са вътре в човека, произлизащи от Слънце, Меркурий и Венера и да ги посява извън човека в Природата, както и в другите същества.
[Най-отгоре на тези концентрични кръгове е изписано] Връзките на човешкия дух, душа, ум, сърце и тяло с Божествените принципи на Любовта, Мъдростта, Истината, Правдата и Доброто чрез светлината на слънчевата система.

[Най-отдолу на тези концентрични кръгове е изписано] Светът на Божествената Мъдрост, на подсъзнанието, светове на Правдата на човешката душа

Главни характеристики на светилата от слънчевата система.
Слънцето.
Зони на влияние на Слънцето в живота на човека.
Най-голямо, най-силно, най-важно, най-благодатно и жизнедателно светило от слънчевата система е Слънцето. Затова Слънцето е най-големият добротворец за човечеството, за всички други същества и за Природата.
Слънцето е символ на Божествения Дух, който работи в човека. Следователно Слънцето е носител на всички благословения, които Божествения свят (Дух) изпраща на човечеството. Слънцето ни изпраща всички благословения от Божествения свят чрез светлината и топлината си. Всичко съществуващо на Земята е рожба, дело, създание на слънчевата светлина. И огънят, и топлината, и водата, и земята, и всички видове растения, и плодове са видоизменена слънчева светлина. Същността на всяко нещо по Земята е от слънчева светлина. Затова в най-древните свещени писания се казва: „От Слънце е сърцето на Земята“.
Астрологията ни учи, че от Слънцето се управлява сърцето на всяко същество. Затова още в Писанието се казва: „Сине мой, дай Ми сърцето си8!“ Защото сърцето на човека е свързано направо със Слънцето, т. е. с Божествения свят. Във всички царства на Земята чистите слънчеви творения се отличават с най-голямата си красота, чистота и ценност. Измежду елементите слънчев елемент е златото. Измежду минералите слънчев минерал е диаманта. Измежду плодовете слънчеви са портокалите, мандарините, лимоните, гроздето и др. Измежду животните слънчев представител е лъвът. Измежду хората слънчеви синове са великите общочовешки Учители, които най-много са говорили за слънчевото царство, за благословението на слънчевата светлина, за Божествената същност на Слънцето, за Божията Любов.
По отношение на физическия човек Слънцето е главният архитект и строител на човешкото тяло. Слънцето е главният снабдител на човешкото тяло с жизнедателни сили. Слънцето има отношение към устройството и дейността на най-важните телесни органи: сърцето, симпатиковата вегетативна нервна система, дясното око у мъжа и лявото у жената.
Когато Слънцето оказва силно влияние върху физиката, тогава човек има най-красивото тяло. Когато Слънцето оказва най-силно влияние върху Духовното (Астрално) тяло, тогава човек се стреми към всестранна и най-голяма чистота, доброта, пожертвувателност, благородство, великодушие, щедрост, любвеобилност, душевно спокойствие, радостно настроение, оптимистични възгледи, стремеж към висша нравственост, откровеност, вярност и любов към Добротворството. Когато Слънцето оказва най-силно влияние върху Умственото (Ментално) тяло, тогава човек се отличава с най-висш идеализъм, истинолюбие, любов към Божественото Слово, готовност за пълна пожертвувателност при изпълнение Волята на Бога, стремеж да работи за общочовешкото щастие, общочовешката хармония и общочовешкото побратимяване. Слънцето влияе върху Умственото тяло на човека с най-висши гениални способности. Всички велики Учители, всички светии, мъдреци и гениални хора с Любов към Бога са имали силно слънчево влияние върху Умственото си тяло.
Слънчевите влияния са само хармонични и благотворни.
За разлика от всички други светила, които имат хармонични и дисхармонични, неблаготворни влияния, слънчевите влияния са само хармонични, благотворни. Това се доказва от слънчевата светлина, която от нищо не се цапа, макар да чисти всички нечистотии. Единственото нещо, което не може да се хване, да се ограничи, да се оцапа, да се зароби, е слънчевата светлина. В нея са вложени всички сили, качества и благословения на Божествения свят. Чрез слънчевата светлина работят и се изявяват на човека Божията Любов, Мъдрост и Истина. В слънчевата светлина се намират най-великите блага и най-великото щастие за човека. Ако слънчевата светлина само за миг престане да огрява Земята, последната в същия миг би се разпаднала и би изчезнала с всички хора и същества по нея.
На Слънцето живеят Божествените синове (Христосовците) – най-висшите същества от слънчевата система. На Слънцето е осъществено Царството Божие, където се прилагат напълно законите на Божията Любов, Мъдрост и Истина. Слънчевата светлина се ражда от мислите на слънчевите жители, а слънчевата топлина – от сърдечните благопожелания на слънчевия свят.
Най-висшата, най-чиста, най-красива, най-благодатна, животворяща и най-здравословна храна за Умственото, Духовното и физическото тяло на човека се възприема направо от слънчевата светлина чрез очите, които са най-съвършените органи, създадени само от слънчевия свят. Затова най-великите Учители, които са идвали на Земята, са учели хората да обичат Слънцето, да го съзерцават по особен начин, да възприемат жизнедателните сили – храна от слънчевата светлина.
Най-великата, най-съществена, най-необходима, животворяща, вечна и истинска наука за човека е науката за слънчевия свят и слънчевата светлина, защото те са създали Земята и всички същества по нея. Слънчевата светлина движи Земята и поддържа живота на нея. Затова Учителя говори най-много за Слънцето, за слънчевия свят, за слънчевата светлина и за нейните живо-творящи сили.
Влияние на слънчевата светлина в различни периоди от живота на човека.
От 1-вата до 7-годишна възраст слънчевата светлина има отношение към устройството и развитието на физическото тяло; от 7 до 14-годишна възраст слънчевата светлина има отношение към устройството и развитието на Духовното (Астрално, Чувствено) тяло; от 14- до 21-годишна възраст слънчевата светлина има отношение към устройството и развитието на Умственото (Ментално) тяло; от 21- до 28-годишна възраст слънчевата светлина има отношение към устройството и развитието на Душевното тяло (тялото, чрез което работи и се развива душата); от 28- до 35-годишна възраст слънчевата светлина има отношение към устройството и развитието на Причинното тяло, чрез което се проявява и работи Духа на човека; следователно на 35 години човек може да достигне пълното си и всестранно развитие.
В слънчевата светлина са вложени всички жизнедателни, обновителни и творчески сили, всички закони и благословения на Божествения свят – на слънчевите жители. Затова слънчевата светлина е главният строител, жизнедател, хранител, творител и пазител на физическото, Духовното, Умственото, Душевното и Причинното тяло на човека. Всички видове сили и храни, с които човек живее и се развива, са видоизменена слънчева светлина.
Цялата слънчева система представлява тялото на Христос, който е Духът и Душата на слънчевата система. Слънцето е сърцето на слънчевата система, т. е. на Христовото тяло. Слънчевата светлина е Христовата кръв. Затова тя постоянно излиза от Христовото сърце, т. е. от Слънцето, обикаля всички планети (органите на Христовото тяло), носи жизнедателни сили и храни на всички същества (клетки на Христовото тяло) по планетите, подобно на кръвта в човешкото тяло, която непрестанно излиза от сърцето, циркулира из цялото тяло и носи сила, храна и топлина за всички клетки.
Затова, когато Христос, слънчевият Дух, който се изявяваше чрез Исус, е казал: „Ако не ядете плътта ми и не пиете кръвта ми, няма да имате живот9„, с това е искал да каже, че ако хората не се хранят с плодовете, израснали върху Неговото тяло – Земята, и не пият вода, която е видоизменена слънчева светлина, те не могат да живеят. Същото е и с клетките на човешкото тяло: когато престават да се хранят от кръвта, те престават да живеят. За цялата слънчева система и за всички същества по нея Слънцето е това, което е сърцето за човешкото тяло; слънчевата светлината е това, което е кръвта в човешкото тяло за неговите клетки. Затова здравето и дейността на човешкото сърце е в пълна зависимост от дейността на Христовото сърце, т. е. от Слънцето, а чистотата и здравето на човешката кръв е в пълна зависимост от слънчевата светлина, т. е. от кръвта на Христовото тяло.
Слънчевата система като Христовото тяло.
Цялото Христово учение, предадено чрез Исус, е разяснение за органическата връзка и зависимост, която съществува между човека-клетка, който е в Христовото тяло, т. е. в слънчевата система. Това най-добре е изказано с думите: „Аз съм лозата, а вие пръчките10.“ Следователно човек дотолкова може да възприема, да разбира и да се ползва от благословенията на слънчевата светлина – Христовата кръв, доколкото се стреми да живее съобразно законите на Христовото учение. Защото законите, които Христос е оповестил и върху които закони Учителя най-много говори в беседите си, са закони на слънчевата светлина. Всички благословения (жизнедателни сили), излизащи от Бога, минават първо през Христовото сърце – Слънцето и идват до човека чрез слънчевата светлина, която е кръвта на Христовото тяло, т. е. на слънчевата система.
Затова Христос е казал: „Всичко, каквото попросите от Отца в Мое име, ще ви се даде11.“ В слънчевата светлина (Христовата кръв) е вложена Христовата Любов, която носи Живот за хората, Христовата Мъдрост, която осветява пътя на хората и Христовата Истина, която носи свобода за хората. Затова Христос е казал: „Аз съм пътят, истината и животът12.“
Слънчевата светлина и трите тела на човека.
В слънчевата светлина са вложени най-висшите творчески и жизнедателни сили за Умственото, Духовното и физическото тяло на човека. Затова колкото повече човек мисли за Слънцето и слънчевата светлина, проучва законите и и се стреми да ги прилага в живота си, толкова повече неговото Умствено тяло се ползва от творческите и жизнедателни сили на слънчевата светлина и толкова повече умът на човека става по-велик и по-силен.
Колкото повече човек обича Слънцето и слънчевата светлина и съзнава неизброимите блага, които слънчевата светлина непрестанно твори, и е благодарен за всичките слънчеви благословения, толкова повече Духовното му (Астрално) тяло възприема творчески и жизнедателни сили от слънчевата светлина и толкова повече човек има радост, спокойствие и мир в живота си.
И колкото повече човек съзнателно, разумно и редовно излага физическото си тяло на слънчева светлина, толкова повече то възприема творчески и жизнедателни сили и става здраво, силно, работоспособно и дълголетно.
Човек едновременно живее, развива се, действа и работи в три свята: в Умствения свят човек живее с Умственото си тяло, в Духовния свят – с Духовното си тяло, а на физическия – с физическото си тяло. Само със светлите си мисли човек може да поддържа живота на Умственото си тяло, а следователно и на ума си; само с обичта си към Доброто човек може да поддържа живота на Духовното си тяло, т. е. на сърцето и чувствата си; само с разумни постъпки човек може да поддържа живота и здравето на физическото си тяло. Човек може да бъде напълно разумен, радостен и здрав, когато едновременно се храни умствено, духовно и физически с най-чиста храна. А най-чистата храна за Умственото тяло, за ума е науката и знанието за Слънцето и слънчевата светлина; най-хубавата храна за Духовното, Чувственото тяло е обичта и благодарността към слънчевата светлина; най-хубавата и чудотворна храна за физическото тяло е светлината и топлината на Слънцето.
Понеже човекът Исус, чрез когото говореше Христос (слънчевият Дух), знаеше за трите вида най-висша храна (умствена, духовна и физическа) от слънчевата светлина, затова, когато Сатаната – Сатурн Го изкушаваше да направи от камъните хляб, за да се нахрани, Той му отговори: „Не само с хляб ще живее човек, а с всяко Слово Божие13.“ Защото Словото Божие идва за човека само чрез слънчевата светлина. Затова и Учителя толкова много е говорил за чудотворните сили на Слънцето, слънчевата светлина и топлина, затова даде толкова много правила за посрещане и съзерцаване на Слънцето, за използване на слънчевата светлина и топлина за лекуване, за подмладяване, за придобиване на жизнени сили, за ободряване, за усилване дейността на ума, сърцето и волята.
Най-великото, най-възвишеното, най-прекрасното, най-благотворното нещо, което е разбираемо за човека, това е Слънцето и слънчевата светлина. Затова още от най-древни времена Слънцето е било почитано от посветените като Бог на Доброто, на Живота, на здравето, красотата, радостите, безсмъртието, Любовта, Мъдростта и Истината. Животът и влиянията на всички други светила от слънчевата система зависят от Слънцето и слънчевата светлина.
Първият най-чист слънчевият тип – Христос.
Първият най-чист и слънчев човек на Земята е Исус, който се нарече Христос, защото човекът Исус пръв осъзна, разбра и проумя органическото и духовно единство на цялата слънчева система. Исус пръв разбра и проумя Словото и волята на Христа (духът на слънчевата система) и изяви това Слово на цялото човечество и изпълни пръв волята на Христа. Исус с право се нарече Христос, защото Исус Христос значи Богочовек, т. е. човек, който е осъзнал Божествената същност в себе си, доброволно и се подчинява и се ръководи в живота си от нея.
Най-висшият слънчев човек Исус пръв между всички хора ясно разграничи в себе си Божествената от човешката същност, висшето начало от низшето. Затова, когато Исус говори за себе си като човек, той се нарича Син человечески, а когато говори за Христа – Божествената същност в себе си, той се нарича Син Божий. Христос разкри на човечеството чрез Исуса, че всеки човек може да стане Син Божий, т. е. Богочовек, когато се научи да мисли, да разбира, да живее и да работи като Исуса Христа – първия Богочовек, първия Син Божий. Това ясно се разбира от следните думи на първия Богочовек: „Който слуша и изпълнява това Слово, Аз и Отец ми ще дойдем и ще направим жилище в него14.“ Исус Христос е първият слънчев Учител на човечеството. Преди Неговото идване всички Учители и Мъдреци са били под преобладаващото влияние на Юпитер и Сатурн.
Вторият най-чист слънчев тип – Учителя.
Вторият най-чист и най-висш слънчев човек е Учителя, в когото живяха и пребъдваха Бог-Отец и Христос. И затова Учението на Учителя е също слънчево, както това на Исуса.
Всички останали хора, доколкото обичат и прилагат в живота си Учението на Исус и на Учителя, дотолкова ще привличат слънчевото влияние върху себе си и дотолкова ще могат да се ползват от благословенията на слънчевата светлина.
Исус и Учителя са двама Братя от Великото Бяло Братство, т. е. от слънчевите жители. В Учението на Исус и на Учителя са дадени всички закони, начини и методи, с които хората могат да станат слънчеви човеци, Богочовеци, които да бъдат жилища на Бога – на Отца и на Христа. И само когато всички хора станат слънчеви човеци, ще се възцари Божествената Любов, Мъдрост и Истина на Земята. Тогава ще настане Царството Божие, безсмъртният Живот, вечната хармония и красота.
Според учението на Астрологията, докато всички хора не станат слънчеви човеци, положението и състоянието на човечеството ще бъде като това на блудния син от евангелската притча, защото тя се отнася за цялото човечество. Понеже Слънцето е бащата на всички хора и същества, тези, които не изпълняват законите и не живеят според волята на своя Баща – Слънцето, са в положението на блудния син. Когато всички хора се научат да живеят според законите на Слънцето и слънчевата светлина, т. е. когато станат слънчеви хора, тогава човечеството ще бъде в положението на разкаялия се и завърнал се блуден син при баща си – Слънцето.
По този въпрос Учителя казва следното: „Колкото повече човечеството усвоява и прилага в живота си Учението на Божествената Любов, Мъдрост и Истина, толкова повече Земята ще се приближава към Слънцето и когато хората напълно приложат Божественото учение, тогава Земята подобно на параход ще спре на Слънцето. Царството Божие, за което се говори във всички свещени писания, се намира на Слънцето. Всички Божии Синове от слънчевата система живеят на Слънцето. Бъдещата Шеста раса ще се нарича светеща, т. е. слънчева. Хората от Шестата раса и слънчевите жители ще си ходят едни други на гости. Хората от Шестата раса ще се движат с бързината на светлината (300 000 км/сек) и за осем минути ще отиват до Слънцето15.“
Влияние на слънчевата светлина върху 3-те тела на мъжа и жената.
Слънцето има преобладаващо влияние върху Умственото и Духовното тяло на мъжа. А при жената преобладаващото слънчево влияние е върху физическото тяло, т. е. първо върху външния ù вид, а после върху Духовното ù тяло. Затова силното слънчево влияние върху мъжете създава гениални умове във всички области на науката, изкуствата, религията и философията. Най-великото, най-прекрасното, най-полезното, най-благотворното, истинското и вечното е родено от умове със слънчево влияние. И колкото по-силно е слънчевото влияние върху Умственото тяло на мъжа, толкова по-силен, по-богат с творчески способности е неговият ум, по-възвишени са неговите идеали.
Накратко, колкото по-силно е слънчевото влияние върху Умственото и Духовното тяло на мъжа, толкова по-голям носител, изявител и служител е той на Божията Любов, Мъдрост и Истина. Слънчевото влияние върху мъжа го прави умствен и духовен творец, носител и служител на всички висши общочовешки идеали.
Силното слънчево влияние върху Духовното тяло на жените прави последните необикновено добри, нежни и любящи. Силното слънчево влияние върху жените се изразява във физическа красота и привлекателност. Колкото по-силно е слънчевото влияние върху жените, толкова по-големи са способностите и добродетелите на децата, родени от тях.
Всички гениални хора и мъдреци, всички Учители и идеалисти са родени от майки със силно слънчево влияние върху Духовното и физическото им тяло. Такива майки се отличават с правилни, красиви физически форми и големи духовни добродетели. За пример може да ни послужи образът и характерните черти на Исусовата майка. Следователно силното слънчево влияние върху мъжете ги прави умствени и духовни творци, т. е. рожбите на мъжете са умствени и духовни, а силното слънчево влияние върху жените ги прави способни да станат майки на гениални деца.
Всички братя и сестри, които обичат Учението на Учителя и се стремят да го изпълняват искрено, имат слънчево влияние, защото Учението на Учителя е слънчево. Тези братя и сестри, върху които слънчевото влияние е най-силно, се отличават с най-голяма любов към Учението, с най-ревностно сърце го изпълняват във всяко отношение с най-голяма Любов, Мъдрост и Истина.
Луната.
След Слънцето най-голямо влияние върху живота, развитието, здравето, условията, възможностите и съдбата на човека оказва Луната. Докато по влиянията на Слънцето съдим за връзките и отношенията на човешкия Дух с Божествения свят, с принципите на Любовта, то по влиянието на Луната съдим за връзките и отношенията на човешката душа с Ангелските светове, с принципите на Мъдростта. Колкото по-изправни са отношенията на човека към Бога, към Любовта, толкова по-големи благословения получава от Слънцето и толкова по-силен и по-богат е неговия Дух. И колкото по-изправни са отношенията на човека към Ангелските светове, към Мъдростта, толкова по-силни и хармонични са влиянията на Луната върху него и толкова по-богата, по-силна и по-напреднала е неговата душа. А колкото по-неизправни са отношенията на човека към Ангелските светове, към Мъдростта, толкова по-дисхармонични и неблаготворни са влиянията на Луната върху него и толкова по-бедна, по-слаба и по-изостанала е неговата душа. Това е така, защото всички благословения от Любовта на Бога и Божествените светове идват през Слънцето и се възприемат от човешкия Дух, а всички благословения от световете на Мъдростта (от всички Ангелски йерархии) идват чрез Луната и се възприемат от човешката душа.
Животът и съдбата на човека до 30-годишна възраст са под преобладаващото влияние на Луната, т. е. Ангелските светове работят върху човешката душа чрез принципа на Мъдростта. След 30-та година животът и съдбата на човека са под преобладаващото влияние на Слънцето, т. е. Божествените светове работят над човешката душа чрез принципа на Любовта. Човешкият дух може да се уподоби на Слънцето, а човешката душа – на Земята. Както на Земята всичко възраства, развива се и дава плодове под влиянието на слънчевата светлина, така и под влиянието на свързания с Бога човешки Дух всичко посято в душата възраства и се развива. Всички човешки замисли, желания, мечти и копнежи се посяват в човешката душа подобно на семена в Земята. От добрите помисли и желания в душата на човека се развиват добродетелните качества и радостите в Живота. А от лошите помисли и желания се развиват противоречията, ограниченията и страданията. През настоящия си живот човек ще трябва да пожъне плодовете на всички добри и лоши помисли и пожелания, които е посял в душата си през миналите си животи, а всички помисли и желания от сегашния му живот ще дадат своите плодове в следващия. Всичко Добро и лошо, което човек е посял в душата си през миналите си животи, се познава по хармоничните и дисхармонични съчетания и влияния на Луната в хороскопа му.
Човешката душа има за символ знака на Луната, защото както Луната постоянно се променя по вид и положение, така и душата е подложена на постоянни промени. И както Луната получава светлината си от Слънцето, така и душата получава сила и светлина само от Божествения Дух.
На Луната живеят всички напреднали души, които са завършили земната си еволюция на Слънцето. Тези лунни жители ръководят съдбата на цялото човечество. Преди слизането на Христа от Слънцето всички Велики Учители на човечеството са слизали от Луната и когато говорим за влиянията на Луната, трябва да разбираме отношенията на лунните жители към човека. Астрологията учи, че Слънцето, т. е. слънчевите жители дават силите и материалите, с които трябва да бъде съградено тялото на човека, а лунните жители извършват изграждането му. Лунните жители построяват тялото на даден човек с такива форми, които да изразяват идеите, мислите и желанията на този човек от миналите му животи. Лунните жители ръководят зачеването, ембрионалното развитие (развитието на детето в утробата на майката), раждането, растенето и оформянето на човешкото тяло. Съобразно еволюцията на дадена душа лунните жители построяват подходящо тяло, което отговаря на нейните стремежи. Лунните жители служат за връзка между Ангелските светове и човешките души. Обмяната и обръщението между човешките души и Ангелските светове става само чрез лунните жители. Луната служи за склад на всички благословения, които се изпращат за хората от висшите светове. Лунните жители разпределят благословенията между човешките души съобразно способностите на всяка душа да оползотворява дадени благословения.
Луната служи и като чистилище. Нито една човешка душа не може да завърши земната си еволюция и да напусне Земята без да е научила и приложила законите на лунните жители, защото те са пазители на чистилището. Човешката душа трябва да се пречисти на Луната под ръководството на лунните жители и тогава да влезе в Рая, който се намира на Слънцето. Лунните жители извършват колосална работа, за да подпомагат развитието на човешките души и да поддържат условията, за да бъде възможен земният живот. Една от най-огромните им работи по отношение на Земята е да превръщат част от слънчевата светлина във вода. А какво е значението на водата за живота на човека и другите същества и растения всеки може да си от-говори. Три четвърти от човешкото тяло е вода, следователно всички течности в човешкия организъм попадат под влиянието и управлението на Луната, т. е. на лунните жители. Под най-силно влияние и управление на Луната са следните важни органи: главният мозък, лявото око у мъжа и дясното у жената, устните, гръдният кош, стомахът, лимфната система и др. Измежду металите на Луната принадлежи среброто, което има пречистващо действие върху кръвта, когато се носи като украшение. Измежду растенията чистите представители са зелето, краставиците, марулите и т. н. Измежду цветовете Луната има отношение към ясно зеления цвят. От музикалните тонове с Луната е свързан тонът фа. В хороскопа на всеки човек Луната показва отношенията с майката, съпругата и жената въобще, с простия народ, материалното богатство, домът, животът до 30-годишна възраст, условията и възможностите за телесно и духовно развитие и т. н.
Меркурий.
След Слънцето и Луната на трето място по важност за живота и съдбата на човека е планетата Меркурий, защото тя е свързана с устройството и развитието на централната нервна система, под чието управление попадат всички умствени прояви и всички сетива: зрение, слух, обоняние, вкус и осезание. Колкото по-хармонични са влиянията на Меркурий върху даден човек, толкова по-усъвършенствана, по-правилно устроена и развита е централната му нервна система и толкова по-съвършени и по-здрави са сетивата му. А колкото по-хармонично са устроени и развити централната нервна система и сетивата на човека, толкова по-големи са умствените му сили, заложби, дарби и способности и толкова повече са възможностите и условията за тяхното развитие, за умствената дейност, прояви, успехи и постижения. И обратно, колкото по-дисхармонични и неблаготворни са влиянията на Меркурий върху човека, толкова по-зле е устроена и нехармонично развита централната му нервна система, толкова по-несъвършени и нездрави са сетивата му и толкова по-малко са умствените му сили, заложби, дарби и способности, както и условията и възможностите му за умствена дейност, прояви, успехи и постижения.
Влиянията на Меркурий върху даден човек са толкова по-силни и хармонични, колкото повече възвишени и светли мисли и идеи е имал този човек в миналия си живот. Защото възвишените идеи и светлите мисли са храната, с която могат да се развиват, да живеят, да бъдат здрави, да работят и да се проявяват висшите способности и дарования на човешкия ум. Колкото повече човек е хранил ума си със светли мисли и висши идеи в миналите си животи, с толкова повече умствени дарби, сили и способности ще разполага в настоящия си живот. От висшите Божествени мисли и идеи, с които човек храни ума си през настоящия си живот, ще бъдат създадени умствените сили, дарби и способности за следващия му живот. Човек непременно ще има такава умствена жетва през настоящия си живот, каквито идеи и мисли е посявал в ума си през миналите си животи. А каквито идеи и мисли човек посява в ума си през настоящия си живот, такава жетва ще има през бъдещия си живот.
Умът на човека представлява неговата нива в Умствения свят. Следователно колкото повече човек е носител и изявител с ума си на Божествени идеи и мисли, толкова неговата нива е посята с хубави и полезни семена, от които се раждат плодове за храна на висшите светове. Щом човек с висшите си идеи и мисли ражда плодове за храна на Висшите същества, то в замяна те даряват човека с висши дарби, способности и сили. Умствените полета на хората, които не са носители и изявители на висши идеи и мисли, представляват места, обрасли с бурени, плевели и безплодни растения за висшите светове. Такива хора не създават плодове за храна на Висшите същества, затова и те не ги даряват с висши способности, дарби и сили. В хороскопа на такива хора Меркурий е с нехармонично, неблаготворно влияние. Колкото повече умът на човека е бил носител и изявител през миналите му животи на низши, злосторни идеи и мисли, толкова по-големи са през настоящия живот умствените му ограничения. А низшите, злосторни идеи и мисли през настоящия живот на човека ще създадат ограничения и противоречия на ума му през следващия живот.
Казано накратко, с висшите си идеи и мисли човек създава в умственото си поле благородни плодове, които служат за храна на Съществата от висшите светове. А в замяна на плодовете, които човек е произвел от умственото си поле, той получава от висшите светове умствени сили, дарби и способности. С низшите си мисли и идеи човек произвежда на умственото си поле бурени и плевели, които служат за храна на низши същества. Щом човек с ума си храни и дава живот на повече низши същества, толкова повече те повреждат ума му, докато съвсем го изядат. Както с материалната си нечистота човек става причина да го нападат разни паразити, така и с низшите си мисли и идеи, които са умствена нечистота, човек става причина умствени паразити да нападат и изяждат неговия ум, т. е. неговото Умствено тяло, защото знаем, че умът е дейност и проява на Умственото (Ментално) тяло.
Съществата, живеещи на планетата Меркурий, която е най-близо до Слънцето, имат за задача да ръководят развитието и дейността на човешкия ум. Всички идеи и мисли, които идват от висшите светове на цялата Вселена, трябва най-напред да бъдат възприети и преработени от меркуриевите жители и тогава да станат достояние на човешкия ум. Също така всички плодове от човешките висши идеи и мисли трябва да минат и да се преработят от меркуриевите жители, които ги изпращат по цялата Вселена. Следователно посредством своя ум и меркуриевите жители човек е в отношение и връзка с идеите и мислите на световете от цялата Вселена. Затова се казва в митологията, че Меркурий е секретар на боговете, т. е. че всички благословения от висшите светове трябва да минат през Меркурий, за да станат достояние на човека и всички висши плодове, които човешкият ум ражда, трябва да бъдат поднесени от Меркурий на висшите светове. Меркурий е посредникът между човешкия ум и умовете на всички богове, т. е. на всички Същества от висшите светове. Притчата на Христос за талантите всъщност символизира отношението на меркуриевите жители към човешкия ум. Защото меркуриевите жители са господарят, който раздава на едного пет таланта, на другиго – два таланта, а на трети – един талант. Меркуриевите жители са, които преглеждат сметките за дейността, плодовете и печалбите на човешкия ум. Думите на Христа: „Който има, ще му се даде, а който няма, ще му се отнеме и това, което има16„ се отнасят също за човешкия ум. Следователно на колкото повече Божествени идеи и мисли е носител и изявител човешкият ум, толкова повече таланти печели той и обратно – ум, който не работи с никакви висши идеи и мисли, изгубва и последния си талант. С помощта на ума си човек е създал всичко, което има. С мислите си човек се отличава от животните, защото те нямат ум, умствена дейност, умствени творби.
Меркурий е показател на всички видове обикновени учени и обикновени служители на просветата, както и отношенията с тях. Показалец е също така на правилните и неправилните движения, които човек прави с тялото си, затова Учителят казва: „Ако искате да знаете как човек мисли, колко и какви са неговите мисли изобщо наблюдавайте го как ходи, как се движи изобщо и как работи, защото Меркурий е главен управител на крайниците в човешкото тяло17„. Накратко казано, до каква степен човек ще си урежда материалния живот и ще подържа тялото си в изправност ще зависи от количеството и прочие добри аспекти на Меркурий с другите светила, а до каква степен човек, ще има неуредици в материалния живот, ще покажат лошите аспекти.
Както Луната, така и Меркурий се наричат „неутрални“ светила, защото жителите на тия светила не дават нищо на човека от себе си, а само служат като посредници между човека и останалите светила и зодиакални съзвездия.
Под хармоничните и дисхармонични влияния на светилата и съзвездията върху Луната тя изгражда формите на човешкото тяло – инструмента, къщата на човешката душа. А под хармоничните и дисхармонични влияния на светилата и съзвездията върху Меркурий той изгражда централната нервна система, която служи като телефони, телеграфи и други съобщителни средства между разните части на тялото и човешкия ум. Колкото по-хармонични са влиянията на светилата и съзвездията върху Луната в момента на раждането, толкова по-хармонично и здраво са устроени органите на човешкото тяло, толкова по-красиви са неговите форми (външния вид на човешкото тяло), толкова по-идеално работи с него човешката душа и толкова по-големи са условията и възможностите на човека за успехи и постижения в материалния свят. Колкото по-хармонични са влиянията на светицата и съзвездията върху Меркурий в момента на раждането, толкова по-здрава и по-правилно устроена е нервната система на човешкото тяло и толкова по-идеално работи чрез нея човешкият ум. При дисхармонични влияния върху Луната и Меркурий е обратното.
Тъй като Слънцето, Луната и Меркурий са най-важните светила в хороскопа на всеки човек, затова беше необходимо да се дадат по-подробни и многостранни обяснения за тяхното значение. Разгледахме Слънцето като източник на Живота и на всички жизнедателни сили, които идват от Божествения свят и от Бога; разгледахме Луната като главен строител на човешкото тяло и неговите форми, чрез които се проявяват Живота и силите; разгледахме Меркурий като главен строител и управител на централната нервна система, чрез която умът командва дейността на човешкото тяло и на всички органи.
Когато Слънцето, Луната и Меркурий са в хармонични отношения помежду си в хороскопа, тогава този човек има най-идеалните условия и възможности за големи успехи и постижения на физическото поле, в духовно и умствено отношение. Останалите светила от слънчевата система, както и зодиакалните съзвездия със своите хармонични или дисхармонични влияния служат само за да усилват или отслабват дейността на Слънцето, Луната и Меркурий. С хармоничните си влияния светилата и съзвездията усилват дейността на Слънцето, Луната и Меркурий, а с дисхармоничните си влияния отслабват дейността им.
Меркурий е показалец в хороскопа за човешкия ум, за знанието, което човек е придобил от Божествената Мъдрост и за това какво може да направи и постигне човек изобщо. Следователно добрите съчетания на Меркурий с другите светила са показалец до каква степен и в какво отношение човек е възлюбил Господа с ума си, доколко е служил на Господа с ума си, до каква степен е спазвал Божествения порядък в себе си и в Природата чрез ума си и доколко умът му се ръководи от Господа и притежава Божественото знание. Накратко казано, добрите съчетания на Меркурий с другите светила ни показват доколко човек правилно храни ума си с естествена и чиста храна и по естествен път.
Лошите съчетания на Меркурий с другите светила са знак за заблужденията, изопаченията и въобще за грешките, които човек е правил в миналите си животи, защото не е следвал и не се е ръководил от Божествените закони и порядки вътре в себе си и вън от себе си – в Природата. Накратко, лошите положения на Меркурий по знак и по дом и лошите съчетания с другите светила ни показват до каква степен човек е нарушил Божествения порядък вътре в себе си и в Природата главно с ума си, т. е. със своите идеи и мисли. Показват още доколко човек е хранил ума си с неестествена храна, т. е. с низши мисли и идеи и по неестествен начин.
Венера.
Венера в хороскопа е показалец на човешкото сърце и на човешката любов – на всички видове идеи, мисли, чувства, желания, слова, дела и прояви, които изхождат от Любовта, изразяват Любовта, възприемат Любовта и проявяват Любовта изобщо. С други думи казано, всички видове благословения и богатства от всички висши и низши светове, които са дават на човека, трябва да бъдат възприети и преработени, предадени от Венера на човека. Накратко казано, Венера е единствената учителка за проявите на Бога като Любов вътре в човека и вън от цялата Вселена, както и във всички светове. Венера е показалец до каква степен и в какво отношение човек е възлюбил Господа със сърцето си, доколко правилно разбира проявите на Господа като Любов със сърцето си, доколко е готов да служи със сърцето си и какви са богатствата на човешкото сърце за придобиване на радост и щастие. Венера е показалец още на младите момичета и жени, на приятелките, на любимите момичета и жени – на женския свят изобщо. Общо казано, Венера е главен указател на целокупния, сърдечния човешки живот, на количеството качеството, силата, трайността и плодотворността на чувствата и желанията. Венера е показалец още на всички видове изящни изкуства, на любовта към тях, както успехите и неуспехите в областта на изкуствата, изобщо в зависимост от съчетанията Венера е показалец също така на всички разновидности красиви съотношения, мекота, нежност, деликатност, изобщо всички видове прояви, с които се създават радости и приятност на околната среда.
Добрите съчетания на Венера с другите светила, както и доброто ù положение по знак и по дом ни показват до каква степен човек спазва Божествения порядък в себе си и в Природата посредством чувствата и желанията си и какво количество и качество плодове за щастие ще придобие. Лошите съчетания на Венера с другите светила са показалец до каква степен човек е изопачил Божествената Любов чрез сърцето си, нарушил е порядките на Божествената Любов в себе си и в Природата чрез неестествени чувства и желания. Показват още с каква неестествена храна и по какъв неестествен начин човек е хранил сърцето си в миналите си животи. Общо казано, лошите съчетания на Венера с другите светила ни показват количеството и силата на заблужденията и изопаченията, които човешкото сърце има по отношение на Божествената Любов, и прегрешенията, които човек е направил.
Слънцето показва как човек разбира проявите на Господа като Истина в себе си чрез съзнанието, чрез ума и чрез сърцето си. Венера показва как човек разбира проявите на Господа като Любов в себе си и чрез сърцето си. Меркурий показва как човек разбира в себе си проявите на Господа като Мъдрост чрез своя ум.
Марс.
Марс е главен показалец на всички разновидности борчески сили у човека, на всички разновидности низши енергии, които човек трябва да възприеме от висшите светове и трябва да ги обработи. Накратко казано Марс е показалец на всички видове животински качества в човека, които трябва да постави в ползотворна дейност на качествата и добродетелите от висшите светове. Следователно, до каква степен човек е подчинил своето низше естество, т.е. животинските сили и качества, на своето висше естество, т.е. на всички видове Божествени дарби, способности и добродетели това ще зависи от количеството, качеството и т.н. добри съчетания, който Марс получава от другите светила, особено от Слънцето и големите светила изобщо. А до каква степен и в какво отношение човек е жертвувал дарби способности, качества и добродетели от висшите сватове за живота и проявите на своето животинско естество, това се показва от лошите съчетания, които Марс получава.
Юпитер.
Юпитер е главен показалец на висшия ангелски разум в човека, посредством който, човек може да има връзки, отношения и обмяна с всички светове от духовния и умствения свят. Следователно, в зависимост от количеството, качеството, силата, трайността и доброплодността на добрите съчетания, които Юпитер образува с другите светила, ще можем да съдим за количеството, качеството и т.н. на идеите, мислите, благопожеланията и благословенията, които човек може правилно да възприеме, разбере и обработи от всички ангелски светове. Количеството, качеството и т.н. лоши съчетания, които Юпитер образува с другите светила, са грешките и нарушенията, които човек в миналите си животи е направил по отношение на висшия разум, а следователно и за количеството и т.н. неправилни схващания и разбирания във всички видове идеи, мисли, дейности и прояви идващи от високите светове и изразяващи се чрез висшия разум. Юпитер е показалец още на всички разновидности религиозни общества, демократични идеи, на големците и управляващите фактори изобщо, на родоначалниците и реформаторите, които създават учения за подобрение на цялото човечество. Накратко казано, Юпитер е главни показалец на целокупния религиозен живот изобщо, а частно за всеки човек, каква е религията му изобщо. Юпитер е показалец още на условията и възможностите за развитието, проявите, дейността и постиженията на висшия разум у човека. Юпитер е показалец на всички видове големи добрини.
Сатурн.
Сатурн е главен показалец на критичния ум у човека, а също така на всички видове най-големи ограничения, изпитания, противоречия и нещастия изобщо. Сатурн учи човека чрез страданията и ако човек се научи да се поучава от страданията и да бъде благодарен от тях тогава става приятел на човека. Докато човек не се научи да се поучава от страданията, докато не е благодарен от тях, дотогава Сатурн бива най-големия враг на човека и му причинява най-големи нещастия. Следователно, до каква степен човек се е научил от миналите си животи да се поучава от страданията и бъде благодарен от тях, това може да ни покаже добрите съчетания на Сатурн с другите светила. Количеството, качеството и т.н. страдания, от които човек не се е научил да се поучава и да бъде благодарен и които наново трябва да преминава, това ще може да познаем от количеството, качеството, силата и т. н. на лошите съчетания, които Сатурн получа.
Уран.
Уран е главен показалец на всички видове Божествени идеи, мисли, благословения и откровения, които Небето дава на човечеството. Уран е първият от Боговете, които слиза на Земята, туря началото на родословието на всички Богове, той е прабаща на всички Богове, а това ще рече, че той е носител и дарител на всички първични Божествени идеи и замисли, от които се раздават всички останали благословения и откровения на човечеството. Накратко казано, Уран е единствения представител на Божествения свят за цялото човечество. Следователно, от количеството, качеството и т.н. на добри съчетания, които Уран получава, ще познаем до каква степен човек има висши дарби и способности, правилно да възприема, разбира и прилага Божествени идеи и замисля. Уран е показалец за дейността и проявите на Бога като Мъдрост във всички светове. Добрите съчетания на Уран са свидетелство до каква степен и в какво отношение човек правилно разбира дейността и проявите на Бога като Мъдрост и се ползува от благословението на Мъдростта. Лошите съчетания на Уран са свидетелство до каква степан и в какво отношение човек в миналите си животи е правил грешки и нарушения спрямо проявите на Бога като Мъдрост и до каква степен в настоящия си живот човек ще има неправилни схващания и разбирания за Божествената Мъдрост изобщо. Уран е показалец на всички видове окултни Учители, учени, окултни общества.
Нептун.
Нептун е главен показалец за дейността и проявите на Бога като Любов, само във висшите светове, в световете, където Любовта се проявява без всякакви грешки а в пълна хармония. Нептун е главен показалец за връзките, отношенията и обмяната на човека с висшите светове чрез вдъхновение. Следователно, до каква степен човек е заслужил спрямо висшите светове и до каква степен те са му дали дарби и способности да се съобщава с тях и да възприема техните идеи и замисли като Вдъхновения, това ще на покажат добрите съчетания, които Нептун получава от другите светове и главно от Слънцето. Това трябва всякога да се има предвид. Количество на грешките и нарушенията, които човек в миналите си животи е направил спрямо висшите светове на Любовта и спрямо техните представители на Земята, това ще познаем по лошите съчетания, които Нептун получава от другите светила. Нептун е показалец на всички видове човешки гении, които са се проявили в областта на изящните изкуства, а съща така и отношението на човека към гениите на изкуствата.
Плутон.
Плутон е главен показалец на всички видове сили, дейности и прояви, произхождащи от Ада и всичко свързано с Ада е подчинено на него. Добрите съчетания на Плутон ще ни покажат до каква степен и в какво отношение човек е подчинил адските сили и ги е поставил в служба на Божествените качества. Лошите съчетания на Плутон ще ни покажат до каква степен и в какво отношение адските сили общо се проявяват, не са подчинени, не са организирани и не са поставени в служба на Божествените добродетели.
Връзки и отношения на светилата с частите на човешкото тяло.
Слънцето има отношение към органичния строеж на цялото тяло, към жизнедателните сили и топлината. То има отношение също към устройството и дейността на сърцето, симпатичната (вегетативна) нервна система, дясното око у мъжа и лявото у жената.
Луната има отношение към устройството и дейността на стомаха, лимфната система, гръдния кош и млечните жлези.
Меркурий има отношение към устройството и дейността на главния мозък и централната нервна система, към управлението и дейността на всички сетива.
Венера има отношение към устройството и дейността на венозната кръвоносна система, кожата, устните, венците и космите, а също към устройството на клетките и осезанието.
Марс има отношение към устройството и дейността на мускулната, половата и отделителната системи и вкуса.
Юпитер има отношение към устройството и дейността на артериалната кръвоносна система, дясното ухо и обонянието.
Сатурн има отношение към устройството и дейността на черния дроб, жлъчката и лявото ухо.
Уран има отношение към протичането на органичното или жизнедателно електричество.
Нептун има отношение към протичането на органичния или жизнедателния магнетизъм.
Светилата над и под хоризонта.
Колкото повече добротворците стоят по-високо на хоризонта и колкото повече образуват добри съчетания помежду си, както и с другите светила, толкова повече добродетели получава такъв човек и толкова повече се поддава на влияние и ръководство на съществата от висшите светове, поради което доброто ще преобладава в такъв човек и обратно: колкото повече злосторници биват по-високо на хоризонта и колкото повече лоши съчетания образуват помежду си, както и с другите светила изобщо, показват, че такъв човек ще се поддава повече под влиянието на злосторните духове изобщо.
Всички светила, които в момента на раждането на даден човек се намират над хоризонта, попадат в светлината, под влиянието и под контрола на свръхсъзнанието, т. е. на човешкия Дух и на висшите Божествени светове. Затова всички сили, качества и свойства, всички събития, които са свързани със светилата над хоризонта, ще бъдат осъзнавани от човека. Поради това каквито и да са влиянията на тези светила върху живота и съдбата му, човек ще извършва под тяхно влияние умствени, духовни или физически действия винаги съзнателно.
Всички светила, които в момента на раждането на даден човек се намират под хоризонта, имат влияния, които спадат към областта на подсъзнанието. Поради това добрите или лоши влияния на тези светила върху живота и съдбата на човека ще бъдат несъзнателни за него и неговите умствени, духовни и физически деяния ще бъдат предимно несъзнателни, т. е. под влияние на неочаквани и непредвидени добри или лоши, приятни или неприятни настроения.
Накратко казано, светилата, които са над хоризонта в момента на раждането на даден човек, ще изразяват влиянията си върху него главно чрез ума му и затова ще бъдат винаги осъзнавани от него. Светилата, които са под хоризонта в момента на раждането на човека, ще изразяват своите добри или лоши влияния главно чрез сърцето му, т. е. чрез чувствата, желанията и настроенията и затова ще остават несъзнателни.
Светилата и тяхното отношение към Природата и човека:
Различните светила от слънчевата система се проявяват и действат по различни начини върху Природата и върху устройството и развитието на човека. Всяко светило е свързано с определен миров принцип и отговаря на една от строящите Живота сили; свързва се с определен музикален тон, определен ден от седмицата, определен свят или царство на Живота; има отношение към дадена система или орган в човешкото тяло; управлява едни или други сили на човешката душа. Всяка планета също така се свързва с едно от числата на естествения числов ред, които са мирови принципи и лежат в основата на мирозданието.
Тук ще бъдат разгледани само отношенията на светилата към Природата, а след това – отношенията на управляваните от тях цветове към човека. Останалите въздействия на светилата върху човека ще бъдат разгледани по-нататък.
Светилата в Природата.
Слънцето има отношение към числото 1. Колкото и да е голямо дадено число, щом сборът от съставящите го цифри е 1, това число е слънчево. Например, числата 19 и 91 са слънчеви, защото сборът им е 1 (всъщност сборът е 10, но 0 символизира безкрайните възможности, в които 1, т. е. Бог се проявява). Слънцето има отношение към тона „ре“, към оранжевия цвят и към златото. Освен това има най-голямо отношение към портокалите, мандарините, гроздето, ориза и лещата. Измежду животните негов представител е лъвът. Денят на Слънцето е неделя.
Луната проявява своите сили главно чрез числото 2, тона „фа“, яснозеления цвят, от елементите – чрез среброто, от растенията – чрез зелето, краставиците, марулите, всички видове зелени салати и царевицата. Денят на Луната е понеделник.
Меркурий проявява силите си главно чрез числото 5, тона „ми“, жълтия цвят и чрез метала живак. Предимно под негово влияние са крушите, морковите и изобщо плодовете, в които преобладава жълтия цвят. Негово животно е лисицата. Меркуриев ден е сряда.
Венера проявява своите сили главно чрез числото 6. Под нейно влияние са тъмносиният цвят, тонът „ла“, металът мед, житото, сините сливи, смокините, ябълките, черешите, вишните, ягодите, малините, грахът и всички цветя. Измежду животните нейни представители са сърните, овцете, антилопите и кокошките. Тя управлява деня петък.
Марс проявява своите сили чрез числото 9. Негови са тъмночервеният цвят и тонът „до“. С неговото влияние са свързани желязото, чушките, чесъна, хряна, репичките, копривата, спанака, лободата и въобще растенията, които съдържат лютивина и желязо. Марсовите животни са конят, кучето и вълкът. Марс управлява деня вторник.
Юпитер проявява своите сили чрез числото 3, ясносиния цвят и тон „сол“. Негови са цинкът, калаят, растителните и животински масла, млякото, картофите, фъстъците, а от животните – слонът и волът. Юпитер управлява деня четвъртък.
Сатурн проявява своите сили чрез числото 8 (7) и чрез черния цвят. Негови са оловото и плодовете с черупка и голяма концентрация – орехи, бадеми, лешници, кокосови орехи, кестени. Под негово влияние са козата, бивола, магарето, камилата, змията. Сатурн управлява съботата .
Уран е втора октава на Меркурий и следователно всичко, което има отношение към Меркурий, е свързано и с Уран. Уранови са металите Уран, радий, платина и виолетовият цвят.
Нептун е по-висока октава на Венера и има отношение към всичко, което е свързано с Венера.
Плутон е октава на Земята.
Човек може да придобива различните сили, качества и свойства на светилата било чрез металите, било чрез плодовете, цветята и тоновете, които са под тяхно влияние. Например, слънчеви качества и сили човек придобива чрез слънчевите плодове, чрез музиката в „ре“-тоналност или като се облива мислено с оранжева светлина и носи дрехи с преобладаващ оранжев цвят.
Цветовете и човекът.
Червеният цвят е свързан с принципа на Любовта. Той снабдява човека предимно със сурова, неорганизирана енергия. Въздействието на червения цвят от цъфтящи цветя, кристали, багри в обстановката, цветове на дрехите и пр. трябва да се използва за укрепване на жизнеността и при лекуване на анемия. Употребен обаче прекалено, той събужда в човека най-низшите страсти, прави го раздразнителен, несдържан и безсистемен, избухлив, свадлив и побойник.
Оранжевият или слънчевият цвят, употребен умерено, прави човека самостоятелен и самоуверен, индивидуалист, оригинален, системен, определен, постоянен, точен, работлив, плодовит и винаги стремящ се към творчество. Когато организмът е лишен от силите на този цвят, липсват тези качества. Чрезмерното натрупване на енергии от оранжевия цвят поражда следните отрицателни качества: надменност, гордост, безразличие, студенина; липса на индивидуалност, на постоянство, на творчески стремеж и самобитност и загуба на вяра в разумността.
Жълтият цвят е свързан с принципа на Мъдростта. Следователно, когато силите на жълтия цвят са умерени в човешкия организъм, това прави главния мозък и човешкия ум активни, работоспособни, плодовити, дава добро здраве и равновесие на силите в нервно-мозъчната система. В този случай човек се интересува от наука и може да има успех в коя и да е нейна област. Ако влиянието на жълтия цвят в човека е чрезмерно, централната нервна система е в напрежение, човек е нетърпелив, припрян и амбициозен, умът му е наклонен към отрицателното и дребнавото в живота. Липсата на сили от жълтия цвят дава отпадналост на нервната система и вследствие на това – по-голямо или по-малко безсилие за умствена дейност и безразличие към науката.
Яснозеленият цвят има отношение към Надеждата. Когато неговите сили в организма са умерени, човек се чувства жизнерадостен, винаги е обнадежден, жизнен и устойчив; притежава силна воля и изпълнителни способности; похватен, сръчен и практичен е и има успех в материалните работи. Прекаленото натрупване на сили от зеления цвят дава алчност, грубост, егоизъм и скъперничество. Когато в човека липсват силите на зеления цвят, той губи надежда, лесно се обезсърчава, волята му отслабва, обърква материалните си работи.
Ясносиният цвят се свързва с принципа на Истината и със свободата. Умереното влияние на ясносиния цвят в човека го прави истинолюбив, религиозен, благоразумен, идеалист, благороден, толерантен, независим, справедлив, свободолюбив, спокоен, добре разположен, доволен, благодарен, весел, благожелателен, благодетелен, покровителствен, изобилен. Прекаленото влияние на ясносиния цвят прави човека тщеславен, празнодумец, показен, самодоволен, жаден за почести, слава, удоволствия и развлечения, студен, безразличен, неискрено доброжелателен. Слабото влияние на ясносиния цвят показва загуба на Любов към Истината и свободата, загуба на благородство, съвестност, справедливост и т. н.
Тъмносиният цвят е свързан с Добродетелта, която е основа за развитието на всички дарби и способности. Умереното, хармонично влияние на тъмносиния цвят дава на човека стремеж към добротворство; прави го тих, кротък, нежен, любезен, миролюбив, сговорчив, приспособяващ се, с добра обхода, с любов към реда, чистотата, почтеността, нравствеността, хармонията и красотата; прави го дружелюбен, общителен, любвеобилен, състрадателен и милосърден. Когато силите на тъмносиния цвят преобладават, тогава се получава прекомерна дейност на чувствата, разточителност в чувствените изживявания, разпуснатост, лекомислие, повърхностност, липса на съзнание за отговорност и дълг, пресита, отегчение, преумора, изобщо – неразграничаване на Доброто от злото. Недостатъчното влияние на тъмносиния цвят прави човека нечист, безпорядъчен, лишен от естетичност, миловидност и любезност, недружелюбен, неотзивчив и несъстрадателен.
Виолетовият цвят е свързан с Правдата. Когато неговото влияние е умерено и хармонично, човек е смел, решителен, безстрашен, справедлив; има любов към обществения ред, към обществената дейност, към спазване на законите; прави го много оригинален, предприемчив, предвидлив, интуитивен, прозрителен в полето на Истината, гениален, прометеевски благодетелен. Когато влиянието на виолетовия цвят е чрезмерно, това предразполага човека към диктаторство, насилие, към загуба на обществени влечения, към ограниченост, фанатизъм, студенина, безсърдечност, тираничност и омраза. Слабото влияние на виолетовия цвят прави човека малодушен, безидеен, неопределен, непредприемчив, страхлив, нерешителен, безразличен към живота на околната среда.
Влиянието на черния цвят се проявява в човека тогава, когато в него отслабне влиянието на червения, жълтия и ясносиния цвят, т. е. когато той направи редица нарушения спрямо принципите на Любовта (червения цвят), на Мъдростта (жълтия цвят) и на Истината (синия цвят). В този случай човек се лишава от жизнедателните сили на червения, от светлината на жълтия и от благословението на ясносиния цвят. Черният цвят е резултат от стремежа на човека да скрие своите грешки.
ІV. УЧЕНИЕ ЗА ДОМОВЕТЕ (ГРАДИНИ, КЪЩИ)
Определяне на домовете в хороскопа.
Нека си представим, че от земния екватор се издига към небосвода безкрайно голям вертикален кръг. Този въображаем кръг ще образува по отношение на Земята „небесен екватор“. По този именно небесен екватор ние можем да определяме и отчитаме в даден момент местоположението спрямо Земята на Слънцето, Луната, планетите, звездите и съзвездията.
Небесният екватор се разделя на 12 равни сектора от по 30°, които наричаме астрологични домове, къщи или градини.

Фиг. 1
На Фиг. 1 е показано нагледно разпределението на небесният екватор и кой сектор на кой дом (къща) съответства. Например, ако наблюдаваме Слънцето, ще видим, че при изгрев то ще излезе от сектора на първия дом, ще се изкачи в дванадесети дом, после – в единадесети, а на обед ще бъде вече в десети дом и т.н. Ние виждаме Слънцето, когато преминава през дванадесети, единадесети, десети, девети, осми и седми домове, а когато преминава през останалите домове, не го виждаме, защото за нас тогава е нощ. Както определяме местоположението на Слънцето на небосвода според дома, в които го виждаме, така определяме и местоположението на всички останали светила.
Влиянията на небесните светила върху живота на човека са различни от различните домове, така както слънчевата светлина и топлина е различна при изгрев, обед и залез. Следователно хороскопът на човека се състои в това да се намери в момента на раждането кое светило от кой дом влияе на човека със своите хармонични (благотворни) или нехармонични (злотворни) влияния. Защото всеки астрологичен дом има точно определени неща, които попадат под неговото управление или влияние. И когато дадено светило се намира в даден дом в момента на раждането на някой човек, ще бъдат засегнати благотворно или злотворно именно нещата, управлявани от този дом.
Връзки, отношения и зависимости между 12-те зодиакални знаци, светилата от слънчевата система и домовете на Земята.
Дванадесетте зодиакални съзвездия са Божествени светове от най-висша йерархия, в които светове Божествената Любов, Мъдрост, Истина, Правда и Добро се проявяват като първични, основни начала – първопричинни принципи. Първоначалните зодиакални съзвездия се проектират и се проявяват в зодиакалните знаци, като закони на Природата. Законите от зодиакалните знаци се проектират и проявяват чрез светилата от слънчевата система като сили, а силите от планетите са проектират и се изявяват в земните домове като форми.
Затова 12-те зодиакални съзвездия образуват световете на причинния свят. 12-те зодиакални знаци образуват умствения свят. Планетите от слънчевата система се представители на Духовния, астралния свят. 12-те астрологични домове на Земята са представители на физическите светове.
Следователно знака Овен е представител, проводник и служител на съзвездието Овен, планетата Марс представител, проводник и служител на знака Овен, а първия астрологичен дом е представител, проводник и служител на планетата Марс.
Следователно, съзвездието Овен, знакът Овен и планетата Марс всякога са свързани и имат отношение с първия астрологичен дом, независимо от това къде се намира знака Овен и планетата Марс.
Планетата Марс независимо от това в кой дом се намира, тя се нарича господар на първия дом и, когато се намира в първия дом, тогава тя действува с най-голяма и най-пълна сила. Ако се намира в някой друг дом, а не в първия, тогава той се нарича, управител на този дом.
Казаното за Марс и за първия дом, аналогично се отнася и за другите светилата и съответните им домове. Така например планетата Венера ще бъде господар на 2 и 7 астрологични домове, ако се намира в друг дом, тя се нарича управител на дома, в който се намира.
Възможно е в даден дом да се намират една, две и повече планети. В такъв случай първата планета, т.е. тази която се намира в по-първите градуси на знака, обхващащ този дом, се нарича главен управител, а следващите планети в по-последните градуси на знака се наричат 2, 3 и т.н. управител на дома и се проявяват според естеството и съчетанието си последователност.
Дванадесетте астрологични домове на Земята имат отношение към формите, силите, законите и принципите на физическото тяло, към неговия живот устройство, развитие, дейност, прояви и постижения. Посредством физическото тяло човек образува връзки, отношения и обмяна с природата на Земята.
Светилата от слънчевата система имат отношение към устройството, живота, силите, законите, принципите на чувственото (астрално) тяло. Посредством астралното си тяло човек образува връзка с Духовните светове, т.е. със световете на силите.
Дванадесетте зодиакални знаци имат отношение към устройството на живота, силите и принципите на умственото тяло, към неговите условия и възможности за дейности и проява 4 умствените светове, т.е.в световете на законите.
Връзките, отношенията и зависимостите между 12-те зодиакални съзвездия, 12-те зодиакални знаци, светилата от слънчевата система и 12-те астрологични дома образно казано могат да са изразят по следния начин:
Дванадесетте зодиакални съзвездия могат да се уподобят на всички видове животворни семена.
Дванадесетте зодиакални знаци могат да се уподобят на посяването, развитието, разклонението и разлистването на семената.
Светилата от слънчевата система символизират разцъфтяването и оплодяването на семената.
Астрологичните домове показват узряването и употребяването на плодовете.
Дванадесетте зодиакални съзвездия са космични светове, които първи възприемат, преобразуват и проявяват Божествената Любов, Мъдрост, Истина, Правда и Добро. Следователно зодиакалните съзвездия са родители на всички видове първопричини (принципи) на Космоса.
Дванадесетте зодиакални знаци са пътищата, по които съзвездията отправят своите благословения към човечеството. Следователи – дванадесетте зодиакални знаци представляват всички видове принципи, сили, закони, условия и възможности в Природата, обуславящи живота на човека. Накратко казано зодиакалните знаци представляват целокупната Природа.
Светилата от слънчевата система символизират всички видове заложби, дарби и способности на човека, чрез които дарби и способности, човек може да възприема, обработва и да оползотворява неизброимите благословии на Природата.
Дванадесетте астрологични дома показват областите в Природата, където човек трябва да работи и да придобива сили, знания, богатства, които са му необходими за умственото, духовното и физическото развитие.
Зодиакалните съзвездия можем да уподобим на съзнателни силови и животворни средоточия центрове.
Зодиакалните знаци показват първата проява, т. е. първата проекция на съзвездията. Следователно знаците може да уподобим на прави линии в умствения свят.
Светилата от слънчевата система представляват втората проява на съзвездията, т.е. равнините в духовния свят.
Домовете представляват третата проекция на съзвездията, т.е в телата.
4-те основни, главни (кардинални) точки в хороскопа.

Четирите главни точки в хороскопа, а именно: Asc.; Desc.; М.C.; I.C.; представляват врати и пътища към различни светове, с които човек има връзки, отношения и обмяна.
Асцендент.
Асцендентът (Asc.) е твърде важна точка в хороскопа на човека. Тя е най-важният показалец за устройството, развитието и състоянието главно на физическото тяло, а после и на всички материални условия, необходими за поддържане на неговото здраве. Накратко Асцендентът е показалец на всички положителни, т. е. здравословни и отрицателни, т. е. болезнени предразположения и изобщо на всички сили, качества и свойства, каквито притежава тялото на човека. Също така Асцендентът е показалец дали връзките, отношенията и обмяната на човешкото тяло с Природата са правилни или неправилни. Следователно до каква степен и в какво отношение човек ще може да има правилни връзки, отношения и обмяна с Природата и доколко ще придобива живот, сили, здраве и богатства от Природата, това ще зависи от светилата, които се намират близо до Asc. и са в добри съчетания, както и от светилата, които се намират близко до Asc. и са в добри съчетания, както и от светилата, които дават добри съчетания на Asc.
Всички светила, които в момента на раждането на човека са образували лоши съчетания с Асцендента, ще му придават през целия живот отрицателни, болестотворни сили, качества и свойства. С други думи казано, всички светила, които образуват добри съчетания с Асцендента в момента на раждането, според силата на съчетанията си показват до каква степен правилно са устроени, правилно са развити и правилно работят тези органи или части на физическото тяло, които се управляват от светилата, образуващи добри съчетания. Светилата, които в момента на раждането образуват лоши съчетания с Асцендента, според силата на съчетанията показват в каква степен и в какво отношение неправилно са устроени, неправилно се развиват и неправилно работят тези органи и части на тялото, които се управляват от тези светила.
Общо казано, Асцендентът (в зависимост от естеството на знака и от всичките си добри и лоши съчетания с разните светила) е показалец и свидетелство какво е естеството, количеството, качеството, силата, трайността и плодотворността на материята, от която е съградено тялото на човека.
Количеството, качеството, силата, трайността и плодотворността на човешкия живот и дейност на материалния свят се познават по Asc. Всички добри съчетания на Asc. показват количеството на щастието и обратно.
Всички видове успехи в материалния свят, всички видове придобивки в материалния свят, всички видове блага в материалния свят, които човек ще може да придобие, правилно да опознае, да усвои, да оползотвори ще са в зависимост от добрите съчетания на Asc., особено от добротворците.
Всички видове нещастия, несполуки, болести, материална беднотия ще са резултат, т.е. последици от лоши съчетания на Asc., особено със злосторниците. Всички добротворни съчетания на Asc., особено с добротворците доказват правилното устройство на организма с доброкачествена материя и правилни функции. Всички лоши съчетания на Asc. и особено със злосторници показват неправилно устройство на организма с нечиста материя и с неправилни функции.
Asc. със стоящия на него знак, със светилата около Asc. и аспектите, които получава Asc. от разните светила – всичко това е свидетелство до каква степен и в какво отношение човек е опознал материалния свят и е придобил необходимите богатства, които богатства ще му служат за градеж за бъдещите му животи в материалния свят.
М. С.
М. С. (Горният Меридиан) е показалец за най-висшето Божествено място, Божествения връх, чрез който човек може да направи най-много и най-силни връзки, отношения и обмяна с Бога. Следователно от естеството на светилата, които са най-близо до Меридиана или възхождат към него, и от разните съчетания на М. С. с другите светила можем да съдим до каква степен, в какво отношение и по какъв начин човек разбира Господа, т. е. проявите на Господа като Любов, Мъдрост, Истина, Правда и Добро вътре в себе си и вън в Природата. Следователно ако добротворец (Слънце, Юпитер, Венера и Нептун) се възкачва към Меридиана, то по количеството, качеството и силата на добрите съчетания, които добротворецът образува с другите светила, можем да съдим за количеството и силата на добрите Божествени прояви, които човек правилно възприема от Господа, правилно ги разбира и правилно ги проявява вътре в себе си и вън в Природата.
М. С. е място в хороскопа, откъдето човек получава най-много Божествени благословения за Духа, душата, ума и сърцето си. Затова, когато добротворец се възкачва към Меридиана и получава предимно добри съчетания с другите светила, човек правилно възприема Божествените благословения, правилно ги разбира и оползотворява. А когато добротворец, който е най-близо до Меридиана, получава повече лоши съчетания, това показва, че човек ще получава Божественото благословение, но поради нехайство и заблуждения няма правилно да го употреби. Накратко казано, колкото повече добротворци възхождат към Меридиана и колкото повече добри съчетания получават от другите светила и помежду си, толкова повече човек ще получава Божествени благословения, ще заема високо обществено положение, ще се ръководи от Господа и ще може да направи големи добрини както на себе си, така и на обществото.
Щом добротворец възхожда към Меридиана, това е указание, че човек си е поставил за идеал Доброто, стреми се към Доброто, обича Доброто и когато греши, съзнава грешките си и има желание да ги поправи. Когато обаче злосторник възхожда към М. С. това говори, че за идеал в живота или за върховна цел човек си е поставил някакви обикновени, човешки желания. В такъв случай, ако злосторникът е предимно с добри съчетания, човек ще употребява Божествените благословения за лични и обикновени човешки постижения. Ако обаче злосторникът има предимно лоши съчетания, човек ще употреби Божествените благословения за създаване на големи пакости на себе си и на обществото. Казано накратко, по количеството на злосторниците, които възхождат и са най-близо до М. С., и по силата на лошите им аспекти може да се съди до каква степен и в какво отношение човек ще изопачава и ще опорочава Божествените, умствените, духовните и материалните благословения и до каква степен ще има възможност да прави пакости на себе си и на обществото. Когато и добротворец, и злосторник се възкачват към меридиана, това показва, че човек още не е разграничил добре Доброто от злото, че не разбира правилно какво е Божествена проява в истинския ù чист вид и какво е проява на други същества, които са изопачили Божественото в себе си.
Оста – Asc.-Desc.
Desc. показва духовната същност, духовния човек, човешката индивидуалност се проявява чрез духовното, чувственото (астралното) тяло на човека, посредством което тяло човек може да има връзки, отношения и обмяна с всички духовни светове. Следователно знакът който стои на Desc., светилата намиращи се в близост до него, добрите съчетания на Desc. особено с добротворците, всичко това са указания до каква степен духовното, чувственото тяло у човека има правилно устройство и дейност и до каква степен човек може де има правилни връзки, отношения и обмяна с всички духовни светове.
Злосторниците близо да Desc. и лошо аспектираният Desc., особено от злосторниците, показват до каква степен и в какво отношение духовното чувственото тяло у човека има неправилно устройство и дейност, доколко ще има неправилни връзки, отношения и обмяна с всички духовни светове. Desc. показва още връзките, отношенията и обмяната на човека с тези човеци, с които ще бъде в сдружение при разните свои работила също така и отношенията с противоположния пол.
Добрите съчетания на Asc., добрите светила близо до Asc. – всичко това показва до каква степен човек е постигнал чистота и порядък в материалния си живот, т.е. до каква степен е проявил правилно Любовта – чистотата и Мъдростта, изразена в порядък, а също така до каква степен познава човек себе си отвън и доколко се а счита, като физическа същност.
Desc. с всички видове добри съчетания показва до каква степен познава човек себе си отвътре, до каква степен е постигнал чистотата порядъка вътре в себе си и до каква степен правилно се проявява Божествената Любов и Мъдрост вътре в човека. Asc. с всичките видове добри съчетания показва количеството, качеството, силата, трайността и плодотворността на храната, която човек е изработил в Природата и я получава като заплата на физическото тяло. Следователно добрите съчетания показват добрата и естествена храна, а лошите – неестествената храна.
Добрите съчетания на Asc. показват доколко човек спазва чистота и порядъка в Природата и доколко живее естествен живот, а лошите съчетания – обратното на гореказаното.
Desc. с всичките му видове добри съчетания показва доколко човек се храни с естествена духовна, чувствена храна, от която се пораждат радостни чувства, а също така показват до каква степен човек спазва порядъка на Природата в чувствения свят. Лошите аспекти на Desc. показват обратното на гореказаното.
Аsс. има отношение към съзнанието и към външния, природния, материалния (обективния) ум на човека. Desc. има отношение към дейността и проявите на самосъзнанието и вътрешния (индивидуалния), духовния ум.
Asc. с всичките му видове съчетания показва в каква степен и в какво отношение, човек е работил с Божествената Любов във физическото си тяло, а Desc. с всичките му съчетания показва до каква степен и в какво отношение човек е работил с Божествената Любов вътре в себе си с чувственото тяло.
Asc. с всичките видове добри съчетания показва доколко човек правилно обработва физическата материя и придобива сили от нея, а също показва още до каква степен може да възприема сили от Духовния свят, т.е. от духовното тяло.
Desc. с всичките му видова добри съчетания показва още до каква степен човек преработва материята на духовното поле, придобива сили с нея и доколко от тия сили правилно предава на физическото тяло, както и на по-висшите светове.
Аsс. работи предимно с ума, т.е най-напред проявява ума, а после сърцето на физическото поле.
С други думи казано Аsс. показва до колко човешкия ум приготовлява условия за проява на сърцето в материалния свят. Desc. с всичките му видове съчетания показва до каква степен сърцето произвежда чувства и приготовлява условия за проява на ума в Духовния свят.
I.C.
I.C. (Долния меридиан) има отношение към развитието, дейността, проявите и постиженията на Душата, на подсъзнанието, на обществения (колективния) ум на човека и към връзките, отношенията и обмяната на човека с цялата Вселена с всички същества от Вселената. Каквото е отношението на Земята към Слънцето, такова е отношението на I.C. към човека, към неговия живот, към всички условия и възможности, които човек е придобил от висшите и низшите светове. I.C. с всичките му видове съчетания показва какви добродетели и недобри семена е посял човек в Душата, ума, сърцето си през своите минали животи, които семена през настоящия живот ще поникват и ще дадат своите плодове.
Това което в областта на науката се нарича наследственост, може да се познае само по съчетанията на I.C. I.C. в хороскопа на всеки човек показва връзките, отношенията с майката и с Природата, както и придобитите сили и качества от майката Природата. Накратко казано. I.C. показва целокупното богатство, което човек е придобил в своите минали животи и, с което може да разполага през сегашния си живот. I.C. показва още кармата или дихармата, която човек е образувал с разните висши и низши светове. I.C. показва още в зависимост от количеството, качеството силата, трайността и плодотворността на съчетанията, които приема от разните светила, какви са схващанията и разбиранията на човека за дейността и проявите на Бога като Любов, Мъдрост, Истина, Правда и Добро в разните висши и низши светове, т.е. дейността и проявите на Бога като множество. I.C. с всичките му видове съчетания показва до каква степен и в какво отношение човек правилно или неправилно в миналите си животи е възлюбил разните висши и низши светове.
I.C. с всичките му добри и лоши съчетания показва какви са били миналите животи връзките, отношенията и обмяната на човека с целокупната Природа, т.е. каква работа е извършил за Природата и каква заплата е получил от нея, а също така какви грешки е направил спрямо Природата и какво има да ù дава. I.C. всичките му съчетания свидетелства какви капитали, т.е. какви богатства Природата е вложила в човешкото тяло. Следователно по I.C. и неговите съчетания ще разберем какви са условията и възможностите в материалния свят за дейността, развитието и проявите на човека.
Кратко за 12-те дома или градини и тяхното значение.
Астрологичните домове или градини са силовите полета на зодиакалните съзвездия, излъчващи непрестанно космични лъчи, които имат отношение към устройството, развитието, живота и съдбата на човека.
І-ят дом и градина има отношение към устройството на тялото и неговата форма, по-специално към устройството на главата и лицето и тяхната форма. Този дом показва условията и възможностите за развитието на тялото, как то възприема силите от Природата, как ги оползотворява и какви постижения може да има. Първият дом показва изобщо всичко, което се отнася до физическото тяло на човека.
ІІ-ят дом и градина има отношение към чувствата на човека, чрез който той е привлекателен за околната среда. Този дом показва също възможностите за спечелване на материални, финансови средства, тяхното количество и трайността на паричната обезпеченост на човека.
ІІІ-ят дом и градина има отношение към силите, качествата и свойствата на природния, външния (обективния) ум на човека, той показва условията и възможностите за развитието на този ум, неговата дейност, прояви и постижения. Този дом показва още количеството и качествата на близките и роднините, които човек има, преди всичко-братята и сестрите и определя отношението му с тях и придобивките или загубите му чрез тях, както и кореспонденцията, т. е. връзките на човека със света.
IV-ят дом и градина показва възможностите и условията за притежаване на собствена къща или земя, показва как ще бъдат те стопанисвани от човека и какви придобивки или загуби може да има той от тях. Този дом показва още унаследените качества от майка и отношението на родения с неговата майка. Този дом показва какъв ще бъде краят на човешкия живот, т. е. последната четвърт от живота на човека. В женски хороскоп показва живота и съдбата на първото дете.
V-ят дом и градина има отношение главно към отглеждането на поколението, определя броя на децата, тяхната жизненост, качества и съдба, както и условията за тяхното отглеждане. Показва още сърдечните връзки и отношения на човека преди брака, неговите мечти, копнежи и желания. Този дом показва също придобивките и радостите, загубите и скърбите, Причинени от поколението и сърдечните връзки на човека. Той показва още търговските сделки и предприятия и придобивките от тях.
VІ-ят дом и градина има отношение към прехраната, облеклото и хигиената на човека. Той определя количеството и качеството на храната, която ще използва човек и ползата или вредата, която ще има от нея. От този дом съдим за здравето или за болестите на човешкото тяло. Той показва също какви ще бъдат отношенията на човека към неговите подчинени, какви придобивки или загуби ще има от тях.
VІІ-ят дом и градина има отношение към брака на човека. Той определя схващането му за брака и отношението му към него, отношението му към съпруга или съпругата в брачния живот, щастието или нещастието, което ще има от брака. Този дом показва също количеството и качеството на съдружниците, придобивките или загубите чрез тях. Изобщо 7 дом се отнася до всичко, което има връзка с брачния живот и със сдружаванията.
VІІІ-ят дом и градина се отнася до всичко, което е във връзка със смъртта. Той определя смъртните опасности, тяхното количество и времето, когато могат да настанат. Показва още идеите, мислите и желанията на човека, които умират, без да могат да се осъществяват. Определя също завещанията или зестрите, които човек може да получи.
IX-ят дом и градина има отношение към развитието и възможностите на висшия творчески разум, към условията на това развитие. Той определя успехите и постиженията на човека в областта на науката, философията или изкуството, както и постоянството на неговите интереси и занимания с тях, на неговите идеи и убеждения. Девети дом показва светогледа на човека, неговите връзки и отношения с висшите светове, обмяната му с тях, придобивките и загубите му от неговите идеи и замисли, показва също отношенията и връзките на човека с външния свят, с чужбина, далечните пътувания, които той може да направи вън от родината и придобивките или загубите, които ще има от тях.
Х-ят дом и градина се отнася главно до призванието, до службата, която Природата е определила на човека. Този дом определя връзките и отношенията на човека с високопоставените, управниците, съдниците. Показва почестите или славата, които човек може да придобие чрез службата си, щастието и радостите или загубите или нещастието, които може да има от нея.
XІ-ят дом и градина показва количеството и качеството на приятелите, които може да има човек. Определя придобивките и щастието чрез приятелите или загубите и нещастието, причинени от тях.
ХІІ-ят дом и градина показва ограниченията, лишенията и изпитанията на човека, ползотворните придобивки от изпитанията или нещастията от тях.
Значение на астрологичните домове (градини).
Астрологичните домове или градини са силовите полета на зодиакалните съзвездия, излъчващи непрестанно космични лъчи. Домовете имат отношение към устройството, развитието, живота и съдбата на човека. Чрез тях човек трябва да посява, обработва и придобива плодовете на творчески дарби, способности, качества и добродетели от семената на Божествената Любов, Мъдрост, Истина, Правда и Добродетел. Значението на астрологичните домове във физическо, умствено и духовно отношение е безкрайно, поради което е невъзможно да се изброят всички значения на който и да е дом. Възможно е само да се дадат някои общи указания за определено количество значения.
Първи, втори и трети астрологични домове или градини имат отношение главно към устройството, развитието, живота, дейността и постиженията на физическото тяло, на физическия човек изобщо и на неговата воля.
Значение на първи астрологичен дом.
Първият дом и градина специално показва количеството, качествата, силата, трайността и плодотворността на материята, от която е съградено физическото тяло. Светилата, намиращи се в първи дом, съобразно естеството и съчетанията си ще покажат в каква степен правилно или неправилно е устроено физическото тяло, защото светилата в първи дом са майсторите, строителите на физическото тяло.
Знакът, който заема първи дом, както и светилата, намиращи се в него, според добрите или лошите си съчетания и според естеството си показват в каква степен лицето, както и тялото изобщо е съградено с правилни или неправилни форми. А от правилните или неправилни форми на физическото тяло зависи в каква степен човек ще възприема, ще обработва и ще отразява правилно или неправилно слънчевата светлина, както и всички природни сили, а също така в каква степен човек ще има правилни или неправилни връзки, отношения и обмяна с Природата, т. е. с всички сили и блага, които Природата дава на човека за физическото тяло. Първи дом и градина в зависимост от светилата в него и от естеството и съчетанията им показва още силата и здравето на физическото тяло, както и неговите болести, силата и здравето на волята, както и нейните слабости.
Знакът, заемащ първи дом, и светилата в него според количеството и качеството на съчетанията им показват още естествените или противоестествени възможности за правилни или неправилни дейности, прояви и постижения на външния, предметния, обикновения ум на човека, т. е. в каква степен умът правилно или неправилно ще наблюдава, схваща и разбира нещата и явленията в Природата. Първи дом в зависимост от знака, който го заема, от светилата намиращи се в него, и от съчетанията им показва с какъв инструмент, т. е. чрез какво физическо тяло ще работи умът и ще изучава Природата. Първи дом показва още какви ще бъдат отношенията на човека към неговото физическо тяло, в каква степен правилно или неправилно той ще се грижи за него.
Първи дом в зависимост от знака, който го заема, от количеството на светилата и естеството им, от количеството и качеството на съчетанията с другите светила, както и помежду им – всичко това показва в каква степен и от каква материя, правилно или неправилно са устроени сетивата и в каква степен ще бъдат правилни или неправилни усещанията на човека. Следователно този дом дава указание в каква степен ще бъдат правилни или неправилни познанията на човека за Природата, както и отношенията му към нея, а също и познанията за физическото му тяло, както и отношението му към него. Физическото тяло е Божествен механизъм и инструмент, даден на човека от Бога, за да може да живее, да работи и да се учи в световете на Истината, т. е. във всички материални светове, защото всички материални светове в цялата Вселена принадлежат на Истината. Следователно знакът, заемащ първи дом и светилата, намиращи се в него, съобразно естеството и съчетанията си показват в каква степен човек познава материалния свят, разбира проявите на Господа като Истина и има свобода на дейност и свобода да се ползва от силите и благата на Природата. От всичко гореописано следва, че първи астрологичен дом и градина принадлежи на Истината. Следователно чрез всичко в първия дом човек ще изучава проявите на Истината.
Първи астрологичен дом и градина е предназначен за придобиване от човека на физическа материя, с която непрестанно да съгражда физическото си тяло, а също и непрестанно да пречиства, преобразява, обновява, облагородява, обогатява, украсява и усъвършенства физическото си тяло, за да го направи безсмъртно. Постигането на всичко, по-горе описано, е възможно дотолкова, доколкото човек е възлюбил проявите на Господа като Истина във физическия свят и доколкото се стреми да спазва Божествения порядък в материалния свят, т. е. в Природата и вътре в себе си, във физическото си тяло.
Знакът, заемащ първи дом, светилата в него, естеството и съчетанията им – всичко това свидетелства в каква степен и в какво отношение човек в миналите си животи е изпълнявал или не е изпълнявал Божията Воля и какви добрини или злини сам си е причинявал. Показва също какви и колко благородни или неблагородни семена е посял чрез делата си – семена, чиито плодове ще опитва през настоящия си живот.
Значение на втори астрологичен дом.
Втори астрологичен дом и градина е предназначен за придобиване от човека на материя от Духовния свят за съграждането на неговата симпатикова вегетативна нервна система, която е свързана с физическото тяло. Следователно знакът, който заема втори дом, светилата, които се намират в него, тяхното естество, както и количеството на хармоничните или дисхармонични съчетания помежду им или с другите светила показват количеството, качеството, силата, трайността и плодотворността на материята, която човек е придобил от Духовния свят и с която е изтъкана симпатиковата му нервна система.
Симпатиковата вегетативна нервна система свързва физическото тяло с Духовното, наричано още Чувствено или Астрално тяло. Следователно от естеството на знака, заемащ втори дом, от количеството и естеството на светилата, намиращи се в него, от количеството и качеството на техните съчетания може да се съди за правилните или неправилни връзки, отношения и обмяна между физическото и Духовното тяло, а също и за правилното или неправилно възприемане, обработване и оползотворяване на всички сили и блага, които Духовният Ангелски свят дава на човека. Това е така, защото чрез Духовното си тяло човек събира, придобива и възприема богатствата на Духовния свят, а чрез симпатиковата нервна система силите и качествата на Духовния свят се предават на физическото тяло.
Всички видове количества благословения, сили и блага, каквито човек може да придобие от Духовния свят чрез Духовното си тяло, се предават на физическото тяло чрез т. нар. жизнен магнетизъм. Следователно от правилното или неправилно устройство, от здравето или недостатъците на симпатиковата нервна система ще зависи в каква степен и в какво количество човек правилно или неправилно възприема, обработва, усвоява и оползотворява теченията на жизнения магнетизъм в тялото си, т. е. благословенията на Духовния свят, предаващи се чрез жизнения магнетизъм. Накратко казано, от естеството на материята, от която е изградена симпатиковата нервна система на даден човек, от правилното или неправилното ù устройство ще съдим в каква степен, в какви количества и в какво отношение човек възприема творчески или разрушителни духовни сили и качества. От естеството и количеството на творческите сили и качества, които човек възприема от Духовния свят посредством симпатиковата си нервна система, ще зависи количеството и качеството на хората, които ще има като приятели и чрез които той ще печели и материални средства, т. е. материални сили и блага.
В първи астрологичен дом и градина човешкият Дух изработва всички видове части, механизми и цялата механическа конструкция на физическото тяло. Следователно, ако в първи дом се обработват механизмите на физическото тяло, то във втори дом се придобиват горивните материали, с които трябва да се движи механизмът на тялото.
Количеството, качеството, силата, трайността и производителността на всички видове добротворни творчески сили, качества и благословения, които човек може да придобие в Духовния свят, ще зависи от Любовта на човека към проявите на Бога като Любов, защото втори астрологичен дом и градина принадлежи на Божията Любов, която дава благословенията си на физическия свят. Следователно от естеството на знака, заемащ втори дом, от количеството и естеството на светилата, намиращи се в него, и от количеството и качеството на съчетанията им може да се съди в каква степен и в какво отношение човек в миналите си животи е работил с Любов на физическия свят и в каква степен е изпълнявал или не е изпълнявал законите и порядките на Божествената Любов в Природата и в себе си, т. е. по отношение на тялото си. Също може да се съди за това какви благоприятни или неблагоприятни условия или възможности е приготвил човек още в миналите си животи за настоящия си живот.
Естеството на знака, заемащ втори дом, количеството и естеството на светилата в него и количеството и качествата на съчетанията им свидетелстват колко и какви приятели или неприятели има човек в Духовния свят и в каква степен едните му помагат, а другите му противодействат при придобиване на материални средства и богатства.
Значение на трети астрологичен дом.
Трети астрологичен дом и градина отговаря за живота, развитието, дейността, проявите и постиженията на природния, материалния човешки ум, посредством който човек трябва да изучава силите, качествата, свойствата и проявите на своето физическо тяло, на телата на всички други същества, на цялата материална природа, на всички висши и низши материални светове и изобщо на цялата Вселена. Но за правилната дейност и правилните постижения на природния ум във всички гореспоменати области е необходимо човек да има правилно устроен и правилно развиващ се главен мозък и централна нервна система, защото те са инструментите, чрез които умът може да работи Следователно от естеството на материята и от устройството и развитието на главния мозък и централната нервна система ще зависи в каква степен и в какво отношение умът може да проявява дейност и постижения.
Какво е естеството на материята, от която са устроени главния мозък и централната нервна система, доколко те са правилно или неправилно развити и правилно или неправилно действат, в каква степен дават възможност на ума да се проявява и да има постижения – всичко това може да се узнае от естеството на знака, заемащ трети дом, от естеството на светилата, намиращи се в него, и от хармоничните или дисхармонични съчетания помежду им, както и с другите светила. Всички данни, намиращи се в трети дом на даден звездослов, свидетелстват за силите, качествата и свойствата на материята, от която са построени главния мозък и централната нервна система на човека. Тези данни посочват също и от кои висши и низши светове по цялата Вселена човешкият природен ум е придобил тази материя със своята дейност в миналите си животи.
От всички данни, намиращи се в трети дом, може да се съди с кои материални средства, в каква степен и в какво отношение човешкият природен ум има правилни или неправилни връзки, отношения и обмяна. От всички данни, намиращи се в трети дом, може да се узнае какви са връзките и отношенията на човека с неговите най-близки роднини – братя, сестри, както и с обществото, в което се намира в даден момент.
Общо за първи, втори и трети домове.
Естеството на знаците, заемащи първи, втори и трети дом, естеството на светилата, намиращи се в тях, и съчетанията помежду им и с другите светила са указания колко и какви са домоустроителите, домоуредниците и градинарите на тези домове-градини.
От всички данни на първи дом може да се съди за чистотата, порядъка, силите, качествата, свойствата и здравето на цялото тяло, а също и за количеството, качеството и трайността на творческите или разрушителни двигателни сили на физическото тяло. От всички данни на втори дом може да се съди за чистотата или нечистотата, за порядъка или безпорядъка, за здравето или болестите на симпатиковата нервна система, от която зависи възприемането и оползотворяването на жизнедателните магнетични и топлинни сили, а също така и за вътрешното разположение на човека. От всички данни на трети дом може да се съди за чистотата или нечистотата, порядъка или безпорядъка, здравето или болестите, работоспособността или негодността на главния мозък и централната нервна система, които са възприематели и оползотворители на жизнедателните електрични или светлинни сили.
Ако уподобим човешкото физическо тяло на плодно дърво, то ще следва, че от всички данни, намиращи се в първи астрологичен дом-градина, можем да съдим за възможностите и състоянието на корените на човешкото физическо тяло, както и за силите и качествата на Земята, в която работят корените. От всички данни, намиращи се във втори астрологичен дом-градина, можем да съдим за състоянието и възможностите на клоните на човешкото физическо тяло, както и за топлината, която възприемат от Природата. От всички данни, отнасящи се към трети астрологичен дом-градина, можем да съдим за възможностите и състоянието на листата, цветовете и плодовете на човешкото физическо тяло, както и за светлината, която приемат от Природата.
Първи, втори и трети дом са предназначени главно за изработване на всички видове форми на човешкото физическо тяло. В първи астрологичен дом се изработват формите на целокупното тяло за възприемане, обработване и оплодотворяване на двигателните природни сили. Втори астрологичен дом има отношение към изработването на формите на симпатиковата нервна система за възприемане и оползотворяване на жизнедателните магнетични, топлинни сили. Трети астрологичен дом има отношение към изработването на формите на главния мозък и централната нервна система, чрез които става възприемането и оползотворяването на жизнедателните електрични, светлинни сили. Следователно първи, втори и трети астрологични домове-градини могат да се нарекат формодателни. Тези три дома са полета, в които и чрез които човешкият природен ум развива своята целокупна дейност и образува връзки, отношения и обмяна с целокупната материална природа.
Значение на четвърти астрологичен дом.
Четвърти, пети и шести астрологични домове-градини имат предназначение и отношение главно към устройството, развитието, живота, дейността, проявите и постиженията на Духовното (Чувствено, Астрално) тяло на човека, което се проявява във и чрез физическото тяло посредством симпатиковата нервна система. Задачата, целта и предназначението на Духовното или Чувствено тяло на човека е да възприема, събира и задържа различни жизнедателни сили от Духовния свят, които трябва да преработи и да снабдява с тях както физическото, така и умственото тела. Следователно четвърти, пети и шести астрологични домове са силопроизводни, силосъбирателни, силообработващи и силоразпределящи полета.
Четвърти астрологичен дом и градина с всичките му данни показва количеството, качеството, мощността, трайността и ползотворността на строителните сили, които Духовното тяло е събрало, възприело и усвоило от Духовния свят. Четвърти астрологичен дом може да се уподоби на силодобивна централа, от която се произвеждат двигателни сили за физическото тяло (първи дом). Силата на тялото ще зависи от четвърти дом. Четвърти дом с всичките му данни показва каква е връзката, отношенията и обмяната на човека чрез Духовното му тяло с другите светове, които му дават строителни сили, необходими за обработване на материята на физическото тяло. Духовното или Чувствено тяло на човека може да се нарече майка на физическото. По тази причина именно четвърти дом се е смятал от всички знаещи и незнаещи астролози за показател на отношението на човека към майка му и за наследените от нея качества. Следователно подвижността на физическото тяло, работоспособността му, неговата енергичност, възможностите му за физическа деятелност и постижения, количеството на силите, с които разполага волята, ще зависят от всички данни на четвърти дом.
Четвърти дом е указание в каква степен и в какво отношение човек с желанията си е работил и се е жертвал за Истината в Духовния свят. Следователно четвърти дом със своите данни показва каква е свободата на човека, т. е. свободата на неговите чувства и желания в Духовния свят. Защото свободата на човек да придобие нещо или да го употреби, да разполага с каквото и да е зависи от Свободата, която му се дава от Истината. Четвърти дом показва още в каква степен и в какво отношение човек правилно или неправилно обича материалния свят, всичко материално и по-специално физическото си тяло, а също така доколко правилно или неправилно обработва Земята. Най-общо казано, този дом показва в каква степен човек съзнателно или несъзнателно се ползва от всички материални блага, от материалния свят изобщо и доколко правилно или неправилно го обича. Четвърти дом свидетелства в каква степен и в какво отношение човек познава проявите на душата си във физическия и в Духовния свят и в каква степен е съгласувал дейността на сърцето си с душата си.
Винаги трябва да се има предвид, че домовете от първи до шести включително са полета, в които работи и се проявява човешката душа. Затова те се наричат домове или градини на човешката душа. Първи, втори и трети домове с всичките им данни показват в каква степен и в какво отношение човек е работил с душата си, в каква степен е съгласувал волята с душата си и какви постижения има на физическо поле. Четвърти, пети и шести домове с всичките им данни са указания в каква степен и в какво отношение човешката душа е работила и се проявява чрез сърцето и какви постижения има в Духовния свят. Следователно четвърти, пети и шести домове показват хармонията или дисхармонията между душата и сърцето на човека.
Четвърти дом с всичките му данни дава указание за количеството, качествата, силата, трайността и плодотворността на материята, която човек е придобил от Духовния свят и с която е съградено и устроено Духовното или Чувственото му тяло. Данните на четвърти дом говорят също за количеството, качеството, мощността, трайността и плодотворността на духовните сили, които човек посредством сърцето си е придобил от Духовния свят и които са градивни както за Духовното, така и за физическото тяло. Посредством тези сили се изграждат всички форми в тези тела.
Значение на пети астрологичен дом.
Пети астрологичен дом и градина с всичките му данни е указание за количеството, качеството, мощността, трайността и плодотворността на духовните сили, които човек придобива чрез сърцето си и които са необходими за образуването, за раждането на сърдечните чувства, желания, стремежи и копнежи. Следователно за количеството, качеството, силата, трайността и плодотворността на сърдечните чувства и желания, на сърдечните стремежи и копнежи може да се съди по данните, намиращи се в пети дом.
Придобитите чрез пети дом духовни сили, освен за образуване на сърдечни чувства и желания, служат и за придобиване и на магнетични и топлинни сили за дейността на симпатиковата нервна система на физическото тяло, както и за нейното устройство и дейност въобще. Следователно за количеството, качествата, мощността, трайността и плодотворността на магнетичните и топлинни сили, които възприема и оползотворява физическото тяло на човека, може да се съди по указанията от данните на пети астрологичен дом.
Тъй като пети дом има отношение към производителността, деятелността, проявите и постиженията на сърдечните чувства и желания, то по неговите данни се съди за съградените чувства и отношения на човека както към поколението, така и към противоположния пол, защото поколението е последствие от половата деятелност. Пети дом със своите данни е показател за сърдечните богатства на човека, за неговия сърдечен живот, за сърдечните му прояви и постижения, за неговите добри и лоши настроения и разположения, за неговата правилна или неправилна деятелност спрямо Духовния свят, както и за неговата благодарност или неблагодарност, милосърдие или жестокост и пр. Най-общо казано, пети дом е свидетелство за чистотата и порядъка или нечистотата и безпорядъка, които човек създава с чувствата и желанията си в Духовния свят.
Пети дом свидетелства още и за количеството, качествата, силата, трайността и плодотворността на приятелите или враговете, които човек си е създал в Духовния свят чрез чувствата и желанията си. В пети астрологичен дом се раждат, произвеждат и придобиват плодовете на човешкото сърдечно щастие или нещастие. Пети астрологичен дом и градина свидетелства още за количеството, качествата, силата, трайността и плодотворността на Любовта, която човек проявява към Духовния свят и за отплатата, която получава от този свят срещу Любовта си.
Значение на шести астрологичен дом.
Шести астрологичен дом и градина със своите данни е свидетелство за количеството, качеството, мощността, трайността и плодотворността на силите, които човек придобива от Духовния свят за устройството, развитието, живота, дейността, проявите и постиженията на духовния човешки ум. Тези сили служат също за устройството, дейността и развитието на главния мозък и централната нервна система на физическото тяло. Следователно за правилното или неправилното устройство, развитие и дейност на главния мозък и централната нервна система на физическото тяло, за правилното или неправилно придобиване и оползотворяване на жизнедателните електрични или светлинни сили на физическото тяло се съди по данните на шести дом. Защото главният мозък и централната нервна система са рожба, копие на богатствата на духовния ум, който пък е свързан с шести дом. Шести дом показва всички естествени и противоестествени сили и качества на духовния ум на човека, а също и чистотата и порядъка или нечистотата и безпорядъка, които човек със своя духовен ум е произвел в Духовния свят. Най-общо казано, шести дом със своите данни е свидетелство за това, което човек мисли за Духовния свят, за схващанията, разбиранията и познанията му за него, за връзките, отношенията и обмяната с този свят чрез дейността на духовния ум, т. е. чрез мислите.
Шести дом свидетелства какви са връзките, отношенията и обмяната на човека с всички низши светове и по-специално – с подчинените му, т. е. доколко човек е добър или лош учител или господар на подчинените си и на по-низшите същества в себе си и в Природата. Шести астрологичен дом и градина с всички свои данни показва с каква естествена или противоестествената, чиста или нечиста духовна храна се храни духовният ум на човека, а също в каква степен порядъчно или безпорядъчно се храни и в каква степен обработва и усвоява правилно или неправилно духовната храна. А каквото е храненето на духовния ум на човека и каквито са качествата на духовната храна, такова е и храненето на физическото тяло.
Общо за четвърти, пети и шести домове.
Четвърти, пети и шести домове са предназначени за устройството, развитието, живота, дейността, проявите и постиженията на Духовното или Чувствено тяло на човека, посредством което той образува връзки, отношения и обмяна с духовните светове и придобива от тях богатство от различни жизнедателни сили. Духовното тяло на човека е предназначено за развитието, дейността, проявите и постиженията на духовната воля, духовното сърце и духовния ум на човека, чрез които човек изучава и познава духовните светове, техните творчески сили, качества и свойства, както и придобивките от тях. Следователно четвърти дом свидетелства в каква степен човек обича Истината на Духовния свят и доколко с делата си и с дейността на волята си е работил и жертвал богатства за него и за придобиване и разбиране на Истината в него. Защото четвърти дом има отношение към дейността и проявите на Истината от Духовния свят и към изучаването и разбирането от човека на духовната Истина. Всички видове богатства, които човек е придобил и правилно или неправилно е използвал чрез проявите на Духовния свят като Истина, се познават по четвърти дом и неговите данни.
Пети дом със своите данни показва в каква степен човек правилно или неправилно е работил и се е жертвал със сърцето си, т. е. с Любовта си за придобиване на Любовта и благословенията на Духовния свят. За всички видове богатства на духовното сърце, които човек е придобил от Духовния свят, както и за условията и възможностите, които човек има в него, се съди по пети дом.
Шести дом със своите данни дава указание в каква степен и в какво отношение човешкият духовен ум е работил и се е жертвал правилно или неправилно за Мъдростта на Духовния свят и за придобиване на нейните богатства и благословения. Този дом показва също в каква степен и в какво отношение човешкият духовен ум правилно или неправилно е оползотворявал богатствата и светлината на духовната Мъдрост по отношение както на Духовния, така и на физическия свят.
Корените на Духовното човешко тяло, както и условията и възможностите за неговата дейност и придобивки чрез тях се познават по всички данни на четвърти дом-градина. Дънерът и клоните на Духовното човешко тяло, както и условията и възможностите за тяхното развитие се познават по всички указания на пети дом-градина. Листата, цветовете и плодовете на човешкото Духовно тяло, както и условията за тяхното развитие се познават по всички данни на шести дом-градина.
Четвърти астрологичен дом със своите данни дава указание за обмяната между човека и Духовния свят в миналите си животи. Пети астрологичен дом дава указание за количеството, качествата, силата, трайността и плодотворността на връзки.е, които човек е образувал в миналите си животи посредством чувствата и желанията си с Духовния свят. Шести астрологичен дом свидетелства за правилните или неправилни отношения, които човек е създал в миналите си животи в Духовния свят с мислите си.
Значение на седми астрологичен дом.
Седми, осми и девети астрологични домове-градини са определени за развитието, дейността, проявите и постиженията на човешкия ум, посредством който човек може да има връзки, отношения и обмяна е Ангелските светове от Умствения свят. Седми дом и градина със своите данни показва количеството, качествата, силите, трайността и плодотворността на материята, която човек е придобил от умствените светове и от която е съградено и устроено неговото Умствено (Мисловно или Ментално) тяло. С това тяло той може да работи в Умствения свят и да придобива от него различни знания и богатства, но най-вече – да усвоява законите, с помощта на които е устроено и ръководено както физическото, така и Духовното (Чувствено) тяло. Седми дом дава указание за формите на Умственото тяло, за законите, които човек е изучил, придобил и усвоил чрез разума си от Умствения свят и които правилно или неправилно прилага в материалния и духовния си живот.
Седмият дом с данните му е свидетелство в каква степен човек познава законите за дейността и проявите на Истината в Умствения свят, в каква степен е работил и какво е направил и жертвал за света на Истината чрез разума си, доколко е възлюбил Истината чрез разума си и доколко разумът му се ръководи от Истината. Седми дом е свидетелство още за това в каква степен човек е разбирал закона за необходимостта от Любов към ближния и в каква степен правилно или неправилно прилага този закон в живота си. Седми дом с всичките си указания е свидетелство за количеството и качеството на приятелите на човека в умствения свят, които се сдружават и работят заедно с него за обща полза. Седми дом е свидетелство и указание за количеството и качествата на съдружниците сред хората, с които човек ще се свързва на Земята и ще работи заедно с тях. Най-голямото сдружение, което човек образува на Земята, е женитбата. Затова по седми дом се познава дали човек ще придобие щастие или нещастие чрез женитбата си.
Седми дом със всички свои данни е свидетелство в каква степен човек разбира и спазва чистотата и порядъка в Умствения свят с мислите си или в каква степен с мислите си нарушава порядъка и внася нечистота в него. Всички хармонични съчетания на светилата в седми дом и особено на добротворците са указания за умствената светлина, която човек е придобил от Умствения свят, както и за знанието, което има за устройството и значението на формите във всичките си тела. Накратко, седми астрологичен дом-градина показва правилното или неправилно устройство, развитие, дейност, прояви и постижения на Умственото тяло на човека. Той също е указание за условията и възможностите за умствено развитие и придобивки. Седми дом свидетелства колко и какви са законите, на които се подчинява и от които се ръководи човешката воля. Седми дом е указание още в каква степен човек е имал правилни връзки, отношения и обмяна с ближните си, т. е. със съдружниците си в Умствения, Духовния и материалния свят.
Значение на осми астрологичен дом.
Осми астрологичен дом и градина с всички свои данни е свидетелство и указание за количеството, качествата, мощността, трайността и плодотворността на силите, които човек е придобил от Умствения свят чрез дейността на разума си, както и за законите за целесъобразно използване на силите и дейността на разума, които е усвоил и познал. Осми дом е указание също в каква степен човек познава проявите на Любовта в Умствения свят чрез разума и в каква степен човек в миналите си животи е работил и се е жертвал за Любовта, която се проявява чрез законите на Умствения свят. Осми дом свидетелства за количеството и качествата на всички видове умствени богатства, които човек е придобил в миналите си животи и които в настоящия му живот могат да му послужат за още по-голямо умствено развитие и постижения. Осми дом дава указание в каква степен и в какво отношение в миналите си животи човек е възлюбил законите на Умствения свят, ръководил се е от тях, в каква степен го е възлюбил със сърцето и ума си и какво е жертвал за този свят, т. е. какви капитали е внесъл в банката или какви семена е посял в Умствения свят, от които в настоящия си живот може да очаква плодове. В този смисъл именно осми дом е указание за всички видове умствени, духовни и материални наследства, т. е. за всички наследства изобщо.
Осми дом показва още в каква степен човек разбира законите за преобразуване на мислите в чувства и желания и на чувствата и желанията – в мисли, а също и какви и колко чувства и желания човек преобразува в мисли и какви и колко мисли – в чувства и желания. Осми дом с всичките си хармонични данни показва колко и какви добродетели човек може да възкреси и оживи в себе си или колко добродетели е оживил и възкресил в миналите си животи. Осми дом с всичките си нехармонични данни показва колко и какви добродетели човек е допуснал да умрат в него през минали животи и още са мъртви. По тази именно причина всички невежи астролози са смятали осми дом за дом на смъртта, показващ каква опасност заплашва да умъртви човека.
Значение на девети астрологичен дом.
Девети астрологичен дом и градина с всички свои данни е свидетелство и указание за количеството, качествата, силата, трайността и плодотворността на Светлината, с която човешкият разум работи в Умствения свят, ползва се от нейните закони, изучава всестранно неговия живот и усвоява законите за проявите и дейността на Божествената Мъдрост в Умствения свят. Девети дом е указание още за количеството, качествата, силата, трайността и плодотворността на идеите и мислите, които човешкият разум може да възприема от Умствения свят и да бъде носител, изявител, служител и изразител на идеите и мислите от него в материалния свят. Девети дом е свидетелство в каква степен и в какво отношение човек с мислите и с идеите си ще бъде ползотворен и добротворен в материалния свят за хората или пък ще бъде злосторник и пакостник.
Когато девети дом е зает предимно с добротворни светила, колкото повече и по-силни са техните хармонични съчетания помежду им и с другите светила, толкова по-голяма е светлината на човешкия разум в Умствения свят, толкова по-добре човек разбира законите за творчество на Доброто и толкова по-голямо щастие ще може да създаде на себе си и на целия свят. Обратното се получава, когато в девети дом има злосторни светила и те са с преобладаващи дисхармонични съчетания.
Общо за седми, осми и девети домове.
Развитието на корените на Умственото тяло и на разума изобщо, както и благоприятните или неблагоприятни условия за развитието, дейността и постиженията им се познават по всички данни на седми дом. Развитието на дънера и клоните на Умственото тяло и на разума изобщо, а също благоприятните и неблагоприятни условия за това развитие се познават по благотворните и неблаготворните светила в осми дом. Развитието на листата, цветовете и плодовете на Умственото тяло и на разума изобщо се познава по всички данни на девети дом.
Девети дом със своите данни свидетелства какви връзки, отношения и обмяна човек е установил и е имал в миналите си животи посредством разума си с най-висшите Същества на Умствения свят, какви добрини или злини е направил с мислите и идеите си, доколко е съдействал или спъвал дейността и проявите на тези Същества в материалния и духовен живот на хората и доколко е прилагал или нарушавал идеите и мислите им от Умствения свят. Девети дом показва също доколко човек с разума си е спечелил приятели между Висшите същества на Умствения свят или пък какви врагове е имал между тях.
Най-обикновеното значение на девети дом със своите данни е указанието дали ще бъдат благоприятни и благополучни дългите пътешествия на човека и дали ще бъдат добри или лоши отношенията на човека с другите народи. Девети дом показва още какви условия и възможности ще има човек за дейност, постижения и придобивки в областта на науката, доколко може да стане известен и какви ще бъдат последствията от неговата известност. Девети дом свидетелства за количеството, качествата, силите, трайността и плодотворността на идеите и мислите, които в миналите си животи човек е отправил към Умствения свят, а също и за това какви плодове той може да очаква в настоящия си живот. Девети дом свидетелства какви връзки, отношения и обмяна е имал човек в миналите си животи с учените и какви са били отношенията му към науката, към всички ръководни идеи и мисли в живота на хората и към всички духовни и умствени водачи на човечеството. Също така е указание за количеството и качеството на приятелите сред света на учените.
Седми дом със своите данни е свидетелство в каква степен и в какво отношение човек е разбрал с разума си законите на Мъдростта и в каква степен и в какво отношение ги е приложил в човешкия свят. Седми дом показва още в каква степен човек в миналите си животи е подчинявал волята си на законите на Умствения свят и в каква степен с волята си е бил негов работник и служител. Осми дом дава указание в каква степен и в какво отношение човек в миналите си животи със сърцето си е възлюбил законите на Умствения свят и доколко в сърдечния си живот се е ръководил от тях, какво е направил със сърцето си за Умствения свят, доколко със сърцето си е бил негов добър работник и доколко сърцето му се ръководи от законите на разума. Девети дом показва доколко човек е разбрал с ума си законите на Умствения свят, доколко е приложил законите му в умствения си живот и дейност и доколко с ума и разума си е бил негов добър работник и добър слуга.
Значение на десети астрологичен дом.
Десети, единадесети и дванадесети астрологични домове-градини са предназначени и служат за събиране на материали и сили от Божествения свят за устройството, развитието, живота, дейността, проявите и постиженията на Причинното тяло, причинния ум, причинното сърце и причинното съзнание на човека.
Десети астрологичен дом и градина с всички свои данни е свидетелство и указание за количеството, качествата, силите, трайността и плодотворността на материята, която човек е придобил от Божествения свят и с която е устроено и съградено Причинното му тяло. Десети дом показва още в каква степен Причинното тяло има правилно или неправилно устроени форми и в каква степен и в какво отношение то има възприемателни, събирателни и оползотворителни качества, доколко и какви сили, благословения и богатства може да възприема от Божествения свят и да ги оползотворява правилно. От Причинното тяло, от степента на неговото развитие и от степента на качествата на материята, от която то е съградено, ще зависи в каква степен и в какво отношение човек може да има правилни връзки, отношения и обмяна с Божествения свят.
Десети дом със своите данни дава указание за количеството, качествата, силите, трайността и плодотворността на семената, от които се зараждат и развиват всички тела на човека – Причинно, Умствено, Духовно и физическо. Следователно десети дом е свидетелство за всички видове семена, които човек е придобил от Божествения свят и от които ще се раждат плодове, служещи за храна на всички човешки тела. Ето защо десети дом произвежда и дава семената за всички човешки тела, както и за проявите на човешката воля, за нейното развитие и постижения във всички светове.
Десети дом с неговите хармонични или нехармонични данни свидетелства в каква степен и в какво отношение човек в миналите си животи е волята и с делата си е изпълнявал Божията Воля и е служил на Доброто или пък е нарушавал Божествената Воля и е служил на злото. Десети дом показва с какви Божествени причини и Божествени начала (принципи) човек е свързан и трябва да работи за развитието и усъвършенстването на всички свои тела. Десети дом свидетелства в каква степен и в какво отношение човек разбира дейността и проявите на Божествената Истина в Божествения свят, както и Божествените основи, върху които се съграждат и развиват човешките тела и светове. Следователно семената, зародишите, зараждането и развитието на всички човешки тела, както и условията за тяхната дейност и постижения, се определят и дават от Божественото начало, Божествените основи и причини, действащи чрез десети астрологичен дом.
В най-обикновен смисъл и в най-ограничено отношение десети дом с всичките свои хармонични и дисхармонични данни дава указание за връзките и отношенията на човека с управляващите среди и въобще с големците на Земята, както и за придобивките и загубите, които могат да му бъдат причинени от тях. Според естеството на светилата, които са в него, и според съчетанията им десети дом показва още какво най-високо положение в обществото може да постигне човек, какво влияние може да упражни върху висшето общество и изобщо върху целия народ, какво Добро или зло може да стори на народа в случай, че стане управляващ и ръководещ фактор, било като учен или властник. Десети дом показва какъв е най-висшият идеал и най-силният стремеж на човека в живота му – онова, което той счита за най-велико в света и за източник на най-голямо щастие. Показва също естествените или противоестествените средства, е които човек ще си послужи за постигане на идеала си.
Значение на единадесети астрологичен дом.
Единадесети астрологичен дом и градина с всички свои данни е свидетелство и указание за количеството, качествата, мощността, трайността и плодотворността на силите, които човек е придобил от Божествения свят в миналите си животи и които са послужили и ще послужат за устройството, развитието, живота, дейността, проявите и условията за постижения на Причинното, Божествено сърце в човека. Това сърце има за задача да поражда семената, от които се развиват всички останали сърца в човека: сърцето на Умственото тяло, сърцето на Духовното тяло и сърцето на физическото тяло. Чрез Причинното сърце, което работи и дава плодове в единадесет дом, се проявява човешката душа, а също и Божествената Любов в човека и чрез човека.
От единадесети дом, от хармоничните или нехармонични данни в него може да се познае доколко човек може да слуша и разбира с душата си Божествения глас, Божественото Слово, което Господ му говори отвътре, т. е. в каква степен и в какво отношение човек е възлюбил Господа със сърцето и душата си и в каква степен ще се учи от Него да познава дейността и проявите на Любовта Му вътре в човека, във всички други същества и в цялата Природа. Следователно в каква степен човек правилно или неправилно разбира дейността и проявите на Божествената Любов в човешката душа и в каква степен правилно или неправилно може да проявява Божествената Любов чрез душата си ще зависи от хармоничните или нехармонични данни в единадесети дом.
Единадесети дом служи за развитието, живота, дейността, проявите и постиженията на човешката душа чрез Причинното тяло, за възприемане и разбиране на Божествената Любов към всички светове чрез душата. Единадесети дом показва колко и какви семена е придобила човешката душа от градината на Божествената Любов, от Божествения свят, колко и какви семена е посяла в другите светове – в Умствения, Духовния и материалния. Единадесети дом със своите данни показва още количеството и качествата на висшите чувства в човека, т. е. на Любовта, която човек възприема от Божествения свят, на благословенията, които му се дават от Божествения свят, и на Небесния хляб, с който се храни душата му. Показва също количеството и качеството на Любовта, която човек отправя към Божествения свят, и какви плодове изработва за Божествения свят.
Единадесети дом според количеството и качествата на неговите хармоничните и нехармонични данни свидетелства може ли човек да има вдъхновение от Божествения свят и може ли да прояви Божественото вдъхновение във всички останали светове. Единадесети дом дава указание за количеството, качествата, силата, трайността и плодотворността на приятелите, които човек има в Божествения свят и които е придобил в миналите си животи. Показва също количеството и качеството на приятелите, с които се е сближил в материалния свят, и придобивките или загубите чрез и от тях в материалния свят.
Единадесети дом с всички негови хармонични и дисхармонични данни е свидетелство за благотворните или неблаготворни условия, при които човек ще възприема и проявява Божествената Любов чрез душата си. Накратко казано, единадесети дом показва щастието или нещастието, Доброто или злото, през които ще преминава човешката душа. Единадесети дом и градина показва доколко човек е добър или лош градинар на своята душа, доколко е посял Божествени семена в нея и какви Божествени плодове може да придобие или доколко е посял лоши семена в градината на душата си и какви лоши плодове могат да се очакват. С други думи, единадесети дом свидетелства какви са схващанията и разбиранията на човека за проявите на Божествената Любов в човешката душа. Единадесети дом свидетелства също какви са схващанията и разбиранията на човека за проявите на човешката душа в Божествения свят на Любовта.
Единадесети дом показва още в каква степен човек може да бъде добър или лош възприемател на Божествената Любов, а също и в каква степен е бил в миналото и ще бъде в настоящето неин добър или лош носител, изявител, проводник и предавател по отношение на цялото човечество, т. е. доколко и как ще обикне човек цялото човечество и колко и какво може да направи за него. Накратко, единадесети астрологичен дом и градина е свидетелство и указание доколко човек е възлюбил Господа с душата си, т. е. като Живот и проява на Любов вътре в себе си, вън от себе си – във всички други същества и в цялата Природа.
Значение на дванадесети астрологичен дом.
Дванадесети астрологичен дом и градина с всички свои данни е свидетелство и указание за количеството, качествата, мощността, трайността и плодотворността на Божествените сили, Божествената светлина и Божественото знание, които Причинният, най-висшият Божествен разум на човека е придобил от Божествения свят. Дванадесети дом има своето предназначение за развитието, живота, дейността, проявите и постиженията на Божествения разум на човека. Следователно дванадесети дом показва какви са връзките, отношенията и обмяната на човека чрез Божествения разум с Божествения свят. От дванадесети дом се познава какви сили, качества и благословения е придобил човек от Божествения свят с най-висшия си разум, в каква степен и в какво отношение възприема, схваща и разбира проявите на Божествената Мъдрост както в Божествения свят, така и във всички останали светове – Умствен, Духовен и материален. В каква степен човек може да разбира проявите и дейността на вечните, Божествени образи (форми), сили, закони и причини в Божествения свят, както и във всички останали светове, това зависи от развитието на Божествения разум в човека, а неговото развитието пък се познава от всички данни в дванадесети дом.
Главното предназначение и задача на Божествения разум в човека е да образува, създава, ражда и придобива семена от градината на Божествената Мъдрост, които да посява във висшия Ангелски разум на човека, в неговия Духовен, както и в неговия природен материален ум. От тези семена се придобиват плодовете на истинското Знание, т. е. проявите и дейността на Божествената Мъдрост във всички останали светове. Следователно дванадесети дом произвежда и дава семената на най-висшия Божествен разум за всички останали светове. Дванадесети дом със своите данни е указание за количеството и качествата на приятелите, които човек има в Божествения свят и които работят за развитието на човешката душа и Дух. Всички богатствата на Божествения разум на човека, придобити от всички светове и необходими за развитието, дейността, проявите и постиженията на човешкия Дух и човешката душа във всички светове, се познават по благотворните светила в дванадесети дом и по хармоничните съчетания помежду им и с другите светила.
Доколко човек чрез Любовта се е стремил да изучава проявите на Господа като Мъдрост във всички светове и доколко е изпълнявал Волята на Господа със знанията, които е придобил чрез Божествения разум, се познава пак по добротворните светила в дванадесети дом и по техните хармонични съчетания. Доколко човек е служил с Божествения си разум на Господа и доколко е бил носител, изявител и служител на Божествената Мъдрост по отношение на всички светове, също се познава по естеството на добротворните светила в дванадесети дом и по силата на хармоничните съчетания помежду им и с другите светила. Доколко човек е противодействал на Божествената Воля, изопачавал е Божественото знание и е заблуждавал света посредством разни свои писания и учения, доколко е успял да внесе заблуждение в умовете на хората в целия свят, доколко е нарушавал Божествените закони и порядки в себе си, в Природата и по отношение на всички други същества, се познава по естеството на злосторниците в дванадесети дом и по силата на дисхармоничните съчетания помежду им и с другите светила. Когато в дванадесети дом се намират и добротворни светила с добри съчетания, и злосторни светила с лоши съчетания, според естеството на добрите и лоши светила ще се съди доколко човек с Божествения си разум е служил на Господа и доколко с низшия си ум е нарушавал Божествените закони във всички светове. Защото винаги трябва да се има предвид, че злосторните светила от низшите светове имат отношение към противоестествената дейност на низшия ум, а всички добротворни светила са служители и изявители на дейността и проявите на Ангелския и Божествения разум във всички светове.
Добротворните светила с хармонични съчетания в дванадесети дом са указания за богатствата на Божествения разум, както и за благотворните условия и възможности за дейност и проява на Божествения разум, за дейността, проявите и постиженията на човешкия Дух и човешката душа под ръководството на Божествената
Мъдрост във всички светове. Злосторните светила с дисхармонични съчетания в дванадесети дом са указания за противодействията, противоречията и лошите условия, както и за големите изпитания, през които трябва да преминат човешкия Дух и човешката душа. Дванадесети дом с всички негови хармонични данни показва какви добротворни семена е посял човек чрез висшия си разум във всички светове и какви благородни плодове може да очаква и събира. Дванадесети дом с всички негови нехармонични данни дава указание за семената на плевелите, които човек е допуснал да бъдат посети в неговия материален и духовен ум, а също и за всички противоречия, съмнения и заблуждения, които ще носи в ума си. Накратко, дванадесети астрологичен дом и градина с всички негови благотворни и неблаготворни данни е свидетелство за добрите или лоши условия за развитие, дейност, прояви и постижения на висшия Божествен разум в човека.
Връзки на човешката душа с различните светове във вселената чрез различните домове.
Всички астрологични домове-градини са предназначени за развитието, дейността, проявите и постиженията на човешката душа в низшите и висши светове. В различните астрологични домове-градини човешката душа чрез своята работа и ученичество под ръководството на човешкия и Божествения Дух придобива различни знания, сили, качества и свойства, необходими за нейното всестранно развитие и усъвършенстване. Защото всяка човешка душа е пусната във Вселената подобно на плодна семка и за своето развитие и достигане до пълно съвършенство тя трябва да работи и да се учи много милиарди години. Чрез различните астрологични домове човешката душа образува връзки, отношения и обмяна с различните светове във Вселената и придобива техните сили, качества и богатства, като същевременно им дава от себе си, от собствените си сили, богатства и качества.
Чрез първи, втори и трети домове човешката душа образува връзки, отношения и обмяна с всички материални светове. Чрез материалния си ум човешката душа изучава, опознава и усвоява основите, принципите и законите на всички материални светове.
Чрез материалното си сърце човешката душа изучава, опознава и усвоява силите, качествата и свойствата на всички материални светове. А чрез волята си човешката душа непрестанно изгражда и усъвършенства формите на материалното си тяло. Първи, втори и трети домове с всички свои благотворни или неблаготворни данни са свидетелства и указания в каква степен и в какво отношение всички средства и пособия, с които човешката душа изучава и опознава материалните светове, са правилно устроени и развити и в каква степен е правилна или неправилна тяхната дейност, прояви и постижения. Първи, втори и трети домове със своите добри или лоши данни показват развитието, богатството и светлината на човешкото съзнание, богатствата и светлината на човешкия материален ум, силите, богатствата и качествата на човешкото материално сърце, силите, богатствата и качествата на човешката воля, проявяващи се в материалните светове, силите и качествата на сетивата, въобще силите, качествата и свойствата на цялото материално тяло.
Чрез четвърти, пети и шести домове и посредством самосъзнанието, посредством вътрешния духовен ум, вътрешното духовно (астрално) сърце и вътрешната духовна воля човешката душа изучава, опознава и усвоява силите, качествата и богатствата на всички духовни светове. Следователно от всички благотворни и неблаготворни данни на четвърти, пети и шести домове може да се съди в каква степен и в какво отношение, правилно или неправилно са устроени, действат, проявяват се и имат добри или лоши постижения самосъзнанието, духовният (субективен) ум, чувственото (астрално) сърце, чувственото (астрално) тяло и чувствената духовна воля на човека и следователно какви правилни или неправилни познания има човешката душа за разните духовни светове.
Чрез седми, осми и девети домове човешката душа изучава, опознава и усвоява силите, законите и знанията на всички умствени светове, техните богатства и придобивки, сили и качества посредством Ангелското колективно съзнание, Ангелския висш разум, Ангелското висше сърце и Ангелската висша воля. Следователно от всички благоприятни или неблагоприятни данни на седми, осми и девети домове може да се съди в каква степен и в какво отношение човешката душа има правилни или неправилни връзки, отношения и обмяна с всички Ангелски светове и в каква степен изучава, опознава и усвоява правилно или неправилно техните живот, закони, сили, качества и богатства.
Чрез десети, единадесети и дванадесети домове човешката душа се учи да работи, да се развива, да изучава, опознава и усвоява всички богатства и благословения на Божествения свят посредством развитието на Причинното си тяло, причинния си ум, причинното си сърце, причинната си воля и свръхсъзнанието си. Следователно от всички благотворни или неблаготворни данни на десети, единадесети и дванадесети домове се познава в каква степен и в какво отношение човешката душа има благоприятни условия и възможности за правилни или неправилни връзки, отношения и обмяна с всички Божествени светове и доколко може да придобие техните благословения и богатства в настоящия си земен живот.
Проява на петте основни добродетели в домовете.
В първи, втори и трети домове човешката душа изучава, опознава и усвоява безбройните и разновидни форми и свойства на материята, чрез които дейността и проявите на Божествената Любов, Мъдрост, Истина, Правда, Добродетел и Слово са условни, променливи, гранични, временни и относителни.
В четвърти, пети и шести домове човешката душа изучава, опознава и усвоява различните сили и качества на материята, които се проявяват чрез различните материални форми и движат материята изобщо.
Чрез седми, осми и девети домове човешката душа изучава, опознава и усвоява законите, които управляват силите и формите на материята.
Чрез десети, единадесети и дванадесети домове човешката душа изучава, опознава и усвоява Божествените основи, Божествените начала (принципи), които пораждат всички видове закони, сили и форми във всички светове.
Дейността и проявите на Божествената Любов, Мъдрост, Истина, Правда, Добродетел и Слово във всички материални светове имат за цел непрестанното пречистване, преобразяване, обновяване, облагородяване, обогатяване и усъвършенстване на материалните форми, чрез които човешката душа да придобие безсмъртие и съвършенство във материалните светове.
Дейността и проявите на Божествената Любов, Мъдрост, Истина, Правда, Добродетел и Слово чрез четвърти, пети и шести домове имат за цел да свързват човешката душа с различните духовни светове, от които тя непрестанно да придобива различни творчески сили, с които да поддържа развитието и дейността на материалното и Духовното тяло на човека.
Чрез седми, осми и девети домове, дейността и проявите на Божествената Любов, Мъдрост, Истина, Правда, Добродетел и Слово са познаваеми за човешката душа като различни закони, които управляват силите и формите на всички материални и духовни светове.
Дейността и проявите на Божествената Любов, Мъдрост, Истина, Правда, Добродетел и Слово са познаваеми за човешката душа като Божествени основи и начала (принципи), които пораждат всички видове закони, сили и форми за всички материални, духовни и умствени светове.
Домовете като области на човешкото подсъзнание и свръхсъзнание.
Първи, втори, трети, четвърти, пети и шести домове са области на човешкото подсъзнание, в което са събрани всички сили, качества, опитности, познания и придобивки на човешката душа от всички материални и духовни светове през всичките ù съществувания в минали животи, изобщо през миналото й. Тези домове с всичките им положителни и отрицателни данни свидетелстват за връзките, отношенията и обмяната на човешката душа с всички материални и духовни светове през всичките ù минали животи. Първи, втори, трети, четвърти, пети и шести астрологични домове-градини с всички свои положителни и отрицателни данни показват благородните и неблагородни семена, които са посети в градините на човешката душа от всички материални и духовни светове.
Седми, осми, девети, десети, единадесети и дванадесети домове са области за дейността, развитието и постиженията на човешкия Дух посредством свръхсъзнанието, чрез което Духът и душата образуват връзки, отношения и обмяна с всички умствени и Божествени светове. Ако уподобим човешката душа на плодно дърво, то корените ù ще се разпростират в първи, втори, трети, четвърти, пети и шести домове-градини, които образуват неговата почва, от която то ще събира различни качества и свойства. В седми, осми, девети, десети, единадесети и дванадесети домове-градини ще се разпростират и ще се развиват стъблата на човешката душа, върху които ще се появяват листата, цветовете и плодовете, които тя ще изработва под въздействието на Светлината от Божествения Дух.
Първи, втори и трети домове-градини могат да се нарекат формообразуващи и формодателни за физическото тяло на човека.
Четвърти, пети и шести домове-градини могат да се нарекат силопроизводни и силоснабдителни за физическото тяло на човека.
Седми, осми и девети домове-градини могат да се нарекат законополагащи и законодателни за материалното тяло на човека.
Десети, единадесети и дванадесети домове-градини трябва да се разглеждат като семепроизводни и семедателни за материалното тяло на човека.
Опозиционни двойки домове.
Първи-седми дом.
Корените на всички дарби, способности и добродетели, на всички добродетелни качества изобщо, които човек трябва да развива, да обработва, да умножава и от които да придобива плодове в и чрез седмия дом-градина, се намират в първия дом-градина. Корените на всяко нещо в седми дом се намират в първи дом, а стъблата, клоните, цветовете и плодовете на всяко нещо, което расте и се развива в първи дом, се намират в седми дом. Следователно първи и седми дом образуват, съставят едно от райските плодни дървета, на което корените са в първи дом, а клоните, цветовете и плодовете – в седми дом. В първи дом чрез корените се придобиват сокове, които се обработват в седми дом и съответната част се връща в корените.
От гореописаното следва, че благосъстоянието и щастието на всичко, развиващо се в седми дом, зависи от първи дом. И обратно, благосъстоянието и щастието, развиващи се в първи дом, зависят от седми дом. Тази зависимост и връзка между първи и седми дом, т. е. между всичко, развиващо се в първи и седми дом, е изразена в Евангелието – Словото на Христа със закона: „Да люби човек ближния си като себе си18.“ Защото Любовта на всяка личност, която се оформя, посява и развива като корени в първи дом, се изявява като клони, цветове и плодове в седми дом. От първи дом се познава каква е Любовта на човека към себе си, а от седми дом се познава каква е Любовта на човека към себеподобните. По тази причина именно всички досегашни астролози са считали седми дом за дом, по който се познават съдружниците на човека. А най-познаваемите съдружници на човека са мъжът за жената и жената за мъжа.
Какви са вътрешните, непроявените и непознаваеми сили, качества и добродетели на човека, тяхното количество, качество, сила, трайност и плодотворност, се определя от данните на първи дом. Всичко обаче, което в първи дом и градина е посято като семена, ще се изяви като плодове чрез седмия дом-градина. В каква степен човек познава себе си като личност, т. е. познава силите, качествата, добродетелите и богатствата на материалното си тяло, се определя от данните на първи дом. А в каква степен човек познава и разбира другите хора, с които е свързан за обща работа, се определя от седми дом. Какво добро или зло ще причини човек чрез мислите, чувствата, желанията и делата си сам на себе си се познава от първи дом. А какво добро или зло ще причини човек чрез мислите, чувствата, желанията и делата си на себеподобните си, с които дружно върши работа, се познава по данните на седми дом.
Както е невъзможно каквото и да е плодно дърво да се развива и дава плодове без корени или без клони, листа и цветове, така също е невъзможно да расте и да се развива всичко, което е свързано с първи дом, без съответната помощ на всичко в седми дом. А също е невъзможно да расте, да се развива и да дава плодове всичко, свързано със седми дом, без съответната помощ на първи дом. Първи дом със своите данни показва в каква степен и в какво отношение човек познава проявите на Господа като Истина в Природата и в себе си, а седми дом със своите данни показва в каква степен и в какво отношение човек проявява Истината спрямо своите ближни и себеподобни чрез мислите си. Седми дом показва още в каква степен човек познава проявите на Господа като Истина чрез себеподобните му ближни. Първи дом дава указание за всички сили, богатства и качества на материалното, естественото тяло на човека, което е корен за Умственото тяло, а то е свързано със седми дом. А Умственото тяло с всички негови сили, богатства и качества съставлява клоните, листата, цветовете и плодовете на материалното природно човешко тяло, което е свързано с първи дом.
Втори-осми дом.
Втори и осми астрологични домове-градини са свързани помежду си и са зависими един от друг също така, както корените на някое плодно дърво с клоните, листата, цветовете и плодовете. Корените на осми дом и градина се разпростират, развиват и работят във втори дом-градина. А клоните, листата, цветовете и плодовете на втори дом и градина се развиват, пораждат, растат и работят в осми дом-градина. Следователно втори дом е почва за осми дом, а осми дом е атмосфера за втори. Втори дом с всички негови данни показва в каква степен и в какво отношение човек познава и разбира проявите на Господа като Любов в Природата и в себе си. А осми дом с всички негови данни показва в каква степен и в какво отношение човек проявява възприетата Божествена Любов в себе си спрямо себеподобните и ближните си чрез своите мисли. Също така осми дом е указание в каква степен човек може правилно да възприема и разбира проявите на Господа като Любов посредством себеподобните и ближните си – Любов, изявявана чрез техните мисли и благопожелания. Втори дом свидетелства какво е количеството, качеството, силата, трайността и плодотворността на почвата, на нейните жизнедателни сокове, от която се разпростират, развиват и работят корените на осми дом. А осми дом е указание в каква степен са благотворни или неблаготворни всички атмосферни условия, в които се разпростират, развиват, работят и дават плодове клоните, листата и цветовете на всичко от втори дом. Следователно втори дом е Земята с всички нейни условия за корените на осми дом, а осми дом е небето или атмосферата за клоните, листата, цветовете и плодовете на втори дом.
Вторият дом с неговите данни е свидетелство за количеството, качествата, силата, трайността и плодотворността на материалните богатства, които човек може да придобие от Природата и да ги употреби в устройството на материалното си тяло. Обаче всички материални богатства, които човек придобива от Природата, могат да бъдат оползотворени от човека и да влязат в градината на неговото материално тяло само с помощта и съдействието на мислите и законите от висшите светове, които действат чрез осми дом. А придобиването и осъществяването в материалния свят и в човешкия живот на богатствата на Любовта от Умствения свят може да стане само дотолкова, доколкото има благотворни данни във втори дом. Придобиването на всички материални богатства става чрез втори дом, а пренасянето на материалните богатства в Умствения свят става чрез осми дом. Придобиването на всички умствени богатства от Умствения свят става чрез осми дом, а пренасянето и осъществяването им в материалния свят става чрез втори дом. В каква степен човек ще има условия и възможности в настоящия си живот правилно да събира материални богатства от Природата, правилно да ги обработва в себе си и правилно да ги препраща в Умствения свят, където са клоните, листата, цветовете и плодовете на неговото материално тяло, това може да се познае от благотворните светила и съчетания във втори дом. А в каква степен човек ще има условия и възможности правилно да възприема богатствата от Умствения свят, да ги обработва с ума си и да ги препраща в материалното си тяло, това ще зависи от благотворните светила и съчетания в осми дом. Обратното на всичко гореописано става, когато във втори и осми дом преобладават злосторни светила с нехармонични съчетания.
Семената на всички видове благословения, които Божествената Любов определя за човешката душа в материалния свят, се познават по данните на втори дом. Семената на всички видове благословения, които Божествената Любов дава на човешката душа чрез Умствения свят, са посявани в осми дом-градина, а корените на посетите семена в осми дом и градина се разпростират и събират жизнедателни сокове от втори дом. Следователно всички видове благословения, които Божествената Любов определя за човешката душа в материалния свят, се познават по данните на втори дом, а обмяната на придобитите от човека материални богатства с богатствата на Умствения свят се познават по данните на осми дом.
Трети-девети дом.
Трети и девети астрологични домове-градини са свързани помежду си и са зависими един от друг както корените и клоните на плодно дърво. В трети дом са корените на всичко, което трябва да расте, да се развива и да дава плодове в девети дом. А условията за живота, развитието, дейността и постиженията на корените в трети дом са в пълна зависимост от клоните, листата, цветовете и плодовете в девети дом. Градинарят домоуредник, домоуправител, домостроител и домовладика на трети дом-градина е низшият, материален, природен ум, посредством който човек придобива знания от Природата и изучава и опознава нейните сили и закони. А градинар, домостроител, домоуредник, домоуправител и домовладика на девети дом и градина е висшият, Ангелски разум, посредством който човек може да изучава и опознава силите, законите и проявите на Божествената Мъдрост в умствените светове, от които трябва да придобива умствени сили и Светлина. Следователно в каква степен и в какво отношение човек правилно възприема, разбира, оползотворява и осъществява дейността и проявите на Божествената Мъдрост в материалния свят, се познава от добротворните светила в трети дом и от техните благотворни съчетания. А правилното възприемане, разбиране, оползотворяване и осъществяване от човека на дейността и проявите на Божествената Мъдрост в умствените светове се познава от благотворните данни в девети дом.
Чрез трети дом се развива, работи, проявява се и има постижения материалният, низшият, природният, обикновеният и предметният човешки ум. Посредством него човек изучава силите и законите на материалния свят и изобщо на материята, от която придобива материал за изграждане на своето материално тяло. А чрез девети дом се развива, действа, проявява се и има постижения висшия разум, даден на човека от Ангелите на Умствения свят. Посредством висшия си разум човек може да образува връзки, отношения и обмяна с всички умствени светове и да опознава и усвоява техните сили, закони и качества. Висшият Ангелски разум, който се проявява чрез девети дом и дава на човека всички видове благословения от Умствения свят, е родител и баща на низшия материален човешки ум, който работи и се проявява в и чрез трети дом. Следователно низшият материален човешки ум образува, съставлява корените на умственото плодно дърво, а висшият Ангелски разум образува и съставлява дънера, клоните, листата, цветовете и плодовете на умственото плодно дърво на човека. Следователно колкото повече низшият материален човешки ум се стреми да работи и да се учи под ръководството на висшия творчески Ангелски разум и с негова помощ да изучава Природата, т. е. проявите на Господа като Мъдрост в материалния свят и да придобива знания и колкото повече низшият човешки ум с придобитите знания от материалния свят се стреми да послужи на Умствения свят, т. е. да бъде носител, изявител и служител на идеите и мислите от него и да ги прилага в материалния свят, толкова повече низшият човешки ум изпраща жизнедателни сокове към клоните на умственото дърво в девети дом и толкова повече в Умствения свят човешкото умствено плодно дърво ражда плодове, с които се хранят Ангелите.
Колкото повече човек с низшия си ум мисли с Любов за Ангелите от Умствения свят, толкова повече той прави умствени жертвоприношения за тях и толкова повече природният човешки ум придобива сили, качества, свойства и богатства от висшия Ангелски разум, т. е. от своя баща. А колкото повече сили, качества и светлина е придобил природният човешки ум от висшия разум на Ангелските светове, толкова по-всестранно, обширно, дълбоко и точно ще може да изучава, да опознава и да усвоява силите, законите, качествата, свойствата и богатствата на Природата и на материалните светове изобщо. В каква степен и в какво отношение низшият човешки ум е работил с Любов под ръководството на висшия Ангелски разум и в каква степен е придобил неговите сили, качества, светлина и богатства, се познава по естеството, качествата и количеството на добротворните светила и на благотворните им съчетания в трети дом. Колко и какви жертвоприношения низшият човешки ум е направил за висшите умствени светове, т. е. бил ли е носител, изявител и служител на висшите умствени светове, бил ли е проводник на техните идеи и замисли в материалния човешки свят, се познава по благотворните светила и благотворните им съчетания в девети дом. Накратко казано, всичко, каквото низшият човешки ум е направил за висшия Ангелски разум, се познава по данните на трети дом, а всичко, каквото висшият Ангелски разум е дал от себе си на низшия човешки ум, се познава по данните на девети дом.
В каква степен корените на умственото човешко дърво имат благоприятни или неблагоприятни условия за развитие, дейност и постижения, в каква степен са правилно или неправилно развити и в каква степен човек правилно или неправилно познава и разбира проявите на Божествената Мъдрост в материалния човешки свят, се познава по всички благотворни или неблаготворни данни на трети дом. В каква степен и в какво отношение клоните, листата, цветовете и плодовете на умственото човешко дърво имат правилен растеж и развитие, колко и какви благоприятни или неблагоприятни условия за растеж и развитие имат, колко и какви благотворни или неблаготворни плодове са получили, доколко човек има правилни или неправилни връзки, отношения и обмяна с висшия Умствен свят, всичко това се познава по благотворните или неблаготворни данни на девети дом. Богатствата на низшия човешки ум, т. е. на почвата, в която се разпростират, развиват и работят корените на умственото човешко дърво, силите и качествата, свойствата и плодотворността на тази почва, както и соковете, които корените могат да получат от нея, се познават по всички данни на трети астрологичен дом. Богатствата на висшия Ангелски човешки разум, т. е. на всички атмосферни условия, в които се развиват, работят и раждат плодовете и клоните на умственото човешко дърво, се познават по всички данни на девети дом-градина.
Силите, качествата, дарбите, способностите, условията, възможностите, богатствата и успехите на природния, материален човешки ум в областта на природните науки зависи от количеството на добротворните светила на трети дом и на благотворните съчетания помежду им и с останалите светила. Обратното на това става, когато в трети дом преобладават злосторни светила с нехармонични съчетания. Силата, качествата, дарбите, способностите, условията, възможностите, светлината и богатствата изобщо на висшия човешки разум, посредством който човек образува връзки, отношения и обмяна с всички Ангелски светове и придобива знания за техния живот и развитие, зависят от количеството на добротворните светила на девети дом и от добротворните съчетания помежду им и с другите светила. Обратното става, когато в девети дом има злосторни светила с преобладаващи нехармонични съчетания.
Четвърти-десети дом.
Четвърти и десети астрологичен дом и градина са свързани помежду си както клоните и корените на едно плодно дърво. Четвърти дом с всички негови данни образува корените, а десети дом образува клоните, листата, цветовете и плодовете. Четвърти дом показва доброто или лошото устройство, развитие, дейност, прояви и постижения на Духовното (Чувствено, Астрално) тяло на човека, посредством което се проявява човешката воля в Духовния свят и което съставлява почвата, условията и корените за развитието и постиженията на човешката воля в Причинния, Божествения свят. Познанията и разбиранията на човека за дейността и проявите на Божествената Истина в Духовния свят и дейността, проявите и постиженията на човешката воля в него са в зависимост от всички данни на четвърти дом. А познанията и разбиранията на човека за дейността и проявите на Истината в Божествения свят и развитието, дейността и постиженията на човешката воля в Божествения свят се познават по всички данни в десети дом. Всичко, каквото човек е придобил и изработил с Любов в четвърти дом и каквото е пожертвал с Любов за Божествения свят като духовни жертви, се познава по добротворните светила в четвърти дом и по техните благоприятни съчетания. Преобладаването на злосторни светила в четвърти дом с преобладаващи нехармонични съчетания е свидетелство за духовните нарушения на човека спрямо Божествения свят. Преобладаването на добротворни светила в десети дом с преобладаващи хармонични съчетания показва в каква степен и в какво отношение човек с Любов е изпълнявал Волята Божия и е придобил Божествено благословение за успех и щастие на своя духовен живот. Преобладаването на злосторни светила в десети дом с преобладаващи дисхармонични съчетания е указание за нарушенията от страна на човека на Божествената Воля, т. е. за стремежите на човека чрез волята си да попречи на осъществяването на Божествените дела между хората.
В каква степен и в какво отношение човек е възлюбил дейността и проявите на Божествената Истина в духовния си живот, т. е. в сърцето си, в каква степен човек следва в пътищата на сърцето си Божествената Истина и доколко е готов да жертва щастието на сърцето си заради Божията Истина – всичко това се познава по добротворните светила и добрите им съчетания в четвърти дом. В каква степен и в какво отношение човек е възлюбил проявите на Божествената Истина в душата си и в каква степен е готов да служи на Божествената Истина чрез нея се познава по добротворните светила и добрите им съчетания в десети дом. Благосъстоянието и благополучието, благотворността и ползотворната дейност на корените на Божественото човешко тяло се познава по количеството на добротворните светила и благотворните им съчетания в четвърти дом-градина. А благосъстоянието и благополучието, благотворната и ползотворна дейност на клоните, листата, цветовете и плодовете на духовното човешко тяло се познава по количеството на добротворните светила и по добротворните им съчетания в десети дом-градина. В каква степен човек е познал, разбрал и приложил дейността, проявите и Словото на Божествената Истина вътре в себе си, в Духовния си свят и в каква степен се стреми да следва пътищата, да изпълнява законите и да живее според Словото на Божествената Истина вътре в себе си – всичко това се познава по добротворните светила в четвърти дом, както и по благотворните съчетания помежду им и с другите светила. Обратното на всичко това става, когато в четвърти дом преобладават злосторни светила с нехармонични съчетания. А в каква степен човек е познал и разбрал дейността и проявите на Божествената Истина в Божествения свят и доколко се стреми да следва пътищата и законите на Божествената Истина, за да придобие богатства от Божествения свят – това се познава по всички данни на десети дом.
Какви са връзките, отношенията и обмяната на човека с трите му майки – майката, която е родила тялото му, с майката Земя, която го храни и му дава храна, и с майката Природа, която му дава Живота, се познава по всички данни на четвърти дом. Какви са схващанията и разбиранията на човека за душата му, която е майка на целокупния човек и какво е направил човек в миналите си животи с душата си се познава от всички данни на четвъртия дом. Какви са връзките, отношенията и обмяната на човека с тримата му бащи – с бащата, чрез който се е родило тялото му, със Слънцето, което е баща на всички живи същества и на духовния човек изобщо, и с Бога, Които е баща на всичко във Вселената, какви са схващанията и разбиранията на човека за тримата му бащи, какво е направил за тях през всичките си минали животи – всичко това се познава по данните на десети дом.
Четвърти астрологичен дом с всичките му данни трябва да се разглежда като най-важен дом на човешката душа, която в него създава почвата и корените на плодното дърво, чиито клони, листа, цветове и плодове се образуват в десети дом чрез дейността и проявите на човешкия Дух.
Пети-единадесети дом.
Пети дом-градина, от една страна, и единадесети, от друга, са свързани помежду си и са зависими един от друг по съшия начин, както корените и клоните на всяко плодно дърво. Защото плодното дърво, на което се раждат плодовете на Любовта за храна на човешката душа в Духовния и Божествения свят, има корените си в пети дом, а клоните си – в единадесети дом. В каква степен човек е възлюбил Господа със сърцето си и какво е направил за Господа с него, в каква степен познава проявите на Божествената Любов със сърцето си, доколко то се храни с плодовете на Любовта в Духовния свят – всичко това се познава по данните на пети дом. А в каква степен и в какво отношение човек е възлюбил Господа с душата си, в каква степен познава проявите на Господа като Любов в нея, в каква степен и в какво отношение човек проявява Божията Любов чрез душата си към всички други същества – това се познава по добротворните светила в единадесети дом и по техните хармонични съчетания. Какви семена е посял човек в градините на Духовния свят чрез чувствата и желанията си, какви приятели или неприятели си е създал в духовния път, какви благоприятни или неблагоприятни условия си е приготвил в Духовния свят през миналите си животи за живота, развитието, дейността, проявите и постиженията на духовното човешко сърце – всичко това се познава по данните на пети дом. Какво е количеството, силата и качествата на приятелите или неприятелите, които човек си е създал със своя правилен или неправилен живот в Божествения свят, се познава по данните на единадесети дом. Накратко, пети дом може да се разглежда като място, където се придобиват и запазват плодовете на вътрешните радости и щастие, когато човек е следвал пътищата на Божествената Любов в духовния си живот. Или пък може да бъде място, където се придобиват плодове на скърби и нещастия, когато човек не е следвал пътищата на Любовта в духовния си живот.
Количеството, качествата, силата, трайността и плодотворността на радостите и щастието, които човек си е приготвил от миналите си животи и чиито плодове ще опита през настоящия си живот, се познават по количеството на добротворните светила на пети дом и по силата на техните благотворни съчетания. А количеството, силата и трайността на нещастията и скърбите, чиито семена човек е посял в миналите си животи чрез неестествените си чувства и желания и чиито плодове ще опита през настоящия си живот, се познават по количеството на злосторните светила в пети дом и по силата на техните нехармонични съчетания. Количеството, качествата, силата, трайността и плодотворността на Божественото вдъхновение, на всички видове богатства, които човек може да получи от Божествения свят, на благословенията на Божествения свят, на висшите чувства, желания и радости, на Божествените видения и откровения – всичко това се познава по добротворните светила в единадесети дом и по хармоничните им съчетания. Всички видове страдания, ограничения, лишения, изпитания, изкушения и съблазни, през които трябва да преминава човешката душа, се познават по злосторните светила в единадесети дом и по техните нехармонични съчетания.
Шести-дванадесети дом.
Шести дом, от една страна, и дванадесети, от друга, са свързани помежду си и зависят един от друг както са свързани и взаимно зависими корените и клоните на плодните дървета. Защото плодното дърво на Божествената Мъдрост, което дава плодове в Божествения свят чрез дванадесети астрологичен дом-градина, има корените си в шести астрологичен дом-градина, който е дом на Божествената Мъдрост в Духовния свят. Следователно от количеството, качествата, силата, трайността и плодотворността на хранителните сокове, които се възприемат от корените в шести дом-градина, ще зависи количеството, качествата, силата, трайността и плодотворността на плодовете, които се придобиват в дванадесети дом-градина. Какво е направил човек за Божествената Мъдрост в духовния си живот, в каква степен е познал и разбрал проявите на Божествената Мъдрост в него, т. е. в чувствата и желанията на сърцето си, доколко е следвал пътищата и е изпълнявал законите на Божествената Мъдрост със сърцето си, доколко то е станало разумно и е придобило сили, качества и благословения от Божествената Мъдрост – всичко това се познава по добротворните светила в шести дом и по техните хармонични съчетания. А в каква степен човек не е слушал гласа на Божествената Мъдрост в сърцето си, в каква степен е изопачавал Божествената Мъдрост в него, т. е. чрез чувствата и желанията си във всичките си минали животи – всичко това се познава по злосторните светила в шести дом и по техните лоши съчетания. Какви богатства, благословения и плодове, т. е. небесен хляб, небесна храна човешката душа е придобила от градините на Божествената Мъдрост, се познава по добротворните светила в дванадесети дом- градина и по добротворните им съчетания. В каква степен и в какво отношение човек е враждувал спрямо дейността и проявите на Божествената Мъдрост, било вътре в себе си или вън в Природата, т. е. доколко човек е враждувал против всички Божествени идеи и замисли, доколко ги е изопачавал, пренебрегвал и ограничавал, доколко е отричал съществуването на Бога и на всякаква Божествена разумност в цялата Природа и във Вселената изобщо, доколко се е стремил сам да заеме мястото на господар в света и доколко във всичките си минали животи се е стремил да посява семената на безверие и безбожие – всичко това се познава по злосторните светила в дванадесети дом и по техните лоши съчетания.
Светила-домоуправители на домовете.
Първи дом.
Главен градинар и домоуправител, главен отговорник и уредник на всичко, свързано с първи астрологичен дом-градина, е Марс. Следователно, когато Марс се намира в първи дом, доброто управление, уредба и благосъстояние на всичко, свързано с първи дом, ще зависи от добрите съчетания на Марс с другите светила. А когато Марс е лошо съчетан, той е лош управник и уредник на всичко, свързано с първи дом. Когато Марс се намира в друг дом, а не в собствения си и ако има добри съчетания, той ще действа там като добър уредник и работник и ще придобива добри семена от дома, в който се намира. Когато обаче Марс се намира в чужд дом и е с преобладаващи лоши съчетания, тогава той действа като крадец и разбойник спрямо всичко, което е свързано с домът, в който се намира. Всички добрини, който Марс може да направи в чужди домове, са придобивки и печалби за физическото тяло на човека. А всички злини, които Марс може да причини в чужди домове, се пренасят като загуби и недостатъци на физическото човешко тяло.
Втори дом.
Собственик, главен домоуправител, постоянен уредник и отговорник за втори астрологичен дом и градина и за всичко, свързано с него, е Венера. Следователно, когато Венера се намира в собствен дом и е с преобладаващи добри съчетания, тогава тя е добър уредник и добър управител на всичко, свързано с втори дом. Когато Венера е в собствен дом, но с преобладаващи лоши съчетания, тогава всичко, свързано с втори дом, ще бъде ограбвано или разбърквано от външни врагове. Когато Венера се намира в чужд дом и е с преобладаващи добри съчетания, тогава за всичко, свързано с този дом, тя е добра работничка, помощница, уредница и дава от своите добри качества в уредбата на този дом, в който се намира. Когато обаче Венера е в чужд дом и е с преобладаващи лоши съчетания, тогава доброто ù влияние и доброто ù естество се опорочават, изопачават и изцапват, поради което домът, в който се намира тя, ще внесе сърдечна нечистота и порочност. Доброто, което Венера може да причини в другите домове, се пренася като придобивка във втори дом. А лошото, което Венера причинява в чуждите домове, се заплаща от капиталите на втори дом.
Трети дом.
Собственик, главен домоуправител, постоянен уредник и отговорник на трети астрологичен дом и градина е Меркурий. Следователно, когато Меркурий се намира в собствения си дом и е с преобладаващи хармонични съчетания, тогава той е добър уредник и добър управител на всичко, свързано с трети дом. Когато Меркурий е в собствения си дом, но е с преобладаващи лоши съчетания, тогава всичко, свързано с трети дом, ще бъде нечисто и неуредено. Когато Меркурий се намира в чужд дом и е с преобладаващи хармонични съчетания, тогава за всичко, свързано с този дом, той е добър работник, добър помощник и уредник и дава своите добри качества в уредбата на този дом, в който се намира. Когато обаче е в чужд дом и е с преобладаващи лоши съчетания, то в зависимост от лошите влияния, които получава от другите светила, неговото влияние ще бъде лошо в дома, в който се намира. Доброто, което Меркурий може да причини в другите домове, се пренася като придобивки в трети дом. А лошото, което Меркурий причинява в чуждите домове, се заплаща от капиталите на трети дом.
Четвърти дом.
Собственик, главен домоуправител, постоянен уредник и отговорник за четвърти астрологичен дом и градина и за всичко, свързано с него, е Луната. Следователно, когато Луната се намира в собствения си дом и е с преобладаващи добри съчетания, тогава тя е добър уредник и добър управител на всичко, свързано с четвърти дом. А когато Луната е в собствения си дом, но е с преобладаващи лоши съчетания, тогава всичко, свързано с четвърти дом, ще бъде ограбвано или разбърквано от външни врагове. Когато Луната се намира в чужд дом и е с преобладаващи добри съчетания, тогава за всичко, свързано с този дом, Луната е добра работничка, помощница и уредница и дава своите добри качества в уредбата на този дом. Когато обаче Луната е в чужд дом, но с преобладаващи лоши съчетания, тогава влиянията ù върху този дом ще бъдат нечисти и лоши. Доброто, което Луната може да причини в другите домове, се пренася като придобивка в четвърти дом. А лошото, което Луната причинява в чужди домове, се заплаща от капиталите на четвърти дом.
Пети дом.
Собственик, главен управител, постоянен уредник и отговорник на пети астрологичен дом и градина и на всичко, свързано с него, е Слънцето. Следователно, когато Слънцето се намира в собствен дом и е с преобладаващи добри съчетания, тогава то е добър уредник и добър управител на всичко, свързано с пети дом. Когато обаче Слънцето е в собствен дом, но с преобладаващи лоши съчетания с другите светила, то е лош управник и уредник за всичко, свързано с пети дом. Когато Слънцето се намира в чужд дом и е с преобладаващи добри съчетания, тогава то ще действа там като добър уредник и работник и ще придобива добротворни семена от дома, в който се намира. Когато обаче Слънцето се намира в чужд дом, но с преобладаващи лоши съчетания, тогава то действа отрицателно и влиянията му са нечисти. Доброто, което може да причини Слънцето в другите домове, се пренася като придобивка в пети дом. А лошото, което Слънцето причинява в чуждите домове, се заплаща от капиталите на пети дом.
Шести дом.
Собственик, главен управител, постоянен уредник и отговорник на шести астрологичен дом и градина и на всичко, свързано с него, е Плутон. Следователно, когато Плутон се намира в собствения си дом и е с преобладаващи добри съчетания с другите светила, тогава той е добър уредник и добър управител на всичко, свързано с шести дом. Когато обаче Плутон е в собствения си дом, но е с преобладаващи лоши съчетания с другите светила, той е лош управник и лош уредник на всичко, свързано с шести дом. Когато Плутон се намира в чужд дом и е с преобладаващи добри съчетания, тогава той ще действа като добър уредник и работник и ще придобива добри семена от дома, в който се намира. Когато обаче Плутон се намира в чужд дом, но е с преобладаващи лоши съчетания, тогава той ще действа лошо и нечисто в дома, в който се намира. Доброто, което може да причини Плутон в другите домове, се пренася като придобивка в шести дом. А лошото, което Плутон причинява в чуждите домове, се заплаща от капиталите на шести дом.
Седми дом.
Собственик, главен домоуправител, постоянен уредник и отговорник за седми астрологичен дом и градина и за всичко, свързано с него, е Венера. Следователно, когато Венера се намира в собствен дом и е с преобладаващи добри съчетания, тогава тя е добър уредник и добър управител на всичко, свързано със седми дом. Когато обаче Венера е в собствен дом, но е с преобладаващи лоши съчетания, тогава всичко, свързано със седми дом, ще бъде ограбвано или объркано от външни врагове. Когато Венера се намира в чужд дом и е с преобладаващи добри съчетания, тогава за всичко, свързано с този дом, тя е добра работничка, добра помощница и добра уредница и дава от своите добри качества в уредбата му. Когато обаче Венера е в чужд дом, но е с преобладаващи лоши съчетания, тогава доброто ù влияние и доброто ù естество са опорочавани, изопачавани и изцапвани, поради което Венера ще внесе в дома, в който се намира, сърдечна нечистота и порочност. Доброто, което Венера може да причини в другите домове, се пренася като придобивка в седми дом. А лошото, което Венера причинява в чуждите домове, се заплаща от капиталите на седми дом.
Осми дом.
Главен градинар и собственик, главен управител, постоянен уредник и отговорник за всичко, свързано с осми астрологичен дом-градина, е Марс. Следователно, когато Марс се намира в осми дом и е с преобладаващи добри съчетания, тогава той е добър работник и добър управител на всичко, свързано с осми дом. А когато Марс е лошо съчетан, той е лош управител и уредник на всичко, свързано с осми дом. Когато Марс се намира в друг дом, а не в собствения си, ако има добри съчетания, той ще действа там като добър работник и сътрудник и ще придобива добри семена от дома, в който се намира. Когато обаче Марс се намира в чужд дом, но е с преобладаващи лоши съчетания, тогава той действа като крадец и разбойник спрямо всичко, което е свързано с дома, в който се намира. Всички добрини, които Марс може да направи в чужд дом, са придобивка и печалба за физическия живот на човека. А всички злини, които Марс може да причини в чужд дом, е пренасят като загуби и недостатъци на физическото тяло на човека.
Девети дом.
Собственик, главен градинар и домоуправител, постоянен уредник и отговорник за девети астрологичен дом и градина и за всичко, свързано с него, е Юпитер. Следователно, когато Юпитер се намира в собствения си дом и е с преобладаващи добри съчетания, тогава той е добър управител и добър уредник на всичко, свързано с девети дом. А когато Юпитер е с преобладаващи лоши съчетания, той е лош управител и лош градинар на всичко, свързано с девети дом-градина. Когато Юпитер се намира в чужд дом и е с преобладаващи добри съчетания с другите светила, той ще действа там като добър работник, добър помощник и сътрудник и ще произвежда доброкачествени семена в този дом. Когато обаче Юпитер се намира в чужд дом, но е с преобладаващи лоши съчетания, тогава той действа като лош работник и помощник спрямо всичко, което е свързано с този дом. Всички добрини, които Юпитер може да направи в чужд дом, стават придобивка за девети дом. А всички злини, които Юпитер може да причини в чужд дом, се пренасят като загуба за девети дом.
Десети дом.
Собственик, главен управител, постоянен уредник, главен градинар и отговорник за десети астрологичен дом и градина е Сатурн. Следователно, когато Сатурн се намира в десети дом и е с преобладаващи добри съчетания, той е добър домоуправител и добър уредник на всичко, свързано с десети дом. А когато Сатурн е лошо съчетан, той е лош уредник и лош управител на всичко, свързано с десети дом. Когато Сатурн се намира в чужд дом и е с преобладаващи добри съчетания, той ще действа там като добър работник и добър помощник и ще придобива доброкачествени семена от дома, в който се намира. Когато обаче Сатурн се намира в чужд дом, но е с преобладаващи лоши съчетания, тогава той действа като голямо зло спрямо всичко, което е свързано с дома, в който се намира. Всички добрини, които Сатурн може да направи в чужд дом, са придобивка и печалба за десети дом. А всички злини, които Сатурн може да причини в чужд дом, се заплащат от капиталите на десети дом.
Единадесети дом.
Собственик, главен домоуправител, постоянен уредник, главен градинар и отговорник за единадесети астрологичен дом-градина и за всичко, свързано с него, е Уран. Следователно, когато Уран се намира в единадесети дом и е с преобладаващи добри съчетания, тогава той е добър домоуправител, добър уредник и градинар на всичко, свързано с този дом. Когато обаче Уран е лошо съчетан в собствения си дом, тогава той е лош домоуправител и лош уредник на всичко, свързано с единадесети дом. Когато Уран се намира в чужд дом и е с преобладаващи добри съчетания, той ще действа там като добър работник, добър помощник и сътрудник и ще придобива доброкачествени семена от дома, в който се намира. Когато обаче Уран се намира в чужд дом, но е с преобладаващи лоши съчетания, тогава той действа като злосторник спрямо всичко, което е свързано с дома, в който се намира. Всички добрини, които Уран може да направи в чужд дом, са придобивка и печалба за единадесети дом. А всички злини, които Уран може да причини в чужд дом, се заплащат от капиталите на единадесети дом.
Дванадесети дом.
Собственик, главен управител, постоянен уредник, главен градинар и отговорник за дванадесети астрологичен дом и градина и за всичко, свързано с него, е Нептун. Следователно, когато Нептун се намира в дванадесети дом и е с преобладаващи добри съчетания, тогава той е добър домоуправител, добър уредник и градинар на всичко, свързано с дванадесети дом. Когато обаче Нептун е лошо съчетан в собствения си дом, тогава той е лош домоуправител и лош уредник на всичко, свързано с дванадесети дом. Когато Нептун се намира в чужд дом и е с преобладаващи добри съчетания, той ще действа там като добър работник, добър помощник и сътрудник и ще придобива доброкачествени семена от дома, в който се намира. Когато обаче Нептун се намира в чужд дом, но е с преобладаващи лоши съчетания, тогава той действа като злосторник спрямо всичко, с което е свързан домът, в който се намира. Всички добрини, които Нептун може да направи в чужд дом, са придобивка и печалба за дванадесети дом. А всички злини, които Нептун може да причини в чужд дом, се заплащат от капиталите на дванадесети дом.
Подялба на домовете на ъглови, следващи и падащи.
Ъглови домове – първи, четвърти, седми и десети.
Първи астрологичен дом и градина с всички негови положителни и отрицателни данни свидетелства в каква степен човек в миналите си животи е изпълнявал или нарушавал Волята Божия с волята и с делата си на физическото поле, в материалния свят, с каква естествена или противоестествена храна се е хранил и следователно в каква степен в настоящия му живот физическото му тяло е правилно или неправилно устроено и развиващо се и доколко е здраво или болнаво.
Четвърти астрологичен дом-градина с всички негови положителни и отрицателни данни е указание в каква степен в миналите си животи човек е изпълнявал или не е изпълнявал Волята Божия в Духовния свят с чувствата и желанията си, т. е. доколко човек се е грижил и с добри желания е пожелавал радости, успехи и благоденствие на околната среда и доколко е бил благодарен или неблагодарен на всички духовни Същества, които са работили за неговото благуване, т. е. които са изпращали благопожелания на сърцето му. Следователно в зависимост от изпълнението или неизпълнението на Волята Божия по отношение на Духовния свят човек може да има правилно или неправилно устроено, развиващо се, здраво или болно Духовно (Астрално) тяло, с което правилно или неправилно ще се храни с духовна храна, произвеждаща сили.
Седми астрологичен дом и градина в зависимост от всички негови положителни или отрицателни данни е свидетелство в каква степен и в какво отношение човек в миналите си животи е изпълнявал или не е изпълнявал Волята Божия с мислите си и е изпълнявал или не законите, които е познавал, т. е. в каква степен е имал правилни или неправилни връзки, отношения и обмяна с Умствения свят изобщо. Този дом показва още доколко човек правилно или неправилно ще се храни с умствена храна и доколко е бил полезен или вреден със знанията си за хората на Земята. Следователно, доколко в настоящия му живот Умственото тяло на човека е правилно или неправилно устройващо и развиващо се, доколко е здраво или болно и в каква степен може да има правилна обмяна с Умствения свят, т. е. със света на Мъдростта, може да се съди по седми астрологичен дом.
Десети астрологичен дом и градина в зависимост от всички негови положителни и отрицателни данни е указание в каква степен и в какво отношение човек в миналите си животи е изпълнявал или не е изпълнявал Волята Божия със силата, знанието и властта, когато е имал такива, и в каква степен в настоящия си живот има правилно или неправилно устройващо и развиващо се Причинно тяло, доколко то е здраво или болно и доколко ще може да се ползва от небесната храна, дадена от Любовта.
Следващи домове – втори, пети, осми и единадесети.
Втори астрологичен дом и градина с всички негови положителни и отрицателни данни показва в каква степен и в какво отношение човек в миналите си животи е служил на Господа в материалния свят с всички материални средства и богатства, с които е разполагал, доколко с Любов или без Любов е придобивал и употребявал материалните богатства и доколко с Любов или без Любов се е отнасял към всичко материално. Следователно в настоящия си живот човек ще има богати или оскъдни материални средства.
Пети астрологичен дом и градина в зависимост от всички негови положителни или отрицателни данни е свидетелство в каква степен и в какво отношение човек в миналите си животи правилно или неправилно е придобивал духовни богатства, чувства и желания от Духовния свят, т. е. доколко чрез истината или посредством лъжа се е ползвал от Любовта на хората и на другите същества. Накратко, пети дом показва какви добрини и злини човек е направил чрез сърцето си на другите хора. Следователно за настоящия живот на човека пети дом показва какви творчески или разрушителни сили ще преминават през сърцето му, какви творчески или разрушителни чувства и желания ще бъдат образувани и какви радости или скърби ще бъдат породени от тях.
Осми астрологичен дом и градина в зависимост от всички негови положителни или отрицателни данни свидетелства в каква степен човек в миналите си животи правилно или неправилно е придобивал умствени богатства, т. е. умствена светлина, знание и закони и в каква степен е възлюбил със сърцето си умствените богатства, доколко е дал от Любовта си на Ангелския свят или пък се е ползвал от Любовта на Ангелите и е извършил пакости. Следователно в настоящия си живот човек ще придобива творчески или разрушителни сили на мисълта, които ще дават жизнедателни сили на мислите и идеите му, или пък силите ще бъдат разрушителни и ще разрушават идеите и мислите, които му се дават от Ангелския свят. Защото осми дом е производител на сили за живот, дейност и прояви на идеите и мислите от Умствения свят.
Единадесети астрологичен дом и градина в зависимост от всички положителни или отрицателни данни е указание в каква степен човек в миналите си животи е възлюбил или намразил всички Божествени идеи, замисли и прояви и в каква степен и с каква сила се е стремил към осъществяване на всички Божествени идеи и замисли на Земята или се е противил на всичко Божествено. Следователно през настоящия си живот човек ще има Божествени откровения, благословения и вдъхновения или пък заблуждения, изопачения и необясними страдания. Единадесети дом е свидетелство каква Любов към Бога човек е внесъл и посял в душата си или пък с каква сила е намразил Бога.
Падащи домове – трети, шести, девети и дванадесети.
Трети астрологичен дом и градина в зависимост от всички негови положителни и отрицателни данни показва в каква степен и в какво отношение човек е изпълнявал или нарушавал Божествената Воля с мислите и идеите си по отношение на материалния си живот и на материалния свят изобщо. Добротворците в трети дом с добри съчетания показват Доброто, което човек е направил в материалния свят с материалния си ум. А злосторниците в трети дом с лоши съчетания свидетелстват за злото, което човек е направил в материалния свят с материалния си ум в миналите си животи. Следователно силата, богатствата, дарбите, способностите и благоприятните условия за постижения в материалния свят в настоящия живот чрез разните природни науки ще зависят от добрите умствени семена, които човек е посял в миналите си животи с мислите си в материалния свят. А болестите, безсилието, заблужденията и грешките на материалния ум през настоящия живот ще бъдат в зависимост от злото, което човек е посял в материалния свят с мислите си през миналите си животи.
Шести астрологичен дом и градина с всички негови положителни и отрицателни данни е свидетелство и указание в каква степен и в какво отношение човек в миналите си животи е изпълнявал или не е изпълнявал Волята Божия с духовния си личен ум, какви добрини или злини е направил с него, т. е. с мислите и идеите си по отношение на Духовния свят. Следователно добротворците в шести дом с добри съчетания показват добрините, които човек е направил с духовния си ум в Духовния свят. А злосторниците с лоши съчетания в шести дом показват злините, които човек е направил с ума си. Следователно здравето или болестите през настоящия живот, силата или безсилието, богатствата или оскъдността, светлината или тъмнината, успехите или неуспехите на духовния ум по отношение на всичко духовно изобщо ще бъдат в зависимост от всички положителни и отрицателни данни на шести дом.
Девети астрологичен дом-градина с всички негови положителни и отрицателни данни свидетелства в каква степен и в какво отношение човек в миналите си животи е изпълнявал или не е изпълнявал Волята Божия, т. е. какви добрини или злини е направил по отношение на Умствения свят. Следователно добротворците в девети дом с добри съчетания показват в каква степен и в какво отношение човек през миналите си животи е правил добрини в Умствения свят, т. е. бил е добър възприемател, носител, изявител и служител на идеите и мислите, които са му били давани оттам за осъществяване и приложение в материалния и духовния живот за себе си и за целия свят. Злосторниците в девети дом с лоши съчетания показват обратното на всичко това. Следователно през настоящия живот светлината, силите, богатствата, здравето или пък тъмнината, оскъдицата, безсилието и безплодността на висшия човешки разум ще бъде в зависимост от всички положителни или отрицателни данни на хороскопа.
Дванадесети астрологичен дом и градина с всички негови положителни или отрицателни данни е свидетелство и указание в каква степен и в какво отношение човек в миналите си животи е изпълнявал или не е изпълнявал Волята Божия с мислите и идеите си по отношение на Божествения свят, т. е. в каква степен и в какво отношение човек е правил добрини или злини на Божествения свят с мислите и идеите си и в каква степен е бил добър възприемател, носител и изявител на Божествените идеи и мисли по отношение на своя материален, духовен и умствен живот или в каква степен е бил противник на всички Божествени идеи и мисли и на тяхното приложение в материално, духовно и умствено отношение. Добротворците в дванадесети дом с добри съчетания свидетелстват за добрините, които човек е направил с ума си на Божествения свят, както и за богатствата, светлината и благословенията, които може да получи през настоящия си живот. Злосторниците в дванадесети дом с лоши съчетания показват обратното на това.
12 те домове като полета за дейността и проявите на Бога като Любов, Мъдрост и Истина за разните съзнания.
Първият астрологически дом е поле за дейността и проявите на Бога като Истина в материалния свят за човешкото съзнание. Следователи от светилата в I дом и съчетанията им, можем да съдим до каква степен и в какво отношение ще възприема, ще разбира и ще проявява Божествената Истина.
Втория астрологичен дом е поле за дейността и проявите на Божествената Любов и материалния свят за човешкото съзнание. Следователно от светилата във II дом и съчетанията им, както и от знаците, ще съдим до каква степен и в какво отношение човек ще възприема, разбира и оползотворява Божествената Любов в материалния си живот.
Третия астрологичен дом е поле за дейността, проявите и постиженията на Божествената Мъдрост за човешкото съзнание. Следователно от знаците на III дом, от светилата и съчетанията им в него ще съдим до каква степен и в какво отношение човек възприема, разбира, проява и оползотворява Божествената Мъдрост чрез обективния си ум на физическото поле, физическия си живот изобщо.
Четвъртият астрологичен дом е поле за дейността и проявите на Божествената Истина в духовния (чувствения) свят. Следователно, от знаците стоящи на тоя дом, от светилата в него и съчетанията им, а също и от положението на господаря на този дом и съчетанията му, ще можем да съдим до каква степен и в какво отношение човек ще възприема, разбира и оползотворява проявете на Божествената Истина в духовния си живот, т.е. чрез чувствата си и доколко човек ще познава Божествената истина в духовния свят и ще има сила в своето самосъзнание.
Петият астрологичен дом е поле за проявите и постиженията на Божествената Любов в човешкото сърце и за неговото самосъзнание. Следователно от знака на петия дом и от светилата в него и от съчетанията им, от положението на господаря на тоя дом и съчетанията му, ще можем да знаем до каква степен и в какво отношение човек възприема, разбира, проявява и оползотворява Божествената Любов чрез сърцето си, чрез чувствата и желанията си.
Шестият астрологичен дом е поле за дейността и проявете на Божествената Мъдрост в човешкото самосъзнание. Следователно от знака в тоя дом от светилата и съчетанията в него и от положението и съчетанията на господаря му ще можем да знаем до каква степен и в какво отношение човек възприема, разбира и проявява и оползотворява Божествената Мъдрост чрез сърцето и самосъзнанието си, т.е. чрез чувствата и желанията си.
Седмият астрологичен дом е поле за дейността и проявите на Божествената Истина в човешкия разум и подсъзнание. Следователно от знака в седмия дом, от светилата и съчетанията им и от положението и съчетанията на господаря му ще можем да знаем в каква степен и какво отношение човек може да възприема, проявява и оползотворява Божествената Истина чрез разума си, т.е. чрез висшите си мисли.
Осмият астрологичен дом е поле за дейността, проявите и постиженията на Божествената Любов в човешкия разум и неговото подсъзнание. Следователно от знака в този дом, от светилата в него и съчетанията им, от положението на господаря му и съчетанията му, ще може да знаем до каква степен човек може да възприема, разбира, проявява и оползотворява Божествената Любов чрез разума си, т.е. чрез мислите си.
Деветият астрологичен дом е поле за проявите, дейността и постиженията на Божествената Мъдрост в човешкия разум и подсъзнание. Следователно от знака стоящ в този дом, от светилата в него и съчетанията им, как и от положението на господарят му и от съчетанията му, ще можем да знаем до каква степен човек възприема, разбира и проявява Божествената Мъдрост чрез мислите си.
Десетият астрологичен дом е поле за дейността, проявите и постиженията на Божествената Истина в човешкото свръхсъзнание и неговия причинен и най-висш ум. Следователно от знака заемащ тоя дом, от светилата и съчетанията им, както и от положението и съчетанието на господаря ще може да знаем до каква степен човек възприема, разбира и проявява Божествената Истина чрез свръхсъзнанието си и най-висшия си разум.
Единадесетият астрологичен дом е поле за дейността, проявите и постиженията на Божествената Любов в свръхсъзнанието и най-висшия разум в човека. Следователно от знака стоящ на единадесетия дом от светилата в него и съчетанията им, от положението и съчетанията на господаря му, ще можем да съдим до каква степен и в какво отношение човек възприема, разбира, проявява и оползотворява Божествената Любов чрез свръхсъзнанието си и най-висшия си разум към най-висшите светове. Дванадесетия астрологичен дом е поле за дейността и проявите на Божествената Мъдрост в човешкото свръхсъзнание и най-висшия му разум, т.е. чрез най-висшите му стремежи и идеали. Следователно, от знака стоящ в дванадесетия дом, от светилата и съчетанията им в него, от положението и съчетанията на господаря му ще можем да знаем до каква степен и в какво отношение човек възприема, разбира, оползотворява и проявява дейността и проявите на Бога като Мъдрост чрез свръхсъзнанието си и най-висшия си разум.
Накратко казано I, ІІ и III астрологични домове са полета за дейността и проявите на Бога като Любов, Мъдрост и Истина на физическия свят (материалния) свят за изучаването на тези дейности и прояви от човека чрез съзнанието и природния, обективен ум.
ІV, V и VI астрологични домове са полета за дейността и проявите Бога като Любов, Мъдрост и Истина в духовния (чувствения) свят, които Божествени дейности и прояви човек може да изучава и познава чрез сърцето и чувствата си, чрез самосъзнанието си и вътрешния, субективния си ум.
VII, VIII и ІХ астрологични домове са полета за дейността и проявите на Бога като Любов, Мъдрост и Истина в умствения, мисловния (менталния) свят, които Божествени дейности и прояви човек може да изучава, опознава и усвоява чрез подсъзнанието си с висшия си, колективния си разум, с висшите си мисли изобщо.
X, ХІ и XII астрологични домове са полета за дейността и проявата на Бога като Любов, Мъдрост и Истина в най-висшия Божествен свят, които Божествени дейности и прояви човек може да изучава, опознава и усвоява чрез свърхсъзнанието си и най-висшия си разум, т.е. чрез Любовта си към Бога.

Дейността и проявите на всички гореказани светове образуват светът и всички видове условия на доброто, на добродетелта изобщо, в който свят човек е поставен да живее, да работи и да се учи.
Връзки, отношения и обмяна с всички гореказани светове.
Проява на петте добродетели в астрологичните домове.

10, 11, 12 домове са управлявани от принципа на Божествената Любов.
Знаците, светилата и съчетанията между светилата в тия домове в даден хороскоп, показват какви са връзките, отношенията и обмяната със световете на Божествената Любов, или накратко казано каква е любовта на човека към Бога и разбирането му за Бога, количество, качество, сила, трайността, плодотворността на човешката любов към Бога.
7, 8, 9 домове са управлявани от принципа на Божествената Мъдрост.
Знаковете в тия домове, светилата в тях, съчетанията между светилата в даден хороскоп показват какви са връзките, отношенията и обмяната на човешката душа с Божествените закони, с Божествената Мъдрост изобщо, схващане, разбиране на човека за Божествените закони, или накратко казано, по тия домове се познава количеството, качеството, силата, трайността и плодотворността на Божествената Мъдрост, проникнала в човека.
4, 5, 6 домове са управлявани от принципа на Божествената Истина.
Зодиакалните знаци, светилата в тези домове, както и съчетанията между светилата в даден хороскоп показват връзките, отношенията и обмяната на човек със световете на истината, схващанията му и разбирането за истината изобщо, количеството, качеството, силата, трайността и плодотворността на истината в човека.
1, 2, 3 домове са управлявани от принципа на Божествената Правда и Добро.
Следователно зодиакалните знаци по тия домове, светилата в тях и съчетанията между светилата в даден хороскоп ни показват какви са връзките, отношенията и обмяната на човек със световете на Правдата и Доброто, показват още количеството, качеството, силата, трайността и плодотворността на Правдата и Доброто в човека, изобщо казано какви са схващанията, разбиранията на човека за тях.
Връзки и отношения на четирите вида съзнание с четирите тела на човека и четирите главни точки на хороскопа.

Горният чертеж показва връзките и отношенията на четирите вида съзнание у човека с хороскопа му, а също така връзките, отношенията и обмяната помежду им, на Св.С. с П.С., които представляват Божествени процеси и на С.С. и С. помежду им, които представляват човешки процеси. Св.С. е родило С.С. у човека, а П.С. е родило С. Следователно: посредством С.С. човек е в пряка връзка с Господа, а посредством С. той възприема всичко от П.С. С други думи казано, човек изучава и опознава дейност а и проявите на Бога, т.е. на Св.С. като е единичен процес вътре в себе си, а чрез съзнанието човек изучава дейността и проявите на Бога в цялата Природа, т. е. П.C. като множествен процес. Чрез Св.С. Бог се проявява по особен (специфичен) начин на всеки човек вътре в него чрез човешкото С.С. т.е. чрез Св.С. и С.С. Бог се проявява на човека като Любов чрез П.С.
Бог работи отвън върху човека като Мъдрост, която външно дейност и проява на Бога отвън като Мъдрост, човек изучава чрез С.
Четирите зида съзнание у човека имат своите връзки и отношения към четирите му тела, а именно:
Св.С. има отношение към най-висшето – причинното тяло – семепроизводното, семедателното тяло, което е във връзка с всички светове.
П.С. има отношение с умственото, мисловното, законодателното и законоизпълнителното човешко тяло, чрез което човек има връзки, отношения и обмяна с ангелските светове на умствения свят.
С.С. има отношение към духовното, чувственото, силопроизводното (астралното) тяло на човека, чрез което той има връзки, отношения и обмяна с всички духовни светове.
С. има връзки и отношения към физическото, формодателното тяло на човека, чрез което човек има връзки, отношения и обмяна с материална природа.

Всички домове над хоризонта спадат в областта и под влиянието на Духа и на Свръхсъзнанието.
А всички домове под хоризонта спадат в областта и под влиянието на Душата и Подсъзнанието.
Съзнанието има отношение към Асцендента и I, IІ и ІІІ-я домове.
Самосъзнанието има отношение към Десцендента и ІV, V и VІ-я домове.
Свръхсъзнанието има отношение към човешкия дух, към проявите на духа изобщо.
Подсъзнанието има отношение към човешката душа, към проявите на душата изобщо.
Самосъзнанието има отношение към човешкото сърце, към всички прояви на сърцето.
Съзнанието има отношение към човешкия ум, към всички прояви на ума изобщо.
Връзки и отношения на астрологичните домове с разните съзнания и четирите тела на човека.
Първи, втори и трети домове, в зависимост от естеството на знаците, което стоят в тях и от светилата в тия домове, с техните добри и лоши съчетания ни показват до каква степен физическото тяло има правилно или неправилно устройство, а също така добрите и лошите условия и възможности за развитието, дейността, проявите и постиженията на физическото тяло, а следователно и на човека изобщо в материалния свят. І, ІІ и ІІІ домове са полета за дейността и проявите на човешкото съзнание.
Четвърти, пети и шести астрологични домове в зависимост от естеството на знаците, които ги заемат и от светилата, които се намирате с техните добри и лоши съчетания, ни показват правилното или неправилното устройство на духовното, чувственото, силопроизводното астралното) тяло на човека, а също така добрите и лошите условия за развитието дейността и проявите и постиженията на духовното тяло, а следователно и правилните или неправилните връзки, отношения и обмяна на човека с духовните светове изобщо. Също така ІV, V, VI домове, които са полета за развитието дейността и проявите на човешкото самосъзнание, ни показват до каква степен човек правилно или неправилно изучава или разбира духовните светове.
Седми, осми и девети астрологични домове имат връзки и отношение към устройството, дейността, развитието, проявете и постиженията на умственото (ментално) тяло в човека, посредством което тяло, човек има връзки отношения и обмяна с умствените светове изобщо. Следователно в зависим от естеството на знаците, които заемат тези домове и от светилата, намиращи се в тях, с техните добри и лоши съчетания, ние може да знаем до каква степен умственото човешко тяло има правилно или неправилно устройство също така, до каква степен умственото тяло има благоприятни или неблагоприятни условия и възможности за своето развитие, дейност, прояви и постижения в умствените светове.
Десети, единадесети и дванадесети домове, в зависимост от естеството на знаците, които ги заемат и от светилата, намиращи се в тях, от техните добри и лоши съчетания, показват до каква степен причинното, първоначалното, семепроизводното и семедателното тяло у човека има правилно или неправилно устройство, а също така някои благоприятни или неблагоприятни условия и възможности ще има причинното тяло за своето развитие, дейност, прояви и постижения в най-висшите Божествени светове, а следователно до каква степан има човек правилни или неправилни връзки, отношения и обмяна с най-висшите светове. Х, ХІ и XII домове са полета за дейности, прояви и постижения на Свръхсъзнанието.
Съответствие на 4-те квадранта с 5-те основни добродетели.
В градините или домовете на първия квадрант, т. е. чрез Х, ХІ и XII домове, човек изучава посредством Духа си, проявите на Бога, като Любов, образуващи всички принципи.
Във втория квадрант, т. е. в VІІ, VІІІ и ІХ домове и градини човек изучава проявите на Бога като Мъдрост чрез Душата си, създаващ всички видове сили.
В третия квадрант, т.е. в ІV, V, VI домове и градини човек изучава чрез сърцето си, дейността и проявите на Бога като Истина, създаваща всички видове сили.
Четвъртият квадрант, т.е. в І, ІІ и ІІІ домове и градини човек изучава чрез ума си, проявите на Бога като Правда, създаваща всички порядки в Природата.
Чрез Асцендента с всички видове негови съчетания с разните светила, човек изучава проявите на Бога като Добро, посредством усетоспособностите си.
Когато в даден квадрант няма никакви светила, тогава гледаме какви знаци заемат домовете, след това намираме кои светила са представители на тия знаци, после разглеждаме какви съчетания получават тия светила с другите и чак тогава заключаваме какви са връзките, отношенията и обмяната на човека с всичко, което попада в областта на даден квадрант.
Примерно: Ако в хороскопа на някой човек Х дом се заема от знака (Везни), ХІ дом от знака (Скорпион), ХІІ дом от знака (Стрелец) и няма никакви светила в тези домове, в такъв случай представителите на поменатите знаци ще бъдат Венера, Марс и Юпитер. А за да видим как човек ще изучавай разбира проявите на Бога като Любов чрез Х, ХІ и XII домове ще трябва да намерим Венера, Марс и Юпитер, да разгледаме техните съчетания и местоположението им, защото ако местоположението на поменатите светила примерно се намират във втори квадрант и са предимно с добри съчетания, такъв човек ще разбира проявите на Бога като Любов, посредством или косвено, чрез душата си, или като закони.

Първият квадрант в хороскопа, в зависимост от знаците, които са там, от светилата, които са там и съчетанията им, или от представителите на знаците и съчетанията на представителите показват, до каква степен и в какво отношение човек е възлюбил Господа с Духа си или със силата си.
Вторият квадрант в зависимост от знаците, представителите на знаците и съчетанията им, от светилата, които са във втория квадрант и съчетанията им показват до каква степен и в какво отношение човек е възлюбил Господа с Душата си.
Третият квадрант в зависимост от знаците, които заемат домовете му, от естеството и знаците на светилата, които са представители на знаците в този квадрант, от светилата от този квадрант и съчетанията им показват до каква степен и в какво отношение човек е възлюбил Господа със сърцето си.
Четвъртият квадрант в зависимост от знаците, които заемат домовете им, от съчетанията на светилата, които са представители на тези знаци и от светилата на четвъртия квадрант и съчетанията им показват до каква степен и в какво отношение човек е възлюбил Господа с ума си.
От знака, който стои на Асцендента, от съчетанията, които образува Asc. с другите светила се съди до каква степен и в какво отношение човек е възлюбил Господа с волята си т. е. с тялото си.
Естеството на светилата, които се намират в Х, ХІ и XII домове, както и количеството, и силата, и качествата на съчетанията, каквито могат да получават от другите светила или образувани помежду им, са свидетелства, как е устроено, развито и как се проявява Причинното или Душевното тяло на човека, а душевното тяло на човека е главният управител на всички други човешки тела.
Следователно, колкото повече добротворци се намират в Х, ХІ и XII домове, колкото повече те са по-добре съчетани помежду си, или образуват добри съчетания с други светила и колкото по-добри съчетания, толкова по-добре, т. е. по-правилно е устроено, по-правилно действа Причинното тяло на човека, чрез което тяло той възприема, обработва и се храни с Божествени благословения.
Колкото повече злосторни светила се намират в Х, ХІ и XII домове, колкото по-лоши съчетания образуват помежду си и с други светила, толкова по-неправилно бива устроено, неправилно развито Причинното тяло в човека, поради което такъв човек не може правилно да възприема Божествените благословения, не може правилно да се храни с небесния хляб и не може правилно да разбира проявите на Господа, както Л. М. И. П. и Добро, както вътре в себе си, така и вън от себе си, в Природата.
Домовете във връзка с ангелските чинове.


Домове за благополучие, качества и дарования.
За сравнителното благополучие и щастие в семейния и брачен живот на човека е необходимо да преобладават добротворци и с добри съчетания, т. е. да преобладават положителните данни в първи, пети и седми домове. Това е така, защото от първи дом зависи здравето на тялото, от пети – богатствата на чувствата и желанията като проводници на Любовта, а от седми дом зависи здравето и богатството на Умственото тяло, чрез което човек образува връзки, отношения и обмяна с противоположния пол и обществената среда изобщо.
За качествата, дарованията, живота и съдбата на поколението се съди по следния начин: в мъжки хороскоп първото дете е свързано с данните на пети дом, второто дете – е данните на седми дом, третото дете – с данните на девети дом и т. н.; в женски хороскоп, т. е. по майчина линия първото дете е свързано с данните на четвърти дом, второто дете е свързано с данните на шести дом, третото дете – с данните на осми дом и т. н. Следователно, за да се определят положителните или отрицателни данни на първото дете в някое семейство, ще трябва да се разгледат данните за пети дом от бащиния хороскоп и данните за четвърти дом от майчиния хороскоп.
Данни за наследствеността в домовете.
Животът, съдбата, дарбите, способностите и богатствата изобщо на човека, който носи по наследство от майката и бащата, се познават по следния начин:
В хороскопа на майката първото дете е свързано с четвъртия дом, второто в шестия дом, третото с осмия, четвъртото с десетия, петото с дванадесетия дом, шестото с втория, и по нататък, се повтарят.
В хороскопа на бащата, първото дете е свързано с петия дом, второто със седмия, третото с деветия, четвъртото с единадесетия, петото с първия, шестото с третия и след това се повтарят.
Следователно, от знака който заема четвъртия дом на майката, от светилата които са в четвъртия дом и от съчетанията им, може да съдим за добрите или лошите наследствени качества, които се носят по линията на майката.
Знакът, който седи на петия дом в хороскопа на бащата, от светилата в петия дом и от съчетанията им, можем да съдим за добрите или лоши наследствени качества, които първото дете носи по линията на баща си. За останалите е аналогично.
Трябва да се има предвид обаче, че децата са по ред включително и пометнатите, безразлично дали нарочно или несъзнателно.
V. СЪСТАВЯНЕ И ТЪЛКУВАНЕ НА ЗВЕЗДОСЛОВ (ХОРОСКОП)
Съставяне на звездослов (хороскоп).
Съставяне или правене на звездослов (хороскоп), бива както момента, когато се ражда човек, така също и за дадено събитие в живота на човека или за дадено явление в Природата. За съставянето на хороскоп или на каквото и да е събитие изобщо, са необходими следните данни:
1. Година на раждането (събитието);
2. Числото на месеца;
3. Часът и минутата през денонощието;
4. Мястото, т.е. географската точка на Земята, където се е случва събитието.
За да станат правилни изчисленията трябва да се знаят още, че Астрологията работи с различни времена, които трябва да се преизчислят и превръщат едно в друго.
Астрологията работи с тъй нареченото звездно време, което се получава вследствие въртенето на Земята около Слънцето.
Цялото завъртване на Земята около Слънцето се равнява на 24 часа звездно време. Четири минути звездно време се равнява на 24 часа земно.
Астрологията работи с тъй нареченото местно време, което е най-важно да се знае, защото всички други времена, с които работи Астрологията, трябва да се приведат към местното време и да се съгласуват с него. Местното време се получава за дадено място, по тъй наречен слънчев часовник, т. е. съобразно изгревите на Слънцето за дадено място.
Астрологията работи с тъй нареченото условно време. Условното време се е получило от съгласието на разните народи да се счита за голяма област едно и също слънчево време.
Условното време е създадено от човеците за удобство на съобщенията. Специално за Европа условното време се подразделя на източноевропейско, средноевропейско и западноевропейско.
Астрологията работи още с тъй нареченото световно или универсално време. Световното време се е получило от съгласието на всички народи да се счита Гринуичкото време (меридиан) като начало, за започване на деня и нощта, на месеца, годината и пр.
Източноевропейското време, в което спада и България, за да се приведе към местно Софийско време, всякога от даденото източноевропейско време трябва да се извадят 28 минути и тогава се получава местното или слънчево софийско време.
Местното време ни е необходимо главно за правилното изчисление и правилното поставяне на зодиакалните знаци по домовете на хороскопа.
За правилното изчисление и точното намиране местата на Слънцето, Луната и другите планети в знаците в момента на раждането на някой човек, необходимо е да се вземе предвид световното или Гринуичкото време, защото всички изчисления за небесните светила са направени спрямо Гринуичкото време.
За построяване на хороскопа си служим с два вида таблици:
1. Таблица за домовете, по която намираме разположението на зодиакалните съзвездия по върховете на домовете в момента на раждането.
2. Таблица за разположението на светилата от слънчевата система в зодиакалните знаци. Таблиците за светилата са изчислени за всеки 24 часа по отношение на гринуичкия меридиан.
Следователно, ако дадено лице е родено на изток от гринуичкия меридиан, ще трябва да изваждаме часовете и минутите, колкото не достигат до гринуичкия меридиан.
Ако лицето е родено на запад от гринуичкия меридиан, ще притуряме толкова часове и минути, с колкото лицето е родено по-късно.
За това изчисление е необходимо да се знае, че разстоянието от един меридиан до друг се изминава от Слънцето за 4 минути време. Така лицето, ако е родено с 30° по на изток от гринуичкия меридиан, разликата на времето ще бъде равна на 2 часа.
Таблиците за светилата са два вида. Едните са изчислени по гринуичкия меридиан за 12 часа в полунощ, а другите по гринуичкия меридиан за 12 часа на обед.
Когато работим с таблиците, които са изчислени за 12 часа по полунощ, всякога имаме само събиране.
Когато работим с таблиците за 12 часа по обед, събираме, когато лицето е родено след обед, а вадим, когато е родено преди обед. Пример: лице, родено на 15 септември 1920 год. в София, в 9.20 часа вечерта. Всяко лице, родено в България и главно в София вадим от условното време 28 минути, за да го превърнем в местно време.
Условно време……..9h 20'
Вадим корекция……….28 минути
___________
Получаваме 8h 52' местно Соф.
Когато съставяме хороскопа, най-напред в таблиците за светилата намираме звездното време за датата на раждането и го отбелязваме:
Звездно време 11h 36'
+ 8h 52'
____________
20h 28'
Като извадим от условното време 28 минути, получаваме местното време за София. По местното време след това намираме разположението на зодиакалните знаци.
От условното време вадим 2 часа и намираме гринуичкото време, по което изчисляваме положението на светилата.
Условно време……. 9h 20'
Вадим 2 часа ………2h
____________
7h 20' – Това е Гринуичко време за часа на раждането и по това време изчисляваме положението на светилата:
Слънцето е в Дева на 22°19'28“. За една минута време то изминава 2“ и половина градусови. За 7 часа и 20 минути то ще измине 18 минути и 20 секунди. Положението на Слънцето за мястото на раждането ще бъде:
22°19'28“ + 18'20“ = 22°37'48“.
Луната има неравномерно движение и затова, за да знаем точното и движение на час през съответното денонощие на раждането, потребно е преди всичко да намерим изминатия от нея път през това денонощие и да го разделим на 24 часа, колкото има денонощието.
В нашия случай Луната на 15 септември е във Везни на 29°18'. На 16 септември е в Скорпион на 12°00'. За 24 часа Луната е изминала 12°42', следователно на час Луната е изминала 31'40“, за 7.20 часа тя ще измине 3°41'50“. Точното положение на Луната в мига на раждането е:
29°18' + 3°41'50“ = 32°59'50“ – 30° = 2°59'50“.
И така. Луната се е намирала в Скорпион на 2°59'50“.
По същия начин изчисляваме положението и на останалите светила.
Разпределението на планетите в зодиакалните знаци на хороскопа също е от важно значение. Според това колко планети са в огнените, въздушни, водни или земни знаци, определяме индивидуалния темперамент на родения, който е основен ключ на неговото поведение и характер.
Затова в специална колонка след тази за скоростта означаваме, колко планети има във всяка от четирите групи знаци, за да се установи кой от тези елемент е има надмощие и следователно, какви наклонности ще преобладават в индивида.
Местоположението на неподвижните звезди се взема направо от таблица, като те влияят, когато са в непосредствена близост до четирите главни точки (ъглите) на хороскопа – до 3° от тях.
Точката на щастие представлява разстоянието от Слънцето до Луната в градуси, минути, секунда – нанесено от Асцендента в посока обратна на часовниковата стрелка. Тя носи успех в дома в който се намира; действува като Юпитер и Венера и според аспектите, котето получава.
Тълкуване на звездослов (хороскоп).
Последователност при тълкуване на хороскоп.
При тълкуване на звездословите трябва да се вземе предвид аспектите на светилата и тяхното положение по знак и по дом. Аспектите на светилата могат да бъдат добри и лоши. При хармонично съчетание на дадено светило ще знаем, че то ще се прояви със своите естествени качества, а при дисхармонични съчетания ще имаме изопачаване.
Положението на светилото по знак ще ни покаже с каква материя работи то.
Положението му по дом ще ни покаже в какво направление, т.е. в коя област ще работи. А съчетанията (аспектите) ще ни покажат как ще устрои материята, с която работи светилото.
Ако разгледаме Меркурий:
- положението му по знак ще ни покаже с каква материя ще работи;
- по дом в коя област ще се насочи;
- по аспекти ще видим какво ще е устройството.
Меркурий органически е свързан с главната нервна система у човека. Следователно местоположението му по знак ще ни покаже от каква материя е устроена нервната система у човек (качествена или некачествена материя).
Положението по дом ще ни покаже в какво направление ще използва силите на нервната система. А от аспектите ще видим правилно или неправилно е изградена нервната система. Нервната система е свързана с електричеството в Природата. Електричеството е свързано със светлината, а тя с мислите, със съзнанието. Така че, когато разглеждаме Меркурий, ще видим от неговото положение по дом и знак и аспекти, как е устроена нервната система, каква светлина получава човек и като краен продукт, колко и какво знание има човек и как го използува.
По същия начин трябва да разглеждаме и Венера. От нея ще съдим за количеството, качеството, трайността и продължителността на магнетизма и топлината, която човек има. Венера управлява симпатичната нервна система. Както в Природата от електричеството се получава магнетизъм и обратно, така и тук имаме същото. Меркурий е представител на електричеството т.е. на мислите. Венера е представител на магнетизма, т.е. на чувствата.
Така че от едни мисли могат да бъдат породени чувства, а и обратно, от дадени чувства могат да бъдат породени мисли.
Най-висшата проява на Слънцето е съзнанието. Слънцето е свързано с принципа на Истината, докато Меркурий е свързан с принципа на Мъдростта, а Венера – с Любовта. В органичния свят Слънцето е представител на волята. Марс ще ни даде енергията. Марс влияе върху отделителната и половата система. Той взема енергията от животните и я предава чрез системите, които управлява на човека. Така че като разглеждаме Марс, както Меркурий, Венера и Слънцето, Марс ще ни покаже каква енергия възприемаме, къде и как я използуваме.
Физическото, органическото, психическото и умствено влияние на светилата върху човека.
При разглеждане звездослова на дадено лице трябва да го разгледаме и в четирите разновидни влияния, а именно: физическото влияние на светилата върху човека, органическото влияние, психическото и най-после – умствено.
В женски хороскоп, Венера показва външната привлекателност на жената, както и задържателната способност, в зависимост от съчетанията на Венера, а Марс показва вътрешните стремежи, също в зависимост от съчетанията му.
В мъжки хороскоп Венера показва богатствата на чувствата му и вътрешните му стремежи, в зависимост от аспектите на Венера, а Марс показва външната привлекателност на мъжа, както и неговите задържателни способности. Гореказаното се обяснява с обстоятелството, че Венера управлява външните прояви на жената и вътрешните стремежи на мъжа, а Марс управлява външните прояви на мъжа и вътрешните стремежи на жената.
„Бог е познаваем за човешкото съзнание като Любов, Мъдрост, Истина, Правда и Добро19„.
Проявата на Бога като Любов и Мъдрост вътре в човека и в Природата става чрез огнените знаци.
Дейността и проявите на Бога ката Истина вътре в човека и в Природата става чрез въздушните, знаци.
Дейността и проявите на Бога като Правда става чрез водните знаци.
Дейността, и проявите на Бога като Добро става чрез земните знаци.
Следователно до каква степен и в какво отношение човек правилно познава и разбира дейността и проявите на Бога като Любов вътре в себе си и вън в Природата може да се познае по светилата в огнените знаци. При лоши съчетания показват до каква степен и в какво отношение човек неправилно познава и разбира дейността и проявите на Бога като Любов вътре в себе си и вън в Природата.
Аналогично гореказаното се отнася и за въздушните знаци, чрез които Господ се проявява като Истина.
Също така водните знаци със светилата и съчетанията им ще ни покажат как човек разбира Бога като Правда, а земните знаци със светлината в тях и съчетанията им – как човек разбира дейността и проявите на Бога като Добро.
Проява на 5-те основни добродетели в 4-те стихии.
Другата важна формула, която Учителя дава за Астрологията е следната: „За да живее човек, да се развива правилно, да бъде здрав и да има добри постижения, необходимо е непрестанно да изучава дейността и проявите на Бога като Любов, Мъдрост, Истина, Правда и Добро вътре в себе и вън в Природата и да следва Господа в Неговите пътища20…“.
Третата формула, която Учителя дава е: „Божествената Любов е вечен извор, от който изхожда Животът, топлината и движението. Божествената Мъдрост е вечен извор, от която непрестанно изхожда светлината, знанието и постиженията. Божествената Истина е вечен извор, от който изхожда свободата, пространството и плодовете21...“
Дейността и проявите на Бога като Любов и Мъдрост в Природата става чрез слънчевата светлина и топлина, а именно: Любовта чрез топлината, а Мъдростта чрез светлината. Следователно най-великите Божествени благословения за човека са вложени в слънчевата светлина и топлина. А как човек ще възприеме слънчевата светлина и топлина, как ще я разбира, преработва и оползотворява, това ще зависи от светилата в огнените знаци на хороскопа му и от техните съчетания.
Дейността и проявите на Бога като Истина в Природата става чрез въздуха. Всички Божествени благословения от света на Истината са вложени във въздуха, а как човек ще възприема тия благословения и как ще ги оползотворява, ще зависи от светилата въз въздушните знаци в хороскопа му и от техните съчетания.
Божествените благословения от света на Правдата са вложени в Природата във водата. Как човек ще възприеме тия благословения, ще ги обработва и оползотворява, това ще зависи от светилата във водните знаци и от техните съчетания в хороскопа му. Всички Божествени благословения от света на Доброто са вложени в земята и главно в плодовете и всички видове храни за човека. До каква степен човек ще намира тая храна, как да я оползотворява, това ще зависи от светилата в земните знаци на хороскопа му и от техните съчетания.
Проява на 5-те основни добродетели в системите на човешкия организъм.
Дейността и проявите на Бога като Любов вътре в човека става чрез чувствата. А правилното или неправилното възприемане на човешките чувства ще бъде в зависимост от правилното или неправилното устройство на симпатичната нервна система, а устройството на тази система ще бъде в зависимост от светилата в огнените знаци в хороскопа и от техните аспекти.
Дейността и проявите на Бога като Мъдрост вътре в човека става чрез мислите. А правилните или неправилното възприемане на мислите от човека е в зависимост от правилното или неправилното устройство на главната нервна система, а устройството на тази система е в зависимост от светилата в огнените знаци на хороскопа и от техните съчетания.
Дейността и проявите на Бога като Истина вътре в човека става чрез неговите желания, а правилното или неправилното устройство на дихателната система. А правилното или неправилно устройство на тази система е в зависимост от светилата във въздушните знаци и от техните съчетания.
Дейността и проявите на Бога като Правда вътре в човека се проявява чрез човешкото слово и чрез кръвоносната система и състава на кръвта изобщо. А съставът на човешката кръв и устройството на кръвоносната система биват в зависимост от светилата във водните знаци на хороскопа и от техните съчетания.
Дейността и проявите на Бога като Добро вътре в човека става чрез стомах и храносмилателната система изобщо. А правилното устройство на тази система бива в зависимост от светилата в земните знаци и от техните съчетания.
Влияние на „вътрешните“ планети.
Светилата от слънчевата система, чиито орбити са включени в орбитата на Земята, имат отношение към условията и възможностите вътре в човека, т.е. към устройството, развитието, дейността и проявите на неговия организъм. А светилата, чиито орбити са извън орбитата на Земята, т.е. в чиито орбити е включена орбитата, на Земята, имат отношение към външните условия на човека, показват връзките отношенията и обмяната ка човека с Природата. Следователно какви промени може да прави човек вътре в себе си т.е. в тялото си, до каква степен и в какво отношение може да направи някакви промени, това ще зависи от добрите и лошите съчетания на вътрешните светила (Слънце, Венера, Меркурий), които светила имат отношение Божествената Любов (Венера), Божествената Мъдрост (Меркурий) и Божествената Истина (Слънцето), понеже Луната е светило, което ту влиза в орбитата на Земята ту излиза извън нея, затова именно Луната е главен показалец до каква степен и в какво отношение човек може правилно или неправилно да съчетава своите вътрешни възможности с външните условия в Природата.
Астрологични белези за годност на сетивата.
Дейността, проявите, развитието и постиженията на човека в материални свят и изучаването и опознаването на материалния свят изобщо, става чрез петте усетоспособности, а именно: зрение, слух, обоняние, вкус и осезание. Правилното или неправилното устройство, развитие и дейност на гореказаните усетоспособности е в пълна зависимост от отношението на човека спрямо петте Божествени прояви, а именно: Любов, Мъдрост, Истина, Правда и Добро (което беше казано още в началото):
1. Така вкусът на човека, неговото развитие и дейност е в пълна зависимост от обичта на човека към проявите на Бога като Любов.
2. Развитието, дейността и постиженията на слуха у човека е в пълна зависимост от обичта на човека към проявите ка Бога като Мъдрост в материалния свят.
3. Устройството, развитието и дейността на зрението у човека е в пълна зависимост от любовта на човека към проявите на Бога като Истина в материалния свят.
4. Устройството, развитието и дейността на обонянието у човека е в пълна зависимост от любовта на човека към проявите на Бога като Правда в материалния свят.
5. Устройството, развитието и дейността на осезанието у човека е в пълна зависимост от любовта на човека към проявите на Бога като Добро в материалния свят.
На каква степен на развитие са усетоспособностите у човека, астрологически се познава по следните начини (по следните белези):
За зрението се познава по съчетанията на Слънцето с Уран дясното око към Слънцето, лявото око към Уран, а също така и по светилата, които са намират в знаците Лъв и Водолей и съчетанията на тия светила.
За слуха се съди по съчетанията на Нептун и Плутон. Дясното ухо към Нептун, лявото към Плутон. Също така трябва да се гледат светилата в знаците Риби и Дева, и техните съчетания.
За обонянието се съди по съчетанията на Юпитер и Меркурий. Дясната ноздра се управлява от Юпитер, а лявата от Меркурий. Също така трябва да се вземат под внимание светилата, които се намират в Близнаци и Стрелец и съчетанията им.
За вкуса се съди по съчетанията на Венера с Марс. Всички приятности на вкуса ги дава Венера, а неприятностите – Марс. Също така трябва да се вземат под внимание знаците Телец и Скорпион – светилата, които са в тях и аспектите им.
За осезанието трябва да гледаме съчетанията на Луната и Сатурн. А също така и знаците Рак и Козирог – светилата в тия знаци и съчетанията им.
Отношение на човека към различните светове.

Горният чертеж представя отношението на човека с различните светове и планетните принципи, свързани с всеки свят.
Първият кръг определя Божествения свят и отношенията на човека към него. Той е свързан със свърхсъзнанието и причинния ум. Заема точката на Зенита.
Вторият кръг, който в небесната координатна система (образувана от небесния меридиан и небесния екватор) заема точката на Надира, определя Ангелския свят и отношението на човека към него. Свързан е с подсъзнанието и колективния ум.
Третият кръг заема точката на залеза (десцендента) определя човешкия и Астралния свят и отношението на човека към тях. Този кръг е свързан със самосъзнанието и субективния ум.
Четвъртият кръг заема точката на изгрева (Асцендента) и определя материалния и животинския свят, както и отношението на човека към тях. Свързан е с човешкото съзнание и обективния ум.
Всеки звездослов има тези четири главни точки или главни врати на мирово влияние. Чрез тях човек има връзки, отношения, обмяна, взаимодействия и е в зависимост от четирите различни свята на Живота.
От известните засега светила на всеки свят отговарят по три от тези точки. Изключение прави Божественият свят, с който човек е свързан само чрез едно светило – Слънцето.
Връзки, отношения и обмяна с Божествения, Причинния свят.
Посредством Слънцето човек има връзки, отношения и обмяна с Божествения, Причинния свят, откъдето получава най-висшите жизнедателни сили за своето Причинно, Умствено, Астрално и физическо тяло. Според това как е приемал, употребявал и оползотворявал слънчевата светлина в своите минали животи, в настоящия си живот човек получава правилно или неправилно слънчевата светлина. Ако в минали въплъщения човек се е ползвал от слънчевата светлина, за да върши злини, в настоящия му живот Причинното му тяло няма да има правилно устройство и следователно той няма да може да получава правилно жизнедателните сили за всички останали тела.
Слънцето е представител на Божествения свят във физическия свят. Има отношение към устройството и дейността на очите. По-специално, то управлява дясното око у мъжа и лявото у жената. (Луната, обратно, управлява лявото око у мъжа и дясното у жената). Ако в минали животи отношенията на човека към Причинния свят са били неправилни, това ще се отрази върху неговото зрение в настоящия му живот.
Трите Божествени Начала (Принципи) – Любов, Мъдрост и Истина – в планетния свят се представят от Слънцето, което също е представител на Божествения Дух, който движи Живота. Любовта, Мъдростта и Истината, които изхождат от Слънцето, за всеки свят се възприемат чрез отделно светило. Чрез всяко светило човек възприема един от тези три Принципа, както следва:
По отношение на Ангелския свят:
По отношение на човешкия свят:
По отношение на животинския свят:
Дейността на трите Божествени принципа е различна за трите различни свята, но общо за всички светове проявите на тези принципи са следните:
Следователно, когато човек правилно възприема, правилно разбира и правилно проявява Любовта, той се ползва изобилно от Живот, сили и добри условия; когато човек неправилно възприема, неправилно разбира и неправилно проявява Любовта, той се лишава от Живот, сили и условия за Живот. Когато човек правилно възприема, разбира и проявява Мъдростта, той се ползва дотолкова от знание и светлина, доколкото е работил за Мъдростта; и обратно – човек, който неправилно възприема, разбира и проявява Мъдростта, се лишава от знание и светлина. Когато човек правилно възприема, разбира и проявява Истината, той се ползва от свобода, красота и радост, а когато неправилно възприема, разбира и проявява Истината, той се лишава от свобода, красота и радости.
Любовта е свързана умствената дейност на човека, Мъдростта е свързана с неговите чувства, а Истината – с неговите дела. Посредством Любовта човек черпи благословения от Божествения свят, посредством Мъдростта човек се ползва от благословенията на Ангелския свят, посредством Истината човек придобива благоприятни условия за човешкия и физически свят.
Посредством планетите Нептун, Уран и Юпитер човек има връзки, отношения и обмяна с Ангелския, с Умствения свят. Посредством планетите Венера, Сатурн и Плутон човек има връзки, отношения и обмяна със себеподобните си. Посредством планетите Меркурий, Луна и Марс човек има връзки, отношения и обмяна с животинския свят и с цялата Природа.
Численото съотношение между силата на влиянието на светилата от трите свята е следното:
1. Слънце – 10 000
2. Нептун – 500
3. Уран – 300
4. Юпитер – 200
5. Венера – 50
6. Сатурн – 30
7. Плутон – 20
8. Меркурий – 5
9. Луна – 3
10. Марс – 2
Численото отношение между четирите свята е следното:
1-10 – Божествен свят
10-100 – Ангелски свят
100-1000 – човешки свят
1000-10 000 – материален свят
В човешкия свят има един добротворец и двама злосторника: добротворецът е Венера, а злосторниците – Сатурн и Плутон. Силата на злосторниците тук е равна на тази на добротвореца. В Ангелския свят няма злосторници, а в животинския няма добротворец, но има две неутрални планети и един злосторник
Когато дадено светило се намира най-близо до точката на Причинния свят, то увеличава своето добро или лошо влияние. Причинният свят представлява зенита. Ангелският свят, който е точно на противоположната страна, представлява полунощ. Животинският свят е на изгрева, а човешкият – на залеза.
Светилата, които имат отношение към физическия, човешкия и Ангелския свят, когато се намират близо до зенита, увеличават своята сила. Слънцето, обаче, когато се намира на изгрева, залеза или полунощ, намалява силата си в следното числено съотношение: изгрев – 1000, залез – 100, полунощ – 10.
Звездата на маговете (седмолъчната звезда) – Пътят на всички Божествени благословения за човешкия живот на Земята.
Слънцето е представител на Бога, на Божествения Дух и на човешкия дух.
Луната е представител на Вселената, на човешката душа, на човешката личност.
Меркурий е представител на човешкия ум, на човешкото съзнание и на човешкото знание.
Венера е представител на Божествената, Ангелската и човешката любов, на малкото добро и изобщо на сърцето.
Марс е представител на низшия свят, на малкото зло, на неорганизираните сили.
Юпитер е представител на Ангелския ум, човешкия разум, на Ангелския свят изобщо.
Сатурн е представител на падналите духове, на голямото зло, на всички видове изкушения и изпитания.
Изчисляване на астрологичните часове за всеки ден чрез звездата на маговете (седмолъчната звезда).
За да се изчислят астрологичните часове за определен ден, в астрологичен календар (астрономичен алманах) се открива дадената дата и се вижда в колко часа изгрява и залязва Слънцето и колко часа продължава денят22. Астрологичните часове биват 12 дневни и 12 нощни, като тяхното реално времетраене се изчислява по следния начин: взимаме дадена дата и виждаме в колко часа изгрява Слънцето, в колко часа залязва и колко часа продължава денят. След това разделяме продължителността на деня на 12 и така получаваме продължителността на астрологичните часове през деня. Ако разделим продължителността на нощта на 12, ще получим продължителността на астрологичните часове през нощта. Дневните астрологични часове започват от момента на изгрева и свършват до момента на залеза, а нощните започват от момента на слънчевия залез и траят до момента на слънчевия изгрев. Според това кой е деня от седмицата и коя планета управлява този ден, първият астрологичен час ще бъде под влиянието на съответната планета. Така например 11 декември 1947 г. е четвъртък, а този ден от седмицата е под юпитерово влияние, следователно първият астрологичен час ще бъде също под влиянието на Юпитер и със започването на първия час ще започне и влиянието на тази планета. Примерно изчисление: на тази дата Слънцето изгрява в 7 ч. и 46 мин., а залязва в 16 ч. и 53 мин. Следователно дължината на деня е 9 часа и 7 минути:
16 ч. 53 мин. – 7 ч. 46 мин. = 9 ч. 7 мин.
От тук можем да изчислим времетраенето на дневния астрологичен час:
9 ч. 7 мин. / 12 = 45 мин. 35 сек.
Нощният астрологичен час ще има времетраене, получено по следния начин:
24 ч. – 9 ч. 7 мин. = 14 ч. 53 мин. => 14 ч. 53 мин. / 12 = 74 мин.
25 сек. = 1 ч. 14 мин. 25 сек23.
Нека закръглим времетраенето на дневния астрологичен час на 46 минути, а времетраенето на нощния астрологичен час на 1 час и 15 минути. Ще работим с приблизителна точност до минута, което ще доведе до натрупване на малка грешка. Следват дневните астрологични часове.
Първият дневен астрологичен час ще е под юпитерово влияние, ще започва от 7 ч. 46 мин., ще трае 46 мин. и ще свършва в 8 ч. 32 мин.
Вторият дневен астрологичен час ще е под марсово влияние, ще започва от 8 ч. 32 мин., ще трае 46 мин. и ще свършва в 9 ч. 18 мин.
Третият дневен астрологичен час ще е под слънчево влияние, ще започва от 9 ч. 18 мин., ще трае 46 мин. и ще свършва в 10 ч. 4 мин.
Четвъртият дневен астрологичен час ще е под венерино влияние, ще започва от 10 ч. 4 мин., ще трае 46 мин. и ще свършва в 10 ч. 50 мин.
Петият дневен астрологичен час ще е под меркуриево влияние, ще започва от 10 ч. 50 мин., ще трае 46 мин. и ще свършва в 11 ч. 36 мин.
Шестият дневен астрологичен час ще е под лунно влияние, ще започва от 11 ч. 36 мин., ще трае 46 мин. и ще свършва в 12 ч. 22 мин.
Седмият дневен астрологичен час ще е под сатурново влияние, ще започва от 12 ч. 22 мин., ще трае 46 мин. и ще свършва в 13 ч. 8 мин.
Осмият дневен астрологичен час ще е под юпитерово влияние, ще започва от 13 ч. 8 мин., ще трае 46 мин. и ще свършва в 13 ч. 54 мин.
Деветият дневен астрологичен час ще е под марсово влияние, ще започва от 13 ч. 54 мин., ще трае 46 мин. и ще свършва в 14 ч. 40 мин.
Десетият дневен астрологичен час ще е под слънчево влияние, ще започва от 14 ч. 40 мин., ще трае 46 мин. и ще свършва в 15 ч. 26 мин.
Единадесетият дневен астрологичен час ще е под венерино влияние, ще започва от 15 ч. 26 мин., ще трае 46 мин. и ще свършва в 16 ч. 12 мин.
Дванадесетият дневен астрологичен час ще е под меркуриево влияние, ще започва от 16 ч. 12 мин., ще трае приблизително 46 мин. и ще свършва в 16 ч. 53 мин. – залез Слънце. Следват нощните астрологични часове.
Първият нощен астрологичен час ще е под лунно влияние, ще започва от 16 ч. 53 мин., ще трае 1 ч. 15 мин. и ще свършва в 18 ч. 8 мин.
Вторият нощен астрологичен час ще е под сатурново влияние, ще започва от 18 ч. 8 мин., ще трае 1 ч. 15 мин. и ще свършва в 19 ч. 23 мин.
Третият нощен астрологичен час ще е под юпитерово влияние, ще започва от 19 ч. 23 мин., ще трае 1 ч. 15 мин. и ще свършва в 20 ч. 38 мин.
Четвъртият нощен астрологичен час ще е под марсово влияние, ще започва от 20 ч. 38 мин., ще трае 1 ч. 15 мин. и ще свършва в 21 ч. 53 мин.
Петият нощен астрологичен час ще е под слънчево влияние, ще започва от 21 ч. 53 мин., ще трае 1 ч. 15 мин. и ще свършва в 23 ч. 8 мин.
Шестият нощен астрологичен час ще е под венерино влияние, ще започва от 23 ч. 8 мин., ще трае 1 ч. 15 мин. и ще свършва в 0 ч. 23 мин.
Седмият нощен астрологичен час ще е под меркуриево влияние, ще започва от 0 ч. 23 мин., ще трае 1 ч. 15 мин. и ще свършва в 1 ч. 38 мин.
Осмият нощен астрологичен час ще е под лунно влияние, ще започва от 1 ч. 38 мин., ще трае 1 ч. 15 мин. и ще свършва в 2 ч. 53 мин.
Деветият нощен астрологичен час ще е под сатурново влияние, ще започва от 2 ч. 53 мин., ще трае 1 ч. 15 мин. и ще свършва в 4 ч. 8 мин.
Десетият нощен астрологичен час ще е под юпитерово влияние, ще започва от 4 ч. 8 мин., ще трае 1 ч. 15 мин. и ще свършва в 5 ч. 23 мин.
Единадесетият нощен астрологичен час ще е под марсово влияние, ще започва от 5 ч. 23 мин., ще трае 1 ч. 15 мин. и ще свършва в 6 ч. 38 мин.
Дванадесетият нощен астрологичен час ще е под слънчево влияние, ще започва от 6 ч. 38 мин., ще трае приблизително 1 ч. 15 мин. и ще свършва в 7 ч. 48 мин. – времето на изгрева на Слънцето на следващия ден24.
Общи астрологични положения.
Когато Марс се намира между Слънцето и Луната показва, че хубавото се разваля, омърсява от Марс.
Много е важно знакът, който изгрява в Асцендента и светилото, което се намира в изгрев, то дава структурата на тялото и характера на човека.
Асцендента има отношение към ума на човека, Десцендента има отношение към сърцето, горният меридиан – към духа и долния меридиан – към душата.
При новолуние, когато някой добротворец (Венера, Слънце и Юпитер) се намира в същия знак, на същия градус в хороскопа на даден човек, ще му бъде дадено материално благополучие за един лунен месец.
Мъжки числа са: 1, 4, 7, 10, 13 и т. н.
Женски числа са: 2, 5, 8, 11, 14 и т. н.
Неутрални числа са: 3, 6, 9, 12, 15 и т. н.
Благодетелни числа са тези, които съдържат мъжки, женски и неутрални цифри.
В женски хороскоп за възможностите в брака се гледа по Слънцето, Луната, Венера. Юпитер и техните съчетания със злосторниците. Или общо казано – отношението на добротворниците към злосторниците.
В женски хороскоп положението на ума до 7-та годишна възраст се гледа Луната и съчетанията ù, тя дава количеството и качествата на семената.
А в мъжки хороскоп се гледа положението на Слънцето и неговите съчетания.
А Меркурий действа върху ума от 14-та годишна възраст, той е градинарят, който обработва семената.
Когато Меркурий е в съвпад със Слънцето или паралел със Слънцето, такъв човек има възможност да се поучи от Господа. Той е под влияние на Божествената мъдрост, а когато Меркурий не е в съвпад или паралел със Слънцето, човек няма възможност правилно да възприема Божествената мъдрост.
Когато Марс се намира между Слънцето и Луната, това показва, че хубавото се разваля, омърсява се от Марс.
Много е важен знакът, който изгрява в Асцендента и светилото, което се намира в изгрев. То дава структурата на тялото и характера на човека.
Асцендентьт има отношение към ума на човека. Десцендентът има отношение към сърцето на човека, горният меридиан – към Духа, а долният меридиан – към душата.
При новолуние, когато някой добротворец (Венера, Слънце или Юпитер) се намира в същия знак и на същия градус, както е в хороскопа на даден човек, тогава на човека ще бъде дадено материално благополучие за един лунен месец.
Мъжки числа са: 1, 4, 7, 10, и т. н.
Женски числа са: 2, 5, 8, 11, 14 и т. н.
Неутрални числа са: 3, 6, 9, 12, 15 и т. н.
Благодетелни числа са тези, които съдържат мъжки, женски и неутрални цифри.
В женски хороскоп за възможностите в брака се съди по Слънцето, Луната, Венера и Юпитер и техните съчетания със злосторниците или иначе казано – по отношението на добротворците към злосторниците.
В женски хороскоп за положението на ума до 7-годишна възраст се съди по Луната и съчетанията ù. Тя дава количеството и качествата на семената. А в мъжки хороскоп се гледа положението на Слънцето и неговите съчетания.
Меркурий действа върху ума до 14-годишна възраст. Той е градинарят, който обработва семената. Когато Меркурий е в съвпад със Слънцето или паралел с него, такъв човек има възможности да се поучи от Господа – той е под влиянието на Божествената Мъдрост. А когато Меркурий не е в съвпад или паралел със Слънцето, човек няма възможност правилно да възприема Божествената Мъдрост.
Закон на Хермес.
Законът на Хермес25 гласи: знакът и градусът, на който стои Луната в момента на епохата, става Асцендент при раждането, ако Луната расте, или десцендент (т. е. знакът, който при раждане захожда на западния хоризонт), ако Луната намалява.
При раждането на всеки човек Луната може да се намира в една от четирите си фази и главно в две различни положения, а именно:
Луната може да бъде над хоризонта и пълнеща се, което показва, че бременността е траела по-малко от 273 дни и градусът, в който е била Луната в момента на зачеването, става Асцендент при раждането;
Луната може да бъде над хоризонта и празнеща се, което показва, че бременността е траела по-дълго от 273 дни и градусът, в който е била Луната в момента на зачеването, става десцендент при раждането;
Луната може да бъде под хоризонта и пълнеща се, което показва, че бременността е траела по-дълго от 273 дни и градусът, в който е стояла Луната в момента на зачеването, става Асцендент при раждането;
Луната може да бъде под хоризонта и празнеща се, което показва, че бременността е траела по-малко от 273 дни и градусът, в който е стояла Луната в момента на зачеването, става десцендент при раждането.
ЧАСТ ВТОРА –
УЧЕНИЕ ЗА АСПЕКТИТЕ
І. ВИДОВЕТЕ АСПЕКТИ И ТЯХНОТО ВЛИЯНИЕ
По причина, че светилата от слънчевата система се движат около Слънцето по различни орбити и с различна бързина, ние ги виждаме от Земята във всевъзможни положения и съчетания помежду им. Влиянията на светилата от слънчевата система върху живота и съдбата на човека не са винаги еднакви по сила. Техните силни или слаби, хармонични или дисхармонични влияния са в зависимост от особените положения, разстояния и съчетания между тях. Разстоянията между светилата, гледани от Земята, се измерват с ъгли или дъги. Досега е установено, че когато две светила се намират на точно определени разстояния помежду си, т. е. виждат се от Земята под точно определен ъгъл, тяхното влияние е задружно върху живота и съдбата на човека. Тези ъгли, при които влиянията на светилата са задружни върху съдбата и живота на човека, се наричат съчетания, връзки или аспекти между светилата. Влиянието на едни от тези ъглови съчетания между светилата е хармонично, благотворно, а на други – дисхармонично, неблаготворно.
Хармонични ъглови съчетания.
Хармоничните ъглови съчетания (аспекти) на светилата, когато тяхното задружно влияние е благотворно, са следните:
Ъгъл от 30°, наречен полусекстил (полушестинка).
Ъгъл от 36°, наречен полуквинтил.
Ъгъл от 60°, наречен секстил или шестинка.
Ъгъл от 72°, наречен квинтил.
Ъгъл от 120°, наречен тригон или триъгълник.
Ъгъл от 0°, наречен съвпад (съединение), т. е. когато две светила са близо едно до друго. Той е хармоничен само между Слънцето, Луната, Меркурий, Венера, Юпитер, Уран и Нептун, т. е. между добротворци и неутрални светила и между добротворци и добротворци.
Дисхармоничните ъглови съчетания.
Дисхармоничните ъглови съчетания между светилата, т. е. когато тяхното задружно влияние е неблаготворно, са следните.
Ъгъл от 45°, наречен полуквадрат.
Ъгъл от 90°, наречен квадрат.
Ъгъл от 135°, наречен квадрат и половина.
Ъгъл от 150°, наречен квинконс.
Ъгъл от 180°, наречен опозиция (противостоящ).
Ъгъл от 0°, наречен съвпад (съединение), когато е образуван между злосторници, а също и между злосторниците Марс, Сатурн и Плутон и добротворците.
Обозначение на различните ъглови разстояния.
За обозначение на различните ъглови разстояния, съчетания (аспекти) между светилата Астрологията си служи със следните символни знаци:
– съвпад, съединение, т. е. ъгъл от 0° до 12°.
– полусекстил, т. е. ъгъл от 28° до 32°. Полусекстилите между всички светила са хармонични.
– полуквинтил, т. е. ъгъл от 35° до 37°.
– полуквадрат, т. е. ъгъл от 43° до 47°. Полуквадратът е дисхармонично съчетание на всички светила.
– секстил, шестинка, т. е. ъгъл от 54° до 66°. Секстилът е хармонично съчетание между всички светила.
– квинтил, т. е. ъгъл от 71° до 73°. Квинтильт е хармонично съчетание между всички светила.
– квадрат, т. е. ъгъл от 84° до 99°. Квадратът е дисхармонично съчетание между всички светила.
– тригон, т. е. ъгъл от 111° до 129°. Тригонът е хармонично съчетание между всички светила.
– квадрат и половина, т. е. ъгъл от 133° до 137°.
– биквинтил, т. е. ъгъл от 143° до 145°.
– квинконс , т. е. ъгъл от 149° до 151°.
– противостоеж, опозиция, т. е. ъгъл от 168° до 192°. Това съчетание е дисхармонично между всички светила.
(Р) – паралел, успоред; светилата са еднакво отклонени от еклиптиката, независимо какъв е ъгълът между тях.
() – съвпад в скоби.
Съвпад, паралел и съвпад в скоби.
Образуващи се и разпадащи (разтурящи) се аспекти.
Вследствие относителното движение на планетите една спрямо друга аспектите са винаги в процес на образуване и разпадане. Според това те могат да бъдат образуващи се или разпадащи (разтурящи) се. За проследяване какъв е аспекта – образуващ се или разтурящ се, вземаме предвид:
1. Колко градуса е в момента аспекта;
2. В каква посока е движението на светилото;
3. Кое светило е по-бавно и кое по-бързо.
Образуващи аспекти са тези, при които едно по-бързо светило се приближава към друго по бавно. Тогава имаме образуващ се аспект. Когато едно по-бързо светило се отдалечава от друго по-бавно, на разстояние от 0° ÷ 10°, тогава имаме разтурящ се съвпад.
Изобщо, когато някое по-бързо светило се стреми да образува съчетание с някое по-бавно светило, тогава имаме образуващ се аспект. Обратното, когато някое по-бързо светило се отдалечава от друго по-бавно, с което е имало аспект, тогава аспектът се разтуря. Колкото две светила са по-близо до точен аспект, толкова тяхното хармонично или дисхармонично влияние е по-силно.
Образуващият се аспект можем да отбелязваме с ОБ, което пишем по градуса на дадения аспект. Разпадащият се ще отбележим съкратено с Р. От голямо значение е дали аспектът е образуващ се или разпадащ се. В първия случай силата на неговото влияние се увеличава, във втория – намалява.
Скоростта на планетите е от важно значение. Затова скоростта за 24 часа на всички планети трябва да се отбелязва в специална колонка на аспектария27 след аспектите. Дали една планета е бързодвижеща се или бавнодвижеща се спрямо нейната средна скорост на движение, това има важно значение в тълкуването на влиянието, което тази планета ще има. Например, когато Меркурий е бърз, това ще бъде указание за бърза и съобразителна мисъл у индивида. Бързо движеща се планета може да означим съкратено с БР, бавно движеща се с БВ. Трябва също да се отбелязва дали планетата ускорява или забавя движението си. Съкратено това може да става с УС. и ЗАБ.
Ретроградно движение на планетите.
Планетите забавят скоростта си, когато отиват към момент, от който ще преминат в ретроградно движение или ретроградация. Ретроградната планета се отбелязва винаги с латинската буква R, написана ситно до знака на планетата. Ретроградното движение на планетите съществува само видимо за хората на Земята, а в действителност планетата се движи винаги директно-право, като обикаля около Слънцето по своята орбита. Ретроградното движение става ясно със следния пример: Когато пътувате с бързо движещо се превозно средство с влак или автомобил и застигнем по-бавно движещо се от нас превозно средство, например каруца или колоездач, то след момента на изравняването с тях, започваме да ги виждаме като че ли те се отдалечават от нас в обратна посока на тази, в която ние се движим, т. е. те сякаш вървят назад. Това е още по-очебийно с крайпътните дървета – те като че ли „бягат“ в обратна посока.
Стационарно движение на планетите.
Преди да премине една планета в обратно движение, преди да стане ретроградна, тя за известно време се вижда като неподвижна, като стационарна. Това отбелязваме чрез знака S до символа на планетата. Стационарното положение на планетите също има специфично тълкувание: то стабилизира собственото действие на планетите и техните аспекти, внася уталоженост или мудност, улеснява внимателната размисъл.
Видове аспекти в зависимост от силата на влиянието си: слаби – разпадащите се аспекти; средни – образуващите се аспекти; силни – точните аспекти.
Когато аспектът между две светила образува точен ъгъл от 1°, 30°, 60°, 45°, 72°, 90°, 120°, 135°, 144°, 150° и 180°, задружното влияние на светилата е най-силно.
Когато две светила в своето движение се стремят към образуване на точен аспектов ъгъл, т. е. когато образуват ъгли от 28° +, 35° +, 43° +, 54° +, 71° +, 81° +, 111° +, 133° +, 143° +, 149° +, 168° +, казва се, че аспектът е образуващ и усилващ се. В такива случаи задружното влияние на две светила е по-слабо, отколкото случаите, когато ъгълът е точен, но се стреми към усилване.
Когато две светила в своето движение са преминали точния ъгъл на съчетанието, т. е. когато образуват ъгли по-големи от 1° +, 30° +, 36° +, 45° +,60° +, 72°+, 90°+, 120°+, 135°+, 144°+, 150°+, 180°+, казва се, че аспектите са разпадащи се и отслабващи. В такива случаи задружното влияние на светилата е по-слабо, отколкото при точния ъгъл, като същевременно е със стремеж към отслабване.
Трябва да отбележим още, че различните образуващи се и разпадащи се ъглови съчетания между светилата са различни по силата на влиянията си. От хармоничните съчетания най-силно е влиянието на съвпада, тригона, паралела и съвпада в скоби. Когато две светила имат секстил, т. е. 60° помежду си, тогава задружното влияние е средно по сила, а когато две светила образуват полусекстил, полуквинтил, квинтил и биквинтил, т. е. ъгли от 30°, 36°, 72° и 144°, тогава задружното влияние е хармонично, но най-слабо. За такива съчетания може да се каже, че хармонията започва. При секстил тя е наполовина постигната, а при тригон, съвпад, паралел и съвпад в скоби между добротворци и между добротворци и неутрални светила тя е достигнала своя връх.
От дисхармоничните аспекти между светилата най-силни са противостоящите (опозиция) на 180°, съвпад на 1°, паралел и съвпад в скоби между злосторници и добротворци и между злосторници и неутрални светила. Квадратът е ъгъл от 90° и означава средна дисхармония между две светила, а ъглите от 45°, 135°, 150°, т. е. полуквадрат, квадрат и половина и квинконс показват слаба начеваща дисхармония. В такива случаи задружното влияние е слабо недобротворно.
Казахме вече, че аспектите между светилата са хармонични – благотворни и дисхармонични – злотворни. При хармонични съчетания между две светила тяхното задружно влияние върху живота и съдбата на човека е благотворно, а при дисхармонични съчетания между светилата техните задружни влияния върху живота и съдбата на човека са злотворни. При слаби хармонични съчетания между светилата, като полусекстил – 30°, полуквинтил – 36°, квинтил – 72°, биквинтил – 144°, задружните влияния на светилата са слаби. А при силни хармонични съчетания, като секстил – 60°, тригон – 120°, съвпад – 0° и паралел, задружните влияния на светилата са най-силни, най-благотворни.
При слаби дисхармонични съчетания на светилата, като полуквадрат – 45°, квадрат и половина – 135° и квинконс – 150°, задружните им влияния са слаби. А при силни дисхармонични съчетания, като квадрат – 90°, опозиция – 180°, съвпад – 0° и паралел, задружните злотворни влияния са най-силни.
Отношение на слабите, средните и силните аспекти към ума, сърцето и волята на човека.
Най-слабите хармонични съчетания между светилата, като полусекстил, полуквинтил, квинтил и биквинтил, имат отношение само към най-низшия, материалния човешки ум, в който добродетелите, дарбите и способностите зачеват.
Средните по сила хармонични съчетания между светилата, като секстилите, имат отношение към висшия, духовен човешки ум и към сърцето на човека.
А най-силните хармонични съчетания, като тригон, съвпад, паралел и съвпад в скоби, имат отношение едновременно към Божествения, причинния ум, към душата, към сърцето, към духовния и към материалния ум на човека.
Най-слабите хармонични съчетания на светилата, като полусекстил, полуквинтил, квинтил и биквинтил, попадат под управлението на Луната, защото лунните жители започват да посяват малките добродетели, качества, дарби и способности в материалния ум на човека.
Средните по сила хармонични съчетания, като секстилите, попадат под управлението на Меркурий, защото меркуриевите жители се занимават с посяването на добродетели, дарби и способности от висшите светове в духовния ум на човека.
Най-силните хармонични съчетания между светилата, като тригон, съвпад, паралел и съвпад в скоби, попадат под управлението на Слънцето, защото слънчевите жители се занимават с посяване на семената на висшите добродетели, дарби и способности в ума, душата и сърцето на човека.
Полусекстилът, полуквинтилът, квинтилът и биквинтилът имат отношение към ума.
Секстилът има отношение към ума и сърцето.
Тригонът, съвпадът, паралелът и съвпадът в скоби имат отношение към ума, сърцето и волята на човека.
Хармонични слаби, средни и силни аспекти между светилата.
Общо за силата на образуващите и разпадащите се хармонични аспекти.
Образуващите се хармонични съчетания между светилата, като полусекстил – 28° +, полуквинтил – 35° +, секстил – 54° + , квинтил – 71° +, тригон – 111°, а също съвпад, паралел и съвпад в скоби между добротворци, показват образуващи се, развиващи се, растящи и усилващи се добродетели, т. е. силни качества, дарби и способности, които човек е започнал да придобива от висшите светове посредством добрите си мисли, желания, чувства, мечти, копнежи, стремежи, слова и постъпки.
Разпадащите се хармонични съчетания между светилата, като полусекстил – 30° +, полуквинтил – 36° +, секстил – 60° +, квинтил – 72° +, тригон – 120°, биквинтил – 144° + и съвпад – 0° +, показват разпадащи се, отслабващи, намаляващи, изчезващи добродетели, дарби и способности поради това, че човек престава да мисли добродетелно, да чувства, да желае, да говори и да постъпва така, т. е. връзките и отношенията му с висшите светове не са постоянни, а са временни и слаби. Такива хора приличат на забогателите, които престават да работят и живеят само с припечеленото.
Колкото повече и по-силни са образуващите се хармонични съчетания между повече светила в хороскопа на даден човек, толкова повече, по-силни, по-развити, по-висши и по-растящи са добродетелите, дарбите и способностите на човека, защото неговите връзки и отношения с висшите светове са растящи, усилващи се, постоянни.
Слабите образуващи се съчетания, като полусекстил, полуквинтил, квинтил и биквинтил, показват започването, начеването, посяването на семената на някакви добродетели, заложби и способности, т. е. започване от страна на човека на връзки и отношения с висшите светове.
Средните по сила образуващи се хармонични съчетания между светилата, като секстила, показват значително развити, разширени, усилени, поникнали и разцъфтели добродетели, заложби и способности.
Най-силните образуващи се хармонични съчетания между светилата, като тригон, съвпад, паралел и съвпад в скоби, показват, че дадените добродетели, дарби и способности са развити във висиш степен и са дали своите благородни плодове.
Образуващи се силни хармонични аспекти.
За да придобие човек висши добродетели, дарби и способности, е необходимо да е работил много прераждания върху тях. Числото и силата на образуващите се хармонични съчетания между светилата в хороскопа на даден човек показват числото и силата на връзките и отношенията му с висшите светове, защото последните са абсолютно справедливи. Те даряват човека с добродетели, дарби и способности според неговите усилия да работи с ума, сърцето и волята си. Казано по друг начин, доколкото човек изпълнява Волята Божия, дотолкова придобива добродетели, дарби и способности, защото те са Божествени семена, посети от висшите светове в душата, ума и сърцето на човека, когато той ги даде на Господа.
Доказателство за казаното дотук може да се намери в хороскопа на всички гениални люде, на всички мъдреци, на всички общочовешки Учители. Колкото е по-велик, по-гениален, по-високо издигнат в духовно отношение един човек, толкова повече в хороскопа му виждаме най-силните образуващи се съчетания между светилата. Така например, в хороскопа на Учителя има най-много и образуващи се силни хармонични съчетания между най-важните светила:
Слънце съвпад с Меркурий, съвпад с Венера и съвпад с Юпитер;
Луна в тригон с Уран;
Меркурий съвпад със Слънце, съвпад с Венера и съвпад с Юпитер;
Венера съвпад със Слънце, съвпад с Меркурий и съвпад с Юпитер;
Юпитер съвпад със Слънце, съвпад с Меркурий и съвпад с Венера;
От тези хармонични съчетания ясно личи, че всички добротворци – Слънце, Юпитер, Венера – са свързани помежду си с най-силните хармонични съчетания, а неутралните светила Луна и Меркурий получават най-силни хармонични съчетания.
Трябва да отбележим, че за образуването на най-силните хармонични съчетания в хороскопа на някой човек са били потребни хиляди години. Защото за образуването, развитието и усъвършенстването на дадена добродетел, дарба и способност са необходими хиляди години усилена работа. Гениалните люде, например, могат да обработят една висша добродетел, дарба и способност само за 57 прераждания; за същото нещо на талантливите са необходими 70 прераждания, а на обикновените хора – 700 прераждания.
Дисхармонични слаби, средни и силни аспекти между светилата.
Общо за силата на образуващите и разпадащите се дисхармонични аспектни.
Дисхармоничните, неблагоприятни съчетания между светилата са слаби, средно силни и най-силни. Слаби дисхармонични съчетания са полуквадрат – 45°, квадрат и половина – 135°, квинконс – 150°. Средно силно дисхармонично съчетание е квадратът – 90°. Най-силни дисхармонични съчетания са съвпад – 0°, паралел и опозиция – 180°. Дисхармоничните съчетания се подразделят на:
Разбира се, за да бъдат съчетанията между светилата образуващи се, точни или разпадащи се дисхармонични ъгли, никак не е случайно, а почива на строга закономерност и зависи от силата, количеството и качеството на прегрешенията, които човек е направил в миналите си животи и които по закона на изправлението (кармата) трябва да поправи през сегашния живот.
Образуващи се слаби дисхармонични съчетания.
Образуващите се слаби дисхармонични съчетания между светилата, като полуквадрат – 43° +, квадрат и половина – 133° + и квинконс – 149° +, показват началото, започването, начеването на някои малки прегрешения в умствения живот, допускане на криви мисли, схващания и разбирания. Слабите дисхармонични съчетания имат отношение само към ума на човека, понеже там става зачеването както на прегрешенията, така и на добродетелите. Слабите, но точни дисхармонични съчетания, като полуквадрат – 45°, квадрат и половина – 135°, квинконс – 150°, показват човек, чийто ум вече започва да мисли криво, обмисля начини по незаконни пътища да печели благата на живота, търси лесни пътища в живота, поддава се на съблазни.
Разпадащи се слаби дисхармонични съчетания.
Разпадащите се слаби дисхармонични съчетания, като полуквадрат – 45° +, квадрат и половина – 135° +, квинконс – 150° +, показват човек, който е започнал да съзнава кривите си мисли, схващания и разбирания и се стреми да ги изправя, но не е успял още напълно. Колкото повече слаби дисхармонични съчетания между светилата съществуват в хороскопа на даден човек, толкова повече в ума му има съзнателно и несъзнателно посети семена на криви мисли, схващания, разбирания, заблуждения, изкушения и съблазни, които в бъдеще могат да израстат в големи прегрешения и престъпления, ако не се постарае навреме да очисти ума си от семената на всякакви съблазни.
Силата на дисхармонични аспекти.
Слабите дисхармонични съчетания на светилата показват, че низшите светове са започнали да оказват известно влияние върху ума на човека, че Черното братство се опитва да завладее човека, за която цел е необходимо да обсеби най-напред ума му. Средно силното дисхармонично съчетание на светилата, като квадрат – 90°, показва, че изкушенията и съблазните, които са били в ума на човека, сега вече са обхванали и сърцето му, т. е. низшите светове, Черното братство започва да обсебва вече сърцето, желанията, стремежите и чувствата му. Следователно колкото повече квадратури има в даден хороскоп, толкова повече семената на изкушенията, съблазните, пороците, слабостите и престъпленията са вече поникнали в сърцето на този човек. Всичко – и Доброто, и злото в началото се посява в ума и пониква в сърцето. И Доброто, и злото получават сили и живот от сърцето на човека. Затова Господ е казал чрез своите пророци: „Сине мой, дай ми сърцето си28!“ Защото ако човек даде сърцето си само на Бога, тогава вече никакво зло не би могло да се роди и да живее.
Образуващи се средни дисхармонични съчетания.
Образуващите се средно силни дисхармонични съчетания между светилата, като квадратите, т. е. ъглите от 82° +, показват, че изкушенията, съблазните, порочните и престъпни желания и инстинкти са растящи, усилващи се, размножаващи се, т. е. влиянието на низшите сили на Черното братство се усилват върху ума и сърцето на човека.
Колкото повече са образуващите се квадратури, толкова по-големи са опасностите за този човек да изпада в изкушения и съблазни, да придобие слабости, пороци, недъзи, да стане носител, жилище и слуга на духове от Черното братство, които ще му причинят множество болести, мъчения, ограничения и лишения.
Колкото повече са точните квадратури в хороскопа на даден човек, толкова повече са низшите духове, които са обсебили вече човека, толкова повече са вкоренените вече пороци, престъпни инстинкти и низши желания в сърцето му и толкова по-голяма е опасността за такъв човек да стане жертва на своите грешки и пороци.
При средно силните дисхармонични съчетания на светилата (точни квадратури, равни на 90°) състоянието на личността може да се уподоби на това на доста пиян човек, който е готов още повече да се напие, каквото и да става след това. И както пияният не е в състояние да контролира мислите, желанията и действията си, така и човек с много точни квадратури трудно може да се справи с вродените си порочни качества и низши инстинкти.
Разпадащи се средни дисхармонични съчетания.
Разпадащите се квадратури (равни на 90° +) показват, че човек е осъзнал вече своите лоши качества и порочни склонности и е започнал борба с тях, за да се очисти, но още не е успял напълно да се справи. При разпадащите се квадратури можем да уподобим състоянието на човека на това на пиян, който е започнал да изтрезнява и да разбира в какво неестествено състояние е бил. Люде с разпадащи се квадратури имат стремеж и желание да се поправят. Те са в положение и състояние на разкайващ се грешник.
Образуващите се силни дисхармонични съчетания.
Най-силните дисхармонични съчетания между светилата са опозиция – 180° и съвпад – 0°. Тези съчетания показват, че известни пороци и престъпни склонности са завладели вече ума, сърцето и волята на човека. Следователно такъв човек трудно може да се бори с наследствените си порочни качества. Неговата борба много пъти ще бъде безполезна. За изправянето на най-силните дисхармонични съчетания, като опозиция – 180° и съвпад – 0°, са необходими най-малко четири прераждания, защото тези аспекти показват, че някои пороци са разстроили и Умственото (Ментално), и Духовното (Астрално), и физическото тяло. Следователно разстроени са умът, сърцето и волята на човека.
Образуващите се най-силни дисхармонични съчетания, като опозиция и съвпад на злосторници (ъгли, стремящи се към 180° и ъгъл, стремящ се към 0°), показват растящи и усилващи се престъпни склонности. Такъв човек може да бъде изцяло обсебен от духовете на Черното братство и да извърши най-големи престъпления. Най-силните точни дисхармонични съчетания, като съвпад – 0° и опозиция – 180° между злосторници са притежание само на хора, които са способни на големи престъпления в най-широки размери. Такива съчетания има само в хороскопите на Хитлер, Мусолини и подобни на тях хора.
Хората с най-силни опозиции и съвпади на злосторници считат своите престъпления за геройство. Такива отричат Бога и Неговите закони, съвестта им е напълно помрачена. Хората с най-големи и силни дисхармонични точни съчетания главно между злосторници съзнателно или несъзнателно са носители на легиони паднали духове. Чрез такива духовете от Черното братство причиняват най-големите пакости и нещастия на човечеството. Тези хора не могат да бъдат поправяни с никакви човешки изправителни и възпитателни методи. Само Природата може да ги изправи, прекарвайки ги през своите реторти. С такива добрите люде не трябва да се свързват в брак, приятелство, съдружие и пр., защото винаги ще пострадат. Хора с много дисхармонични аспекти между злосторници могат да бъдат уподобени на вълци и други хищници. Добрите люде трябва винаги да бъдат внимателни и предпазливи спрямо хора с много опозиции и съвпади в хороскопа си, както човек трябва да бъде внимателен и предпазлив спрямо вълци или змии.
Разпадащите се силни дисхармонични аспекти.
Разпадащите се най-силни дисхармонични аспекти, като опозиция – 180° + и съвпад – 0° +, показват, че в миналите си животи човек е бил роб, служител и проводник на черните духове, че е вършил много престъпления, но Природата го е прекарала през ретортата си и той вече може да съзнава и разграничава Доброто от злото, стреми се да се поправя и не може повече да бъде обсебван. Хора с най-силни разпадащи се дисхармонични аспекти имат много превратности в живота си. Те често падат и стават, грешат и се разкайват, стремят се към Доброто, но не могат съвсем да се очистят от злото. Можем да ги уподобим на хора, преминали тежки заразни болести, които са оставили страшни поражения върху физическото, Духовното и Умственото им тяло. Те приличат на бавно оздравяващи от прекарани най-тежки болести. При разпадащи се дисхармонични съчетания на светилата колкото по-голямо е разпадането на аспекта, толкова очистването на човека от миналите му грехове и престъпления е по-голямо. Например, разпадащите се съчетания на опозициите 181°, 182°, 183°, 184°, 185° са още доста силни, но опозициите 186°, 187°, 188°, 189° са вече доста слаби. Колкото повече градусите се отдалечават от дисхармоничния аспект, толкова повече силата му намалява и толкова повече човек се освобождава от влиянието на низшите светове, на падналите духове.
От количеството и силата на дисхармоничните съчетания между светилата в даден хороскоп се съди за изкушенията, съблазните, слабостите, паденията и прегрешенията на човека, за неговата податливост да бъде обсебван от низши духове, за неговите порочни склонности и заблуждения, за дисхармонията в неговия умствен, духовен и физически живот, за болестите и разстройствата на неговото Духовно, Умствено и физическо тяло, за недостатъците на неговия ум, сърце и воля, за пречките, трудностите, ограниченията, лишенията, противоречията, несполуките, загубите и мъченията в живота му, за силата на дълговете му от миналото (кармата му).
Образуващи и разпадащи се аспекти помежду добротворните и злосторните светила.
Образуващи и разпадащи се аспекти помежду добротворци.
Всяко добротворно светило според количеството, силата и трайността на добрите съчетания, които образува с другите светила, показва количеството, качеството, силата, трайността и плодотворността на добродетелите, които човек е обработил и придобил. Всяко добротворно светило, образуващо добри съчетания с добротворците, е свидетелство, че човек обича известни добродетели и се стреми да ги увеличава. Всяко добротворно светило, което образува лоши съчетания с другите благотворни светила, свидетелства, че в миналите си животи човек е имал изработени добродетели и в последствие ги е изоставил. За такива случаи казваме, че човек е прегрешил.
При образуващи се аспекти между добротворци или добротворци с неутрални светила, започва развитие или се усъвършенства някаква добродетел, дарба или способност. По сила на тази добродетел, дарба или способност ще бъде съответна на силата на аспекта. При разтурящ се аспект между добротворци или добротворци и неутрални светила имаме, в съответствие със силата на аспекта, отслабване на някаква добродетел, дарба или способност.
При образуващите се дисхармонични съчетания между добротворците и неутралните светила, имаме загуба на някаква добродетел, дарба или способност, вследствие на небрежност или погрешни схващания, разбирания, действия и леност. Изобщо дисхармоничните съчетания в този случай показват грешки, които лесно могат да се поправят. (При грешката намеренията и целите са положителни, но методът е погрешно избран и резултатът е неблагоприятен). Когато имаме разтурящи се дисхармонични съчетания между добротворците или между добротворците и неутралните светила, това показва стремеж към поправяне на грешките, които се осъзнават.
Образуващи и разпадащи се аспекти между злосторници.
Всяко злосторно светило, получаващо добри аспекти от други злосторни светила, показва взаимно усилване на добрите качества, свързани с тях. Всяко злосторно светило, получаващо лоши съчетания с другите злосторни светила, показва взаимно усилване на всички лоши качества, свързани с тях.
Образуващите се дисхармонични съчетания между злосторниците и неутрални светила показват наклонности и стремежи към престъпления. (Престъпление е такава постъпка, при която човек предварително знае, че ще извърши зло.)
Най-лошите аспекти между светилата са образуващите се дисхармонични съчетания между злосторниците, тогава имаме загуба на редица добродетели, дарби и способности, умножаване на пороци и престъпления.
При разтурящи се дисхармонични съчетания между злосторници или между злосторници и неутралните светила, имаме осъзнаване на престъпленията и стремеж за тяхното поправяне. Осъзнаването и стремежът към поправяне са толкова по-силни, колкото по-голямо е отдалечаването, колкото по-напреднало е разтурянето на аспекта.
Образуващите се или разтурящи се хармонични съчетания между злосторниците или между злосторниците и неутралните светила показват възможностите за придобиване на сили, на материал за добротворство или злочинство, в зависимост от това, кое светило ръководи влиянието на аспекта.
Образуващи и разпадащи се аспекти между добротворците и злосторниците
Всяко злосторно светило, което получава добри съчетания с добротворните светила, показва до каква степен и в какво отношение низшите сили, които са свързани с това светило, се подчиняват на Божествените добродетели и са в услуга на Доброто изобщо или с други думи казано, до каква степен човек се поддава на възпитание по отношение на Доброто. Всяко злосторно светило, получаващо лоши съчетания с добротворците, показва до каква степен и в какво отношение силите на Доброто и силите на злото са в борба в човека.
Всяко добротворно светило, образуващо добри съчетания със злосторниците, показва, че човек има стремеж да предаде своите добродетели на другите хора, които нямат такива. С други думи казано, такъв човек работи с добродетелите си и възпитава правилно другите, които нямат добродетели. Всяко добротворно светило, което получава лоши аспекти със злосторниците, показва, че човек в миналите си животи с дарбите и способностите, които е притежавал, е послужил на злото, подчинил се е на злото, сдружил се е с него, смесил е Доброто и злото. За такъв човек се казва, че е направил прегрешение.
Образуващите се хармонични съчетания между добротворците и злосторниците показват стремеж за контролиране на низшата природа, стремеж за съобразяване с добродетелите и подчинението на низшата природа у човека.
При разтурящи се хармонични съчетания между добротворци и злосторници имаме небрежност, изоставяне на добрите стремежи, застой в развитието на добродетелите, смесване на доброто със злото.
Когато се образуват дисхармонични съчетания между добротворците и злосторниците, това показва, че човек се намира в положението на блудния син преди да напусне баща си.
Когато обаче имаме разтурящи се дисхармонични аспекти между добротворците и злосторниците, тогава съзнанието на човека е като това на блудния син при завръщането му в бащиния дом.
Шест важни отношения между светилата.
Когато се разглежда рожден хороскоп, всякога трябва да се имат предвид следните шест важни отношения между светилата:
1. Хармоничните съчетания на добротворците помежду им и на добротворците с неутралните.
2. Дисхармоничните съчетания на добротворците помежду им и на добротворците с неутралните.
3. Хармоничните съчетания на добротворците със злосторниците.
4. Дисхармоничните съчетания на добротворците със злосторниците.
5. Хармоничните съчетания на злосторниците помежду им и на злосторниците с неутралните светила.
6. Дисхармоничните съчетания на злосторниците помежду им и на злосторниците с неутралните светила.
Хармоничните съчетания на добротворците помежду им и на добротворците с неутралните.
Хармонията на добротворците помежду им и на добротворците с неутралните светила, според количеството, силата и качеството на аспектите, показва доколко човек в миналите си животи е бил носител, изявител и служител на Божествената Любов, Мъдрост, Истина, Правда и Добродетел с идеите си, до каква степен човек получава Божествени благословения, т. е. притежава висши дарби, заложби и способности. Всяка хармония на добротворците помежду им и на добротворците с неутралните светила е свидетелство до каква степен човек има правилни връзки, отношения и обмяна с висшите светове посредством душата си, разума си, сърцето и волята си, до каква степен човек получава творческа светлина, творчески сили и плодотворни семена от висшите светове, доколко човек със сърцето си, волята и ума си служи на тези светове, доколко получава от тях благословения и ръководство, доколко има условия и възможности да общува с висшите светове, да пребивава в тях с мислите и желанията си, да работи ведно с тях, да ползва от плодовете им.
Количеството, силата и качествата на хармоничните съчетания между добротворците и добротворците с неутралните светила показва количеството, силата, качествата и трайността на добродетелите, на висшите дарби, способности и заложби, които човек е спечелил от висшите светове и чрез които може да бъде ученик и съработник на тези светове.
Колкото повече и по-силни са хармоничните съчетания на добротворците помежду им и на добротворците с неутралните светила, толкова от по-фина материя и по-правилно са устроени усетоспособностите на човека, толкова по-добре функционират, по-добре възприемат и оползотворяват силите на Природата тези усетоспособности и толкова повече човек може да има здраве, добро разположение и радости.
Според хармонията на добротворците помежду им и на добротворците с неутралните, биват красиво и здраво устроени телесните органи, бива правилна тяхната служба.
По хармоничните съчетания на добротворците помежду им и на добротворците с неутралните съдим до каква степен човек храни душата, ума, сърцето и волята си с храна от висшите светове, доколко човек може да има правилни схващания и разбирания за висшите светове и в каква степен може да има успехи и да напредва в науката, изкуствата, философията и религията, посредством които се изявяват висшите светове и техните истини на човечеството.
Дисхармоничните съчетания на добротворците помежду им и на добротворците с неутралните.
Дисхармоничните съчетания на добротворците помежду им и на добротворците с неутралните, определят до каква степен човек в миналите си животи е притежавал висши дарби, способности, заложби и добродетели и доколко поради своята небрежност, леност и отлагане, поради недобросъвестно служене и немара той е оставил да заглъхнат, загубил е дарбите, способностите, заложбите и добродетелите си. Такъв човек може да се уподоби на онзи работник от евангелието, за когото Христос казва, че му бил даден талант да работи с него, но той не работил, не прибавил нищо към получения капитал, поради което талантът му бил отнет.
Всяка дисхармония между добротворците и на добротворците с неутралните светила, свидетелстват до каква степен човек е изгубил благословението на висшите светове, тяхното доверие и благоразположение, доколко човек е нарушил обещанията и договорите си с висшите светове, до каква степен е изоставил обработването на семената от висшите светове, които семена обуславят обогатяването на човека с идеи, чувства и волева сила и служат за развитието на ума, сърцето и волята му.
Количеството, силата и качествата на дисхармоничните съчетания на добротворците помежду им и на добротворците с неутралните планети, показват до каква степен човек е изгубил умствените, духовните и материални богатства, т. е. добрите условия и възможности за правилно умствено, духовно развитие и материален напредък, поради нежеланието на човека да работи по законите на Природата и да се учи и ръководи от тях. Това е „блудният син“, за когото се говори в Евангелието.
Хармоничните съчетания на добротворците със злосторниците.
Хармоничните съчетания на добротворците със злосторниците по своето количество, сила и качества определят до каква степен човек в миналите си животи е успял да стане добър ученик и добър слуга на висшите светове, от които се е научил да бъде ученик и добър господар на низшите светове, т. е. до каква степен човек е успял да преобърне силите на злото в добро, да постави злото в услуга на доброто и да внесе ред, чистота и разумност, т. е. да организира низшето у себе си и да го преобрази.
Всяка хармония на добротворците със злосторниците показва до каква степен човек е поставил човешкото си естество в услуга на Божественото начало и доколко човек е готов да жертва човешкото си щастие за изпълнението на волята Божия.
Дисхармоничните съчетания на добротворците със злосторниците.
Дисхармоничните съчетания на добротворците със злосторниците според силата, количеството и качествата си показват доколко човек в миналите си животи е внесъл в схващанията и разбиранията си за висшите светове и Божествения порядък тъмнина, неправилности, изопачения и безредие, доколко също е внесъл нечистота, безредие и изопачение във висшите си дарби, заложби, способности и добродетели.
Всяка дисхармония между добротворците и злосторниците показва доколко човек е нарушил Божествените закони, като е жертвал Божественото заради човешкото, доколко се е поддавал на изкушения и не е вършил волята Божия.
Дисхармонията на добротворците със злосторниците е свидетелство доколко човек е нарушил Божествените и природни закони и е станал така причина за неправилно устройство и дейност на усетоспособностите и телесните си органи, до каква степен човек се е лишил от жизнедателните, хранителните и творчески сили на Природата, доколко е внесъл безредие и нечистота в чувствата, мислите, словото и делата си и доколко е внесъл в тялото си зародишите и условията за развитие на болести.
Всяка дисхармония между добротворците и злосторниците показва до каква степен човек е проявил непослушание към Бога и неговите закони, доколко се е старал да постави доброто в услуга на злото, т. е. доколко си е послужил със силата на светлината, висшите дарби, способности, заложби и добродетели, за да постигне низши цели, да има низши удоволствия, да придобие материални блага. С други думи, дисхармонията между добротворците и злосторниците показва доколко човек е изгубил вярата в идеализма и се е устремил към материализма, доколко с мислите, желанията, словата и делата си човек е искал да послужи на животинското си естество с Божествените благословения.
Хармоничните съчетания на злосторниците помежду им и на злосторниците с неутралните светила.
Хармоничните съчетания на злосторниците помежду им и на злосторниците с неутралните светила показва до каква степен в миналите си животи човек се е ръководил от Божествената правда, доколко е образувал правилни връзки, доколко е имал правилни отношения и обмяна с низшите светове посредством мислите, чувствата, желанията, словото и делата си.
Всяка хармония на злосторниците помежду им и на злосторниците с неутралните светила, показва доколко човек има правилни схващания и разбирания за низшите светове, доколко той схваща и разбира зависимостта между себе си и низшите светове, доколко човек отдава право на низшите светове, доколко се грижи добросъвестно за тях и до каква степен внася ред и чистота в тези светове.
Всяка хармония между злосторниците и на злосторниците с неутралните светила, показва доколко правилно са устроени, доколко са здрави и добре работят системите и органите на човешкото тяло, чрез които човек възприема, обработва и оползотворява силите на низшите светове.
Дисхармоничните съчетания на злосторниците помежду им и на злосторниците с неутралните светила.
Дисхармоничните съчетания на злосторниците помежду им и на злосторниците с неутралните светила по своето количество, сила и качества показват до каква степен човек в минали животи е бивал обсебван и е ставал роб и служител на злосторни духове, които си служат с всички видове средства на лъжата и на насилието, т. е. до каква степен човек е бивал носител, изявител и служител на лъжата и насилието с ума, сърцето и волята си, с мислите, чувствата, желанията, словото и делата си.
Дисхармонията на злосторниците помежду им и на злосторниците с неутралните светила, свидетелства доколко връзките, отношенията и обмяната на човека с низшите светове са неправилно устроени и неправилно работят системите и органите на неговото тяло, чрез които той възприема и обработва силите на низшите светове.
Всяка дисхармония на злосторниците помежду им и на злосторниците с неутралните светила, показва до каква степен човек е внесъл неправда сред низшите светове, като ги е използвал повече, а им е давал по-малко от себе си, т. е. не е положил съответната работа за развитието на низшите светове.
По количеството и силата на дисхармоничните съчетания между злосторниците и на злосторниците с неутралните светила, съдим до каква степен човек е податлив на влиянието на тъмните и разрушителни духове поради страх или съблазън да стане техен служител, до каква степен човек е способен да нарушава всички Божествени закони и правила и да върши престъпления с мислите, чувствата, желанията, словото и делата си.
Според силата на дисхармониите на злосторниците помежду им и на злосторниците с неутралните светила, може да съдим до каква степен човек ще храни ума, сърцето и волята си с нечисти и противоестествени мисли, чувства, желания идела, т. е. до каква степен ще внесе в себе си умствени, духовни и материални отрови и доколко ще стане разсадник и жертва на най-страшните, най-продължителните и най-пакостните умствени, духовни и физически болести.
Общо за хармоничните и дисхармоничните отношения между светилата.
Учителят казва следната велика истина: „По пътя на светлината, на красотата, на чистотата, на порядъка и доброто шества и се проявява Бог с Неговите служители. По пътя на тъмнината, грозотата, нечистотата, безпорядъка и злото дохождат и се проявяват разрушителните духове, противници на Бога и на всичко Божествено29„.
Следователно, по количеството, силата и качествата на хармоничните съчетания на добротворците помежду им, на добротворците с неутралните светила или на добротворците със злосторниците, съдим до каква степен човек може да бъде добър ученик и добър слуга на Господа, доколко може да получава неговите благословения и да притежава неговите сили, качества, свойства, условия и възможности за прояви и постижения на доброто.
Обратно, по количеството, силата и качествата на дисхармоничните съчетания на добротворците помежду им, на добротворците със злосторниците, на злосторниците помежду им, на добротворците с неутралните и на злосторниците с неутралните светила, съдим до каква степен човек се е отклонил от Божествените закони и пътища, доколко ги е нарушил и до каква степен е изгубил благословенията, силите, качествата, свойствата, възможностите и условията на Бога за прояви и постижения в доброто и доколко човек е внесъл нечистота, безредие, тъмнина и порочност в ума, сърцето и волята си.
Учителят дава следния закон, който трябва да се знае и помни всякога: „Човек, който обича Бога и вярва в Бога, може да живее и в дъното на ада, може да премине всички изпитания и страдания, но на такъв човек всичко, което му се случва, се преобръща на добро30„.
Следователно, каквито и дисхармонични съчетания да има човек в хороскопа си, ако той започне да обича Бога и да вярва в него, всичките му грехове ще послужат като тор за развитието и размножаването на добродетели, висши дарби и способности.
Изчисляване на аспектите между светилата.
Съчетанията или аспектите между светилата се изчисляват като се взема по-малкия ъгъл между две светила и изчислението на градусите започва обратно на часовниковата стрелка. Аспектите на светилата се изчисляват в следния ред: Слънце Луна, Меркурий, Венера, Марс, Юпитер, Сатурн, Уран, Нептун, Плутон.
Има специални таблици, в които са дадени местата на светилата по зодиакални знаци за всеки 24 часа. В тези таблици са отбелязани точно градусите и минутите на всяко светило в дадено съзвездие за всеки ден по Лондонско време на обед. Има други таблици, в които градусите и минутите са дадени по дължината на еклиптиката за всеки 24 часа или за 10 дни. Обаче, безразлично е дали ще си служим с едните, или с другите таблици. Начините за изчисляване на аспектите са главно два.
Когато местата на светилата са дадени в градуси и минути по зодиакални знаци, съчетанията им намираме по следния начин. Например, ако Слънцето е на 12° 23’ в Близнаци, а Луната е на 7° 14’ във Везни, нека да намерим има ли аспект между тях. Като знаем, че началните 30°, т. е. от 0° до 30° по еклиптиката се заемат от знака Овен, от 30° до 60° – от Телец и т. н., намираме, че Слънцето е на 12° 23’ в Близнаци и на 72° 23’ по еклиптиката, а Луната е на 7° 14’ във Везни и на 187° 14’ по еклиптиката. Като извадим дължината на Слънцето от дължината на Луната намираме, че 187° 14’ – 72° 23’ = 114° 51’. Следователно ъгловото разстояние между Слънцето и Луната е равно на 115° 51’, т. е. имаме аспекта тригон.
Ако Слънцето е на 16° 40’ в Стрелец, а Луната е на 9° 25’ в Лъв, привеждаме тяхната дължина към еклиптиката и получаваме: от 0° Овен до 16° 40’ Стрелец има 8 знака по 30° = 240° + 16° 40’ = 256° 40’, т. е. Слънцето има 256° 40’ еклиптична дължина. За Луната намираме: от 0° Овен до 9° 25 'Лъв има 4 знака по 30° = 120° + 9° 25’ – 129° 25’ еклиптична дължина. Изваждаме от по-голямата еклиптична дължина по-малката, т. е. от еклиптичната дължина на Слънцето изваждаме тази на Луната и получаваме ъгловото разстояние между двете светила: 256° 40’ – 129° 25’ = 127° 15’, което е образуващ се тригон31 .
Ако Слънцето е на 15° 28’ в Овен, а Луната е на 16° 10’ във Везни, пак привеждаме мястото на Слънцето и Луната към еклиптичната дължина и намираме, че за Слънцето имаме 15° 28 ’. За Луната намираме, че от 0° Овен до 16° 10’ Везни има 6 знака по 30° = 180° + 16° 10’ = 196° 10’. Следователно 196° 10’ – 15° 28’ – 180° 42’, т. е. между Слънцето и Луната имаме ъглово разстояние, което означава разпадаща се опозиция32.
Ако Венера е на 3° 42’ в Телец, а Луната е на 1° 39’ в Телец, привеждаме градусите и минутите към еклиптиичната дължина и намираме, че за Венера от 0° Овен до 3° 42’ Телец = 30° + 3° 42 = 33° 42 ’еклиптична дължина, а за Луната намираме, че от 0° Овен до 1° 39' Телец = 30° + Г 39’= 31° 39’. Изваждаме елиптичните дължини и получаваме: 33° 4231° 39’= 2° 3 което показва образуващ се съвпад33 , т. е. съединение между Венера и Луната.
Ако Марс е на 20° 30 ’в Скорпион, а Венера е на 25° 10’ в Лъв, привеждаме към еклиптична дължина и намираме, че Марс от 0° Овен до 20° 30’ Скорпион има 7 така по 30° = 210° + 20° 30’ = 230° 30’ и Венера от 0° Овен до 25° 10 Лъв има 4 знака по 30° = 120° + 25° 10’= 145° 10’. Вадим еклиптичната дължина на Венера от тази на Марс: 230° 30’ – 145° 10’ = 85° 20’, което е образуваща се квадратура.
И така, когато имаме таблици, в които местата на светилата са дадени с градуси и минути по зодиакалните знаци, тогава привеждаме светилата към еклиптичната дължина, а после изваждаме по-малката от по-голямата и намираме ъгловото разстояние между светилата, което ни показва има ли аспект и какъв е той.
Съществуват таблици, в които са дадени само еклиптичните дължини на светилата. Например, дадени са следните еклиптични дължини: Слънце – 248° 50’, Луна – 132° 20’, Меркурий – 241° 5’, Венера 269° 10’, Марс – 312° 18’, Юпитер 75° 8’, Сатурн 15° 4’, Уран 192° 9’, Нептун 122° 2’. В такъв случай най-напред изчисляваме съчетанията (аспектите) на Слънцето с всяко светило по отделно. Така се получава:
Слънце 248° 50’ – Луна 132° 20’ = 116° 30’, което е разпадащ се тригон между Слънце и Луна.
Слънце 248° 50’ – Меркурий 241° 5’ = 7° 45’, което е съвпад между Слънце и Меркурий.
Слънце 248° 50’ – Венера 269° 10’ = Венера 268° 70’ – Слънце 248° 50’ = 20° 20’. Следователно няма аспект между Слънце и Венера.
Слънце 248° 50’ – Марс 312° 18’ = Марс 311° 78’ – Слънце 248° 50’ = 63° 28’, което е разпадащ се секстил.
Слънце 248° 50’ – Юпитер 75° 8’ = 173° 42’, което е образуваща се опозиция.
Слънце 248° 50’ – Сатурн 15° 4’, Сатурн 15° 4’ + 360° = 375° 4’. Следователно Сатурн 375° 4’ – Слънце 248° 50’ = 126° 14’, което е образуващ се тригон.
Слънце 248° 50’ – Уран 192° 9’ = 56° 41’, т. е. между Слънце и Уран има образуващ се секстил.
Слънце 248° 50’ – Нептун 122° 1’ = 126° 49’, което показва разпадащ се тригон.
По същия начин могат да се намерят съчетанията между Луната и всички други светила.
Когато работим с таблици, в които са дадени само еклиптичните дължини на светилата, е необходимо сами да намерим местата на светилата по зодиакалните знаци, което става по следния начин: в еклиптичната дължина на дадено светило гледаме колко пъти се съдържа числото 30, т. е. колко зодиакални знаци са изминати. А остатъчните градуси ще ни покажат разположението на светилото в следващия зодиакален знак след вече изминатите.
В нашия пример Слънцето е на 248° 50’ еклиптична дължина. Намираме, че в 248° 50’ числото 30 се съдържа 8 пъти, а 8° 50’ са остатък. Тогава виждаме, че Слънцето е изминало зодиакалните знаци Овен, Телец, Близнаци, Рак, Лъв, Дева, Везни и Скорпион и се намира на 8° 50’ в Стрелец. Луната е на 132° 20’ еклиптична дължина, а мястото ù в зодиакалните знаци намираме като пресметнем, че в 132° 20’ еклиптична дължина има 4 пъти по 32° и 12° 20’ остатък. Следователно Луната ще е изминала знаците Овен, Телец, Близнаци и Рак и се намира в знака Лъв. Меркурий има еклиптична дължина 241° 5’, а мястото му в зодиака е на 1° 5’ в Стрелец. Венера има еклиптична дължина 269° 10’, а мястото и в зодиака ще бъде 29° 10’ в Стрелец. Марс има еклиптична дължина 312° 18’, а мястото му в зодиака ще бъде 12° 18’ във Водолей. Юпитер има еклиптична дължина 75° 8’, а мястото му в зодиака ще бъде 15° 8’ в Близнаци. Еклиптичната дължина на Сатурн е 15° 4’ и следователно той е на 15° 4’ в Овен. Еклиптичната дължина на Уран е 192° 9’ и затова той е на 12° 9’ във Везни.
Когато работим с таблици, в които местата на светилата са дадени по зодиакални знаци, тогава изчисленията на аспектите могат да стават още по-лесно, ако се запомнят следните правила:
Така 1° от знака Овен е в тригон с 1° от знаците Лъв и Стрелец, 10° от знака Близнаци е в тригон с 10° от знаците Везни и Водолей и т. н. Ако светилата са разположени, например, по следния начин: Слънце на 14° 10’ в Овен, Луна на 180° 15’ в Стрелец и Юпитер на 20° 5’ в Лъв, веднага ще видим, че Слънцето има тригон с Луна и Юпитер. Също така, ако Сатурн е на 15° 3’ в Дева, Меркурий на 10° 2’ в Телец, а Марс на 19° 40’ в Козирог, то веднага може да се каже, че тези светила образуват тригон помежду си.
Кардиналните знаци образуват със съответните си градуси опозиции и квадрати. Следователно ако Слънцето е на 10° 12’ във Везни, Луната е на 14° 20’ в Козирог, Марс е на 16° 5’ в Рак, а Уран е на 12° 30’ в Овен, то веднага става ясно, че Слънцето има квадрат с Луна и Марс и опозиция с Уран. Също така неподвижните знаци образуват със съответните си градуси опозиции и квадрати. Същото се отнася и за подвижните знаци. Следователно изчисляването на опозициите, квадратите, тригоните и съвпадите може да стане много лесно по горното правило.
Граници (орбиси) на влияние на аспектите.
Силообсегът (орбисът) на съвпада е до 10°.
Силообсегът на квадрата е до 9°.
Силообсегът на тригона е до 9°.
Силообсегът на опозицията е до 10°.
Силообсегът на квинтила е до 3°.
Силообсегът на секстила е до 6°.
Силообсегът на полуквадрата е до 3°.
Силообсегът на полусекстила е до 2°.
За различните хармонични и дисхармонични съчетания между светилата границите (орбисите) на техните влияния са различни. Най-слабите хармонични и дисхармонични съчетания имат най-тесни, най-малки граници на влияние. Средните по сила хармонични и дисхармонични съчетания имат по-широки, по-големи граници на влияние, а най-силните хармонични и дисхармонични съчетания упражняват своето влияние в най-широки, най-големи граници. Но едни и същи съчетания (аспекти) между различните светила пак имат различни граници на влияние.
Границата на влияние, когато Слънцето и Луната образуват полусекстил – 30°, е 7°, защото влиянието започва при 27° и завършва при 33°.
Когато съчетанието полусекстил – 30° е между Слънцето и коя да е планета или между Луната и коя да е планета, тогава границата на влияние е 5°, защото започва на 28° и завършва на 32°.
А когато съчетанието полусекстил – 30° е между две които и да е планети, тогава границата на влияние е 3°, защото започва от 29° и завършва на 31°. Това различие на границите на влияние се отнася до всички видове аспекти. За силата на влиянията на всички видове аспекти трябва винаги да се има предвид следното:
Слънце полусекстил Луна – 27°е най-слабият полусекстил;
Слънце полусекстил Луна – 28° е по-силен полусекстил;
Слънце полусекстил Луна – 29° е още по-силен полусекстил;
Слънце полусекстил Луна – 30° е най-силен полусекстил;
Слънце полусекстил Луна – 31° полусекстилът е отслабващ;
Слънце полусекстил Луна – 32° полусекстилът е още по-слаб;
Слънце полусекстил Луна – 33° полусекстилът е най-слаб;
Това правило за усилване и отслабване на влиянията на даден аспект важи за всички останали аспекти между всички светила. За разликата в силата на влияние от един и същи аспект трябва да се има винаги предвид и следното:
Слънце полусекстил Луна – 27° е по-силен от Слънце полусекстил Луна – 33°;
Слънце полусекстил Луна – 28° е по-силен от Слънце полусекстил Луна – 32°;
Слънце полусекстил Луна – 29° е по-силен от Слънце полусекстил Луна – 31°;
С други думи казано, растящите, образуващите се, приближаващите се съчетания към точния аспект Слънце полусекстил Луна – 30° са по-силни, отколкото разпадащите се, отдалечаващи се, отслабващи аспекти. Това правило важи и за всички други светила. Например, Венера квадрат Марс – 85° е по-силен от Венера квадрат Марс – 95°; Юпитер тригон Меркурий – 114° е по-силен от Юпитер тригон Меркурий – 126°. Макар да имаме еднакво отдалечение на един образуващ се и на един разпадащ се от централния аспект, винаги образуващият се е по-силен от разпадащия се. Това е твърде важно и трябва винаги да се има предвид при разглеждане и преценяване на аспектите в даден хороскоп.
В таблицата по-долу са показани границите (орбисите) на влияния на различните съчетания между различните светила.

Съчетания на светилата в земни, водни, въздушни и огнени знаци.
Земните знаци са свързани със съзнанието на човека, с неговия роден (обективен) ум, с физическото тяло на човека, с неговите желания, с всички условия и възможности, които може да има в земния си живот. Следователно, колкото повече светила има в земните знаци и добре съчетани помежду си, това показва количеството и силата на добродетелите, които човек има; количеството и силата на здравето на жизнените сили, на всички видове благоприятни условия, на всички видове блага и богатства, които може да има на Земята.
Накратко казано, светилата в земните знаци с добри съчетания, са свидетелство до каква степен и в какво отношение човек познава дейността и проявите на Бога като Добро в материалния свят и до каква степен е възлюбил Господа в материалния свят.
Светилата с дисхармонични съчетания са свидетелство за грешките, които е правил човек в миналите си животи за лошите навици и пороци, които сега има, за болестите, които го заплашват, за всички видове нещастия изобщо, които произхождат от материални причини.
Водните зодиакални знаци са свързани със самосъзнанието, чувствата, с вътрешния (субективен) ум. Когато във водните знаци има светила и особено добротоворци и добре съчетани помежду си, то според силата на хармоничните съчетания на светилата, бива правилно устроено духовното, чувственото (астралното) тяло на човека. Според количеството на светилата и хармоничното им съчетание във водните знаци, ние съдим до каква степен притежава светлина самосъзнанието и вътрешния ум и до каква степен човек може да има правилни схващания и разбирания за духовния свят и за проявите на Духовния свят в себе си. Такива съчетания показват още количеството и силата на радостите, които ще има човек, също и количеството на духовните приятели.
Светилата с дисхармоничните съчетания във водните знаци, според количеството и силата на дисхармониите показват до каква степен човек ще има заблуждения по отношение на духовния свят заблуждения за проявите на Духовния свят в себе си, а също така количеството и силата на вътрешните скърби и униния, на неестествените чувства, които когато са много силни, доведат човек до побъркване.
Накратко казано добротворните светила във водните знаци с добри съчетания показват количеството, силата и трайността на светлите и вдъхновяващи радости и на нежните чувства. Светилата във водните знаци с лоши съчетания показват до каква степен са груби чувствата в човека а също и склонностите към чувствени пороци.
Въздушните зодиакални знаци са свързани с подсъзнанието, устройството и развитието на умственото тяло, със силата, богатствата и светлината на обобщителния (колективния) ум.
Светилата във въздушни знаци с добри съчетания, особено добротворци показват до каква стенен човек правилно ще разбира дейността на умствения свят в себе си и в Природата, до каква степен те има умствени сили богатства, условия и възможности за напредък в умствено отношение, за умствени отношения изобщо.
Накратко казано количеството на добротворните светила във въздушни знаци и количеството и силата на техните добри съчетания са свидетелство за количеството и силата на светлите мисли, които ще идват на човека на гости и ще му дават своите знания.
Светила във въздушните знаци и дисхармоничните съчетания според количеството и силата на дисхармониите показват какви ще са заблужденията на човека по отношение на умствения свят, показват неправилното устройство и развитие на умственото тяло и колективния ум, показват още количеството и силата на умствените противоречия, които човек ще изживява. Също така количеството на умствените врагове, които човек ще има.
Огнените зодиакални знаци са свързани със свръхсъзнанието у човека, с устройството и развитието на причинното тяло, с дейността и проявите на причинния ум.
Светилата в огнените знаци, особено добротворците и добри съчетания показват до каква степен човек ще има правилни схващания и разбирания за дейността и проявите на Бога като Любов и Мъдрост вътре в себе си и вън в Природата. Също така показват количеството, силата и трайността на възвишените и светли идеи, които ще дохождат у човека и ще му носят своите Божествени благословения.
Светила в огнени знаци и лошо съчетани, особено когато са злосторници, показват до каква степен човек ще има заблуждения по отношение дейността и проявите на Бога като Мъдрост и по отношение на всички възвишени идеи изобщо. Такива човеци биват врагове на възвишените идеи.
Определяне на симпатиите (приятелствата) и антипатиите (враговете) между две лица.
Датите, когато Слънцето през всяка година минава през рождените точки на добротворците, т.е. образува съвпад с тия точки, а също така и когато преминава през точките, които образуват тригони и секстили с рождените точки на добротворците, тия дати показват приятелите на човека, родени през която и да е година. Родените лица на такива дати в миналите животи са били в роднински връзки с лицето, поради което сега се явяват като приятели. С такива лица именно у човек може да свързва приятелство, да предприема работи в съдружие, а също така да се жени (омъжи).
Враговете на човека се изчисляват, като се види през кое време на годината, т.е. през кои дати Слънцето преминава през рождените точки на злосторниците, а също така и през точките на техните опозиции и квадратури. Такива лица биват врагове на човека, явни или тайни и с такива не бива да се свързва приятелство, да се влиза в съдружие и да се предприемат каквито и да е важни работи.
Датите, които се отнасят за определяне на враговете същевременно са най-неблагоприятните в много отношения за човека всяка година. Следователно в такива дати човек трябва да бъде много внимателен и да не предприема нищо важно.
Симпатии между две лица имаме:
1. когато Слънцето от хороскопа на едно лице се намира в съвпад с Луната от хороскопа на другото лице; в този случай симпатиите между тях са най-силни, най-дълготрайни и най-постоянни; това е условие за хармонична и дълбока връзка между съпрузите;
2. когато Слънцето от единия хороскоп се намира в тригон с Луната от другия хороскоп; например, Слънце на 15° от Лъв в единия хороскоп и Луна на 15° от Стрелец или Овен в другия хороскоп; в този случай симпатиите също са много силни, хармонични и дълготрайни;
3. когато Слънцето от единия хороскоп образува секстил с Луната от другия; в подобни случаи симпатиите са по-слаби, но постоянни;
4. когато Слънцето от единия хороскоп се намира до 5° от точката на изгрева другия хороскоп (Асцендента); тогава симпатиите също биват много силни, дълготрайни и постоянни;
5. когато Слънцето от единия хороскоп се намира в съвпад, тригон или секстил с Юпитер или Венера от другия хороскоп; тогава симпатиите са повече или по-малко силни и дълготрайни, в зависимост от аспекта;
6. когато Луната от единия хороскоп е на отстояние до 5° от Асцендента на другия хороскоп, симпатиите са също големи, но по-слаби от онези, които дава Слънцето в подобната ситуация;
7. когато Луната от единия хороскоп образува съвпад, тригон или секстил с Венера или Юпитер от другия хороскоп; тогава симпатиите са също по-силни или по-слаби в зависимост от силата на аспекта;
8. когато Слънцето или Луната от единия хороскоп образуват повече хармонични аспекти с добротворците от другия хороскоп, т. е. с Венера, Юпитер, Луна и Асцендент, тогава симпатиите са много силни, дълготрайни и постоянни;
9. когато Венера от единия хороскоп е в съвпад, тригон или секстил с Юпитер от другия хороскоп, симпатиите са също много силни и дълготрайни и зависят от силата на аспекта;
10. когато Венера или Юпитер от единия хороскоп отстоят до 5° от Асцендента на другия хороскоп, тогава симпатиите са силни и дълготрайни;
11. когато Слънцето, Луната, Юпитер или Венера се намират в един и същи знак в двата хороскопа, също има условия за, постоянна симпатия между тези лица;
12. когато Слънцето, Луната, Юпитер или Венера от единия хороскоп се намират в асцендентния знак на другия хороскоп, също е налице условие за симпатии между тези две лица.
Всички гореописани случаи свидетелстват, че връзката между такива лица е предимно умствена и духовна. Тези лица в минали животи са имали роднински връзки помежду си и в продължение на хиляди години са работили задружно и в хармония, за да изработят тези резултати – вътрешната близост, разкрита в техните звездослови.
Горните определения важат при съпоставка на рождени хороскопи. Когато такива връзки настават в прогресивния (развойния) хороскоп на дадено лице за определена година спрямо рождения хороскоп на друго лице, възникващите в случая симпатии и връзки могат да бъдат също силни, но са временни и непостоянни. Понякога такива именно връзки носят изпитания.
За силни симпатии и влечения между представителите на двата пола се съди по съчетанията между Марс и Венера в двата хороскопа:
1. когато Марс от единия рожден хороскоп е в съвпад с Венера от другия рожден хороскоп или обратно, влечението между такива същества е силно, бързо развиващо се и мъчно преодолимо.
2. когато Марс от единия хороскоп е в тригон или секстил с Венера от другия хороскоп, тогава влечението между двата пола е също много силно и дълготрайно.
Следователно когато има силни връзки между добротворците на съпрузите и между Марс и Венера в зависимост от количеството и силата на съчетанията между техните светила, любовта е повече или по-малко силна, дълбока и дълготрайна. Когато Венера и Марс в хороскопи на лица от противоположен пол образуват опозиция или квадрат, тогава влеченията между тях също могат да бъдат силни и непреодолими, но имат временен характер. Такива същества започват сърдечната си връзка с голяма симпатия, а я завършват с голяма антипатия, особено ако между светилата в техните хороскопи няма никакви хармонични връзки. Когато в прогресивен хороскоп на мъж или жена се получават опозиция или квадрат между Венера от единия и Марс от другия, тогава между такива съпрузи настава временно охлаждане.
Антипатии между две лица имаме:
1. когато Слънцето от хороскопа на едно лице образува съвпад със Сатурн, Марс или Плутон от хороскопа на друго лице, се проявява най-силна враждебност, която е дълготрайна и неизменна;
2. когато Слънцето от единия хороскоп образува опозиция със Сатурн, Марс или Плутон от другия, тогава антипатиите са също силни, дълготрайни и постоянни, на по-слаби от тези при съвпад;
3. когато Слънцето от единия хороскоп образува квадрат със Сатурн, Марс или Плутон от другия, антипатиите пак са дълготрайни и постоянни, но са по-слаби от тези при опозиция;
4. ако Слънцето от единия хороскоп образува повече съвпади, опозиции или квадратури със Сатурн, Марс или Плутон от другия хороскоп, тогава враждебността между такива лица има пределна сила и дълготрайност;
5. ако Луната от единия хороскоп се намира в съвпад, опозиция или квадратура с Марс, Сатурн или Плутон от другия хороскоп, враждебността между тези две лица е по-слаба, отколкото враждебността при същите аспекти на Слънцето, и нейната сила се определя от силата на аспектите;
6. ако Луната образува повече лоши аспекти с трите злосторника, силата на враждебността между тези две лица зависи от количеството и силата на аспектите между техните злосторни светила и техните Луни;
7. когато Сатурн, Марс или Плутон от единия хороскоп образува съвпад с Асцендента на другия хороскоп, тогава антипатиите между тези две лица са силни, дълготрайни и постоянни;
8. когато Асцендентът от един хороскоп получава едновременно съвпади, опозиции или квадратури от Марс, Сатурн или Плутон на друг хороскоп, тогава антипатията между двете лица е много силна, постоянна и дълготрайна;
9. когато Марс или Плутон от единия хороскоп са в съвпад или опозиция със Сатурн от другия хороскоп, също се получава голяма враждебност между тези лица.
Съизмерване на симпатиите и антипатиите.
Когато разглеждаме сравнително хороскопите на две лица, почти винаги ще се намерят признаци както за симпатии, така и за антипатии. В такъв случай дали симпатиите или антипатиите са по-силни съдим от количеството и силата на едните и другите аспекти, като ги съпоставяме и сравняваме. В този случай е добре да се помни, че:
1. Слънце в съвпад с Луна е аспект, по-силен от съвпада между Слънце и Марс;
2. четири квадратури по сила са равни на един съвпадне;
3. когато в два хороскопа има много указания както за симпатии, така и за антипатии, първоначално може да възникне симпатия, която след време да завърши с антипатия; при съображенията за такава възможност взема се предвид кои светила, образуващи аспекти, имат по движение по-предно място.
Възможни са случаи, когато само едната страна има симпатия, а другата – антипатия. В този случай указанията са следните: ако добротворците на единия хороскоп заемат Асцендента на другия, тогава лицето, чийто Асцендент е зает от добротворците на другото лице, ще има симпатии към последното. Ако обаче злосторниците от хороскопа на лицето, което има симпатии, стоят на Асцендента на хороскопа на другото лице, тогава последното ще има антипатии. С други думи, взаимодействието между светилата на два хороскопа може да поражда в техните носители точно противоположни чувства.
Влияние на аспектите при най-важните показалци в хороскопа.
Слънцето.
То е показалец на Божествения дух на човешкия дух, на силите и възможностите, които притежава човешкия дух, на всички жизнедателни, творчески сили, които човешкият дух получава от Божествения дух.
Следователно положението на Слънцето в хороскопа по знак показва от какъв Божествен извор човешкият дух черпи жизнедателни и творчески сили.
Съчетанията на Слънцето с другите светила ни показва как са насочени и оползотворени жизнедателните и творчески сили.
Положението на Слънцето по дом ни показва, какви плодове човек ще събира през целия си живот изобщо.
Накратко казано Слънцето в хороскопа е показалец, до каква степен и в какво отношение човек е възлюбил Господа с Духа си.
Добрите съчетания на Слънцето с другите светила ни показват доброто, което човек е научил да прави от Господа.
Лошите съчетания на Слънцето с другите светила ни показват нарушенията, които човек е направил в Божествения порядък, чрез погрешните си идеи, схващания и разбирания за Бога и за себе си.
Луната.
Тя е показалец в хороскопа на човешката душа, човешкото тяло, на човешката личност, а също така и на Природата, а още на майката, жената, сестрата, приятелката, женския свят изобщо. Следователно добрите съчетания на Луната с другите светила, ще ни покажат до каква степен човек е възлюбил Господа с душата си и доколко спазва Божествения порядък, вътре в себе си, с мислите си, чувствата си, с желанията си, със словото си и с делата си, както и вън от себе си в Природата, по отношение на всичко, с което е свързана Луната.
Когато Луната ще бъде в лоши съчетания с другите светила, то по количеството и силата на лошите съчетания, можем да съдим до каква степен и в какво отношение човек е нарушил Божествения закон, нарушил е Божественият порядък вътре в себе си и вън от себе си, т. е. в Природата с мислите си, чувствата си, словото си и делата си, с всичко, на което е показалец Луната.
Меркурий.
Той е показалец в хороскопа на човешкия ум, на знанието, което човек е придобил от Божествената мъдрост, и какво може да направи и постигне човек изобщо.
Следователно добрите съчетания на Меркурий с другите светила са показалец до каква степен и в какво отношение човек е възлюбил Господа с ума си, доколко е служил на Господа с ума си, до каква степен е спазвал Божествения порядък в себе си и в Природата чрез ума си и доколко умът му се ръководи от Господа и притежава Божествено знание.
Накратко казано, добрите съчетания на Меркурий с другите светила ни показват доколко човек правилно храни умът си с естествена и чиста храна и по естествен начин.
Лошите съчетания на Меркурий с другите светила е показалец за заблужденията, изопачаванията, на грешките изобщо, които човек е правил в миналите си животи изобщо, защото не е следвал, не се е ръководил от Божествените закони и порядки вътре в себе си и вън от себе си, в Природата.
Накратко казано, лошите положения на Меркурий по знак и по дом и лошите съчетания с другите светила ни показват, до каква степен човек е нарушил Божествения порядък вътре в себе си и в Природата главно с ума си, т. е. с идеите и мислите си. Показва още, доколко човек е хранил ума си с неестествена храна, т. е. с низши мисли и идеи и по неестествен начин.
Венера.
В хороскопа тя е показалец на човешкото сърце и на човешката любов изобщо във всичките ù видове и прояви. Още по-добре казано, Венера е показалец до каква степен и в какво отношение човек е възлюбил Господа със сърцето си, доколко разбира правилно проявите на Господа като любов със сърцето си, доколко е готов да служи със сърцето си, какви са изобщо богатствата на човешкото сърце, за придобиване на радости и щастие.
Венера е показалец още на майката, сестрата, приятелката, жената и женския свят изобщо, а също така и на всички видове изящни изкуства.
Добрите съчетания на Венера с другите светила, както доброто ù положение по знак и по дом, ще ни покажат до каква степен човек спазва Божествения порядък в себе си и в Природата, посредством чувствата си, желанията си и какво количество и качество ще придобие плодове за щастие.
Лошите съчетания на Венера с другите светила са показалец до каква степен човек е изопачил Божествената любов, чрез сърцето си, нарушил е порядките на Божествената любов в себе си и в Природата, чрез неестествени чувства и желания, показва още с каква неестествена храна и по неестествен начин е хранил сърцето си, в миналите си животи изобщо.
Общо казано, лошите съчетания на Венера с другите светила ни показват количеството и силата на заблужденията, изопаченията, които човешкото сърце има по отношение на Божествената любов, на прегрешенията, които човек е направил изобщо.
М. С. (горният меридиан).
Той е показалец на най-висшето Божествено място, Божественият връх, чрез който човек може да направи най-силните и най-много връзки, отношения и обмяна с Бога.
Следователно, от естеството на светилата и от разните му съчетания с другите светила, което светило е най-близо до меридиана или възхожда към него, можем да съдим, до каква степен, в какво отношение и по какъв начин човек разбира Господа, т. е. проявите на Господа като Любов, Мъдрост, Истина, Правда и Добро вътре в себе си и вън в Природата.
Следователно, ако добротворец се възкачва към меридиана, то по количество и силата на добрите съчетания, които добротворецът образува с другите светила, можем да съдим за количеството и силата на добрите Божествени прояви, които човек правилно възприема от Господа, правилно ги разбира и правилно ги проявява вътре в себе си и вън в Природата.
М. С. е място в хороскопа откъдето човек получава най-много Божествени благословения за духа си, за душата, за ума и за сърцето си.
Затова, когато добротворец се възкачва към меридиана и получава предимно добри съчетания с другите светила, в такъв случай човек правилно възприема Божествените благословения, правилно ги разбира и оползотворява, а когато добротворец, който е най-близо до меридиана, получава повече лоши съчетания, това показва, че такъв хороскоп ще получава Божествено благословение, но поради нехайство и разни заблуждения, няма правилно да употреби тези Божествени благословения.
Накратко казано, колкото повече благотворци възхождат към меридиана и колкото повече получават добри съчетания от другите светила и помежду си, това показва, че толкова повече, такъв човек ще получава Божествени благословения, ще заема високо обществено положение, ще се ръководи от Господа и ще може да направи големи добрини, както на себе си, така и на обществото.
Щом добротворец възхожда към меридиана, това е указание, че за идеал човек си е поставил доброто, стреми се към доброто, обича доброто и когато греши, съзнава грешките си и ще има желания да ги изправи.
Когато обаче злосторник възхожда към М. С., това показва, че за идеал в живота си или за върховна цел човек си е поставил някакви обикновени, човешки желания.
Следователно, в такъв случай, ако злосторникът е предимно с добри съчетания, човек ще употребява Божествените благословения за лични и обикновени човешки постижения.
Ако обаче, злосторника има предимно лоши съчетания, човек ще употреби Божествените благословения за постигане на големи пакости на себе си и обществото.
Накратко казано, по количество на злосторниците, които възхождат и са най-близко до М. С. и по силата на лошите им аспекти, може да съдим до каква степен и в какво отношение човек ще изопачава и ще опорочава Божествени, умствени, духовни и материални благословения и до каква степен ще има възможност да прави пакости на себе си и на обществото.
Когато добротворец, а също и злосторник се възкачват към меридиана, това показва, че такъв човек още не е разграничил и не различава добре доброто от злото. Не разбира правилно какво е Божествена проява в истинския чист вид и какво е проявявал на други същества, които са изопачили Божественото в себе си.
Асцендентът (Аsc).
Той е също така твърде много важна точка в хороскопа на човека, защото тя е най-важният показалец за устройството, развитието и състоянието, главно на физическото тяло, а после и до всички материални условия, необходими за поддържането на здравето на тялото или накратко казано, Асцендентът е показалец на всички положителни, т. е. здравословни, и отрицателни, т. е. болезнени предразположения, изобщо на всички сили, качества и свойства, каквито притежава тялото на човека.
Също така Асцендентът е показалец дали връзките, отношенията и обмяната на човешкото тяло с Природата са правилни или неправилни.
Всички светила, които в момента на раждането са образували добри съчетания с Асцендента, то според силата на добрите съчетания ще притежават положителни, здравословни сили, качества и свойства на физическото тяло, а всички светила, които в момента на раждането на човека са образували лоши съчетания с Асцендента на хороскопа му, ще придават през целия живот отрицателни, нездравословни сили, качества и свойства на физическото тяло.
С други думи казано, всички светила, които образуват добри съчетания с Асцендента в момента на раждането, то според силата на съчетанията си показват до каква степен правилно са устроени, правилно са развити и правилно работят тези органи или части на физическото тяло, които се управляват от светилата, образуващи добрите съчетания в случая.
Светилата, които в момента на раждането образуват лоши съчетания с Асцендента, то според силата на съчетанията си, показват до каква степен и в какво отношение неправилно са устроени, неправилно се развиват и неправилно работят тези органи, части на тялото, които се управляват от светилата, образуващи лоши съчетания.
Общо казано Асцендента е показалец в зависимост от естеството на знака и в зависимост от всички добри и лоши съчетания с разните светила с Асцендента е свидетелство какво е естеството, количеството, качеството, силата, трайността и плодотворността на материята, от която е съградено тялото на човека.
Общо за съчетанията на светилата.
Слънцето показва как човек разбира проявите на Господа като истина в себе си чрез съзнанието си, чрез ума си и чрез сърцето си.
Венера показва как човек разбира проявите на Господа като любов в себе си и чрез сърцето си.
Меркурий показва как човек разбира в себе си проявите на Господа, като мъдрост, чрез ума си.
Всяко добротворно светило, според количеството, силата и трайността на добрите съчетания, които образува с другите светила показва количеството, качеството, силата, трайността и плодотворността на Добродетелите, които човек е обработил и придобил.
Всяко добротворно светило, образуващо добри съчетания с добротворците, е свидетелство, че човек обича известни добродетели и се стреми да ги увеличава.
Всяко добротворно светило, образуващо добри съчетания със злосторниците, показва, че такъв човек има стремеж своите добродетели да предаде на другите човеци, които нямат такива добродетели. С други думи казано, такъв човек работи с добродетелите си и възпитава правилно другите, които нямат добродетели.
Всяко добротворно светило, което образува лоши съчетания с другите благотворни светила, показва, че такъв човек в миналите си животи е имал изработени добродетели и в последствие ги е изоставил. При такива случаи казваме, че такъв човек е прегрешил.
Всяко добротворно светило, което получава лоши аспекти със злосторниците, показва, че такъв човек в миналите си животи с дарбите и способностите, които е притежавал, е послужил на злото, подчинил се е на злото, сдружил се е с него, смесил е доброто и злото, за такъв човек се казва, че е направил прегрешение.
Всяко злосторно светило, което получава добри съчетания с добротворните светила показва, до каква степен и в какво отношение низшите сили, които са свързани с това светило, се подчиняват на Божествените добродетели и са в услуга на доброто изобщо. С други думи казано, до каква степен човек се поддава на възпитание, по отношение на доброто.
Всяко злосторно светило, получаващо лоши съчетания с добротворци, показва в каква степен и в какво отношение силите на доброто и силите на злото са в борба в човека.
Всяко злосторно светило, получаващо добри аспекти от други злосторни светила, показва взаимно усилване на добрите качества, свързани с тези светила.
Всяко злосторно светило получаващо лоши съчетания със злосторни светила, показва взаимно усилване на всички лоши качества, свързани с тези светила.
ІІ. СЪЧЕТАНИЯ (АСПЕКТИ) МЕЖДУ СВЕТИЛАТА
Слънцето.
Слънцето – най-важното светило във всеки хороскоп.
Слънцето е най-важното светило във всеки хороскоп. То е представител на Бога и източник на всички жизнедателни, организиращи, творчески, пречистващи, преобразуващи, оживотворяващи и оплодотворяващи органическото царство сили. То е източник на всички най-висши, ръководещи и вдъхновяващи умствени, духовни и физически сили.
Слънцето е сърцето на нашата планетна система. Слънчевата светлина е кръвта, която носи всички животворящи и хранещи Живота сили. Планетите на слънчевата система представляват органи на един космичен организъм. Следователно хармоничната връзка на всяко светило със Слънцето е най-важната във всеки хороскоп. Винаги трябва да се помни и да се има предвид, че всяко светило от слънчевата система е свързано с точно определени принципи, закони, сили, качества и добродетели. Затова посредством светилата човек има връзки, отношения и обмяна със силите, законите и добродетелите на различните светове. За правилната дейност на силите и законите на различните светила най-важно е съчетанието на Слънцето с тях.
Едно основно правило на Астрологията гласи: ако човек е най-големият грешник, а има само една добродетел и най-много обича нея, тя може да стане майка на всички други добродетели и човек може да изплати всичките си грехове и да изправи всичките си недостатъци. И обратно – ако човек има много добродетели, а има само една слабост, която не се стреми да премахне, тази слабост може да стане майка на всички други пороци и да унищожи всички добродетели.
Както добрата почва, която е изложена на благотворните слънчеви лъчи е плодородна, така също и планетите, които имат силна хармония със Слънцето, дават на човека най-много от своите благотворни влияния и му причиняват щастие. Както е неплодородна и постоянно засенчена лишената от слънчевото въздействие почва, така и светилата, които нямат връзка със Слънцето, не могат да действат благотворно върху човека.
Най-важната връзка в хороскопа – тази между Слънцето и Луната.
Слънцето управлява строежа на тялото и го снабдява с всички жизнедателни сили. Луната е формодателят – тя управлява формата на тялото и неговите функции. Затова най-важната връзка във всеки хороскоп е тази между Слънцето и Луната. Колкото по-силна и хармонична е връзката между Слънцето и Луната, толкова по-голяма е хармонията в строежа и развитието на Умственото, Духовното и физическото тяло на човека. Когато между Слънцето и Луната няма никаква връзка, тогава развитието не винаги е правилно и здравето винаги е деликатно. Когато между Слънцето и Луната има дисхармонична връзка, в зависимост от нейната сила се съди за предразположенията на организма към различни болести. Ако човек е умен, и най-голям грешник да бъде и при най-неблагоприятни условия да е поставен, той пак ще изправи своите грехове, ще победи всички трудности с разума си и ще се издигне над тях като масло над вода.
Общо за хармоничните и дисхармоничните съчетания на Слънцето с другите светила.
За правилното разбиране и тълкуване на всички видове хороскопи е необходимо да се знае и винаги да се помни, че Слънцето с неговите съчетания и положения по знак и по дом показва връзките, отношенията и обмяната на човека с Господа. Слънцето показва още силите, богатствата, условията и възможностите на човешкия Дух.
Следователно добрите съчетания на Слънцето с другите светила показват до каква степен и в какво отношение човешкият Дух е работил според Божествените закони и какви богатства е придобил. Лошите съчетания на Слънцето с другите светила показват до каква степен и в какво отношение човешкият Дух не е работил правилно и има загуби. Слънцето с добрите му съчетания показва още до каква степен човек е възлюбил Господа с Духа си, т. е. със силата си и до каква степен такъв човек бива обичан от Божествения свят и бива надаряван с висши дарби и способности. Лошите съчетания на Слънцето с другите светила показват до каква степен и в какво отношение човек е отнел от времето, средствата и силите, които е трябвало да посвети на Господа, и ги е дал на други същества.
Накратко, добрите аспекти на Слънцето с другите светила свидетелстват до каква степен човек е работил в умствено, духовно и физическо отношение под ръководството на Божествените закони. Лошите съчетания на Слънцето с другите светила свидетелстват до каква степен и в какво отношение човек е действал без ръководството на Божествените закони.
Всичко гореказано за Слънцето може да се отнесе в много отношения при тълкуването на хороскопа и за Луната, Меркурий и Венера34.
Хармоничните съчетания на Слънцето с другите светила показват до каква степен и в какво отношение човек е подчинил себе си на Божествения Дух, доколко е работил в миналите си животи, колко и какви добродетели е придобил и обработил, до каква степен е работил с помощта на Божествената Воля и доколко е готов да жертва нещо за Господа или, казано по друг начин, колко и какви Божествени семена е получил човек от Божествения Дух и колко и какви доброплодни дървета е посадил в Божествената градина.
Лошите съчетания на Слънцето с другите светила са свидетелства в какво отношение човек не е работил под ръководството на Божествения Дух, не е изпълнявал Божествената Воля и не е обработил добродетелните качества, които е трябвало да обработва. Лошите съчетания на Слънцето е другите светила показват още количеството и силата на пороците, прегрешенията, изопаченията и заблужденията, на които човек съзнателно е станал проводник и съзнателно е нарушил Божествените закони и порядък подобно на Адам и Ева.
Хармоничните съчетания на Слънцето с добротворците.
Добрите съчетания на Слънцето с добротворците според силата на съчетанията говорят до каква степен човек е разработил в себе си Божествените дарби, способности и добродетели, посредством които има правилни връзки, отношения и обмяна с висшите светове, от където получава висша небесна храна за Духа, душата и сърцето си. Доколкото Слънцето образува добри съчетания с добротворците, дотолкова в миналите си животи човек се е стремял да изпълнява Волята Божия и се е учил от Господа и Ангелите да бъде добър ученик и работник.
Хармоничните съчетания на Слънцето със злосторниците.
Добрите съчетания на Слънцето със злосторниците според силата на съчетанията показват до каква степен човек се е учил от Господа и Ангелите да бъде добър господар и добър учител на всички същества, стоящи по-долу от него, както в себе си, така и вън от себе си – в Природата. Добрите съчетания на Слънцето със злосторниците означават още до каква степен човек се е учил в миналото от Господа да има правилни връзки, отношения и обмяна с всички по-низши светове от човешкия.
Дисхармоничните съчетания на Слънцето с добротворците.
Лошите съчетания на Слънцето с добротворците според силата на съчетанията означават, че в миналите си животи човек е притежавал висши дарби, способности и добродетели от Божествен произход и подобно на Адам в Рая ги е изгубил в следствие на прегрешения и непослушание спрямо Господа и Ангелите. Лошите съчетания на Слънцето с добротворците показват още до каква степен и в какво отношение човек е прекъснал връзките, отношенията и обмяната си с Господа и с всички висши светове и не получава от тях необходимия Небесен хляб. Казано накратко, лошите съчетания на Слънцето с добротворците означават човек, който в миналите си животи е бил богат в умствено, духовно и материално отношение, обаче поради водене на нередовен живот, подобен на този на „блудния син“, е осиромашал и изгубил всичко.
Дисхармоничните съчетания на Слънцето със злосторниците.
Лошите съчетания на Слънцето със злосторниците според силата на съчетанията показват, че такъв човек не се е учил при Господа и при Ангелите и не е придобил съответното знание, за да бъде добър господар, добър учител и добър управител на по-низшите светове, а се е отнасял с тях самоволно, поради което е направил множество престъпления и си е създал тежка карма. Лошите съчетания на Слънцето със злосторниците според силата на съчетанията показват и силата на кармата. Изобщо такива съчетания са знак за неправилни връзки, отношения и обмяна с всички низши светове, вследствие на което в човека се появяват разни болести – умствени, духовни и физически.
Аспекти на Слънцето и Луната.
Слънцето в съвпад, тригон, паралел35, квинтил с Луната.
Тези съчетания показват хармония между умствената и духовна същност, символизирана от Слънцето и материалната същност, символизирана от Луната. В този случай духовното развитие на човека е всякога правилно, здравето му е винаги в добро състояние. Такъв човек ще има успехи във всяко отношение. Той ще бъде честит в семейния си живот. Умствената, духовната и материална дейност на такъв човек са уравновесени, организирани, планомерни, постоянни, производителни, ползотворни. Човек с такива аспекти лесно си пробива път във всички среди на обществото, понеже той естествено и интелигентно се приспособява към всички обществени среди. Човек с такива аспекти, според степента на тяхната сила, притежава творческо въображение – най-велика способност, чрез която се постигат най-големите успехи в живота. Хармонията между Слънцето и Луната показва още, че човек е изградил у себе си следните основни добродетели: правилна впечатлителност, богата възприемчивост, трудолюбие, предприемчивост, постоянство, свободолюбив, независимост, самостоятелност, организирана дейност на ума, сърцето и волята, разумна самоувереност. У такъв човек хармонично действат трите основни принципа: любовта, вярата и надеждата.
Такъв човек има дарбите и способностите да наблюдава Природата, да се поучава дълбокомислено от нейния живот и прояви, да установява нейните закони и принципи. Човек с такива съчетания се радва на пълно телесно здраве и душевно равновесие, той е разумен, хармоничен и добър всякога и към всички, поради което се ползва винаги от любовта на околната среда, която е отзивчива към неговите почини и му създава условия да постигне стремежите си.
Хармоничните съчетания между Слънцето и Луната, според силата на аспекта, показват хармония между духа (Слънцето) и личността (Луната). Когато има хармония между духа и личността, всичко в живота е постижимо.
Слънцето в опозиция, квадрат или полуквадрат е Луната.
Когато между Слънцето и Луната има дисхармония, това показва, в зависимост от силата на аспекта, по-големи или по-малки неправилности във функциите на организма и предразположения към всякакви болести. Човек с такива аспекти не възприема напълно жизнедателните сили на слънчевата светлина, поради което здравето му е всякога деликатно.
Духът и личността при тези дисхармонии не са съзвучни и затова умът, сърцето и волята на такъв човек не действат хармонично, поради което и при много работа той има малка полза.
При такива съчетания човек често се обезверява, губи надежда, няма самостоятелност, липсва му самоувереност, обезсърчава се и е колеблив, вследствие на което всичките му работи вървят бавно, затруднено и неуспешно.
Понеже Слънцето има отношение към мъжкия принцип и мъжкия пол, а Луната – към женския принцип и женския пол, при изясняването на хармоничните и дисхармоничните аспекти между Слънцето и Луната при представители на двата пола трябва да се има още предвид следния закон: Слънцето управлява предимно ума и духа на мъжа, умственото и духовно творчество и плодовитост. У мъжа Луната управлява външния вид и физическата му дейност.
Луната управлява предимно умствената и духовна дейност на жената. Външният вид, физическата дейност и плодовитост на жената се управлява от Слънцето.
Общи закони при съчетанията на Слънцето и Луната.
Хармоничните съчетания между Слънцето и Луната свидетелстват, че техният носител хиляди години в миналите си животи е работил с душата, разума, сърцето и волята си в съгласие с Божествените и природните закони, развивал се е поради това правилно във всяко отношение, изработил е редица добродетели, върху които са се развивали множество дарби и способности, чрез които човек правилно възприема и оползотворява всички жизнедателни сили и блага от слънчевата светлина, от въздуха, водата и храната.
Затова такъв човек е всякога физически здрав и духом богат и силен, затова той винаги насища атмосферата около себе си с бодрост, жизнерадост, оптимизъм и хармония. Там, където има най-силна хармония между Слънцето и Луната, животът бива най-дълъг, най-щастлив и най-плодоносен.
Дисхармоничните съчетания между Слънцето и Луната показват, че такъв човек хиляди години в минали животи е нарушавал Божествените и природни закони, т. е. имал е добри условия и възможности, но не е работил и не е оползотворил дадените му умствени, духовни и материални богатства. Поради това той е изгубил редица добродетели и способности, и затова сега не може правилно да възприема и оползотворява природните сили, свързани с тях.
В женски хороскоп за умственото богатство и дарби, за умственото и духовно развитие, за добродетелите и способностите на жената, за нейния духовен напредък и постижения съдим по положението и съчетанието на Луната.
В мъжки хороскоп за умствените и духовни възможности и условия, за умственото и духовно богатство, за умствената и духовна дейност и плодовитост в мъжки хороскоп, всякога ще гледаме съчетанията на Слънцето с всички останали светила.
За постиженията на мъжа в материалния свят, за материалните му успехи и богатства, за областта, в която ще бъде ползотворна дейността му, за отношенията му с женския свят и за ползата или загубите от този свят ще съдим по съчетанията на Луната.
За условията и възможностите на жената в материалния свят, за придобиването или загубите на материални богатства, за подреждането и оползотворяването на тези богатства, за творчеството и плодовитостта на жената на материалното поле, за връзките ù с мъжете и за резултатите от тези отношения в женски хороскоп съдим по положението и съчетанията на Слънцето.
Отношението на Слънцето и Луната към човешкия организъм.
Слънцето има отношение главно към устройството на сърцето, симпатичната нервна система и гръбначния стълб. Следователно, когато Слънцето е в дисхармония с Луната, а има и дисхармонични съчетания и със злосторниците, тогава сърдечният орган, симпатичната нервна система и гръбначният стълб са слаби и лесно заболяват.
Луната в организма има отношение главно към функциите на стомаха. Следователно, при дисхармония между Луната и Слънцето, стомахът бива слаб. Понеже стомахът снабдява целия организъм със сили, когато той е слаб, това ще подкопае цялостно здравето на лицето и неговата умствена дейност.
Слънцето и Луната определят заедно здравето във всички звездослови, но Слънцето означава обикновено здравето на мъжете, а Луната – здравето на жените. Така, ако се роди момче на новолуние, което дава пълно затъмнение на Слънцето, съвсем малка е вероятността то да оживее. Същото важи, когато момиче се роди при пълнолуние и Луната е засенчена36 (пълнолуние в лунните възли, т. е. в пресечните точки на Луната и слънчевата орбита). Ако Слънцето е силно по знак и се намира в добра ъглова връзка с Марс или добротворците, ако то е на почит или в подем в мъжки хороскоп, това показва голяма жизненост и предрича живот, облагодетелствуван с отлично здраве. Ако Луната има такова положение в женски звездослов, това ще даде същите благотворни въздействия върху здравето на жената. Ако двете светила са в слаби знаци, в 6 или 12 дом, или освен това са наранени от Сатурн, Марс, Плутон и Нептун, жизнеността е слаба и това ще причини много болести, освен ако роденият или родената от детинство ще придобиват навика да спазват необходимите здравни и телеукрепителни изисквания.
Слънцето управлява дясното око у мъжа и лявото у жената.
Затова при дисхармония между Слънцето и Луната очите са предразположени към отслабване.
Аспекти на Слънцето с Меркурий.
Слънцето в съвпад, паралел или съвпад в скоби37 с Меркурий.
Меркурий образува само хармонични съчетания със Слънцето, защото той не се отдалечава от него на повече от 28°. Неговите съвпади са до 12°. След Слънцето и Луната по важност идват неговите съчетания, защото той управлява мозъка и централната нервна система – органи на душевния живот и психо-физичното равновесие на човека.
Меркурий има отношение към природния, обективен или материален ум у човека, който е най-низшият ум и ръководи материалната дейност и физическия живот на човека. Чрез този ум става възприемането, разбирането и осъществяването на всички идеи и замисли.
Затова, колкото по-силен е аспектът между Меркурий и Слънцето, толкова по-голяма е светлината, която възприема човешкият ум и толкова по-големи са условията и възможностите за бързата и правилна дейност на ума, за пълното оползотворяване на всички материални възможности и условия, за въплъщаването на идеите и замислите в материалния свят.
Колкото по-голяма е хармонията между Слънцето и Меркурий, толкова по-лесно човек напредва в областта на естествените науки и в полето на тяхното приложение.
Когато Меркурий е отдалечен на повечко от 12° и заедно с това няма нито паралел, нито съвпад в скоби със Слънцето, тогава умствената светлина на такъв човек е малка и от него големи постижения не могат да се очакват в която и да е област на науката, изкуството и приложението.
По природа Меркурий е неутрален. Той всякога взема силите, качествата и свойствата на онези светила, с които образува аспекти.
Колкото повечко и по-силни са хармоничните съчетания на Меркурий със Слънцето и добротворните светила, толкова по-големи са умствените дарби и способности на човека, толкова повечко те са проявени в добротворство.
Когато Меркурий не образува хармонично съчетание с добротворците, а получава лоши аспекти от злосторниците, тогава умствените сили на човека са насочени към разрушителна дейност, към злочинство и пакостничество, в такива случаи Меркурий се счита за злосторник.
Следователно, ръководеният чрез хармонични аспекти от добротворците Меркурий е добротворец и в митологията е известен като Бог на учените, словестниците (литераторите) и людете на изкуството.
Когато Меркурий е ръководен от дисхармонични аспекти на злосторниците, тогава е известен като Бог на крадците, лъжците и пакостниците.
Меркурий е известен също като секретар и пратеник на боговете и като Бог на сделките и търговията.
Хармоничните съчетания между Слънцето и Меркурий показват, че умът на такъв човек се ръководи от най-висшата йерархия на слънчевия свят. Той е надарен с много и разностранни умствени способности, дават му се добри възможности и условия за дейност във всички области на човешкия живот.
Липсата на всякакъв аспект между Слънцето и Меркурий показва, че умът на такъв човек не разполага с голяма светлина и той няма възможности и условия за особени прояви в живота.
Когато Меркурий получава предимно лоши аспекти от злосторниците и не е подпомогнат от добротворците, тогава всякога имаме предразположение към заболяване на главната нервна система, към полудяване. В такъв случай походката и движенията на цялото тяло са крайно дисхармонични.
За връзката между телесните движения, походката, жестовете и влиянието на Меркурий Учителят казва: „Гледайте как даден човек се движи, как ходи и как жестикулира и вие ще знаете как този човек мисли. Защото движенията са израз на мисълта38„.
Меркурий управлява у човека мозъка и главната нервна система, говора, телодвижението (подвижността на телесните членове), ръцете като главен орган за проектиране на идеите във физическия свят, похватността. Колкото по-силни и повечко хармонични съчетания има Меркурий със Слънцето и добротворците, толкова по-здрава е главната нервна система на човека, по-хармонично и по-логично е мисленето му, по-богат и уверен е словесният му израз, по-пластично е тялото му, по-хармонични и богати са телодвиженията и лицеизразът му.
Аспекти на Слънцето с Венера.
Слънцето в съвпад, паралел, съвпад в скоби или полусекстил с Венера.
Планетата Венера по големина е приблизително колкото Земята. Тя прави обиколката си около Слънцето за 225 дни. Орбитата ù е включена в тази на Земята, поради това ние я виждаме да се отдалечава от Слънцето най-много на ъгъл от 48°. Поради своето малко отдалечаване от Слънцето, Венера образува с него само съвпад, паралел, съвпад в скоби, полусекстил и полуквадрат. Следователно, само полуквадратът е дисхармонично съчетание, което се образува между Слънцето и Венера.
Влиянието на Венера върху живота на човеците, както и върху земната природа изобщо е много голямо и има първостепенно значение за успехите и щастието на човека.
Когато говорим за влиянието на Венера или на коя да е планета, ще разбираме влиянията на мислите, чувствата, желанията, силите, качествата и свойствата на разумните същества, които живеят на тази планета. Следователно, всички влияния, които приписваме на Венера като планета, всъщност са влияния на венериния свят, на неговия умствен, духовен и физически живот, проектирани върху човека.
Венера е известна още от най-дълбока древност като богиня на любовта, хубостта, щастието, изящните изкуства, честития брак, на майчинството, плодородието и малкото добро. Всичко, което е известно като щастие и постижение на Земята, попада под влиянието на Венера.
Както чрез Меркурий става зачеването, раждането, въплъщението, развитието или осъществяването на всички идеи и замисли, т. е. както чрез Меркурий се осъществяват всички умствени постижения и благополучия, така също всички чувства, желания, мечти, копнежи и сърдечни стремления се зачеват, раждат, развиват или осъществяват посредством влиянието на Венера, защото Венера управлява целокупния сърдечен живот, всички постижения и благополучия на сърцето.
Колкото е по-силен хармоничният аспект на Венера със Слънцето, толкова по-големи и по-сигурни са благоприятните условия и възможности за постигане и осъществяване на сърдечни мечти и копнежи на човека, когато Венера е в съвпад със Слънцето, колкото е по-силен аспектът, толкова по-големи и по-хармонични са влиянията на Венера върху човека и толкова повече и по-големи са венерините сили и качества, които такъв човек притежава.
Трябва да се знае и всякога да се помни, че когато Слънцето има хармонично съчетание с дадено светило, според силата на хармоничното съчетание, Слънцето възбужда дейността на това светило, което от своя страна упражнява влиянието си върху човека. Така съвпадът на Венера със Слънцето всякога дава на човека дарби и способности да разбира, изучава и прилага изящните изкуства. Успехите в областта на изкуството в този случай са сигурни.
Според силата на хармоничните аспекти между Слънцето и Венера съдим за силата на артистичните дарби и способности у човека, за любовта му към изкуството. Колкото е по-голяма хармонията между Слънцето и Венера, толкова повече приятели между хората на изкуството има такъв човек, толкова по-силно ще ги свързва с него и толкова по-благоприятни условия и възможности за напредък в областта на изкуството ще има той.
Изобщо, когато трябва да разглеждаме дарбите и способностите на човека за развитие и успех в полето на изящните изкуства, трябва да обърнем преди всичко внимание върху аспектите на Венера със Слънцето, а след това – дали са налице и аспекти на Венера с останалите добротворци, особено с Нептун.
Понеже Венера е богиня на красотата, а красотата е тяло и дреха на духа и душата, по силата на изявената от човека красота в която и да е област на живота ние можем да съдим за еволюцията, богатството и хармонията на неговия дух и неговата душа. Най-голямата красота в човешкия живот се въплъщава чрез Венера. Силата на хармонията между Слънцето и Венера определя широтата и силата на артистичните дарби и способности, чрез които човек ще въплъщава и ще изявява истината и доброто в изящните изкуства.
Венера дава предимно изпълнителни способности в областта на изящните изкуства и когато тя е вдъхновена от хармоничните слънчеви въздействия, тогава нейните изпълнителни способности са най-силни. Следователно, за артистичните дарби и способности, чрез които даден артист ще може да изпълнява, да изразява дадено изкуство, ще съдим по силата на слънчевата светлина, която Венера приема.
В мъжки хороскоп Венера определя силата и качествата на стремежите, чувствата и желанията, насочени към нежния пол. Колкото е по-голяма хармонията между Венера и Слънцето, толкова по-силни, по-чисти, по-красиви и по-трайни ще бъдат чувствата и желанията на мъжа, толкова по-високо естество ще има изборът му и толкова по-красиви, по-правилни, по-нравствени и по-хармонични ще бъдат отношенията му с нежния пол. На такъв човек може да се предскаже щастие в любовта и брака.
Силата и хармонията на Венера и Слънцето определят количеството и силата на радостите и щастието в любовта на такъв човек.
В женски хороскоп Венера управлява предимно привлекателността и трайността на чувствата, които жената поражда у мъжа. Колкото по-голяма е хармонията между Слънцето и Венера в женски хороскоп, толкова по-силни и повече са женствените и майчински качества у жената, толкова по-голямо е нейното хармонично въздействие върху мъжете с най-висша духовна култура.
Такава жена ще бъде обичана от множество високо издигнати мъже, които с обичта си ще ù дадат от своите умствени и духовни качества.
Колкото по-голяма е хармонията между Слънцето и Венера, толкова повече и по-силни са добродетелните качества, чрез които човек може да има хармонични отношения със себеподобните си и околната среда. А колкото по-хармонични са отношенията на човека с околната среда, толкова по-големи са неговите придобивки, радости и щастие. Изобщо, хармоничните венерини влияния са основата, почвата, в която се посяват, поникват и дават плодове всички добродетели. Колкото е по-голяма хармонията между Слънцето и Венера, толкова повече добродетели има човек, които се изразяват главно в характера и дейността на човека. Такъв човек е всякога дружелюбен, общителен, весел, любезен, услужлив, пожертвователен, състрадателен, обича чистотата и реда, особено що се отнася до облеклото и обстановката. Той е внимателен, нежен, миролюбив, кротък и затова всякога и навсякъде е обичан, драг, желан, очакван и търсен.
Когато Венера е в хармония със Слънцето, тя е най добрата учителка за придобиване на всички добродетели, благородни чувства и качества – почвата, на която никнат, разцъфтяват и дават плод всички дарби и способности. Това е Основен закон:
Щастието, което човек може да постигне на Земята, зависи от количеството и качеството на придобитите от човека венерини добродетели.
Когато човек придобие в сърцето си добродетелните качества, които се изработват от задружна хармонична дейност на Слънцето и Венера, той става любимо дете на ангелите от всички светове, те му изпращат непрестанно благословения и подаръци чрез най-хубави мисли, чувствата, чрез светлината, въздуха, красотата на Природата, чистата вода и най-хубавата храна, те благославят взаимната обич, която го свързва с човеците. Подаръците, които човек получава чрез хармоничното влияние на Слънцето и Венера вливат в него живот, здраве и радости.
От символа на Венера е ясно, че в нея висшите сили имат надмощие над силите на материята и че тези висши сили чрез сърцето организират, пречистват, преобразяват, оживотворяват и оползотворяват низшето във висше.
Човек, който има хармоничното влияние на Слънцето и Венера, е под непрестанното ръководство на висшите светове, вследствие на което се научава да подчинява и организира силите и качествата на своята низша природа и всичко в себе си да очиства и обновява.
Люде, които имат хармоничното влияние на Слънцето и Венера, всякога са възприематели, носители и сеятели с мисли, чувства, дела и слова на великите благословения на истината, любовта, мъдростта и красотата, изпращани от висшите светове.
Човек може съзнателно да образува връзки, да си създаде отношения и да има обмяна с венериния свят, т. е. съзнателно да възприема и се ползва от влиянията на този свят по умствен начин, като изучава изящните изкуства, по духовен начин – като преживява художествените творби и подражава на проявеното в тях добро или като общува с люде на изкуството и помага на тяхното творчество, по материален начин, когато употребява храни, които са под силното влияние на Венера или носи дрехи със цвета на Венера – тъмносини. Връзка със света на Венера той може да прави също като наблюдава нейния изгрев като вечерница и залеза ù като зорница.
Люде, които имат хармонично влияние на Слънцето и Венера в аспект, в минали животи са работили за придобиване на венерините добродетели и в последното си въплъщение жънат благата, които са посели. Хармонията между Слънцето и Венера в даден хороскоп показва, че в миналото такъв човек е работил най-много в областта на изящните изкуства, поради което в сегашния си живот притежава артистични дарби, качества и способности, организирано, любвеобилно и творчески проявяващо се сърце.
Слънцето в полуквадрат с Венера.
Тази е единствената дисхармония, която може да образува Слънцето с Венера; тя показва, че човек в минали животи се е занимавал с изкуство, но е сложил изкуството си в услуга на низши цели, използвал го е за удоволствия, продал е изкуството си за слава и облаги, похабил е дарбите си и е изопачил схващанията си за изкуството, послужил е с изкуството си не за да изрази проявите на красотата, а за да изрази проявите на лъжата, омразата и грозотата, като ги е издигал пакостно в добродетели, и пример за подражание, с една реч – вършил е престъпления с изкуството. Вследствие на недобросъвестност в изкуството и безпорядъчен живот такъв човек е изгубил добродетелите на Венера и е придобил много неестествени и грозни навици. Люде с такава дисхармония са без усет за красотата и реда, небрежни към чистотата и всичко друго, прекарват времето си в денгубство с компании и в противоестествени удоволствия и развлечения.
Люде с тази дисхармония са създатели на блудкавото оперетно и съвсем противоестествено цирково „изкуство“.
Аспекти на Слънцето с Марс.
Слънцето в тригон, 72° или секстил с Марс.
Марс е оттатък Земята и той я включва в своята орбита.
Марс е по-малък от Земята. Цветът на неговата светлина е червеникав. В еволюционно отношение като планета на нашата Слънчева система Марс стои на последно място. Всички други планети са по-напреднали в своето развитие от него.
От древността Марс е известен като Бог на войната, на всяка борба и на всяка груба физическа сила, като Бог на животните, изобразяван често от древните художници като Фаун39.
Венера е полярният принцип на Марс. Понеже Марс управлява животинското царство, а Венера човешкото, както животните са подчинени на човека и са управлявани от него, така също Марс е подчинен на Венера и управляван от нея. Както човек придобива от животните материали и ги оползотворява за себе си, така също Венера преработва и преобразява силите на Марс и ги прави ползотворни за човеците.
Марс снабдява човека с първични неорганизирани сили, които могат да се оползотворяват от човека, ако бъдат преработени, организирани и ръководени от някой добротворец, т. е. от Слънцето, Юпитер, Венера, Нептун или Уран.
Най-добрият организатор, преобразител и ръководител на силите, излъчвани от Марс, е Слънцето. Следователно, когато Марс получава хармонично съчетание от Слънцето, неговото влияние върху човека е хармонично и благотворно в много отношения, защото Слънцето може да преработи марсовите сили, които могат да бъдат използвани в умствено, духовно или физическо отношение.
Когато хармоничното съчетание между Слънцето и Марс влияе върху ума, тогава умът на човека е деятелен, продуктивен, деловит, неуморен, предприемчив и с изпълнителни способности.
Когато хармоничното влияние от аспект между Слънцето и Марс влияе върху духовната природа на човека, тогава човек е смел, решителен, храбър, неустрашим, рицар и кавалер, предан и верен в дружба и на дадена дума, дружелюбен, услужлив, пожертвувате лен, дисциплиниран, изпълнителен, послушен.
Когато хармоничното влияние между Слънцето и Марс се изразява върху физиката на човека, тогава такъв човек се отличава със силна конструкция, здрав организъм, силна мускулатура, с голяма работливост, издръжливост, ловкост, пъргавина, похватност.
В митологията и Илиада представители на марсов тип, хармонизиран от Слънцето, са Херкулес и Ахил.
Люде, които попадат под силното хармонично влияние на Слънцето и Марс, не се отличават с особено висока умствена и духовна култура. Те никъде не се проявяват в науката и изкуствата. Такива люде; обаче, всякога могат да бъдат първи там, в такива области, където на първо място трябва да се прояви храброст, смелост, предприемчивост и настойчивост, където трябва да се употреби главно мъжество, физическа сила, самообладание и издръжливост. Такива люде могат да бъдат първи като техници, изследователи на нови земи, организатори на физически предприятия, ръководители на строежи и пр.
Най-висшият тип представители на хармоничното влияние между Слънцето и Марс са зъболекарите, хирурзите, часовникарите, машинистите. Изобщо всички области на пионерството, физическото строителство, механиката, техниката, свързани с използване на метали, са полето на дейност на родените под преобладаващото слънчево-марсово хармонично влияние.
Колкото по-голяма е хармонията между Слънцето и Марс в даден хороскоп, толкова по-сигурно е, че съответното лице ще стане господар на своята низша природа и ще си образува добри навици, ще канализира и оползотвори своята умствена, духовна и физическа енергия.
Марс е представител на животните у човека, човек е микрокосмос и следователно съдържа животните у себе си и затова когато Слънцето и Марс са в хармония, човек е станал господар на животинската си природа, на низшето в себе си.
Люде с хармоничното влияние на Слънцето и Марс в аспект са енергични, порядъчни и почтени, изпълнителни, които напълно прилагат нещата, но се нуждаят от идейно ръководство и план, които трябва да получат от по-високо началство.
Слънцето в опозиция, съвпад, квадрат или полуквадрат с Марс.
Дисхармоничните съчетания между Слънцето и Марс създават типове, които в зависимост от дисхармоничното влияние, причиняват по-големи или по-малки разрушения във всички области на живота. Колкото е по-голяма дисхармонията между Марс и Слънцето, толкова по-голяма е борбата на висшето с низшето естество у човека. Люде с такива влияния се отличават с много отрицателни, разрушителни, противоестествени качества и прояви.
Те откриват нечистота, липса на съзнание за отговорност и дълг, трайна нетърпеливост, привързаност, припряност, непостоянство в идеи, мисли, чувства, стремежи, неустойчивост в обещанията, несправедливост към другите и нападателност. Възгледите на такива люде са материалистични. Те считат низшето за най-висша добродетел. Непокорни, недисциплинирани, неизпълнителни и недобросъвестни, те не са надеждни в никоя работа. Когато проявяват в работата амбиция или инат, те не се ръководят от съзнателност, добро чувство или висша идея, а следват своето низше честолюбие или тщеславие.
Люде с дисхармонично влияние на Слънцето и Марс считат за свой най-висш идеал да станат военни, защото само там могат да проявят своята физическа сила и своите груби наклонности и качества. Люде под дисхармоничното влияние на Слънцето и Марс, когато достигат висок военен пост, се прославят като големи военачалници. Наполеон е типичен представител на дисхармоничното влияние между Слънцето и Марс.
Люде с дисхармонично съчетание от Слънцето и Марс са нарушители на всякакъв порядък. Те са своенравни, следват своя низш импулс и непреодолими желания, не зачитат никакъв морал и никакви обичаи. Те по правило се стремят всякога към противоестествени удоволствия и всички видове спорт и дисхармонични изпитания на тялото са измислени от люде с дисхармонично влияние на Слънцето и Марс в аспект.
Когато в хороскопа на човек има дисхармония между Марс и Слънцето, всякога има опасност такъв човек да пострада от побой, от пиянство, преяждане, от авантюри и рисковани действия, от неумереност, необмисленост, избухливост и безразсъдство.
Такива люде са неприятни и отбягвани от обществото, крамолници или побойници. Със своя безразсъден, безреден и нечист живот те си причиняват много болести.
Дисхармоничните съчетания между Слънцето и Марс, в зависимост от силата на аспекта, показват количеството, силата и трайността на безпорядъка и нечистотата, които човек е внесъл в мислите, чувствата, желанията и делата си през минали животи.
Следователно, дисхармонията между Слънцето и Марс показва кармата на човека спрямо по-низшите светове, които оказват влияние върху него. Правилните връзки, правилните отношения и правилната обмяна на човека с животинското царство са отбелязани в хороскопа с хармонични съчетания между Слънцето и Марс, а неправилните – с дисхармонични аспекти.
Аспекти на Слънцето с Юпитер.
Слънцето в съвпад, тригон, паралел, съвпад в скоби, секстил, или квинтил с Юпитер.
Юпитер е най-голямата планета в Слънчевата система. Той е 1300 пъти по-голям от Земята и масата на всички планети от Слънчевата система общо е по-малка от масата на Юпитер.
От древността още Юпитер е известен с името „Великият добротворец“, големият благодетел, носителят на голямото щастие, на изобилието, в умствено, духовно и физическо отношение, на голямата слава и почести. Но Юпитер може да даде всички тези благословения на човека, само когато е в най-силно хармонично съчетание със Слънцето.
Според силата на хармонията между Слънцето и Юпитер, човек получава благословенията, дарбите, способностите и добродетелните качества от Юпитер. Хармонията между Слънцето и Юпитер всякога прави човека дълбоко религиозен, с философски схващания и разбирания, с вродено благородство, благоразумие, добродушие, добросърдечие, приветливост, дружелюбност, общителност, внимателност, щедрост, чистосърдечие, милосърдие, дава му високо съзнание за дълг и отговорност към Бога, Природата и човека, вярност и почит към традициите, законите и реда на обществото, желание за покровителстване на по-слабите, стремеж към обществена дейност и добротворство, любов към философията, религията, духовните науки и идеи, към всички духовни общества.
Люде, които в хороскопа си имат силно хармонично съчетание между Слънцето и Юпитер, непременно в живота си ще бъдат поставени на видни места, на отговорни длъжности и ще упражняват широко обществено влияние. Люде със силни хармонии между Слънцето и Юпитер стават най-големите преобразователи и основатели на разни философски системи, на религиозни течения и религиозни общества, биват най-големите и най-почитаните държавници, общественици, водачи на различни общества, с една реч – такива люде всякога заемат ръководните места във всички обществени среди.
Поради своята приветливост, добродушие и любвеобилност такива люде навсякъде са добре приети, всички ги обичат и навсякъде имат голям успех и бърз напредък. Човек с хармонични аспекти между Слънцето и Юпитер, чрез мислите, чувствата и цялата си духовна същност излъчва електромагнитни хармонични вълни, които носят разположение у околните и им действат благотворно.
Най-добрите философи, религиозни реформатори, свещеници, държавници и общественици са били люде, които са имали хармония между Слънцето и Юпитер. У такива люде най-силно и най-хармонично са развити семейните и обществените чувства. Те са много добросъвестни, справедливи и доброжелателни. По техен почини с тяхна материална подкрепа се изграждат благотворителни дружества, приюти, сиропиталища. Те на драга воля се включват във всички полезни обществени начинания. Любовта им към науката и изкуствата ги прави често благодетели на начинанията в тази област и меценати на артисти и таланти. Такива люде могат всякога да осъществяват своите идеи и замисли, своите желания и намерения, защото те имат много връзки с представители на ръководните кръгове, ползват се с уважението и обичта на високопоставените и силните на деня, поради което намират тяхната подкрепа във всичко. Те всякога притежават и значителни материални богатства, придобити със заслуги, а не чрез корист и лъжа. Между такива люде няма беден човек.
Добродетелите на таки ва люде отварят пътя за щастие и на другите и често тях ги смятат за талисмани, защото тяхното влизане в някой магазин, например, носи богата печалба през деня.
Тяхното влизане в известна среда установява хармония и разположение в нея. Тяхното включване и в най-затруднените начинания им осигурява бърз и неочакван прогрес (успех).
Накратко казано, люде с хармония между Слънцето и Юпитер всякога и навсякъде съзнателно и несъзнателно са носители и изявители с мислите, чувствата, словата и делата си на радости, успокоение, разположение, насърчение, утеха и щастие. Най-отличителното качество, което имат люде с хармония между Слънцето и Юпитер, е чувството им за достойнство. Те обичат твърде много благопочитането.
Слънцето в опозиция или квадрат с Юпитер.
При дисхармония между Слънцето и Юпитер влиянието на Юпитер не само не носи щастие, успехи и благословения на човека, но обратно – то може да причини много злочестини на човека.
Човек с дисхармония между Слънцето и Юпитер е като голям министър или управител, който е злоупотребил с властта и средствата, които са му били дадени, немарливо е гледал работата си, отдал се е на веселия и угощения, с което е станал причина за объркването на много обществени работи, изгубил е доверието на добрата част от обществото и си е спечелил много врагове.
Люде с дисхармония между Слънцето и Юпитер се отличават с множество отрицателни качества и навици, които им пречат да бъдат щастливи и да причиняват щастие на другите. Такива люде всякога се стремят към високи постове и служби, имат амбицията всякога да стоят на първо място, да ръководят, но поради непоследователността си и лошите си качества и навици не вдъхват доверие в обществените среди, не могат да спечелят благоразположението на високопоставените, поради което не успяват в замислите и начинанията си. Такива люде са честолюбиви, горделиви и надменни, грандомани и показни, живеят в лукс, блясък и изобилие, като харчат над средствата си и поддържат разкоша си чрез заеми. Търсят само достъп във висшите кръгове, стремят се да живеят в удоволствия, развлечения и в най-скъпите курорти, но за работа не ги бива. Това са лоши управници и общественици, които са причинявали най-големи бъркотии, защото тяхното издигане е било незаслужено и непочтено, а тяхната служба и техния живот са били във вреда на обществото. Такива люде са търтеи на човешкото общество.
Общо за Юпитер в аспект със Слънцето.
Юпитер показва какви са били връзките, отношенията и обмяната на човека с ангелския свят, който служи на истината.
Хармоничните съчетания на Юпитер със Слънцето показват до каква степен човек в миналите си животи е внесъл в ума си, сърцето и волята си Божествената истина, т. е. до каква степен човек е истинолюбив и е възприемател, носител и изявител с мислите си, чувствата, словото и делата си на истината на света.
Истината е носителка и изявителка на свободата, красотата и радостите. Следователно, колкото е по-голяма хармонията между Юпитер и Слънцето, толкова по-силни и хармонични са връзките на човека с Истината.
Юпитер е носител на големите благословения, на голямото изобилие в умствено, духовно и материално отношение. Според хармонията на Юпитер със Слънцето ще бъдат и благословенията на човека.
Юпитер има отношение към силите, качествата, възможностите на висшия ангелски разум у човека, наречен още творчески.
Той има отношение към условията и възможностите на неговото развитие и дейност, към постиженията на творческия разум изобщо, следователно в зависимост от хармонията между Юпитер и Слънцето ще бъде и по-силна или по-слаба проявата на висшия творчески разум на човека.
Юпитер има отношение към духовните сили в Природата, които управляват устройството на артериалната кръвоносна система и движението на артериалната кръв (Венера управлява движението на венозната). Следователно, хармонията на Слънцето и Юпитер определя правилното устройство и правилната дейност на артериалната кръвоносна система, а дисхармоничните аспекти – разстройство на артериалната система.
Хармонията на Юпитер и Слънцето показва, според силата на хармонията, до каква степен човек в минали животи се е ръководил от Божествената Истина и какви добрини е направил на човечеството с мисли, чувства и дела.
Дисхармонията между Юпитер и Слънцето свидетелства според силата на съчетанието, до каква степен в минали животи човек е нарушил законите на истината, до каква степен не е изпълнил волята Божия.
В Слънчевата система Слънцето уподобяваме на цар, а Юпитер на министър-председател.
От положението на Юпитер в хороскопа, както и от неговите аспекти с останалите светила, зависят съдбата и живота на човека. Трябва да се помни, че силите, качествата, възможностите, стремежите, условията, които Юпитер дава на човека, са точно противоположни на онези, които дава Сатурн.
Колкото е по-силна хармонията между Юпитер и Слънцето, толкова е по-силен стремежът на човека да се свързва с ангелския свят, т. е. такъв човек всякога има подтика да се моли и да прави добро, защото ангелите се грижат главно да научат човека как да се моли на Бога и на висшите същества и как да прави добро. Следователно, според силата на хармонията между Юпитер и Слънцето, човек ще има светлината и знанието как и кога да се моли и как, кога и на кого да прави добро.
Аспекти на Слънцето със Сатурн.
Слънцето в тригон, квинтил или секстил със Сатурн.
Сатурн е главен управител на Земята, на материята изобщо, на неорганизираните сили, на всички низши светове, които са под човека. Той е господар на минералното царство.
В човешкия организъм Сатурн управлява устройството на костната система и черния дроб. Сатурн има отношение към всички видове ограничения и лишения в умствения, духовния и материалния живот на човека.
Следователно, чрез влиянието на Сатурн идват най-големите изпитания, които или ще издигнат човека до степен на гений, или ще станат причина той да слезе до бездната на безлюбието, мрака и безизходността.
Когато Сатурн е в хармония със Слънцето, човек придобива онази разумност, онези схващания и разбирания, които могат напълно да осмислят човешкия живот на Земята. Човек с хармония между Слънцето и Сатурн можем да уподобим на оногова, за когото Христос казва, че е съградил дома си върху камък и при всички видове изпитания той ще устои. Характерът на такъв човек е устойчив. Той се поучава от всички изпитания и ги превръща на вътрешна сила, в духовно богатство – за него злото се превръща в добро, горчивината в радост, бедността в богатство.
Хармонията между Слънцето и Сатурн, според своята сила, показва до каква степен е организирана човешката воля, до каква степен са развити, устойчиви и проявяващи се изпълнителните дарби и способности на човешкия ум. Сатурн има отношение главно към принципа на Правдата, затова колкото по-голяма е хармонията между Слънцето и Сатурн, толкова по-справедлив е такъв човек във всичките си мисли, чувства и действия. Такъв човек вижда най-напред собствените си грешки и пръв сам се съди.
При несполуки той също търси преди всичко вината у себе си и се стреми да поправи грешките си. Главните отличителни качества на човек с хармония между Слънцето и Сатурн са следните: постоянство, устойчивост, търпеливост, справедливост, точност, изпълнителност, системност, последователност, такт, измереност, предвидливост, дипломатичност, достойнство, безукорна честност, вярност в обещания, задълбоченост, съсредоточеност, сериозност, изключителна работливост, издръжливост, себеконтрол, ученолюбив, голяма настойчивост, критичност, причинно мислене и изследване, методичност, памет, широк познавателен обхват, философски ум, недопускане критика и слабости, организаторски и ръководен талант, поема най-тежки и отговорни служби, скромност в обзавеждане, облекло и прехрана, пестеливост, строгост, но справедливост. С една дума, това е образец на идеален началник на много отговорна служба и на скромен и безупречен човек, работлив, точен, изправен, честен, почтен, изпълнителен, амбициозен.
Слънцето в опозиция, съвпад, квадрат със Сатурн.
Това са най-лошите аспекти, които могат да се случат в хороскопа на даден човек. Дисхармонията между Сатурн и Слънцето е съдбоносна във всяко отношение. За да се получи такава дисхармония, в миналото човек е извършил множество големи пакости, които не са грешки, а престъпления. Всяка дисхармония между Слънцето и Сатурн, според своята сила, показва количеството и размера на престъпленията, които човек е извършил. Дисхармонията между Сатурн и Слънцето показва, че такъв човек съзнателно е нарушавал волята Божия и съзнателно е изопачавал Божиите закони при тяхното приложение, съзнателно е внасял заблуждения в съзнанията на човеците. Такъв човек се е проявявал като диктатор и жесток управник, който е причинявал в минали животи нещастия на човеците.
Дисхармонията между Слънцето и Сатурн е най-тежката карма, която човек е спечелил. В зависимост от силата на такава дисхармония, човек ще бъде подложен на влияние на всички отрицателни и изопачени идеи, мисли, чувства, желания и действия, каквито сам е родил в миналото си.
Най-силно и най-пагубно е влиянието на тези дисхармонии до 30 годишна възраст. Люде с тези дисхармонии се отличават със следните по-важни отрицателни качества: често съмнение, недоверие, подозрителност, мнителност, ревнивост, болезнено честолюбие, обидчивост, дълготрайна сръдливост, злопаметност, отмъстителност, раздразнителност, себенадценяване или себеподценяване, саможивност, необщителност, страхливост, нерешителност, материалистически убеждения и прояви, скъперничество.
Родените с тези дисхармонии са създатели на всички материалистически учения и философии. Най-всестранно е обрисуван типа на родения под дисхармоничното съчетание на Сатурн и Слънцето от Достоевски в лицето на великия инквизитор от „Братя Карамазови“.
Люде с дисхармония между Слънцето и Сатурн в живота си всякога биват подлагани на твърде големи изпитания, ограничения, лишения. Тях почти никой не ги обича, защото те никога не са били носители и изявители на Любовта. Те не притежават качества, с които може да се извика любов у другите.
Дисхармонията между Слънцето и Сатурн често създава най-нещастни типове. Такива люде всякога и във всичко виждат черната страна. У себеподобните си те виждат само грешките и слабостите, във всичко са склонни да съдят другите. От този тип люде са най-известните със своята неумолимост прокурори, които със своята дейност още повече утежняват кармата си за в бъдеще.
Люде с такава дисхармония всякога и във всичко са недоволни. Тям се струва, че все другите около тях грешат, че все те им пречат да бъдат щастливи. Те подозират целия свят и никога не виждат вината у себе си.
Дисхармонията между Слънцето и Сатурн, според нейната сила, свидетелства, че у такива люде, много органи са неправилно развити и неправилно действат, но винаги у тях черният дроб е свит (малък) и недоразвит. При такъв черен дроб човек винаги изпитва неразположение и винаги се чувства нещастен.
Общо за съчетанията между Слънцето и Сатурн.
Колкото е по-силна хармонията между Слънцето и Сатурн, толкова повече нейният притежател в минали животи се е ръководил в мислите, чувствата, словата и делата си от Божествената правда и е спазвал нейните закони. Отношенията на такъв човек със себеподобните са били праведни, както са били праведни и отношенията му към Земята и Природата изобщо.
При хармония на Слънцето и Сатурн всички сили на тялото са добре уравновесени, всички органи и системи са здрави, тялото има голяма устойчивост и човек е здрав, работлив и издръжлив. Такива люде правилно възприемат, чувстват и оползотворяват всички сили и блага, които ражда Земята, т. е. силите, които Земята е възприела от Слънцето и ги е преработила и пригодила за човешкото тяло. Затова устойчивостта на тези люде, и на най-неблагоприятните външни условия, е изключителна.
При дисхармония между Слънцето и Сатурн, според нейната сила, имаме точно обратните на гореказаните резултати. Колкото е по-голяма дисхармонията между Слънцето и Сатурн, толкова е по-голяма умствената, духовната и физическата тъмнина, в която е потопен такъв човек. Понеже тъмнината е носител на най-големите ограничения и на най-голямото еднообразие, животът на такива люде се отличава главно с ограниченост и еднообразие във всяко отношение.
Аспекти на Слънцето с Уран.
Слънцето в съвпад, паралел, съвпад в скоби, тригон, квинтил или свкстил с Уран.
Уран символизира ангелската мъдрост, чрез която работят херувимите. Следователно съчетанията между Уран и Слънцето ще ни покажат какви са връзките, отношенията и обмяната на човека с ангелския свят на мъдростта. В противовес на Сатурн, който чрез тъмнината създава най-голямото еднообразие и ограничения, Уран чрез светлината на мъдростта създава най-голямо разнообразие, най-голяма широта, най-голяма самобитност и най-силно изразена индивидуалност в умствено, духовно и физическо отношение.
Древният мит, според който Уран е баща на всички богове и създател на Небето и Земята, иска да каже, че когато Слънцето и Уран са в хармония, те създават най-великите идеи, най-великите замисли, които носят на човечеството, най-големите благословения за умствено, духовно и физическо развитие.
Под хармоничното влияние на Слънцето в съчетание с Уран са се родили и са се проявили всички гении от всички области на човешката дейност, всички светии, всички пророци, всички мъдреци, всички велики учители, които са били носители, изявители и служители на Божествената любов, мъдрост и истина, затова именно легендата казва, че Уран е баща на всички богове.
Колкото по-силна е хармонията между Слънцето и Уран в хороскопа на някой човек, толкова по-правилно е устроена и развита главната му нервна система, и по-правилно и по-пълно такъв човек възприема жизнедателното електричество от Природата, от което електричество се произвежда умствената му и духовна светлина и се създават благоприятни условия за умственото и духовно развитие и прояви.
Силата на хармонията между Слънцето и Уран определя възможностите на човека за постижения във всички области на окултната наука, защото Уран е създател на окултната наука.
Не може човек да стане астролог и да разбира правилно Астрологията, без да има в хороскопа си хармоничното влияние на Слънцето и Уран. Степента на хармонията между Слънцето и Уран обуславя възможностите и условията за развитие и проява на ясновидски дарби и способности у човека. Силата на тази хармония определя любовта му към Бога, ревността му за служба на Бога и човешкия напредък, любовта му към окултното познание.
Под силна хармония между Слънцето и Уран се раждат и проявяват велики люде със силно подчертана индивидуалност, с изключителни творчески и откривателски способности, с прометеевски дух и прояви. Прометей от древността е типът на ураново-слънчевата хармония.
Хармонията между Слънцето и Уран може да се прояви съзнателно, целесъобразно, разумно и ползотворно след 30-та годишна възраст, когато Слънцето започва да влияе върху духовната същност, живота и съдбата на човека. До тридесетгодишна възраст урановото влияние се изразява главно в своеобразни прояви.
При сегашното развитие на човека най-силните и най-благодатните прояви на човека могат да се получат само от хармоничното съчетание на Слънцето и Уран. Само посредством хармонията на Слънцето с Уран висшият разум на човека придобива вечната и всепроникваща светлина, както и творческите сили на вечната небесна премъдрост, която дава истински знания за същността на небето и Земята, за разумните и целесъобразни връзки и отношения между небесните и земните светове. Хармоничното съчетание между Слънцето и Уран има отношение към правилното устройство, развитие и дейност на горната, коронната част на гладния мозък, където са разположени най-висшите творчески дарби и способности, чрез които човек възприема, усвоява, проявява и оползотворява висшите идеи, замисли, благословения, идващи от света на Мъдростта.
Силата на хармоничното съчетание между Слънцето и Уран в хороскопа на даден човек определя количеството и силата на неговите творчески дарби и способности.
Всички велики произведения, проникновения, откровения, изобретения, вдъхновения, идеи, замисли и постижения в областта на философията, изкуството, науката и електротехниката са родени в умовете на лица, които имат в хороскопа си хармонично влияние на Слънце в съчетание с Уран. Основателите, ръководителите и добрите ученици на окултните школи, особено добрите астролози, са родени под същата благотворна връзка на Слънцето с Уран.
Накратко казано, люде с хармоничното съчетание на Слънцето с Уран, в зависимост от силата на това съчетание, съзнателно или несъзнателно, в по-голям или по-малък размер извършват Прометеевска работа и Прометеевски подвизи.
Слънцето в опозиция, квадрат или полуквадрат с Уран.
Дисхармонията между Слънцето и Уран е свидетелство, че отклоненията, прегрешенията, престъпленията, нарушенията изобщо, които човек е извършил с мисли, чувства, желания, слова и дела спрямо Божествените закони, в зависимост от техните размери, са дали по-малка или по-голяма неправилност в устройството, развитието и дейността на главния мозък, където са разположени висшите творчески дарби и способности на човека.
Този резултат човек сам си е причинил в минали животи посредством изопачените идеи и мисли, на които той съзнателно е ставал проводник. Количеството и силата на нарушенията, които човек е извършил спрямо Божествените и природни закони определят и силата на дисхармонията между Уран и Слънцето.
Дисхармонията между Уран и Слънцето показва, че човек е бил в окултни школи, придобил е много знания в областта на окултните науки, заемал е висши постове в обществото и държавата и като окултен ученик или като държавник е направил сериозни нарушения, т. е. нарушавал е окултната мъдрост, злоупотребил е с окултното познание или с властта. Люде със силна дисхармония между Слънцето и Уран са най-големите диктатори, реформатори с насилие и лъжа, които се стремят да станат властители на света, които не признават никаква сила и никаква разумност над себе си. Такива люде именно причиняват най-големите разрушения и най-големите нещастия на света.
Дисхармонията на Слънцето с Уран в хороскопа на човека показва, че такъв човек, особено на младини, е склонен към всевъзможни грандиозно-фантастични и чудати увлечения и мечтания.
Общо за хармоничните и дисхармоничните съчетания на Уран със Слънцето.
Както влиянието на хармоничните, така и влиянието на дисхармоничните съчетания между Слънцето и Уран не може да бъдат проявени от човека напълно преди 30-годишна възраст. Това е така, защото силите, качествата, дарбите и способностите, принадлежащи на Уран, могат да бъдат поставени напълно в дейност от Слънцето, а влиянието на Слънцето върху човека започва след тридесетгодишна възраст.
Аспекти на Слънцето с Нептун.
Слънцето в съвпад, паралел, тригон, съвпад в скоби, 72 ° или секстил е Нептун.
Това са хармоничните съчетания между Слънцето и Нептун.
Нептун е най-висшият добротворец от ангелския свят, той представя най-висшата йерархия на ангелите-серафимите.
Серафимите са братя, които са носители, изявители и служители на Божествената любов. Своите благословения и благотворни влияния те изпращат на човечеството чрез света или обитателите на Нептун. Всички същества, които имат за най-висш идеал да бъдат служители на Божествената любов са под хармоничното влияние на Нептун и Слънцето.
В митологията Нептун е известен като Бог на океаните и моретата и на всички същества, които живеят в тях. Но като вземем предвид алегоричния език на мистическата мъдрост, използвана от мъдреците в цялата окултна симвология, това означава, че Нептун и нептуновият свят са проводници на Божествената любов, защото водата е представител на Любовта на Земята, т. е. тя е изобщо емблема на Божествената Любов. А тъй като океаните и моретата съдържат най-много вода, в тях се съдържат най-много жизнедателни сили на любовта. Нептун, бог на моретата и океаните, е проводник на най-много сили, качества и свойства на Божествената любов.
Хармонията между Слънцето и Нептун в даден хороскоп, в зависимост от нейната сила, показва, че такъв човек има множество приятели от нептуновия свят, т. е. от носителите и служителите на Божествената любов. Под такава хармония явно е, че човек ще има най-много благоприятни възможности и условия за развитие и напредък в духовно отношение.
Люде с хармония между Слънцето и Нептун в хороскопа си, според силата на тази хармония, ще имат хармонични връзки, отношения и обмяна с Божествения свят на Любовта. Хармоничното влияние на Слънцето и Нептун в ъгловръзка създава най-вдъхновените творци и служители в областта на изящните изкуства.
Всички гениални творби на изкуството, които се отличават с най-голяма красота, духовност, дълбочина и с висша идейност, въобще всичко прекрасно и идейно, и образцово, което е рожба на душата, е родено от люде, които са под благотворното влияние на Слънцето и Нептун. Духовната романтика и духовния лиризъм са плод на артисти, родени под силното слънчево-нептуново влияние.
Най-важните, основните отличителни качества на люде, родени под силното слънчево-нептуново влияние, са: общочовешка мечтателност за щастието на всички човеци, наричана утопизъм, блян за хармония, братско единомислие и чист и възвишен живот между човеците, духовна романтика, почиваща върху принципа на Божествената любов, която е основата на техния живот. В постигането на висшите и общочовешки цели те изключват напълно всяко насилие и всяка лъжа. С мислите, чувствата, словата и делата си те са всякога носители, изявители и служители на най-висшите, най-напредничави, най-човечни, най-духовни и най-изтънчени общочовешки идеи. Най-великият представител на хармоничното слънчево-нептуново влияние до днес между човеците е Христос.
Израз на това влияние са идеите, и схващанията, и разбиранията на философията на Вл. Соловьов и писателите Толстой и Достоевски.
В областта на музиката под същото влияние са Чайковски, Шуберт, Менделсон.
Хармонията между Слънцето и Нептун показва, в зависимост от нейната сила, че такъв човек в минали животи е бивал в окултни школи ученик и е изучавал и прилагал принципите и законите на Божествената Любов.
По силата на хармонията между Слънцето и Нептун в даден хороскоп можем да съдим до каква степен правилно са устроени и развити централните мозъчни органи в предна горна част на главата, където са разположени най-висшите дарби и способности, чрез които човек може да възприема, разбира и оползотворява силите и благословенията, идващи от най-висшия свят на Божествената Любов.
Люде с хармоничното влияние на Слънцето и Нептун, е зависимост от силата на хармонията, се проявяват като творци в областта на изящните изкуства. Нептуновото влияние се смята като втора октава на Венера, затова именно при хармония между Слънцето и Венера се раждат най-добрите изпълнители е областта на изкуствата, а при хармония между Слънцето и Нептун се раждат най-значителните и най-вдъхновени творци. Когато се случи някой да има в хороскопа си хармонични съчетания на Слънцето с Венера и Нептун и на Венера с Нептун, тогава артистът може да бъде едновременно и голям творец, и голям изпълнител. В такъв случай артистичните дарби, способности и качества са най-силно и всестранно развити.
Измежду людете, родени под хармоничното влияние на Слънцето и Нептун, се срещат големи и вдъхновени ясновидци, каквито са библейските пророци. Те предсказват чрез пророческо изстъпление или излъчване във високото поле. Чрез ясновидски пророчески видения те виждат във величави образни обобщения събитията, предстоящи да настъпят през следващите хилядолетия и епохи.
Такива са били пророк Исая и апостол Йоан. Пророк Данаил също спада към пророците – съновидци и сънотълкуватели, което свидетелства, че също се намира под хармоничното слънчево-нептуново влияние.
Хармоничното влияние на Слънцето и Нептун в хороскопа на дадено лице може да се прояви в пълнота, само при условие, ако този човек има в хороскопа си силно и хармонично аспектиран Меркурий или Юпитер. Това е така, защото Божествената любов, на която е носител Нептун, може да бъде възприемана, разбирана и изявявана само от разумни човеци, а разумността се проявява чрез Меркурий и Юпитер. Първият, господар на низшия разум, вторият – на висшия разум.
Люде, родени под силното благотворно влияние на Слънцето и Нептун, се отличават с много силна вяра, имат всякога дълбока потребност и желание да се молят. За такива люде се казва, че имат молитвен дух. Такива люде повече или по-малко притежават дарби като телепатия, психометрия и пр.
Общо казано, хармоничните влияния на Слънцето и Нептун създават люде, които са най-напреднали, най-извисени в духовно отношение. Това са человеци – представители на Божествената любов на Земята.
Слънцето в опозиция, квадрат или полуквадрат с Нептун.
Всякога трябва да се има предвид, че всяко нещо има две страни. Когато човек работи навреме, на място и по разумен начин с нещата, той си създава щастие. Обратно, когато човек работи не навреме и не наместо и по неразумен начин, той си създава нещастие.
Следователно, ако дисхармонията между Слънцето и Нептун е в хороскопа на високо издигнат, разумен и добър човек, тогава тя не само, че няма да донесе нещастие, но обратно – може да донесе голямо щастие. Ако, обаче, дисхармонията на Слънцето с Нептун се намира в хороскоп на неразумен човек, лишен от висш идеал в живота си, тогава този аспект носи голямо нещастие.
Дисхармонията между Слънцето и Нептун при неразумните люде обикновено може да причини всякакви умствени и душевни разстроиства и подлудявания. Изобщо тя носи силни душевни смущения, хаотични душевни състояния, загадъчни и неопределени нарушения в душевния живот.
Под дисхармоничното влияние на Слънцето и Нептун се раждат всички люде, които в минали животи са внасяли заблуждения и аномалии в областта на изящните изкуства, в които няма никаква проява на красотата, доброто и истината. Към тази група спадат всевъзможните: кубисти, футуристи, акмеисти, имажинисти и пр.
Дисхармонията между Слънцето и Нептун е свидетелство, че в минали животи такива люде са били ученици в окултни школи, но са направили множество нарушения на законите на Божествената любов, не са я прилагали правилно и с чистотата, допуснали са груби нарушения, поради което са натрупали голяма карма спрямо Божествената любов.
Ето защо всички тези лица нямат правилна връзка, правилни отношения и правилна обмяна със света на Божествената любов.
Те не могат да възприемат благословенията на Божествената любов и не могат да създават нищо красиво в живота. Техният живот от начало до край минава като кошмарен сън, без определена цел и без ръководно начало.
Влиянието на хармоничен Нептун със Слънцето може да бъде чувствано само от високо напреднали в духовно отношение люде и то след тридесетгодишна възраст, като в такъв случай възприемането на това влияние продължава до края на човешкия живот.
Нептуновите влияния са от най-висше естество и се възприемат от човека, когато в него се развие висшият духовен разум, това става между 28 и 35 годишна възраст. Колкото по-голяма е хармонията между Нептун и Слънцето, толкова по-големи са дарбите и способностите на такъв човек, между които най-големи са интуицията, благоговението пред Бога и величието на неговите прояви в Природата, вдъхновението пред хубостта и разумността й, както и пред величието на човешката душа, също така и бленуването за хармоничен и чист човешки живот.
Хармонията между Слънцето и Нептун създава пророци музиканти и пророци – поети.
Аспекти на Слънцето с Плутон.
Слънцето в тригон, 72° или секстил с Плутон.
Плутон има отношение към подземното царство, т. е. към света, затворен в центъра и дълбоко в Земята, към най-непокорните и бунтовни духове, към така наречените паднали ангели, които съставят царството на ада. Следователно, по съчетанието и месторазположението на Плутон в хороскопа на даден човек се познава, какви са неговите връзки, отношения и неговата обмяна с жителите на подземното царство. Плутоновите поданици работят в подземното царство и приготовляват материали, които се възприемат от корените на растенията и се изпращат във вид на сокове в клоните, листата и плодовете. Следователно, колкото по-силна е хармонията между Слънцето и Плутон, толкова повече съответният човек е обработвал по-разумно и по-продължително Земята, грижил се е за растенията и благоразумно е оползотворил плутоновите влияния. Само посредством обработването на растенията и Земята човек може да има хармонични отношения с плутоновото царство.
Влиянието на Плутон върху човеците е още твърде голямо и за това те са принудени да обработват Земята и да отглеждат растения. Добрите земеделци и градинари имат хармонично влияние между Плутон и Слънцето. Люде с това влияние обичат градинарството и земеделието. Всички велики учители, всички светии, пророци и мъдреци са препоръчвали на човеците да се придържат към обработване на Земята и отглеждане на растенията, за да имат правилна връзка и обмяна с плутоновия свят и да бъдат здрави.
Учителят казва: „И цар да е човек, пак е потребно макар и по един час на ден през пролетта да копае Земята, ако иска и със златна лопата. Само тогава човек ще бъде здрав, енергичен, бодър и радостен40.“
Плутон е господар на гномите, пазители на подземното богатство, затова колкото е по-силна хармонията между Плутон и Слънцето в хороскопа на даден човек, толкова по-големи са възможностите и условията на този човек да се ползва от благата на Земята и да придобива от нея богатства.
Колкото е по-голяма хармонията между Плутон и Слънцето, толкова по-лесно и по-добре човек може да се справя с противоречията, с най-лошите мисли, настроения и желания, произтичащи от неорганизираните вътрешно човешки маси, наричани тълпи, защото тези нискостоящи човеци попадат под дисхармоничното влияние на Плутон.
Всички дисхармонични състояния на човека, на които произхода той не знае, идват от плутоновия свят.
Освобождаването от тези дисхармонични състояния става само като работи човек със Земята и растенията. В човешкия организъм плутоновите влияния имат отношение към тънките черва и апендикса. При хармония между Плутон и Слънцето тези органи са правилно устроени, правилно са се развивали и правилно действат.
Обратно, дисхармонията между Слънцето и Плутон има точно обратно значение за развитието, устройството и работата на тези органи и причинява простуди и болести в тях.
Плутон има отношение към шестия астрологически дом, който показва как човек се отнася с подчинените си, т.е. с всички части на тялото си, които му са подчинени: с каква храна ги храни, с какво облекло ги запазва, каква хигиена спазва.
Затова хармонията между Слънцето и Плутон говори, че такъв човек има добро отношение към тялото си изобщо, приема разумно добра храна, облича се здравословно и поддържа хигиената на тялото си, поради което здравето на такъв човек е винаги добро.
Обратното може да се каже при случай, когато Слънцето и Плутон са в дисхармоничен аспект. Изобщо, хармонията между Плутон и Слънцето показва, че такъв човек по отношение на тялото, храната и облеклото си спазва добре законите на Божествената Любов, Мъдрост и Истина.
За люде с хармония между Слънцето и Плутон може да са каже, че са готови да изпълнят волята Божия, да побеждават злото с доброто, т. е. посредством Слънчевите сили да организират качествата на плутоновия свят:
Саламандри – духове на огъня.
Силфи или феи – духове съзидатели и разпространители въздуха.
Нимфи или Ундини – майки на изворите и земните води.
Гноми – духове – пазители на подземните богатства.
Слънцето в съвпад, паралел, съвпад в скоби, опозиция или квадрат с Плутон.
Людете с дисхармония между Слънцето и Плутон са нарушили Божествения закон и нямат правилни отношения към Земята, растенията и тялото си изобщо. Такива люде отбягват да обработват Земята, не обичат физическия труд, не подбират качествена храна, отличават се с голяма лакомия и са склонни към употреба на неестествена храна и питиета. Такива люде са създали месоядството, приготовлението и употребата на спиртни питиета, на упоителни средства, с които те постоянно рушат организма си. Най-големите жестокости, всички видове войни и революции в човешкия живот се подготвят и устройват от люде с дисхармонично съчетание на Слънцето с Плутон. Колкото по-голяма е дисхармонията между Слънцето и Плутон, толкова по-големи са вероятностите такъв човек да бъде носител, изявител и служител на най-пакостните и разрушителни плутонови влияния. Колкото по-голяма е дисхармонията между Слънцето и Плутон в даден хороскоп, толкова по-големи са низшите склонности у такъв човек, поради което той винаги е готов на всякакви безнравствени деяния, на всякакви престъпления и е податлив към влиянията на най-низшите мисли, чувства и желания.
Такива люде не признават никакъв Бог, потъпкват всякаква нравственост, не зачитат никакъв ред и законност в живота.
Те се ръководят само от своите низши инстинкти и желания, от жаждата за удоволствия, от ненасита за богатства и да упражняват своето господство и власт, като не признават права на другите и тиранизират всички.
Понеже Слънцето е представител на Бога и чрез него човек получава всички Божествени благословения, а Плутон е представител на ада и чрез него идват най-големите злочестини в света, затова когато Слънцето и Плутон са в хармония, човек е подчинил своя ад на Божественото начало и всяко зло в живота на такъв човек се преобръща на добро.
Обратното става при дисхармония между Слънцето и Плутон, когато отрицателните сили на Плутон имат стихийна пълновластна проява. Изобщо, дисхармонията между Слънцето и Плутон дава път на най-демоничното, най-разрушителното, най-непреклонното и най-садистичното в света.
Обобщение за съчетанията на Слънцето с всички светила.
Слънцето.
Слънцето е представител на Бога в Слънчевата система и в хороскопа на всеки човек. Следователно, по съчетанията на Слънцето с останалите светила, узнаваме чрез кои дарби, способности и добродетели човек получава най-висшите благословения от Слънцето, т. е. от Бога, защото чрез Слънцето действат Божествената Любов, Мъдрост и Истина. Чрез Слънцето човек получава живота, всички сили и всички блага, затова светилата, които имат най-силни хармонични съчетания със Слънцето, са най-добрите възприематели на Слънчевите благословения.
Обратно, светилата, които са в дисхармония със Слънцето, не са добри проводници на Слънчевите благословения.
Луната.
Луната е представител на човешката душа и човешката личност. Чрез Луната човек може да получи най-много сили и благословения, когато тя е в хармония със Слънцето.
Тогава Луната е най-добрият възприемател, тел и оползотворител на Слънчевата светлина, на Слънчевите сили, качества и свойства. Когато в хороскопа Луната е в хармония със Слънцето, това показва, че в минали животи такъв човек е служил на Божествената Любов, Мъдрост и Истина с ума, сърцето и волята си. Когато Луната е в дисхармония със Слънцето, това свидетелства, че в минали животи такъв човек е нарушавал законите на Божествената Любов, Мъдрост и Истина с ума, сърцето и волята си, поради което в настоящия си живот той не може да възприема много Божествени сили и благословения. Когато няма никакво съчетание със Слънцето и Луната, това означава, че такъв човек още не е започнал да работи съзнателно за придобиване на Божествени сили и благословения.
Меркурий.
Меркурий е представител на природния, материалния, човешкия ум, чрез който се осъществяват всички материални дейности и се постигат всички неща от материално естество. Когато Меркурий е в хармония със Слънцето, в зависимост от нейната сила, умът придобива силите, качествата и свойствата на Слънчевата светлина, чрез която умът на човека постига най-много и най-важни неща. Такъв ум има всички възможности и условия за работа, развитие и добротворство, защото Слънчевата светлина му дава своите творчески сили.
Хармонията между Меркурий и Слънцето показва силата и трайността на мислите, които човек е посвещавал на Бога и отправял към него. Хармонията между Меркурий и Слънцето показва също доколко човек е разбрал с ума си Божествената Любов, Мъдрост и Истина, и доколко се ръководи от тях в живота си. Хармонията между Меркурий и Слънцето говори за количеството и качеството на Божествените семена, които са посети в човешкия ум.
Накратко казано, съчетанието на Меркурий със Слънцето показва каква връзка, какви отношения и каква обмяна има човек чрез ума си с Бога и Божествения свят. Когато Меркурий няма никакви съчетания със Слънцето, това означава, че такъв човек още не е правил никакви усилия да се свърже мислено с Бога, не се интересува за Бога и за Божествения свят, поради което умът на такъв човек не може да възприема с мисълта си Божествените сили и благословения. Такъв ум лесно изпада в противоречия, заблуждения и безпомощност и при най-малките изпитания, защото не получава ръководната светлина на Слънцето, не притежава нейните сили и качества.
Венера.
Венера е представителка на човешкото сърце и на любовта, която човек може да възприема, разбира, усвоява и проявява.
Следователно, колкото по-силна е хармонията между Слънцето и Венера, толкова повече ще бъдат Слънчевите сили, качества и свойства в любовта на човека. Най-висшите добродетели, върху които израстват, развиват се и дават плодове висшите дарби и способности, се обработват от Венера, когато тя получава благотворна светлина от Слънцето.
Хармонията между Венера и Слънцето свидетелства, че такъв човек в минали животи е принесъл на Бога много жертви от своето сърце, правил е много добрини за Бога, в името на Божията Любов, Мъдрост и Истина. Колкото е по-голяма хармонията между Слънцето и Венера, толкова повече са възможностите и условията за придобиване на Божествени сили и качества, за хармонизиране на човешките чувства, за обработване на най-висшите добродетели и за постигане на щастие и радости чрез любовта.
Според хармонията между Слънцето и Венера, Слънцето надарява човека с дарби и способности да изучава, разбира и разработва изящните изкуства. Според силата на хармонията между Слънцето и Венера, човек е носител, изявител и служител на Божествената любов с чувствата, желанията и делата си.
Когато Венера е в дисхармония със Слънцето, а тя образува най-малката дисхармония с него – полуквадрат, това показва, че в минали животи човек е направил прегрешения по отношение на любовта, поради което в настоящия си живот такъв човек ще бъде лишен от щастието и радостите, които дава любовта.
Хармонията между Венера и Слънцето показва, че такъв човек може да си създава хармонични връзки и отношения с другите човеци и да печели радости, и да има полза от тях.
Дисхармонията между Слънцето и Венера показва, че такъв човек е изгубил качествата, условията и възможностите да си създава хармонични връзки и да поддържа хармонични отношения.
Липсата на всякакви съчетания между Слънцето и Венера показва, че такъв човек още не е запознат със силите, качествата и проявите на Божествената любов.
Накратко казано, чрез Венера идват най-големите радости и най-голямото щастие чрез любовта. Затова, когато Венера е осветена със силна хармония от Слънцето, това прави постижимо всяко щастие.
Марс.
Марс е представител на животинския свят, на всички сили. качества, свойства и прояви, които човек получава от животинския свят.
Общо казано, представя низшата природа у човека.
Затова, когато Марс е в хармония със Слънцето, в зависимост от силата на аспекта, това означава, че човек вече е успял да подчини своята низша природа на Божественото у себе си. В такъв случай марсовите сили, качества и свойства биват пречиствани, преобразявани и оползотворявани от висшето естество на човека.
Според хармонията между Марс и Слънцето може да се съди до каква степен човек е станал господар и ръководител на животинските сили, качества и свойства у себе си.
Когато Марс е в дисхармония със Слънцето, това показва, че такъв човек е станал роб и е податлив на влиянията на животинските сили, качества и свойства. Според своята сила, дисхармонията между Слънцето и Марс показва нечистотата и безпорядъка, които човек е снесъл или допуснал в мислите, чувствата, словата и делата си в минали животи.
Когато няма никаква връзка между Слънцето и Марс, това показва, че такъв човек не разграничава в себе си проявите на животинското и Божественото, защото още не е бил подлаган на изпитания и изкушения, т. е. животинските сили, качества и свойства у такъв човек още са във вид на семена, които не са посети и не са имали възможност да се развиват.
Юпитер.
Юпитер е представител на ангелския свят у човека, на ангелския творчески разум, на ангелските сили, качества, свойства, прояви, условия и възможности у човека, на връзките и отношенията на човека с ангелските светове.
Когато Юпитер е в хармония със Слънцето, в зависимост от нейната сила, у човека е развит повече или по-малко творческият ангелски разум, който е носител на множество духовни дарби, способности и добродетели. Хармонията между Слънцето и Юпитера е свидетелство, че такъв човек в минали животи е бивал верен носител, изявител и служител на Божествената любов, мъдрост и истина по отношение на целия народ.
Такъв човек с висшия си разум всякога е проводник на добротворни общополезни идеи и замисли. Според силата на хармонията между Слънцето и Юпитер, в минали животи такъв човек е работил и е научил много човеци да разбират Божествените природни закони и да се ръководят от тях.
Дисхармонията между Юпитер и Слънцето, според нейната сила, показва количеството и силата на нарушенията и изопаченията, които човек е внесъл в умовете на много човеци чрез властта си или чрез просветата. Такива люде са лишени от ангелска светлина и от редица духовни дарби и способности, поради което не могат да напреднат в духовно отношение.
Те са загубили ангелските благословения, не възприемат ангелските сили, скъсали са връзките и отношенията си с ангелския свят.
Когато липсват всякакви съчетания между Слънцето и Юпитер, в такъв случай човек няма още пробуден висш ангелски разум, защото в минали животи не е правил никакви усилия и не е придобивал Божествената светлина, която дава творческите сили на ангелския разум.
Сатурн.
Сатурн е представител главно на Божествената правда. Когато Слънцето и Сатурн са хармонично съчетани, това показва, че в продължение на много минали животи човек е прилагал Божествената правда на Земята, ръководил се е в мисли, чувства и желания, слова и дела от Божествената правда и отношенията му с човеците са бивали изобщо правилни и добросъвестни. Такъв човек е имал винаги правилно и целесъобразно отношение със Земята и нейните плодове, отношенията му изобщо към Природата са били правилни. Той е спазвал законите на Природата и ги е прилагал навсякъде в живота си.
Хармонията между Слънцето и Сатурн показва, че такъв човек всякога се е стремял да изпълни волята Божия и да живее съобразно Божествените закони. Според силата на хармонията между Слънцето и Сатурн човек може да има кредит от Земята, да има благоприятни възможности и условия за дълъг живот, добро здраве и достатъчно материални блага.
Хармонията между Слънцето и Сатурн показва, че човек е минал през големи изпитания, издържал е сполучливо своите изпити и Природата му има доверие да разполага с нейните блага. Когато между Слънцето и Сатурн има дисхармония, в зависимост от нейната сила се съди за нарушенията на човека спрямо Божествената справедливост, направени от него в минали животи. Следователно дисхармонията между Слънцето и Сатурн свидетелства за кармата – задълженията, които човек е направил в миналото с мислите, чувствата, словата и делата си. Такъв човек е изгубил доверието на Природата и тя вече не му дава необходимите блага, условия и възможности да постигне своите мисли, защото в минали животи този човек е нарушил Божията воля и Божиите закони.
Такъв човек е бил подлаган на изпити и изкушения, които не е издържал, а е пропаднал. Когато Слънцето и Сатурн нямат никакво съчетание, това показва, че такъв човек още не е бил подлаган на големи изпити и изкушения, не е минал през сатурновото училище и няма още съзнателност да разграничава правдата от неправдата. Такъв човек е още млад дух, поради което Сатурн още не се е занимавал с него.
Уран.
Уран е застъпник на ангелската премъдрост. Хармонията между Слънцето и Уран, в зависимост от неговата сила, показва какви са връзките, отношенията и обмяната на човека с ангелския свят, който е служител на Божествената мъдрост.
Хармонията на Слънцето с Уран показва още до каква степен човек е в състояние да възприема, разбира, усвоява и проявява (прилага) ангелската мъдрост по отношение на личния си живот и по отношение на обществото и цялото човечество, т. е. до каква степен човек е носител, изявител и служител на Божествената премъдрост с мислите си, чувствата, желанията, словата и делата си.
Хармонията между Слънцето и Уран показва до каква степен човек може да изпълнява службата на Прометей по отношение на човечеството и Природата, т. е. до каква степен човек може да бъде носител и изявител на Божествения творчески огън.
Хармонията между Слънцето и Уран е свидетелство, че такъв човек е бил ученик в окултни школи, добре е изучавал, разбирал и прилагал окултните науки, стремял се е всеотдайно да служи на Бога и човечеството.
Дисхармонията между Слънцето и Уран, в зависимост от нейната сила, показва, че такъв човек е бил в окултни школи, но не се е учил, не се е стремял да разбере правилно тези науки, пропуснал е много благоприятни условия и възможности, не е работил правилно, внесъл е много заблуди в собствения си живот и в живота на другите човеци.
Дисхармонията между Слънцето и Уран показва до каква степен човек е нарушил законите на Божествената мъдрост и се е лишил от нейната светлина и нейните благословения.
Липса на всякакви съчетания между Слънцето и Уран показва, че такъв човек още не е бил окултен ученик, т. е. още не е бил определен да изучава законите на Божествената мъдрост и да работи с тях.
Нептун.
Нептун е представител на Божествената мирова любов, която не се привързва към определен обект, а служи на всички.
Хармонията между Слънцето и Нептун, в зависимост от нейната сила, показва до каква степен в минали животи човек е бил носител, изявител и служител на Божествената космична любов с мислите, чувствата, желанията, словата и делата си.
Колкото е по-голяма хармонията между Слънцето и Нептун, толкова по-голям проводник е бил такъв човек на Божествената любов, толкова повече той е придобил нейните сили, качества и свойства. Тази хармония е свидетелство, че отношенията на такъв човек със света на Божествената любов са правилни, че той получава от този свят големи благословения.
Дисхармонията между Нептун и Слънцето, в зависимост от своята сила, показва до каква степен човек е нарушил законите на Божествената любов, не ги е изпълнил и приложил, не е бил проводник, изявител и служител на Божествената любов, макар и да е знаел, че трябва да изпълнява такава служба.
Дисхармонията между Слънцето и Нептун показва, че такъв човек е изгубил благословението на Божествения свят, загубил е силите, качествата и свойствата на Божествената любов, както и семената на нейните дарби и способности.
Дисхармонията между Слънцето и Нептун показва, че човек е внесъл заблуждения, изопачения в съзнанието на човеците, главно чрез изкуствата.
Липсата на всякакъв аспект между Нептун и Слънцето показва, че такъв човек още не е направил връзка на душата със света на Божествената любов, още не е придобил Висшите благословения на любовта, нейните творчески сили, качества и свойства.
Плутон.
Плутон символизира силите на ада, низшите същества, които влияят на човека.
Силата на хармонията между Слънцето и Плутон показва до каква степен човек е работил в съгласие с Божествените закони и е станал господар на низшите същества и сили, т.е. до каква степен човек е станал господар на низшите мисли, идеи, чувства и желания, до каква степен не се поддава на техните изкушителни въздействия и не е проводник и изявител с ума, сърцето и волята си на тези сили.
Хармонията между Слънцето и Плутон е свидетелство, че човек е развил способност да разграничава висшето от низшето, благородното от неблагородното, ползотворното от злотворното и т. н.
Човек с хармония между Плутон и Слънцето е минал през големите изкушения и изпитания, издържал е сполучливо изпита си, поради което низшите духове се подчиняват на такъв човек. С други думи той може да им заповяда, може да владее своята низша природа. Дисхармонията между Слънцето и Плутон показва, че такъв човек е изгубил дарбата и способността да различава висшето добро от злото, проявите на висшите същества от тези на низшите.
Силата на дисхармонията в случая показва доколко човек е податлив на влиянието на низшите духове, доколко може да издържи на изкушенията и изпитанията, доколко става проводник на низши мисли, чувства и желания с ума, сърцето и волята си.
Липса на всякакво съчетание между Слънцето и Плутон показва, че такъв човек още не е бил поставен под влиянието на Плутон и не е придобил нито положителните, нито отрицателните му качества.
Общо за съчетанията на Слънцето с другите светила.
Колкото повече и по-силни са хармоничните съчетания на Слънцето с другите светила, толкова повече човек е изпълнявал волята Божия, придобил е благословенията на Божията Любов, Мъдрост и Истина, толкова по-богат и щастлив е животът му.
Богатството му ще бъде и умствено, и духовно, и материално.
Количеството и силата на дисхармонията между Слънцето и другите светила имат точно обратното отрицателно значение.
Количеството и силата на хармоничните съчетания между Слънцето и другите светила показва до каква степен човек е бил разумен ученик и разумен слуга на висшите светове, които непрестанно го даряват с жизнедателни и творчески благословения.
Количеството и силата на дисхармоничните съчетания на Слънцето с добротворците определят до каква степен човек е проявявал неразумност и непослушание спрямо висшите светове, поради което не се е научил да оползотворява благословенията, които му се дават от тези светове.
Количеството и силата на хармоничните съчетания, които образува Слънцето със злосторниците, показват до каква степен човек е бивал проводник на Божествената воля, която го е ръководила да стане господар и учител на по-низшите светове.
По количеството и силата на дисхармоничните съчетания, които образува Слънцето със злосторниците, може да съдим до каква степен човек изпада под влиянието на низшите светове, които обладават неговата воля и го карат да върши противоестествени действия.
Слънцето в мъжки и женски хороскоп.
В мъжки хороскоп Слънцето има отношение предимно към умствената и духовна природа на мъжа, а в женски хороскоп – предимно към органическата, материална среда.
По количеството и силата на хармоничните съчетания, които образува Слънцето с добротворците и неутралните светила можем да съдим за количеството, качеството и силата на творческите дарби и способности, както и за плодотворността в умствено и духовно отношение главно след тридесетгодишната възраст. В женски хороскоп същите съчетания показват условията и възможностите за творчество и плодотворност в органическо и материално отношение, главно в създаване на поколение.
Силата и количеството на хармоничните съчетания на Слънцето с добротворците и неутралните светила определят до каква степен човек може да влияе върху сърцата и умовете на другите човеци, да ги ръководи и да им прави добро, т. е. до каква степен човек може да бъде умствен и духовен ръководител.
Слънцето със същите съчетания, но в женски хороскоп показва до каква степен такава жена може да има благотворно въздействие върху мъжете и да им създава условия и възможности за творчество, а също така до каква степен тя ще придобива условия и възможности чрез мъжете за собствено творчество.
Луната.
Луната и значението на нейните аспекти.
Луната е представителка на Земята и всъщност, когато говорим за съчетанията на Луната, както и за всичко, което идва чрез нея, подразбираме това, което човек придобива или губи под влиянието на Луната, или все едно – на Земята.
След влиянието на Слънцето върху живота и съдбата на човека, на второ място по значение и сила идват влиянията на Луната, т. е. на Земята. Това е така, защото животът на Земята зависи от Слънцето, а животът на човека е в зависимост от Слънцето и Земята. Човешкият организъм е изцяло свързан със Земята като общ организъм. Следователно, всички явления, които стават със Земята, стават и с човешкия организъм.
Накратко казано, това са връзките, отношенията и обмяната на човека, т. е. на неговия организъм със Земята, с нейните сили, качества и свойства, ще съдим от количеството, качеството и силата на аспектите, които получава Луната.
Луната по природа е неутрална, т. е. можем да я уподобим на водата, която няма цвят, вкус и мирис, но трите тези качества могат да и се придадат, от това следва, че Луната приема силите, качествата и свойствата на светилата, с които образува съчетания, т. е. човешкият организъм придобива силите, качествата и свойствата на тези светила, защото Луната е представителка на Земята, а следователно и на човешкия организъм, на неговата форма, на неговата личност.
Затова, колкото повече и по-хармонични са съчетанията на Луната с добротворците, толкова повече са висшите сили, качества и свойства, които притежава тялото на такъв човек, толкова по-съвършена е външната му форма, толкова по-пълно неговото тяло възприема и оползотворява Слънчевата светлина, вследствие на което здравето на такъв човек е по-добро и животът по-дълъг.
От най-голямо значение са: хармоничното съчетание на Луната със Слънцето, после с Юпитер и на трето място – с Венера.
От съчетанията на Луната определяме каква е възприемателната сила и силата на впечатлителността на човека, т. е. с каква сила и какви впечатления приема и доколко ги задържа. По съчетанията на Луната също така съдим за силата на хармонията или дисхармонията, с които личността влияе върху съзнанието на другите и им прави приятно или неприятно впечатление. Луната определя външните форми, формите определят пречупването на светлината във възприемащото съзнание, следователно и хармоничното или дисхармоничното въздействие върху другите човеци.
Луната в хороскопа символизира човешката Душа с всичките ù дарби, способности, условия, възможности и прояви изобщо. Луната с добрите ù съчетания и доброто ù разположение по знак и дом в хороскопа показват до каква степен и в какво отношение човек е възлюбил Господа с душата си в миналите си животи, доколко е работил човек с душата си под ръководството на Господа, доколко е изпълнявал Божествените закони и до каква степен и в какво отношение човек е придобил Божествената мъдрост с душата си, до каква степен и в какво отношение човек познава и може да познава проявите на Господа като мъдрост вътре в себе си и вън от себе си в Природата и в другите светове.
До каква степен и в какво отношение човек в миналите си животи е имал правилни връзки, отношения и обмяна с Бога, с всички ангелски светове, и какви, и колко сили, богатства, знания, добродетели и качества е придобил човек с душата си от Бога и всички висши светове.
Лошите съчетания на Луната с другите светила, както и неестественото ù положение по знак и по дом – човешката душа в миналите и животи е попаднала в заблуждения, в грешки, неизпълнения на Божествените закони и е проявявала дейност без ръководството на Господа.
Аспекти на Луната с Меркурий.
Луната в съвпад, паралел, тригон, 72° или секстил с Меркурий.
При тези хармонични съчетания на Луната с Меркурий впечатлителността, възприемчивостта и въображението, които се управляват от Луната, биват съзнателни, разумни, целесъобразни, защото Меркурий има отношение към Луната.
С други думи, хармонията между Луната и Меркурий надарява човека с творческо системно въображение, с научна наблюдателност, целесъобразна и разсъдъчно организирана впечатлителност, със съзнателна възприемчивост.
Луната в опозиция, квадрат, полуквадрат с Меркурий.
При дисхармоничните съчетания на Луната с Меркурий въображението на човека е разсеяно, безсистемно, неподчинено на системна мисъл, лишено от творчески възможности, възприемчивостта и наблюдателността са несъзнателни, нецелесъобразни, ненаучни.
Вниманието е несъсредоточено и повече или по-малко блуждае, в зависимост от силата на дисхармоничния аспект на двете светила.
Хармонията между Луната и Меркурий говори за хармонична, съгласувана дейност между чувствата и разума, между мислите и желанията. Дисхармонията между Луната и Меркурий говори за разногласие между желанията и мислите.
Липсата на всякакъв аспект между Луната и Меркурий говори, че такъв човек още не е правил усилия за изграждане на постоянна връзка между мисли и желания.
Луната може да приема благотворни влияния от Меркурий, когато самият Меркурий има преобладаващи хармонични съчетания с другите светила, особено с добротворците. Когато, обаче, Меркурий има преобладаващи съчетания с другите светила, особено със злосторниците, в такъв случай хармоничното съчетание на Луната с Меркурий не придава нищо от неговите положителни качества.
Когато между Луната и Меркурий има хармонично съчетание, а поотделно и Луната и Меркурий имат преобладаващи хармонични съчетания с добротворците, в такъв случай благотворното влияние на Меркурий върху Луната бива най-силно и най-благотворно.
Луната управлява впечатлителността, въображението и желанията. Следователно, когато Луната получава хармонично съчетание от хармоничен Меркурий, въображението, желанията и впечатленията в този случай биват придружени от разумност, съзнателност и целесъобразност. Обратно, когато Луната получава най-силен дисхармоничен аспект от нехармоничен Меркурий, желанията, впечатлителността и въображението са лишени от разумност, съзнателност и целесъобразност.
Аспекти на Луната с Венера.
Луната в съвпад, паралел, съвпад в скоби, 72° или секстил с Венера.
Понеже както Луната, така и Венера имат отношение към женския принцип, всяка хармония между Луната и Венера е твърде благотворна за сърцето и за духовния живот на човека.
Колкото по-силна е хармонията между Луната и Венера, толкова повече са възможностите и условията за щастие и сърдечен живот, за сбъдване на сърдечните мечти и копнежи на човека, защото Венера има отношение към любовта и щастието, което идва чрез любовта, а Луната има отношение към формите, чрез които се приема и запазва щастието на любовта.
Венера дава семената на щастието, а Луната е почвата, където семената на щастието се посяват, израстват и дават своите плодове.
Според силата на хармонията, която Луната получава от Венера, човек възприема венерините качества, сили и свойства чрез въображението, впечатленията и по пътя на желанията.
Колкото е по-голяма хармонията между Луната и Венера, толкова по-големи са вероятностите за придобиване на щастие в семейния живот чрез любовта и толкова по-големи биват условията и възможностите за успех в изящните изкуства.
Венера има главно отношение към принципа на красотата и към радостите и щастието, идващи чрез красотата, следователно, според силата на аспекта, красотата ще бъде възприета от Луната, която ще им придаде романтически чар, крила и богатство, чрез въображението, желанията, впечатленията и формите.
Основните качества на Венера са: любов към изкуствата, любов към красотата, любов към доброто, нежност, дружелюбие, общителност, помирителност, милосърдие, пожертвователност, услужливост, отзивчивост, любов към радостите и веселието, любов към всичко, което носи щастие на човека.
Следователно, колкото по-голяма е хармонията между Луната и Венера, толкова по-големи са условията и възможностите на такъв човек да придобива и проявява гореказаните качества с мислите, чувствата, словата и делата си. Външния вид на такъв човек е привлекателен, миловиден, благоразполагащ, той лесно печели приятелство и любовта на околната среда, благодарение на своята внимателност и красиви отношения. Люде с такива съчетания в хороскопа си имат множество приятели в живота си. За характера на такива люде всякога се казва, че са симпатични и благородни.
Силата на хармонията между Луната и Венера в хороскопа на даден човек определя доколко той има условия и възможности да придобива положителните качества на Венера и да изработва венерини добродетели.
Венера оказва много благотворно влияние върху Луната с хармоничните си съчетания, когато обаче и самата Венера има преобладаващи хармонични аспекти с добротворците.
Но ако Луната получава хармонични аспекти от Венера, а самата Венера има преобладаващи дисхармонични съчетания със злосторниците, в такъв случай Луната не може да получи нищо добро от Венера.
Луната в опозиция, квадрат или полуквадрат с Венера.
Колкото е по силна дисхармонията между Луната и Венера, толкова повече такъв човек е лишен от положителните качества на Венера или пък няма условия и възможности да ги придобива и проявява.
Дисхармонията между Луната и Венера е свидетелство, че красивите впечатления, образи и желания у даден човек не са толкова силни, за да бъдат постоянни, а често биват нарушавани от противоположни изживявания.
Силата на дисхармонията между Луната и Венера определя доколко човек е лишен от любовта, нежността и грижите на майка си и сестрите си, понеже Луната символизира в хороскопа майката и женското потомство в къщи. При такава дисхармония човешкото сърце няма условия да придобие венерините сърдечни добродетели.
Естествено, такъв човек няма да се радва на положителни, сърдечни дружби, няма да печели симпатиите и обичта на околната среда, не ще има лично сърдечно щастие или то ще бъде често нарушавано от преобладаващите дисхармонии и промени, условията за работа и успех в областта на изкуството ще срещнат много пречки и много промени и разочарования ще придружават изживяването на сърцето.
Хармонията между Луната и Венера, според нейната сила, е свидетелство, че такъв човек в много от миналите си животи е работил усилено, честно, идейно и целесъобразно в областта на изящните изкуства, водил е образцов семеен живот, бил е почтен към приятелите си, оценявал е всички блага и добрини, идващи чрез изкуствата, семейния живот и приятелството, стремил се е винаги да бъде верен носител, служител и изявител на любовта и на всички благородни качества.
Дисхармонията между Луната и Венера, в зависимост от нейната сила, показва, че в редица минали животи такъв човек е нарушавал правилата по отношение на изящните изкуства, семейния живот и приятелството.
Когато Луната получава дисхармония от Венера, а самата Венера е с преобладаващи дисхармонии от злосторниците, тогава венериното влияние върху Луната е доста тежко. Когато Луната получава дисхармония от Венера, а самата Венера има преобладаваща хармония от добротворците, в такъв случай венерините влияния върху Луната не са много тежки.
Липсата на всяко съчетание между Луната и Венера е свидетелство, че такъв човек още не е направил никакви усилия съзнателно да придобива венерините добродетели и да ги проявява спрямо другите, било чрез изкуствата, било чрез семейния живот.
Когато има хармония между Луната и Венера, а поотделно Луната и Венера имат преобладаващи хармонии с добротворците, в такъв случай венерините добродетели се придобиват в пълнота и съвършенство, и щастието в служенето на изкуството и в семейния живот е голямо и сигурно. В такъв човек има добре развити естетически чувства и той всякога и във всичко се стреми да бъде носител и служител на красотата.
Когато има дисхармония между Луната и Венера, а Луната и Венера поотделно получават преобладаващи дисхармонични аспекти от злосторниците, в такъв случай човек е лишен от всякакви естетически чувства и не проявява никаква умствена, духовна или физическа красота. Такъв човек всякога е антипатичен за околната среда.
Колкото е по-силна хармонията между Луната и Венера, толкова повече са условията и възможностите за придобиване, усвояване, разбиране и използване на добродетелните венерини качества, дарби и способности, които са почва, на която могат да растат, да се развиват и дават плодове всички останали висши дарби и способности.
Накратко казано, според силата на хармонията между Луната и Венера, човек има стремеж да придобива и прилага в живота си ред и чистота във всяко отношение. Чистотата и редът са майка и баща на всички останали добродетели.
Аспекти на Луната и Марс.
Луната в тригон, 72° или секстил с Марс.
Според силата на хармонията между Луната и Марс, човек придобива положителните качества на Марс: енергичност, сила, пъргавост, подвижност, работливост, неуморност, бързина, изпълнителност, дисциплинираност, услужливост, смелост, решителност, храброст, борчески качества в умствено, духовно и физическо отношение, предприемчивост, продуктивност.
Тези положителни качества човек може да придобива посредством хармонията на Луната и Марс само ако Марс получава предимно хармонични съчетания от добротворците, особено от Слънцето.
Но ако Марс получава предимно дисхармонични съчетания от злосторниците, тогава неговият хармоничен аспект с Луната ще остане без значение, защото в тези случаи Марс не притежава добродетелни качества и той не може да придаде нищо положително на Луната.
Луната в съвпад, опозиция, квадрат, паралел, съвпад в скоби или полуквадрат с Марс.
Според силата на дисхармонията между Луната и Марс, човек придобива и проявява редица отрицателни, неблаготворни марсови сили и качества: прибързаност, припряност, раздразнителност, избухливост, сръдливост, ядовитост, отмъстителност, неустойчивост, непостоянство в мисли, чувства, желания, намерения, колебливост и неустойчивост при трудности и изпитания, неработоспособност, безредие, безсистемност, нечистота, бездейност, безплодност.
Тези отрицателни качества на Марс се придават и проявяват в живота на човека с такава сила, при дисхармонията на Луната с Марс, когато самият Марс получава преобладаващи дисхармонични съчетания от злосторниците.
Но когато Марс има преобладаващи хармонични съчетания с добротворците, а самият той дава дисхармония на Луната, тогава гореказаните качества на Марс въздействат много по-слабо.
Накратко казано, в зависимост от силата на дисхармонията между Луната и Марс, в живота на такъв човек се проявява нечистота, безредие във впечатления, желания, хранене, облекло и обстановка. Колкото по-силна е дисхармонията между Луната и Марс, толкова по-податлив е човек на влиянията на животинското царство, т. е. на своята низша природа.
Липсата на всякакви съчетания между Луната и Марс, показва, че такъв човек още не е минал през изпитания, за да се научи да разграничава низшата си природа от висшата.
Дисхармонията между Луната и Марс показва недоразумения и нещастия в брачния живот, особено в мъжки хороскоп.
Аспекти на Луната с Юпитер.
Луната в съвпад, тригон, паралел, съвпад в скоби, 72 или секстил с Юпитер.
Хармоничните съчетания на Луната с Юпитер имат твърде благотворно влияние и значение за умствения, и за духовния, и за органическия живот на човека, както и за неговите материални условия и възможности.
Юпитер се нарича „Големият добротворец“, носител на голямото щастие и големите постижения, защото Юпитер има отношение към висшия творчески разум, чрез който човек възприема, осъзнава и оползотворява всички благословения, идващи от разните висши светове.
Луната управлява въображението, което в духовно отношение има същата служба, каквато е утробата на майката по отношение на физическия живот. Следователно, когато Луната има хармонично съчетание с Юпитер, т. е. с управителя на висшия творчески разум на човека, тогава въображението на човека става поле, където възрастват семената на идеите и мислите от висшите светове, където те добиват материална форма, т. е. конкретна разработка.
Колкото по-силна е хармонията между Луната и Юпитер, толкова по-големи са условията и възможностите да се обогатява въображението на човека, да зачева и ражда идеите и мислите на висшите светове.
Юпитер има отношение към религиозния живот на човека, към неговите религиозни стремежи и разбирания. Затова, когато има хармония между Луната и Юпитер, религиозните стремежи, вярата и надеждата на човека са добре развити.
Юпитер се нарича планета на изобилието в умствено, духовно и материално отношение. Затова, колкото по-голяма е хармонията между Луната и Юпитер, толкова по-големи са умствените, духовните и материални придобивки на човека.
Накратко казано, според силата на хармонията между Луната и Юпитер човек придобива добродетелните сили, качества, дарби и способности на юпитеровото влияние, т. е. на влиянието на висшите ангелски светове.
Когато сам Юпитер има преобладаващи хармонични съчетания с добротворците, тогава при хармоничното му съчетание с Луната се придобиват юпитеровите дарби и способности и добродетели в най-голямата им пълнота и в най-висшата им степен на проява.
Когато, обаче, Юпитер има преобладаващи дисхармонични съчетания със злосторниците, в такъв случай юпитеровите дарби и способности се придобиват в много по-малка и по-слаба форма.
Луната в опозиция, квадрат или полуквадрат с Юпитер.
Според силата на дисхармонията на Луната и Юпитер въображението е повече или по-малко неправилно развито, неправилно възприема идеите и замислите на висшите светове, поради което човек има неправилна представа за нещата и явленията в Природата и живота.
Такъв човек си въобразява, че всичко знае и разбира най-добре, че другите трябва да се ръководят от него, че само той може да направи най-хубавите неща.
Силата на дисхармонията между Луната и Юпитер определя силата и трайността на човешката гордост, на човешкото тщеславие, на суеверието, фанатизма, преувеличаването, самохвалството, лъже вярата в несъществуващи чудеса и явления, вярването, че може да се постигне без разумни усилия, без ученичество и работа познание, сила и съвършенство.
Всички видове религиозни течения и общества, отличаващи се с всевъзможни суеверия, отричащи науката и надяващи се на съвършенство и спасение по чудо, са създадени от люде, в чиито хороскопи Луната и Юпитер са в дисхармония.
Всички религиозни учения, отличаващи се с празнодумство и обещаващи чудотворни постижения без работа, са рожба на такива умове.
Накъсо казано, всички възможни изопачения, заблуждения и лекомислия в областта на религиозните схващания и разбирания са родени от умовете на люде, в чиито хороскопи има дисхармония между Луната и Юпитер, а и самият Юпитер има преобладаващи дисхармонии от злосторниците. В последният случай отрицателните качества са проявени в най-силна форма.
Когато Луната е дисхармонично съчетана с Юпитер, но Юпитер получава преобладаващи хармонични съчетания с добротворците, тогава дисхармоничното влияние на Юпитер върху Луната не е така силно и вредно. Заблудите на такъв човек в религията няма да бъдат така големи и гореказаните качества няма да са много силни в отрицателно отношение.
Когато няма никакви съчетания между Луната и Юпитер, човек още не си е поставил задача съзнателно да определи отношенията си спрямо религиозните схващания и разбирания.
Всяка хармония между Юпитер и Луната означава условия и възможности за развитие на висшите дарби и способности, чрез които човек има връзка, отношение и обмяна с висшите светове, които ръководят религиозният живот на човека.
Обратно, всяка дисхармония между Луната и Юпитер означава нарушение на законите на висшите светове, скъсване на връзките, отношенията и обмяната с тези светове, изгубване на висшите дарби, добродетели и способности, чрез които се постигат голямото добро и голямото щастие.
Аспекти на Луната със Сатурн.
Луната в тригон, 72° или секстил със Сатурн.
Силата на хармонията, която съществува между Луната и Сатурн, особено, когато той получава предимно хармонични съчетания от добротворците и главно от Слънцето определя силата и количеството на добродетелните качества, които Сатурн придава на Луната, т. е. на тялото, на инстинктите, на въображението, впечатлителността, възприемчивостта и задържателността (паметливостта).
Когато самият Сатурн е хармоничен, т. е. получава добри аспекти от добротворците, тогава чрез неутралната възприемчива Луна той придава на човека редица добродетелни качества и свойства, работливост, издръжливост, търпеливост, постоянство в мисли, чувства, желания и дела, съсредоточеност, самообладание, организационни дарби, методичност, системност, тактичност, скромност, пестеливост, икономичност, практичност, предвидливост, планомерност, точен усет за условията и възможностите при всяка работа в материалното поле.
Колкото по-голяма е хармонията между Луната и Сатурн, толкова по-големи са благоприятните условия и възможности за ползотворни постижения в полето на материалната култура.
Особено големи успехи имат такива люде в разработването на всякакви рудни богатства и мини.
Човек с хармония между Луната и Сатурн е всякога верен на думите и обещанията си, спокоен и последователен в разсъжденията и делата си, обмисля винаги свързано, подробно и пълно всичко, взема предвид най-внимателно всички условия, обстоятелства, възможности.
За такива люде е казано от народа: „три пъти мери, веднъж режи“.
Луната в съвпад, опозиция, съвпад в скоби, паралел, квадрат или полуквадрат със Сатурн.
Едно от най-лошите съчетания и в най-положителния мъжки или женски хороскоп, е силната дисхармония между Луната и Сатурн.
Сатурн има отношение към тъмнината, която създава всички видове ограничения и нещастия, лишения, спънки и противоречия в живота на човека и когато той е предимно дисхармонично съчетан със злосторниците или със Слънцето, тогава неговата дисхармония с Луната е най-силна, най-мъчителна и разрушителна в много отношения. В такива случаи човек е във властта на редица отрицателни качества: съмнение, подозрителност, недоверчивост, мнителност, ревнивост, скъперничество, студенина, егоизъм, завистливост, заядливост, материалистически схващания, клюкарство, съдничество, интригантство, кавгаджийство, злопаметност, омраза.
Люде с такива съчетания са без приятели и избягвани от всички. Това са скъперници, ревнивци, саможивци, боящи се от всичко и всички, които са изцяло роби на изопачени схващания и разбирания за живота. Поради гореказаните низши качества, които представят мисловни и чувствени разстройства, такива люде цял живот страдат от различни болести, които ги правят още по-недоверчиви, затворени страхливо в себе си и отбягващи всички.
Явно е, че толкова отрицателни качества и чувства образуват отрови в кръвта на такива люде, нарушават функциите на много техни органи и най-вече на черния дроб, който е химическата лаборатория на Сатурн.
За да се образуват дисхармонични съчетания между Луната и Сатурн, както и всички лоши последици от тях, такъв човек в много от последните си животи е нарушавал Божествената правда по отношение на всички слоеве на обществото, но главно по отношение на простолюдието. Прегрешенията на такъв човек са станали причина всички пострадали да му изпратят своите проклятия, които образуват неговата карма. За такива люде народната мъдрост казва:
„Посял ветрове – пожънал бури“. На тях е чужда всяка радост, те не виждат нищо смислено и красиво в живота. Техният ум вижда само грешки и лоши неща, отрицанието, възмущението и презрението е тяхното постоянно настроение, недоволство и зложелателство са техен неразделен спътник.
При дисхармония между Луната и Сатурн човек е всякога страхлив, преувеличава опасностите, вижда опасности там, където те не съществуват, винаги е нерешителен, колеблив и недоверчив.
При дисхармония между Луната и Сатурн, когато самият Сатурн получава предимно хармонични съчетания от добротворците и липсват дисхармонии със злосторниците, тогава дисхармоничното влияние на Сатурн върху Луната не е толкова пакостно и злокобно.
Когато има хармония между Луната и Сатурн, а самият Сатурн получава предимно дисхармонии от злосторниците, тогава неговите хармонични влияния върху Луната ще останат без последствие, т. е. лицето не ще получи добродетелните качества на Сатурн, поменати за хармоничните съчетания на Луната и Сатурн.
Когато липсват всякакви съчетания между Луната и Сатурн, това показва, че такъв човек е свободен от тежки кармични задължения и не е бивал поставян на изпитания, през каквито е минал праведника Йов от Библията.
Аспекти на Луната с Уран.
Луната в тригон, 72° и секстил с Уран.
Колкото по-силно е хармоничното съчетание между Луната и Уран, толкова по-силно е положителното ураново влияние върху умствения, духовния и волевия живот на човека, особено до тридесетгодишна възраст, която се нарича Лунна, тъй като до тридесетгодишна възраст над човека господства Лунното влияние.
Според силата на хармонията между Луната и Уран, по-добре или по-слабо се развиват хармонично дарбите и способностите, намиращи се в коронната част на главата, чрез които човек прави правилни връзки, отношения и обмяна с висшите ангелски светове, откъдето придобива Прометеевския огън за творчество във всички области на науката, изкуствата, философията и техниката.
Хармонията между Уран и Луната е свидетелство, че такъв човек в много минали животи е бил прилежен ученик, който е прилагал усвоеното познание.
Хармонията на Луната с Уран дава мощно и богато творческо въображение. Умът на такъв човек се отличава с бърза схватливост и съобразителност.
Впечатлителността е бърза, интензивна, богата. Чувствата на такъв човек и възгледите му са устойчиви, постоянни, интензивни, самобитни.
Замислите и стремежите на такъв човек всякога има духовна насоченост, отличават се с духовна светлина и са самобитни, нови.
Хармонията на Луната с Уран още от ранна възраст дава интерес към изучаване на окултните идеи и науки. Силата на аспекта определя и постиженията, които може да има човек в областта на окултните науки.
Всички окултни науки са под влиянието на Уран.
Всички самобитни творения и открития в областта на науките, изкуствата и техниката са също под влиянието на Уран.
Затова хармонията между Луната и Уран дава най-богатите условия и възможности за придобиване на окултни познания, духовна светлина и прозрение. Колкото по-силна е хармонията между Луната и Уран, толкова по-големи са благоприятните условия и възможности за овладяването на духовното познание в цялата му широта, за развитие на духовните дарби и способности, за усъвършенстване и напредък в духовното поле.
Най-важните дарби, способности и добродетелни качества, които се развиват при хармония между Луната и Уран са: необикновено силна, бърза и точна интуиция, т. е. духовно прозрение, чрез което човек от пръв поглед, първо впечатление и първа дума разбира с кого може да е приятел и с кого не, любов към всички същества и идеал за издигане на цялото човечество.
Животът на такива люде е необикновен във всяко отношение.
Поради своите високи умствени и духовни потребности, поради своя общочовешки и всемирен идеал, те търсят за приятели само светии, мъдреци и гении.
Люде с хармоничен аспект на Луната с Уран оказват твърде силно влияние с идеите, мислите, чувствата, живота и делата си върху околната среда, върху всички обществени слоеве изобщо.
За тези човеци може да се каже още, че те не се поддават на чужди отрицателни влияния, а напротив – сами те всякога влияят напредничаво и най-благотворно върху околната среда.
С каквато и среда да се съберат, те се стремят съзнателно да я спечелят за доброто, да увеличат светлината и щастието й, да ù предадат от своите най-възвишени качества и добродетели.
Вродени и силно подчертани у тези люде са свободолюбието, пълната независимост, самостоятелността и самобитността.
Такива люде са най-добрите организатори и предназначители във всички области на човешката дейност, защото техните открития и постижения изпреварват своето време, техният устрем към преодоляване на старото и прокарването на новото е непреодолим. В практическото провеждане на техните винаги големи, нови и общочовешки идеали ги ръководи тяхната мощна интуиция, която им посочва пътя, човеците и средствата, чрез които те могат да осъществят замислите си.
Хармонията между Луната и Уран е свидетелство, че в редица минали животи такъв човек е приложил на дело в живота си всички окултни знания, които е придобил в окултни школи.
Те са станали плът и кръв от самия него. Такъв човек е подчинил напълно своята личност, т. е. материалната си същност на своята индивидуалност, т. е. на своята духовна същност.
У такива люде, поради това, окултните идеи и учения и вярата им в духовния свят са вродени. Хармонията между Луната и Уран в даден хороскоп показва, че такъв човек е готов да бъде окултен ученик, т. е. да продължи работата си като окултен ученик.
Луната в опозиция, квадрат и полуквадрат с Уран.
Според силата на дисхармонията между Луната и Уран човек бива повече или по-малко нетърпелив, прибързан, сприхав, рязък, избухлив, припрян, своеволен, непокорен, несклоним, презиращ всякакви наредби, всичко критикуващ, мнителен, подозрителен, поддаващ се на съмнения, недоверчив, отегчаващ се, непостоянен в мисли, чувства, намерения, стремежи, поддаващ се на отрицателни чужди влияния.
Такъв човек в миналите си животи е бивал окултен ученик, но е пропуснал да приложи много от придобитото знание, отлагал е приложението на задачите, не е използвал благоприятните условия и възможности за прилагане на окултните знания.
Според силата на дисхармонията между Луната и Уран, въображението на такъв човек е повече или по-малко дисхармонично, неточно, несигурно, преувеличаващо, затъмнено, изопачено, безпокойно и изпълнено с отрицателни смутни образи.
Впечатлителността е също болезнена, неестествена, примесена с неприятни усещания.
Такива люде са всякога склонни да преувеличават отрицателните неща, да предвиждат надвисващи нещастия, да вярват неоснователно в неизменност на съдбата, изобщо проявяват фантастично зловещателство и фанатизъм.
Те също обичат окултните идеи, но обикновено чрез тях търсят лесен начин за придобиване на щастие. Пламенни и предприемчиви, те лесно угасват и се разочароват при първите затруднения, губят бързо вярата и надеждата си и изоставят толкова бързо начинанията ей, колкото бързо са ги захванали.
Дисхармонията между Луната и Уран е най-неблагоприятна и съдбоносна главно в мъжки хороскоп. В този случай тя означава недоразумение, противоречия, неразбирателство в брачния живот или невъзможност за семеен живот, при твърде голяма дисхармония.
Дисхармонията между Луната и Уран се проявява най-силно до тридесетгодишна възраст, през което време човек се проявява като ексцентричен, особен, неразбран характер, неприятен за околните, внасящ навсякъде раздор и смут. Такъв човек мисли за себе си, че много знае и се отнася към другите с презрение и надменност, като ги смята за глупави. Тази дисхармония често се превръща в болезнено честолюбие, болезнена чувствителност – обидчивост, сръдливост, неотстъпчивост, непримиримост, инат.
Ако освен дисхармоничното съчетание с Уран, Луната има и хармонични съчетания от добротворците, тогава много от казаните отрицателни качества ще се намалят и съответно видоизменят, в зависимост от аспектите, които облекчават дисхармонията.
Луната в съвпад, паралел, съвпад в скоби с Уран.
Тези съчетания на Луната с Уран са хармонични, благотворни, усилват духовните дарби и способности на човека, толкова повече, колкото по-силна е неговата любов към Бога, към окултните идеи и науки, колкото е по-духовен и по-определен в следването на своя висш идеал.
Люде с материалистически схващания и разбирания, които нямат вяра в Бога и стремежи към духовните науки, ако имат в звездослова си някое от горните съчетания на Луната с Уран, това означава, че у тях те засилват материалистическите нагони и действат като отрицателни съчетания, т. е. проявяват се с гореказаните отрицателни качества и прояви.
Липсата на съчетания между Луната и Уран показва, ограничено въображение, ограничена впечатлителност, липса на оригиналност, склонност към подражаване на околната среда, липса на самостоятелност и самоувереност, склонност към подчиняване на чуждо мнение.
Аспекти на Луната с Нептун.
Луната в съвпад, паралел, съвпад в скоби, тригон, 72° или секстил с Нептун.
Колкото по-голяма е хармонията между Луната и Нептун, толкова повече и по-силни са духовните заложби, дарби и способности, чрез които човек прави правилни връзки, отношения и обмяна със световете на ангелската любов, следователно – толкова по-силно е ръководството на висшите светове в живота и съдбата на такъв човек.
За такъв човек народът казва: „Силен му е ангелът“.
Силата на хармонията между Луната и Нептун определя количеството, качеството и трайността на дарбите и способностите за изучаване и разбиране на изящните изкуства, за творчески прояви и успех в изкуството.
Само люде с хармония между Луната и Нептун могат да се нарекат с право мистици, защото у тях мистиката е напълно вродена. Люде с такива аспекти по характер са впечатлителни, романтични, постоянно вглъбени в своя вътрешен живот, утописти, които в очите на околната среда „живеят на небето“, минават за същества унесени и непрактични, неприспособими към действителния живот.
Такива люде живеят на едно по-високо поле с възвишени мисли и чувства и земната дисхармония, човешкият практицизъм и грубост им са чужди. Те могат да имат най-големи постижения и успехи само в областта на изящните изкуства.
Луната в опозиция, квадрат или полуквадрат с Нептун.
Родените с дисхармония между Луната и Нептун, според нейната сила, притежават необикновени отрицателни качества, необикновени хаотични схващания и разбирания във всяко отношение.
Такива люде са склонни да приемат противоестествени храни и пития, да употребяват силни упойки, свързани с психически усещания, като хашиш, опиум, морфин и др., за да имат силни и остри усещания от неестествени съновидения. (При хармония между Луната и Нептун човек притежава пророчески дарби и способности и вижда пророчески сънища и видения).
Дисхармонията между Луната и Нептун дава всякога лъжепророци, лъжливи съновидци, гадатели, тайногадатели и пр., с една реч самонабедени пророци, тълковници, самозаблуждаващи се духогадатели и мошеници.
Това са люде невменяеми, объркани, неопределени, хаотични.
В мъжки звездослов дисхармонията между Луната и Нептун показва нещастен семеен живот, лошо отношение с жените, неестествени и пакостни схващания за брака изобщо.
Ако освен лошия аспект от Нептун Луната получава хармонични съчетания от добротворците, лошите качества на лунно-нептуновия аспект се намаляват и видоизменят към по-добри.
Но ако към лошото съчетание на Луната с Нептун се прибави и лошо съчетание от злосторниците, тогава лошите качества, произтичащи от дисхармонията между Луната и Нептун, се засилват още повече.
Ако Луната има силна дисхармония с Нептун, а получава силен хармоничен аспект от Слънцето, тогава дисхармонията между Луната и Нептун действа като хармоничните съчетания на двете светила, поради по-силното хармонизиращо въздействие на Слънцето.
Липсата на всякакви съчетания между Луната и Нептун показва липса на всякакви мистични дарби, заложби, способности и стремежи.
Съчетанията между Луната и Нептун въздействат най-силно върху човека до тридесетгодишна възраст, но тогава човек не може напълно да ги използва съзнателно, разумно и целесъобразно.
Хармонията между Луната и Нептун може да бъде оползотворена главно след тридесетгодишна възраст.
Дисхармонията между Луната и Нептун е най-съдбоносна и пакостна за съдбата и живота на човека до тридесетгодишна възраст.
Аспекти на Луната с Плутон.
Луната в тригон, 72° или секстил с Плутон.
Това са хармоничните съчетания на Луната и Плутон. Според силата на хармонията между Луната и Плутон може да се съди до каква степен човек има правилни връзки, отношения и обмяна със съществата, които работят в дълбините на Земята.
Тази хармония показва, че човек е имал всякога правилни отношения към подземните богатства, към животните и към Земята изобщо.
Такъв човек правилно оценява благата, които му дава Природата и е благодарен за тези блага. Люде с такива аспекти имат условия и възможности да намират подземни богатства. Между тях са най-добрите минни инженери, инженери за използване на подземните течни и рудни богатства.
Люде с хармония между Луната и Плутон са много издръжливи при болести, прекарват ги лесно и не се плашат от никакви физически изпитания. Такива люде ценят истински и обичат Земята, щастливи са, когато притежават много земя и сами се занимавате нейната обработка и използване.
Луната в съвпад, опозиция, паралел, съвпад в скоби, квадрат или полуквадрат с Плутон.
Колкото по-силна е дисхармонията между Луната и Плутон, толкова повече и по-силни са отрицателните плутонови качества.
Анархистичните схващания и разбирания са едни от най-силните отрицателни качества на Плутон. Люде с дисхармония между Луната и Плутон не признават никакви Божествени и човешки закони, никакъв установен обществен ред.
Те пренебрегват или се стремят да разрушат всеки рея който им пречи да имат пълно изживяване на своите желания и своите низши инстинкти.
Дисхармонията между Луната и Плутон, в зависимост от нейната сила, прави човека податлив към всевъзможни и чести заболявания.
Дисхармонията между Луната и Плутон, в зависимост от нейната сила, внасят хаотичност в идеи, мисли и чувства и желания и могат да причинят най-опасните полудявания, особено, когато Луната е в силна дисхармония с Марс и няма никаква помощ от някой добротворец.
Ако Луната е в дисхармония с Плутон, а получава хармонично съчетание от добротворците, в такъв случай у човека често ще настават борби между отрицателните желания и доброто.
Дисхармоничните съчетания между Луната и Плутон се проявяват най-тежко върху живота и съдбата на човека до тридесетгодишна възраст.
Дисхармонията на Луната с Плутон показва недоразумения в брака, изобщо нещастен или невъзможен брачен живот.
Липсата на всякакъв аспект между Луната и Плутон, показва, че такъв човек още не е поставен на изпитания, т. е. не е започнал да работи съзнателно със скритите подземни сили.
Такъв човек не си е още образувал карма, нито дихарма с подземните жители, с подземния свят.
Общо за Луната и аспектите ù с всички светила.
Хармонични и дисхармонични съчетания на Луната с добротворците.
Луната показва какви са връзките, отношенията и обмяната на човека със Земята и с материалните сили в Природата изобщо. Луната има отношение към силите, качествата и свойствата на материята, от която е построен главният мозък на човека, както и към устройството, формирането и дейността на главния мозък и на цялото тяло на човека.
Учителят изтъква следния важен закон: „Каквото е устройството на главния мозък, каквито са неговите форми, сили и качества, такова е и цялото тяло на човека“. Главният мозък представя почвата, градината на човешкия ум, където се посяват и обработват най-висшите дарби, добродетели и способности. Следователно, колкото повечко и по-силни са хармоничните съчетания на Луната с добротворците, толкова повече благословения, сили и качества придобива главния мозък от висшите светове.
Когато Луната е хармонично съчетана с повече добротворци, главният мозък на такъв човек може да се уподоби на най-плодородната почва, в която могат да се сеят всякакви семена и от която могат да се родят всякакви плодове.
Добротворецът, който образува най-силен аспект с Луната, влияе чрез нея най-силно върху устройството, формирането на човешкия мозък и върху добродетелните качества, дарбите, способностите, идеите и разбиранията на този човек, които ще определят идеалите и насоките на неговия живот.
Ако Слънцето има най-силно хармонично съчетание с Луната, устройството и формирането на главния мозък и на цялото тяло ще бъдат най-хармонични и кръвта на човека ще притежава достатъчно количество органическо злато, което гарантира здравето на човека.
Органическото злато в кръвта показва, че човек е придобил много органически качества – основа за развитие на най-висшите дарби и способности, на най-висока интелигентност и на най-висша нравственост.
Ако преобладаващи са хармоничните съчетания с Юпитер, главният мозък на човека ще бъде устроен и формиран под юпитерово влияние, ще съдържа преобладаващите творчески сили, качества и свойства на Юпитер, такъв човек ще има най-добрите възможности да развие юпитеровите добродетели, дарби и способности – философски способности, религиозни чувства, духовни стремежи, любов към обществена дейност, щедрост, милосърдие, интуиция.
Когато Луната има най-силна хармония с Венера, главния мозък на човека съдържа предимно творчески сили, качества и свойства на Венера и дава най-добрите условия и възможности за развитие и прояви на венерините дарби и способности: любов към всички изящни изкуства и прояви, и успехи в изкуствата (артистични стремежи и прояви).
Дисхармонията между Луната и добротворците показва, че в минали животи такъв човек е имал благословения от висшите светове, но не се е ръководил от висш идеал и е пропуснал да развие способностите си, не е използвал добрите възможности и условия.
Дисхармонията между Луната и добротворците, според своята сила, показва какви творчески сили, качества и свойства е изгубил главния мозък, поради което е станал подобен на най-бедна почва или е заприличал на пустеещо поле, където никнат само плевели и бурени.
За количеството, силата и качеството на творческите сили, както и за условията и възможностите за развитието и проявите на висшите дарби и способности, съдим от количеството и силата на хармоничните съчетания между Луната и добротворците.
Защото добротворците са представители на висшите светове, а хармонията между Луната и добротворците е свидетелство за задружната и плодотворна дейност между човека и висшите светове.
С други думи казано, хармонията между Луната и добротворците е заплатата, която човек получава от висшите светове, когато става изявител и служител на мислите, идеите, чувствата, стремежите и желанията, които получава от тях.
Отличителните качества на идеите, мислите, чувствата, желанията и стремежите, които човек приема от висшите светове, са вдъхновението и радостите.
Дисхармонията между Луната и добротворците, според нейната сила, е свидетелство за дадени, но неизпълнени в минали живот обещания пред висшите светове.
Силата и количеството на хармоничните съчетания между Луната и добротворците определя хармоничното устройство на главния мозък и тялото, следователно – и правилно възприемане и оползотворяване на благословенията, идещи от висшите светове, както и на природните сили.
Дисхармонията между Луната и добротворците показва, зависимост от нейната сила, че е нарушена хармонията в устройството и формирането на главния мозък и поради това човек е изгубил всички условия и възможности за правилно възприемане и оползотворяване на благословенията от висшите светове.
Хармонични и дисхармонични съчетания на Луната със злотворниците.
Хармонията между Луната и злосторниците, според своята сила показва до каква степен човек има правилни връзки, отношения и обмяна с по-низшите светове в себе си, до каква степен човек правилно възприема, преработва и оползотворява благата, които получава от по-низшите светове.
Дисхармонията между Луната и злосторниците, според количеството и силата на дисхармоничните съчетания с тях, показва до каква степен човек се е поддал под влиянието на низшите светове, до каква степен е станал носител, изявител и служител на идеи, миели, желания, чувства и прояви на низшите светове. Главните отличителни качества на идеите, мислите, чувствата, желанията и проявите, идващ от низшите светове са: тъмнина, съмнение, мъчение, лишение, болести изобщо злочестини.
Дисхармонията между Луната и злосторниците, според силата на дисхармонията, показва до каква степен главният мозък на човека както и цялото му тяло са дисхармонично устроени и формирани.
А колкото по-голяма е дисхармонията в устройството на мозък, и тялото, толкова по-неправилни са отношенията на човека с по-низшите светове, толкова по-неправилно той възприема и толкова повече не обработва силите, идващи от тези светове, не ги трансформира и оползотворява.
Според силата и количеството на хармоничните съчетания н Луната с добротворците бива количеството и качеството на добрите навици от минали животи, както и на естествените ползотворни инстинкти.
Обратно, количеството и силата на дисхармониите между Луната и злосторниците определя количеството и силата на лошите навици противоестествени нагони.
Количеството и силата на хармонията на Луната и добротворците означават благоприятните условия и възможности за щастлив брачен живот, за добри отношения с жените, а също – благоприятните услови и възможности за придобиване на материални богатства, изобщо – за успехи и постижения в материалния свят (от материален род).
Когато Луната е с преобладаващи дисхармонични съчетания със злосторниците, значението на аспектите е обратно на току що казаното.
В женски хороскоп Луната означава духовните способности, дарби, заложби, сили и качества, духовната възприемчивост, духовните богатства и възможности изобщо.
Колкото повече, по-силни и по-хармонични съчетания има Луната с добротворците, толкова повече, по-силни и по-големи са духовните дарби, способности, условия, възможности и постижения.
Точно обратно имат преобладаващите дисхармонии на Луната със злосторниците.
Общо казано, според количеството, качеството и силата на аспектите, които получава Луната от останалите светила, биват хармонично или дисхармонично развити женствените и матерински качества у жената.
Положение на Луната по дом и по фаза.
При разглеждането на хороскопа всякога трябва да се има предвид положението на Луната по дом, както и нейната фаза.
Когато Луната се намира на изток от меридиана41, т. е. към страната на Асцендента42, нейните влияния са под контрола на съзнанието и волята на човека. В такъв случай добрите или лоши влияния на Луната могат да бъдат възприети и проявени съзнателно или целесъобразно.
Когато Луната се намира на запад от меридиана, т. е. откъм страната на десцендента43, тогава нейните добри или лоши влияния въздействат върху подсъзнанието, т. е. върху инстинктите и не са под контрола на човешката воля.
Когато в момента на раждането Луната е празнеща се, т. е. отива от пълнолуние към новолуние, тогава нейните влияния въздействуват повече върху субективния ум на човека, хармонично или дисхармонично – според аспектите. В този случай по-богат е субективният, личен живот на човека, по-богат е вътрешният живот на човека, който е аналогичен на събиране и жътва. Насоките и психичните движения у такъв човек са отвън навътре, той събира умствен и духовен капитал, знание и опитност, които преценява, опознава, пречиства и слага в ред.
Когато Луната се пълни, т. е. отива от новолуние към пълнолуние, нейните хармонични или дисхармонични влияния въздействат на външния обективен ум. В такъв случай човек има знания и опитност от минали животи, които в този живот трябва да посее и възрасти, т. е. да приложи. Насоката на духовната дейност на такъв човек е отвътре навън.
Едно старо свещено правило, изразено от великите учители, гласи:
„През светлата част на Луната всякога действат силите и влиянията на добротворните светове върху човека, а през тъмната част на Луната действат злосторни светове върху човека“.
Меркурий.
Меркурий е символ на външния природен, предметен (обективен) или обикновен ум на човека.
Според количеството и силата на съчетанията, които получава Меркурий от другите светила съдим за силата и количеството на светлината, която получава природния ум, за начина, по който той използва тази светлина, за условията, възможностите, развитието и постиженията на този ум в областта на природните науки.
По Меркурий съдим за това, как човек вижда външния свят, как възприема впечатленията от него, как схваща и разбира този свят, съдим за придобивките, които може да има от този свят.
Накъсо Меркурий с неговите аспекти ни показва какви са връзките, отношенията и обмяната на човека с Природата, как човек разбира и оползотворява нейните закони, сили и богатства.
За Луната и Меркурий Учителят казва: „Луната е майката на всички идеи, замисли, мечти, стремежи и желания. Меркурий е техният възпитател44„.
Докато Луната управлява инстинктите у човека, Меркурий има отношение към специфичните дарби и способности на ума, с който човек работи съзнателно и целесъобразно.
По естество Меркурий е неутрален.
Той всякога, подобно на Луната, взема силите, качествата и свойствата на онова светило, което има най-силен аспект с него.
Това светило определя насоката и главните прояви на природния ум на човека. Естеството на Меркурий и на управлявания от него ум можем да уподобим на водата, която няма цвят, вкус и мирис, но тези свойства могат да ù се придадат.
По същия начин Меркурий взема качествата на другите светила, с които образува аспекти, като предимство на въздействие има светилото, с което той прави най-силен аспект.
Меркурий символизира в човека и умът, и придобитата чрез ума Божествена мъдрост. Меркурий с всички добри съчетания с другите светила и положенията му по знак и по дом, свидетелства до каква степен и в какво отношение човек е възлюбил Господа с ума си, как разбира проявите на Господа като мъдрост, как разбира Божествените закони чрез ума си, до каква степен е служил човек с ума си на Господа, какви и колко богатства е спечелил човек с ума си от умствените светове, с какви дарби, способности, сили, качества и възможности разполага в настоящия си живот умът на човека.
Лошите съчетания на Меркурий с другите светила показва до каква степен и в какво отношение човек е действал с ума си без ръководството на Божествените закони и колко грешки и заблуждения е родил.
Лошите съчетания на Меркурий изобщо показват изпитанията, ограниченията, лишенията, които преживява човек, докато се изправят грешките.
Меркурий показва как човек разбира в себе си проявите на Господа като мъдрост, чрез ума си. Меркурий е показалец в хороскопа на човешкия ум, на знанието, което човек е придобил от
Божествената мъдрост, и какво може да направи и постигне човек изобщо.
Следователно добрите съчетания на Меркурий с другите светила са показалец до каква степен и в какво отношение човек е възлюбил Господа с ума си, доколко е служил на Господа с ума си, до каква степен е спазвал Божествения порядък в себе си и в Природата чрез ума си и доколко умът му се ръководи от Господа и притежава Божествено знание.
Накратко казано добрите съчетания на Меркурий с другите светила ни показват доколко човек правилно храни ума си с естествена храна и по естествен начин.
Лошите съчетания на Меркурий с другите светила е показалец на заблужденията, изопачаванията, на грешките изобщо, които човек е правил в миналите си животи изобщо, защото не е следвал, не се е ръководил от Божествените закони и порядки вътре в себе си и вън от себе си, в Природата.
Накратко казано, лошите положения на Меркурий по знак и по дом и лошите съчетания с другите светила ни показват, до каква степен човек е нарушил Божествения порядък вътре в себе си и в Природата главно с ума си, т. е. с идеите си и с мислите си.
Показва още, доколко човек е хранил ума си с неестествена храна, т. е. с низши мисли и идеи и по неестествен начин.
Ако Меркурий получава предимно добри съчетания от добротворците, това показва, че умът на човека ще притежава повече добродетели и ще се ръководи от доброто изобщо.
Човек с такъв ум ще притежава дарби и способности, съответни по количество, качество и сила на добродетелите, каквито Меркурий получава от добрите аспекти на добротворците.
Следователно колкото повече добри аспекти получава Меркурий с добротворците, толкова повече висшите светове ще дават дарби, способности и благословения на човешкия ум.
Всички видове лоши съчетания, които Меркурий образува със светилата, показват недостатъците, заблужденията, слабостите, пороците, лошите качества изобщо, каквито умът е придобил.
Всички лоши аспекти на Меркурий показват количеството, силата и трайността на всевъзможни лоши условия, пречки и противоречия, каквито умът ще срещне при развитието си и дейността си.
Казаното за Меркурий, за неговите добри и лоши съчетания с другите светила, може да се каже същото и за Луната, само, че нейните влияния ще бъдат и върху ума, и върху сърцето, и върху тялото на човека.
Когато в даден хороскоп на човека са повече добри съчетания на добротворци помежду им, както на добротворци със злосторници, в такъв случай доброто преобладава в такъв човек и той ще може всякога да се справя със съблазните, противоречията и изпитанията изобщо.
Когато, обаче, лошите съчетания преобладават на добротворците помежду им, както на добротворци със злосторниците, в такъв случай при разните видове изпитания и противоречия, паденията за човека са неизбежни, защото в такъв човек силите на злото са по-големи, отколкото тия на доброто.
Аспекти на Меркурий с Венера.
Меркурий в съвпад, съвпад в скоби, паралел или секстил с Венера.
Според силата на хармонията, с която Венера въздейства на Меркурий, можем да съдим до каква степен умът на човека има отношение към изящните изкуства, доколко човек има заложби, дарби и способности да разбира изящните изкуства и да има постижение в областта на изящните изкуства.
Колкото по-силна е хармонията между Меркурий и Венера, толкова по-силна е любовта на човека към изящните изкуства, толкова по-голяма е любовта му към всички прояви на красотата в живота и Природата. Според силата на хармонията между Меркурий и Венера е и стремежът на човека към ред, красота и чистота в неговия умствен живот и умствените прояви.
Колкото по-силен е аспектът на Меркурий с Венера, толкова по-силни са положителните въздействия на Венера върху природния ум на човека. Такива люде се отличават с: любезност, дружелюбност, общителност, веселост, приветливост, спретнатост, любов към реда, чистотата и красотата, любов към накити и украшения, приятен характер, игривост, незлобливост, досетливост, съобразителност, услужливост, приспособимост.
В този случай, когато Меркурий получава най-силен аспект от Венера, тя е ръководно начало на природния ум.
Такъв човек ще има най-големи успехи в областта на изящните изкуства. Хармонията между Меркурий и Венера показва, че в юношеския живот на такъв човек ще има доста радости, тогава той ще преживее много поетически настроения, мечти и копнежи, ще бъде винаги или често вдъхновен за творчески израз на чувствата в младежка възраст.
Такъв човек ще има доста сполуки, радости и възторзи.
Човек с тази хармония е голям оптимист, има вяра и упования в своите сили. Той притежава качества да придобива лесно приятели във всички обществени среди, да прави лесно връзки, да печели благоразположението и любовта на околната среда.
Меркурий в полуквадрат с Венера.
При дисхармония между Меркурий и Венера човек е започнал да става небрежен към артистичните дарби, способности и прояви, изгубил е всякакво чувство за ред и чистота, всеки стремеж към красотата.
Дисхармонията между Меркурий и Венера показва, че човек е изгубил положителните качества, които Венера дава на ума, поради което казаното по-горе в положителен смисъл важи с точно обратно значение.
Хармонията между Меркурий и Венера създава люде с артистични дарби и способности, а дисхармонията създава люде, които внасят всевъзможни изопачавания, заблуди, нечистота и безредие в изящните изкуства.
Характерът на люде с дисхармония между Меркурий и Венера се отличава с лекомислие, повърхностно отношение към живота или неприличие.
Носители на тази дисхармония са мнозина циркови артисти, актьори или музиканти от увеселителни заведения или пък посредствени художници. За такива люде най-важният идеал са условията.
Хармонията между Меркурий и Венера е свидетелство, че такъв човек в ред минали животи е работил усилено и е изработил редица артистични качества, дарби и способности, с които е служил на човечеството, посредством изящните изкуства.
Дисхармонията между Меркурий и Венера показва люде, които са злоупотребили с артистичните дарби и способности за постигането на разни противоестествени любовни удоволствия.
Липсата на всякакъв аспект между Меркурий и Венера показва, че такъв човек въобще не е работил в областта на изящните изкуства, няма възможности да напредва и да има успехи в изкуството, лишен е от качества да печели лесно любовта и благоразположението на околната среда.
При хармония между Меркурий и Венера, умът на човека, в Природата и у всички люде, намира и вижда хубавото, доброто, красивото.
Обратното е при дисхармонията между Меркурий и Венера.
Аспекти на Меркурий с Марс.
Меркурий в тригон, 72° или секстил с Марс.
Според силата на хармонията между Меркурий и Марс, умът на човека придобива положителните сили, качества и прояви на Марс. Люде с такива аспекти имат бърза мисъл, бърза съобразителност, работоспособност. Ако Марс дава най-силен хармоничен аспект на Меркурий, в такъв случай марсовото влияние става ръководно начало на меркуриевия ум и основните схващания, идеи, разбирания и стремежи на такъв човек са изградени на материалистическа основа.
Накъсо казано, когато Марс ръководи природния ум с хармоничен аспект, това показва, че такъв човек ще има като най-висок идеал придобиването на големи материални богатства, които да му осигурят материално задоволство.
Колкото по-силна е хармоничната връзка между Меркурий и Марс, толкова по-бързо е мисленето, по-голяма е телесната подвижност и сръчност, толкова по-силни са практичните усети и по-голяма е деловитостта, следователно по-големи са и условията и възможностите на такъв човек за придобиване на материални богатства и за успехи в разни технически специалности.
Всички аспекти между Меркурий и Марс на младини предразполагат човека към спортни игри.
Една от най-любимите специалности на люде, на които Меркурий е ръководен от Марс, е военната служба и специалностите, в които се борави с железни инструменти – зъболекарство, хирургия и др.
В такива области те имат най-голям успех.
Хармоничните съчетания между Меркурий и Марс създават най-сръчните, най-работоспособните и най-продуктивните работници, в областта, за която те са годни.
Меркурий в опозиция, съвпад, съвпад в скоби, квадрат, паралел, полуквадрат с Марс.
В зависимост от силата на дисхармоничния аспект между Меркурий и Марс, умът на човека по-силно или по-слабо попада под отрицателните марсови влияния и придобива отрицателните марсови качества. Такива люде се отличават със следните отрицателни марсови качества: припряност, прибързаност, нетърпеливост, нервозност, избухливост, гневлиаост, свадливост, увлечение в спорове, побойничество, безразсъдство, болезнено честолюбие, жестокост, отмъстителност, омраза.
Съществено е, че проявите на тези качества са скоропреходни – те бързо и от най-незначителни поводи възникват и бързо прегарят.
Ако Меркурий получава най-силни дисхармонични аспекти от Марс, умът на човека е ръководен от дисхармонични марсови качества и човек е негоден за работа и успехи в никаква наука и изкуство.
Люде с дисхармония между Меркурий и Марс, според силата на дисхармонията, внасят раздори и разрушения между човеците, с мислите, чувствата, словата и делата си. Те са без чувство за дълг и отговорност пред Бога, Природата, човечеството и обществото.
Те са поклонници на физическата сила и ловкост, мислят и говорят често за оръжие и винаги носят със себе си хладно или огнестрелно оръжие. Ловджийството и спортните игри са любимите занятия на тези люде. Това са човеци, лишени от по-сериозни и научни интереси и от обществени идеи. Денгубци и силопрахосници, те мислят само за ядене, пиене и забавни и груби преживявания. Тематиката на техните разговори са само противоестествените удоволствия и преживявания.
Дисхармонията между Меркурий и Марс определя само, че такъв човек напразно пропилява всичката си умствена, чувствена и физическа сила. Силата на дисхармонията между Меркурий и Марс определя и силата на безпорядъка, нечистотата и противоестествеността у такъв човек.
Люде с дисхармония между Меркурий и Марс внасят безпорядък, нечистота и разрушителност във всички области на човешката дейност.
Движенията и жестовете на такива люде са невнимателни и груби.
Колкото по-силна е дисхармонията между Меркурий и Марс, толкова повече дисхармонични идеи и мисли протичат през неговото съзнание, толкова повечко отрови се образуват в кръвта му и тровят нервите и организма му, като намаляват жизнеността му.
Липсата на всякакъв аспект между Меркурий и Марс показва, че такъв човек още не се е стремил съзнателно да изучава физическите закони на Природата и не може да ги оползотворява.
Дисхармонията между Меркурий и Марс показва злоупотребленията, които човек е направил съзнателно с физическите си сили и средства.
Накратко казано, Марс в съчетание с Меркурий, според силата на аспекта, придава сила на ума.
Според естеството на аспекта, ако е положителен, Марс придава на Меркурий своите градивни сили, а с отрицателните си аспекти той въздейства разрушително върху умствената дейност.
Общо казано, съчетанията между Меркурий и Марс показват какви са отношенията, връзките и обмяната на човешкия ум със силите на животинското царство.
Липсата на всякакъв аспект между Меркурий и Марс показва, че човешкият ум още не е направил съзнателни връзки и няма съзнателни отношения и обмяна със силите на животинското царство.
Аспекти на Меркурий с Юпитер.
Меркурий в съвпад, съвпад в скоби, паралел, тригон, 72° или секстил с Юпитер.
Меркурий има отношение към низшия природен ум, който се занимава със силите, качествата, свойствата и материята и явленията в Природата, с материята изобщо, а Юпитер има отношение към висшия разум, чието предназначение е да възприема и проявява силите, идеите, мислите и благословенията, които висшите светове изпращат на човечеството.
Хармоничните съчетания между Меркурий и Юпитер са от най-голямо значение, защото в такъв случай има връзка между висшия разум и низшия ум и съществуват условия и възможности за големи и разностранни умствени постижения в разни области, защото при хармонията между Меркурий и Юпитер, в зависимост от нейната сила, човек има правилни връзки и отношения с множество висши светове, възприема и разбира множество идеи и замисли от висшите светове, притежава дарби и способности да направи достояние тези висши идеи на всички човеци.
Според силата на хармонията между Меркурий и Юпитер, човек притежава висши дарби и способности да възприема и разбира внушенията, мислите и ръководството на ангелските светове, които дават на човека знание, светлина и разумност как да оползотвори благословенията, които получава от ангелите.
При хармония между Меркурий и Юпитер, според силата на хармонията, човек притежава следните по-важни висши дарби и способности: силна интуиция, постоянна любознателност, широта в познавателните интереси, схващания и разбирания, философски замисли, стремежи и разбирания, вродена религиозност, любов към философските и религиозни идеи и учения, любов към обществените и социални въпроси, към обществената дейност, любов към всички окултни науки. Тези силно изразени душевни наклонности и голяма сериозност на характера определят винаги големи успехи във всяка област на науката, във философията, религията и обществената дейност.
Основателите на философски и религиозни системи, ръководителите на духовни общества и учения имат често хармония между Меркурий и Юпитер.
Колкото по-силна е хармонията между Меркурий и Юпитер, толкова по-големи са усилията, стремежите и любовта на такива люде към добротворство, толкова повече условия и възможности имат да бъдат носители и изразители на добротворни идеи, да се проявят като истински служители на доброто. За такива люде може да се каже, че са възлюбили Бога с ума си, т. е. напълно съзнателно, и се стремят с всичката си умствена и духовна сила да бъдат служители на Господа. Понеже Юпитер, т. е. висшият разум, се нарича носител на висшето добро, на големите успехи и постижения, на голямото щастие, когато той е в хармоничен аспект с Меркурий, умът на човека придобива всички необходими сили, качества, знания – светлината, нужна за постигането на голямото добро и голямото щастие.
От силата на хармонията между Меркурий и Юпитер съдим, в каква степен в минали животи човек се е научил да бъде носител, изявител и служител на Божествените идеи, замисли и благословения чрез ума си, доколко е посял в умовете на човеците семената на Божествената мъдрост и знание, до каква степен е изпълнявал волята Божия със силите и светлината на ума си и колко големи благословения, дарби и способности е получил от висшите светове.
Колкото по-голяма е хармонията между Меркурий и Юпитер, толкова по-силен е идеализмът на човека, толкова по-голяма е светлината на неговите идеи и замисли, толкова по-богат е умът му с идеи, възприети от висшите светове, толкова по-голяма е любовта му към Бога и толкова по- силни са желанията и волята му за добротворство между човеците.
Меркурий е символ на човешкия ум, а Юпитер е символ на ангелския ум. Затова, когато между Меркурий и Юпитер има хармония, човек и неговият ангел-хранител ръководител работят заедно. Тогава човешкият ум получава най-висшите вдъхновения и има възможност за най-големи постижения в своята умствена дейност.
Люде, които имат хармония между Меркурий и Юпитер, ако тази хармония е най-голяма, юпитеровото влияние ръководи ума на човека и такъв човек с право може да носи името „слуга и свещеник на Господа“. За такива именно люде е казано в библията, че „царете и свещениците ще бъдат слуги на Господа“.
Само силната хармония между Меркурий и Юпитер придава царствени и свещенически качества на ума. Всички велики общочовешки идеи, които са донесли най-големи добрини на човечеството, всички велики замисли, чрез които човечеството е получило най-голяма духовна светлина, са родени от умовете на люде с най-силна хармония между Меркурий и Юпитер.
Силата на хармонията между Меркурий и Юпитер е свидетелство до каква степен връзките, отношенията и обмяната на човешкия ум с ангелските светове са правилни, силни и дълготрайни, т. е. до каква степен човешкият ум е пригоден да бъде в хармония с техните идеи и замисли относно дейността им между човеците.
Меркурий, т. е. човешкият ум, има отношение към всичко, което е на Земята, а Юпитер, т. е. висшият разум, има отношение към всичко, което иде от небесата. Следователно, всяка хармония между Меркурий и Юпитер показва до каква степен човек може правилно да възприема, да разбира, да въплъщава и оползотворява благословенията, които небесните светове даряват на човека.
При хармония между Меркурий и Юпитер, според силата на хармонията, у човека има пробудено съзнание за дълг и отговорност спрямо Бога, спрямо висшите светове, Природата и човечеството.
Накратко казано, колкото по-силна е хармонията между Меркурий и Юпитер, толкова повече и по-силни са добротворните сили и качества, които Юпитер придава на Меркурий, т. е. висшият, ангелският разум придава на човешкия ум.
Меркурий в опозиция и квадрат с Юпитер.
Дисхармонията между Меркурий и Юпитер показва, че е минали животи такъв човек е нарушавал Божествените закони, не е изпълнявал волята Божия с ума си, а напротив – станал е проводник, носител и изявител на разни изопачени идеи, схващания и разбирания, които е внесъл в съзнанието на човеците чрез различни религиозни, философски или социални трудове. Поради тази причина той се е лишил от светлината и силата на своите висши дарби и способности и не може вече да има правилни връзки, отношения и обмяна с ангелските светове.
Колкото е по-силна дисхармонията между Меркурий и Юпитер, толкова повече и по-големи са изопаченията и заблужденията, на които човек е станал проводник, толкова по-големи са затрудненията в настоящия му живот, като основните му заблуждения са свързани с философията и с възгледите, и разбиранията му за Бога и религията.
Според силата на дисхармонията между Меркурий и Юпитер, човек съзнателно е изопачавал Божествените и ангелските идеи, замисли и благословения, идещи от небесните светове, които е бил натоварен да предаде на човечеството.
Дисхармонията между Меркурий и Юпитер е свидетелство, че човешкият ум е лишен от творческите сили, творческата светлина и благословения, идващи от висшите светове, че е изгубил всички условия и възможности за велики постижения, за придобиване на висше щастие.
Люде с дисхармония между Меркурий и Юпитер не са в състояние да бъдат носители, изявители и служители на Божествените идеи.
Липсата на всякакви съчетания между Меркурий и Юпитер показва, че такъв човек не е правил и не прави никакви усилия и не е образувал връзки, отношения и обмяна с висшите светове, не е станал служител на идеите, замислите и благословенията, изпращани от небесните светове на човеците.
Общо за аспектите на Меркурий с Юпитер.
След хармонията между Меркурий и Слънцето, по сила и благотворност следва хармонията между Меркурий и Юпитер.
Защото Юпитер е носител и дарител на големите добрини, големите успехи и големите постижения.
Всичко това, обаче човек може да получи посредством хармонията между Меркурий и Юпитер, т. е. посредством хармонията между висшия разум и низшия ум. Защото Юпитер, висшият разум, е носител на всички видове семена, които носят големите благословения, а Меркурий, низшият ум, е почвата, на която семената на Юпитер биват посявани, възраствани и дават плод.
Колкото по-силни са хармоничните съчетания между Меркурий и Юпитер, толкова по-голяма е хармонията между висшия ангелски разум, проявяващ се чрез Юпитер и низшия, човешки ум, проявяващ се чрез Меркурий, толкова повече са благословенията, условията и възможностите за осъществяване, въплъщаване, реализиране и постигане на висшите идеи и замисли, идващи у човека от ангелския свят, толкова по-възможни и по-големи са успехите в областта на философията, науката и изкуствата.
Защото чрез Юпитер, висшият разум, човек придобива творческите сили и творческата светлина от ангелския свят, а чрез Меркурий става посяването и придобиването на плодовете от висшите идеи и замисли.
Хармонията между Меркурий и Юпитер е свидетелство, че в много минали животи човек с ума си е следвал ръководството на своя ангел и всякога е бивал носител, изявител и служител на всичко онова, което му е казвал ангелът.
Учителят казва: „Всяко зло е резултат от някое неизползвано добро45„.
Това значи, че дисхармонията между Меркурий и Юпитер е последица от непослушанието на човека да бъде доброволно служител с ума си на ангелските идеи и замисли, предавани на човека чрез света на Юпитер.
Дисхармонията между Меркурий и Юпитер показва, в зависимост от нейната сила, че човек ще има всякакви пречки, лоши условия и заблуждения, поради което не ще може да осъществява своите висши идеи и замисли, тъй като несъгласието между висшия и низшия ум на човека означават дисхармония между онова, което казват ангелите и онова, което мисли и разбира човека.
Юпитер е представител на съвестта у човека, следователно хармонията между Меркурий и Юпитер показва добра съвестност, а дисхармонията – обратното.
Аспекти на Меркурий със Сатурн.
Меркурий в тригон, на 72° или в секстил със Сатурн.
Сатурн е представител на Правдата. Следователно, съчетанията между Меркурий и Сатурн ни показват отношението на човека към принципа на правдата.
Правдата управлява главно материалния свят, а после има отношение към духовния свят, т. е. към чувствата на човека.
Следователно, хармонията между Меркурий, т. е. човешкия ум и Сатурн, т. е. принципът на правдата ще ни покаже до каква степен човек спазва законите на правдата в проявата на своите желания, чувства и дела.
Колкото по-голяма е хармонията между Меркурий и Сатурн, толкова по-голяма е свободата на човека за дейност и за постижения в материалния и духовния свят.
Според силата на хармонията между Меркурий и Сатурн можем да съдим, до каква степен в продължение на много минали животи човек се е ръководил от законите на Правдата и до каква степен е можал да проучи законите на материалния и чувствения свят, доколко може да работа благоприятно в тези светове.
Сатурн се нарича „Дух на изкушенията, ограниченията и лишенията“, следователно, според силата на хармонията между Меркурий и Сатурн, можем да съдим до каква степен човек е освободил ума си от изкушения, ограничения и лишения, доколко умът на човека може да се справя със всички тези противоречия.
Сатурн е създател на тъмнината, чрез която ограничава всяка дейност на човека и го лишава от всяка ползотворност.
Хармонията между Меркурий и Сатурн, според нейната сила, показва до каква степен човек е внесъл светлина в тъмнината и може да преобръща неблагоприятните условия в благоприятни, до каква степен човек има силата и светлината да се освободи от всички неблагоприятни условия,
Сатурн е символ и изразител на човешкия егоизъм. Следователно, хармонията между Меркурий и Сатурн показва до каква степен посредством ума си човек се е освободил от своя егоизъм.
Сатурн символизира земната мъдрост, знанията и опитността, които могат да се придобият от силите, качествата и свойствата на материята. Следователно, хармонията между Меркурий и Сатурн е свидетелство, до каква степен човешкия ум е познал силите, законите и свойствата на материята и може правилно да си служи с тях,
Сатурн има отношение към надземните богатства и подземните такива, затова всяка хармония между Меркурий и Сатурн показва до каква степен умът на човека може да се ползва от плодородието на Земята и нейните изкопаеми богатства.
При хармония между Меркурий и Сатурн, в зависимост от нейната сила, човешкият ум придобива следните по-важни положителни сатурнови качества: справедливост, търпеливост, постоянство, умствена работоспособност, вярност и постоянство в идеите, замислите, стремежите, намеренията, настойчивост в осъществяването на идеите и в преследването на целите, критично гледане върху всички неща и явления, проверка на всичко чрез опит, съсредоточеност, дълбоко мислене, положителни схващания и разбирания, последователност, системност, тактичност и ползотворност във всяка дейност.
При хармония между Меркурий и Сатурн човешкият ум се отличава със стремеж да се издирват причините на всички явления и на всяко нещо изобщо. При такава хармония изключено е човек да проявява каквито и да е било лекомислие или повърхностност.
Мисленето и разсъдителността на такъв човек могат да бъдат бавни, умственото развитие също може да бъде бавно, но мисълта всякога е дълбока, обоснована, сериозна и целесъобразна.
В този случай може да се каже, че цялата умствена и практична дейност на човека е основана върху камък, стои на непоклатими основи. Между люде с хармония на Меркурий със Сатурн не може да се срещнат никога Донкихотовци.
Ако при хармония между Меркурий и Сатурн най-силният аспект, който получава Меркурий е този със Сатурн, тогава този аспект е ръководещ, той определя главните насоки, стремежи, цели, схващания и разбирания на ума. Главните успехи и постижения на такъв човек ще бъдат на материалното поле, т. е. дейността и придобивките на такъв човек ще бъдат във връзка със земеделието, използването на горите или изкопаемите блага.
Хармонията между Меркурий и Сатурн дава много силна памет, но тази памет е свързана с дълговременно помнене на събития и изживявания от материалния свят. Такива люде имат силно развити наблюдателни способности и могат да станат добри естественици, при условие, че освен хармонично въздействие от Сатурн, Меркурий получава и хармоничен ръководещ аспект от Слънцето, Юпитер или Уран.
Невъзможно е човек да бъде добър естественик, химик, физик, лекар, да има успех в областта на тези науки, ако неговият Меркурий освен добри аспекти с висшите светила няма хармония на Меркурий със Сатурн.
Царството на Сатурн е Земята и всички богатства, които съдържа Земята, могат да бъдат придобити и оползотворени само когато съществува хармония между Меркурий и Сатурн, т. е., когато умът може добре да овладее и използва законите на физическата природа.
Ако човек е артист, учен или философ и има в хороскопа си хармония между Меркурий и Сатурн, неговата наука или изкуство ще се отличават със строга обоснованост, системност и целесъобразност.
Накратко казано, при хармония между Меркурий и Сатурн мисълта на човека всякога е положителна, неговият ум се стреми всичко да изпитва, да подлага на опит и проверка, за да бъде всичко проверено и доказано чрез петте усетоспособности.
Меркурий в опозиция, съвпад, съвпад в скоби, паралел, квадрат или полуквадрат със Сатурн.
Дисхармонията между Меркурий и Сатурн е една от най-лошите в много отношения, защото тази дисхармония прави човешкия ум податлив на много заблуждения, изопачавания, ограничения, понеже лишава ума на човека от светлина и от благоприятни условия и възможности да разбира правилно нещата и да има добро умствено развитие и добри постижения.
Колкото по-голяма е дисхармонията между Меркурий и Сатурн, толкова по-голям е мракът на човешкия ум, толкова по-вече са склонностите към умствени заблуждения. Люде с такава дисхармония като че ли гледат света с черни и криви очила.
Те всякога виждат нещата и явленията изопачени, изкривени, вдъхващи отвращение или страх.
Когато най-силният аспект на Меркурий е дисхармоничното му съчетание със Сатурн, в зависимост от неговата сила, човешкият ум притежава по-силно или по-слабо проявени следните отрицателни качества: подозрителност, недоверчивост, постоянно съмнение въз всичко, колебливост, нерешителност, страхливост, склонност да си създава въображаеми опасности, преувеличаване на опасностите, губене на вяра, бавно мислене, бавно разбиране, бавно учене, бавност във всичко, невиждане на смисъл в живота.
Деца с такива аспекти между Меркурий и Сатурн твърде бавно се развиват в умствено отношение и са със слаби умствени дарования. Люде с тези съчетания между Меркурий и Сатурн твърде често проявяват най-груб материализъм, скъперничество, липса на всякакъв идеализъм, не вярват в никакъв общочовешки идеал, биват болезнено честолюбиви, злопаметни, а при удобен случай – и отмъстителни. Поради своята чрезмерна страхливост, те всякога си отмъщават чрез други. Това са най-големите клюкари и одумници, които търсят само грешки и недостатъци у всички.
Люде с дисхармония между Меркурий и Сатурн всякога си избират такива професии, където могат най-силно и най-свободно да проявят своите дисхармонични качества.
Любими професии на такива люде са – да бъда лихвари, бирници, вехтошари, прокурори, изобличители-критици, т. е. те са там, където се намесва нечистотата и престъплението.
Люде с дисхармония между Меркурий и Сатурн всякога и към всички проявяват недоверие, всякога и във всичко се съмняват (Плюшкин, Молиеровият скъперник).
Всички най-лоши, най-пакостни и най-големи изопачавания и заблуждения в областта на науката, изкуството, философията, религията, социалните науки са родени от умовете на люде със силна дисхармония между Меркурий и Сатурн. При такива люде дисхармоничният аспект между Меркурий и Сатурн е най-силен и ръководещ.
Особено силно и пакостно е влиянието на дисхармонията между Меркурий и Сатурн до тридесетгодишна възраст.
Най-голямото нещастие на такива люде е, че те нямат вяра в Бога и никога не очакват да настане нещо по-добро от злото, което постоянно виждат.
Ако дисхармонията между Меркурий и Сатурн е най-силна и ръководеща, в такъв случай умът на такъв човек е пълен само с големи заблуждения и животът му бива нещастен от начало до край, до последните му дни.
Колкото по-голяма е дисхармонията между Меркурий и Сатурн, толкова повече, по-силни и по-дълготрайни са отрицателните дисхармонични и разрушителни мисли и идеи, които занимават ума на такъв човек. Количеството, силата и трайността на отрицателните мисли и идеи, които минават през човешкия ум определят и разстройствата и заболяванията на главната нервна система, тяхната сила и продължителност.
Когато дисхармонията между Меркурий и Сатурн е много силна и освен това Меркурий получава дисхармонични аспекти и от другите злосторници, като е лишен от всякаква подкрепа на добротворците, тогава настъпват подлудяване и тежки душевни заболявания.
Дисхармонията между Меркурий и Сатурн в хороскопа на даден човек е свидетелство, че в редица минали животи той си е служил с лъжи, клевети и измама, с цел да спечели колкото се може повече материални богатства. Силата на дисхармонията между Меркурий и Сатурн показва до каква степен човек е нарушил с ума си Божествената правда. Тя свидетелства също доколко с ума си той е станал проводник на мислите и идеите от низшите светове.
Липсата на всякакъв аспект между Меркурий и Сатурн показва, че умът на такъв човек още не е подлаган на изпитания и няма голяма опитност и познания по отношение на материалния свят, по отношение на силите, качествата, свойствата, условията и възможностите на материалния живот изобщо. Такива люде не могат да имат успех в областта на естествените науки.
Аспекти на Меркурий с Уран.
Меркурий в тригон, на 72° или секстил с Уран.
Съчетанията на Меркурий с Уран са от най-голямо значение за живота, дейността и съдбата на човека в много отношения.
Уран е представител на всички окултни науки, на всички окултни идеи, на всички светове, които свързват живота на човека с този на небето. За Уран се казва, че той е Бог и на небето, и на Земята. Следователно всяка връзка на Меркурий, т. е. на човешкия ум с Уран, т. е. с ангелския разум, с ангелската мъдрост, е свидетелство за връзките, отношенията и обмяната на човека с ангелския свят, посредством своите мисли, идеи и стремежи.
Според силата на хармоничното съчетание между Меркурий и Уран се познава количеството, силата и трайността на мислите и любовта, които човек е отправил към ангелските светове, а също така се съди и за количеството и силата на благословенията и творческата светлина, които човек е получил от света на ангелската мъдрост.
Люде, които притежават хармонично съчетание между Меркурий и Уран, според неговата сила, всякога ще имат ръководството на ангелската мъдрост, поради което ще се отличават от другите човеци със своето умствено богатство, със своите необикновени, оригинални и най-напредничави схващания, разбирания, стремежи, идеи и замисли.
Според силата на хармонията между Меркурий и Уран, човек притежава по-големи или по-малки умствени дарби и способности за изучаването и разбирането на всички окултни науки, особено на Астрологията и Физиогномията.
Такива люде най-добре забелязват и най-правилно разбират символичния език на небето и на Природата.
При хармония между Меркурий и Уран човешкият ум се отличава с необикновено силна бърза и навременна интуиция, с голяма прозорливост, бърза досетливост, бърза съобразителност, най-сполучлива изразност, с всестранност в мисленето и с най-силни обобщителни способности на ума.
Според силата на хармонията между Меркурий и Уран се съди до каква степен човек е бивал възприемател, носител, изявител и служител на ангелската мъдрост със своите мисли и идеи, т. е. с ума си.
За да има хармония между Меркурий и Уран в хороскопа на един човек, в предишни съществувания той многократно е бил добър, изпълнителен окултен ученик – всяка хармония между Меркурий и Уран е свидетелство за ученичество на човека в окултни школи. Накъсо казано, по силата на хармонията между Меркурий и Уран се съди за гениалните заложби, дарби и способности, както и за приятелите, които човек има в урановия свят, за богатствата, благословенията и творческата светлина, които той може да получи от света на мъдростта.
Люде с хармонично съчетание между Меркурий и Уран са всякога новатори, преобразователи и носители на всички най-нови идеи и замисли, на всичко най-напредничаво и гениално в областта на науката, изкуството и философията, изобщо във всяка област на човешката дейност. Такива люде във всички области на живота със своите идеи, замисли, стремежи и интелектуални прозрения са прометеевци между човеците.
Особено силен и благотворен е хармоничният аспект между Уран и Меркурий, когато самият Уран има хармонично съчетание със Слънцето, в който случай се казва, че Уран е хармонизиран.
Ако пък Уран е в дисхармония със Слънцето и получава преобладаващи дисхармонични съчетания със злосторниците, в такъв случай хармоничният аспект между Меркурий и Уран не ще бъде много благотворен.
Меркурий в опозиция или квадрат с Уран.
По силата на дисхармонията между Меркурий и Уран се съди до каква степен човек е внесъл заблуждения, изопачавания, тъмнина, нечистота, безпорядък и разрушителност с мислите и идеите си във всички области на човешкия живот.
Дисхармонията между Меркурий и Уран е свидетелство, че в минали животи такъв човек е бил в окултни школи, но не се е учил и не е прилагал прилежно и добросъвестно окултното познание, поради което съзнателно или несъзнателно е бил проводник на идеи и замисли от низшите светове, т. е. поддавал се е на внушения и влияния на черната ложа.
Според силата на дисхармонията между Меркурий и Уран, мозъчните центрове, които са седалища на висшите творчески дарби и способности, са повечето или по-малко неправилно развити и повече или по-малко неправилно действат.
Всяка дисхармония между Меркурий и Уран в хороскопа на даден човек е свидетелство за непослушанието и съпротивата, които той е показал на словото на ангелската мъдрост, спрямо внушенията на ангелския свят изобщо. Люде с такива съчетания са изгубили любовта, благоразположението, благоволението, благословията и творческата светлина на ангелския свят, поради което те не са в състояние правилно да разбират и използват идеите и замислите, изразени в творенията на гениите.
Дисхармонията между Меркурий и Уран прави ума на човека бърз, нетърпелив, припрян, едностранчив, ограничен, наклонен към отрицание и разрушителна дейност.
Люде с дисхармония между Меркурий и Уран лесно се поддават на заблуждения и тъмните внушения на черната ложа, поради което стават носители и служители на изопачени, пакостливи и разрушителни идеи и замисли. Това е винаги сигурно, когато Уран е в дисхармония със Слънцето или пък получава преобладаващи дисхармонични съчетания от злосторниците.
Когато Уран има преобладаващи хармонични съчетания, главно с добротворците, дисхармонията на Уран с Меркурий не е толкова пакостна.
Меркурий в съвпад, съвпад в скоби и паралел с Уран.
Тези аспекти имат двояко влияние. Ако човек с някое от тези три съчетания между Меркурий и Уран има за ръководна идея в живота си любовта си към Бога и доброто, в този случай тези съчетания действат като хармоничните.
Ако ли човек няма любов и вяра в Бога и не се ръководи от доброто в живота си, разглежданите три аспекта действат като дисхармоничните аспекти между Меркурий и Уран.
Липсата на всякакъв аспект между Меркурий и Уран е свидетелство, че такъв човек още не е правил съзнателни и системни умствени усилия да изучава окултните науки и не може да има големи познания в тази област.
Аспекти на Меркурий с Нептун.
Меркурий в тригон, на 72° или в секстил с Нептун.
Хармоничните съчетания между Меркурий и Нептун са от най-голямо значение, особено за люде на изкуството, литературата, за всички видове артисти, главно за творците в областта на всички видове изкуства. Също така това съчетание е твърде важно за мистиците.
Нептун е представител на ангелския свят от най-висшата йерархия на серафимите. Нептуновият свят учи човека да бъде носител, служител и изявител на Божествената любов, на общочовешките Божествени идеали, на всички мисли и стремежи, чрез които се изявява Божията любов. Хармонията между Меркурий и Нептун е свидетелство до каква степен човек с ума си, т. е. с идеите и мислите си е служил на Божествената любов, до каква степен със своя ум той е станал изразител на идеите и замислите от нептуновия свят в областта на изкуствата, философията и религията.
Трябва да се помни, че Нептун е по-висша октава на Венера.
Следователно, всички качества и прояви, които има човешкия ум при хармония между Меркурий и Венера, се придобиват и при хармонията между Меркурий и Нептун, само че в много по-широки размери и в по-голяма сила и съвършенство.
При хармонията между Меркурий и Нептун, човешкият ум се научава правилно да възприема, разбира и проявява красотата на Божествената Любов, проявена в умствения и сърдечен живот на човека.
При хармонията между Меркурий и Нептун човешкият ум се учи правилно да вижда, възприема, съзерцава и разбира проявите на красотата в Природата и цялата действителност, главно чрез формите, цветовете и звуковете.
При хармония между Меркурий и Венера човешкият ум се стреми към постигане на външната красота, чистота и порядък.
При хармония между Меркурий и Нептун човешкият ум е насочен главно към постигане на красота, чистота и ред в мисли, идеи, чувства и желания, т. е. в умствения и духовен живот на човека.
Силата на хармонията между Меркурий и Нептун показва до каква степен човек е направил ума си градина за посяване, възрастване и развитие на семената от нептуновия свят, до каква степен е придобил чистота, ред и красота в умствения и духовния си живот, до каква степен човешкият ум се ръководи от идеите и мислите на нептуновия свят, доколко е придобил неговите сили и качества и ги проявява.
Колкото по-голяма е хармонията между Меркурий и Нептун, толкова по-голяма е любовта на човека към красотата, реда и чистотата в умствения и духовен живот, толкова повече и по-силни са артистичните дарби, заложби и способности, както и стремежите към придобиване на добродетели.
Според силата на хармонията между Меркурий и Нептун биват количеството, силата и трайността на артистичните дарби, способности и качества. А така също и условията и възможностите за прояви и постижения в областта на изящните изкуства, философията и религията.
Люде с хармония между Меркурий и Нептун притежават дарби и способности да бъдат творци в областта на изкуството, да разбират творенията на изкуството от по-високо духовно гледище, да ценят дълбоко произведенията на гениалните творци в изкуството.
Най-прекрасните и съдържателни творения на изкуството са създадени от люде, които имат силна хармония между Меркурий и Нептун, защото умът в такива случаи се стреми към широка духовност и всестранни прояви на красотата.
Само при хармония между Меркурий и Нептун човешкият ум прониква в нептуновия свят, човек може да преживее висше вдъхновение и да предаде творческите видения и чувствата на висшата красота, възприета в този свят.
Хармонията между Меркурий и Нептун прави ума силно склонен към отдаване на романтична съзерцателност, към общочовешки и висши мечтания, към търсене на духовността и красотата във всички неща.
Хармонията между Меркурий и Нептун е твърде важна за всички религиозни реформатори, създатели на религиозни системи, за всички пророци, съновидци с пророчески съновидения, за всички ясновидци и философи-идеалисти, носители на общочовешки идеали, за всички окултисти, за всички служители на Божествената любов, защото когато умът на човека, управляван от Меркурий, е ръководен от благотворното влияние на нептуновия свят, тогава човек най-добре схваща и разбира и оползотворява всички благословения на Божествения свят. При такава хармония между Меркурий и Нептун човек може да бъде първостепенен артист, първостепенен философ, окултист, пророк, ясновидец, психометър, телепат и пр.
Всякога да се помни и знае, че хармонията между Меркурий и Нептун може да се изрази съзнателно и в пълнота, системно и целесъобразно в пълната ù сила и съдържателност едва след тридесетгодишна възраст на човека.
Преди тридесетгодишна възраст хармонията между Меркурий и Нептун се проявява главно в красиви, но нецелесъобразни, идейно неизбистрени романтични настроения или в любов към изучаване на изкуствата и всичко прекрасно.
Всичко казано по-горе за хармонията между Меркурий и Нептун може да бъде вярно и сигурно, ако Нептун е в хармония с Меркурий и в същото време е хармонизиран, т. е. е хармонично съчетан със Слънцето или има преобладаващи хармонични съчетания с добротворците.
Когато, обаче, Меркурий е в хармония с Нептун, но сам има преобладаващи нехармонични съчетания със злосторниците, в такъв случай хармонията между Меркурий и Нептун може да се сведе до безплодност.
Меркурий в опозиция, квадрат или полуквадрат с Нептун.
При дисхармонията между Меркурий и Нептун, в зависимост от силата на дисхармонията можем да съдим до каква степен човек с ума си е направил прегрешения спрямо идеите и замислите на нептуновия свят, спрямо вдъхновението, внушението и ръководството, идещи от този свят.
Колкото по-силна е дисхармонията между Меркурий и Нептун, толкова повече такъв човек с ума си е внесъл изопачения, неяснота, тъмнина, безредие и забърканост в областта на изящните изкуства, философията или религията, главно в схващанията и разбиранията за Божествената любов.
Дисхармонията между Меркурий и Нептун е свидетелство, че в минали животи такъв човек е бил окултен ученик, но не е бил прилежен в изучаването и приложението на окултните науки.
Люде с дисхармония между Меркурий и Нептун често ще изпадат в заблуждения, в неправилни схващания и разбирания по отношение проявите на Божествената любов, често ще изпадат в хаотични състояния и забърканост, особено, когато Меркурий е в дисхармония с Нептун, а самият Нептун е в дисхармония със Слънцето или има преобладаващи дисхармонични съчетания със злосторниците. В такъв случай лошото влияние върху Меркурий, т. е. върху човешкия ум, бива твърде силно и пакостно.
Но когато Меркурий има дисхармония с Нептун, а Нептун е с преобладаващи хармонични съчетания с добротворците, в такъв случай лошото му влияние върху Меркурий е слабо и не е толкова пакостно.
Меркурий в съвпад, паралел, съвпад в скоби с Нептун.
Когато човек вярва в Бога и има силна любов към него и доброто, т. е., когато в живота си се ръководи от принципите и законите на Божествената Любов, Мъдрост и Истина, гореказаните съчетания на Меркурий и Нептун действат като най-силните хармонични аспекти между тези две светила.
Когато човек не вярва в Бога и не се ръководи в своя живот от Божествената Любов, Мъдрост и Истина, разглежданите съчетания на Меркурий и Нептун действат като най-силни дисхармонични аспекти между двете светила.
Липсата на всякакъв аспект между Меркурий и Нептун показва, че такъв човек още не е направил системни и целесъобразни усилия с ума си да бъде служител, изявител и носител на Божията Любов, Божията Мъдрост и Божията Истина в живота на човеците.
Аспекти на Меркурий с Плутон.
Меркурий в тригон, на 72º или в секстил с Плутон.
Плутон е представител на подземните светове, на черната ложа и на всички паднали духове, които са най-големи противници на Божествения порядък, организатори и ръководители на всички революции и големи войни, които засягат цялото човечество.
Когато Меркурий е в хармонично съчетание с Плутон, това показва доколко човек се е научил да познава идеите, замислите и внушенията, идващи от плутоновия свят, до каква степен се е научил да не им се поддава, а да преобръща тези влияния в ползотворна дейност.
Когато Меркурий е в хармония с Плутон, а самият Плутон е с преобладаващи хармонични съчетания от добротворците, особено от Слънцето, в такъв случай плутоновото влияние върху човешкия ум е благотворно, умът на човека е твърде активен, неуморим и плодовит.
При хармония между Меркурий и Плутон, ако самият Плутон има преобладаващи лоши съчетания със злосторниците, тогава влиянието на Плутон върху Меркурий, т. е. върху човешкия ум, се изразява като дисхармонично, неплодотворно.
Колкото по-силна е хармонията между Меркурий и Плутон, колкото повече Плутон е хармонизиран от добротворците, толкова повече такъв човек притежава дарби и способности да разкрива и оползотворява подземните богатства, и толкова повече сили и качества притежава той да се бори с низшите сили и тъмнината на Плутон и да ги побеждава.
Меркурий в опозиция, съвпад, паралел, съвпад в скоби или квадрат с Плутон.
Според силата на дисхармонията между Меркурий и Плутон може да се съди до каква степен човешкият ум е податлив да бъде възприемател, носител, изявител и служител на идеите, замислите и желанията на плутоновия свят.
Когато Меркурий е в дисхармония с Плутон, а самият Плутон е с преобладаващи дисхармонични съчетания главно със злосторниците, в такъв случай плутоновото влияние върху човешкия ум е най-пакостно, най-съдбоносно, най-мъчително, може би и катастрофално. Умствените противоречия, ограничения, заблуждения, изопачавания и помрачавания в този случай биват трагични за човека. И при най-жизнени и най-добри условия такъв човек ще се бои и безпокои от въображаеми опасности. Такъв човек е предразположен да възприема внушенията на най-престъпните духове и да извърши най-големи престъпления, особено ако Меркурий няма никакви подпомагащи съчетания от добротворците.
При дисхармония между Меркурий и Плутон, ако самият Плутон има преобладаващи хармонични съчетания с добротворците, пакостното влияние на Плутон не е много силно.
Когато липсва всякакво съчетание между Меркурий и Плутон, това показва, че такъв човек още не се е занимавал съзнателно, системно и целесъобразно да търси причините и последиците за големите злини в живота и Природата.
Общо за съчетанията на Меркурий.
Меркурий има главно отношение към устройството, развитието, здравето, силите, качествата, дейността и свойствата на главната нервна система – възприемател, носител и оползотворител на всички жизнедателни и творчески сили на Слънчевата и звездната светлина.
Следователно, колкото повече и по-силни са хармоничните съчетания на Меркурий с другите светила, особено с добротворците, толкова по-правилно е устройството, развитието и дейността на главната нервна система, по-добро е нейното здраве, по-издръжлива е тя, по-правилно и по-изобилно възприема и оползотворява жизнедателните творчески сили на светлината.
По количеството и силата на хармоничните съчетания, които Меркурий получава главно от добротворците, съдим за количеството и силата на висшите дарби и способности, чрез които прави връзка и има отношение и обмяна с висшите светове, откъдето получава най-висшите благословения, вдъхновения, просветления и ръководство.
Хармоничното съчетание на Меркурий с добротворците показва още, какви са благоприятните условия и възможности на човека за развитието, проявите и постиженията на висшите дарби и способности.
Според количеството на хармоничните съчетания на Меркурий и добротворците и силата на тези съчетания се съди, доколко човек е правил съзнателни, системни и целесъобразни усилия да се учи от висшите светове, до каква степен е възприел, разбрал и приложил знанията, които е получил от висшите светове, доколко човек се стреми да живее и работи съобразно Божествените закони, вложени в живота и Природата, в каква степен човек правилно възприема и разбира идеите, замислите и внушенията на висшите светове, доколко се стреми и може да бъде носител, изявител и служител на Божествената Любов, Мъдрост и Истина.
Идеите и мислите, които човек възприема, допуска в ума си, занимава се с тях, са за ума храна, от която той черпи своите сили. Те са строителния материал за устройството, силата и дейността на умственото тяло на човека.
По количеството и силата на хармоничните съчетания, които Меркурий получава от различните светила, съдим за количеството и силата на добротворните идеи и мисли, които човешкият ум възприема и придобива от тях, за творческите сили и светлината, които възприема за развитието, дейността и проявите на висшите дарби и способности.
По количеството и силата на дисхармоничните съчетания, които Меркурий получава от другите светила, особено от злосторниците, се съди за количеството, силата на нечистотата и противоестествената храна, която възприема ума, т. е. нечистите, противоестествени, разрушителни идеи и мисли, които умът е предразположен да възприема и проявява.
Учителят казва: „Идеите и мислите от всички висши светове идват в ума на човека като гости и ако човек приема в ума си такива идеи и мисли с любов, задържа ги с любов, проучва ги с любов, готов е да им служи с любов, тогава те му оставят много творчески сили и благословения, даруват му светлина, умствени и духовни богатства. Когато, обаче, човек не приема идеите и мислите на висши светове, не ги проучва с любов и не им служи, тогава те си заминават, без да оставят на човека никакво благословение.
Човек, който е отказал да приеме в сърцето си идеите, мислите, словата и внушенията на висшите светове и не им е послужил с любов, такъв човек остава без закрила от висшите светове, без тяхното ръководство, поради което той бива нападан и обсебван от идеите и мислите на черната ложа, става насилствено техен роб и носител, изявител и служителка техните желания и внушения46„.
По количеството и силата на хармоничните съчетания между Меркурий и добротворците, съдим доколко човек е бил гостоприемен спрямо идеите и мислите на висшите светове.
По количеството и силата на дисхармоничните съчетания между Меркурий и злосторниците определяме до каква степен човек е робувал на низшите светове.
Народната поговорка казва: „Ум царува, ум робува, ум патки пасе“. Тази поговорка се отнася именно към меркуриевия ум.
Когато човек се стреми с всичките си сили и любов да бъде ученик на висшите светове, тогава неговият ум добива силите и светлината да царува.
Когато човек се отказва да бъде носител, изявител и служител на идеите и замислите от висшите светове, тогава умът бива обсебван от черната ложа и той робува.
Когато човек напълно се отдаде на мързел и не иска нищо да учи, тогава умът му патки пасе. Учителят казва: „Всичко, което се знае на теория, трябва да се приложи на практика. Само тогава то става истинско знание. В противен случай, то си остава само теория т. е. само умопостроение. Идеята е проява на умственото поле, теорията е проява на духовното поле, а приложението или практиката е проява на физическото поле. Следователно, когато всичко е проверено и – в трите свята, то става истинско познание47„
Меркурий има отношение към всичко, което се прилага на практика. Следователно, по количеството и силата на хармоничните съчетания между Меркурий и добротворците съдим до каква степен практичните приложения ще бъдат сполучливи, верни и ползотворни.
Обратното, по количеството и силата на дисхармоничните съчетания, които Меркурий получава от злосторниците, познаваме количеството и силата на умствените пречки, заблуди, грешки, несполуки, т. е. съдим за несполучливото приложение на идеите и теориите.
Хармоничните съчетания на Меркурий с добротворците показват дихармата, т. е. богатствата, които човек е спечелил от висшите светове, доверието, кредита, който той има от висшите светове, благословенията, които може да разчита със сигурност, че ще получи от тях, онова, което човек е изработил в продължение на редица животи със своите мисли.
Дисхармоничните съчетания на Меркурий главно със злосторниците е свидетелство за кармата, т. е. задълженията, които човек е образувал с мислите си по отношение на висшите светове, а също така показва нечистотата, тъмнината и безпорядъка, който той е допуснал в ума си, като е станал служител на идеите и мислите на черната ложа.
Количеството и силата на хармоничните съчетания между Меркурий и добротворците показват количеството и силата на доброкачествените, благородните материали, които човек е спечелил от висшите светове с мислите си и ги е вложил в устройството на главната си нервна система.
Обратно, количеството и силата на дисхармоничните съчетания между Меркурий и злосторниците показват долнокачествените материали, разрушителните елементи, които човек е вложил в устройството на своята главна нервна система.
Хармонията на Меркурий с добротворците е свидетелство до каква степен протичат правилно по главната нервна система жизнедателните електрически токове, които образуват светлината на ума, неговата работоспособност, издръжливост, които обуславят правилно разбиране, схващане и възприемане.
По количеството и силата на дисхармонията между Меркурий и злосторниците можем да съдим за болестните предразположения и разстройствата на главната нервна система, за правилното възприемане и протичане на жизнедателните токове (жизнедателното електричество), следователно – и за неправилното схващане, разбиране и разсъждаване на ума.
Меркурий управлява дейността на всички усетоспособности (сетива), следователно, колкото повече и по-силни са хармоничните съчетания на Меркурий с добротворците, толкова по-правилно е устроена главната нервна система и по-правилна е нейната дейност и дейността на усетоспособностите, следователно и по-правилни са възприятията и разбиранията на силите, законите, явленията в Природата и живота.
Колкото повече хармонични съчетания има Меркурий с другите светила, особено с добротворците, толкова по-големи дарби и способности притежава човек за успехи в областта на естествените науки и математиката.
Най-силните, най-достоверните и постоянни прояви на меркуриевите влияния се изразяват в движенията на крайниците, стойката на тялото и особено чрез словото. Следователно, колкото повечко са хармоничните съчетания на Меркурий с добротворците, толкова по-бързи, по-красиви и по-пластични, по-ритмични и по-хармонични са движенията на краката и ръцете на човека, по-красиви са телесната му стойка, неговата походка, неговите жестове и неговата мимика.
Хармоничните съчетания на Меркурий с най-висшите светила, особено със Слънцето, дава най-добри словесни дарби и способности.
Колкото повече са дисхармоничните съчетания на Меркурий със злосторниците, при което той не получава подкрепа от добротворците, толкова по-нехармонични, неизразителни, несвободни или неприятни са движенията, жестовете и мимиката на такъв човек, толкова по-слабо са развити неговите речеви способности.
Силата и широтата на дарбите и способностите, които Меркурий получава от хармоничните аспекти със светилата, зависят от естеството на тези светила и силата на образуваното с тях съчетание.
Аспектите със светилата обуславят също така и условията и възможностите за развитието на дарбите и способностите, които съответните светила дават.
Светилата, с които Меркурий образува дисхармония, показват какви заложби, дарби и способности липсват на човека, както и липса на съответните условия и възможности за тяхното развитие.
Връзката на Меркурий със Слънцето всякога придава на ума светлина, творчески сили и способности за схващания и разбирания на най-висшите идеи, учения, философски и естетически истини.
Хармоничните съчетания на Меркурий и Луната дават на ума богато въображение и конструктивни дарби и способности.
Хармоничните съчетания между Меркурий и Венера придава на ума венерините положителни качества: стремеж към красотата, ред и чистота в мисли, чувства, действия и слова.
Дисхармонията между Венера и Меркурий показва липса на тези положителни качества.
Хармонията между Меркурий и Марс придава на ума положителните марсови качества: бързо мислене, умствена работоспособност, смели замисли, борчески качества, решителност, неуморимост („ум-бръснач“ – съчетание на Меркурий с Марс – „акъл море“ – съчетание на Меркурий с Юпитер).
Дисхармонията между Меркурий и Марс е твърде лоша, защото придава на ума низшите марсови качества: прибързаност, припряност, грубост, побойническа избухливост, безредност, нечистота, лакомия.
Хармонията между Меркурий и Юпитер придава на ума положителните юпитерови качества: умствена и духовна широта, философски дарби и способности, религиозни схващания и разбирания, любов към Бога и Богопознанието, стремеж за служене на Бога, любов към обществото и обществената дейност, към социалните науки, към хуманитарните идеи и учения, към всичко ново и ползотворно за цялото човечество.
За значението на хармоничното и пълно проявено влияние на Юпитер върху ума, Учителят казва: „Люде с това влияние са образци в изпълнението на волята Божия, каквито за в бъдеще ще се проявяват“.
Хармонията между Меркурий и Сатурн придава на ума редица положителни сатурнови качества: дълбочина и сила на мисълта, идеите и замислите, дълбочина и сериозност на характера, търпеливост и устойчивост, постоянство в идеи, убеждения и начинания, съзнание за дълг и отговорност пред човеците и Бога, стремеж за довършване на всяка започната работа, тактичност и внимателна и предпазлива обхода.
Такива люде са създали всички ползотворни закони и обществени системи.
Дисхармонията между Меркурий и Сатурн влияе на ума с редица пакостни качества: подозрителност, недоверчивост, мнителност, ревнивост, скъперничество, егоизъм, безсърдечност, ограничени схващания и разбирания, фанатичност, лъжовност, демагогство, всякакви умствени изопачавания, разрушителност.
Това са най-жестоките човешки умове, създатели на най-пакостни идеи и учения, изпълнени от край докрай със заблуди.
Хармонията между Меркурий и Уран, в зависимост от нейната сила, дарява човешкия ум с повечето положителни уранови качества.
Между митологичните герои, най-типичен представител на урановото влияние е Прометей. Следователно, колкото по-силна е хармонията между Меркурий и Уран, толкова повече и по-силни са Прометеевските дарби, способности и качества у човека: независимост, самостоятелност, оригиналност, изобретателност, всестранни творчески и реформаторски способности и дарби, ненавист към установеното и обикновеното, висша социална нравственост.
Хармонията между Меркурий и Уран дава дарби и способности за изучаване и разбиране на всички окултни науки и особено на Астрологията. Човек с хармония между Меркурий и Уран може да стане окултен ученик. Създателите на всички окултни учения са имали голяма хармония между Меркурий и Уран.
При дисхармония между Меркурий и Уран човек притежава много отрицателни уранови качества. Люде с такива умове съзнателно или несъзнателно изопачават окултните идеи и учения, изразители са на Ницшеански и подобни лъжефилософски идеи и стремежи, свързани със свръхчовешко високомерие, със страст за господство и с презрение към обикновените или слабите.
Хармонията между Меркурий и Нептун придава на човешкия ум най-хубавите нептунови качества: любов към всички мистични учения и идеи, дарби и способности за пророчески съновидения, телепатични и психометрични способности, гениални заложби изобщо.
Дисхармонията между Меркурий и Нептун прави човешкия ум ексцентричен, хаотичен и неопределен, неориентиран, непрактичен, разсеян, занесен. Артисти с дисхармония между Меркурий и Нептун често създават всевъзможни изопачени възгледи в изкуството (кубизъм, сюрреализъм и др.).
Хармонията между Меркурий и Плутон придава на човешкия ум положителните плутонови качества: дарби и способности за съпротива срещу всякакви изкушения и съблазни, за използване на подземните богатства.
Дисхармонията между Меркурий и Плутон показва податливост на ума към всякакви изкушения и съблазни, към всякакви заблуди и прегрешения.
Чрез меркуриевия ум става зачеването, раждането, осъществяването и приложението на всички идеи и замисли на Земята, идещо от висшите и низшите светове.
Чрез меркуриевия ум човек може да изучава и разбира силите, законите и явленията в Природата и да се ползва от тях.
Чрез меркуриевия ум човек пуска корените на своя умствен живот в Природата.
Чрез меркуриевия ум човек придобива силите, благословенията от Слънчевата светлина, въздуха, храната и водата.
Меркуриевият ум управлява физическото тяло на човека. Всякакви придобивки, постижения, мечти и копнежи по отношение на земния живот се осъществяват чрез меркуриевия ум.
Учителят казва: „Меркуриевият или природният ум е основата, върху която се изграждат всички останали умове на човека48„.
Меркуриевият ум е свързан с човешкото съзнание. Следователно, колкото повече и по-силни са хармониите на Меркурий с добротворците, толкова по-съзнателни са умствената дейност и животът на човека, по-големи са стремежите му към висшите светове и обратно: колкото повече са дисхармониите на Меркурий с другите светила, особено със злосторниците, толкова по-беден е човешкият ум, по-несъзнателен е животът на човека и по-често той е обсебван от низши желания.
Меркурий е наричан „секретар на Боговете“, защото, както се вижда от символа му, той има връзки и отношения с всички светове, следователно, от ума на човека зависи какви ще бъдат връзките му, отношенията и обмяната му с различните светове.
Когато Меркурий има най-силна хармония със Слънцето, а същевременно образува най-силни хармонични съчетания с Юпитер, Уран и Нептун, тогава със сигурност може да се твърди, че умът на такъв човек е надарен с гениални дарби и способности, с голяма творческа сила и светлина. Такъв човек може да се прояви като гений в областта на науката, изкуствата, философията, религията, Астрологията, електрофизиката. Такива люде са гениални творци и големи преобразователи в много области на живота.
Когато Меркурий има само силни дисхармонични съчетания със злосторниците и няма никакъв подпомагащ хармоничен аспект с добротворците, това показва тежка карма на човека, който с ума си многократно в минали животи е нарушавал Божествените закони, направил е с него много престъпления, поради което своята умствена карма той ще изплаща през настоящия си живот с тежки заболявания на главната нервна система, с душевни разстройства и умопобъркване.
Добротворното светило, с което Меркурий образува най-силно хармонично съчетание, е главен ръководител на човешкия ум и за връзка на човешкия ум с Божията Любов, Мъдрост и Истина.
Злосторното светило, с което Меркурий образува най-силен дисхармоничен аспект, служи като най-силен изкусител, създател на разни пречки и мъчнотии, породител на прегрешения или заблуди.
Количеството и силата на хармоничните съчетания между Меркурий и добротворците показва доколко умът на човека се е научил, вижда и разбира проявите на човешкия живот и в Природата, доколко човек мисли за доброто, обича доброто, стреми се към доброто, прилага доброто, върши добрини, доколко човек е възлюбил Бога с ума си, доколко мисли за Бога и вярва в него, доколко познава проявите на Бога.
Количеството и силата на дисхармоничните съчетания между Меркурий и злосторниците свидетелстват до каква степен умът на човека се е отклонил от Божествените закони, от пътищата на Божествената любов, мъдрост и истина, до каква степен човешкият ум е станал носител, изявител и служител на лъжата, насилието, на идеите и замислите на черната ложа, до каква степен умът му е обхванат от тъмнината, нечистотата и заблуждението.
Учителят казва, че всички красиви образи в Природата и живота на човека са прояви на Бога.
Колкото повече човек съзнателно, системно и постоянно наблюдава и съзерцава красивите образи, толкова повечко и по-съвършено се развиват и действат висшите дарби и способности на неговия ум. Силите, излизащи от тях, служат за правилното развитие и правилната дейност на висшите дарби и способности.
Следователно, който иска да развие висши дарби и способности, нека постоянно да наблюдава всички красиви образи в Природата и всички красиви форми, черти и прояви у човека.
В Природата най-красиви са изгревите на Слънцето.
Човек трябва съзнателно да отбягва всички грозни образи и впечатления, защото те действат разрушително върху главната нервна система, убиват всички висши дарби и способности.
Човек е създаден да изучава само красивите прояви в Природата и в човешкия живот, да изучава пътя на доброто, както и на неговите плодове.
Венера.
Аспекти на Венера с всички светила.
Венера е главната учителка и ръководителка на човека за правилното развитие, правилните прояви и правилната дейност на човешкото сърце.
Тя управлява изцяло сърдечния живот на човека. Чрез нейните влияния се придобиват всички радости, всичкото щастие, за които може да мечтае човек. Чрез нейното влияние се изживяват всички мечти и копнежи на човешкото сърце. Само Венера може да научи човека да възлюби реда, чистотата и красотата, и да се стреми да ги приложи навсякъде в живота. Само тя учи човека да разбира проявите на Божествената любов в целокупния живот на Природата и човека и да ги цени.
Всичко, което човек научава на Земята за любовта, той дължи преди всичко на Венера. Всички благословения от висшите светове, които се изпращат към човека за щастието на неговото сърце, се донасят само от Венера.
Венера се нарича „малкото добро“, защото тя е носителка и дарителка на доброто на човека само на Земята, а на Земята се проявяват само малките добрини.
Венера е наричана също „богиня на любовта“, понеже любовта на Земята идва чрез нея. Венера е също „богиня – покровителка на семейния живот“, защото всяко щастие в семейството идва пак чрез нея.
Венера е „богиня на изящните изкуства“, защото като такава тя обуславя проявяването на артистичните дарби и способности, и успехите и постиженията във всички изкуства.
Освен това Венера се нарича „богиня на младостта“, защото най-силните и най-благотворни нейни влияния се проявяват през първата половина на човешкия живот, т. е. в младостта на човека. В Природата тя проявява своето пълно влияние през пролетта, която е тържество на младостта, любовта и красотата.
От количеството, силата и естеството на съчетанията, които образува Венера с останалите светила, съдим до каква степен човек може да получи благословенията на Венера, правилно, разумно и целесъобразно да ги разбере, възприеме и оползотвори.
Венера в хороскопа на човека символизира човешкото сърце с всички видове прояви на Божествената любов чрез човешкото сърце.
Добрите съчетания на Венера с другите светила, както и положението ù по знак и по дом показват до каква степен и в какво отношение човек е възлюбил Господа със сърцето, доколко в миналите си животи той е обичал Господа и е работил със сърцето си и какви Божествени добродетели, сили и качества е придобило човешкото сърце от Господа.
Показва още какви условия, възможности ще има човешкото сърце в настоящия си живот да придобива и изпитва радости и щастие.
Лошите съчетания на Венера с другите светила и недобрите и положения по знак и дом е свидетелство до каква степен и в какво отношение човек в миналите си животи е направил прегрешения със сърцето си, като е нарушил Божествените закони и не се е ръководил от любов към Господа.
Лошите съчетания на Венера с другите светила, показват още до каква степен и в какво отношение човек в настоящия си живот ще има сърдечни изпитания, изкушения, ограничения, лишения и нещастния изобщо.
В хороскопа на човека Слънцето, Венера и Меркурий показват целокупния вътрешен живот на човека, неговите вътрешни сили, условия и възможности, т. е. Слънцето, Венера и Меркурий с всичките им видове съчетания свидетелстват до каква степен и в какво отношение човек е работил с Господа, вътре в себе си и какво е спечелил.
Слънцето показва как човек разбира проявите на Господа като Истина в себе си чрез съзнанието си, чрез ума си и чрез сърцето си.
Венера показва как човек разбира проявите на Господа като Любов в себе си чрез сърцето си.
Аспекти на Венера с Марс.
Всяко хармонично съчетания между Венера и Марс може да се смята за добро, при условие че Венера получава хармоничен аспект от Слънцето или Юпитер или когато Венера е силна по знак, по дом или по положение по хороскопа.
Когато, обаче, Венера е слаба по знак, дом и положение, и няма помощ от друг добротворец, то тогава хармоничните ù съчетания с Марс не могат да се смятат за добри.
Накъсо и иначе казано, когато Венера е по-силна от Марс в хороскопа, нейните хармонични съчетания с Марс са положителни.
Когато Венера е по-слаба в хороскопа, а Марс е по-силен, хармоничните ù съчетания с Марс не са добри.
Хармонията между Венера и Марс прави чувствата импулсивни, несдържани, настойчиви. Такива са и желанията на човека. Той постоянно мечтае за весел, лек живот, за забави, радости и удоволствия, за веселби, танци, разходки, компании, кино-развлечения и театрални и концертни посещения. Такъв човек непрекъснато е влюбен на много места, много мили същества стоят в съзнанието му, той не мисли за някаква по-сериозна работа, освен да среща предмета на своите чувства.
Колкото по-силна е хармонията между Венера и Марс, толкова по-силни са чувствата на такъв човек. Неговият най-висок идеал е да се венчае бързо с тази, която обича. Тези аспекти на Венера с Марс дават най-силни сърдечни увлечения на младини и винаги ранен брак. Обикновено при тях момъкът открадва момата, а момичето пристава на своя любим.
Според своята сила, хармоничните аспекти на Венера с Марс показват ранно събуждане на чувствата, ранно полово развитие.
Понеже Марс управлява животинското царство и снабдява човека с животинска енергия, затова породените чувства от съчетанието на Венера с Марс имат повече или по-малко животински характер.
Когато Венера получава хармоничен аспект от Марс и същевременно има добро съчетание с Юпитер или със Слънцето, тогава това е благоприятно в много отношения, тъй като Слънцето или Юпитер стават ръководители на Венера със своето добротворно влияние, а Марс дава само силата и пламенността на чувствата.
Венера в съвпад, опозиция, паралел, съвпад в скоби или квадрат с Марс.
Всяка дисхармония между Венера и Марс, в зависимост от своята сила, показва доколко човешкото сърце е попаднало под влиянието на животинския свят, до каква степен човек е внесъл в сърцето си нечистота и безпорядък.
При такива съчетания между Венера и Марс, ако Венера не получава помощ от никой добротворец, могат да се проявят полови страсти и извращения, които водят към безнравствен живот, падение, безпринципност и разпадане на личността, безволевост, избухливост, непостоянство, болести и разстройства, вследствие излишества и замърсяване на кръвта.
Учителят казва; „Всяка мисъл, всяко чувство, всяко желание, с които се занимава човек, му придават специфични сили, качества и свойства, специфичен цвят, мирис и движения49„.
Понеже чувствата и желанията оказват своето въздействие върху правилната или неправилната дейност на симпатичната нервна система, върху дейността на дихателната система и сърцето, когато има дисхармония между Венера и Марс, такъв човек става проводник на множество отрицателни чувства и желания, поради което заболяват преди всичко тези системи.
Дисхармоничните чувства и желания, породени от дисхармонията между Венера и Марс, правят тежък и неприятен дъхът на кожата и потта.
Накъсо [казано], дисхармонията между Венера и Марс създава всички видове грехове, смущения, страдания, недоразумения, заблуждения и противоречия между момците и момите.
В зависимост от силата на дисхармонията между Венера и Марс, човек е повече или по-малко груб, насилник, ревнив в любовта, брутален, лишен от съзнание за дълг и отговорност, безнравствен, еротичен, сластолюбив. Тези дисхармонии управляват половите страсти и афектациите.
Ако Венера и Марс са в дисхармония, а същевременно Венера има лоши съчетания и с другите злосторници, при това не получава подпомагащ аспект от добротворците, тогава безнравствеността и разпуснатостта е проявена в най-крайните си форми. Такъв човек е роб на низшите си желания и си служи с всички средства да ги задоволи.
Когато Венера и Марс са в дисхармония и Марс в същото време получава дисхармонични аспекти от другите злосторници, ревността, подозрителността и жестокостта в такъв случай са неизмерими.
Такъв човек е готов на всички видове насилия и на убийства, за да утоли кипежа на страстите си и да задоволи желанията си.
Когато Венера е дисхармония с Марс и същевременно Венера има хармонично съчетание със Слънцето или с Юпитер, в такъв случай дълго у човека се води вътрешна борба между висшето и низшето, между изкушенията и нравственото съзнание, но надмощие ще вземе стремежът към чистота, нравственост и хармония, съобразяването с Божествените закони.
Общо казано, в мъжки хороскоп Венера показва какви са стремежите и наклонностите на човешките чувства, тяхната сила, качество и трайност.
В женски хороскоп Венера означава привлекателността на жената, способностите ù да задържа любовта и чувствата на мъжа.
Следователно, до каква степен мъжът правилно ще възприема любовта, правилно ще я разбира и проявява спрямо жената, това ще бъде показано от хармоничните съчетания между Венера и Марс с добротворците.
До каква степен жената правилно ще възприема любовта от мъжа, правилно ще я разбира и оползотворява, зависи от същите тук разглеждани съчетания.
Обратното, количеството и силата на дисхармоничните съчетания между Венера и Марс, както и между тях и другите злосторници, показват неспособността за любов между мъжа и жената, порочността и противоестествеността на техните схващания и разбирания за любовта. Всяка дисхармония между Венера и Марс поражда по-големи или по-малки нещастия, несполуки и недоразумения от любовен род.
Дисхармонията между Венера и Марс всякога показва любовни разочарования на младини, сърдечни и любовни несполуки.
Когато Венера има силна дисхармония с Марс и същевременно има силна дисхармония и с другите светила – злосторници, без да получава някакъв подпомагащ хармоничен аспект от добротворец, в такъв случай човек още от най-ранна възраст ще бъде обхванат от полови страсти, от противоестествени желания за задоволяване на половите си страсти, поради което ще получи неизлечимо разстройство или заболяване на симпатичната нервна система и на дихателната система. На такава основа се поражда туберкулозата.
Липсата на всякакъв аспект между Венера и Марс показва, че такъв човек още не е подлаган на съблазни, не е минал през изпити от този род и съзнанието му не е работило в тази област.
Аспекти на Венера с Юпитер.
Венера в съвпад, тригон, паралел, съвпад в скоби, 72° или секстил с Юпитер.
Най-благотворните, най-плодотворните и най-щастливите съчетания в кой да е хороскоп са тези между Венера и Юпитер, защото Венера се нарича „малкото добро“, а Юпитер „Голямото добро“.
Когато Юпитер и Венера са хармонично съчетани, тогава всички добрини са осъществими и постижими.
Ако в хороскопа всички други светила са в дисхармония помежду си, но между Венера и Юпитер има голяма хармония, в такъв случай човек пак ще има условия и възможности да плати всичките си дългове и ще му остане освен това печалба.
Това е така, защото Венера е представител на сърцето, а Юпитер е представител на висшия разум.
Следователно, когато сърцето е ръководено от висшия разум, всичко тогава е постижимо в живота.
Учителят казва: „Сърцето е градина на човешката душа, а умът градина на човешкия дух. В сърцето биват посаждани, поникват, възрастват и дават плод всички видове чувства и желания, засаждани от различните светове. Главният градинар на човешкото сърце е Венера. С благотворното си влияние тя отглежда всички видове добродетели, всички благородни чувства и качества50„.
Една народна поговорка гласи: „С каквито се събереш, такъв ставаш“. Това е в сила и за сърцето на човека: с каквито чувства и желания се пълни то, такива плодове ражда. Каквито аспекти от другите светила получава Венера, такива плодове ще даде сърцето, т. е. такива чувства и желания ще породи то.
Всеки аспект на Венера с другите светила разглеждаме като нейна дружба с даден свят. Най-велика е дружбата на Венера с Юпитер (юпитеровия свят). Защото всички благословения, изпращани от различни висши светове на човека, идват чрез Юпитер, т. е. чрез висшия разум. Но висшите благословения, идещи като мисли и чувства, могат да се осъществят и дадат плодове, когато човек им даде място в сърцето си. Всяка хармония между Венера и Юпитер показва до каква степен човек е посял семената на висшите благословения в сърцето си.
Според силата на хармонията между Венера и Юпитер човек е придобил следните по-важни добродетели и качества: любов към чистотата и реда, вродено човеколюбив, милосърдие, добросърдечие, съчувствие, приветливост, дружелюбие, щедрост, внимателност, нежност, благородно сърце, примирителност, незлобивост, кротост, любов към хармонията и красотата, любов към радостите и веселието, благоразумие, силно подчертана надежда, състрадание, силна обич към децата, към младото поколение изобщо, добро разположение, пожертвователност, услужливост, любвеобилие, любов към добродетелния живот и благонравното поведение, любов към всички видове изкуства, работливост.
Юпитер, т. е. висшият разум, дава богати условия и възможности за осъществяване на всички идеи, замисли и желания. Следователно, когато Венера получава благотворно влияние от Юпитера, тогава човешкото сърце има всички условия и възможности за постигане на най-хубавите си мечти и копнежи.
Юпитер е касиерът на Слънчевата система, т. е. той отпуска всички средства за постижението и реализирането на замислите и желанията.
Когато в женски хороскоп има хармония между Венера и Юпитер, такава жена може да бъде най-честитата в сравнение с останалите, защото тя притежава всички горе поменати добродетелни качества, за които се ползва с любовта и уважението на своя мъж, всички близки и познати. Само такива жени могат да станат майки на напълно здраво, даровито и идеалистично поколение: със своите добродетелни качества те създават всички необходими материални и духовни условия за правилно физическо, умствено и духовно развитие на детето. Създадените от такива майки добродетелни и даровити деца обожават майките си, обичат Природата и изпълняват Божествените закони.
Хармонията между Венера и Юпитер в хороскопа на артисти, в зависимост от силата си, ще им даде богати условия и възможности за бърз и сигурен успех в областта на изкуството, ще им донесе почести, материални богатства, слава. Големият успех и тук се дължи колкото на способностите, толкова и на добродетелните качества, на голямата привлекателност, на „духовния магнетизъм“ на тези артисти.
Учителят казва: „Всяка идея, всяка мисъл, всяко желание и всяко дело може да успее и да допринесе добър плод дотолкова, доколкото е вложена любов в него. Но човек може правилно да възприема и проявява любовта, само когато е разумен и доколкото е разумен. Защото само разумният може да бъде носител, изявител и служител на любовта51„.
Венера е носителка на любовта, а Юпитер на висшата разумност, затова по силата на хармоничния аспект между тях съдим доколко съюзът между любовта и разумността е изграден в сърцето на човека. Хармонията между Венера и Юпитер показва до каква степен човек е богат в умствено и духовно отношение, защото само при тази хармония човек може да преобърне материалните богатства в умствени и духовни, а умствените и духовните – в материални.
Учителят казва: „Добродетелите са почвата, на която се посяват, правилно развиват и дават плодове висшите дарби и способности. Върху всяка добродетел е посадена някоя висша дарба или способност52„.
Понеже Венера обработва всички видове добродетели, а Юпитер е сеятелят на всички висши дарби и способности, затова хармонията между Венера и Юпитер в даден хороскоп открива наличност както на добродетели, така и на висши дарби и способности.
Човек с хармония между Венера и Юпитер в хороскопа си може с основание да се надява, че ще има потребните условия и възможности да постигне своите идеали.
От силата на хармонията между Венера и Юпитер съдим до каква степен човек е дал сърцето си на Господа, доколко е възлюбил Господа и доколко може да изпълни волята му.
Чрез Венера идват благословенията на Любовта, а чрез Юпитер благословенията на Мъдростта. По силата на хармонията между Венера и Юпитер можем да знаем до каква степен човек е съчетал в себе си принципите на Любовта и Мъдростта.
Накъсо казано, хармонията между Венера и Юпитер в женски хороскоп дава най-добрите, най-любящите, най-благородните, най-добродетелните и най-благочестивите майки.
Хармонията между Венера и Юпитер в мъжки хороскоп създава най-благоразумните, най-високоидейните и най-добродетелните мъже.
Всичко казано за хармонията между Венера и Юпитер е вярно само когато Венера и Юпитер не получават силни дисхармонични съчетания от злосторниците.
Венера в опозиция, квадрат с Юпитер.
Според силата на дисхармонията между Венера и Юпитер съдим до каква степен човек е изгубил от добродетелните качества, които създава хармонията между Венера и Юпитер. Дисхармонията между Венера и Юпитер показва някои отрицателни качества, между които на първо място трябва да поставим тщеславието. За да задоволи своето тщеславие, такъв човек често харчи грамадни суми, изразходва много умствени, духовни и физически сили, обеднява умствено и духовно и губи необходимите сили за развиване на своите висши дарби и способности, понижава се.
За да се получи хармония между Венера и Юпитер, много животи човек е бил окултен ученик и е изпълнявал добросъвестно всички задачи, които са му давали.
Дисхармонията между Венера и Юпитер показва, че в миналото като окултен ученик, човек е отлагал възложените му задачи и не ги е изпълнявал.
Липсата на всякакъв аспект между Венера и Юпитер показва, че такъв човек още не е направил постоянни и системни усилия да съчетае дейността на сърцето с разума, желанията и чувствата си с Божествените закони.
Колкото по-голяма е хармонията между Венера и Юпитер, толкова по-големи и повече благословения е придобивал такъв човек от висшите светове, толкова повече и по-добри приятели има той в умствения свят, духовния и физически.
Обратното, дисхармонията между Венера и Юпитер показва колко и какви същества от висшите светове е изгубил като приятели, в каква степен изобщо е изгубил доверието на висшите светове.
Аспекти на Венера със Сатурн.
Венера в тригон, квинтил или секстил със Сатурн.
При тълкуванието на съчетанията между Венера и Сатурн всякога трябва да се има предвид, че Сатурн има отношение към законите и принципите на Правдата, на справедливостта, а Венера има отношение към всички Добродетели, чрез които се постигат радостите и щастието на сърцето. Следователно хармонията между Венера и Сатурн е свидетелство до каква степен човек се ръководи от Божествената правда, от законите на справедливостта при постигането и осъществяването на желанията, стремежите и копнежите на сърцето си.
Сатурн има отношение към устойчивостта, трайността на идеите, мислите, чувствата, желанията и действията. Следователно всяка хармония между Венера и Сатурн показва до каква степен са устойчиви и трайни чувствата и желанията на човека, т. е. доколко човек е вложил в чувствата, желанията и любовта с или чрез сатурновото влияние или според принципа на Правдата.
Колкото по-силна е хармонията между Венера и Сатурн, толкова по-силни, по-дълбоки, по-устойчиви, по-трайни и по-справедливи са чувствата, желанията, мечтите и копнежите на човека.
От силата на хармонията между Венера и Сатурн можем да знаем до каква степен човек има вярност, устойчивост и трайност в любовта и идеите си, в обичта си към науката, изкуствата и човеците, с една реч – към всички прояви на любовта.
Сатурн има отношение към цялото минерално царство и специално към камъните. В човешкия организъм той образува и управлява цялата костна система. Общо казано, Сатурн има отношение към всички най-твърди вещества в Природата. Затова, когато Венера и Сатурн са в хармония, тогава във всички положителни венерини качества ще влезе твърдостта на Сатурн, неговата устойчивост, постоянство и трайност.
Човек, който има хармония между Венера и Сатурн, е основал любовта си на канара. Такъв човек е всякога честен и изпълнителен при дадена дума и обещание, винаги се ръководи от принципа на справедливостта.
Хармоничното сатурново влияние най-добре се разбира и най-правилно се изразява от старите люде. Затова, който има хармония между Венера и Сатурн, най-много се ползва от благоразположението, любовта, покровителството и помощта на старите човеци.
Хармонията на Венера и Сатурн в хороскопа на артисти всякога показва сигурен и траен успех, дълбоко разбиране и дълбока любов към изкуството. Изобщо такъв човек е в състояние да изрази най-дълбоките идеи в изкуството, към изкуството има дълбоко и сериозно отношение и дейността му, свързана с изкуството ще бъде оценена, приета и наградена от по-стари човеци.
Хармонията между Венера и Сатурн в хороскоп на учен човек или на философ, показва бавен, но сигурен успех. В такива случаи учените ще внесат и поезия в своята наука.
Хармонията между Венера и Сатурн в хороскоп на мъж или жена, свързани семейно, показва, че любовта на тези съпрузи ще бъде трайна и на старини ще се задълбочи и засили. Такива семейства са образец за вярност, честност, добродетелност и примерен живот.
Хармонията на Венера и Сатурн в хороскопа на музиканти ще се изрази в голяма дълбочина и сериозност в творческото и изпълнителското им изкуство, в съвършено строежно майсторство и безупречна форма. Такава хармония между Венера и Сатурн има в хороскопите на Бетовен и Чайковски.
Изобщо, колкото по-голяма е хармонията между Венера и Сатурн, толкова по-силна, по-дълготрайна, по-устойчива и по-сериозна е любовта на човека към човеците, изкуството, науката и философията.
Венера в съвпад, паралел, съвпад в скоби, или квадрат със Сатурн.
Дисхармонията между Венера и Сатурн, според своята сила, показва до каква степен човек е нарушавал принципа на Правдата и нейните закони в стремежа си да постигне своите чувства, желания и копнежи, т. е. до каква степен неправилно е възприемал, разбирал и проявявал любовта.
Всяка дисхармония между Венера и Сатурн, според нейната сила, ще се изрази в разочарования, нещастия, страдания и скърби, причинени от любимото същество, свързани с любовта.
Дисхармонията между Венера и Сатурн показва, че като е нарушил законите на Природата, човек е допуснал да живеят в сърцето му и да се проявяват чрез него низши и пакостливи духове, наречени по евангелски „бесове“.
Човек, който има в хороскопа си дисхармония между Венера и Сатурн още от младини е обречен на много лишения и ограничения спрямо благословията на любовта. Такъв човек и от родителите си няма да бъде обичан, той ще бъде подложен на големи изпитания главно по отношение на сърдечния си живот, особено на младини, защото на любовта на такъв човек никога не отговарят с любов, страхуват се и бягат от него, не му се доверяват. Такива люде не умеят правилно и деликатно да изразяват чувствата си и поради това чувствата им биват неприети.
Люде, които имат дисхармония между Венера и Сатурн в хороскопа си, стават носители, изразители и служители на множества отрицателни чувства и пороци. Такива люде са крайно ревниви по отношение на любимия от тях човек, те са мнителни, недоверчиви, винаги съмняващи се в своя любим, с една реч – това са Отеловци, които всякога предполагат изневяра и лъжа и превръщат в ад живота на своя любим съпруг или съпруга. Семейните и любовни трагедии, произлизащи в живота и описани в литературата, до една са резултат на силна дисхармония между Венера и Сатурн (случаят Яворов и Лора, трагедията „Отело“ от Шекспир). Най-опасна за сърдечни драми и трагедии е дисхармонията между Венера и Сатурн през младостта; когато влюбчивостта е най-силна и дисхармонията и разочарованията са най-силни и най-чести.
Човек с дисхармония между Венера и Сатурн, която не се отслабва с помощ на Венера от добротворците, ще бъде в състояние да извърши твърде големи престъпления, да прояви страсти и пороци по отношение на противоположния пол, със съдбоносни и трагични последици.
Мъченията от любовен характер, които преживяват люде с дисхармония между Венера и Сатурн, най-вече от 15 до 30 – годишна възраст, се дължат на тъмнината, нечистотата и безредността на чувствата, желанията и стремежите на такива люде. Дисхармонията и нечистотата в чувствата пораждат разстройства на симпатичната и дихателната система, най-често туберкулоза. Колкото по-силна е дисхармонията между Венера и Сатурн, толкова по-големи са любовните трагедии и разочарования между 15 ÷ 30 годишна възраст.
Ако към дисхармонията на Венера и Сатурн се прибавя и дисхармонията между Венера и Марс, страстите и порочните наклонности на такъв човек са неимоверно големи. Всеки трябва да се пази от привързаността на такъв човек. При несполуки в любовта, такива люде извършват убийство.
Когато има дисхармония между Венера и Сатурн, но Венера получава хармонично съчетание от Слънцето или от Юпитер, в такъв случай човек ще бъде подложен на големи сърдечни изпитания, пак ще има неуспехи и разочарования в любовта си, но накрая ще има успех. Нравствената борба между доброто и злото в такъв човек е силна. Той е подлаган на големи изкушения и съблазни от Сатурн, а Юпитер в същото време чрез добри мисли, чувства и желания му показва пътя към доброто, към законите на разумността. Такива люде всякога започват зле и завършват добре, понеже слънчевото и юпитеровото влияние взимат надмощие. Това е особено вярно през втората половина на живота. Защото Сатурн влияе до 30-годишна възраст, а Слънцето и Юпитер господстват със своето влияние след тази възраст, през втората половина на човешкия живот.
Дисхармонията между Венера и Сатурн прави човека изобщо податлив към внушенията на низши духове; готов да бъде изразител на техните чувства и желания. Вследствие на това, излъчванията на жизнения магнетизъм на такъв човек са винаги дисхармонични и той е неприятен за околната среда, всички се стремят да го отбягват. Нямат разположение да му услужват. Люде с такава дисхармония мъчно си пробиват път в живота, мъчно успяват, с големи борби и изпитания получават по нещо от него, което може да им донесе малко утеха. Сърцето на такива люде е винаги недоволно, всякога празно от радост, животът им е винаги засенчен от грижи и тревоги, пътят им е на всяка стъпка осеян със страдания и разочарования.
Сатурн управлява всички видове отрови, затова при дисхармонията между Венера и Сатурн, сърцето винаги е пълно с отровни мисли, желания и чувства. Вследствие на това, такива люде винаги страдат от различни болести, причинени от отравяне и замърсяване на кръвта, от функционални нарушения на венозната система.
Силата на дисхармонията между Венера и Сатурн определя силата на дисхармоничните и болестотворни чувства и желания, които ще минат през човешкото сърце.
Дисхармонията между Венера и Сатурн изобщо показва, в зависимост от своята сила, доколко човек в минали животи е извършил любовни престъпления.
Дисхармонията между Венера и Сатурн определя кармата на човека по отношение на принципа и законите на Любовта.
Учителят казва: „Когато човек има тежка карма и Сатурн го мъчи постоянно, той може да се отърве от сатурновото мъчение само през времето, когато се моли на Господа или когато служи на Господа, защото Сатурн признава за господар само Господа53„.
В Астрологията Сатурн се нарича „Небесен бирник“. Той държи сметка само за прегрешенията и дълговете на човека, не допуска човека до щастие, докато не си изплати дълговете.
Човек с дисхармония между Венера и Сатурн страда до 30-годишна възраст, т. е. докато Сатурн направи пълна обиколка около Слънцето, след което силата на мъчнотиите и нарушенията намалява.
Когато между Венера и Сатурн не съществува никакъв аспект, това показва, че сърцето на такъв човек не е било подлагано на изкушения и съблазни от Сатурн, не е минало през неговата школа.
Аспекти на Венера с Уран.
Венера в тригон, на 72° или секстил с Уран.
Понеже Уран е представител на ангелския свят и Божествената мъдрост, съчетанията на Венера с Уран показват какви са връзките, отношенията и обмяната на човешкото сърце с ангелския свят на мъдростта, т. е. как човек възприема, разбира и проявява благословенията на ангелския свят чрез сърцето си.
Когато Венера е в хармонично съчетание с Уран, по силата на техния хармоничен аспект можем да знаем до каква степен сърцето, желанията и стремежите на човека се ръководят от законите на ангелската мъдрост, какво е отношението му с ангелите изобщо.
Колкото по-силна е хармонията между Венера и Уран, толкова по-силна, по-трайна и по-възвишена е любовта на такъв човек към другите човеци, към изящните изкуства, към проявите на красотата в Природата и живота, към хармоничното разнообразие, към всичко самобитно, необикновено, изключително, общополезно.
Всяка хармония, която приема Венера от Уран, придава на човешкото сърце Прометеевски желания и стремежи. В зависимост от силата на хармонията между Венера и Уран, е и силата, трайността, разнообразието, самобитността и социалността на стремежите, желанията и целия сърдечен живот на човека.
В творчество на писатели хармонията между Уран и Венера се изразява в оригинални, дълбоко обществени и с дълбока духовност романи, които пленяват с красотата и възвишеността на изобразените в тях характери и жизнени подвизи. Романите с общочовешко и вечно значение, които разкриват идеали и дават образци на човешко служене, са написани от романисти, които имат силна хармония между Венера и Уран.
В хороскопите на художници хармонията между Венера и Уран определя същите гениални творчески заложби и способности, и творчество, което притежава същите качества и стойност, има същата гениалност и общочовешко значение.
Хармонията на Венера и Уран в хороскопа на музиканти ще се изрази в най-хубави и романтични музикални творения. Великите романтици и бленувачи на изкуството са имали силно хармонично съчетание на Венера и Уран в хороскопа си (Леонардо да Винчи, Шуберт Менделсон, Шуман, Шатобриян, Ламартин).
Колкото по-голяма е хармонията между Венера и Уран, толкова повече, по-силни и по-дълготрайни са артистичните качества и дарования на такъв човек, толкова по-големи са условията и възможностите, които има той за постижения в областта на изящните изкуства, толкова по-дълбоки и по-правилни са неговите разбирания за изкуството и неговата духовна и социална функция.
Силата на хармонията между Венера и Уран определят неговата любов към окултните науки, успехите му в областта на окултните науки, постоянството му в прилагането на техните методи и в следването на окултното ученичество. Тази хармония е свидетелство до каква степен в миналите си животи човек е учил с любов в окултни школи, доколко с любов е прилагал наученото, до каква степен е следвал със сърцето си внушенията на ангелите, доколко е прилагал техните правила и напътствия при явяването на своите желания, изобщо до каква степен правилно е възприемал, разбирал и проявявал любовта чрез сърцето си.
Хармонията между Венера и Уран дарява човека изобщо с богати артистични качества, с разнообразни чувства, желания, стремежи и прояви, с любов към красотата и нейното пълно и повсеместно изявяване в живота, с оригинални чувства, схващания, разбирания за любовта, семейния живот, брака и изкуството.
Колкото по-богата е хармонията между Венера и Уран, толкова по-богато е сърцето на такъв човек със своеобразни, красиви, приятни и радостни желания, мечти, копнежи, толкова по-съдържателен е животът на човека, толкова по-голяма е вероятността той да има щастие, да изживее най-красиви и романтични моменти на сърдечно щастие и творческо вдъхновение.
Колкото по-силна е хармонията между Венера и Уран, толкова по-силни, по-дълготрайни и по-правилни са връзките, отношенията и обмяната на човешкото сърце с ангелския свят, следователно толкова по-силни и повечко ще бъдат неговите радости и щастието му.
Венера в опозиция и квадрат с Уран.
Дисхармонията между Венера и Уран може да се разглежда като наполовина благоприятна, защото каквато и да е дисхармонията между Венера и Уран, човек ще притежава ведно с някои недостатъци и 80 % музикални дарби, заложби и стремежи.
Дисхармонията между Венера и Уран също дава и любов към изкуствата, но в схващанията и разбиранията на такъв човек всякога има заблуди, отклонения от правилната мярка и изопачавания.
Създателите на упадъчните модернистични течения в изкуството и техните почитатели са до един родени под дисхармоничното съчетание на Венера и Уран.
Силата на дисхармонията между Венера и Уран определя и силата на заблужденията, отклоненията и изопачаванията на схващанията и разбиранията за красота, изкуство, проявите на любовта, чувствата и стремежите.
Колкото по-голяма е дисхармонията между Венера и Уран, толкова повече и по-големи са несполуките, разочарованията и страданията на човека, произлизащи от проявите му в областта на изкуствата или при любовните му отношения.
При дисхармония между Венера и Уран, ако Венера няма хармонично съчетание с някой добротворец, такъв човек на младини често пъти преживява тежки любовни страдания и разочарования, защото такива люде неправилно възприемат, неправилно разбират и неправилно изявяват любовта чрез сърцето си.
Когато Венера е в дисхармония с Уран, но получава хармонични съчетания от някой добротворец, тогава се получават смесени условия и възможности: в сърдечния си живот такъв човек има както радости, така и неприятности.
Ако при дисхармония между Венера и Уран, Венера същевременно получава дисхармоничен аспект от другите злосторници, а няма никакво съчетание с добротворците, на такъв човек със сигурност могат да се предскажат много любовни разочарования и трагични преживявания. Такива люде не могат да имат никакво щастие нито в проявите на любовта си, нито в своя семеен живот и са лишени от всякакви успехи в областта на изкуството.
Венера в съвпад, паралел, съвпад в скоби с Уран.
Тези съчетания действат двояко: когато човек има за най-висш идеал любовта към Бога и вярата в Бога, те действат като хармонични, когато човек не вярва в Бога и не обича Бога – действат като дисхармонични. И това е понятно: ако човек обича Бога, той ще получава благословенията и любовта на ангелския свят, представляван от Уран и обратно. Ангелите са Божи войни, любещи всеки, който е предан на Бога и воюващи против всеки, който е враг на Божието царство.
Дисхармонията между Венера и Уран е свидетелство, че такъв човек е бил в минали животи окултен ученик, но не е прилагал правилно наученото в окултните школи, отлагал е приложението му, закъснявал е, а после, в бързината си да приложи всичко, е обърквал нещата.
Според силата на дисхармонията между Венера и Уран човек е внесъл по-голяма или по-малка нечистота и безредие в желанията на сърцето си, изопачавания в проявите на любовта, не се е ръководил от внушенията, правилата и законите на ангелския свят.
Липсата на всякакво съчетание между Венера и Уран показва, че такъв човек не е правил още системни и постоянни усилия да изучава окултните науки и да се ползва от светлината и познанието, които дават те.
Това говори също, че такъв човек не е правил съзнателни връзки, няма съзнателни отношения и обмяна с ангелския свят на мъдростта чрез сърцето си.
Аспекти на Венера с Нептун.
Венера в тригон, на 72° или секстил с Нептун.
Всякога трябва да се има предвид, че Нептун, е втора октава на Венера. Венера е главната учителка и ръководителка на човешкото сърце за постигане на красотата, ред и чистота на физическото поле, на външните форми изобщо, а чрез Нептун човек се научава да поддържа чистотата, порядък и красота на чувствата, мечтите и копнежите, на душевния си живот изобщо.
Нептун е представител на най-висшата ангелска йерархия – серафимите, носители, изявители и служители на Божествената любов.
Хармонията между Венера и Нептун, според своята сила, ни показва до каква степен човек в минали животи е служил със сърцето си на Божествената любов, доколко със своите чувства се е ръководил от внушенията и законите на нептуновия свят. Колко и какви благословения е получил от този свят и какви условия и възможности има през настоящия си живот да получава богатства от света на нептуновите духове.
Нептун е главният учител, ръководител и вдъхновител на всички гениални артисти, на всички предани служители на Божествената любов.
Хармонията между Венера и Нептун създава човеци, които със своята преданост, пожертвователност, висш идеализъм, любов към Бога и безгранична вяра в Него приличат на най-любимия ученик на Христа – Йоан. Това са най-знаменитите мистици, най-възвишените утописти, носители на общочовешки идеали, мечтатели за общочовешко щастие и съвършени отношения между човеците.
Колкото по-голяма е хармонията между Венера и Нептун, толкова по-силна е любовта на човека към чистотата, реда и красотата в трита свята, т. е. в умствения, духовния и физическия живот на човека.
А за да се разбере до каква голяма важност е любовта на човека и стремежът му към чистотата, реда и красотата, ще приведем следните думи на Учителя: „Природата е външната проява на Бога. Тя обича абсолютна чистота, порядък и красота. Природата дотолкова благоволява към човека, дотолкова му разкрива своите тайни и му дава възможност да се ползва от нейните богатства, доколкото човек се е научил от нея да пази чистотата, порядъка и красотата й.“
По хармонията между Венера и Нептун можем да съдим доколко човек има пробудено съзнание за дълг и отговорност спрямо всички живи същества и Природа.
Според силата на хармонията между Венера и Нептун, човек ражда най-чистите, най-благородните, най-възвишените и най-красивите чувства, мечти и копнежи, които стават храна за развитието на много артистични и висши дарби и способности.
Хармонията между Венера и Нептун е свидетелство до каква степен човек има правилни връзки, отношения и обмяна с ангелския свят на любовта.
Хармоничното влияние на Венера и Нептун в хороскоп на музиканти показва, че те ще изразят голяма красота, голяма мелодичност и голяма духовност в своето изкуство, че музиката им ще бъде обаятелна. Под такова влияние е музиката на Чайковски.
Хармоничното влияние на Венера в творчеството на художници се характеризира с най-голяма красота на формите, с най-голяма нежност на цветовете, с най-голяма мекота, музикалност и ритмичност на линиите. Типични в това отношение са: Рафаело, Ботичели и Пюви дьо Шаван54.
Хармонията на Венера и Нептун в хороскопите на поети даряват духовна мечтателност, духовна романтичност. Такова влияние открива изкуството на Рабиндранат Тагор, Новалис, Хьолдерлин, Шели, Тютчев.
Колкото по-силно е хармоничното влияние на Венера и Нептун, толкова по-големи са условията и възможностите за постижения в областта на окултните науки. Такива люде са най-пригодни правилно да възприемат, правилно да разбират и правилно да проявяват Божествената любов.
При хармония между Венера и Нептун човек е готов напълно и всецяло да вярва на своя учител, напълно и всецяло да жертва всичко, дори и живота си за своя Божествен идеал. За такива именно е казано в Писанието, че са готови да жертват и душата си за приятеля си и са силни да възлюбят и враговете си.
Хармонията между Венера и Нептун в хороскопа на жени е свидетелство, че те могат да станат майки на високо талантливи, даровити и гениални деца, защото могат да проявяват любовта и с душата, и със сърцето си.
Колкото по-голяма е хармонията между Венера и Нептун, толкова повече човек е готов да се вслушва във вътрешния си глас, да разбира словото на нептуновия свят, да прилага правилата и законите на неговите духове, да се ползва от техните благословения.
Само хармонията на Венера с Нептун е свидетелство, че човек е станал ученик на Божествената любов.
Венера в опозиция и квадрат с Нептун.
Дисхармонията между Венера и Нептун показва до каква степен човек със сърцето си е нарушил законите на Божествената любов, доколко не е използвал правилно нейните благословения, не е изпълнил обещанията, дадени на нептуновия свят.
Тази дисхармония доказва, че роденият с нея е бил в минали животи окултен ученик, но не е прилагал наученото в окултните школи, не е изпълнявал дадените му заповеди и поръчения, внесъл е редица заблуждения и изопачения за проявяването на Божествената любов, както чрез изкуствата, така и с живота си.
Дисхармонията между Венера и Нептун свидетелства до каква степен човек е похабил висшите си духовни дарби и способности, напразно е похарчил техните сили, атрофирал е тяхната дейност.
Дисхармонията между Венера и Нептун показва, че връзките, отношенията и обмяната на човека със света на Божествената любов, не са правилни. Такъв човек ще среща най-големи трудности в стремежите си да изучава окултните науки и учения, ще ги разбира трудно и неправилно.
Артисти с такова влияние в хороскопа си се отличават най-често със своята ексцентричност, с крайности и маниерничене, с изопачени схващания и разбирания за същността и значението на изкуствата.
Дисхармонията на Венера и Нептун в хороскопа на мъже показва множество разочарования, несполуки и нещастия във връзка с любовта им към противоположния пол.
При дисхармония между Венера и Нептун, ако Венера получава хармонично влияние от Слънцето или Юпитер, дисхармоничното в този случай не е много тежко и е лесно поправимо.
Но ако Венера е в дисхармония с Нептун и същевременно е в дисхармония със злосторниците, в този случай дисхармонията може да се смята за трагична. В този случай може смело да се определи, че такъв човек в минали животи съзнателно е извършил множество прегрешения и престъпления по отношение на Божествената любов.
Венера в съвпад, паралел, съвпад в скоби с Нептун.
Всякога трябва да се има предвид, че тези съчетания на Венера с Нептун действат двояко. Колкото по-голяма е любовта и вярата на човека към Бога, колкото по-силни и по-възвишени са неговите стремежи, толкова по-силно действат като положителни тези съчетания.
Безверниците, които нямат никаква любов към Бога и никакви духовни стремежи, проявяват същите съчетания като най-силна дисхармония.
Липсата на всякакъв аспект между Венера и Нептун показва, че такъв човек още не е изучавал системно принципите и законите на Божествената любов, още не е дал сърцето си в служба на Божествената любов.
Колкото по-силна е хармонията между Венера и Нептун, толкова повече приятели ще има такъв човек всред всички артистични среди, между окултните ученици и в духовните среди изобщо и тези приятели всякога ще му съдействат и помагат в творческия и духовния напредък.
Обратното важи за дисхармонията между Венера и Нептун.
Аспекти на Венера с Плутон.
Венера в тригон, на 72° или в секстил с Плутон.
За Плутон всякога трябва да се помни, че той съдържа в своето влияние както положителните, така и отрицателните качества на Сатурн и Марс едновременно, следователно, хармоничните съчетания между Венера и Плутон ще действат така, както, ако Марс и Сатурн едновременно имат хармонично съчетание с Венера.
Обратното, дисхармонията между Венера и Плутон ще разглеждаме като дисхармония на Венера с Марс и Сатурн едновременно. А Плутон действа като Сатурн и Марс едновременно, защото чрез него се проявяват влиянията на най-силните паднали духове.
Когато Венера е в хармония с Плутон, това показва, че човек е успял да превърне отрицателните качества на Плутон в добри и да се ползва от тях.
Венера в опозиция, съвпад в скоби или квадрат с Плутон.
Дисхармонията между Венера и Плутон показва, че сърцето на такъв човек е във властта на големите съблазни и изкушения.
Дисхармонията между Венера и Плутон в хороскопи на писатели показва, че в техните творения ще бъдат описани най-нечистите, най-пакостните и най-съблазнителните човешки прояви, ще бъдат изобразени проявите на най-лошите и най-разрушителните чувства и желания, изобщо най-низшите отношения между човеците, свързани с полови съблазни и полов садизъм. Писатели и теоретици с такова покваряващо влияние са: Moпаcан, Пшибишевски, Ото Вайнигер, Зигмунд Фройд, Вандер Велде, Питигрипи. Тези хора са едни от най-големите пакостници на човечеството.
Дисхармонията между Венера и Плутон в хороскопа на художници се проявява в същата наклонност към извратено-чувствени изображения към изображения на демоничното.
Най-пакостно и най-тежко е дисхармоничното влияние на Венера с Плутон в хороскопа на артиста и лъжефилософа, защото разпространението на изопачените и извратени схващания, чувства и желания и мисли в този случай е най-улеснено.
Ако в хороскопа на даден човек най-силна е дисхармонията между Венера и Плутон, у такъв човек всички разбирания и понятия са изопачени, извратени. Такъв човек смята добродетелите за предразсъдъци, а пакостните за новаторство и героизъм.
Дисхармонията между Венера и Плутон е най-опасна, ако Венера има освен това дисхармония и с другите злосторници, а не получава подкрепа от някой добротворец.
Но ако Венера е в дисхармония с Плутон, а същевременно получава помощ от добротворците, в душата на такъв човек често ще настава нравствена борба. Съотношението в проявата на доброто и злото е случая ще зависи от съотношението между силата на положителните и силата на отрицателните аспекти на Плутон.
Както в мъжки, така ù в женски хороскоп, дисхармоничното съчетание между Венера и Плутон показва много недоразумения, разочарования, несполуки и нещастия в отношенията с представителите на противоположния пол. Всяка дисхармония между Венера и Плутон създава най-тежките трагедии в брачния живот и такива люде не могат да очакват никакво щастие в семейния живот.
Това са лошите аспекти между Венера и Плутон.
Липсата на всякакви аспекти между Венера и Плутон показва, че сърцето на човека още не е било подлагано на големи изкушения и съблазни, т. е. човек още не е държал изпит по отношение плутоновото влияние върху сърцето.
Общо за Венера и съчетанието ù.
Когато разглеждаме съчетанията на Венера с останалите светила винаги трябва да помним, че Венера е най-голямата учителка, ръководителка, господарка и градинарка на човешкото сърце, на чувствата, желанията, мечтите и копнежите, чрез които човек се стреми към щастие.
Само Венера учи как се посяват, обработват семената на добродетелите, как се отглеждат те и как се оползотворяват плодовете на добродетелите.
Венера е майка на всички добродетели, а всяка добродетел е майка на съответните умствени дарби и способности, т. е. тя е храна за точно определени дарби и способности. Следователно, по количеството и силата на хармоничните съчетания, който Венера получава от другите светила, особено от добротворците Слънце, Юпитер, Нептун, съдим за количеството и силата на дарбите и способностите, които човек ще има условие да развива.
От символа на Венера ясно личи, че тя е свързана и работи с двата противоположни принципа – принципа на доброто, означено с окръжността, и принципа на злото, означено с кръста. Но обстоятелството, че принципът на доброто е поставен отгоре, а този на злото отдолу, показва, че доброто взима силата си от злото и така се увеличава.
Учителят казва: „Всяка добродетел се посява в човешкото сърце като семе, но това семе ще вземе сили от злото, ще се увеличи, ще се умножи в много плодове. Затова добродетелите у човека се развиват само при най-големи страдания, а силата на злото се превръща в добро, само когато човек вярва в Бога и работи според Божествените закони. Но когато човек не вярва в Бога и не работи по Божествените закони, тогава доброто се преобръща в зло, защото злото е неразумно използвано добро, а доброто е разумно използвано зло55.“
При хармония на Венера със Слънцето сърцето на човека получава най-много слънчева светлина, топлина, жизнедателни творчески сили, затова в такъв случай човек има условия и възможности за развитие и проява на най-много и най-висши добродетели: любов към Бога, Природата и всичко живо, любов към чистотата, реда и красотата.
Върху почвата на тези добродетели растат и се развиват най-много и най-висши дарби и способности за изучаване, разбиране на изящните изкуства и за художественото творчество.
Хармонията между Венера и Слънцето, в зависимост от своята сила, показва какви условия и възможности има човек да постигне най-висшите си мечти, да изпита най-висшето щастие, възможно на Земята.
Хармонията между Венера и Слънцето показва в каква степен човек е дал сърцето си на Господа, доколко е очистено от Господа, доколко Бог е вложил своите благословения в него.
Хармонията между Венера и Луната показва до каква степен човек е възприел и предал правилно чувствата и желанията, които изпитва. При тази хармония човек има условие и възможности лесно да спечели приятели и любовта на околната среда, да постигне желанията си, които му носят щастие.
Според своята сила Венера в хармония с Луната носи щастие, радости и сполуки в любовта и семейния живот и това важи както за мъжки, така и за женски хороскоп.
Обратното бива, когато Венера е в дисхармония с Луната.
При хармония между Венера и Меркурий сърцето и умът са в идеален съюз и в този случай човек може да има бързи успехи в любовта и в изкуството.
Дисхармонията между Венера и Меркурий определя разногласията между сърцето и умът, и следователно, нито умът постига своите цели, нито сърцето – своите копнежи, тъй като в този случай човек неправилно възприема, разбира и неправилно предава чувствата и желанията си, не намира подходящи думи и начини да изрази себе си, няма красиви и правилни отношения и дела.
При хармония между Венера и Марс човек е твърде енергичен, импулсивен в чувствата и желанията си, бързо се влюбва и то на много места.
Колкото по-силна е хармонията между Венера и Марс, толкова по-многобройни и по-силни са любовните чувства и желания на такъв човек, толкова повече любовни истории записва в своя живот.
За такива люде може да се каже, че са неуморни в своите влюбвания.
Дисхармонията между Венера и Марс, според своята сила, показва до каква степен човек е допуснал нечистота, безредие и неморалност в чувствата и желанията си. При тази дисхармония човек ще има редица недоразумения и разочарования в любовните си връзки, които ще завършват обикновено с раздяла.
При хармонията между Венера и Юпитер, в зависимост от нейната сила, човек ще има най-хубавите условия и възможности за постигане и осъществяване на най-любимите си идеали, защото в такива случаи сърцето на човека е управлявано от Венера и ръководено от Юпитер, т. е. от висшия разум, поради което чувствата и желанията на човека биват най-благородни и възвишени и човек получава най-добрите благословения от висшите светове.
При сегашното развитие на човечеството, най-доброто съчетание в хороскопа е хармонията между Венера и Юпитер. При тази хармония човек правилно възприема, правилно разбира и правилно предава любовта. Поради това щастието преобладава в живота му. При дисхармония между Венера и Юпитер човек има редица заблуждения, изопачени схващания и разбирания, неестествени чувства и желания, поради което не може да постигне любимите си влечения, липсват му необходимите условия да изрази правилно чувствата и желанията си.
Хармонията между Венера и Юпитер придава на чувствата и желанията благородство, благоразумие, доброта, широта и благообразие, а при дисхармонията между Венера и Юпитер тези качества липсват.
При хармоничните съчетания на Венера със Сатурн, в зависимост от силата на съчетанието съдим доколко човек е победил своя егоизъм посредством любовта, т. е. доколко е подчинил своето низше аз на Божествените закони и го е турил в услуга на доброто. При тази хармония се усилват всички други добродетели, стават устойчиви, постоянни, дълбоки и издръжливи на всякакви изпитания. Хармонията на Венера със Сатурн прави човешкото сърце послушно на закона на правдата, а чувствата и желанията на човека са постоянни и непроменливи, каквито са любовта и идеалът му.
Хармонията между Венера и Сатурн е свидетелство, че с помощта на любовта човек е победил голямото зло, т. е. устоял е на най-големите съблазни и изкушения, придобил е най-голямата нравственост.
Дисхармонията между Венера и Сатурн показва, че на такъв човек още „ангелът е слаб“, поради което при някои изкушения и съблазни има вероятност да не устои, особено, ако Венера няма никаква помощ от добротворците.
Колкото по-силна е дисхармонията между Венера и Сатурн, толкова по-големи, повече и по-силни биват съблазните и изкушенията и толкова повече са ограниченията и лишенията в пътя на човека към постигане на неговите любими мечти и копнежи.
Дисхармонията между Венера и Сатурн показва, че човек често ще се поддава на лоши настроения и лоши внушения, често ще губи доброто си разположение и радостта си. Човек с такава дисхармония дори и при най-голямо щастие, може да очаква някаква неприятна изненада.
При дисхармонията между Венера и Сатурн сърцето на човека никога не е напълно спокойно и свободно да възприема правилно, правилно да разбира и проявява любовта. Такива люде всякога носят у себе си някакво недоволство и повече са склонни да вярват, че ще им се случи нещастие или неприятност, а не допускат възможността за радост и щастие.
Венера в хармония с Уран, според силата на хармонията, показва, че сърцето на такъв човек, т. е. неговите мечти, стремежи, копнежи и идеали ще имат Прометеевски свойства и Природа, ще се отличават с голяма самобитност, с общочовешка широта.
При хармония между Венера и Уран, особено, ако Венера има хармония и с добротворците Слънце и Юпитер, тогава постиженията на човека в областта на окултните науки и изящните изкуства са най-големи, което свидетелства, че в много минали животи такъв човек е бил окултен ученик.
При хармония между Венера и Уран сърцето на човека не се задоволява с обикновени работи, с обикновени постижения, а всякога се стреми към изключителното и към грандиозни постижения.
Дисхармонията между Венера и Уран свидетелства, че такъв човек е бивал много животи в окултна школа, но не е прилагал наученото, поради което е влязъл в дисхармония с ангелската мъдрост. При тази дисхармония сърцето на човека не се ръководи от мъдростта, а често попада под влиянието на черната ложа и такъв човек ще се стреми към чрезмерни злосторни постижения.
Хармонията между Венера и Нептун, според силата й, показва, че такъв човек има правилни сърдечни връзки, отношения и обмяна със света на ангелската любов – със серафимите, които са най-големите вдъхновители на човека за успехи в областта на изящните изкуства.
Колкото по-голяма е хармонията между Венера и Нептун, толкова по-сърдечен, по- милосърден, по-човеколюбив и добродетелен е човек. За такъв човек народът казва: „има ангелско сърце“.
Хармонията между Венера и Нептун е свидетелство до каква степен човек правилно е възприемал, правилно е разбирал и правилно е прилагал ангелската любов.
Хармонията на Венера с Нептун и Уран е свидетелство, че такъв човек е бивал в миналото окултен ученик, защото само в окултните школи може да се изработи и добие такава хармония.
При тази хармония човек се отличава с висши нравствени качества и стремежи, с любов към общочовешки идеали. Такива люде мислят не само за своето щастие, но и за щастието на всички други.
Колкото по-голяма е хармонията на Венера с Нептун и Уран, толкова повече приятели има човек от ангелския свят, които му изпращат множество благословения и го ръководят към успех и благополучие.
Дисхармонията между Венера и Нептун е свидетелство, че такъв човек няма правилни връзки, отношения и обмяна с ангелския свят на любовта. Такъв човек в минали животи е бил окултен ученик, но не е прилагал знанията си относно любовта.
При дисхармония между Венера и Нептун човек може да има много хубави копнежи, мечти и желания, но нито едно от тях няма да се сбъдне, защото такъв човек не получава благословението на ангелския свят.
При хармония между Венера и Плутон можем да узнаем до каква степен човек е в състояние да опази сърцето си от съблазни и изкушения и да не се бои от нищо, когато цял свят е на изпитание.
Тази хармония показва, че човек е минал през най-големи изкушения и страдания, изпил е най-горчивата чаша, но успешно е издържал изпитите си. За такъв човек може да се каже, че е дошъл до положението да преобръща злото в добро, т. е. да се поучава от злото и да го оползотворява.
При хармония между Венера и Плутон може да кажем, че човек е преминал изпита на праведния Нов от Библията.
При дисхармония между Венера и Плутон, особено, ако Венера няма помощ от добротворците, сърцето на човека ще бъде изложено на най-големи изкушения и съблазни, ще стане носител, изявител, проводник и служител на най-низшите чувства и желания и ще повлияе зловредно на много други човеци.
При тази дисхармония човек е в състояние да пожелае, а при възможност и да прояви най-чудовищните престъпления и е обсебвано от най-низшите и пакостни духове.
При сегашното си развитие човек може най-добре да възприема, разбира, проявява и оползотворява любовта, нейните сили и нейните благословения само чрез хармоничните влияния на Венера, поради което Учителят казва: „Които искат да придобият силите и благословенията на любовта, да се учат от нея и да имат щастливи постижения, трябва всякога да наблюдават изгревите и залезите на Венера. При изгревите човек се учи да посява семената на любовта в душата, ума и сърцето си, а при залезите човек се учи да събира плодовете на любовта, да прави добро на себе си и на ближните си и да печели приятели от небето и Земята. Само тези люде, които съзнателно, с вяра, любов и постоянство наблюдават изгревите и залезите на Венера, само те могат да придобият най-големите благословения на любовта, да приемат истинско благословение и вдъхновение и да станат даровити и плодовити музиканти, поети, писатели, певци, художници и даровити артисти56„.
Колкото повече и по-силни са хармоничните съчетания на Венера с добротворците, толкова повече приятели от небесните светове има човек и приятелите му са най-добрите човеци. В такъв случай човек притежавай най-много добродетели, най-много добродетелни качества, чрез които лесно печели любовта на околната среда, благоразположението на околните и лесно си пробива път или получава онова, от което се нуждае.
Колкото повече и по-хармонични съчетания има Венера с добротворците, толкова повече и по-сигурни са благоприятните възможности и условия да постигне човек онова, което счита за свое щастие, да осъществи своите любими мечти и копнежи.
Сърцето на такъв човек прилича на богата уредена градина с най-добрите плодни дървета, плодове и цветя, поради което човек е обичан от ангелите и човеците.
Радостите и щастието са постоянни спътници в живота на такъв човек, на него всичко му върви. Той има правилни връзки, правилни отношения и правилна обмяна с всички висши светове, той получава от тях множество благословения и разумно ги оползотворява.
Точно обратният резултат имаме, когато Венера получава преобладаващи дисхармонични аспекти със злосторниците.
Учителят казва: „С възвишените си и благородни чувства и желания човек храни висши същества от висшите светове, които в замяна го обдаряват с множество благословения, жизнедателни сили, вдъхновения, радости и благополучия. С низшите си желания и чувства човек дава храна на низшите и пакостни духове, които в замяна му причиняват болести, нещастия, несполуки, замърсяват организмът му и му носят смърт57„.
От количеството и силата на хармоничните съчетания, които получава Венера от добротворците, можем да съдим за количеството, силата и трайността на добрите чувства и желания, родени от човешкото сърце, с които чувства и желания се изгражда, развива и действа астралното или чувствено тяло на човека. Следователно, колкото повече и по-силни са хармоничните съчетания на Венера, толкова по-правилно е устройството, развитието и дейността на чувственото тяло, толкова по-правилни са връзките, отношенията и обмяната на човека с човешкия свят и човешките духове, толкова по-голямо е щастието на човека.
Когато преобладават дисхармоничните съчетания на Венера със злосторниците, резултатите и проявите, свързани с чувственото тяло са точно обратни.
По количеството и силата на хармоничните съчетания между Венера и добротворците съдим за успехите на човека в областта на изящните изкуства, за постиженията и щастието му.
Колкото повече силни хармонични съчетания има Венера с добротворците, толкова по-правилни са устройството, развитието и дейността на симпатичната нервна система, на венозната система и детеродните органи, на устните, гърлото, кожата и другите органи, които са под управлението на Венера. А колкото по-правилно са устроени и развити органите, управлявани от Венера, толкова по-пълно и правилно се възприемат и оползотворяват съответните сили на Природата.
Здравословното състояние на симпатичната нервна система определя дейността и здравословното състояние на белите дробове, дихателната и стомашната система.
Колкото повече и по-силни са хармоничните съчетания на Венера с добротворците, толкова по-добре е устроена симпатичната нервна система и толкова по-правилно и по-пълно човек възприема жизнедателния магнетизъм, от който произхожда топлината на тялото. А колкото повече жизнен магнетизъм възприема човек, толкова по-добро е неговото благоразположение, неговото радостно състояние и толкова по-красиви и по-добротворни са чувствата и желанията на такъв човек.
Когато Венера има преобладаващи хармонични съчетания с добротворците и е господар на хороскопа, т. е. изпълнява ръководна служба, животът на такъв човек е с преобладаващо щастие.
Такъв човек живее под покровителството на любовта, всякога е разположен да обича човеците, лесно печели тяхната обич и естествено, винаги е щастлив.
Когато Венера има преобладаващи дисхармонични съчетания със злосторниците, в такъв случай, по силата на дисхармонията, която получава Венера, ще съдим до каква степен симпатичната нервна система на човек е неправилно устроена, неправилно развита и неправилно действа. От недостатъците и разстройството на симпатичната нервна система съдим за устройството и заболяванията на дихателната и стомашната система, както и за разстройството на всички органи, управлявани от Венера.
Колкото повече и по-силни са дисхармоничните съчетания на Венера със злосторниците, по-голямо е разстройството на нервната система, а следователно и по-неправилно и непълно е възприемането и оползотворяването на жизнения магнетизъм, по-недостатъчна е телесната топлина, по-слабо е вдъхновението или съвсем липсват импулсите на вдъхновението, разположението и радостта, поради което човек обикновено или винаги е недоволен.
По количеството и силата на хармоничните съчетания, които Венера получава от добротворците, можем да съдим доколко човек има правилни връзки, отношения и обмяна с принципа на Любовта, т. е. в каква степен той е служител със сърцето си на Бога и колко и какви благословения получава от любовта.
По количеството и силата на дисхармоничните съчетания, които Венера получава от злосторниците, съдим до каква степен човек е нарушил законите на Любовта, доколко е внесъл тъмнина, нечистота, безредие, изопачаващи заблуждения или омраза със своите чувства, т. е. доколко се поддава на внушенията от низшите светове, доколко е станал служител, изявител и носител на чувствата и желанията на черната ложа, от низшите духове.
Колкото повече и по-силни хармонични съчетания има Венера с добротворците, толкова по-богато е сърцето на човека с чисти, благородни, възвишени и устойчиви чувства и желания, които са извори на радости, успехи и щастие в живота му, защото посредством висшите си мисли, желания и чувства човек има правилни връзки с висшите светове, откъдето получава различни благословения.
Колкото повече и по-силни са дисхармониите на Венера със злосторниците, толкова повече сърцето на човека е изпълнено с нечисти, разрушителни, отровни и смъртоносни чувства и желания, които стават причинители на страдания, нещастия, скърби, болести и смърт.
При преобладаващи дисхармонии на Венера със злосторниците, особено, когато Венера е господар на хороскопа, когато заема силно положение и е ръководител на хороскопа, тогава нещастието на човека съпътства целия му живот.
Венера носи най-голямо щастие на човека чрез любовта, когато има преобладаващи хармонични съчетания с добротворците и най-големи нещастия чрез любовта, когато има преобладаващи дисхармонични съчетания със злосторниците.
Всякога трябва да се помни, че всичкото възможно щастие, което човек може да изпита на Земята, е възможно само чрез хармоничното влияние на Венера.
Човек може съзнателно и разумно да придобива хармоничното венерино влияние по няколко начина:
1. Като постоянно дружи със сърдечни люде, които имат положително венерино влияние в своя звездослов.
2. Като употребява за храна предимно плодовете на Венера.
3. Като се занимава с някое изящно изкуство и главно с музиката.
Значението на венериното влияние върху човешкия живот можем да уподобим със значението, което има водата за растенията и животните.
Учителят казва: „Какво изразява планетата Венера? – Във Венера са скрити всички методи и начини, чрез които Любовта може да се прояви във всички светове. В нея са скрити начини за проявление на любовта към индивида, към ближните, към всички същества изобщо и най-после към Бога. Има ли човек тази любов, той ще има и любов към ближните и към себе си. Няма ли я тази любов – такива човеци са крайни индивидуалисти, каквито са всички месоядни животни. А колкото човек е по-голям индивидуалист, толкова е и по-голям материалист58„.
Колкото повече и по-силни са хармоничните съчетания на Венера с добротворците в даден хороскоп, толкова повече и по-големи са благоприятните условия и възможностите на такъв човек да придобива богатства в умствено, духовно и материално отношение, толкова по-правилно и по-дълготрайно може да оползотворява човек благословенията и даровете на любовта, толкова повече ще има успехи, радости и щастие в живота си.
При преобладаващи дисхармонични съчетания на Венера със злосторниците, резултатите са с точно обратно значение.
Според количеството и силата на хармоничните съчетания на Венера с добротворците съдим за количеството, силата и дълготрайността на жизнедателните сили, които човек възприема, съдим за вдъхновението, здравето, дълголетието и благополучието изобщо.
Колкото повече и по-силни са хармоничните съчетания на Венера с добротворците, толкова по-голям е идеализмът на човека и по-богат е неговият духовен живот, по-силна е любовта му към доброто и всичко идеално, към духовния живот, науката и изкуствата.
Обратното, колкото повече и по-силни са дисхармоничните съчетания на Венера със злосторниците, толкова повече човек затъва в гъста материя, липсват му всякакви духовни и умствени стремежи, няма дарования, условия и възможности за разбиране на изящните изкуства и за успехи в изкуството.
Ако Венера има преобладаващи хармонични съчетания със злосторниците, в такъв случай човек може да има успехи, придобивки, радости и постижения само от материално естество, защото злосторниците свързват сърцето на човека само с материята, с работите, свързани изключително с материята.
Изобщо, колкото повече хармонични съчетания има Венера със злосторниците, толкова по-материалистични са схващанията и разбиранията на човека, по-материалистични са неговите чувства, влечения и интереси.
Колкото по-силни са съчетанията на Венера с добротворците, толкова по-богат е човек с дарби, заложби и способности в умствено и духовно отношение, толкова по-изобилни и разнообразни красиви идеи, замисли и чувства и желания има човек.
А колкото по-разнообразен и по-богат е животът на човека с прояви на красотата, толкова по-голямо е и неговото щастие.
Обратното, когато Венера има много дисхармонични съчетания със злосторниците, това говори за беден, еднообразен и засенчен от нечисти мисли, чувства и желания живот.
Венера без съчетания в хороскопа показва много бедно сърце, с ограничени и елементарни чувства, желания и стремежи.
Марс.
Аспектите на Марс с останалите светила.
Марс е управител на цялото животинско царство, следователно излишната животинска енергия, която преминава през човека и трябва да се преработи от него, се получава чрез влиянието на Марс. Понеже животните са нечисти в много отношения, затова и марсовото влияние се отличава главно с чувствена нечистота, която трябва да се пречисти от човека.
Марсовото влияние снабдява човека със сурова, непреработена енергия, неорганизирани сили, непречистени качества. Обаче от тях човек може да изработи сили за дейността на своя разум, за дейността на сърцето, волята и тялото си. Ако човек е разумен и знае как да обработи, пречисти и оползотвори силите на марсовото влияние, той ще си създаде много блага и добрини.
Но ако човек не се ръководи разумно от Божествените закони тогава той не ще може да пречисти и обработи марсовите сили, поради което има опасност да стане техен роб.
Марсовото влияние можем да уподобим на буйна и пълноводна река, течението, на която разумният може да оползотвори за свои нужди, като енергия за приложение на плодоносни идеи, но което на неразумния ще донесе само пакости и разруха.
Марс управлява у човека главно отделителната система, половата или размножителната система, мускулната система и вкуса. Следователно, от преобладаващите хармонични съчетания на Марс с добротворците, ще съдим доколко е правилно устройството, развитието и дейността на тези системи.
От преобладаващите дисхармонични съчетания на Марс със злосторниците или със Слънцето съдим доколко са неправилна идейността, устройството и развитието на системите, управлявани от Марс, както и за техните заболявания.
Аспектите на Марс с Юпитер.
Марс в тригон, на 72° или в секстил с Юпитер.
При хармония между Марс и Юпитер, в зависимост от нейната сила, съдим доколко човек преработва животинската енергия и я поставя в услуга на Юпитер, т. е. на висшия разум.
Висшият разум на човек в този случай е много енергичен и работоспособен, творчески настроен и човек е предприемчив трудолюбив, продуктивен.
Ако религиозен човек има хармонично съчетание на Марс Юпитер, той е готов с всички сили да защитава своите убеждения, говори всякога енергично и се старае по всякакъв начин да убеди своите слушатели.
Хармоничното влияние на Марс, съчетан с Юпитер, прави артистите самоуверени, смели и преуспяващи в изкуството.
Хармонията между Марс и Юпитер прави идеите, схващанията и разбиранията на философите борчески. Обществениците с тази хармония между Марс и Юпитер са много деятелни, работливи амбициозни, стремящи се към най-високи постове и служби изпълнителни в службата си, честни в работата си, дисциплинирани, услужливи, пожертвувателни.
Ако хармоничното съчетание между Марс и Юпитер е много силно и заема важно място в хороскопа, а Марс е господар на хороскопа, в такъв случай човек се стреми към най-високите постове във военната служба, които лесно постига.
Марс в опозиция, съвпад, съвпад в скоби, паралел или квадрат с Юпитер.
При тези съчетания между Марс и Юпитер, в зависимост от тяхната сила, Марс повече или по-малко разваля благородните качества на Юпитер, внася дисхармония, безпорядък, нечистота, бруталност, арогантност, грубост, прибързаност и припряност в характера.
Тези дисхармонии дават също диктаторски стремежи и прояви на човека, той прилага насилнически методи и средства при осъществяване на своите замисли, при догонване на своите желания и стремежи, при спечелването на благата, които желае да постигне.
Насилническите наклонности и прояви на такъв човек са толкова по-големи, колкото по-силна е дисхармонията на Марс с Юпитер.
Люде с такива аспекти имат превратни схващания, разбирания и понятия за нещата: те често смятат добродетелите за слабости, а престъпните качества и прояви за нещо положително, за геройство.
Най-голям враг на Юпитер е Марс, особено, когато дисхармонията помежду им е силна, и това е така, защото при дисхармонията Марс не се подчинява на висшия човешки разум и неговите сили остават неорганизирани, а от друга страна Юпитер не се ползва от суровите сили на Марс, поради което изобщо юпитеровото влияние отслабва.
Аспекти на Марс със Сатурн.
Марс в тригон, на 72° или в секстил със Сатурн.
Хармонията между Марс и Сатурн, особено ако и двете светила поотделно са добре аспектирани или в добра връзка със Слънцето, показват съдружие на силата, храбростта, смелостта и предприемчивостта на Марс със разумността, съвестността, предвидливостта, търпението, издръжливостта, системността и организаторската дарба на Сатурн.
Ако хармоничното съчетание между Марс и Сатурн е ръководно в хороскопа на даден човек, в такъв случай той ще има най-големи успехи и постижения в областта на материалната дейност, защото както Марс, така и Сатурн, имат отношение към всички блага, придобивани от Земята и чрез животните.
Марс в съвпад, опозиция, паралел, съвпад в скоби или квадрат със Сатурн.
Дисхармоничното съчетание между Марс и Сатурн е най-лошото от всички възможни съчетания между светилата, защото то означава сбор от зловредните въздействия на малкото зло – Марс, и на голямото зло – Сатурн. Марс, или „малкото зло“, съблазнява човека с ядене, пиене и плътско удоволствие. Сатурн, който символизира Сатаната, е голямото зло, което съблазнява човека чрез тщеславието и властолюбието. В своите изкушения и дела Сатурн си служи чрез лъжата и заблуждението, а Марс – чрез насилието. Затова навред, където царуват лъжата и насилието, там се проявяват Марс и Сатурн.
Ако дисхармонията между Марс и Сатурн е ръководна в хороскопа, т. е., ако е най-силна или най-високо в хороскопа, ако Слънцето при това няма хармонична връзка със Сатурн или Марс, в такъв случай човек е в състояние да върши най-чудовищни престъпления.
Но ако Марс и Сатурн са в дисхармония, но Слънцето е в хармонира и с двете светила, в такъв случай човек често ще изпада в изкушения и съблазни, но ще има голяма нравствена вътрешна борба, накрая Слънчевото естество ще победи. Често тези борби представят тежки душевни драми.
При дисхармонията между Марс и Сатурн, в зависимост от нейната сила, могат да се породят у човека най-низшите, най-отровните, най-разрушителните чувства, желания и качества. Такива люде могат да проявят изключително силна омраза, подозрителност, жестокост, отмъстителност, болезнена ревнивост, непримиримост, низка подлост, измамничество, предателство, шпионство, злорадство, коварство и др. подобни отрицателни качества. Най-жестоките убийци непременно имат от гореказаните съчетания между Марс и Сатурн в хороскопа си.
При тези аспекти, в зависимост от силата на дисхармонията, човек е подлаган на всевъзможни тежки изпитания и ако ги победи, минава в разреда на гениалните. Ако бъде победен от тях, минава към типовете като Юда, предателя на Христа.
Аспекти на Марс с Уран.
Марс в тригон, на 72° или в секстил с Уран.
При хармония между Марс и Уран енергията на човека в умствено, духовно и материално отношение е феноменална. Ако при тази хармония и Уран от своя страна е хармонизиран със Слънцето, тогава тя бива най-благоприятна и ползотворна в много отношения.
В такъв случай Уран абсорбира и дисциплинира марсовата сила, превръща я в умствена дейност и умът на човека в този случай е извънредно работоспособен и продуктивен.
Хармонията между Марс и Уран свидетелства, че такъв човек в минали животи е бил окултен ученик и с помощта на окултната светлина и знания е победил низшата си природа. Станал е господар на всички низши качества в себе си, на низшето си естество и вече не се поддава на съблазни за противоестествени удоволствия.
При хармония между Уран и Марс имаме благотворно съчетание между висшите качества на Уран, които имат ръководещо значение, и тези на Марс, които се подчиняват, в такива случаи умът на човека се насочва към разнообразна дейност, към необикновени подвизи и начинания, към области, където прозрението и изобретателността или необикновената сила, смелостта, стигаща до дързост, и риска решават голямата и трудна победа. Такъв аспект са имали всички големи откриватели на нови земи и пътища по Земята, всички най-смели и заслужили на науката пътешественици, географи, етнографи, естествоизпитатели, всички мореплаватели и дръзки завоеватели на полюса и земните пустини.
Ако хармоничното съчетание между Марс и Уран е най-силно в хороскопа и е ръководещо, човек ще се прочуе в живота си с изключителни подвизи, с необикновени открития и дела, изобщо – с необикновена дейност в умствено, духовно и материално отношение.
Хармоничното съчетание на Марс с Уран можем да онагледим като човек, надарен със силата на Херкулес и с идеите и стремежите на Прометей.
Марс в съвпад, опозиция, паралел, съвпад в скоби или квадрат с Уран.
При дисхармония между Марс и Уран, според нейната сила, можем да съдим до каква степен човек е внесъл нечистота и безредие в мислите, чувствата и действията си, в схващанията и разбиранията си относно законите на Природата и в обществения ред, както и по отношение на ангелската мъдрост. Човек с такава дисхармония като окултен ученик в минали животи не е прилагал наученото в школата по законите на Божествената мъдрост, любов и истина, но си е служил с насилие. Затова в настоящия си живот ще има много недоразумения и разправии с държавните власти, с пазителите на обществения ред и с военните.
Дисхармонията между Марс и Уран всякога предразполага човека към анархистични идеи, схващания и разбирания. Ако дисхармонията между Марс и Уран е твърде силна и изхожда от важно място в хороскопа, в такъв случай човек напълно се отдава на анархистични идеи.
Дисхармонията между Марс и Уран прави човека припрян, лесно раздразним, нетърпелив, буен, избухлив, скандалджия, побойник, непризнаващ никакъв установен ред. Такива личности с гордост се кичат с името „крайни индивидуалисти“.
Мислите и желанията на такива люде всякога са свързани с отрицателните прояви в човешкия живот, те винаги се стремят с насилие да прокарат своите убеждения, през повечето часове на деня душевното им състояние е ядовито и пълно с безпокойство, нещо, което разстройва главната им нервна система, черния дроб, жлъчката и стомаха им.
Дисхармоничният аспект между Марс и Уран докарва още на младини редица болести у човека.
При дисхармония между Марс и Уран, ако същевременно Марс и Уран получават хармонично съчетание от Слънцето, човек ще съзнава своите отрицателни качества и ще се стреми да ги поправи.
Но когато Марс и Уран са в дисхармония и същевременно имат дисхармоничен аспект със Слънцето, или със злосторници, в такъв случай отрицателните качества на човека са непоправими.
Люде с такива аспекти могат да извършат най-големите жестокости и престъпления, като смятат при това престъпленията си за подвизи.
Аспекти на Марс с Нептун.
Марс в тригон, на 72° или в секстил с Нептун.
При хармония на Марс с Нептун, според силата на хармонията съдим доколко човек е организирал и подчинил своята низша природа животинското у себе си и го е поставил в услуга на общочовешка идеали, на ангелската любов, на висшите желания и стремежи на душата на благородните чувства.
Люде с такава хармония са готови на всякакъв пожертвувателност, добри служители са на висшите духовни течени? смели и храбри са в преследването на висшите си идеали, готови са да се борят за своите висши разбирания. Това е така, защото при хармонията между Марс и Нептун имаме благотворно съчетание на силата, смелостта и готовността за съзнателна саможертва.
Хармонията между Марс и Нептун в хороскопа на артисти показва, че такива люде са готови да преминат всякакви пречки и несгоди, но непременно да постигнат артистичните си цели, задачи идеали. В изкуството на такива люде най-добро въплъщение имат борческите характери.
Изобщо, колкото по-силна е хармонията между Марс и Нептун колкото по-силно е тяхното положение в хороскопа, толкова повече такива люде са готови да се борят за своите идеи и убеждения.
Марс в съвпад, опозиция, паралел, съвпад в скоби или квадрат и полуквадрат с Нептун.
При дисхармония между Марс и Нептун, ако Марс и Нептун имат добри съчетания със Слънцето, човек ще съзнава отрицателните си мисли, чувства, желания и настроения и ще се бори да ги премахне.
Но ако Марс и Нептун са в дисхармония и същевременно са дисхармонично съчетани със Слънцето или със злосторници, в такъв случай налице са типове с чудовищна безнравственост. В тях понятията за любов се покриват с ненаситата им за плътски удоволствия и остри нервни възбуди.
Колкото по-силна е дисхармонията между Марс и Нептун, колкото по-силни места заемат в хороскопа тези две светила, толкова по-голяма е безнравствеността на такива човеци и повече са пакостите им в нравствено отношение. Такова съчетание е имал в хороскопа си известният папа Цезар Борджия.
Аспекти на Марс с Плутон.
Марс в тригон, на 72° или в секстил с Плутон.
Хармонията между Марс и Плутон се характеризира главно със стремежи и желания на човека да бъде силен физически. За целта такива люде преди всичко се стараят хубаво да си хапнат и се чувстват щастливи, когато са пълнички. Люде с такава хармония са силни, енергични, работливи, издръжливи и приспособими към всички неблагоприятни условия.
Ако хармонията между Марс и Плутон е най-силна и тези светила заемат важни места в хороскопа, идеалът на такъв човек ще бъде да придобива колкото се може повече материални богатства, за да се осигури за възможно по-дълго време. Идеалът на такива люде е да имат крепко здраве, телесни удоволствия, къщни удобства и изобилна храна.
Марс в съвпад, опозиция, паралел, съвпад в скоби или квадрат с Плутон.
При дисхармония между Марс и Плутон, ако Марс и Плутон имат същевременно дисхармонично съчетание със Слънцето или със злосторници, в такъв случай се оформят най-чудовищните разрушителни типове. Такива люде нямат никакъв висш идеал и висши стремежи, лишени са от всякаква нравственост. Те се ръководят изключително от своите низши инстинкти, готови са на всички престъпления, само да постигнат желанията си.
Но ако Марс и Плутон са в дисхармония, а същевременно поотделно имат хармония със Слънцето, тогава човек ще съзнава своите низши и престъпни наклонности и стремежи и ще прави усилие да ги превъзмогне.
Дисхармонията между Марс и Плутон създава най-големите пияници, най-големите гастрономи, изобщо люде с извратена природа и желания за най-противоестествени удоволствия.
Всякога трябва да се помни, че дисхармонията между Марс и Плутон, Марс и Нептун, Марс и Уран може да се изрази в най-силната си отрицателна форма, ако в хороскопа няма хубави аспекти между добротворците, които да неутрализират лошото влияние на Марс
Когато, обаче, в даден хороскоп Венера има хубави съчетания, Юпитер и Слънцето също, в такъв случай дисхармонията на Марс с Плутон, Нептун или Уран не може да се изрази в най-силната си отрицателна форма.
При хармония от една страна между добротворците и дисхармония на Марс със Слънцето, Плутон, Нептун или Уран, у човека ще има постоянна борба за надмощие, от една страна, на стремежите му към доброто и, от друга страна, на низшите му инстинкти.
Общо за Марс и съчетанията му с другите светила.
Марс управлява животинското царство и дава на човека неорганизираните сили на материята, и силите и качествата на животинския свят. Човек трябва да преработи, пречисти и организира и оползотвори чрез своя разум тези сили в умствено, духовно и физическо отношение.
Когато човек притежава животни, предназначени да му вършат работа, той трябва да ги храни, респектира и управлява, за да му бъдат полезни. Ако човек остави домашните животни на съвършена свобода, те, без да искат ще му причинят много пакости и не ще му принесат никаква полза. Същото важи и за марсовото влияние: ако човек съзнателно, разумно и целесъобразно използва марсовата енергия за развитието на ума си, за работа на сърцето и волята си, тогава той може да има голяма полза, но ако човек не знае да се справя с марсовите влияния, да управлява марсовите сили, тогава той ще стане техен роб, марсовото влияние ще му причини много пакости, ще внесе голямо безредие и нечистота в мислите, чувствата и действията на човека, каквото правят животните, когато не се контролират от човека.
Влиянието на Марс има четири основни разновидности: силно хармонично, силно дисхармонично, слабо хармонично, слабо дисхармонично.
Марсовото влияние и марсовите сили могат да бъдат най-идеално хармонизирани и оползотворени от Слънцето, защото Слънчевото влияние, както и Слънчевата светлина, може всичко да пречиства, преобразява, обновява, обогатява, оползотворява и оплодотворява.
От най-големите нечистотии Слънчевата светлина прави най-полезните торове. Поради това, когато има хармония между Марс и Слънцето, Марс бива хармонизиран в най-висша степен и енергиите му биват също най-добре пречистени и оползотворени.
При хармония между Марс и Слънцето умствената, духовната и физическата енергия биват най-изобилни, човек е най-работоспособен, активен, предприемчив, смел, предвидлив, способен за разнообразна дейност. При тази хармония Марс е идеален слуга на Слънцето и всички органи, които са под марсовото и слънчевото влияние са най-правилно устроени, са най-активни, най-силни и най-здрави.
Такива люде запазват своята енергия до последния момент на живота си.
Хармонията между Марс и Слънцето дава силно изразени мъжки качества и затова такива люде са доста обичани от жените.
Те също така всякога успяват да заемат високи обществени и държавни постове, разбира се – по достойнство и поради голямата си работоспособност. Такива люде са добри и енергични организатори.
Ако хармоничното съчетание между Марс и Слънцето е ръководно, такива люде всякога съзнателно или несъзнателно се стремят към водителство и винаги успяват да го постигнат.
Ако при хармония между Марс и Слънцето стои по-напред Слънцето, човек всякога си служи само с най-идеалните, почтени и честни средства. Такива люде всякога се ръководят от висши нравствени качества, всякога се ръководят от най-почтени и идеални средства.
Но когато Марс стои по-високо от Слънцето или заема по-силна позиция, в такъв случай човек си служи с насилие, смятайки, че това е в реда на нещата.
Хармоничното съчетание на Марс със Слънцето в женски хороскоп прави жените „мъжки Гани“, когато този аспект е по-силен и ръководещ. Такива жени всякога се стремят към обществена дейност или заемат длъжности.
Накъсо, хармонията между Марс и Слънцето усилва жизнената енергия у човека, неговата работоспособност, деловитост, активност, прави го неуморен в работата. Това са люде, които разграничават доброто от злото, висшето от низшето, чистото от нечистото, реда от безредието. Такива люде могат да бъдат господари на своята низша природа.
Когато Марс и Слънцето са в дисхармония, в зависимост от нейната сила, животинското по произход и характер марсово влияние няма да бъде пречистено, преобразено, направлявано и оживотворявано, а ще внесе в умствената и духовна дейност на човека нечистота, безредие, лоши навици, недостатъци, слабости, лоши наклонности. Такива люде могат да се уподобят на скотовъдци, които не пазят добре добитъка си.
Дисхармонията между Марс и Слънцето ще причини много неприятности и загуби в умствено, духовно и физическо отношение на човека, защото при тази дисхармония органите на човешкото тяло, които са под влияние на Марс, ще бъдат неправилно устроени, с неправилна дейност, ще бъдат слаби и предразположени към разстройства и заболявания.
Нечистотата, безредието, които внася дисхармоничното марсово влияние в ума, сърцето и волята на човека, също така отслабват тяхната дейност.
При дисхармония между Марс и Слънцето, ако Слънцето стои по-високо в хороскопа, или заема по-силна позиция, в такъв случай човек съзнава своите грешки и слабости, нечистотата и безредието, и прави усилие да ги превъзмогне и отстрани.
Но ако Марс е в дисхармония със Слънцето, но стои по-високо в хороскопа, или има по-силна позиция от Слънцето, при това тази дисхармония е най-силна и ръководеща в хороскопа, в такъв случай животинското естество у човека взема връх, поради което такива люде се отличават с голяма безнравственост, с безредие, с най-материалистични стремежи, с най-груби и нечисти желания и домогвания, със страстни влечения към противоестествени удоволствия.
Силна дисхармония между Марс и Слънцето, когато Марс има по-силно положение, в мъжки хороскоп създава най-големите насилници спрямо жените.
Същата дисхармония между Марс и Слънцето, в женски хороскоп показва много недоразумения, много неразбирателства, много злочестини в любовните отношения с мъжете и нещастен брак.
Такива жени са със слаба нравственост, те изпълват сърдечния си и семеен живот с непрекъснати скандали и разправии.
В женски хороскоп най-лошият аспект е дисхармонията между Марс и Слънцето.
Колкото по-силна е дисхармонията между Марс и Слънцето, и колкото по-високо стои Марс в хороскопа, или заема по-силна позиция, толкова животинското естество у човека е по-силно и в еволюционно отношение той стои най-долу.
Когато Марс е в хармония с Луната, ако самият Марс е предимно в хармонично съчетание с другите светила, той ще придаде на Луната своите хармонични качества и ще усили нейната дейност, т. е. ще усили всички качества и органи, които са под влиянието на Луната; ще направи деятелни въображението, ума, ще укрепи храносмилателната система и тялото, ще даде и голяма духовна топлина.
Но ако Марс е предимно дисхармонично съчетан с другите светила, то въпреки хармонията му с Луната, той не ще ù предаде никакви добри качества, защото дисхармоничният Марс е сиромах, който не може да даде сили и полезни качества на човека.
Когато Марс е в дисхармония с Луната и Марс е в по-силна позиция от Луната, в такъв случай влиянието му е най-пакостно, особено върху системите и органите, които са под влиянието на Луната, както и върху дарбите и способностите, зависещи от влиянието на Луната.
Най-опасна е дисхармонията между Марс и Луната, когато е най-силна и същевременно Марс е в преобладаваща дисхармония с другите светила.
А когато Марс и Луната са в дисхармония, а самият Марс е в преобладаващи хармонични съчетания с другите светила, в такъв случай дисхармонията му не е толкова пакостна, както не ни вреди неразположението или враждата на благороден неприятел.
Хармонията между Марс и Луната прави въображението активно и плодотворно, а дисхармонията между Марс и Луната носи нечистота, безредие и болести в умствено, духовно и физическо отношение.
Всякога трябва да се има предвид, че Луната по природа е неутрална – тя само приема чужди влияния, без да оказва свое влияние.
Луната можем да уподобим на водата, която няма вкус, мирис, но всичко това може да ù се предаде. Най-лоша е дисхармонията между Марс и Луната, когато Луната не получава помощ от добротворците, а Марс в същото време има преобладаващи дисхармонични съчетания с другите планети.
Когато Марс е в хармония със Слънцето, той всякога засилва възприемчивостта на организма към жизнедателните сили на Слънцето, поради което в този случай човек винаги е жизнерадостен, енергичен и работоспособен.
Марс в дисхармония със Слънцето намалява възприемателната способност на организма, намалява също правилното оползотворяване на жизнедателните сили, причинява смущения, разстройства и заболявания главно на органите, управлявани от Марс – засяга мускулната, стомашната, полово-отделителната система и вкуса.
Марс в хармония с Луната причинява усилена дейност на всички органи, а Марс в дисхармония с Луната причинява смущения в дейността на всички органи.
Марс в хармония с Меркурий според силата на хармонията, засилва дейността на мисълта, на природния, обективния ум.
Ако при хармонията между Марс и Меркурий, Марс е предимно хармонично съчетан и с другите светила, а Меркурий получава най-силния хармоничен аспект от Марс, в такъв случай дейността на ума ще е насочена към естествените науки или към практични дейности за материални придобивки.
Ако Марс е хармонизиран и дава хармоничен аспект на Меркурий, умствената дейност у такъв човек е извънредно голяма и плодотворна.
Ако Марс е предимно дисхармоничен, но образува хармония с Меркурий, умът не получава почти никаква помощ от Марс.
Когато Марс е предимно дисхармоничен и образува дисхармония с Меркурий, в такъв случай дейността на природния ум на човека е недисциплинирана и крайно объркана. Такъв човек не може да има абсолютно никакви успехи в областта на естествените науки и не може да има правилно разбиране за материалната действителност.
Ако най-силният аспект, който получава Меркурий, е дисхармоничен аспект от нехармонизиран Марс, в такъв случай умът на човека може да се смята за изгубен, т. е. запленен и ръководен изцяло от най-низши инстинкти, желания и чувства, мислите и чувствата на такъв човек ще бъдат ръководени от животински желания.
Когато Марс е предимно хармоничен, т. е. получава предимно хармонично съчетание от добротворците, в такъв случай марсовото влияние може да се уподоби на добре гледано домашно животно: кон, вол, крава, овца, коза и пр., в такъв случай марсовото влияние е много ползотворно.
Когато Марс е предимно дисхармоничен, неговото влияние може да сравним с характера и проявите на свирепите диви животни: вълк, лисица, мечка и др.
Марс в хармония с Меркурий усилва дейността на ума и неговата плодовитост. Марс в дисхармония с Меркурий внася в ума на човека безредие и нечистота.
Хармонията между Марс и Меркурий свидетелства до каква степен човек е подчинил животинската енергия на своя ум, а дисхармонията между Марс и Меркурий показва доколко животинското естество е завладяло ума на човека.
При хармоничен аспект на хармонизиран Марс с Венера чувствата на човека са много силни и горещи, но са дисциплинирани и ползотворни, такъв човек е премного влюбчив, но се стреми по законни пътища да придобие онова, което желае.
Ако Марс дава най-силния хармоничен аспект на Венера и е по-силно поставен по знак и по дом, в такъв случай човек е като Дон Кихот, без да има непременно Дулцинея да го вдъхновява.
Ако Марс е хармонизиран и дава хармонично съчетание на Венера, но Венера е по-силна, марсовото влияние в такъв случай усилва всички благородни качества и прояви на Венера.
Ако Марс е предимно дисхармоничен, но дава хармонично съчетание на Венера, влиянията му могат да се разглеждат повече като дисхармонични.
Марс, предимно дисхармоничен и образуващ най-силен дисхармоничен аспект с Венера, влияе пакостно върху човека, особено, ако Марс е по-силен по знак и дом, В такъв случай в сърцето, чувствата и желанията на човека ще има толкова нечистота и безпорядък, че такъв човек никога не ще има радости.
Общо казано, хармонията между хармонизиран Марс и по-силна Венера усилва у човека благородните качества на Венера, нейната любов, нейните висши чувства, желания и стремежи.
Дисхармонията между нехармонизиран Марс и по-слаба Венера внася в сърцето, чувствата и желанията на човека нечистота, животински качества и безредие, които спъват всякаква проява на любовта у човека.
Хармонията между хармонизирана Венера, поставена по-силно с хармонизиран Марс, според нейната сила, свидетелства до каква степен човек с помощта на любовта е подчинил животинското си естество, поставил го е в услуга на любовта.
Дисхармонията между Венера и Марс, според силата на дисхармонията, свидетелства доколко животинското естество е внесло нечистота и безредие в схващанията, разбиранията, проявите и любовта на човека.
Когато има хармония между хармонизиран Марс и по-силен Юпитер, в такъв случай се усилват дейността, проявите и благородните качества на Юпитер: милосърдието, щедростта, човеколюбието, религиозните стремежи, вярата, съвестността и дружелюбието.
Когато има хармония между нехармонизиран Марс и Юпитер, влиянието на Марс върху юпитеровите качества почти не се чувства.
Дисхармонията между хармонизиран Марс и Юпитер също не дава никакви отражения върху юпитеровите качества.
Дисхармонията между нехармонизиран Марс и по-силен Юпитер внася нечистота и безредие в благородните качества на Юпитер. В такъв случай човек ще е благороден в своите схващания, разбирания и стремежи, но дисхармоничното марсово влияние ще внесе известна грубост и насилие, които ще опорочат благородните влияния на Юпитер.
Дисхармонията между нехармоничен Марс и по-слаб Юпитер ще се изрази твърде неблагоприятно върху всички неблаготворни качества и прояви на Юпитер. В такива случаи под влиянието на Юпитер, човек може да бъде идеалист, религиозен, с хубави идеи и стремежи, но под марсовото влияние, той ще иска да прилага идеите и разбиранията си с насилнически методи и средства.
Дисхармонията между нехармоничен Марс и нехармоничен Юпитер, ако дисхармонията е много силна, е една от най-лошите, защото човек ще има изопачени схващания и разбирания за благородните качества и прояви на Юпитер и същевременно ще се стреми на всяка цена, с всички насилнически средства да постигне своите желания. Общественици с такава дисхармония между Марс и Юпитер са най-лоши във всяко отношение.
Общо казано, всяка дисхармония между Марс и Юпитер показва до каква степен животинското естество у човека е внесло безредие, нечистота и изопачени схващания и разбирания за висшия, творческия разум на човека.
Дисхармонията между Марс и Юпитер е свидетелство доколко човек със своите мисли, чувства, желания, дела и слова е внесъл в умовете, сърцата и волята на обществото нечистота, безредие и изопачени възгледи (заблуждение) през своите минали съществувания.
Дисхармонията между Марс и Юпитер показва още доколко човек е податлив на съблазни от животинско естество, към ядене, пиене и неестествени удоволствия.
Хармонията между Марс и Юпитер е свидетелство, че човек е подчинил животинското си естество на висшия си разум. В такъв човек нравствеността стои на първо място.
Когато между хармонизиран Марс и Сатурн има най-силна хармония, а Сатурн е по-силен по положение и знак, в такъв случай Марс усилва положителните качества на Сатурн – устойчивостта, постоянството, издръжливостта, търпеливостта, справедливостта, работоспособността и системността. При такива съчетания сатурновото влияние е благотворно.
Когато има силна хармония между хармонизиран Марс и хармонизиран Сатурн, но Марс е по-силен по знак и по дом, Сатурн дисциплинира положителните качества на Марс – работоспособност, предприемчивост, решителност, изпълнителност, дисциплинираност, точност, услужливост, пожертвователност.
Когато има най-голяма дисхармония между нехармоничен Сатурн и нехармоничен Марс, но с по-силен Сатурн, в такъв случай най-лошите качества на Марс и най-лошите качества на Сатурн действат заедно, но понеже Сатурн ръководи, по-силни ще бъдат неговите отрицателни качества – силна омраза, жестокост, недоверие, подозрителност, ревност, скъперничество, краен егоизъм. Идеалът на такива личности е да бъдат диктатори, пред волята, на които да се прекланя цял свят.
Ако при същите съчетания на Марс и Сатурн, Марс е по-силен, най-силните марсови качества се проявяват, засилени от сатурновите отрицателни качества, така че люде с такива аспекти са в състояние да извършат най-жестоки, достигащи до чудовищност престъпления.
Ала при най-лошите съчетания на Марс и Сатурн, каквито са съвпадът и опозицията, ако само Слънцето дава добър аспект на единия от тях, човек преминава през нравствена борба и ако направи нужното усилие, може да преобърне всичко в добро.
Когато имаме най-голяма хармония между хармонизирани Марс и Уран, а Уран има ръководно положение, в такива случаи Марс усилва най-добрите дарби, способности и качества на Уран. Следователно, Уран ще придаде любов към окултните науки и дарби и способности за тяхното проучване, а марсовото положително влияние ще прибави голямо постоянство в това, необикновена работоспособност, изпълнителност, неуморност, ще направи човека верен на обещания, готов на усилия и жертви за защита и разпространение на идеите си, изпълнен със съзнание за дълг и отговорност, всякога борчески настроен, готов да преодолява всички мъчнотии и изпитания, смел и решителен при всички условия, приспособителен, съобразителен, похватен и предвидлив.
Когато има най-голяма дисхармония между нехармоничен Марс и нехармоничен Уран, в такива случаи отрицателните качества на Марс и Уран са смесени, и действат задружно. При най-слабата проява на тази дисхармония се получават най-опърничавите и неразбрани характери, а при най-силната проява се получават типове със стремежите и желанията на Чингис Хан и Атила.
При дисхармония между Марс и Уран висшият разум на човека, символизирай от Уран, и животинското му естество, символизирано от Марс, са в най-люта борба. При тази борба човек още не се е определил на коя страна ще отиде.
При дисхармонията между Марс и Уран, ако Уран е по-силен и ръководи, влиянието е малко по-благоприятно, но ако Марс е по-силен, влиянието е в низходяща посока и е разрушително.
При всяка дисхармония между Марс и Уран, ако Слънцето дава и най-слабо хармонично съчетание на Уран или на Марс, лошите влияния на тези светила ще се намалят наполовина.
Под най-силната хармония между хармоничен Марс и хармоничен Нептун се раждат люде, хармоничните качества, на които се умножават и усилват от влиянието на Марс. В такива случаи идеите за общочовешка любов, и общочовешко щастие, хармония и благоденствие, пораждани от Нептун, ще бъдат защитавани, поддържани, проповядвани и прилагани с енергичността, волевостта и рицарското себеотрицание на Марс.
Такова съчетание между Марс и Нептун е от най-хубавите, защото само в такива случаи човек е в състояние да направи всички жертви и усилия, но да постигне своите висши идеали.
При хармония между Марс и Нептун, особено, когато Нептун е по-силен и заема ръководно положение, това свидетелства, че човек е турнал в услуга на висшите си идеали всецяло силите на своето животинско естество. У такъв човек няма никога съмнение и колебание по отношение на висшите му идеи, ръководени от Нептун, т. е. от ангелската любов, която ражда всички идеи за общочовешко щастие.
Ако при хармония между Марс и Нептун, Марс е по-силен и заема ръководно положение, в такива случаи човек пак е голям идеалист и пак работи за общочовешко щастие, но възможно е престараване в стремежите му и изкушения да си послужи с насилнически средства на Марс за постигане на своите високи цели. С такова влияние е бил великият пророк Илия. При хармония между Марс и Нептун всичките борчески сили на човека са насочени да осъществи и постигне своите висши идеали.
Най-голямата дисхармония при нехармоничен Нептун и нехармоничен Марс е едно от най-лошите и злокобни съчетания, защото при такива случаи в съзнанието и умът на човека няма разграничавания между идеали и най-низшите животински инстинкти, всичко е изобщо смесено и объркано, поради което такъв човек въздига в добродетели и в идеал най-низшите си животински инстинкти и влечения. Такива люде са в състояние да опорочат всичко висше и най-свято. Юда е бил с такова съчетание.
Влиянието на дисхармонията между Марс и Нептун е най-пакостно, когато Марс е по-силен и взема ръководно положение. Ако при дисхармония между Марс и Нептун Слънцето има хармонично съчетание с Марс или с Нептун, в такива случаи лошото влияние на първите две светила се намалява с 60 %.
Дисхармонията между Марс и Нептун, според нейната сила, може да се смята едно от най-лошите съчетания в хороскопа, защото тя дава объркване на схващанията за висше и низше, което е начало на най-големите престъпления и най-голямото разложение в живота.
Когато Марс и Плутон имат най-голямата хармонична връзка и същевременно Марс и Плутон са предимно хармонично съчетани с другите светила, в такива случаи физическата сила и енергия на човека са феноменални. Такива люде са от типа на Херкулес, особено, когато Марс е по-силен и заема ръководно положение. Такива люде са неуморни, особено що се отнася до физическата дейност, издръжливи са срещу всички най-неблагоприятни природни условия.
Дисхармонията между Марс и Плутон, особено, когато Марс и Плутон са нехармонични, създава едно от най-лошите и злокобни влияния, защото в такива случаи лошите влияния на Марс и тези на Плутон действат задружно, като се взаимно подсилват. Такива люде притежават едновременно безразсъдна смелост на Марс, неговата бруталност и жестокост, животинските му желания и стремежи, заедно с най-голямата подлост и свирепа и студена омраза и разрушителност на Плутон.
Човек, роден под дисхармоничното съчетание между Марс и Плутон може да се уподоби на тигър, свиреп вълк или отровна змия.
Всякога трябва да се има предвид, че Марс има отношение към силите, качествата и проявите на животинското естество у човека, т. е. на силите и качествата, които човек приема от животните и които трябва да бъдат обработени от неговия разум и така да бъдат оползотворени за висши цели.
Следователно, когато в даден хороскоп Марс има както хармонични, така и дисхармонични съчетания с останалите светила, светилата, с които Марс има хармонично съчетание ще ни покажат в какво направление и с какви методи и сили човек обработва животинските качества на Марс и ги оползотворява, а дисхармоничните съчетания на Марс с другите светила ще ни покажат до каква степен и в каква област на човешкия живот животинското естество на Марс внася нечистота, безредие, дезорганизация, разрушителност и какви загуби и болести той ще донесе.
Колкото повече хармонични съчетания с добротворците има Марс, толкова повече такъв човек е подчинил животинските си сили за размножаването, развитието, дейността и проявлението на висшите качества и добродетели, с други думи толкова повече низшето аз, свързано с Марс, е подчинено на висшето аз, което работи чрез добротворците.
Колкото повече хармонии има Марс с добротворците, толкова с по-голямо основание ползотворното му въздействие може да се уподоби на пълноценен тор, поставен разумно в корените на плодното дръвче.
Колкото повече са дисхармониите на Марс със злосторниците, толкова повече са недостатъците на човека, неговите слабости, пороци, лоши навици, изобщо – нечистотата и безредието в мисли, чувства и действия.
Дисхармониите между Марс и добротворците показват много грешки, заблуждения, изопачавания, много криви схващания и разбирания за проявите на доброто, за неговите качества и отличителни белези.
Ако Марс е в хармонично съчетание със Слънцето, дори и да е в дисхармония с всички останали светила, все пак неговото отрицателно влияние не ще бъде много силно и пакостно, защото Слънчевата хармония ще доминира и винаги ще канализира и насочва марсовите сили към добротворство.
Когато Марс е в дисхармония със Слънцето, а в хармония с другите светила, последните не се ползват в никое отношение от него.
Когато Марс е в хармония със Слънцето, неговите хармонични съчетания с другите светила са едни от най-благотворните, защото Марс в такъв случай усилва техните положителни качества.
Марс управлява вкуса у човека. Това е най-висшата му служба в човешкия организъм. Колкото повече хармонични съчетания получава Марс от добротворците, толкова по-изтънчен, по-естествен и взискателен е вкусът на човека. Такъв човек се стреми към чистота и естествена храна, с повече сладчина и приятен вкус. Заедно с това и начинът на храненето на такъв човек е естествен, приятен, правилен, редовен, чист, съзнателен и ползотворен, защото когато Марс е ръководен от хармоничното съчетание на добротворците човек може да си подбира най-чистата, приятна и полезна храна и да гледа на храненето като на свещена работа на физическото поле, следователно, колкото повече хармонични съчетания от хармонизирани добротворци получава Марс, толкова вкусът, храненето и храната на човека са по-правилни и здравословни, вследствие на което и жизнените сили на организма са изобилни, работоспособността е голяма, волята е добре организирана, работата му се отличава с планомерност, постоянство и плодотворност.
Марс с преобладаващи хармонични съчетания с добротворците дава правилна, умерена и редовна дейност на всички системи и органи, които са под управлението на Марс: вкуса, мускулната, отделителната и половата системи.
Колкото Марс получава повече нехармонични съчетания от добротворците и другите светила, толкова повече вкусът на човека е изопачен, неестествен, с животински качества, желания и стремежи. Люде с големи дисхармонични съчетания на Марс в хороскопа си се отличават с голяма лакомия, с желание и нужда постоянно да ядат, да се удоволстват чрез яденето. Такива люде не обръщат внимание на чистотата и качеството на храната, а държат само за количеството.
Висшият идеал на такива човеци е повече ядене, пиене и плътски удоволствия.
Когато Марс в хороскопа има много и силни дисхармонични съчетания, това показва, че още от ранна възраст, такъв човек ще причини разстройство на стомашната, отделителната и половата си системи чрез своята прекомерна лакомия и чрез прекомерната дейност на тези всички системи.
Колкото повече и по-силни са дисхармоничните аспекти на Марс с добротворците, толкова повече и по-силни са животинските качества у човека, изразени в неговия вкус, нечисто, безредно, нетърпеливо и ненаситно хранене.
Марс с преобладаващи хармонични съчетания от добротворците и злосторниците свидетелства, че вкусът на човека ще бъде ръководен от висшите светове, поради което той ще се стреми към все по-качествена храна, все по-естествено и полезно хранене.
Обратното важи в случая, когато Марс е с преобладаващи дисхармонични съчетания.
За важността на подбора на храната и начина на храненето, Учителят казва: „Гледайте колко и каква храна употребява човек, кога и как се храни, за да познаете каква работа може да върши59„.
Защото по качеството на храната и нейното количество, от начина на храненето зависи качеството и правилността на човешките мисли, чувства, желания и способности за хармонична и планомерна работа.
Когато Марс е в по-голяма хармония с добротворците и е ръководен от тях, според силата на хармоничните му съчетания, той дава в по-голяма или по-малка степен силите си за растежа, развитието и проявите на добродетелните качества на добротворците, за проявяването на техните дарби и способности, на идеите, замислите, стремежите и желанията, които добротворците посяват в душата, ума и сърцето ма човека.
Марс с преобладаващи дисхармонични съчетания прави човека подобен на свирепо диво животно, което само пакости с разрушителните си инстинкти в умствено, духовно и физическо отношение.
Когато Марс е с преобладаващи хармонични съчетания и е по-силен, заема ръководно положение в хороскопа, това показва, че такъв човек се стреми предимно към придобиване на материални богатства за повече наслади, но придобивките ще бъдат добити с планомерна работа и по честен начин.
Марс с преобладаващи дисхармонични съчетания и заемащ ръководно положение в хороскопа показва, че такъв човек ще се стреми като свирепо животно, за да задоволява желанията си, като прибягва до всички средства на лъжата, насилието и бруталността.
Марс в хармония с добротворците и ръководен от тях е най-сръчният, най-послушният, най-работливият, най-полезният и най-добрият слуга, с чиято помощ добротворците разработват градините на човешката душа, човешкия ум и човешкото сърце, за да придобие човек плодовете на висшите добродетели, дарби и способности.
Марс, който има предимно дисхармонични съчетания, е най-лошият господар, е тиранин, насилник, грабител, разбойник, диво и свирепо животно в човешки образ, чиято умствена, духовна и физическа дейност е изцяло разрушителна и пакостна за всички люде.
Марс, хармоничен, съчетан и ръководен от добротворците прави човека борец и работник за постижението на висши идеали, чрез качествата, средствата, начините и пътищата на добротворците, с които Марс е в хармония.
Марс, предимно дисхармоничен, кара човека да води най-свирепа и жестока борба за постигането на своите низши инстинкти, на животинските си желания.
Колкото повече хармонични съчетания с добротворците има Марс в мъжки хороскоп, толкова по-силно биват обичани такива мъже от добродетелните и най-нежни жени и толкова по-щастливи са такива мъже в любовните си отношения и в семейния си живот.
В отношението си към жените тези мъже са същински рицари, затова и жените ги носят в съзнанието си като образец на мъжествени добродетели, като идеал.
Марс, предимно хармоничен в женски хороскоп, показва, че такава жена е добродетелна и ще има щастието да се разбира с мъжете, да им влияе благотворно, да им внушава почитание и уважение към себе си.
Колкото Марс е по-дисхармоничен в мъжки хороскоп, толкова по-малко такъв човек ще бъде обичан от жените, толкова по-малко радости ще има в любовта си.
Марс, предимно дисхармоничен в женски хороскоп, показва липса на всякакви женствени качества и добродетели. Към такива жени мъжете не само не проявяват никаква любов, никакво внимание, но се отнасят с презрение, пренебрежение или отвращение.
Марс, предимно хармонично съчетан и ръководен от добротворците, свидетелства, че сърцето на човек е очистено, пълно с благородни чувства, желания, стремежи и копнежи, насочени по естество към центъра на сърцето.
Марс, предимно дисхармоничен, свидетелства, че сърцето на човека е пълно с много съблазнителни низши, порочни желания и стремежи, насочени към центъра на Земята.
Марс, предимно хармоничен, е подобен на присадена дивачка с присадки от благородно дърво, т. е. на облагородено вече растение, което дава добри и изобилни плодове. Марс, предимно дисхармоничен, е подобен на неприсадена дивачка, безплодна или с лоши плодове.
Юпитер.
Съчетанията на Юпитер с останалите светила.
Всякога трябва да се помни, че Юпитер има отношение към развитието, проявите и постиженията на висшия творчески разум, който се ръководи от ангелските светове. Юпитер показва какви са връзките, отношенията и обмяната на човека с ангелските светове.
В гръцката митология за Юпитер се казва, че е родоначалник на Боговете, техен главен водач, а това ще рече, че при възникване на Европейската култура, висшият творчески разум става родоначалник на европейската култура.
При сегашното развитие на човечеството, човек може най-добре най-правилно да възприема, да разбира и оползотворява всички благословения и сили, идващи от разните висши светове, само чрез висшия разум, ръководен от Юпитер.
Поради тази именно причина Юпитер е наричан през всички времена и от всички астролози „голямото добро, големият добротворец, голямото щастие“, „носителят на големите почести и слава“.
„Благодетелят“, който дарява изобилие от богатството в умствено, духовно и материално отношение, който дава всички благоприятни условия и възможности за сбъдването и осъществяването на най-висшите човешки идеали.
Каквото е значението на Меркурий по отношение на материалния свят, такова е значението на Юпитер за опознаването и разбирането на всички истини, отнасящи се до висшите светове.
Силата на природния меркуриев ум можем да уподобим на Лунната светлина, а силата на юпитеровия разум – на Слънчевата светлина.
Когато Юпитер има преобладаващи хармонични съчетания с добротворците и заема високо ръководно положение в хороскопа, тогава щастието, успехите, славата и почестите на такъв човек са осигурени за през целия живот.
Аспекти на Юпитер със Сатурн.
Юпитер в тригон, квинтил, секстил, паралел или съвпад в скоби със Сатурн.
Когато хармонията между Юпитер и Сатурн е най-силна и Юпитер заема високо ръководно положение, в такъв случай положителните сатурнови качества ще послужат за усилване на юпитеровите качества и добродетели, за пълно проявяване на благотворното юпитерово влияние, като: успех в областта на религията, философията, социалните и правни науки, успех в държавните ръководни служби.
Такива люде са най-добри философи, най-добрите общественици, управници, духовници, най-добрите законодатели на държавното устройство и общовалидния ред, най-честните, най-почтените, най-неподкупните и най-изисканите в службата си и в отношенията си човеци, които са образец на добродетели, идеализъм и безупречно служене на обществото.
При хармонията между Юпитер и Сатурн човешкият егоизъм, представян от Сатурн, се облагородява, просветлява и се ръководи от висшия разум за служба на общочовешко благо.
Основните добродетелни качества, дарявани от Юпитер, са следните: вродена силна вяра и любов към Бога, любов към човечеството, човеколюбив, вродено милосърдие, съзнание за дълг и отговорност пред Бога, Природата и човечеството, пожертвувателност, дружелюбност, жизнерадост, оптимизъм, вярност, благоразумие.
Към тези положителни качества, при хармонията между Юпитер и Сатурн се прибавят и следните основни положителни сатурнови качества: умствена дълбочина, съсредоточеност, търпеливост, издръжливост, голямо постоянство и дълготрайност във всички прояви, справедливост.
При хармонията между Юпитер и Сатурн, ако Сатурн заема ръководно място в хороскопа, т. е., ако Сатурн е по-силен по място и знак от Юпитер, в такъв случай добродетелните юпитерови качества ще послужат за облагородяването на сатурновите качества за постигането на сатурновите положителни идеали, които се характеризират като стремеж към постигане на материалното благополучие, към материална сигурност и стабилност, придобита с честни и почтени средства.
Колкото по-силна е хармонията между Юпитер и Сатурн, толкова по-голяма е сериозността, дълбочината и дълготрайността на идеите, замислите, чувствата, желанията и стремежите на човека.
На такива люде може винаги да се разчита и напълно да им се вярва във всичко, защото те са всякога верни и изпълнителни на дадена дума и обещание, всякога завършват онова, с което се заемат.
Ако Юпитер получава хармоничен аспект от дисхармоничен Сатурн, в такъв случай юпитеровите качества не печелят нищо. Също така, ако хармоничен Сатурн получава хармоничен аспект от дисхармоничен Юпитер, сатурновите качества не се облагородяват.
Юпитер в опозиция и квадрат със Сатурн.
Силата на дисхармонията между Юпитер и Сатурн определя размера на пречките, ограниченията, лишенията при развитието и проявите на дарбите и способностите, които имат отношение във висшия творчески разум.
Ако Юпитер е предимно с хармонични съчетания и получава дисхармоничен аспект от хармонизиран Сатурн, то пречките, лишенията и ограниченията, които ще причини Сатурн в дейността на висшия разум, се преодоляват по-лесно.
Ако при дисхармония между Юпитер и Сатурн, Сатурн е предимно дисхармоничен, в такъв случай сатурновото влияние взема връх и сатурновото въздействие върху висшия разум е твърде неблагоприятно. В такъв случай всяка проява и всяко постижение на висшия разум е придружено с големи борби, с много пречки и трудности.
При дисхармония между Юпитер и Сатурн, ако Юпитер е по-силен по знак и дом, у човека ще има надмощие идеализмът, духовните стремежи, макар че ще преживее големи изпитания, загуби и злочестини.
Когато, обаче, има дисхармония между Юпитер и Сатурн, но Сатурн е по-силен по знак и дом, тогава човек е с материалистически възгледи, а лошото сатурново влияние може да породи у него желание да си послужи с всички нечисти и насилнически средства за придобиване главно на материални богатства, които в този случай са висшият стремеж на човека.
Аспекти на Юпитер с Уран.
Юпитер в съвпад, паралел, съвпад в скоби, тригон, квинтил или секстил с Уран.
След хармонията между Слънцето и Юпитер следва тази между Юпитер и Уран, защото при хармонията между Юпитер и Уран висшият, творческият разум е ръководен и осветяван от ангелската мъдрост.
Затова при тази хармония висшият творчески разум може да има най-големите постижения, най-големите прозрения, най-големите прониквания в областта на всички окултни и духовни науки, особено в областта на Астрологията.
Уран е създателят на всички окултни идеи и науки и когато Юпитер, символизиращ стремежа към Бога и доброто, е в хармония с Уран, тогава юпитеровият разум най-добре възприема, разбира и изявява окултните идеи и науки.
Колкото по-голяма е хармонията между Юпитер и Уран, толкова по-силни и повече са висшите дарби и способности на човека.
Според хармонията между Юпитер и Уран, човек има по-големи или по-малки възможности да възприема, разбира и прилага окултните идеи и науки, и да напредва в духовния път.
Най-великите пророци, най-големите реформатори, основатели на окултни школи и учения, най-големите духовни ръководители на човечеството изобщо, са имали в хороскопа си силен хармоничен аспект между Юпитер и Уран.
Колкото по-силна е хармонията между Юпитер и Уран, толкова повече и по-силни са Прометеевските дарби, способности и качества, които притежава висшия разум на човека.
Люде с хармония между Юпитер и Уран, според силата на хармонията, са предназначени да извършат някоя голяма служба, свързана с повдигането на човечеството в духовно отношение.
Тази хармония свидетелства, че такива люде много пъти са били ученици в окултни школи и са изпълнявали най-точно, най-сериозно и най-добросъвестно всички задачи, които са им били давани.
Хармонията между Юпитер и Уран е свидетелство, че такъв човек е предназначен за необикновен живот и необикновена служба, че те са носители и разпространители на новите Божествени идеали и новата Божествена светлина, предназначени да освободят човечеството от противоречията и затрудненията му, да увеличат духовната му светлина и да го повдигнат в културно и духовно отношение.
Хармонията между Юпитер и Уран създава всякога окултисти в най-широкия и пълен смисъл на думата. За такива човеци в библията се казва, че са „синове и дъщери на пророци“. Тези люде са възлюбили Бога с всичката си сила и с всичкия си разум и му служат всеотдайно.
Колкото по-голяма е хармонията между Юпитер и Уран, толкова по-големи и по-добри условия и възможности за проява има висшият разум на човека, толкова по-голяма е вероятността да се прояви такъв човек като оригинален и значителен творец в която и да е област на творческата човешка дейност. Държавници с такъв аспект успяват да прокарат най-големите и ползотворни реформи, да допринесат най-голямата полза на народа си.
Учени със същия аспект винаги успяват да направят големи и епохални открития в своята област.
Мислителите, философите с този аспект стават основоположници на философски системи, създават идеи и учения от общочовешки характер.
Литератори и артисти със същия аспект създават най-оригиналните творения, които преживяват стотици, хиляди години.
Човек, който има хармония между Юпитер и Уран, непременно ще се прояви като оригинален творец в своята област на дейност.
Силата на хармонията между Юпитер и Уран определя степента на творческите способности и прояви. Между философите такъв най-силен аспект има Сведенборг и Кант, между музикантите – Бетовен, между писателите – Достоевски и Толстой, между художниците – Леонардо да Винчи.
Когато Юпитер и Уран са в хармония помежду си, а поотделно всеки от тях получава силни дисхармонии от злосторниците, в такъв случай човек пак ще се прояви като творец в някоя област, обаче преди това ще има да премине много изпитания, пречки, несгоди, ограничения и лишения. Но ако Юпитер и Уран са в хармония и всеки от тях поотделно получава предимно хармонични съчетания от добротворците, особено от Слънцето, успехите на такъв човек ще бъдат много големи, защото всички обществени среди ще го обичат и ще бъдат в негова помощ.
Юпитер в опозиция или квадрат с Уран.
Колкото по-голяма е дисхармонията между Юпитер и Уран, толкова по-силни, по-многобройни и по-големи са заблужденията на такъв човек, неговите изопачени схващания, разбирания и прояви по отношение на науката, философията, изкуството и всяко творчество изобщо. Люде с такива аспекти се отличават със силни амбиции да заемат винаги първите места, да бъдат ръководители и да направляват всяка човешка дейност. Но на тях им липсват съответните знания и качества за ръководството, към което се стремят. Поради тази своя отрицателна черта, тези хора всякога и при всички условия водят упорити и продължителни борби, за да вземат високи служби и ръководни места, от върха, на които скоро биват катурвани по катастрофален за тях начин.
Колкото по-силна е дисхармонията между Юпитер и Уран в хороскопа на даден човек, толкова повечко и по-силни ще бъдат неговите вътрешни и външни борби, толкова повече ще бъдат противоречията и нещастията в неговия живот.
Животът и дейността на такива люде най-често минава напразно, в празни грандиозни приказки, в неизпълнени обещания, в катастрофални неоправдани домогвания. Такива люде, с една реч, никога не могат да постигнат стремежите и идеалите си. Техният живот е колкото драматичен, толкова и комичен.
Ако при дисхармония между Юпитер и Уран, поотделно както Юпитер, така и Уран получават предимно хармонични съчетания от добротворците, особено от Слънцето, в такъв случай човек ще премине много борби, много несгоди, ще преживее множество заблуди, ще прави често грешки, но от всичко ще се поучава и накрая ще излезе победител в трудната борба и ще постигне своите идеали.
Когато между Юпитер и Уран има дисхармония и поотделно Юпитер и Уран получават предимно лоши съчетания от злосторниците, в такъв случай животът и дейността на човека отначало до край трябва да се определят като лоша трагедия.
Дисхармонията между Юпитер и Уран е свидетелство, че такъв човек в минали животи е бивал в окултни школи, придобия е много знания, бил е поставян на висши ръководни служби, но не е изпълнявал добросъвестно дълга си, не е бил последователен и непроменчив носител, изявител и служител на Божествената мъдрост.
По силата на дисхармонията между Юпитер и Уран съдим до каква степен човек е нарушил законите на Божествената мъдрост и доколко в живота си е използвал средствата на лъжата и насилието. Всички човеци, които имат дисхармония между Юпитер и Уран, непременно със своите дисхармонични мисли, чувства, желания слова и дела ще причинят големи борби и разрушителна дейност в умствено, духовно и материално отношение, било съзнателно, било несъзнателно.
Липсата на всякакъв аспект между Юпитер и Уран показва, че такъв човек никога не е имал велики идеи и стремежи, никога не е правил усилия да се издигне до равнището, на което те се зараждат и изживяват, т. е. той още не е работил със силите на светлината на Божествената мъдрост и не познава нейните плодове. Такъв човек е лишен напълно от всякакви Прометеевски качества, сили и стремежи.
Аспекти на Юпитер с Нептун.
Юпитер в съвпад, паралел, съвпад в скоби, квинтил или секстил с Нептун.
От митологията знаем, че Юпитер и Нептун са братя, че Нептун е по-старият от тях, че те винаги са били в сговор помежду си и всякога са помагали на другите, без никога да е възниквала препирня помежду им.
Юпитер е представител на висшия, творческия разум, или, както това е изразено на алегоричен език на митологията, той е „върховен Бог на небето“.
Митологията казва за Нептун, неговия по-стар брат, че той е „върховен Бог на морето“.
В окултната симвология, както определя Учителят, водата е представителка на Божествената любов, откъдето следва, че Нептун е главният служител, главният представител на Божествената любов в нашата Слънчева система.
Всяка хармония между Юпитер и Нептун показва до каква степен човек се стреми да бъде носител, изявител и служител на Божествената любов, от която се ражда всеки живот, всяка сила и всички блага на живота. Следователно, по силата на хармонията между Юпитер и Нептун съдим за количеството, силата, трайността на идеите, мислите, чувствата, желанията, словата и делата, които са извори на жизнерадостни сили, на радост и щастие за човека.
Венера е наречена „малкият добротворец“, защото чрез нейното благотворно влияние се постигат малките и краткотрайни добрини, малкото и временно човешко щастие на Земята. Чрез своите благотворни влияния Венера дарява човека със способности в областта на изящните изкуства.
Благотворното влияние на Нептун, който е по-висока октава на Венера, носи на човека вечните блага и добрини на дълготрайно щастие. Докато изкуството, което създава Венера е изкуство на земната човешка любов, изкуството, създадено от Нептун е напълно духовно, изкуство на идеалите на човешката душа, изкуство на вечността.
Под силната хармония между Юпитер, т. е. висшият творчески разум и Нептун, т. е. висшата творческа любов, се раждат най-гениалните творци в областта на изящните изкуства.
Хармонията между Юпитер и Нептун дава най-добрите условия и възможности за проява на висшия разум, за най-правилна и най-пълна обмяна с висшите светове, за най-дълготрайни и хармонични отношения с човеците.
Люде с хармония между Юпитер и Нептун, според нейната сила, притежават големи дарби и способности правилно да схващат, разбират и проявяват любовта. Техният духовен живот е хармоничен, богат, изтънчен, „неземен“, защото те живеят в света на възвишените идеи и чувства, на едно по-високо равнище. Техните прояви са възвишени, общочовешки, творчески, възвисяващи.
Под хармонията на Юпитер с Нептун се раждат най-големите съновидци, с пророчески сънища, телепати, психометри, ясновидци, изобщо най-вдъхновените духовни реформатори и най-възвишените гениални творци в областта на изящните изкуства.
Музиканти с такива съчетания в хороскопа си създават най-вдъхновени и най-изискани музикални творения, защото нептуновото влияние дава всестранен духовен усет за красота.
Същото важи и за поетите, родени под тази хармония на Юпитер и Нептун, както и за художниците-творци, типични представители на това влияние са: композиторът П. И. Чайковски, художникът Рафаело, поетите Шели и Тагор, философът Вл. Соловьов.
При хармония между Юпитер и Нептун, ако Юпитер е по-високо в хороскопа и е близко до меридиана, а същевременно е и по-силен по дом и знак, в такъв случай хармоничните нептунови качества усилват добродетелните качества на Юпитер и ако тази хармония е най-силна в хороскопа, тогава Юпитер взема ръководно положение.
В този случай човек ще се стреми да заеме ръководни служби, чрез които да изрази своите обществени и духовни тежнения. Той ще се прояви като ръководно лице в областта на просветата, религията, социалните науки и инициативи.
Когато при хармония между Юпитер и Нептун по-високо в хороскопа, по-близко до меридиана и по-силен по знак и дом е Нептун, в такива случаи добродетелните юпитерови качества ще служат за усилване на нептуновите качества и добродетели. Ако хармонията между
Юпитер и Нептун в този случай е най-силна в хороскопа, човек ще се стреми към прояви в областта на изящните изкуства и то непременно като първоразряден, гениален творец.
Творенията на всички артисти, родени под хармоничния аспект между Юпитер и Нептун, са израз на голямо вдъхновение, възвишена красота и изтънченост, високо духовно съдържание и висша нравственост.
Колкото по-силна е хармонията между Юпитер и Нептун и колкото по-близко е Нептун до меридиана, толкова по-високи са идеалите, към които се стреми артиста, толкова по-силно, по-дълготрайно и по-плодотворно е неговото вдъхновение.
Ако при хармония между Юпитер и Нептун, Юпитер е с преобладаващи хармонични съчетания с другите добротворци, в такъв случай в най-голяма пълнота ще бъдат проявени, реализирани и оползотворени положителните качества и способности, както на Юпитер, така и на Нептун.
Но ако Юпитер има преобладаващи дисхармонични съчетания със злосторниците, а е в хармония с Нептун, тогава такъв човек ще проявява юпитерови и нептунови качества твърде нарядко и твърде ограничено. Добродетелните юпитерови и нептунови качества могат да му бъдат идеал, но той ще има сума пречки и неблагоприятни условия, поради които няма да постигне идеалите си. Следователно, такъв човек може да има всякога вдъхновение, идещо от хармоничното влияние на Нептун, но ще му липсват творчески сили, творческа светлина да реализира вдъхновението си.
Ако има хармония между Юпитер и Нептун, Нептун е с преобладаващи дисхармонични съчетания със злосторниците, в този случай хармоничното юпитерово влияние ще дарява човека с творчески сили, светлина, обаче човек не ще получава вдъхновение или вдъхновението му ще идва съвсем рядко и ще бъде слабо.
Когато Юпитер и Нептун са в най-силна хармония, т. е. в съвпад и същевременно и двамата се издигат към меридиана, ръководното положение в случая ще има тази планета, която върви по-напред към меридиана – нейното влияние ще бъде по-силно и ръководещо.
Юпитер и Нептун в съвпад всякога показват вродени и силно изявени духовни стремежи, духовни и общочовешки идеали, любов към идеите за общочовешко побратимяване и общочовешко щастие. Това са великите мечтатели – утописти за създаване на щастие в целия свят, копнеещи за възвишен човешки живот и за трайна красота и духовност във всички човешки отношения.
Винаги трябва да се помни, че влиянието и хармонията между Юпитер и Нептун може да се схваща и разбира напълно съзнателно едва след 30-годишна възраст на човека.
Ако Юпитер и Нептун са в хармония и са под хоризонта (екватора) в хороскопа, такъв случай тяхното влияние ще се почувства, разбере и прояви от човека в средна или в старческа възраст. Типичен в този смисъл е случаят с Толстой.
Силната хармония между Юпитер и Нептун свидетелства, че такъв човек в минали животи е бил верен носител, изявител и служител с мислите, чувствата, желанията, словата и делата си на най-висшите идеали и стремежи, чрез които се изразява Божествената любов, такъв човек е бил творец в областта на философията, религията, изящните изкуства и е създал ценни творения, от които се е ползвало цялото човечество.
Хармонията между Юпитер и Нептун е свидетелство до каква степен човек е бил с висшия си разум верен служител на волята на Бога и на ангелите, доколко е възприемал и оползотворявал Божествените и ангелските благословения.
Хармонията между Юпитер и Нептун е свидетелство още доколко човек е съгласувал дейността на висшия си разум с вдъхновението и ръководството, идещи от висшите светове. Тя показва също така до каква степен човек правилно схваща, разбира и проявява внушенията, словото и проявите на висшите светове в мислите, чувствата и желанията си.
Тази хармония най-после показва количеството и силата на приятелите, които човек е спечелил от висшите светове.
За да бъде човек вдъхновен творец в която и да било област на изящните изкуства и духовните науки, за да имат творенията му общочовешки характер, общочовешко значение, в хороскопа си той трябва да има винаги хармония между Юпитер и Нептун.
Юпитер в опозиция или квадрат с Нептун.
Когато тези две светила са в дисхармония помежду си, това показва, че такъв човек в минали животи е направил много прегрешения, внесъл е в умовете на човеците много заблуди чрез различни творения, не е изпълнявал добросъвестно духовните си служби, отлагал е главно приложението на добрите мисли, желания, намерения, внушения, идващи от висшите светове, пропуснал е благовремие и не е оползотворил много благословения, които са му били давани.
Следователно, дисхармонията между Юпитер и Нептун през настоящия живот на човека ще се изразява главно в липса на благоприятни условия и време за постигане на редица духовни стремежи и идеали, каквито може да има такъв човек.
Трябва да се има предвид, че при дисхармонията на Юпитер с Нептун у човека не се пораждат никакви пороци или недостатъци, а напротив – човек може да има същите идеали, същите стремежи, същите копнежи, същата любов, каквито има и при положителните влияния от хармонията между Юпитер и Нептун, само че при дисхармонията между тях, човек ще бъде лишен от условията и възможностите да бъде творец и да постигне идеалите си.
Когато Юпитер и Нептун са в дисхармония, човек ще има в живота си много противоречия, много препятствия, лишения е несгоди при осъществяването на своите идеали.
При дисхармония между Юпитер и Нептун, на младини, а може би и през целия си живот, човек ще бъде склонен да търси най-лесния път за големи постижения в духовно отношение. Такива люде много вярват на разни ясновидци и гадатели, на разни духове и всевъзможни явления, които те тълкуват като прояви на „висши светове“, но които представят в същност техни самозаблуждения.
Дисхармонията между Юпитер и Нептун често прави човека наивен и безвреден маниак, склонен да си въобразява, че е много нещо, че знае много, че „приказва с Бога и ангелите“, че другите човеци са много изостанали и затова не го разбират.
Юпитер в дисхармония с Нептун, ако Юпитер е близо до меридиана, дава на човек подтик да се стреми към владишки пост или друго високо духовно звание, но цялата му дейност ще бъде заблуждение, изопачаване, комедиантство, лицемерие, духовно представление.
Ако при дисхармонията между Юпитер и Нептун, Нептун стои по-високо в хороскопа, човек ще бъде жертва на мания, че е голям ясновидец и може да ръководи целия свят, но затова е потребно всичко да го слушат.
Аспекти на Юпитер с Плутон.
Юпитер в тригон, квинтил или секстил с Плутон.
Плутон по природа има двойствено влияние. От една страна той е най-страшният и омразният, както на Боговете, така и на смъртните човеци, поради това, че той управлява най-грубите и най-разрушителни сили, известни под общото название „адски сили“, че той е повелителят на всички същества на ада, които са негови поданици и служители.
От друга страна, Плутон е управител на всички подземни богатства, чрез които може да причинява голямо щастие на онези, които разбират законите на подземния свят, неговата природа, и могат да си служат с неговите сили по разумен и полезен за всички начин.
При хармонията между Юпитер и Плутон, според силата на хармонията, можем да съдим до каква степен висшият, творческия разум, управляван от Юпитер е в състояние да работи и оползотворява правилно силите и богатствата на Плутон.
Трябва да се помни, че плутоновите сили и богатства могат най-добре, най-пълно и най-разумно да се използват от човека, когато Юпитер в неговия хороскоп е в хармония с Плутон.
При хармония между Юпитер и Плутон човек ще има условия и възможности да спечели от плутоновите богатства и да ги оползотвори.
Ако при хармонията между Юпитер и Плутон Юпитер е по-силен по знак, по дом и е по-високо в хороскопа, в такива случаи човек ще има дарби и способности да бъде откривател на подземни богатства и организатор за тяхното изваждане, обработване и оползотворяване.
Ако хармонията между Юпитер и Плутон е най-силна в хороскопа и е ръководеща, в такива случаи родените под тази хармония стават най-добрите минни инженери, най-добрите геолози, най-добрите откриватели на подземни богатства и талантливи организатори за тяхното използване.
Ако при хармония между Юпитер и Плутон, Юпитер от своя страна има преобладаващи хармонични съчетания с добротворците, а Плутон е предимно дисхармоничен със злосторниците, в такъв случай човек може да бъде добър минен инженер и геолог, но ще има много трудности в службата си по откриването и обработката на подземните богатства.
Ако Юпитер е предимно дисхармонично съчетан с другите светила, а Плутон с преобладаващи хармонични съчетания, в такива случаи геолозите – инженери са посредствени и некадърни, поради което не могат да бъдат полезни в минната работа.
Ако при хармония между Юпитер и Плутон, последният е по-силен по знак и дом, и е по-високо в хороскопа, в такива случаи най-висшият идеал на човека е да забогатява колкото може повече с подземни богатства и ако Юпитер е предимно с хармонични аспекти, както и Плутон, тогава човек осъществява копнежите си за богатства.
Колкото по-голяма е хармонията между Юпитер и Плутон и колкото повече са хармоничните съчетания на Юпитер с другите светила, както и на Плутон, толкова по-големи са условията и възможностите на човека да бъде полезен в използването на подземните богатства, да става известен и да забогатява чрез това.
Юпитер в опозиция, съвпад, съвпад в скоби, паралел или квадрат с Плутон.
Колкото по-голяма е дисхармонията между Юпитер и Плутон, толкова по-големи са противоречията, заблужденията, загубите и страданията, причинени на човека от грубите сили, управлявани от Плутон, защото дисхармонията между Юпитер и Плутон означава, че в редица минали животи човек не се е ръководил от съветите, мислите и внушенията на висшите светове, действащи чрез Юпитер, а се е поддавал на низшите внушения и желания, идващи от Плутон.
Дисхармонията между Юпитер и Плутон е свидетелство, че човек се е стремил по най-лесен и незаконен начин да забогатява, като си е позволявал без съгласието на Природата и низшите светове да разравя природните богатства от земните недра и да злоупотребява с тях.
При дисхармония между Юпитер и Плутон, ако Плутон е по-високо и по-силен от Юпитер, в такива случаи човек е готов да погази всякакъв морал, всяко висше право и всяко правило, само да постигне желанието си да забогатее.
Люде с такава дисхармония също могат да станат най-големите диктатори, най-големите злосторници по отношение на целия свят.
Когато Юпитер и Плутон са в дисхармония, но поотделно имат предимно хармонични съчетания с другите светила, в такива случаи се раждат люде, които са най-чудати, фантастични и непоправими иманяри.
В организма на човека Плутон има отношение към устройството и функциите на храносмилателната система, тънките черва, както и към апендикса. Следователно, при хармония между Юпитер и Плутон, тази система ще има предимно правилно устройство и правилни функции. Обратното става, когато Юпитер и Плутон са в дисхармония.
При дисхармония между Юпитер и Плутон влиянията на висшите светове, идващи чрез Юпитер и влиянията на низшите светове, идващи чрез Плутон, не могат да се неутрализират, хармонизират и използват.
Ако уподобим човека на растение, корените на растението ще събират соковете, създадени от плутоновите влияния, а клоните и листата ще събират слънчевата светлина и ще извършват асимилацията.
Когато Юпитер и Плутон са в хармония, тогава както корените, така и клоните, и листата са при най-благоприятни условия. Когато Юпитер и Плутон са в дисхармония, тогава или корените, или клоните и листата са в неблагоприятни условия и развитието на растението не става правилно.
Хармонията между Юпитер и Плутон е свидетелство до каква степен човек се е ръководил от светлината, знанията, мислите и внушенията, идващи от висшите светове чрез Юпитер и доколко той е станал господар на низшите сили и влияния, идещи от Плутон.
Дисхармонията между Юпитер и Плутон показва до каква степен човек е проявил непослушание, неразумност и е допуснал прегрешения спрямо висшите светове, действащи чрез висшия разум и Юпитер и доколко се е поддал на низшите желания и чувства, идващи от света на Плутон, т. е. доколко човек е станал слуга и роб на низшите светове.
Хармонията между Юпитер и Плутон показва още до каква степен човек разумно, съзнателно и целесъобразно е използвал подземните богатства в редица минали животи, а дисхармонията им, открива доколко човек е злоупотребил с подземните богатства.
Общо за Юпитер и съчетанията му.
Юпитер всякога и от всички астролози е наричан „големият добротворец“, „голямото добро“, „голямото щастие“, носител на всички най-благоприятни условия и възможности за постигане на най-голямото щастие и на любимите идеали на човека, защото при сегашното умствено и духовно развитие на човека, под неговото хармонично влияние, той може най-правилно, най-всестранно и най-пълно да възприема, разбира и оползотворява както благословенията, идващи от всички висши светове, така и неорганизираните сили, идващи от всички низши светове.
Юпитер управлява висшия творчески разум на човека, чрез който разум ангелите ръководят човечеството в неговото развитие, понеже ангелите са най-близко до човека от всички висши светове и са най-понятните за него учители и ръководители.
Затова, каквото човек разбере с висшия си юпитеров разум, то е най-добре разбрано и най-полезно за човечеството.
Юпитер приема влияния и се ръководи от Слънцето, Уран и Нептун. На всички други светила, обаче, Юпитер оказва влияние и той ги ръководи.
С други думи казано, висшият разум, управляван от Юпитер, може да получава вдъхновение, откровение и ръководство от световете на Слънцето, от Божествения свят, от Нептун и най-висшата йерархия ангели – серафимите, от Уран и служителите на Божествената мъдрост. От всички други светове, юпитеровият свят стои по-високо.
Затова, когато Юпитер е в хармония със Слънцето, Нептун и Уран. от това съдим до каква степен висшият творчески разум на човека е с творчески сили и творческа светлина.
Когато Юпитер е в хармония с другите светила, от това научаваме, доколко човек се ръководи от ангелския свят, доколко човек е работил с висшия си разум във всички светове, стоящи под ангелския.
По хармоничните съчетания на Юпитер с другите светила вадим заключение каква светлина, какви сили и богатства съдържа висшия разум на човека и до каква степен той има условия и възможности да се проявява като творец в различните области на човешкия дух.
Дисхармонията на Юпитер с добротворците показва доколко човек е изгубил доверието, благоразположението и доколко се е лишил от благословенията на висшите светове, вследствие на непослушание, недобросъвестност и неизпълнение в минали животи на зададените му задачи като ученик в окултните школи.
Хармонията на Юпитер със злосторниците е свидетелство, в каква степен човек е станал господар и добър учител на всички по-низши светове под себе си, на низшите духове, сили и влияния, които може да трансформира, организира, хармонизира и да оползотворява за добро.
Дисхармонията на Юпитер със злосторниците показва доколко човек се е объркал и отклонил от доброто, доколко не е работил разумно, правилно и целесъобразно, не се е умил прилежно и не знае как да се справи с всичките низши сили и влияния. Тя показва още опасностите от заблуди, изопачавания, погрешни схващания и разбирания за силата и значението на висшите светове.
Хармонията на Юпитер с добротворците, главно със Слънцето, Нептун и Уран, свидетелства до каква степен човек в много от миналите си животи е бивал добър ученик и добър слуга по отношение на висшите светове, т. е. доколко е бивал носител, изявител и служител на благословенията, идещи от Божествената любов, мъдрост и истина.
Когато Юпитер е в хармония със Слънцето според силата на хармонията, съдим за силата, богатството, условията и възможностите за проява и постижения на висшия творчески разум. При хармония между Юпитер и Слънцето, ако Слънцето е по-високо в хороскопа и по-силно от Юпитер по дом и знак, в такива случаи Юпитер усилва положителните, благотворни Слънчеви влияния. Такива люде са най-богато и всестранно надарени, те са носители, изявители и служители с мисли, чувства, желания, слова и дела на Божествената любов, мъдрост и истина, защото Юпитер, висшият творчески разум, е най-добрият служител, изявител и осъществител на всички висши идеи, замисли и стремежи.
Ако при хармония между Юпитер и Слънцето, Слънцето стои по-високо, а Юпитер е с преобладаващи хармонични съчетания от другите светила, в такъв случай човек има най-много благоприятни и сигурни условия и възможности за реализиране на висшите си идеали и идеи.
Но при хармония между Юпитер и Слънцето, ако Юпитер има преобладаващи дисхармонични аспекти от другите светила, човек пак ще има висши идеали, висши замисли и стремежи, ще се стреми към тяхното реализиране, но ще срещне много пречки и трудности, и много от идеалите му ще останат неосъществени.
Такова съчетание показва, че в минали животи човек е бил окултен ученик или духовник, но не е изпълнявал добросъвестно службата си, поради което през последния си живот ще има трудности.
При хармония между Юпитер и Слънцето, ако Слънцето заема ръководно положение, в такъв случай човек всякога се ръководи от принципите на Божествената Любов, Мъдрост и Истина, и най-добре, най-точно и най-пълно разграничава доброто от злото.
При хармония между Юпитер и Слънцето, ако Юпитер заема ръководно положение, т. е. стои по-високо в хороскопа и е по-силен по знак и дом, ако в същото време той има преобладаващи хармонични съчетания с другите светила, тогава Слънцето ще усилва положителните качества на Юпитер и такъв човек ще има най-добрите условия и възможности да заема високи длъжности и служби, да бъде държавен ръководител, висш духовник, основател на духовни общества, носител и изразител на висши идеали, дадени от велики учители.
Такъв аспект има Л. Н.Толстой.
Ако при хармония между Юпитер и Слънцето, Юпитер стои по-високо и е ръководещ, но има преобладаващи нехармонични съчетания с другите светила, в такива случаи човек ще има възможности да заема високи обществени постове, но с големи трудности, ще губи тези служби, както и почестите си и ще има много горчивини.
Всякога трябва да се помни, че щом в хороскопа има хармония между Юпитер и Слънцето каквото и да става в живота на човека, в края на краищата, то ще се преобърне на добро, защото такъв човек винаги съзнава всички свои погрешки и всякога се стреми да ги поправи. Когато такъв човек греши, той има за цел доброто, уверен е, че това, което прави, е за добро, затова Природата му дава възможности бързо да изправя грешките си и да се поучава от тях.
Когато Юпитер е в дисхармония със Слънцето и Слънцето заема ръководно положение, в такъв случай човек има богати условия и възможности в живота, но неговият творчески разум е заслепяван от славата и почестите, вследствие на което не може да свърши никаква ползотворна работа, животът му минава в празни приказки за „значителното“, в големи обещания, в малки или почти никакви дела. Такива люде обичат да дават разпореждания, които другите трябва да изпълняват.
При дисхармония между Юпитер и Слънцето, ако Юпитер заема ръководно положение, т. е. ако е по-високо в хороскопа и е по-силен по знак и дом, в такива случаи Слънцето усилва отрицателните качества на Юпитер. Такива люде са в точния смисъл на думата фарисеи и по мисли, и по чувства, и по слова, и по дела.
При хармония между Юпитер и Луната в зависимост от силата на хармонията, Юпитер усилва положителните, добродетелните качества на Луната, т. е. прави въображението на човека – най-висшето качество на Луната – възходящо, богато, добродетелно и творческо.
Луната има отношение главно към най-долния слой на народа – към простолюдието, както и към материалните работи и условия и женския свят. Следователно, при хармония между Юпитер и Луната човек ще има най-добрите условия и възможности за придобиване на материални богатства, за тяхното оползотворяване, за оказване на големи услуги на простолюдието и за придобиване на обичта на широките народни маси.
При хармония между Юпитер и Луната, работите на човека се нареждат лесно, той лесно печели приятели, лесно се разбира с всички обществени среди и слоеве, защото Луната в този случай става причина за проявяването на всички положителни юпитерови качества.
При хармония между Юпитер и Луната, ако Юпитер е по-силен и ръководещ, човек придобива широка обществена известност с големите услуги и добрини, направени на народа. Такива люде се отличават с голяма религиозност, човеколюбив, милосърдие, добродушие, общителност и услужливост.
При дисхармония между Юпитер и Луната, в зависимост от нейната сила, въображението на човека е изопачено, поддава се на заблуди, ограничено е и е лишено от творчески качества.
В такива случаи Луната става изразителка на отрицателните юпитерови качества: тщеславие, гордост, надменност, празнословие, желание да се заемат незаслужено високи служби, самомнителност и самонадценяване, изразено и в схващане, че стои над другите човеци и може да ги ръководи.
Колкото по-голяма е хармонията между Юпитер и Луната, толкова по-големи условия и възможности има човек за придобиване на материални богатства, чрез които да осъществи духовните си идеали. Колкото по-голяма е дисхармонията между Юпитер и Луната, толкова повече липсват условия и възможности за придобиване на материални богатства.
При хармония между Юпитер и Меркурий т. е. между висшия творчески разум и низшия изпълнителен ум, имаме твърде благоприятно положение, защото в такива случаи всяка идея, всяка мисъл, всяко желание, идващи от висшите светове, възприемани от Юпитер, веднага ще бъдат реализирани от Меркурий.
Идеите, мислите и стремежите от висшите светове се осъществяват най-бързо, най-пълно и най-точно когато Юпитер и Меркурий са в хармония, т. е., когато висшият разум и природният ум работят в съгласие.
При хармония между Юпитер и Меркурий, ако Юпитер стои по-високо в хороскопа и е ръководещ, човек може да стане родоначалник на философски, научни и религиозни системи, които ще добият широка популярност и ще бъдат ползотворни за всички обществени слоеве.
Но когато Меркурий е по-високо в хороскопа, в такива случаи Меркурий усилва положителните юпитерови качества и стремежите на такъв човек са предимно към забогатяване.
Такива лесно и бързо забогатяват.
При дисхармония между Юпитер и Меркурий имаме твърде неблагоприятно влияние, защото в такива случаи низшият ум е в противоречие с висшия разум, поради което човек често се представя за това, което не е: той иска да бъде приет за величие, приписва си висше произхождение, тщеславно сочи родители, роднини и познати като хора от благородна кръв и богат и известен род, но това наивно самоизтъкване е само гола лъжа. При тази дисхармония човек също се представя винаги като всезнаещ и всеосведомен, приписва си недействителни заслуги, перчи се с връзките и познанствата си с всички големци и това също е измислица.
При, хармония между Юпитер и Венера колкото по-силна е хармонията, толкова по-голямо е щастието, което може да придобие човек, защото Юпитер е носител на щастието, което идва от висшите светове, т. е. от света на мъдростта, а Венера е майка на щастието, родено на Земята от любовта.
Следователно, при съчетанието на голямото юпитерово щастие с малкото венерино, се получава пълно щастие, възможно на Земята, защото в този случай Юпитер, носител на мъдростта и Венера, носителка на любовта, работят задружно.
При хармония между Юпитер и Венера, ако Юпитер стои по-високо и е ръководещ в хороскопа, в такъв случай положителните венерини качества усилват положителните юпитерови такива. В такъв случай човек заема високи обществени и държавни постове и има възможност да направи големи добрини на народа си. Люде с такива аспекти са най-добрите почитатели и покровители на артистичния свят. Те са най-добрите почитатели и меценати на всички артисти, най-добрите приятели на младото поколение, символизирано от Венера, най-добрите педагози, най-добрите просветители и учители.
При хармония между Юпитер и Венера, ако Венера стои по-високо в хороскопа и заема ръководно положение, в такива случаи човек ще има най-добрите условия и възможности да се прояви в областта на изящните изкуства, да стане първостепенен артист и да придобие най-голяма слава и почести.
Когато Венера стои по-високо, всички юпитерови благословения служат за усилване и проявяване на положителните венерини качества. Такъв човек ще бъде непременно артист от най-висока класа и ще бъде обичан от всички обществени слоеве.
При дисхармония между Венера и Юпитер, ако Юпитер стои по-високо и е ръководещ, човек се стреми да заеме видни служби и постове, ръководен само от своето желание да се покаже и да задоволи тщеславието си, като стане известна личност, но в същност той не върши нищо добро и полезно, а остава само с тези свои празни домогвания и с напразни желания.
Когато Юпитер и Венера са в дисхармония и Венера стои по-високо и е ръководеща, човек също ще има стремеж да стане някакъв артист, ще работи в областта на изящните изкуства, но ще среща много трудности и пречки, ще бъде лишен от необходимите условия и възможности за работа и напредък, мъчно ще печели доверието и обичта на народа, мъчно ще постигне своите цели и трудно ще се придвижва към своите идеали.
Хармонията между Юпитер и Венера е свидетелство, че в минали животи такъв човек е бивал окултен ученик, по разумен и добросъвестен начин е използвал знанията и условията, които са му били давани, добросъвестно е изпълнявал всички задачи, които са му били възлагани.
Дисхармонията между Юпитер и Венера свидетелства, че като окултен ученик в минали животи човек е имал много добри желания и намерения, но е отлагал тяхното изпълнение и не е следвал поставените му изисквания. Тази хармония показва, че такъв човек е изгубил благоразположението на висшите светове.
При хармония между Юпитер и Венера, в зависимост от нейната сила, човек е успял да съгласува добродетелните качества на сърцето си с творческите сили на разума, поради което такъв човек има най-добрите условия и възможности за постигане на най-голямото щастие, особено ако хармонично съчетаните Юпитер и Венера заемат ръководно положение в хороскопа.
Когато Юпитер и Марс са в хармония в хороскопа, според силата на хармонията ще съдим до каква степен човек е успял да подчини, да организира и да направлява животинското си, т. е, марсово естество, на виещия разум, на юпитеровите влияния.
Ако при хармония между Юпитер и Марс Юпитер е поставен по-високо в хороскопа, тогава марсовите сили служат за усилване дейността, проявите и стремежите на висшия разум.
При такива случаи човек е готов да се бори неотстъпно, докато постигне идеалите си. Такъв човек оползотворява силите на своето висше естество за развитието и дейността на висшия разум.
При хармония между Юпитер и Марс, ако Марс стои по-високо в хороскопа и заема ръководно положение, такъв човек постоянно ще се стреми да стане висше военно началство, изобщо да заема началнически места в живота, при което успехът му ще бъде осигурен, защото при такава хармония е по-силен Марс по положение. Положителните юпитерови качества ще послужат за усилване на марсовите качества, а най-висшата проява на положителния марсов тип е дисциплинираност, изпълнителност, вярност, работливост, преданост, при което Юпитер ще подхрани и началнически наклонности.
Юпитер в дисхармония с Марс, в зависимост от нейната сила, определя степента на борбата, противоречията и спънките, които ще произлязат за разногласието между схващанията и стремежите на висшия разум и стремежите на животинското естество у човека.
При дисхармония между Юпитер и Марс, ако Юпитер е по-силен по положение, т. е., ако е по-високо в хороскопа, такъв човек ще заема висши постове в обществения живот, но често ще има смущения и много пречки в работата си, ще има разправии с колегите си, подчинените си и с много врагове.
Отношенията му с околната среда не всякога ще бъдат добри. При дисхармония между Юпитер и Марс, последният разваля добродетелните качества на Юпитер и от време на време такъв човек е арогантен, брутален, лош началник и лош ръководител изобщо.
При дисхармония между Юпитер и Марс, ако Марс стои по-високо в хороскопа и е по-силен, тогава творческите сили на висшия разум у такъв човек са заглушени и унищожени от животинските му инстинкти. Колкото по-силна е дисхармонията между Юпитер и Марс, и Марс стои по-високо в хороскопа, толкова по-силни и по-разрушителни са инстинктите на човека, толкова по-низши, по-нечисти и по-бездейни са желанията и стремежите на човека. При дисхармония между Юпитер и Марс човек често ще избухва, ще се ядосва, ще дава ход на своята алчност, на своята жлъчност, вследствие на което дейността на жлъчката ще бъде чрезмерна и кръвта на човека ще бъде наситена с повече жлъчност.
Дисхармонията между Юпитер и Марс показва до каква степен органите, управлявани от Юпитер и Марс са изложени на разстройство и заболявания. Юпитер управлява главно артериалната кръвоносна система, а Марс – мускулната, отделителната и половата. Тези системи са здрави и активно функционират, когато между Юпитер и Марс има хармония в хороскопа.
Хармонията между Юпитер и Марс показва до каква степен човек е успял да организира, контролира, направлява и оползотворява низшето, марсово естество у себе си посредством силите и светлината на висшия разум, т.е. доколко с разума си човек има правилни връзки, отношения и обмяна с животинския свят, доколко човек се е научил да контролира своите инстинкти и да жертва по-низшето на по-висшето, до каква степен също човек е подчинил стомаха на разума си.
Когато Юпитер и Сатурн са в хармония според нейната сила съдим доколко човек е съгласувал силите, светлината и дейността на висшия разум със знанията и опитността на низшия си ум, на низшето себе, на материалното си човешко естество и на човешката мъдрост.
При хармония между Юпитер и Сатурн, ако Юпитер е по-високо в хороскопа и е ръководещ, в такива случаи положителните сатурнови качества служат за усилване и проявяване на положителните юпитерови качества.
При хармонията между Юпитер и Сатурн се съчетават юпитеровите и сатурновите добродетели: юпитеровата широта със сатурновата дълбочина, юпитеровия идеализъм със сатурновата търпеливост и устойчивост, юпитеровата любов към творчество със сатурновото постоянство, юпитеровото любвеобилие със сатурновата справедливост, юпитеровата общителност и добродушие със сатурновата разсъдителност и постоянство.
Люде с хармония между Юпитер и Сатурн, с ръководещ Юпитер, всякога успяват да постигнат своите идеали, защото тези идеали са естествени, добри, общополезни. Такива люде всякога и във всичко напълно съчетават теорията с практиката.
Те строго различават възможното от невъзможното.
Хармонията между Юпитер и Сатурн може да се сравни с много плодородна почва, разработвана от разумен господар, защото силите, качествата и свойствата на сатурновото влияния биват най-добре обработвани и оползотворявани от Юпитер.
Хармонията между Юпитер и Сатурн е свидетелство, че такъв човек в минали животи е бил окултен ученик, бил е назначаван за управник на народи и е изпълнявал честно и добросъвестно всичките си задължения. Човек с такава хармония всякога и високо е оценяван и обичан от висшите държавни служители и от обществото, поради което постепенно заема все по-високи обществени постове. Хармонията между Юпитер и Сатурн говори, че такъв човек никога не може да изпада в крайност. Такива люде съчетават в себе си честността. справедливостта, заедно с чувството за дълг и отговорност спрямо обществото.
Когато между Юпитер и Сатурн има дисхармония, в зависимост от нейната сила, у човек от време на време ще стават умствени и духовни борби, ще настават противоречия и несъгласия между ума и сърцето на човек.
За най-тежките борби в този случай се говори в митологията, в мита за борбата между Юпитер и Сатурн. Дисхармонията между Юпитер и Сатурн показва, че човек още не е организирал, не е подчинил и не може да управлява своето низше естество, т. е. плътската си природа.
Ако при дисхармония между Юпитер и Сатурн, Юпитер е по-високо в хороскопа, то борбата ще завърши с победата на Юпитер, т. е. след много изкушения, страдания, противоречия и заблуди човек ще стигне до истината, ръководейки се от внушенията на ангелския свят, т. е. от висшия си разум.
Ако при дисхармония между Юпитер и Сатурн, последният стои по-високо в хороскопа, в такива случаи доброто е на залязване, а злото на изгряване. Тогава човек е способен да извърши много прегрешения и престъпления, за да заеме високи държавни постове и, разбира се на тях той ще причини голямо зло на целия народ, като смята своето злосторничество за добротворство и очаква свръх всичко да го прославят за пакостите му.
При хармония между Юпитер и Сатурн, Божественото, което действа чрез Юпитер и сатанинското, което действа чрез Сатурн, са съчетани, като Божественото ръководи, поради което човек има възможност да постигне идеалите си.
При дисхармония между Юпитер и Сатурн, Божественото и сатанинското са в разногласие, поради което в умствено и духовно отношение човек често ще бъде разпъван на кръст.
Дисхармонията между Юпитер и Сатурн в хороскопа показва, че такъв човек в минали животи е бил окултен ученик и е бил поставян на висши държавни и обществени постове, но не е изпълнявал добросъвестно своята служба, а е сторил много пакости и е внесъл объркване в живота на много люде.
В областта на философията пример за силно проявена дисхармония между Юпитер и Сатурн е Фр. Ницше.
При дисхармония между Юпитер и Сатурн имаме неправилна чрезмерна дейност на черния дроб, управляван от Сатурн.
При тази неправилна дейност в червата се натрупват много нечистотии, много отрови, които стават причина за множество болести.
Дисхармонията между Юпитер и Сатурн е свидетелство, че човек още не е подчинил и не управлява низшите си желания с висшия разум.
Когато човек е хармонирал дейността на Юпитер и Сатурн, той вече е поставил здрави основи, върху които може да изгражда своето бъдещо щастие.
Основата на човешкото щастие, на човешката култура, на човешкото развитие изобщо е храната. Храната, с която човек се храни, определя цялото му бъдещо развитие и щастие.
Например, месоядните животни употребяват насилие, за да си добият храната. Поради това всички месоядни животни са жестоки по нрав, не живеят на общества, не се култивират от човека, едни други се изтребват, размножават се в по-малки размери от растениепасните и плодоядните – те си добиват храната без насилие и без лъжа, храната им е, следователно напълно естествена, кротки са по природа, живеят на общества, култивират се от човека, не се нападат едни други, повече се размножават, по-дълго живеят и еволюират. Същият закон важи и за човеците.
Хармонията между Юпитер и Сатурн, в зависимост от нейната сила, показва доколко човек е успял да подчини човешкото начало, което се проявява чрез Сатурн, на ангелското начало, което се проявява чрез Юпитер, т. е., доколко човек се е научил от ангелите да бъде служител на Господа с разума си, чувствата, словото и делата си.
Дисхармонията между Юпитер и Сатурн, според нейната сила, показва доколко човешкото се противи на ангелското начало, доколко човек проявява непослушание спрямо Божествените закони.
Хармонията между Юпитер и Сатурн показва богатствата в умствено, духовно и материално отношение, които човек е спечелил под ръководството на ангелите.
Обратно, дисхармонията между Юпитер и Сатурн показва дълговете, които човек е направил и които сега трябва да ги плаща.
Изобщо, съчетанията между Юпитер и Сатурн показват какви са връзките, отношенията, обмяната и зависимостите между висшия творчески разум, управляван от Юпитер и низшия материален ум, управляван от Сатурн.
Юпитер в хармония с Уран според степента на хармонията, показва доколко човек в минали животи като окултен ученик е успял да съгласува силите на светлината, разумността и творческия разум, проявяващи се чрез Юпитер с Божествената мъдрост, проявявана чрез Уран.
Ако при хармонията между Юпитер и Уран, Юпитер е по-високо в хороскопа и е по-силен по положение, в такива случаи положителните уранови влияния усилват положителните юпитерови качества. Тогава човек се проявява като най-добър творец в областта на философията, религията, нравствеността, педагогиката и обществените преобразувания, където е най-полезен. В такива случаи човек също така има най-благоприятни условия и възможности да изучава окултните науки, да ги разбира и оползотворява, да ги прилага правилно, да придобива множество умствени, духовни и материални богатства.
В такива случаи умствената и духовна дейност на човека е най-широка и общополезна, тя е твърде плодовита и носи благополучие за всички. Люде с такива съчетания се проявяват като най-просветен и, най-оригинални и най-дълбоки творци в областта на философията, религията и общественото благоустройство.
Ако при хармонията между Юпитер и Уран, Уран заема по-високо място в хороскопа, в такива случаи творческите сили на юпитеровия разум служат като средство за проявяване на висшата Божествена мъдрост на Уран. В такива случаи човеците се проявяват като творци в областта на окултните науки, главно на Астрологията, френологията, хиромантията, графологията, палмистрията и др.
Колкото по-голяма е хармонията между Юпитер и Уран, колкото също така Уран стои по-високо в хороскопа, толкова по-големи са вероятностите човек да се прояви като окултен учител, ръководител и създател на окултни общества, на окултни учения изобщо. Такива люде имат най-правилни схващания и разбирания за всички въпроси на окултизма, те разбират най-добре всички философски системи, знаят от какъв свят са те и на каква основа са построени.
Дисхармонията между Юпитер и Уран показва доколко човек в минали животи като окултен ученик е бил ленив, нехаен, небрежен, неточен, пропускал е много благоприятни условия и възможности и не е бивал носител, проявител и служител на висшата Божествена мъдрост, не се е проявил, както му е било възможно.
Ако при дисхармонията между Юпитер и Уран, Юпитер стои по-високо в хороскопа и е по-силен, това показва, че такъв човек е съгрешил в миналото като държавник, обществен просветител или свещенослужител.
Ако при дисхармонията между Юпитер и Уран, Уран е по-високо в хороскопа и е по-силен, това показва, че такъв човек е съгрешил в минали животи в областта на творчеството и на окултните науки, допуснал е много грешки като окултен ученик.
Всяка хармония между Юпитер и Уран е свидетелство в каква степен човек с разума си в минали животи е бил носител, проявител и служител на Божествената мъдрост с мислите си, чувствата, желанията, делата и словата си.
Дисхармонията между Юпитер и Уран показва, че като окултен ученик човек е проявил непослушание, неизпълнение спрямо Божествената воля за осъществяването на Божествените мисли и внушения.
Когато Юпитер е в хармония с Нептун според степента на хармонията, съдим доколко човек в миналите си животи е бил носител, проявител и служител на Божествената любов с разума си, до каква степен е проявил Божествената любов в областта на идеите, мислите, словото и делата си.
Ако при хармония между Юпитер и Нептун, Нептун стои по-високо в хороскопа и е по-силен, в такива случаи благородните и вдъхновителни нептунови влияния ще усилят благородните и творчески влияния на Юпитер, т. е. проявите на Божествената любов у човека ще допринесат да се развият дейността и проявите на висшия творчески разум.
В такива случаи човек се проявява като творец в областта на философията, религията, нравствеността с най-висши идеи, той има най-висши вдъхновения, откровения и прозрения. С такова влияние е руският философ Вл. Соловьов.
Когато Юпитер и Нептун са в хармония, а Нептун е по-високо в хороскопа и е по-силен, в този случай положителните юпитерови качества за засилване на положителните нептунови качества и прояви. Човек под такова влияние е изключителен творец в областта на изящните изкуства и е развил и доразвива най-висшите духовни дарби, способности и добродетели, чрез които придобива най-големи духовни богатства от висшите светове.
Ако Юпитер и Нептун са в съединение и заемат ръководно положение в хороскопа, човек през втората половина на живота си ще има най-добрите условия и възможности да придобие множество велики духовни опитности; съновидения, пророчески прозрения, излъчвания и видения в другите светове, каквито са имали пророк Данаил, евангелист Йоан, апостолите Петър и Павел.
Хармонията между Юпитер и Нептун е свидетелство, че такъв човек е бил в миналите си животи окултен ученик и най-добър служител на Божествената любов с всичкия си разум, с цялото си сърце и с цялата си воля. Такава хармония показва, че през втората половина на живота си човек ще срещне най-добрите си приятели – окултисти, от които тогава ще научи най-ценното в живота си.
Когато Юпитер е в дисхармония с Нептун в хороскопа на някого, това е свидетелство, че той в минали животи като окултен ученик е направил много прегрешения спрямо Божествената любов, не е бивал носител, изявител и служител на Божествената любов, когато е бил духовен ръководител, духовен служител или духовен учител.
Според дисхармонията между Юпитер и Нептун, съдим, доколко са големи допуснатите прегрешения от човека.
При дисхармонията между Юпитер и Нептун, ако Юпитер стои по-високо в хороскопа и е по-силен, човек е прегрешил като творец в областта на философията, религията и нравствеността.
Ако имаме дисхармония между Юпитер и Нептун, и Нептун стои по-високо от Юпитер, в такива случаи човек е направил прегрешения в областта на изящните изкуства.
При хармония между Юпитер и Плутон в зависимост от нейната сила съдим в каква степен човек с висшия си юпитеров разум е станал господар на всички влияния, внушения и сили, идващи от низшите светове, от царството на Плутон.
В такива случаи човек е придобил светлината и знанието да преобръща злото в добро, т. е. да бъде слуга и добър ученик на висшите светове, да подчинява своята низша природа, която е под влиянието на Плутон, на висшата си природа, управлявана от Юпитер.
При хармонията на Юпитер с Плутон, ако Юпитер е по-високо и е по-силен в хороскопа, човек се проявява като откривател и управител на големи подземни богатства, които ще оползотвори за благото на цял народ.
При хармонията между Юпитер и Плутон, ако Плутон е по-високо и е по-силен в хороскопа, човек ще се стреми с всички законни средства да придобие богатства за себе си и за своите близки.
Когато Юпитер и Плутон са в дисхармония, според силата на дисхармонията можем да съдим до каква степен човек като държавник, управник, народен представител или духовен водач е станал проводник, носител и изявител на идеи, мисли, схващания и разбирания, внушени му от низшите плутонови светове.
При дисхармония между Юпитер и Плутон, най-големите изопачени схващания и разбирания на човека са в това, че той мисли да приложи своите идеи и замисли с насилие и лъжа, с тиранични средства.
Колкото по-голяма е дисхармонията между Юпитер и Плутон, толкова по-големи са насилията и лъжите, които човек е проявил спрямо народа си и спрямо ближните си.
Хармоничните съчетания на Юпитер с добротворците е свидетелство до каква степен човек в минали животи е бил добър ученик и добър слуга на висшите светове, доколко е бил носител, изявител и служител на техните идеи и замисли, доколко е направил добрини на висшите светове и какви дарби и способности е получил като заплата.
Дисхармонията между Юпитер и добротворците е свидетелство, че човек в минали животи, бидейки на ръководни, обществени и държавни служби е направил прегрешения, като е пропилял много време и благоприятни условия, не е проявявал доброто навреме и на място, не е изпълнил волята и внушенията на висшите светове навреме.
Хармонията на Юпитер със злосторниците е свидетелство до каква степен човек е станал разумен господар и учител на по-низшите светове от себе си, доколко е успял да накара своята низша природа да бъде служител на по-висшата.
Дисхармонията между Юпитер и злосторниците показва до каква степен човек се е поддал да бъде обсебван от идеите и мислите на низшите светове, доколко е станал техен проводник и какви висши дарби и способности е изгубил поради разрушителното и понижаващо въздействие на низшите светове.
Чрез юпитеровия разум, който управлява всички дарби и способности, човек може да има връзки, отношения и обмяна с всички висши светове, от които да получава всички жизнедателни творчески сили и жизнедателна творческа светлина. Също така само чрез юпитеровия разум човек може да стане добър господар, добър учител, добър управник на своята низша природа, както и на низшите светове. Следователно, според количеството и силата на хармоничните съчетания, които Юпитер образува с другите светила, съдим до каква степен човек притежава творчески сили и творческа светлина от висшите светове и до каква степен проявява хармонично творчество в по- низшите светове.
Колкото е по-голяма и по-силна хармонията на Юпитер с добротворците, толкова повече човек може да бъде носител, изявител и служител на доброто, осъществител на доброто в умствено, духовно и материално отношение.
Според количеството и силата на хармониите между Юпитер и другите светила, са развити, действат и дават плодове висшите дарби, способности и добродетели, обработвани от юпитеровия разум.
Колкото повече и по-силни съчетания има Юпитер главно с добротворците, толкова повече са усъвършенствани и се проявяват добродетелите и способностите на юпитеровия разум: любов и вяра към Бога, любов към обществените идеали, вродена съвестност, вродено човеколюбив, любов към отечеството, любов към мира, към Божествените закони и Божествения ред, любов към всички добродетелни идеали и замисли, любов към младото поколение и грижи за него, стремеж към установяване на хармонично обществено устройство.
Колкото повече хармонични съчетания има Юпитер, главно с добротворците, колкото по-силен е по дом и знак той, толкова повече човек може да бъде добър държавник и общественик, толкова повече добрини може да направи на народа си.
Силно хармонизиран Юпитер, главно със Слънцето и другите добротворци, може да бъде най-добър реформатор, основател, водител, учител в областта на религията, философията, нравствеността, законодателството.
Юпитер със силни дисхармонии, особено със злосторниците, показва, че такъв човек е скъсал връзките си, отношенията и обмяната си както с висшите, така и с низшите светове. Според количеството и силата на дисхармониите, които образува Юпитер с другите светила, можем да знаем до каква степен човек е нарушил Божествените закони, не е изпълнил Божествената воля, доколко е внесъл нечистота, безредие и тъмнина в съзнанието си и в околната среда.
Светилата, с които Юпитер образува хармония, в зависимост от нейната сила, показват в кой свят и до каква степен човек е проявил творчество, добродетелност, общополезна дейност, до каква степен той е изпълнил волята Божия, доколко се е ръководил от природните закони при дейността си.
Обратното на гореказаното бива при дисхармоничните съчетания на Юпитер с другите светила.
Хармоничното съчетание на Юпитер с добротворците показва доколко и каква работа човек е извършил за висшите светове, доколко е бил носител, изявител и служител на Божествените и ангелски идеи и замисли с мислите, желанията, словата и делата си, а също така означава какви богатства притежава човек във висшите светове, какви благословии получава от тях. Какви условия и възможности има за правилни връзки, отношения и обмяна с висшите светове.
Дисхармонията на Юпитер с добротворците означава човек, който е изгубил доверието на висшите светове, който има дългове и неизпълнени обещания спрямо тях.
Юпитер в дисхармония с добротворците показва, че висшият разум няма условия и възможности, няма творчески сили и творческа светлина за прояви и постижения в областта на философията, науката и изкуствата, няма условия и възможности за постижение в умствения и духовния светове.
Юпитер с преобладаващи хармонични съчетания със злосторниците показва, че такъв човек е насочил стремежите и силите си към придобиване на материални блага, към дейност в областта на материалния свят.
Юпитер в дисхармония със злосторниците показва нечистотата, безредието, изопаченията, заблудите и тъмнината, които човек е внесъл в материалната си дейност, в материалния свят.
Хармонията на Юпитер с добротворците показва количеството и качеството на приятелите, съидейниците, почитателите, привържениците и съмишлениците, каквито човек може да има между висшите слоеве на обществото.
Силата и дълготрайността на любовта на гореказаните приятели може да се определи от силата на хармониите между Юпитер и добротворните светила.
Дисхармонията на Юпитер с добротворците показва липса на приятели между висшите слоеве на обществото.
Хармонията на Юпитер с неутралните светила или със злосторниците показва приятелства и връзки с голям брой люде от низшите слоеве на обществото. Тя означава също условията и възможностите за дейност и постижения в средите на низшето общество.
Дисхармонията на Юпитер със злосторниците и неутралните светила показва врагове, неприятели от средите на низшето общество и липса на условия и възможности за успешна дейност всред тези среди, с които е свързан живота на лицето.
По количеството и силата на дисхармониите, които образува Юпитер със злосторниците, съдим за количеството и силата на враговете, които човек ще има всред низшето общество, а също така за количеството, силата и трайността на неприятностите, загубите, нещастията изобщо, които човек ще има с люде от низшите обществени среди.
По количеството и силата на хармоничните съчетания, които Юпитер образува с добротворците, особено със Слънцето, а също и с останалите светила, съдим в каква степен са правилно устроени, доколко са здрави и правилно действат органите и системите, които се намират под влиянието на Юпитер: артериалната кръвоносна система, обонянието, слуха, горните странични части на главния мозък, горната част на малкия мозък, белите дробове и дихателната система изобщо.
При хармоничните съчетания на Юпитер с повечето светила човек може правилно да възприема и оползотворява жизнедателните сили на въздуха.
Обратният на този резултат имаме при преобладаващи дисхармонични съчетания на Юпитер със злосторниците, особено със Слънцето.
В такива случаи органите и системите, управлявани от Юпитер, са неправилно устроени и слаби, предразположени към разстройство и заболяване, в зависимост от силата на дисхармониите, които Юпитер образува със злосторниците.
Светилото, с което Юпитер образува най-голямата хармония, показва откъде може да дойде най-голямото добро, какво може да бъде то по количество, качество и трайност, както и в коя област човек може да има най-голямо творчество, успехи и постижения.
Съзнателно, разумно и целесъобразно човек може да получава хармонични въздействия от Юпитер по много начини: като дружи с лица, които имат силно хармоничен Юпитер в хороскопа си, като проучва задълбочено творчеството на писатели със силно хармонично влияние на Юпитер, какъвто е например Л. Н. Толстой.
Всички философи, които се занимават с религиозни въпроси, попадат под влиянието на Юпитер. Литератори със силно хармонично влияние на Юпитер се занимават с религиозни и обществени въпроси.
Основният цвят на Юпитер е синият. Той има отношение към вярата. Следователно, който иска да усили вярата си, нека възприема хармоничното юпитерово влияние от синия цвят чрез цвета на облеклото и околната обстановка.
Най-силни, най-хармонични и най-благотворни юпитерови влияния човек може да получи, като придобие навика да гледа често денем ясно-синьото небе. В този случай юпитеровите влияния са най-силни върху умствения и духовния живот на човека.
Колкото повече и по-силни са хармоничните съчетания на Юпитер с добротворците, толкова повече, по-силни, по-разнообразни и многостранно развити са висшите творчески дарби и способности на човека, чрез който той възприема, разбира и оползотворява благословенията, идещи от висшите светове.
Когато Юпитер има дисхармонични съчетания с добротворците, резултатът в това отношение е точно обратен.
Колкото повече и по-силни са хармоничните съчетания на Юпитер със злосторниците, толкова по-голяма е дейността на висшия творчески разум в областта на низшите светове, които чрез юпитеровия разум биват организирани, управлявани и оползотворявани.
Преобладаващите дисхармонични съчетания на Юпитер със злосторниците показват низшите сили, лошите навици, противоестествените инстинкти, които пречат за правилното развитие и правилната дейност на висшия, творчески разум.
Липсата на всякакви съчетания на Юпитер с другите светила показва, че такъв човек не притежава особени дарби и способности, сочи липсата на условия и възможности да се прояви такъв човек в областта на творчеството.
В органическия живот на човека най-висшата дарба на Юпитер се проявява в обонянието, колкото повече, по-силни са хармоничните съчетания на Юпитер с другите светила, толкова по-развито е обонянието на човека. Такъв човек по миризмите може лесно да разпознава чистотата и качеството на човеците и нещата.
Сатурн.
Аспектите на Сатурн с другите светила.
Когато се разглеждат съчетанията на Сатурн с другите светила, всякога трябва да се имат предвид принципите, силите и законите, качествата и свойствата на материята и световете, които управлява Сатурн.
Сатурн има отношение главно към неорганизираната материя, неорганизираните сили, неорганизираните светове, които човек още не познава добре, с които не може да се справя лесно и които не може да оползотворява и управлява.
От най-древни времена Сатурн е наричан от всички астролози „носител и причинител на най-големите злини, ограничения и лишения в умствено, духовно и материално отношение“. Сатурн е „пазител на човешката карма“ – той държи сметка за всички видове нарушения и прегрешения, които човек прави по отношение на Божествените и ангелски закони, управляващи живота на Природата и човека.
Колкото повече човек нарушава Божествените и ангелските закони, толкова повече той потъва в гъстата материя на низшите светове, където ограниченията и лишенията, налагани от Сатурн, са по-големи.
По количеството и силата на нехармоничните съчетания, които Сатурн образува с другите светила, определяме количеството и силата на човешката карма, както и средата, в която се проявява тази карма.
Обратно, по количеството и силата на хармоничните съчетания, които Сатурн образува с добротворците, съдим в каква степен човек се е научил от висшите светове да управлява по-низшите светове и да се ползва от тях.
Сатурн има отношение към тъмнината, към смъртта и безплодието. Следователно, неговите влияния са диаметрално противоположни на влиянията на Слънцето. Както Земята може да ражда добри и ползотворни плодове, само чрез разумната, целесъобразна и правилна работа на човека, така също и сатурновите влияния могат да станат хармонични, благотворни и плодоносни за човека, когато Сатурн има хармонични съчетания с добротворците в неговия хороскоп.
Сатурн упражнява най-силно влияние върху Луната, Меркурий и Марс, а върху него упражняват влияния Венера, Юпитер, Уран, Нептун и Слънцето.
Аспекти на Сатурн с Уран.
Хармонията на Сатурн с Уран има много голямо значение в хороскоп, защото в такъв случай Сатурн, който символизира крайния човешки егоизъм, е хармонизиран и управляван от Уран – висшата Божествена мъдрост.
При хармонията на Сатурн с Уран, ако Уран е по-силен в хороскопа по знак, дом и положение, в такива случаи сатурновите влияния ще усилят развитието и проявите на урановите дарби и способности, които всякога се изразяват в големи успехи и постижения в областта на окултните науки.
При хармонията на Сатурн с Уран, Сатурн придава устойчивост и твърдост, постоянство и търпение, системност и последователност в идеите, замислите и стремежите в областта на окултните науки.
Колкото е по-голяма хармонията между Сатурн и Уран, толкова по-големи и постоянни са стремежите на човека към изучаването и оползотворяването на окултните науки.
Човек, който има най-силна хармония между Сатурн и Уран, е в състояние да изтърпи най-големите лишения, страдания и мъки за своите убеждения и за постигането на висшите си идеи.
Хармонията между Сатурн и Уран означава, че сатурновото естество, т. е. човешкият егоизъм, е подчинен и пожертвай върху олтара на Божествената мъдрост, т. е. на урановото естество.
Ако при хармонията между Сатурн с Уран, Сатурн е по-високо в хороскопа и е по-силен по знак, дом и положение, в такива случаи урановите влияния ще послужат за усилване на дейността и проявите на положителните сатурнови качества и ако в такива случаи най-силният хармоничен аспект в хороскопа на човека е този между Сатурн и Уран, тогава човек ще се стреми да придобие най-вече големи материални богатства, за да заеме висши държавни и обществени постове, но по честен и добросъвестен начин, като изпълнява примерно службата си.
Хармонията между Сатурн и Уран е свидетелство, че в миналите си животи такъв човек е бивал окултен ученик, подлаган е бил на големи страдания и изпитания, но е разрешил всички противоречия съзнателно, геройски е понесъл всички страдания за убежденията си, издържал е изпита си сполучливо.
Когато между Сатурн и Уран има дисхармония, опозиция или квадрат, силата на дисхармонията показва силата на борбата, която ще се води в ума, сърцето и волята на човека между Божественото естество, проявяващо се чрез Уран и човешкия егоизъм, проявявай чрез Сатурн.
Дисхармонията между Сатурн и Уран е свидетелство, че човек като окултен ученик в минали животи е пропаднал на изпитите си и е изгубил доверието, светлината и знанието, давано му преди от неговите окултни учители. Такъв човек е злоупотребил със светлината на окултните науки, поддал се е под влиянието на своя егоизъм, т. е. на животинското у себе си.
Всяка дисхармония между Сатурн и Уран свидетелства до каква степен човек е направил прегрешения, престъпления, като държавник и общественик в предишните си животи.
При дисхармония между Сатурн и Уран, ако Уран е по-силен в хороскопа, борбата и противоречията, които ще изживее човек, ще имат предимно вътрешно естество и тогава човек ще търси причините за всички противоречия у себе си.
Ако при дисхармонията между Сатурн и Уран, Сатурн е по-силен в хороскопа, в такива случаи противоречията, страданията, ограниченията и лишенията на човека ще бъдат твърде големи и ще бъдат причинени предимно от властите, от сили, стоящи вън от човека. В такива случаи човек търси причините за своите нещастия и страдания у другите човеци, като себе си смята за невинен.
При дисхармония между Сатурн и Уран, човек ще има най-много неприятности, противоречия и спънки в умствено, духовно и материално отношение, които ще му бъдат причинени главно от големци и властници.
Липсата на всякакъв аспект между Сатурн и Уран показва, че такъв човек още не е подлаган на големи изпитания за своите идеи и убеждения, не е преминал през тежки страдания и не е хармонирал у себе си сатурнови влияния, т. е. човешкият егоизъм, с влиянията на Уран, т. е. на Божествената мъдрост.
Когато Сатурн и Уран образуват помежду си съвпад, съвпад в скоби и паралел, в такива случаи влиянието на тези две светила може да се прояви двояко, защото при тези аспекти умствената, духовна и материална борба у човека между Божественото начало, изразено чрез Уран и човешкия егоизъм, изразен чрез Сатурн, ще бъде най-продължителна, най-силна и постоянна, особено до тридесетгодишна възраст и ако при тази борба човек вярва в Бога, обича Бога и се надява Бог всичко да поправи, след тридесетата му година тези аспекти между Сатурн и Уран ще се изразят като хармоничните съчетания между тези две светила.
Ако обаче до тридесетгодишна възраст човек не вярва в Бога, не обича Бога и не се уповава на него, тези аспекти ще продължават да действат като дисхармонични.
Аспекти на Сатурн с Нептун.
Сатурн в тригон, на 72° или в секстил с Нептун.
При съчетанията между Сатурн и Нептун различаваме следните важни положения:
1. Сатурн в хармония с Нептун, при което Сатурн е по-високо поставен в хороскопа и е по-силен.
2. Сатурн и Нептун в хармония и двамата на едно място.
3. Сатурн и Нептун в хармония, при което Нептун е по-силен и по-високостоящ.
Когато Сатурн и Нептун са в хармония, но Нептун стои по-високо и е по-силен, в такива случаи положителните сатурнови качества служат да засилят дейността, развитието и постиженията на нептуновите дарби и способности, на нептуновите добродетелни качества.
Ако в такива случаи аспектът между Сатурн и Нептун е ръководещ в хороскопа, човек се проявява в областта на изящните изкуства чрез съвършено по форми и хилядолетно по идейно въздействие изкуство, защото Нептун дарява артиста с възвишена духовност и естетизъм, а Сатурн дава най-изисканите, най-издържаните и най-дълготрайни форми за художественото въплъщение на идеите, за мислите и виденията на Нептун.
Хармонията между Сатурн и Нептун, с Нептун стоящ по-високо и по-силен, дава винаги големи мистици, философи, но главно – естети, музиканти, поети и творци във всички области на изящните изкуства. Човек роден под тази хармония е носител, изявител и служител на най-висшите и най-красивите общочовешки идеали. Роденият под благословението на тази хармония е готов да изтърпи всички видове страдания, всички неблагоприятни условия, за да постигне своите общочовешки и духовни идеали.
Ако Сатурн и Нептун са в хармония, но Сатурн е по-високо и по-силен в хороскопа, в такива случаи човек пак може да се проявява в областта на изящните изкуства, но главният му стремеж ще е да спечели материални богатства, да придобие слава и почести, с други думи – той не ще има висш идеал в живота си.
Хармонията на Нептун и Сатурн е свидетелство, че такъв човек в миналите си животи е бил окултен ученик и правилно е работил с принципите на Божествената любов и Божествената правда, а когато човек съедини Божествената Любов и правда, той ще има всички условия и възможности за постигане на истинско и трайно щастие на Земята.
Ако при хармонията на Сатурн и Нептун, и двете светила поотделно имат хармонично съчетание със Слънцето, такъв човек ще има първостепенни гениални заложби, дарби и способности за проява в областта на всички изкуства, философията, окултното познание, писателството. Такива люде стават първостепенни артисти.
Хармоничното съчетание между Сатурн и Нептун, с Нептун в десети дом, е имал гениалният композитор Л. В. Бетовен.
Родените под хармония между Сатурн и Нептун, със Сатурн в десети дом, стават обикновено импресарио.
Изобщо, хармонията между Сатурн и Нептун, според силата на хармонията, дава както духовно богатство, така и условия и възможности за осъществяване и изразяване на най-висши идеи чрез най-сполучливи изразни средства.
Сатурн в опозиция или квадрат с Нептун.
Това са дисхармоничните съчетания на Сатурн с Нептун.
Дисхармонията между Сатурн и Нептун е свидетелство, че като окултен ученик в миналите си животи човек е пропаднал в своите изпити, когато е трябвало да съчетае принципа на Божествената Правда с принципа на Божествената Любов. Дисхармонията между Сатурн и Нептун показва, че човешкият егоизъм е надделял и е попречил на човека да прояви Божествената Любов и Правда. Всяка дисхармония между Сатурн и Нептун показва, че прегрешенията на човека са станали в областта на изящните изкуства или философията.
Тази дисхармония показва, че човек се е ръководил от желание да придобие материални богатства и е създал творби безидейни, безсъдържателни, неискрени, фалшиви и изопачаващи истината, единствено, за да се спечелят пари, слава, изгоди.
При дисхармонията между Сатурн и Нептун, ако Нептун е по-високо и е по-силен, ако аспектът между Сатурн и Нептун е ръководещ, такъв човек може да се подвизава в областта на изящните изкуства или философията, но както изкуството му, така и философията му ще бъдат пълни с противоречия.
Ако при дисхармония между Сатурн и Нептун и двете светила поотделно са в хармония със Слънцето, тогава съзнанието на човека е пробудено, дълбоко в себе си той съзнава своите грешки, своите слабости, склонностите си към изопачаване и лъжливост, и вътрешно води борба и прави усилия да победи тези свои слабости.
Ако Сатурн и Нептун са в дисхармония, Нептун е по-високо и двете светила поотделно са в дисхармония със Слънцето, в такива случаи човек може да се прояви пак като артист, мистик и философ, но той съзнателно, когато е потребно да спечели богатство, ще допуска изопачавания и лъжи за своите користни целя.
Учителят казва следната важна мисъл: „На Земята всички лъжи, насилия, неправди, недоволства и недоразумения между човеците произхождат от желанието им за материални богатства или за да наложат лично разбиране и лично право на другите. В умствения и духовния свят няма условия за прояви на злото61„.
От тази мисъл следва, че каквато и да е дисхармонията между светилата в даден хороскоп, причините са все от материално естество или се дължат на ограничеността на човешкото съзнание в материалното поле, материалния свят, където единствено могат да се проявяват по-низшите светове от човешкия.
Когато Сатурн е в дисхармония и Нептун е по-високостоящ и по-силен, в такива случаи, ако дисхармонията между Сатурн и Нептун е най-силна, човек може да се проявява като изключителен мошеник, който си служи с най-изтънчени средства. Идеалът на такъв човек е ловкото и безсъвестно придобиване на големи богатства.
Колкото по-голяма е дисхармонията между Сатурн и Нептун, толкова по-жестокосърдечен, егоистичен, студен и безчувствен към страданията на околните е такъв човек.
Той е склонен да използва както щастието, така и нещастието на другите за уреждането на своите материални работи и е груб егоист, лишен от всякакви духовни дарби, способности и усети за възприемане на красотата от Природата и изкуствата. Изгубил своите духовни чувства, такъв човек не може да се ползва от благословенията на Божествената любов и от красивите и възвишени идеи и чувства, отразени в изящните изкуства.
Дисхармонията между Сатурн и Нептун е едно от много тежките съчетания. Тя създава най-големите противоречия, заблуждения и тъмнина в мислите, схващанията и разбиранията на човека, носи му всички най-големи и най-мъчителни ограничения, лишения и страдания в умствено, духовно и материално отношение, особено, ако човек се стреми да бъде в духовни общества.
Дисхармонията между Сатурн и Нептун, според нейната сила, показва до каква степен човек съзнателно е внесъл лъжи, тъмнина, нечистота, безредие и изопачавания с мислите, чувствата, словото и делата си в областта на изящните изкуства, философията или мистиката. Тази дисхармония е образувана от човека в минали животи, когато той се е подвизавал като изтъкнат артист, философ или висше духовно лице.
Поправянето на дисхармонията между Сатурн и Нептун е възможно като стане човек ученик на велики учители, като проучва Божественото слово и е готов на всички жертви, които те биха му посочили, за да изплати кармата си и изправи ума и сърцето си.
Дисхармонията между Сатурн и Нептун показва, че в минали животи човек не е направил необходимите жертви и не е послужил на Божествената Любов и Правда според даденото от него преди това обещание.
Когато съществува дисхармония между Сатурн и Нептун, човек не може да има никакъв напредък в умствено и духовно отношение, не може да има правилни връзки, отношения и обмяна със световете на Божествената любов и правда, не може да получава техните благословения и да се ползва разумно от тях.
Дисхармонията между Сатурн и Нептун фигуративно можем да изразим като човек, осакатен в ръцете и ням в умствения и духовния свят: доколко безръките и немите човеци могат да работят на Земята и да имат Постижения, дотолкова в духовно отношение човек може да проявява и да има постижения при господство дисхармония между Сатурн и Нептун в неговия хороскоп.
Сатурн в съвпад, съвпад в скоби или паралел с Нептун.
Всякога трябва да се помни, че ако в хороскопа на даден човек добротворни светила имат помежду си хармонично съчетание, дават на човека преобладаващи стремежи и любов към доброто, любов към Бога и вяра в него, в такъв случай съвпадът, съвпадът в скоби или паралелът между Сатурн и Нептун ще действат като хармоничните аспекти на същите светила.
Но когато в хороскопа на човека преобладават дисхармоничните съчетания, особено между злосторниците и Слънцето, които дават преобладаващи стремежи за проява на злото, тогава човек е без любов към Бога, без вяра в Бога, и съединението и паралелите между Сатурн и Нептун действат като дисхармонични съчетания между същите светила.
Липсата на всякакви съчетания между Сатурн и Нептун показва, че такъв човек не е бивал поставян на изпити да живее и работи по законите на Божествената любов и правда като артист, философ или мистик.
Аспекти на Сатурн с Плутон.
Сатурн в тригон, на 72° или в свкстил с Плутон.
Сатурн с преобладаващи хармонични съчетания от добротворците, с хармонично съчетание с Плутон и стоящ по-високо в хороскопа, с други думи, когато този аспект заема ръководно положение в хороскопа, показва, че такъв човек се отличава с дарби и способности за придобиване на големи материални богатства, за запазване и оползотворяване на материални богатства. Сатурн с гореказаните съчетания дава най-добри организаторски способности, най-голяма търпеливост и издръжливост на всички противоречия и несгоди, приспособимост към големи несгоди, постоянство в цели и намерения. При тези съчетания човек може да се прояви с най-голям успех в областта на минното инженерство, в геологическата наука, в откриване и оползотворяване на подземни богатства.
Сатурн в опозиция, съвпад, съвпад в скоби или квадрат с Плутон.
Сатурн в дисхармония с Плутон, същевременно с преобладаващи дисхармонични съчетания с другите светила и стоящ високо в хороскопа, показва, че такъв човек е способен да извърши най-чудовищни по садизъм престъпления, ръководен от най-низшите си желания и инстинкти. Такъв човек няма никакви идеали в живота. Той се движи само от неудържими низши и престъпни подтици.
Сатурн в дисхармония с Плутон, при което Сатурн има преобладаващи дисхармонични съчетания с другите светила и стои по-високо в хороскопа, показва, че човек е склонен към всички възможни диктаторски прояви, към насилие и нечестни средства, за да може да придобие богатства и слава.
Общо за Сатурн и неговите съчетания.
Всички видове влияния на Сатурн са свързани с физическото, материалното естество на човека и главното влияние на Сатурн е върху личността на човека.
Хармоничните влияния на Сатурн усилват дейността, устойчивостта и постоянството на всички добродетели, дарби и способности, а дисхармоничните съчетания на Сатурн действат обратно, т. е. отслабват развитието, дейността и постиженията на всички видове добродетели и способности.
Сатурн в хармония със Слънцето прави човека носител на висши идеали, готов да премине всички видове изпитания и страдания, като служи всеотдайно и неизменно на идеалите и убежденията си. Колкото по-голяма е хармонията между Сатурн и Слънцето, толкова повече и по-силни са висшите идеали, творческите дарби и способности на човека.
Домът на такъв човек, неговите убеждения, познания и опитност, са построени на здрави основи. Когато Христос казва, че трябва „да съградим дома си на канара“, това предполага именно хармонията между слънчевото и сатурново влияние като основа.
Сатурн в дисхармония със Слънцето е свидетелство, че такъв човек ще бъде лишен и ограничен от благословенията на творческата светлина, от висши вдъхновения, от възвишени идеали. По силата на дисхармонията между Сатурн и Слънцето се познава до каква степен човек е внесъл тъмнина, нечистота, безредие и лъжа в ума, сърцето и волята си, т. е. доколко той изпада под влиянието на низшите светове. Дисхармонията между Сатурн и Слънцето показва още, че човек ще бъде лишен от жизнедателни сили, здравословни храни и потреби, поради което ще бъде изложен на всякакви разстройства и заболявания.
Светилата, с които Сатурн е в дисхармония, показват, че човек е лишен от добротворна светлина, от влиянията, силите, добродетелите, дарбите и способностите, които тези светила дават.
Всички видове дисхармонии между Сатурн и Слънцето показват прегрешенията на човека спрямо Божествената Любов, Мъдрост и Истина.
Сатурн в хармония с Луната, ако същевременно е в преобладаващи хармонични съчетания и с другите светила, прави въображението на човека силно, дисциплинирано, постоянно, устойчиво, съсредоточено. В този случай организмът на човека е много здрав, издръжлив, работоспособен, продуктивен.
Сатурн в дисхармония с Луната и същевременно получаващ преобладаващи дисхармонични съчетания от другите светила, прави въображението на човека разсеяно, непостоянно, преувеличаващо отрицателните прояви в живота, представящо на човека само в черни краски живота, внасящо страх и ужас в човешкото въображение. Това влияние поражда отрицателното, нерадостното, безсмисленото и хаотично отношение към живота. Степента на дисхармонията между Сатурн и Луната показва доколко човек е нарушил закона на Правдата по отношение на себеподобните си.
Сатурн в хармония с Меркурий и с преобладаващи хармонични съчетания показва доколко наблюденията, схващанията, разбиранията и научните възгледи на човека са правилни, изградени на здрава основа.
По силата на хармонията между Сатурн и Меркурий съдим доколко човек има правилни и ценни познания за материалния, физическия свят.
Сатурн в дисхармония с Меркурий, когато сам Сатурн е в преобладаващи дисхармонии, показва доколко човек е нарушил закона на Правдата с обективния си ум, до каква степен е изопачил ума си, доколко има неправилни наблюдения, схващания и разбирания за физическия, материалния свят.
Сатурн в хармония с Венера, при което Сатурн е хармонизиран, означава доколко любовта на човека към себеподобните е трайна, добродетелна, истинска, т. е. доколко човек е подчинил своето низше аз, управлявано от Сатурн, на Божествените принципи, проявяващи се чрез Венера. Сатурн в хармония с Венера означава трайност, постоянство, сигурност и щастие в любовта. Хармонията между Венера и Сатурн всякога служи за усилване на добродетелните венерини качества.
Сатурн в дисхармония с Венера, когато сам той има много дисхармонии, показва много нещастия и разочарования в любовта и от човеците изобщо, нещо, което зависи от факта, че такъв човек неправилно възприема, разбира и проявява любовта. Силата на дисхармонията между Венера и Сатурн показва количеството, силата и трайността на нещастията, разочарованията и ограниченията, които човек ще изпита при своите сърдечни стремежи и прояви.
Степента на дисхармонията между Венера и Сатурн показва степента на лъжата, насилието, изопачаването и нечистотата, които човек е внесъл в минал живот в сърцето си. Колкото по-голяма е дисхармонията между Венера и Сатурн, толкова в по-голяма степен човек ще бъде ограничен и лишен от благословенията на любовта.
Сатурн в хармония с Марс, когато Сатурн е предимно хармоничен, показва до каква степен човек е успял да дисциплинира и подчини у себе си животинското си естество, съзнателно да го направлява и оползотворява.
При хармония между Марс и Сатурн човек разполага с голяма физическа сила, с голяма предприемчивост и постоянство, поради което постига своите идеали в материалния свят. При тази хармония човек развива ценни добродетели, най-главните, от които са смелост и търпеливост.
Сатурн в дисхармония с Mаpс, когато Сатурн е предимно дисхармонично съчетан, показва, че у такъв човек съществуват много порочни и разрушителни склонности.
Такива люде са често обсебвани от най-низши духове и могат да извършат най-големи жестокости и престъпления. Дисхармонията между Сатурн и Марс показва до каква степен човек се поддава на влиянието на животинското си естество.
Сатурн в хармония с Юпитер, когато Сатурн е и с преобладаващи хармонии, показва доколко човешкото естество се е подчинило на висшия ангелски разум, доколко човек се ръководи от него в мисли, желания и дела.
Колкото по-голяма е хармонията между Юпитер и Сатурн, толкова по-силни и по-трайни са творческите сили и способности у човека, неговите стремежи и неговите заслуги за осъществяване на общочовешки идеали.
При хармония между Сатурн и Юпитер имаме задружно действие на редица висши дарби, добродетели и способности: вярата, съвестността, религиозността, благоразумието, управлявани от Юпитер, и търпението, постоянството и издръжливостта, управлявани от Сатурн.
Сатурн в дисхармония с Юпитер, когато Сатурн е с преобладаващи дисхармонични аспекти, показва количеството, силата и трайността на лишенията, ограниченията, противоречията, тъмнината, изобщо неблагоприятните условия, които пречат на развитието, дейността и проявите на юпитеровите дарби и способности, на творческите сили на разума.
Сатурн в хармония с Уран, когато Сатурн е с преобладаващи хармонични съчетания, показва доколко в минали животи човек е служил на Божествената Мъдрост и доколко през настоящия си живот се ръководи от нея, служейки разумно на Божествената Правда като учен, философ или управник.
Сатурн в дисхармония с Уран, когато Сатурн е и с преобладаващи дисхармонии, показва до каква степен човек е нарушил правдата по отношение на Божествената мъдрост, доколко е внесъл лъжа, тъмнина, изопачаване, ограничение при проявите на Божествената мъдрост и доколко е станал причина за лишаването на света от благоприятни условия за приемане и разбиране на Божествената мъдрост.
Тази дисхармония показва също, че в минали животи човек е изопачил Божествената правда като учен, философ или управник.
Сатурн в хармония с Нептун, когато Сатурн е и с преобладаващи хармонии с другите светила, показва доколко човек е подчинил своето лично аз, т. е. материалното си естество, на Божествената любов и доколко се стреми да и служи. Хармонията между Сатурн и Нептун е свидетелство до каква степен човек в миналите си животи е служил на Божествената любов чрез изкуството, главно като творец.
Всяка хармония между Сатурн и Нептун показва доколко човек е изявил Правдата главно чрез изящните изкуства.
Сатурн в дисхармония с Нептун, когато Сатурн има преобладаващи дисхармонии, показва доколко човек в минали животи е нарушил правдата и доколко е внесъл заблуди, лъжа, тъмнина, безредие, изопачаване, нечистота главно в областта на изящните изкуства.
Сатурн в хармония с Плутони в преобладаващи хармонии с другите светила, показва, че такъв човек е минал през най-големи изпитания и страдания, слизал е до дъното на ада, но не се е поддал на изопачаване, лъжа и насилие. Хармонията между Сатурн и Плутон е свидетелство, че такъв човек, и при най-неблагоприятни условия, се ръководи от Правдата.
Сатурн в дисхармония с Плутон и в преобладаващи дисхармонии с другите светила показва, че такъв човек в минали животи е извършил най-големи жестокости и престъпления с мислите, чувствата, желанията, делата и словата си по отношение на цели общества и народи. Такъв човек е погазил всяка правда у себе си, не признава никакви разумни сили и закони и е готов да издигне себе си като Божество.
Колкото повече и по-силни са хармоничните съчетания на Сатурн с другите светила, толкова по-силни, по-постоянни и по-устойчиви са добродетелите, дарбите и способностите, които той дава на човеците.
Сатурн усилва добродетелните качества и способности на онова светило, с което има хармонично съчетание.
Сатурн с преобладаващи хармонични съчетания прави здравето на човека постоянно, организмът устойчив против всякакви неблагоприятни условия. Човек с хармоничен Сатурн има постоянни идеи, схващания и разбирания, верен е на убежденията си и е честен, справедлив, добросъвестен, порядъчен и работоспособен.
Сатурн с преобладаващи дисхармонични съчетания, според количеството и силата на дисхармониите, причинява на човека по-големи или по-слаби умствени, душевни и органически разстройства и заболявания. Силата на сатурновите дисхармонии определя и степента на неправилното развитие и действие на органите е човешкото тяло, както и на усетоспособностите.
Дисхармонията на Сатурн със Слънцето и Луната причиняват изкривяване, отслабване, неправилно развитие и неправилно действие на очите, главната нервна система, симпатичната нервна система, сърцето и костната система.
Дисхармонията на Сатурн с Венера дава неправилно устройство, развитие и дейност главно на устните, венците, гърлото, детеродните органи и венозната система.
Дисхармонията на Сатурн с Венера причинява всевъзможни душевни страдания, произлизащи от неуспехи, несполуки в сърдечни отношения или от неуспехи в областта на изкуството.
Дисхармонията на Сатурн с Меркурий причиняват неправилно развитие, изкривяване и неправилна дейност, дава неправилни движения на крайниците, както и спънки при говора.
Всяка дисхармония между Сатурн и Меркурий показва, в зависимост от своята сила, неблагоприятното влияние върху развитието и дейността на обективния ум. Такъв човек неправилно вижда нещата, неправилно разбира явленията, неправилно мисли и разсъждава. Колкото по-голяма е дисхармонията между Сатурн и Меркурий, толкова по-голяма е тъмнината в ума на човека. Такъв човек не може да има голям напредък в областта на естествените науки и целият му светоглед относно материалния свят ще бъде погрешен.
Дисхармонията между Сатурн и Марс ще причини неправилно развитие и неправилна дейност главно на вкуса, който ще бъде изопачен, също на мускулната, половата, отделителната система и на жлъчката. Поради извратеността на вкуса си, такъв човек не ще подбира естествена, чиста и здравословна храна и ще си причини много болести.
Дисхармонията между Сатурн и Луната, в зависимост от силата на тази дисхармония ще причини отдалечаване, изопачаване, нечистота, безредие и тъмнина във въображението, както и разстройство и болести на стомашната система. Човек с тази дисхармония разбира криво мислите, желанията и проявите на другите, поради което често ще бъде в раздор с тях. Дисхармонията на Сатурн и Луната не дава на човека условия и възможности да има щастлив семеен и брачен живот.
Дисхармоничните съчетания на Сатурн със светилата действат най-злокобно, ако светилата не получават подпомагащо съчетание от добротворците.
Дисхармонията между Сатурн и Юпитер ще даде неправилно развитие, изопачаване, отслабване, изкривяване и болести на обонятелните органи.
Според силата на тази дисхармония човек се лишава от условията и възможностите за напредък и постижения в областта на висшия творчески разум, в областта на философските, отвлечените науки, изобщо всяка дисхармония между Сатурн и Юпитер ще причини неправилно развитие, неправилна дейност и болести на всички органи и системи, попадащи под Юпитер.
Силата на дисхармонията между Сатурн и Юпитер е свидетелство за прегрешенията на човека в минали животи като просветен или духовен наставник.
Дисхармонията между Сатурн и Юпитер показва неправилно развитие, изкривяване, изопачаване, отслабване и болести на слуховия апарат и слуха.
Всяка дисхармония между Сатурн и Уран ограничава човека от светлина, от благоприятни условия и възможности за правилно разбиране и напредък в окултните науки, също така причинява много нещастия, тревоги, съмнения чрез или от окултните науки.
Всяка дисхармония между Сатурн и Нептун прави човека неспособен правилно да схваща, разбира и проявява идеите, замислите и внушенията на висшите светове. С други думи, дисхармонията между Сатурн и Нептун лишава човека от условия да има вдъхновение, да разбира езика на висшите светове.
Всяка дисхармония между Сатурн и Плутон показва до каква степен човек се поддава на внушенията и желанията, идещи от жителите на ада, доколко се поддава на тяхното ръководство, доколко е техен служител с мислите, желанията, делата и словата си.
Всички прегрешения между Сатурн и останалите светила показват съзнателни прегрешения на човека в миналите му животи, които прегрешения са били правени за материални придобивки, за материални наслади изобщо.
Всички дисхармонии между Сатурн и другите светила се коренят в материалното естество на човека.
С което светило Сатурн е в дисхармония, в неговата област на проява намират място Сатурновите егоистични мисли, желания и постъпки.
Количеството и силата на сатурновите дисхармонии определят силата и трайността на тъмнината и ограниченията в ума на човека, както и студенината, липсата на радости, разочарованията, спънките и страданията, които съпътстват човешкия живот.
Силата на сатурновите дисхармонии и тяхното количество определя още степента на отравянето на кръвта и организма от душевни дисхармонии и органически разстройства и заболявания, които ще последват.
Дисхармоничното влияние на Сатурн е едно у хора, които вярват в Бога и обичат Бога, а друго е то у люде, които не вярват в Бога.
Дисхармоничните съчетания на Сатурн причиняват на вярващия много страдания от умствен, душевен и органически характер, но той във всички случаи търси и намира причините за тях у себе си и не обвинява никого за своите страдания или злочестини. Страданията за такъв човек са очистителни, облагородителни, обогатяват човешкия живот и накрая се обръщат на добро. В този случай страданията на човека са като тор за растежа и укрепването на неговите дарби, способности и добродетели.
Обратно, дисхармоничните съчетания на Сатурн върху невярващите ги ожесточават чрез страданията, ограниченията и злочестините, които те им носят. Такива люде винаги обвиняват другите за своите несполуки и злочестини, не се поучават от тях и увеличават своята карма.
Колкото по-недоволен и неблагодарен от всичко, което става с него, толкова по-силно е дисхармоничното сатурново влияние върху него.
Човекът с преобладаващо сатурново влияние се познава освен по недоволството и неблагодарността му, но и по малката му любов към другите или по омразата му към тях. Силната и трайна омраза откриват много силна сатурновска дисхармония в хороскопа на проявяващи тази омраза.
Колкото повече и по-силни са сатурновските дисхармонии, толкова по-силно е у такъв човек непослушанието му към Божествените закони и Божието слово, толкова по-силни са съмненията му в справедливия Божествен ред и толкова по-тежко е неговото черногледство.
Само люде с твърде дисхармоничен Сатурн могат да кажат: „Ако Господ беше справедлив и всезнаещ, нямаше да устрои такъв свят, в който има страдания“.
Когато преобладаващите сатурнови дисхармонични съчетания са главно върху ума на човека, той се отличава с неверие, необикновена гордост, презрение към другите, с жажда за власт и богатства, добити по всички нечестни начини. Такъв човек се стреми да играе роля на Божество, а всички други да му се подчиняват.
Ако дисхармоничните влияния на Сатурн са главно върху сърцето на човека, такъв човек се отличава със силна омраза, жестокост, студенина, ревност, алчност, славолюбие, краен егоизъм и силно скъперничество.
Ако преобладаващите дисхармонични сатурнови влияния са главно върху физическото естество, върху тялото на човека, тогава те се изразяват в тежки и продължителни болести, лишават също човека от условия и възможности да се ползва от материални блага. Такъв човек не може никога нито сладко да яде, нито сладко да пие, нито сладко да спи.
Посредством формите си Сатурн упражнява главно влияние върху ума и затова всяка дисхармония във формите на лицето откриват доколко е силно сатурновото дисхармонично влияние върху ума на човека.
Посредством своите цветове – тъмно-кафяв и черен, Сатурн влияе върху чувствата и затова дисхармонията на Сатурн в чувствата на човека се изразява чрез кафяво-черния цвят на кожата. Оттук и поговорката: „Почернял човекът от мъка“.
Върху тялото, здравето и волята Сатурн влияе чрез храната, която съдържа негови преобладаващи елементи, затова тялото и волята на човека са толкова по-изсушени, отровени, разслабени и разстроени, колкото повече сатурнови горчиви храни или тютюн, хашиш, морфин и други такива упойки приема човек.
Колкото повече и по-силни са дисхармоничните съчетания на Сатурн с другите светила, толкова по-голямо е влиянието на Земята върху човека и толкова по-малко човек се ползва от благословенията на Любовта, Мъдростта и Истината.
По количеството и силата на дисхармониите, които има Сатурн, съдим за количеството, силата и трайността на тъмнината в умствения, духовния и физическия живот на човека, а също за количеството, силата и трайността на големите и разнородни изкушения и съблазни, на които човек ще бъде подложен.
Сатурн е най-големият изкусител. Той е изкусителят на първите човеци в рая. Изкушенията му идват винаги чрез материални блага, чрез материята. Сатурновото влияние внушава на човека, че в материята се съдържат всички духовни и умствени блага, че колкото повече материални блага притежава човек или се ползва от силите на материята, толкова по-лесно ще придобие и душевното богатство, което му е нужно. Поради това внушение на Сатурн, всички люде, които попадат под неговото дисхармонично влияние, са събирачи на материални блага, скъперници и егоисти. Банки, осигурителни, спестовни и застрахователни дружества са създадени от люде с преобладаващо сатурново влияние.
Силата и количеството на дисхармониите, които има Сатурн, определят лишенията и ограниченията, на които ще бъде подложен човек в умствено, духовно и материално отношение. Колкото по-голямо е дисхармоничното влияние на Сатурн, толкова по-малка е светлината в ума, топлината в сърцето и силата на волята у човека. Такъв човек е изложен на страдания, болести и е преследван от страх за въображаеми опасности, за дебнещи го злополуки.
Такъв човек е наклонен да вярва в сбъдването на злини и нещастия, не вярва в сбъдването на доброто, омаловажава неговата стойност и неговото значение.
Колкото повече са дисхармониите на Сатурн, толкова повече страхлив, слабодушен и безверен е човек.
Според силата и количеството на сатурновите дисхармонии човек повече или по-малко живее с постоянно еднообразие в мисли, чувства, желания, дела и слова. Еднообразието довежда такъв човек до бездействие и инертност, а бездействието поражда болести и води към смърт.
Според силата на дисхармоничното сатурново влияние, човек е изразител на недоволството от всичко в живота и Природата. Такъв човек навсякъде в живота и Природата вижда безредие, неразумност, нецелесъобразност, безсмислие.
Люде с дисхармонично сатурново влияние имат винаги слабост да надценяват своята разумност, а да подценяват тази на другите.
Всички диктатори, съдилища, затвори, наказателни заведения, всички идеи за ограничаване на човешката свобода и човешките природни права са изявени от люде с преобладаващи дисхармонични сатурнови влияния.
Трябва да се помни, че силата на сатурновото влияние е най-голяма и съдбоносна до тридесетгодишна възраст, защото силата на сатурновото влияние е изключително върху човешката личност, върху материалното естество на човека, а тъй като до 30-годишна възраст човек живее предимно със своята личност, затова най-много чувства влиянието на Сатурн. През това време той живее главно с идеите, замислите, чувствата, желанията и делата, които са свързани с материята и върху които Сатурн удря най-силен отпечатък.
Учителят казва: „От най-голямо значение е по кое време на денонощието е станало раждането на човека, дали Слънцето е било над хоризонта и раждането е станало при светлина или е било под хоризонта и раждането е станало при тъмнина. Колкото по-високо е Слънцето при раждането на човека, толкова и светлината в неговия живот ще бъде по-голяма. Колкото по-ниско под хоризонта е Слънцето в момента на раждането, толкова по-голяма ще е тъмнината в ума и живота на човека. Роденият с издигащо се Слънце ще бъде търговец, стоката на когото ще бъде светлината. Роденият със слизащо под хоризонта Слънце ще бъде търговец, стоката на когото ще съдържа неща от света на тъмнината.
Следователно, когато човек има работа с такива, които са родени при светлина, може да купува и продава на тях с доверие, а когато има работа с родени при тъмнина, трябва всякога винаги да си плаща и сам да си избира стоката62„.
Когато Слънцето е под хоризонта в момента на раждането, а Сатурн е над хоризонта, то според близостта на Сатурн към зенита ще бъде и силата на преобладаващото сатурново влияние върху човешкия живот.
Най-силно, най-мъчително и най-злочесто е дисхармоничното сатурново влияние, когато Сатурн е най-близко до зенита и има силни дисхармонични съчетания с другите светила.
По-слабо и по-малко пакостно е сатурновото влияние върху човешкия живот, когато Сатурн се намира под хоризонта в момента на раждането.
Върху умствения и духовния живот на човека Сатурн упражнява своето влияние главно чрез черния цвят. Люде с преобладаващо сатурново влияние предпочитат дрехи и обстановка с черен или тъмнокафяв и тъмнозелен цвят.
Колкото повече човек се свързва с тези цветове, толкова по-силно влияние упражнява Сатурн върху неговите мисли и чувства.
Колкото повече човек е носител, изразител и служител на лъжата и насилието с мисли, желания, слова и дела, толкова по-силно е дисхармоничното влияние на Сатурн върху него, тъй като Сатурн е създателят на лъжата и насилието.
Сатурн учи човека чрез страдания, лишения и ограничения да разбира своята сила и немощ, да разбира сенките от реалността и лъжата. Само люде, които са изпитали върху себе си добрите и лошите сатурнови влияния, които са преминали през всички видове ограничения и лишения, които са разбрали качествата и свойствата на тъмнината, само такива люде могат да бъдат готови кандидати да проучват световете на светлината, управлявани от Слънцето.
Уран.
Аспектите на Уран с другите светила.
Уран е планета, която има отношение към всички окултни идеи и учения, към дейността и проявите на човека от минали животи във връзка с окултните идеи и учения.
За хармоничните и дисхармонични съчетания на Уран със Слънцето, Луната, Меркурий, Венера, Марс, Юпитер и Сатурн виж по-напред за съответните съчетания на всяко от тези светила с Уран.
Аспекти на Уран с Нептун.
Уран в съвпад, паралел, съвпад в скоби, тригон, на 72º, полусекстил или секстил с Нептун.
По силата на хармонията между Уран и Нептун съдим до каква степен човек е съчетал в хармония разбиранията и проявите на висшата мъдрост с тези на висшата любов, т. е. доколко човек съчетава вдъхновението, идещо от Нептун с въплъщението и творчеството, идващо чрез Уран.
Колкото по-голяма е хармонията между Уран и Нептун, толкова повече и по-силни са гениалните дарби и способностите на човека, толкова по-големи са условията и възможностите на човека да разбира правилно възгледите и проявите на гениалните люде.
При хармония между Уран и Нептун, ако Уран възлиза към зенит, в такъв случай човек се проявява предимно в областта на окултните науки, философията, изобщо в областта на науките.
Ако при хармония между Уран и Нептун, Нептун се издига към зенита, в такъв случай човек ще се стреми да се издигне в областта на изящните изкуства.
Хармонията между Уран и Нептун е много важна, безусловно необходима, за да може човек да създаде нещо в пълния смисъл на думата гениално, като съчетае науката с изкуството и философията.
Учителят определя по следния начин истинската наука, истинската философия и истинското изкуство: „Истинска наука е тази, в която има и поезия, и философия. Истинска философия е тази, в която има и наука, и изкуство. Истинско изкуство е това, в което има и наука, и философия63„. Следователно, за да може да създаде човек нещо истинско в областта на науката, изкуството и философията, непременно трябва да има хармония между Уран и Нептун в неговия хороскоп.
Уран в квадрат или опозиция с Нептун.
Всяка дисхармония между Уран и Нептун се проявява като противоречие, като липса на условия и възможности за постижения в областта на науката, философията и изкуствата.
При дисхармония между Уран и Нептун, ако Уран е извисен и ръководещ, човек съзнателно или несъзнателно ще внесе много изопачавания и заблуди в науката или философията. Такъв човек ще има криви разбирания по отношение на окултните науки.
При дисхармония между Уран и Нептун, когато Нептун възхожда към зенит и е ръководещ в хороскопа, в такива случаи, според силата на дисхармонията между Уран и Нептун, човек внася изопачавания е областта на изкуството. Под такава дисхармония са всички изопачавания, внесени в изкуството от така наречените упадъчни или декадентски течения, между които най-изпъкващ е футуризмът.
Люде с дисхармония между Уран и Нептун винаги минават повече или по-малко за анормални. Всяка дисхармония между Уран и Нептун свидетелства доколко човек е нарушил Божествените закони и Божествената воля, като не е изпълнил навреме внушенията на висшите светове и възложените му от тях чрез вдъхновение задачи.
Всяка дисхармония между Уран и Нептун показва, че в миналите си животи такъв човек е бил ученик в окултни школи, но не е изпълнявал всички възложени му задачи.
Хармонични или дисхармонични съчетания между Уран и Нептун могат да се образуват само в хороскопа на окултни ученици, които в минали животи са изучавали окултните идеи и науки.
Аспекти на Уран с Плутон.
Уран в тригон, на 72° или в секстил с Плутон.
Всяка хармония между Уран и Плутон, според силата си, свидетелства до каква степен човек се ръководи от висшия разум, каква светлина е получил от него и доколко е проникнал в дълбочините на материята, доколко се е запознал с нейните сили и закони и може разумно да си служи с тях и да ги оползотворява.
Уран показва връзките, отношенията и обмяната на човешкия ум с Висшата природа, а Плутон означава връзките, отношенията и обмяната на човека с най-гъстата материя, с подземния свят изобщо.
Колкото по-голяма е хармонията между Уран и Плутон, толкова по-голяма е светлината на човешкия ум, толкова повече той може да проникне в дълбините на Земята, да опознае нейните богатства и да ги оползотворява.
При хармония между Уран и Плутон, ако Уран се издига към меридиана и е ръководещ, в такъв случай човек става напълно господар на материята и със своите знания ще научи човечеството да се ползва от подземните богатства.
Ако при хармония между Уран и Плутон, Плутон се издига, а Уран е по-ниско, в такива случаи идеалът на човека ще бъде да обогати човечеството с материални блага, без да има всякакви духовни стремежи.
Хармонията между Уран и Плутон показва до каква степен духовното начало у човека е господар над материалното.
Уран в съвпад, паралел, съвпад в скоби, опозиция или квадрат с Плутон.
Когато Уран има една от горните дисхармонични връзки с Плутон, умствените и духовни противоречия у човека са толкова по-силни, колкото по-силна е дисхармонията между тези светила в неговия хороскоп.
Всяка дисхармония между Уран и Плутон показва борбата, която съществува между духовната и материална същност на човека, между любовта му към всичко велико и прекрасно и лошите неща, които носи отминали животи.
Дисхармонията между тези две светила показва, че човек още не е разграничил в себе си духовната от материалната си същност. Колкото по-голяма е дисхармонията между Уран и Плутон, толкова по-големи и по-силни са изпитанията, изкушенията, противоречията, ограниченията, лишенията и заблужденията, през които човек трябва да мине.
При дисхармония между Уран и Плутон, ако Уран се издига, човек се стреми да стане диктатор на света, да изнамери средства и оръжия да покори света.
Ако при дисхармония между Уран и Плутон, Плутон се издига към меридиана, човек може да прояви всички най-големи жестокости и да употреби всички най-големи престъпления, за да придобие материални богатства.
Най-висшият идеал на такъв човек са материалните богатства.
Общо за Уран и съчетанието му с другите светила.
Уран е известен в митологията като родоначалник и баща на всички други Богове. Оттук следва, че посредством хармоничните уранови влияния човек може да има правилни схващания и разбирания за същността и проявите на всички други светове. Докато човек не попадне под хармоничното влияние на Уран, той още няма достъп в окултната школа, не е придобил висше знание и светлина и не може да разбира същността и проявите на другите светове.
В преданието, че Уран е „баща“ на всички Богове, е скрита велика истина, че само чрез хармоничното ураново влияние у човека могат да се родят, развият и проявят всички Божествени дарби и способности.
С което светило Уран е в хармонично съчетание, чрез него той проявява своето Божествено естество.
Според митологията Уран е представител на небето, т. е. на всички небесни светове. Чрез Уран висшите небесни светове могат да работят върху човека и върху другите същества. При създаването на света Уран е бащата, а Гея, т. е. Земята, става майка и това означава, че всички родени от Уран и Гея същества носят в себе си едновременно силите, качествата и свойствата на Уран, т. е. на небесните светове и на Гея, т. е. на Земята, на материята.
Първите деца на Уран и Гея са така наречените еднооки циклопи, които са изобретатели на мълниите и светкавиците, т. е. те имат отношение към умствената дейност на човека. След циклопите се раждат хекатонхейрите – сторъки великани, представители на духовния свят, чиито сто ръце означават многото човешки желания. Най-после се раждат титаните, които имат отношение към физическия, материалния живот и са представители на природните сили. Титаните са дванадесет на брой – шест мъже и шест жени. От тях шест имат отношение към висшите, творчески и изтънчени сили на Природата, защото са носители и служители на висшите, небесни светове, а другите шест са титани на низшите, груби и разрушителни сили на Земята и материята изобщо, на низшите светове. Ясно е, че дванадесетте титани са свързани с дванадесетте зодиакални съзвездия.
Титаните влезли в бракове помежду си и от тях произлезли всички останали Богове.
От недоразуменията между Уран и Земята се започва страшна митологична война. Това е борбата между Божественото, висшето, духовното начало у човека и низшето, плътското му естество. Сатурн въстава против баща си Уран, за да го осакати и така да го принуди да се откаже от властта си на Земята. В тази борба Сатурн най-напред е подтикван от своята майка Гея. От капките кръв на осакатения Уран, които паднали на Земята, наситени от неговите проклятия, се родили Ирините – Божества на кръвното отмъщение, а също така и великаните на най-големите разрушители.
Алегориката на този мит ни разкрива, че всички висши и низши Божества, които имат отношение към човечеството, са произлезли все от брака между Уран и Земята, че Божествената разумност на човека, управлявана от Уран, е в непрекъсната борба с егоистичното и плътското начало у нас, намиращо се под върховната власт на Сатурн.
Когато Уран е в хармонично съчетание със светилата, тогава неговите сили са възходящи и положителни, творчески и жизнедателни, облагородяващи и въздигащи. Тогава Уран придава Божествени сили, свойства и качества на човешкия ум. В такива случаи човек е под ръководството на висшите небесни светове и има правилни връзки, отношения и обмяна с тях.
Когато Уран е предимно дисхармоничен, тогава човек е предимно под влиянието на Земята, т. е. на низшите светове, поради което у човека се зараждат разрушителни мисли, чувства и човек има разрушителни дела, подобни на ирините и гигантите.
Уран с много дисхармонии в хороскопа показва, че силите у човека са низходящи, отрицателни, разрушителни, ограничаващи, лишаващи, огрубяващи, помрачаващи, каквито са условията в дълбините на Земята.
По хармоничните съчетания на Уран съдим в каква степен и в какво отношение човек е придобил небесни сили, качества, свойства и благословения и доколко се учи и ръководи от небесните светове.
Обратно, по дисхармоничните съчетания на Уран съдим до каква степен човек е осакатил Божествените качества у себе си, доколко не се покорява на небесните светове, не се учи от тях, доколко е станал роб, слуга и проводник на низшите светове.
Уран е представител на втория творчески принцип в Природата – Божествената мъдрост. Следователно, от местоположението на Уран в хороскопа и от съчетанията му с другите светила, съдим какви са схващанията и разбиранията на човека за Божествената Мъдрост и какви са отношенията му и обмяната му с нея.
Хармоничните съчетания на Уран със Слънцето са свидетелство, че такъв човек в минали животи е бил окултен ученик и напълно и всецяло е обичал своите учители, обичал е словото им и с всичка сила и любов се е стремил да усвоява, разбира и прилага окултните знания в живота си.
По силата на хармонията между Уран и Слънцето съдим до каква степен човек е възлюбил Божественото начало у себе си, доколко му вярва, доколко се ръководи от него, до каква степен е готов да му служи, доколко правилно разбира и прилага Божествената мъдрост, какви са по количество и качество небесните творчески сили, с които човек има връзки, отношения и обмяна.
Дисхармонията между Уран и Слънцето показва, че човек е бил окултен ученик в минали животи, но не е разбирал правилно и не е прилагал добре окултното учение в живота си, нарушил е многократно небесните закони, не е служил добросъвестно и правилно на учителите си, поради което си е създал карма, изгубил е благословенията на мъдростта, идващи от висшите светове.
По силата на дисхармонията между Уран и Слънцето, съдим доколко човек е изгубил светлината на мъдростта, а следователно и всичко друго, което се ражда от мъдростта, главно вярата, знанията и разумността.
Хармонията между Слънцето и Уран свидетелства, че човек има вродени висши дарби и способности, чрез които ще може правилно да схваща и разбира идеите и замислите на всички гении, както и да ги постига.
Обратно, дисхармонията между Уран и Слънцето е свидетелство, че човек поради непослушание спрямо окултните учители е изоставил и недоразвил висшите си дарби и способности.
Накъсо казано, съчетанията между Уран и Слънцето е хороскопът показват какви са връзките, отношенията и обмяната на човешкия дух с Божествения дух.
Хармонията между Уран и Луната показва до каква степен и в какво отношение човек е работил с небесната мъдрост в материалния свят, т. е. в тялото си и доколко е пречистил, преобразил, облагородил, оплодотворил и оползотворил посредством небесната мъдрост силите на Земята, респективно тялото си. Следователно хармонията между Уран и Луната ще ни покаже до каква степен е въплътил небесната мъдрост а материята, доколко е достигнал хармония между Божественото начало и земното начало у човека.
Дисхармонията между Уран и Луната показва обратното на всичко казано за хармонията между Уран и Луната.
Хармонията между Уран и Меркурий е свидетелство до каква степен човек е съединил Божествената мъдрост с човешките знания, доколко има правилни разбирания за причините, свързани с Меркурий, защото всяка причина се ражда от Уран, а всяко проявление става чрез Меркурий. Следователно, истински учен може да бъде само човек, който има хармония между Уран и Меркурий. Според силата на хармонията между Уран и Меркурий човек може да има дарби и способности за открития, издирвания и изнамирания в областта на науката, философията, техниката и пр.
Дисхармонията между Уран и Меркурий показва обратното на всичко казано за хармонията между Уран и Меркурий.
Хармонията между Уран и Венера показва до каква степен човек е внесъл Божествената мъдрост в чувствата и сърдечния си живот, доколко посредством Божествената мъдрост е пречистил, преобразил, облагородил, обогатил, разширил, осветил и оплодотворил чувствата и желанията си, до каква степен им е дал възходяща насока, доколко човек е възлюбил мъдростта чрез сърцето си на Божествената мъдрост.
Хармонията между Уран и Венера показва още до каква степен човек има дарби и способности да въплътява и проявява Божествената мъдрост в областта на изящните изкуства.
Хармонията между Уран и Венера показва до каква степен човек се ръководи от висшата Божествена мъдрост при проявяването на любовта в човешкия живот.
Дисхармонията между Венера и Уран показва обратното на всичко гореказано, разкрива изобщо доколко човек е нарушил Божествените закони на мъдростта с чувствата и желанията си.
Хармонията между Уран с Марс показва до каква степен посредством Божествената мъдрост, действаща чрез Уран, човек е успял да подчини, дисциплинира и ръководи животинското начало у себе си, т. е. силите, които възприема от животните, направлявани от Марс.
Дисхармонията между Уран и Марс показва до каква степен човек е следвал животинските чувства, желания и инстинкти и така е нарушавал Божествения ред в света, доколко се е съпротивявал на Божествената мъдрост и е проявил непослушание към нея.
Хармонията между Уран и Юпитер е една от най-добрите и забележителните, защото само Юпитер, т. е. висшият разум, е в състояние най-правилно и естествено да обхване, разбере и прояви Божествената мъдрост, действаща чрез Уран. Всяка хармония между Уран и Юпитер е свидетелство, че в миналото си човек е бил окултен ученик, добре е изучавал и добре е разбирал и прилагал окултните истини.
Всяка дисхармония между Уран и Юпитер показва до каква степен човек не е изпълнявал Божествените закони, не се е ръководил от Божествената мъдрост и не е прилагал навреме всички задачи, които са му били давани в окултни школи през минали животи.
Дисхармонията между Уран и Юпитер показва, че в минали животи човек е бивал ръководна личност в науката, обществения живот или в областта на религията, но е нарушавал Божествените закони и не е изпълнявал добросъвестно службата си.
Хармонията между Уран и Сатурн в зависимост от своята сила, показва доколко човек е подчинил своето низше аз, низшата си материална природа, личния си живот на висшата Божествена мъдрост, действаща чрез Уран, доколко се ръководи, направлява и оползотворява всички сили, качества и елементи, образуващи низшия, материалния човек.
Изобщо всяка хармония между Уран и Сатурн показва в каква степен човешкото се подчинява на Божественото и се ръководи от него. Справедливостта е основната добродетел на люде, които имат хармония между Уран и Сатурн.
Всяка дисхармония между Уран и Сатурн, в зависимост от нейната сила, показва до каква степен човешкото, материалното, низшето начало у човека, проявяващо се чрез Сатурн, е в борба и противоречие с Божественото начало, с всичко висше, с Божествената мъдрост, действаща у човека чрез Уран.
Силата на дисхармонията между Уран и Сатурн определя силата и трайността на умствените и духовни противоречия, които човек изживява в себе си и среща в живота.
По силата на дисхармонията съдим до каква степен низшето у човека в миналите му животи се е домогвало да стане господар на Божественото у него, доколко сам човек е искал да стане сам Божество и да подчини всичко на себе си. Дисхармонията между Уран и Сатурн показва, че Божественото начало у човешката природа не работят в съгласие.
Хармонията между Уран и Нептун има голямо значение – тя показва съгласувана проява на двата висши принципа: Божествената мъдрост, проявяваща се чрез Уран, и Божествената Любов, проявяваща се чрез Нептун.
Хармонията между Уран и Нептун е свидетелство, че такъв човек в минали животи е бивал в окултни школи и е бил един от най-напредналите. Всяка хармония между Уран и Нептун говори за гениални заложби, дарби и способности, които могат да се проявят или в областта на изящните изкуства, или в областта на философията, която ражда мъдреците.
Колкото по-голяма е хармонията между Уран и Нептун, толкова по-широка и по-пълна е проявата на гениалните дарби и способности на човека.
Дисхармонията между Уран и Нептун е свидетелство, че такъв човек още не е успял да съгласува дейността на Божествената любов с дейността на Божествената мъдрост.
Следователно, такъв човек не може да разграничава различните прояви на любовта от различните светове, както и кое е истински гениално и кое посредствено.
Хармонията между Уран п Плутон показва до каква степен човек с помощта на Божествената мъдрост може да стане господар на силите, действащи в низшите светове, управляващи непокорните духове, доколко може да използва силите и богатствата на земните дълбочини, доколко може да има ясна представа и правилно разбиране на същността, проявите и значението на низшите светове.
Всяка дисхармония между Уран и Плутон е свидетелство за стремежите на човека, за неговите желания да си послужи с всички видове лъжи и насилия, но да постигне някакво противоестествено желание и наслаждение.
Дисхармонията между Уран и Плутон показва доколко човек е изопачил с мисли, чувства, слова или дела истината, за да придобие някакво материално богатство.
Според силата на тази дисхармония човек е бивал носител, изявител и служител на духовете, представители на лъжата и насилието, изопачаващи всяка божествена мъдрост и порядък.
Колкото повече хармонични съчетания с другите светила има Уран, главно с добротворците, колкото по-високо стои той в хороскопа, толкова повече човек може да възприема, разбира и оползотворява благословенията на светлината и Божествената мъдрост.
Колкото повече дисхармонични съчетания има Уран с другите светила и стои по-ниско, под хоризонта, толкова повече у такъв човек Божествената мъдрост е изопачена и толкова по-нещастен, по безрадостен, лишен от знания, висша цел и висш идеал е животът на човека.
Всякога трябва да се има предвид, че Уран приема влияния само от Слънцето, т. е. само на Слънцето той е служител, а спрямо всички останали светила той е ръководител и упражнява влияние върху тях. Следователно, хармонията между Уран и Слънцето показва, че под въздействието на Божествената мъдрост, умът на човека е най-богат със знание, светлина, разумност, творчески сили, че е винаги насочен към най-висши идеи.
Всяка хармония между Уран и дадено светило, в съответствие с природата на последното, показва в какво отношение работи и се проявява у даден човек Божествената мъдрост.
Всички мъдреци, велики учители, светии, пророци и гении са под силното хармонично влияние и ръководство на Уран. Това именно показва, че без силно и хармонично ураново влияние в хороскопа няма гениалност.
Легендата за Уран, че е родоначалник на всички Богове и владетел на Небето и Земята, красноречиво показва, че без ураново влияние никакво велико начало не може да се започне. Следователно, като излизаме от образите на мита, ще кажем, че всяко велико начало и всички титани на мисълта, са уранови чеда. Затова, колкото по-силно и по-хармонично е урановото влияние върху даден човек, толкова той се отличава с повече Прометеевски сили, качества, замисли, стремежи и прояви. Без хармоничното влияние на Уран, невъзможно е човек да разбира и прилага окултните науки. Силата на хармоничното ураново влияние върху човека определя и неговото правилно схващане и разбиране на окултните науки, учения и идеи.
Нептун.
Аспекти на Нептун с Плутон.
Нептун в тригон, квинтил или секстил с Плутон64.
Понеже Нептун е носител и изразител на ангелската и Божествената любов, неговите влияния могат да бъдат правилно почувствани и разбрани само от люде с високо духовно развитие.
Хармонията на Нептун и Плутон е свидетелство, че такъв човек може да побеждава всички мъчнотии, пречки и страдания чрез силната си вяра в ръководството на висши същества и благодарение на голямата любов, милосърдие и състрадание към всички същества.
Всяка хармония между Нептун и Плутон показва, че такива люде, движени от голяма любов, от голямо състрадание и милосърдие, са готови на големи жертви, способни са на небивали подвизи, когато са убедени, че могат да спасят някой грешник и да му направят добро.
Люде с хармония между Нептун и Плутон лесно и във всяка среда могат да си спечелят приятели, да спечелват доверието и любовта им, защото самите те обичат всички люде.
Хармонията между Нептун и Плутон е свидетелство, че такива люде в минали животи като окултни ученици в името на Божествената любов са били всякога готови да пожертват всичките си богатства, всичките си сили и живота си дори. Такива люде са се научили да жертват човешкото заради Божественото.
Дисхармонията между Нептун и Плутон, в зависимост от своята сила, показва до каква степен човек с мислите, чувствата, делата и словата си е станал проводник на низшите светове и е внесъл изопачения в схващанията, разбиранията и проявите на Божествената и ангелска любов.
Нептун в съвпад, съвпад в скоби, опозиция, паралел или квадрат с Плутон.
Дисхармонията между Нептун и Плутон показва, че такива люде са бивали в минали животи окултни ученици, но не са учили добре, не са правили необходимото нито за Бога, нито за човеците.
Всяка дисхармония между Нептун и Плутон показва, че такива люде се поддават на обсебване от низши духове, които внасят заблуждения у човека, че му говорят ангели и висши същества. Затова люде с такива дисхармонични съчетания вършат най-чудновати глупости, говорят големи безсмислици, а мислят, че Господ или ангелите действат и говорят чрез тях.
Дисхармонията между Нептун и Плутон показва, че такива люде са готови да вършат и престъпления, като същевременно са убедени, че така служат на Господа.
Общо за Нептун и съчетанията му.
Нептун в хармония със Слънцето и стоящ над хоризонта дава на човека дарби и способности да се вдъхновява и работи в областта на изящните изкуства, изобщо стремеж към гениалност и изключителни прояви в областта на изкуствата.
Хармонията между Нептун и Слънцето говори, че такъв човек има гениални артистични дарби и способности, гениални артистични заложби. Такива люде ясно разграничават проявите на любовта, кога тя е Божествена, кога е ангелска и кога човешка или животинска.
Нептун в дисхармония със Слънцето показва обратното на казаното за хармоничните съчетания между двете светила.
Всяка дисхармония между Нептун и Слънцето е свидетелство за прегрешенията на човека спрямо прегрешенията на ангелската и Божествената любов, когато е бил окултен ученик.
Нептун в хармония с Луната, в зависимост от силата на хармонията, определя силата, романтичността и естетичността на въображението. Такива люде имат дарби и способности да бъдат психометрици и често приемат внушенията на висшите светове, стават техни изразители с мислите, чувствата, желанията, словата и делата си.
Всяка хармония между Нептун и Луната прави човека способен да вижда пророчески сънища и да се вдъхновява от всяка велика идея и мисъл, чута или възприета от художествените произведения.
Дисхармонията между Нептун и Луната прави въображението объркано, разпокъсано, непостоянно, безцелно, безсмислено, некрасиво.
Хармонията между Нептун и Меркурий в зависимост от своята сила, показва повече или по-малко богат и надарен ум с артистични дарби и способности. Такива люде разбират всички видове изящни изкуства, обичат ги, получават радост, вдъхновение и подтик от изкуствата и добре изясняват творенията на гениалните творци.
Дисхармонията между Нептун и Меркурий означава обратното на казаното вече за хармоничните съчетания между тези светила.
Колкото по-силна е хармонията между Нептун и Венера толкова по-голяма е любовта на човека към изящните изкуства, към реда и чистотата, към красотата и доброто в умствен, духовен и физически смисъл, т. е. към всички прояви на хармонията. Съзвучието на Нептун и Венера свидетелства, че такъв човек притежава много артистични способности и качества, че има голяма любов към всички висши идеи, изразени чрез изящните изкуства.
Нептун в дисхармония с Венера означава обратното на всичко гореказано за хармоничните съчетания. Всяка дисхармония между Нептун и Венера показва до каква степен човек е внесъл нечистота и безредие, изопачавания и заблуди в областта на изкуството, като артист в минали животи.
Дисхармонията между Нептун и Венера е свидетелство още, че такива люде имат изопачени, неправилни схващания и разбирания за проявите на любовта между човеците.
Хармонията между Нептун и Марс показва, че такива люде са подчинили животинското си начало, низшето си същество на висшата Божествена любов.
Колкото по-голяма е хармонията между Нептун и Марс, толкова повече човек е в състояние да жертва всичко човешко заради любовта към Бога, към някоя Божествена идея, такива люде са способни да станат мъченици за Божествената идея.
Всяка дисхармония между Нептун и Марс е твърде опасна в много отношения, защото такава дисхармония означава, че човек е внесъл изопачавания, заблуди, опорочаване, нечистота и безредие в схващанията и разбиранията за проявите на Божествената любов. Такива люде често имат йезуитски схващания и разбирания: те вършат престъпления в името на висши принципи и смятат тези престъпления за нещо велико.
Дисхармонията между Нептун и Марс показва още до каква степен човек е обсебен от низшите духове и може да бъде носител, изразител и служител на техните прояви.
Хармонията между Нептун и Юпитер е една от най-висшите и благородните в много отношения положителни ъгловръзки. Тази хармония показва, че човек всецяло е отдал висшия си разум в служба на Божествената любов.
Такива люде в миналите си животи са били гениални артисти, гениални философи, гениални духовници и вдъхновени пророци. Такива люде са всякога под ръководството на ангелите, лесно успяват във всичко и са истински добротворци за всички човеци.
За такива люде народът казва: „Този човек има силен ангел“.
Всяка дисхармония между Нептун и Юпитер е свидетелство, че човек като окултен ученик в минали животи не е изпълнявал добросъвестно зададените му задачи, отлагал е изпълнението на работите си и е бил небрежен към изкуството си, в службата си като философ или духовник.
Всяка хармония между Нептун и Сатурн показва, че Божествената Любов е вземала връх у човека и низшото аз, човешкият егоизъм, материалното естество на човека, представяно от Сатурн, се е подчинило на Божествената любов и нейното ръководство. Всяка хармония между Нептун и Сатурн, в зависимост от нейната сила, показва доколко човек е способен да жертва човешкото за Божественото.
Всяка дисхармония между Нептун и Сатурн показва до каква степен човек е внесъл изопачавания, извращавания, заблуди в схващанията, разбиранията и проявите на Божествената любов със своя егоизъм, с лъжа и насилие, като е ограничавал и лишавал близките си.
Люде с най-силна дисхармония между Нептун и Сатурн са в състояние да измислят йезуитски учения и да им бъдат фанатични служители. Изобщо, всяка дисхармония между Нептун и Сатурн прави човека жестокосърдечен, студен душевно и безразличен към съдбата на ближните си.
Плутон.
Общо за Плутон и съчетанията му.
Когато Плутон е в хармония със Слънцето това показва необикновено богатство на жизнени сили, голяма физическа устойчивост, издръжливост и на най-неблагоприятните физически условия.
Хармонията между Плутон и Слънцето показва още, че нейният носител ще придобие големи материални богатства, особено след 30-годишна възраст.
При хармония между Плутон и Слънцето, човек винаги става победител и оползотворител и на най-неблагоприятните материални несгоди.
Дисхармонията между Плутон и Слънцето показва твърде големи противоречия, големи затруднения и големи изпитания чрез загуба на материални богатства.
Всяка дисхармония между Плутон и Слънцето показва големи нещастия, големи заблуждения, чиято причина е от материално естество.
Плутон в хармония с Луната насочва въображението на човека, неговите стремежи и желания към придобиване на материални богатства. Човек с такива съчетания до 30-годишна възраст смята, че щастието се състои в притежаване на материални богатства.
Плутон в дисхармония с Луната показва лишаване, ограничаване, отнемане на материалните потреби на човека, живот в крайна бедност, злочестини, изпитания от липса на материални средства.
Хармонията между Плутон и Меркурий дава насока на човешките мисли към придобиване на знание и богатство, свързани с материята. Умът на такъв човек е много практичен, много прозорлив, находчив за всичко, което се отнася до материалния свят и материалните богатства.
Такива люде могат да бъдат много добри физици.
Дисхармонията между Плутон и Меркурий прави ума непрактичен, неспособен за придобиване на материални богатства и тяхното оползотворяване.
Колкото по-голяма е дисхармонията между Плутон и Меркурий, толкова по-беден от познания за материалния свят е умът на човека, толкова по-големи са заблужденията му за този свят.
Хармонията на Плутон с Венера прави твърде материалистични любовните чувства на човека. Такъв човек вижда щастието в любовта свързано с материалните богатства и с физически условия.
Плутон в дисхармония с Венера прави човека нещастен в любовта, при което нещастието винаги е свързано със загуба на материални средства, с неуредици в използването на материални богатства.
Хармонията на Плутон с Марс придава на човека необикновена физическа енергия и издръжливост. Такъв аспект имат почти всички борци. Човек с такъв аспект се отличава с необикновена физическа работоспособност, с издръжливост до края на живота си.
Дисхармонията на Плутон с Марс придава на човека силни животински наклонности, животински инстинкти, непокорство, чрезмерна лакомия, безредие и нечистота, поради което още в млада възраст е придобиват редица болести. Колкото по-голяма е дисхармонията между Плутон и Марс, толкова по-голяма е алчността, жестокостта и по-силни са грабителските наклонности на човека. Ако в хороскопа няма други благоприятни съчетания с добротворците, такъв човек може да извърши най-големи жестокости.
Хармонията на Плутон с Юпитер е в помощ на висшия творчески юпитеров разум, затова такива люде успяват да съчетават по най-благороден и полезен начин своите висши идеи и замисли с придобиването и оползотворяването на най-големи материални богатства.
Всяка хармония между Плутон и Юпитер свидетелства, че идеите и замислите на човека ще имат материални условия и възможности за тяхното приложение.
Дисхармонията на Плутон с Юпитер показва, че много благородни идеи, замисли и стремежи от юпитерово естество няма да имат възможност да се осъществят.
Всяка дисхармония между Плутон и Юпитер показва несъответствие, неразбиране, заблуждение между висшите стремежи на човека и придобиването на средства за тяхното реализиране. Дисхармонията на Плутон с Юпитер показва още много пречки, изпитания, заблуждения, които пречат на висшия разум на човека да работи и се проявява творчески, означава също липса на средства за осъществяването на юпитеровите идеи и замисли.
Хармонията на Плутон със Сатурн дава на човека стремежи желания, сили и средства да урежда материалния си живот, като следва разбирането си, че щастието на Земята трябва да се основе върху материални богатства и материална осигуреност. Люде с голяма хармония между Плутон и Сатурн са най-добрите икономисти, основатели на философски и икономически учения, изградени върху грижата за материално благосъстояние. Всички люде, които с любов обработват Земята и търсят подземни богатства, имат хармонично влияние между Плутон и Сатурн.
Дисхармонията на Плутон със Сатурн създава на човека много противоречия, изпитания, нещастия, главно поради голям страх за загуби на богатство, здраве и от страх пред обществено мнение.
Дисхармонията на Плутон със Сатурн създава много съмнения, колебания, голяма нерешителност и неувереност.
Ако при най-силна дисхармония между Плутон и Сатурн липсват добротворни съчетания между висшите светила, които да неутрализират нейните злотворни въздействия, човек става крайно жесток, крайно алчен и скъперник, краен материалист, властолюбец и диктатор, изобретател на всички средства и начини за измъчване на човеците.
Такива люде са носители и служители на най-низши и пакостни идеи, чувства, желания и дела.
Хармонията на Плутон с Уран дава силен организъм и необикновено силна воля, поради което човек е готов да се бори с всички трудности и изпитания, за да постигне целите си. Такива люде стават големи преобразователи и ръководители в областта на икономическото устройство и борбата за изграждане на материално благосъстояние.
Плутон в дисхармония с Уран причинява на човека големи страдания и изпитания поради заблудата, че той смята себе си призван за водач и управник, за реформатор, а всъщност не притежава потребните за такава служба знания и качества.
Хармонията на Плутон с Нептун дава на човека необходимите материални средства и възможности за осъществяване на идеите, замислите, стремежите и желанията от нептунов характер.
Дисхармонията на Плутон с Нептун създава пречки, заблуждения, изпитания в стремежите на човека да осъществи своите нептуновски идеи и замисли.
ЧАСТ ТРЕТА – ОТНОШЕНИЯ МЕЖДУ АСТРОЛОГИЧНИТЕ ЕЛЕМЕНТИ – ЗНАЦИ, СВЕТИЛА И ДОМОВЕ
І. СВЕТИЛАТА В 12-ТЕ ЗОДИАКАЛНИ ЗНАКА
Светилата в 12-те зодиакални знака – хармонични и дисхармонични съчетания (аспекти) помежду им.
Дванадесетте зодиакални знаци са вечни извори на първични животворни и благодатни сили, от които в последствие чрез различни видове изменения и преобразувания се получават милиони и милиарди вторични, третични и т. н. разновидности жизнедателни и благотворни сили. Проводници, канали, носители и трансформатори на първичните животворни благодатни сили, извиращи от зодиакалните знаци, са всички светила и всички тела от Слънчевата система включително и самото Слънце.
Когато в даден зодиакален знак се намира планета, която е представител на този знак и е с хармонични съчетания, тогава тя е най-добър възприемател, проводник, носител, трансформатор и изявител на първичните сили на този знак. Когато една планета, намираща се в даден знак, е добре съчетана, тя правилно възприема първичните сили на знака, правилно ги преобразява и преработва и ги прави ползотворни и благоприятни за човека.
Когато дадено светило в някой зодиакален знак е в дисхармонично съчетание, тогава то неправилно възприема първичните животворни сили на знака, неправилно ги преобразява, преработва и проявява като вторични, третични и т. н. сили и ги прави вредни и неблаготворни за човека.
Когато някоя планета се намира в даден зодиакален знак и е с преобладаващи хармонични съчетания, но отчасти е и дисхармонично съчетана, тогава според процента на хармоничните съчетания тя ще възприема, преобразява и преработва правилно първичните животворни сили на знака и ще ги преобръща в ползотворни и благодатни вторични и третични сили за човека, а според процента на дисхармоничните съчетания тя ще преработва неправилно първичните сили на знака и ще образува от тях неблаготворни вредни вторични, третични и т. н. сили за човека.
Когато една планета е в даден зодиакален знак и е само с лоши съчетания, тогава тя изцяло преработва по неправилен начин първичните сили на знака и създава вторични и третични сили, които са напълно неблаготворни за човека.
Влияние на светилата в огнени, въздушни, водни и земни знаци.
Всяко светило, намиращо се в огнените знаци, според количеството и силата на хармоничните си съчетания правилно ще възприема, преобразява и преработва положителното електричество, от което ще образува вторични, третични и т.н. творчески и благодатни сили за човека, които сили ще бъдат възходящи. Светилата в огнени знаци с дисхармонични съчетания според силата и количеството на лошите съчетания неправилно ще възприемат, преработват и преобразяват първичните сили на положителното електричество, от което ще образуват вторични и третични сили с низходяща насока и разрушителни прояви.
Всяко светило във въздушните знаци според количеството и силата на хармоничните си съчетания правилно ще възприема, преработва и преобразява първичните сили на отрицателното електричество, от което ще се образуват вторични, третични и т. н. сили с възходяща насока и творчески прояви. А според дисхармоничните си съчетания споменатото светило неправилно ще преработва и преобразява първичните сили на отрицателното електричество и ще образува от тях вторични, третични и т. н. сили с низходяща насока и разрушителни, неблаготворни прояви.
Всяко светило във водните знаци според количеството и силата на хармоничните си съчетания правилно ще възприема, преработва и преобразява първичните сили на положителния магнетизъм и ще образува от тях вторични, третични и т. н. сили с възходяща насока и творчески, благотворни прояви. А всяко светило във водните знаци съобразно количеството и силата на дисхармоничните си съчетания неправилно ще възприема, преработва и преобразява първичните сили на положителния магнетизъм, от които ще образува вторични, третични и т. н. сили с низходяща насока и неблаготворни, разрушителни прояви за човека.
Всяко светило в земните знаци според количеството и силата на хармоничните му съчетания правилно ще възприема, преработва и преобразява първичните животворни сили на отрицателния магнетизъм и ще образува от тях вторични, третични и т. н. сили с възходяща насока и творчески, благодатни прояви за човека. А всяко светило в земните знаци според количеството и силата на дисхармоничните му съчетания неправилно ще възприема, преработва и преобразява първичните животворни сили на отрицателния магнетизъм, от които ще образува вторични, третични и т. н. сили с низходяща насока и неблаготворни, разрушителни прояви за човешкия живот.
Светилата в огнените знаци.
От количеството на светилата, които присъстват в огнените знаци, и от хармоничните съчетания помежду им и с другите светила можем да съдим за количеството, качеството, силата, трайността и плодотворността на идеите и вдъхновенията, които човек правилно възприема от Бога и Божествените светове на Любовта и Мъдростта и правилно разбира, обработва и оползотворява. С други думи, хармонично съчетаните светила в огнените знаци свидетелстват в каква степен и в какво отношение човек правилно възприема небесния хляб и правилно храни Духа и душата си.
Хармонично съчетаните светила в огнени знаци означават още в каква степен и в какво отношение човек с Духа и душата си е възлюбил Господа, всички Божествени прояви и всички Божествени светове. Хармонично съчетаните светила в огнени знаци са свидетелство и за богатствата на човешкия Дух и човешката душа. Тези богатства са придобити от благословенията, които Господ е дал на човека заради изпълнението на Волята Божия.
Хармонично съчетаните светила в огнени знаци според количеството и силата на съчетанията показват количеството и силата на приятелите, които човек си е спечелил от Божествените светове. Също така хармонично съчетаните светила в огнени зодиакални знаци свидетелстват в каква степен и в какво отношение човек правилно осъзнава, проумява и чувства дейността и проявите на Господа и Божествените светове на Любовта и Мъдростта в Духа и душата си.
Накратко казано, количеството на светилата в огнените зодиакални знаци и силата на хармоничните им съчетания показват в каква степен и в какво отношение човек правилно възприема и разбира Божественото Слово и Божественото ръководство, което се нарича още интуиция.
Дисхармонично съчетаните светила в огнени знаци според количеството и силата на лошите им съчетания означават обратното на всичко казано дотук за хармоничните съчетания.
В обобщение за светилата в огнени знаци може да се каже, че от количеството на светилата, от тяхното естество и от силата на хармоничните или дисхармоничните им съчетания можем да съдим за правилните или неправилни връзки, отношения и обмяна на човешкия Дух и човешката душа с Бога и Божествените светове на Любовта и Мъдростта. Светилата в огнени знаци според естеството и състоянието си показват количеството, качествата, силата, трайността и плодотворността на живота и жизнедателните сили на знанието, разумността и техните творчески сили.
Светилата във въздушните знаци.
От количеството на светилата във въздушните знаци, от тяхното естество и хармонични съчетания помежду им и с останалите светила може да се съди в каква степен и в какво отношение човек има правилни връзки, отношения и обмяна с всички умствени светове, т. е. със световете на Истината посредством разума си.
Светилата във въздушни знаци е хармонични съчетания показват количеството, качествата, силата, трайността и плодотворността на жизнедателните и творчески сили, които човек получава от умствените светове. От светилата във въздушните знаци и от техните хармонични съчетания може да се съди в каква степен и в какво отношение човек е възлюбил Господа с ума си, в каква степен правилно разбира дейността и проявите на Господа с ума си и какви са изобщо умствените богатства, които човек е придобил във всички умствени светове.
С други думи казано, от количеството, естеството и хармоничните съчетания на светилата във въздушните знаци може да се съди за количеството, качествата, силата, трайността и плодотворността на умствената дейност на човека, за умствената му Светлина, а също и за благоприятните умствени условия и възможности. От количеството, качеството и силата на хармоничните съчетания на светилата във въздушните знаци може да се съди за количеството, качествата, силата, трайността и плодотворността на умствените дарби и способности, на умствените заложби изобщо, а също и за благоприятните условия и възможности за развитие, дейност, прояви и постижения на добротворните умствени дарби и способности. От светилата във въздушните знаци и от техните хармонични съчетания може да се направи заключение в каква степен и в какво отношение човек правилно схваща и разбира дейността и проявите на умствените светове, а също и в каква степен правилно възприема, обработва и оползотворява всички благословения, които умствените светове даряват на ума му.
Светилата във въздушни знаци с дисхармонични съчетания според количеството и силата на лошите съчетания показват в каква степен и в какво отношение човек е нарушавал Божествените закони с ума си и изобщо означават обратното на описаното за светилата с добри съчетания. От количеството, естеството и хармоничните или дисхармонични съчетания на светилата във въздушните знаци може да се съди за количеството, качеството, силата, трайността и добрата или лоша плодотворност на мислите и въображението, с които ще работи човешкият ум, т. е. които ще преминават през ума и ще му създават благотворни условия и възможности за правилна или неправилна дейност, прояви и постижения във всички светове.
Светилата във въздушни знаци с добри или лоши съчетания са свидетелство в каква степен и в какво отношение човек правилно или неправилно ще възприема и разбира дейността и проявите на Бога като мисъл и като образи във всички светове. Светилата във въздушни знаци според степента и силата на хармоничните или дисхармоничните им съчетания показват в каква степен и в какво отношение човек в миналите си животи е служил с ума си на Господа или е нарушавал с ума си Божествените закони във всички светове.
Светилата във водните знаци.
От количеството на светилата във водните знаци и от силата на техните хармонични или дисхармонични съчетания може да се съди в каква степен и в какво отношение човек може да има правилни или неправилни връзки, отношения и обмяна с всички духовни светове посредством сърцето си, т. е. чрез чувствата и желанията си. Количеството на светилата във водни знаци с хармонични съчетания според силата на съчетанията показват количеството, силата, качествата, трайността и плодотворността на сърдечните добродетели и на правилните ползотворни чувства и желания, които човек е придобил от духовните светове. Количеството на светилата във водните знаци с дисхармонични съчетания според силата на съчетанията означават количеството, силата, трайността и вредността на порочните чувства и желания, т. е. на добродетелите, които човек е изопачил.
Светилата във водни знаци с хармонични съчетания според силата на съчетанията показват количеството, качествата, силата, трайността и плодотворността на радостите, добрите разположения и щастието, които човек ще изпитва в живота си. Светилата във водни знаци с дисхармонични съчетания според силата на дисхармонията показват количеството, силата и трайността на скърбите, страданията и сърдечните противоречия, които човек преминава през живота си, докато изправи прегрешенията, които е извършил чрез сърцето си.
Светилата във водни знаци с хармонични съчетания според силата на съчетанията показват в каква степен и в какво отношение човек ще има правилни схващания и разбирания за дейността и проявите на Бога в духовните светове и за духовните светове изобщо чрез радостите, веселието, доволствата и добрите разположения на сърцето си.
Светилата във водни знаци с лоши съчетания показват заблужденията, които има човек по отношение на Духовния свят и на чувствата и желанията си. От количеството на светилата във водни знаци и от техните добри или лоши съчетания може да се съди за количеството и силата на приятелите или враговете, които човек има в Духовния свят. Светилата с добри съчетания във водни знаци показват количеството, силата и трайността на богатствата, които човешкото сърце е придобило от духовните светове и които са негови благородни семена. А светилата във водни знаци с лоши съчетания свидетелстват за плевелите, които човек е позволил да бъдат посети в сърцето му.
Светилата във водни знаци с добри съчетания показват в каква степен и в какво отношение човек ще има през живота си благотворно влияние, добро ръководство и благодатни сили, които ще получава от висшите духовни светове. А светилата във водни знаци с лоши съчетания според силата на дисхармонията показват в каква степен и в какво отношение човек ще попадне под злотворните влияния, насилия и заблуждения на низшите духовни светове.
Накратко казано, светилата с хармонични съчетания във водните зодиакални знаци свидетелстват в каква степен и в какво отношение човек е възлюбил Господа със сърцето си, работил ли е и правил ли е жертви за Господа със сърцето си и в каква степен е придобил Божествени качества за сърцето си.
Светилата с лоши съчетания във водни знаци означават в каква степен и в какво отношение човек е употребявал омраза срещу Господа и доколко с чувствата и желанията си е изопачавал Божествените духовни сили и е заблуждавал себе си и себеподобните си.
Изобщо, светилата във водни знаци с всичките им хармонични или дисхармонични съчетания показват добрите или лоши условия и възможности за прояви и постижения на сърдечния живот на човека, на неговите чувства и желания.
Светилата във водни знаци с добри съчетания показват жизнедателните и добротворни сили, които човек придобива от духовните светове с добрите си чувства и желания.
Светилата във водни знаци с лоши съчетания според количеството и силата на лошите съчетания показват в каква степен и в какво отношение човек превръща духовните добротворни сили в духовен спирт и отрови, с които трови духовния си живот.
Накратко, светилата във водни знаци с добри или лоши съчетания според степента на сила на съчетанията показват печалбите или загубите на човешкото сърце, неговите условия и възможности за щастие или нещастие.
Светилата в земни зодиакални знаци.
Светилата в земни зодиакални знаци с хармонични съчетания според силата на хармоничните съчетания показват в каква степен и в какво отношение човек има правилни връзки, отношения и обмяна с материалния свят. Светилата в земни знаци с дисхармонични съчетания според силата на дисхармоничните съчетания показват в каква степен и в какво отношение връзките, отношенията и обмяната на човека с материалния свят са неправилни. Хармонично съчетаните светила в земни знаци показват още в каква степен и в какво отношение устройството, развитието, дейността, проявите и постиженията на човешките сетива са правилни. Светилата с лоши съчетания в земни знаци показват в каква степен и в какво отношение устройството, развитието, дейността, проявите и постиженията на сетивата не са правилни.
Следователно от хармонично и дисхармонично съчетаните светила в земни знаци човек може да познае за себе си и за другите в каква степен сетивата му са правилно устроени и развити и правилно работят и възприемат проявите на Природата. А оттам може да се разбере доколко човек ще има правилни познания за дейността и проявите на Бога в материалния свят, т. е. в Природата.
Светилата с хармонични съчетания в земните знаци показват количеството, качествата, силата, трайността и благотворността на материалните условия и възможности, които ще бъдат дадени на човека. Светилата в земни знаци с лоши съчетания означават нарушенията на Божествения порядък, които човек е направил в миналите си животи в материалния свят, а също и противоречията, спънките, ограниченията, лишенията и изпитанията, които ще срещне през настоящия си живот в материалния свят. Хармонично съчетаните светила в земни знаци свидетелстват в каква степен физическото тяло на човека ще бъде здраво и силно, работоспособно и ползотворно. А светилата в земни знаци с лоши съчетания според силата на съчетанията говорят за болестите на физическото тяло и изобщо – за недостатъците му.
Общо за светилата в огнените, въздушните, водните и земните знаци.
Светилата в огнени знаци според естеството и съчетанията си показват какви връзки, отношения и обмяна човек е установил в миналите си животи с Бога и Божествените светове посредством Духа и душата си. Същевременно тези светила показват и количеството, качествата, силата, трайността и плодотворността на Божествените идеи и благословения. Такъв човек може да се ползва от Божествените идеи и благословения, получавани от другите хора.
Светилата във въздушни знаци според естеството и съчетанията си показват какви връзки, отношения и обмяна е установил човек с умствените светове посредством разума си и какво количество, качества, сила, трайност и плодотворност на мисли може да възприема от тези светове. Липсата на светила във въздушните знаци показва, че такъв човек не може да има пряка връзка с умствените светове и не може да получава направо от тях мисли и въображения. Но той може да се ползва от мислите и въображенията на хора, които имат връзки и отношения с умствените светове.
Светилата във водни знаци според естеството и съчетанията си показват какви връзки и отношения човек е установил с духовните светове посредством сърцето си в миналите си животи и какви чувства и желания може да възприема от тях през настоящия си живот. Липсата на светила във водните знаци показва, че човек не е установил връзки и отношения с духовните светове и няма пряка обмяна с тях. Следователно такъв човек може да се ползва от чувствата и желанията на другите хора, които имат връзки, отношения и обмяна с духовните светове.
Светилата в земни знаци според естеството и съчетанията си показват какви връзки и отношения е установил човек с Природата, т. е. с материалния свят в миналите си животи посредством своята физическа дейност, т. е. с тялото си. Липсата на светила в земните знаци показва, че човек още няма самостоятелни връзки и отношения с Природата, поради което няма никакви собствени познания за нея. Такъв човек може да се ползва от познанията за Природата и нейните блага само посредством хора, които имат връзки и отношения с Природата.
Владение и заточение на светилата.
Дванадесетте зодиакални съзвездия, светилата от Слънчевата система – Слънцето, Луната и планетите и дванадесетте астрологични къщи (домове), съставляват така наречените астрологични елементи, както се спомена в началото. Комбинациите от съчетаването на съзвездията, светилата и домовете са милиарди. Поради тази причина не е възможно да се намерят двама души, еднакви във всяко отношение, защото съчетанията между различните астрологични елементи се променят всяка секунда, а не е възможно двама души да се родят в една и съща секунда на едно и също място, за да бъдат еднакви. За някои от съчетанията между астрологичните елементи и за последиците от тях стана дума вече65, а сега ще посочим естествената връзка между някои от тях.
Както бе споменато, дванадесетте зодиакални съзвездия представляват дванадесет звездни океана, от които непрестанно се излъчват космични лъчи с различни сили, качества и свойства. Тези лъчи имат отношение към устройството, развитието, живота и съдбата на човека и Природата. Много от космичните лъчи идват направо до Земята и влиянията им върху човека и Природата са преки. Други, обаче, преди да дойдат до Земята минават през Слънцето, Луната или планетите, видоизменят се от природата на тези светила и тогава достигат до Земята н оказвам своето влияние. Следователно Земята и хората получават космични лъчи направо от зодиакалните съзвездия, а също и лъчи, които са минали през някое от светилата на Слънчевата система и са видоизменени от неговата природа, т. е. светилото е предало на космичните лъчи някои свои характерни свойства и качества.
Всяко светило от Слънчевата система е представител на едно или две зодиакални съзвездия, с които има сродни сили, качества и свойства. Сега ще посочим космичните лъчи на кое съзвездие са най-сродни с природата на дадено светило от Слънчевата система:

Природата на Марс е сродна с космичните лъчи на Овен и Скорпион.
Природата на Венера е сродна с космичните лъчи на Телец и Везни.
Природата на Меркурий е сродна с космичните лъчи на Близнаци66.
Природата на Луната е сродна с космичните лъчи на Рак.
Природата на Слънцето е сродна с космичните лъчи на Лъв.
Природата на Юпитер е сродна с космичните лъчи на Стрелец.
Природата на Сатурн е сродна с космичните лъчи на Козирог.
Природата на Уран е сродна с космичните лъчи на Водолей.
Природата на Нептун е сродна с космичните лъчи на Риби.
Природата на Плутон е сродна с космичните лъчи на Дева67.
Планетите Марс, Венера и Меркурий са свързани с по две зодиакални съзвездия, а останалите са свързани с по един знак

Светилата от Слънчевата система са възприематели, проводници, носители и изявители на всичко, което произхожда от знаците. Най-добрият възприемател, носител и изявител на всичко произхождащо от даден знак, е само една планета, която се нарича негов представител [управител, владетел]. Естествените връзки между знаците, светилата и домовете са показани на горния чертеж. Там са представени и планетите, които отговарят на съответните знаци, т. е. знаците са нанесени заедно с техните планети-представители. Тези данни трябва да се запомнят, защото показват кое съзвездие с коя планета е свързано и към кой дом има най-естествено отношение. Така например, Овен и Марс имат естествено отношение към първи дом. Телец и Венера имат естествено отношение към втори дом и т. н.
Когато светилата от Слънчевата система в своите движения попадат в областта на съзвездията, на които те са представители, тогава тяхното влияние е най-силно, най-чисто, най-висше и най-благотворно. В този случай се казва, че даденото светило се намира в собствения си знак. Когато дадено светило е в противоположното съзвездие на онова, на което то е представител, тогава влиянието му е най-слабо, най-нечисто и най-неблагоприятно.
Пример: когато Венера се намира в Телец или Везни, на които Венера е представител, тогава нейното влияние е най-силно, най-чисто и най-благотворно. Когато, обаче, Венера е в знаците Овен или Скорпион, противоположни на двата първи знака, тогава се казва, че Венера е на Заточение и влиянията ù са най-нечисти, най-слаби, най-неблагоприятни.
Когато дадена планета се намира в знак, отстоящ на 90° от знака, на който тя е представител, тогава силата и чистотата на влиянията и са непълни. Пример: Венера в Козирог или Рак, които отстоят на 90° от знака Везни, на който Венера е представител, е в неблагоприятно положение, нейната сила е намалена и по-силно се проявява нейното отрицателно влияние.
Когато дадено светило се намира в знак, който отстои на 120° от знака, на който това светило е представител, казва се, че светилото се намира в сроден знак или знак от същия тригон. Проявите или влиянията на това светило са по-силни или по-слаби, в зависимост от това дали сродният знак има за представител по-висше или по-низше светило. Пример. Юпитер е представител на Стрелец. Когато Юпитер се намира в сродния знак Овен, неговото влияние е по-низше, тъй като представител на Овен е планетата Марс, който е от по-ниска еволюция от Юпитер. Всяка планета в своя знак е в екстаз. Когато Юпитер се намира в сродния знак Лъв, влиянията им са най-силни и най-благотворни.
Влиянията на планетата Марс са най-хармонични и силни, когато Марс се намира в знаците Овен и Скорпион и в първи и осми дом. А когато Марс в своето движение попадне в знаците Телец или Везни, т. е. в знаците на Венера, казва се, че Марс е в заточение. В такива случаи влиянията на Марс са дисхармонични, нечисти или слаби. Това правило се отнася за всички останали светила. Когато дадено светило се намира в срещуположния на своя знак, тогава се казва, че е в заточение и унищожение, а когато се намира в собствения си знак, казва се, че планетата се намира в собствен дом. Тези определения и термини трябва да се запомнят добре, защото са необходими при тълкуването на хороскопа.
За планетите, които имат отношение към срещуположни знаци, се казва, че са врагове помежду си. Така например, Марс и Венера са врагове, защото Марс има отношение към знака Овен, а Венера към Везни, който е точно срещуположен на Овен. Меркурий има отношение към знаците Близнаци и Дева68, срещу които са Стрелец и Риби, поради което Меркурий е враг с Юпитер и Нептун. Луната и Сатурн са врагове помежду си, защото знаците им са срещуположни. Луната има отношение към Рак, а Сатурн – към Козирог. Слънцето и Уран са врагове помежду си, защото Слънцето е свързано със знака Лъв, а Уран – с Водолей.
Зодиакалните знаци и тяхната подялба на деканати.
Казахме по-рано, че зодиакалните съзвездия се простират по еклиптиката – във видимия път на Слънцето, във вид на широк пояс от 7-8° от едната и от другата страна на еклиптиката. Сега ще добавим, че зодиакалните съзвездия се разпростират на равни разстояния, т.е. заемат равни дъги от еклиптиката точно от по 30°. И тъй като знакът Овен е първият от зодиакалните знаци, той заема от 0 до 30°, знакът Телец – от 31 до 60° и т. н., както е показано на чертежа горе.
Съгласно принципа на троичността на Битието тридесетте градуса на всеки знак се разделят на три равни части от по 10°, които се наричат деканати. Първите 10° на всеки знак се наричат първи деканат, от 11 до 20° – втори деканат, от 21 до 30° – трети деканат. Следователно всеки знак има по три деканата. Всеки от деканатите отговаря на съответния свят – първите 10° от всяко съзвездие се отнасят към Божествения или Умствения принцип, изразен чрез влиянието на съзвездието. Вторите 10° на всички съзвездия съответстват на духовния или сърдечен принцип. Третите 10° на всяко едно съзвездие отговарят на материалния или физически принцип. Следователно първият деканат на всяко съзвездие има отношение към Умственото тяло на човека, т. е. към неговия мисловен живот, вторият деканат е свързан с Духовното, Астралното тяло на човека, а третият деканат отговаря за физическото му тяло.
Тези подразделения на знаците на деканати трябва добре да се запомнят, защото са твърде важни при тълкуването на хороскопа. Както вече споменахме, всяко зодиакално съзвездие има в Слънчевата система по едно съответстващо светило, чиято природа, качества и свойства са сродни на космичните му лъчи. Сродните по природа, качества и свойства зодиакални знаци (съзвездия) и светила от Слънчевата система са свързани помежду си както майка и деца.
Сродното с дадено съзвездие светило се смята за главен наследник и разпоредител на неговите космични лъчи. Обаче, трябва да се добави, че не върху всичките 30° от дадено съзвездие съответстващото му светило има еднакви права и може да се разпорежда с всички космични лъчи. Освен най-сродното светило, с космичните лъчи на същото съзвездие работят и други светила, които са по-малко сродни с него. Това намесване и на други светила е изразено в точно определени съотношения, правила и съгласувания. Закономерното вмешателство на другите светила в управлението на дадено светило се нарича съдружничество, съглашение, сътрудничество, взаимодействие и пр. Светилата, които се намесват в управлението на едно светило, се наричат съуправители. Съуправителите на дадено светило могат да му бъдат сходни и сродни по природа.
Например, съуправителите на Марс, който има отношение към огнения знак Овен, непременно ще са тези, които имат отношение към другите огнени знаци – Лъв и Стрелец, а това са Слънце и Юпитер. Съуправителите на Луната, която има отношение към водния знак Рак, обезателно ще бъдат Марс и Нептун, защото Марс има отношение към водния знак Скорпион, а Нептун – към Риби.
Тази подялба е особено важна при определяне естеството на планетните влияния, изхождащи от различните деканати на знаците, както и при обяснението на тяхното влияние във връзка с домовете.
Следващата фигура69 (Фиг. 1) и таблицата нагледно показва самостоятелното владичество на дадено светило и съуправлението му с другите светила:
Фиг. 1
Първи деканат
Овен – Марс (0°-10°)
Телец – Венера (0°-10°)
Близнаци – Меркурий (0°-10°)
Рак – Луна (0°-10°)
Лъв – Слънце (0°-10°)
Дева – Меркурий (0°-10°)
Везни – Венера (0°-10°)
Скорпион – Марс (0°-10°)
Стрелец – Юпитер (0°-10°)
Козирог – Сатурн (0°-10°)
Водолей – Уран (0°-10°)
Риби – Нептун (0°-10°)
Втори деканат
Марс – Слънце (10°-20°)
Венера – Меркурий (10°-20°)
Меркурий – Венера (10°-20°)
Луна – Марс (10°-20°)
Слънце – Юпитер (10°-20°)
Меркурий – Сатурн (10°-20°)
Венера – Уран (10°-20°)
Марс – Нептун (10°-20°)
Юпитер – Марс (10°-20°)
Сатурн – Венера (10°-20°)
Уран – Меркурий (10°-20°)
Нептун – Луна (10°-20°)
Трети деканат
Марс – Юпитер (20°-30°)
Венера – Сатурн (20°-30°)
Меркурий – Уран (20°-30°)
Луна – Нептун (20°-30°)
Слънце – Марс (20°-30°)
Меркурий – Венера (20°-30°)
Венера – Меркурий (20°-30°)
Марс – Луна (20°-30°)
Юпитер – Слънце (20°-30°)
Сатурн – Меркурий (20°-30°)
Уран – Венера (20°-30°)
Нептун – Марс (20°-30°)
Чувствителни градуси в зодиакалните знаци.
Стана ясно, че всяко зодиакално съзвездие има отношение към точно определени 30° от окръжността на небесния екватор. Освен това всички зодиакални знаци имат така наречените чувствителни градуси, върху които влиянията на съзвездията са много силни. При известни случаи тези влияния са хармонични и за добро, а при други случаи са дисхармонични, неблаготворни и пакостни.
В главните или кардинални знаци – Овен. Рак, Везни и Козирог, имащи отношение към физическия свят, чувствителните градуси са: 0°, 13° и 26°.
В неподвижните знаци – Телец, Лъв, Скорпион и Водолей, имащи отношение към Духовния свят, чувствителните градуси са: 9° и 21°.
В подвижните знаци – Близнаци, Дева, Стрелец и Риби, имащи отношение към Умствения свят, чувствителните градуси са: 4° и 17°.
Отбелязаните градуси са най-силно чувствителни70. По-малко чувствителни са двата предходни и двата следващи градуса, които са до чувствителните градуси.
Когато светилата се намират точно на чувствителните градуси, те въздействат с особена сила и влиянието им е хармонично или дисхармонично в зависимост от това какво е естеството на светилата и дали те образуват хармонични или дисхармонични съчетания с другите светила. Когато светилата се намират в интервал до 2° от чувствителните, те действат с по-голяма сила от обикновената, но сравнително по-слабо, отколкото когато са точно върху съответния чувствителен градус.
ІІ. СВЕТИЛАТА В 12-ТЕ ДОМОВЕ (КЪЩИ)
Влияние на светилата в дванадесетте домове (къщи).
Фиг. 19. Дванадесетте домове
За значението на домовете и за това кой дом какво управлява вече говорихме. Сега остава да разгледаме влиянията на светилата в различните домове. Това е най-важната астрологична материя, чрез която се определят характера, способностите, наклонностите, живота и съдбата на човека. Нека да се запомни, че колкото повече се проучват и усвояват знанията за значението на домовете и влиянията на светилата в различните домове, толкова по-големи успехи ще се постигнат в областта на Астрологията. Астрологичните домове можем да уподобим на почва, на полета или градини, където се отглеждат разни плодове, а влиянията на светилата можем да уподобим на различни семена, посети от човека в тия градини. Следователно от присъствието на едно светило в някой дом ще вадим заключение за качеството на семената, които човек е посял в полето на този дом. После можем да предвидим и какви ще са плодовете от посетите семена, дали ще са полезни или вредни тия плодове за човека. Накратко казано, домовете представляват градини, влиянията на светилата – различни семена, а човекът е градинарят, който е посял семената, бере плодовете и се храни с тях.
Влиянията на светилата добротворци са добрите семена, които дават добри плодове, а влиянията на светилата злотворци са лошите семена, които дават вредни за човека плодове. Но за да бъдат посети в някой дом семена под влиянията на добротворците или злосторниците, причината за това е самия човек. Защото всички висши идеи, добродетели, замисли, желания, копнежи, стремежи и постъпки на човека от миналите му животи биват посети в сегашния му живот като семена под влиянието на добротворците в различните домове. А всички злосторни идеи, замисли, стремежи и желания на човека от миналите му животи, в сегашния му живот биват посети като семена под влиянието на злосторниците в някои домове. Всички семена на добротворците или злотворците, които са посети в човешкия ум, сърце и воля, обезателно са били пожелани от човека в миналите му животи. А онова, което човек пожелае през сегашния си живот, то ще бъде посято като семе за бъдещия му живот.
Казахме по-рано, че първият дом има отношение към устройството на цялото телосложение, но главно към устройството и формите на лицето и главата. Също така, първият дом има отношение към общия характер на човека, към неговите основни стремежи и качества. Следователно каквито семена от добротворците или злосторниците бъдат посети в градината на първия дом, те ще бъдат отпечатани върху чертите на човешкото лице и върху неговия характер. Светилата, които се намират в първия дом в момента на раждането, са архитектите, строителите, художниците, които построяват и оформят човешкото тяло и лице. Следователно от голямо значение е дали устройството и формите на човешкото лице и тяло ще бъдат построени и очертани от добротворците или от злосторниците.
Ако в първия дом се намират добротворците – Слънце, Юпитер, Венера, Нептун, тогава тялото и лицето на човека ще бъдат хармонично устроени и чертите му ще бъдат красиви, понеже чрез влиянията на добротворците върху устройството и формите на човешкото тяло и лице са влияли Разумни същества от висшите светове, които работят със законите на Хармонията и Красотата. А колкото по-красиви са формите на човешкото тяло и лице, толкова по-правилно човек ще може да възприема жизнедателните енергии от Природата, толкова по-здрав и радостен ще бъде. Красивият човек правилно отразява слънчевата светлина, както диаманта, а това създава приятни впечатления у другите хора, които го обичат и са готови да му услужват заради приятността, която той им причинява с красотата си.
Ако злосторниците се намират в първия дом в момента на раждането, тогава устройството и очертанията на човешкото тяло и лице ще бъдат повече дисхармонични, грозни. Защото чрез злосторниците влияят същества от низшите светове, които не познават законите на Хармонията и Красотата. Те не могат да устройват с правилни и красиви форми човешкото тяло и лице. А колкото по-дисхармонично, по-грозно е човешкото тяло и лице, толкова повече човек ще прави неприятно впечатление на другите хора, които няма да имат разположение и желание да му услужват. Дисхармонично устроеното тяло и лице с неправилните си форми не може правилно да възприема жизнедателните сили от Природата, поради което такъв човек не може да бъде напълно здрав, не може да се радва напълно на Живота, не може да печели любовта на околната среда, не може да напредва лесно в умствено и духовно отношение. Колкото повече са злосторниците в първия дом и колкото по-голямо е тяхното влияние върху устройството и оформянето на човешкото тяло и лице, толкова по-голяма е дисхармонията, грозотата на тялото и лицето, толкова повече са лошите наклонности, качества и слабости в характера на човека. Най-злокобно е влиянието на злосторниците в първи дом, когато те са в дисхармонични съчетания с другите светила. Тогава злосторниците създават големи грозотии и престъпни типове, които носят само нещастия за себе си и за другите хора. Ала когато някой злосторник се намира в първи дом и е в хармонично съчетание със Слънцето (получава например аспекта тригон), в такъв случай влиянието на злосторника до голяма степен бива хармонизирано от Слънцето и преобърнато на добро. Всеки злосторник в първи дом, получаващ хармонично съчетание със Слънцето (тригон или секстил), можем да уподобим на дивачка, която е присадена с благородна присадка. В този случай влиянието на злосторниците не създава дисхармония и грозота в устройството и формите на човешкото тяло и лице и не дава лоши наклонности и неприятни качества в характера на човека, както присадената дивачка не дава лоши плодове, а добри, доброкачествени.
Значение на светилата в дванадесетте домове (къщи).
За да ни станат по-ясни значението, службата, връзките и отношенията между домовете, светилата и съзвездията, ще направим следната аналогия. Астрологичните домове ще уподобим на дванадесет различни градини, които Духът, душата, умът, сърцето, волята и различните тела на човека обработват и от които събират различни плодове (дарби, способности, сили, качества, добродетели и пр.). Слънцето и всички светила от неговата система ще уподобим на градинари, които обработват астрологичните градини (домовете). Естеството на дадено светило (добротворец, злотворец или неутрално), както и съчетанията (аспектите), които то получава от другите светила, ще уподобим на семената, знанията, силите и уменията, които притежава даден градинар (светило). А зодиакалните съзвездия (знаците) ще уподобим на природните условия, при които градинарите (светилата) ще обработват градините (домовете).
Следователно всеки астрологичен дом ще разглеждаме като градина, в която се посяват и отглеждат определени видове плодове, необходими за живота и развитието на човека. Светилата, намиращи се в даден дом, са градинарите, които ще обработват дадената градина. Добрите или лоши съчетания (аспекти), които получават светилата, ще ни покажат добрите или лоши семена, знания, навици, качества и пр. на градинарите. Знаците, в които се намират дадените светила, както и знаците, които имат отношение към даден дом, ще ни покажат природните условия, с които ще разполагат градинарите.
Накратко казано, домовете могат да се уподобят на градини с различни свойства и качества на почвата, а светилата на градинари с различна степен на еволюция, имащи различни сили, качества, знания, добродетели и пр.; съчетанията, които получава дадено светило наподобяват помощта и съдействието или пакостите и спънките, които получава даден градинар от другите градинари; знаците уподобяваме на всички благоприятни природни условия, при които градинарите ще работят, когато светилото е в сроден знак, и на неблагоприятните условия, когато светилото е в несроден знак.
По отношение на всичко гореописано човекът представлява ученик, който трябва да изучава силите, качествата и свойствата на градините (знаците), които създават природните условия и да се учи от градинарите (светилата), които ще го научат къде, кога, как и какви плодове може да се посяват, отглеждат и придобиват. От всичко казано дотук е лесно да се досетим, че разработването, стопанисването и плодородието на дадена градина (дом) ще зависи от разумността и работоспособността на градинаря (светилото), от условията, с които разполага (знака, в който стои), и от помощта или пречките от останалите градинари.
Когато в някой дом се намират няколко светила, тогава първо се проявява това светило, което стои най-близо до началото на дома. Останалите светила се проявяват след толкова години, на колкото градуса са отдалечени от първото светило. Например ако в даден хороскоп Асцендентът е на 12º във Везни и в първия дом се намират Юпитер на 16º във Везни, Уран на 21º във Везни и Слънце на 29º във Везни, в такъв случай най-напред ще се почувства влиянието на Юпитер в живота на този човек, пет години след юпитеровото влияние ще започне това на Уран, а осем години след урановото ще започне слънчевото влияние. Същото важи за всички останали домове.
При разглеждането на всеки хороскоп трябва да се има предвид, че най-добрият градинар е Слънцето, а след него са Юпитер, Венера и Нептун. След тях добри градинари са Луната и Меркурий, когато са съчетани с добротворците, а най-лошите градинари са Марс и Сатурн, особено когато са в дисхармонични съчетания помежду си или получават лоши дисхармонични съчетания от Слънцето и Уран.
Нека накратко отбележим основното и най-характерно за всеки дом.
Първи дом. Първият дом и градина служи на човека за обработване и придобиване на личните качества и характерни особености, т.е. качествата и проявите, които човек изразява чрез лицето си, чрез формите и движенията на тялото си изобщо. От градинарите в първия дом зависи дали ще научат човек да придобие красиви черти и форми на лицето и цялото си тяло, при който случай човек ще бъде привлекателен за околната среда, или пък градинарите Сатурн и Марс със своето дисхармонично естество и влияние ще придадат на човешкото лице и тяло грозни, дисхармонични форми и черти, при които случаи човек няма да може да изразява чрез лицето и движенията на тялото си хармонични качества и няма да бъде приятен за околната среда. Следователно в първи дом човек се учи да обработва изразните средства за външния, обективния свят, в който трябва да установи хармонични отношения. Затова първият дом се смята за един от най-важните във всеки хороскоп.
Втори дом. От втория дом и градинарите в него човек ще научи как да печели финансови средства и разумно да ги употребява или пък безразсъдно да пропилява средствата си за живот.
Трети дом. От третия дом и градинарите в него зависи какви отношения ще има човек със света на учените и какви по-знания ще придобие, т.е. как ще развива ума си.
Четвърти дом. От четвъртия дом и градинарите в него зависи каква къща ще може да си съгради човек, как ще я обзаведе и управлява и как ще стопанисва нивите си.
Пети дом. От петия дом и градинарите в него зависи какви ще са любовните стремежи, чувства, желания и прояви на човека и какво ще е положението му в семейния живот изобщо.
Шести дом. От шестия дом и градинарите в него зависи доколко човек ще се научи да поддържа чистота, да се облича прилично, да се храни правилно и да си подбира обстановка.
Седми дом. От седмия дом и градинарите в него зависи как човек ще се научи да се хармонира, сдружава и живее съвместно с противоположния пол и да си избира съдружници за всякаква работа.
Осми дом. От осмия дом и градинарите в него зависи как човек ще се справи с наследствените умствени, духовни и телесни качества.
Девети дом. От деветия дом и градинарите в него зависи доколко човек ще се научи да възприема и обработва висши идеи и замисли, да ражда такива и да ги проектира в света.
Десети дом. От десетия дом и градинарите в него зависи какви ще са отношенията на човека с големците и началниците, какво ще е мястото и службата му в света и какви ще са придобивките или загубите от общественото му положение и службата му.
Единадесети дом. От единадесетия дом и градинарите в него зависи какви приятели ще си избира човек, какви ще са отношенията му с тях, какви ще са печалбите и радостите или загубите и страданията, причинени от приятелите.
Дванадесети дом. От дванадесетия дом и градинарите в него зависи какви връзки и отношения ще има човек с враговете си от Духовния свят, как ще се справя с лошите си настроения, които са причинявани от съществата на невидимия свят.
Когато в даден дом няма никакви светила, тогава ще гледаме кой знак стои на върха на дома, защото светилото, което има отношение към този знак ще бъде градинарят на този дом. А знакът, в който се намира това светило ще ни покаже знанията, качествата и природните условия, с които ще работи този градинар и как ще управлява втората си градина-дом. Например ако Венера се намира в единадесети дом в знака на Лъва, а първи дом се заема от знака Везни и няма никакво светило в него, в такъв случай Венера ще е градинарят на единадесети дом, но същевременно и на първи дом. Следователно качествата, силите и способностите, които Венера ще придобие в знака Лъв и от аспектите си, ще имат отношение към единадесетия и към първия дом.
Накратко, уподобихме домовете на градини, светилата – на градинари, хармоничните съчетания между светилата – на взаимопомощ между градинарите, а зодиакалните знаци уподобихме на природните условия. Сега ще направим още една аналогия, която ще помогне за още по-правилното и по-ясно тълкуване на хороскопите. Астрологичните домове ще уподобим на училища, на университети, светилата – на учители и професори по разните специалности, хармоничните съчетания между светилата ще уподобим на взаимопомощ между професорите, а дисхармоничните – на взаимно вредителство между професорите, зодиакалните съзвездия пък ще уподобим на природните условия, а човек е ученикът, студентът, който трябва в различните университети да изучава различни специалности при професорите.
Влияние на Слънцето в 12-те домове.
Слънце в първи дом.
Първият дом има отношение към чертите и формите на лицето, главата и на цялото тяло изобщо, а също и към личните характерни качества, които сам човек е придобил и изработил в продължение на векове и хилядолетия, т.е. в продължение на много прераждания. Първият дом показва елементите, които образуват човешкото тяло, качествата, свойствата и силите, с които разполага тялото. Следователно когато в момента, в който човек се ражда, Слънцето се намира в първи дом, т.е. близо около изгряващата точка, тогава човек принадлежи към слънчевите типове. На такъв човек формите и чертите на лицето, главата и на цялото му тяло ще бъдат много красиви и хармонично устроени. Това е така, защото когато Слънцето е в първи дом, то е архитектът, който устройва тялото на човека, а понеже то е най-висшето светило (чрез Слънцето работи Божественият Дух), то и тялото бива най-здраво, най-красиво, най-дълголетно, най-работоспособно. Такъв човек има в кръвта си много органично злато (Слънцето има отношение към златото), което е най-идеалния възприемател на всички жизнедателни сили от Природата. Поради това и здравето на човека е винаги в цветущо състояние, физическите му сили са изобилни, организирани, творчески. Слънцето е най-висшия, най-големия добротворец и затова когато Слънцето е в първи дом, то дарява човек с най-висшите, най-прекрасните, най-идеалните добродетелни качества. Такъв човек е благороден, идеалист, честен, любвеобилен, добродетелен, пожертвувателен, щедър, справедлив, миролюбив, притежаващ всички добродетели, които постепенно се развиват и проявяват според възрастта му. Всички добродетелни слънчеви качества, стремежи и идеи човек може съзнателно да проявява след тридесетгодишната си възраст, защото едва тогава той започва да възприема и осъзнава висшите слънчеви трептения, идеите и мислите, които слънчевите жители изпращат на човека.
Човек, на когото Слънцето е в първи дом, е всестранно надарен и може да прояви изключителни способности в областта на изящните изкуства, висшите творчески науки, философията, религията, социалните науки и пр. Хора, на които Слънцето е в първи дом, близо до изгряващата точка, в момента на раждането им, получават най-силни слънчеви влияния върху Духа, душата, ума, сърцето, волята и върху цялото си тяло. Такива хора са най-добрите възприематели, носители, проводници, изявители и приложители в Живота на слънчевите сили и закони, на слънчевото слово, което е словото на Любовта, Мъдростта и Истината. Поради необикновената си външна красота и привлекателност и поради необикновените си благородни слънчеви качества, както и многото си способности и висш идеализъм, хората със Слънце в първи дом са обичани от всички и дори обожавани. На такива хора всички им отстъпват първите места, всички им вярват, всички ги желаят за приятели и пр.
Хора, които имат Слънце в първи дом и в хармонични съчетания с другите светила, особено с добротворците Юпитер, Венера, Уран и Нептун и с неутралните светила Луна и Меркурий, имат всички условия и възможности да бъдат подобни на най-разумните царе, обичани от народа си. Такива хора винаги имат благотворни мисли, желания и дела, подобно на слънчевата светлина, която създава най-висшите блага за човешкия живот. Тези хора носят в себе си всички благословения от Божествения, Умствения, Духовния и материалния свят. Те са винаги и от всички търсени и обичани, както Слънцето и слънчевата светлина, защото притежават много слънчеви качества и действат благотворно върху другите, дори само с присъствието си. Затова хората със Слънце в първи дом и в хармонично съчетание с добротворците имат винаги и във всички области на човешката дейност най-големи успехи и могат да бъдат най-щастливи. Но за да се роди някой човек със Слънце в първи дом и в хармонично съчетание с добротворците, необходимо е било той да бъде хиляди години верен служител на Господа, т.е. да е бил хиляди години носител и изявител на Божията Любов, Мъдрост и Истина. Колкото по-голяма е била Любовта, предаността и верността на човека към Господа, колкото повече човек е изпълнявал Божията Воля, толкова повече Божии благословения Господ му изпраща му изпраща чрез Слънцето, чрез слънчевата светлина.
Обаче трябва да се отбележи, че малцина са хората, които могат да се родят със Слънце в първи дом и хармонично съчетано с добротворците. На повечето хора, които имат Слънце в първи дом, Слънцето получава и дисхармонични съчетания, било с добротворците, било със злосторниците Сатурн, Марс и Плутон. В този случай, когато Слънцето е в първи дом, но с дисхармонични съчетания с добротворците, това показва, че човек ще има много хубави условия и възможности, но има опасност той да живее само за свое удоволствие и да не използва Божиите благословения разумно. Такъв човек можем да уподобим на онзи в евангелската притча, който получил един талант, но не работил с него, а го заровил в Земята. А който има Слънце в първи дом и в хармонични съчетания с добротворците, той ще е подобен на онзи, който получил пет таланта и работил с тях, та спечелил още пет таланта.
Когато обаче някой човек има в хороскопа си Слънце в първи дом, но то е в дисхармонично съчетание със злосторниците, това показва, че в миналите си животи човек е бил голяма личност (цар, голям управник и пр.), но е злоупотребил с властта и другите Божии благословения и в настоящето ще трябва да изправя погрешките си като изпита върху себе си страданията, ограниченията и противоречията, които е причинявал на другите хора. Ако някой има Слънце в първи дом и то е в съвпад, квадрат или опозиция с Марс, това показва, че в миналите си животи човек е ставал роб на своите низши страсти – ядене, пиене, удоволствия, разточителство, безделие и пр., защото Марс свързва човека с животинските качества и прояви. Ако някому Слънцето е в съвпад, квадрат или опозиция със Сатурн, това показва, че такъв човек е ставал в миналите си животи роб на своя егоизъм, алчност, скъперничество, заробване и използване на другите хора за своя полза и пр. Ако някой има Слънце в първи дом и то е в съвпад, квадрат или опозиция с Уран, това показва, че в миналите си животи човек се е проявил като тиранин, завоевател, лош управник, лош законодател и пр. Следователно когато Слънцето е в първия дом и е в дисхармонично съчетание със злосторниците, човек ще преминава през много физически, умствени и духовни страдания, ограничения и противоречия, докато си изплати кармата. Такъв човек не може напълно да се ползва от благословенията на Слънцето, както слепият не вижда света на Светлината и не познава радостите от Красотата.
Хората, в чийто хороскоп Слънцето се намира в първи дом и е в хармонично съчетание с добротворците, приличат на човеци, които притежават най-хубавите плодни семена и най-добрата почва за посяването им.
Хората, чието Слънце е в първи дом и е в хармонични съчетания с добротворците, а и в дисхармонични съчетания със злосторниците, приличат на човеци, които притежават хубави семена, но примесени с плевели. Подобни са на добра почва, но необработена, непочистена от плевелите.
Хората, чието Слънце е в първи дом, но нямат хармонични съчетания с добротворците, а само дисхармонични съчетания със злосторниците, приличат на човеци, които имат добри семена, смесени със семена на плевели, но имат най-лоша необработена почва.
Хората, в чийто хороскоп Слънцето е в първи дом и е в хармонично съчетание и с добротворците и със злотворците, са подобни на хора, които са подбрали най-добрите семена и са ги посели на най-плодородна и най-добре обработена почва, откъдето ще се родят изобилно плодове. Когато Слънцето е в първи дом и е в хармонично съчетание и с добротворците и със злотворците, благодатното слънчево влияние върху живота и съдбата на човека можем да уподобим на светлината и влагата върху растенията през пролетта.
Хората, които имат Слънце в първи дом и то е в хармонични съчетания с добротворците, а в дисхармонични съчетания със злосторниците, ще имат благодатното влияние на Слънцето и добротворците и неблаготворното влияние на злосторниците. Животът и съдбата на такива хора може да се оприличи на земеделци, които са посели на добре обработени почви добри семена, които ще имат и добри условия, светлина, топлина и влага, но при повишаване на температурата ще има и градушки, слани, бури, суши и наводнения върху посевите, причинявани от злотворните влияния на злосторниците.
Слънце във втори дом.
Вторият дом в хороскопа има отношение главно към финансовите и парични сделки на човека. Затова когато Слънцето е във втория дом на някого, то ще окаже своето благотворно влияние върху условията и възможностите за печелене на пари, на движими имотни излишества и богатства.
Когато Слънцето е във втори дом и е без всякакви съчетания с другите светила, това показва много добри условия и възможности за печелене на пари и забогатяване, защото Слънцето е най-големия добротворец и дава изобилни богатства, както дава светлината си.
А когато Слънцето е във втори дом и е в хармонично съчетание с другите добротворци, тогава условията и възможностите за печелене на пари ще бъдат най-големи и забогатяването – значително.
Ако Слънцето е във втори дом, но в дисхармонични съчетания със злосторниците, това показва, че човек ще има добри условия и възможности за печелене на финансови средства, но същевременно ще има доста загуби, причинявани от злотворните влияния на злосторниците. Така ако Слънцето е във втори дом и има дисхармонично съчетание (съвпад, квадрат или опозиция) с Марс, това показва, че загубите ще произлизат от някакви непобедени страсти (лакомия, пиянство, сладострастие и пр.), които могат да завладяват човека понякога. Ако Слънцето е във втори дом и получава дисхармонично съчетание (съвпад, квадрат или опозиция) със Сатурн, това показва, че загубите ще произлизат от крадци и разни недобросъвестни хора, които винаги търсят начин да ограбят ближните си. Ако Слънцето е във втори дом и получава дисхармонично съчетание (съвпад, квадрат или опозиция) с Уран, това показва, че загубите ще произлизат от държавници, силни на деня, недобросъвестни личности, банкери, дружества, кооперации, синдикати, големи държавни предприятия и др. Обаче трябва да се отбележи, че дори и Слънцето, когато е във втори дом, да получава дисхармонични съчетания, то все пак печалбите ще надвишават загубите, защото Слънцето е най-мощното светило, чиито благотворни влияния са по-силни от всички дисхармонии на другите светила, както силата на Бога е по-голяма от силите на всички други същества.
Слънце в трети дом.
Третият дом има отношение главно към условията и възможностите за развитие и проява на умствените способности, към връзките и отношенията с братята, сестрите, близките роднини и пр. Следователно ако Слънцето в хороскопа на някого се намира в третия дом, тогава то ще даде благотворно влияние и благоприятни условия и възможности за всестранно развитие и щастливи прояви и постижения в умствено отношение. Отношенията с братята и сестрите му ще бъдат хармонични, с дълбоки сърдечни и душевни връзки.
Ако Слънцето е в трети дом и същевременно е в хармонично съчетание с другите добротворци, тогава може със сигурност да се каже, че този човек ще има забележителни способности за наука и изкуства, ще има най-добрите условия и възможности да развие дарбите и способностите си и ще бъде между първите хора, работещи в областта на науката или изкуствата, ще бъде любимец на интелектуалния свят, а също и на братята, сестрите и близките си роднини.
Ако Слънцето е в трети дом, но същевременно получава дисхармонични съчетания със злосторниците, в такъв случай ще има затруднения, пречки, ограничения, намаление на благотворните влияния и възможности за развитие и проява на умствените заложби и дарби, както и недоразумения с близките и роднините. Ако Слънцето в трети дом получава дисхармонично съчетание (съвпад, квадрат или опозиция) с Марс, това показва, че някои низши страсти ще станат причина за спъването на умствените дарби и способности. Ако Слънцето в трети дом получава дисхармонично съчетание със Сатурн, това показва, че човек ще има много спънки в развитието на умствените си способности и прояви, вследствие на отрицателните сатурнови качества: страхливост, нерешителност, колебливост, съмнение и недоверие в дарбите и способностите си, склонност да се занимава с погрешките на близките си и на другите хора, поради което често ще си печели неприятели и пр. Ако Слънцето е в трети дом и е в дисхармонично съчетание с Уран, това показва, че за правилното развитие на умствените способности и за успехите в умствено отношение ще станат причина някои особени заблуждения и необикновени противоестествени качества: желание да стане свръхчовек, да стане господар на себеподобните си, да стане тиранин (нещо като Хитлер, Мусолини и др. подобни). С колкото повече злосторници е съчетано Слънцето, което е в третия дом, и колкото по-силни дисхармонични съчетания му дават те, толкова по-големи и по-дълготрайни ще бъдат ограниченията, противоречията и неблагоприятните условия, които ще спъват пълното и хармонично развитие на умствените дарби, заложби и способности, а също толкова по-големи ще бъдат недоразуменията с близките и роднините. Обаче въпреки всички изпитания, ограничения и препятствия, които човек ще има в умствено отношение, когато Слънцето е в трети дом и е в дисхармония със злосторниците, човек пак ще излезе победител, защото силното и благотворно влияние на Слънцето в третия дом дава голяма Светлина и затова човек все ще успее да види и поправи погрешките си и да постигне много от добрите си идеали.
Когато Слънцето е в третия дом и е в хармонични съчетания с добротворците, можем да уподобим ума на човека на ясно небе, откъдето Слънцето излива Светлина без пречки. А когато Слънцето в третия дом получава дисхармонични съчетания от злотворците, можем да уподобим ума на човека на небе с гъсти и мрачни облаци, с много гръмотевици, градушки, бури и смутове, но все пак Слънцето ще свети, т.е. умът на такъв човек ще бъде с много смущения и неспокойства, но все ще се стреми към висш идеал. Защото когато Слънцето е в третия дом, това свидетелства, че умът на човека ще бъде под ръководството на
Божествения Дух, чийто символ е Слънцето. Щом Слънцето е в трети дом, то ще даде най-голямата си Светлина и сила на ума.
Светилата, които са в хармония със Слънцето, показват дарбите и способностите, които човек ще може да развие най-добре и успешно да работи с тях, защото в миналите си животи той е изградил тези си способности и дарби върху някои добродетели. Нека да се знае, че дарбите и способностите на ума могат да растат и да се развиват само върху добродетелите на сърцето. Сърдечните добродетели са градините, където могат да се посяват, да растат и да дават плодове семената на умствените способности и дарования. Колкото по-големи са сърдечните добродетели на някой човек, толкова повече са неговите умствени способности. В такъв случай Слънцето е в третия дом и е в хармонични съчетания с добротворците.
Слънце в четвърти дом.
Четвъртият дом има отношение главно към дома на индивида и към недвижимите имоти, към съдбата на майка му и отношенията му с нея, а също и към края на човешкия живот. Следователно когато Слънцето се намира в четвъртия дом и е без всякакви съчетания с добротворци и злосторници, то оказва много благоприятно влияние върху всичко, което попада под управлението на този дом. Такъв човек ще има възможности и условия за придобиване на богатства от недвижими имущества, ще има много добре уреден дом, ще има отлична майка и най-добри отношения с нея, а краят на живота му ще бъде радостен и осигурен.
Слънце в четвъртия дом и в хармонични съчетания с добротворците показва условия и възможности за притежаване на големи недвижими богатства, богато уреден дом, много помощ и радости от майката, добър домашен живот от началото до края. Показва още любов и стремеж към окултните науки и идеи и успех в окултните учения (защото четвърти дом се управлява от Луната, а Луната има отношение към човешката душа). Краят на живота на такъв човек ще бъде увенчан с постижение на идеалите му, със задоволство, радости и спокойствие, както на човек, който е свършил добросъвестно възложената му от Духовния свят работа и е получил богата заплата.
Слънце в четвърти дом, но в дисхармонични съчетания със злосторниците, според числото и силата на дисхармоничните съчетания, ще създаде пречки, изпитания, смущения, ограничения и лишения в придобиването на недвижими имоти и управлението на дома, в радостите и спокойствието на домашния живот и в успеха в окултните учения. Слънце в четвърти дом и в дисхармония със злосторниците показва, че духовният дом (четвърти дом) все още не е напълно уреден и организиран от Божествения Дух (Слънцето) в човека и затова неуредиците в духовния дом ще се отразят като неуредици в материалния дом. Но щом Слънцето е в четвърти дом, това показва, че човек ще успее сполучливо да премине всички изпитания и краят на живота му ще бъде победа на Духа (Слънцето) и постижение на хармонията и уредбата в духовния и материалния дом.
Слънце в пети дом.
Петият дом има отношение главно към сърдечния живот на човека, към любовните му връзки и приключения преди брака, към придобиването и отглеждането на поколението му, към търговските му сделки и предприятия. Следователно когато Слънцето е в петия дом и е без всякакви съчетания с другите светила, то ще окаже много благоприятни влияния върху всички условия и възможности, които попадат под управлението на петия дом.
Когато Слънцето е в петия дом и е в хармонично съчетание с добротворците, човек ще има всички най-добри условия и възможности за прекрасен сърдечен живот и постижения на всичките си любими копнежи и мечти. Защото Слънце в пети дом и в хармония с добротворците, според силата и броя на хармоничните съчетания, свидетелства доколко човек е дал сърцето си на Бога, т.е. доколко сърдечните желания на човека са в съгласие с Божията Воля („Сине мой, дай ми сърцето си!“) и доколко Божественото начало (Слънцето) в човека организира, управлява и оползотворява сърдечните му сили. Затова когато
Слънцето е в пети дом и е в хармонични съчетания с добротворците, това показва, че отношенията на такъв човек с противоположния пол преди брака му ще бъдат най-идеални, прекрасни, чисти и радостни; отношенията с близките му ще бъдат също така прекрасни във всяко отношение; поколението му ще бъде здраво, красиво, даровито, способно, идеалистично, добре възпитано и ще носи радости и щастие на себе си, на родителите си и на обществото. Трябва да се подчертае, че само хора, на които Слънцето е в пети дом и е в силни хармонични съчетания (съвпад или тригон) с добротворците и няма дисхармония със злотворците, могат да имат идеален съпружески живот и да родят и възпитат даровито, гениално поколение, което да има всички Божествени благословения и да изпълнява Волята Божия.
Тъй като Слънцето е управител на петия дом и на човешкото сърце, когато на някого Слънцето е в пети дом и е в силни хармонични съчетания с добротворците, може да уподобим сърцето на такъв човек на най-добре уредена и обработена градина, в която са посадени най-добрите плодни семена и която ражда чудесни плодове. Човек, на когото Слънцето е в пети дом и е в хармонични съчетания с добротворците, може да стане истински служител на Господа и да изпълнява Волята Му. Но за да се роди човек със Слънце в пети дом и с най-силни съчетания с добротворците, необходимо е хиляди години и десетки прераждания да живее добродетелно, да е вложил в сърцето си принципите на Божията Любов, Мъдрост и Истина. Щом Слънцето е в пети дом и е в хармония с добротворците, това показва, че Господ (Слънцето) вече живее и работи със своите служители – добротворците (Юпитер, Венера, Нептун) в човешкото сърце. А щом Господ и Неговите служители живеят и работят в човешкото сърце, такъв човек може да се нарече Син Божий.
Когато Слънцето е в пети дом и е в хармонични съчетания със злосторниците, това показва, че човек е станал господар на своята низша природа, т.е. не се поддава на никакви изкушения. Който има Слънце в пети дом и в хармонични съчетания с добро- творците и злосторниците, той ще постъпва както Христа при изкушенията. Марс изкушаваше Христа да направи от камъните хляб, да яде и пие в пълно доволство. Сатурн изкушаваше Христа да се хвърли от храма, да покаже колко е по-горен от другите човеци, да придобие слава като Бога, та вместо на Бога – на човека Исус да се поклони човечеството. Уран изкушаваше Христа на планината да направи Христос поклонение на Уран, та Уран ще направи Христа господар – тиранин на света. Тези Христови изкушения всеки човек преминава в различни форми. Трябва винаги да се помни, че Марс изкушава сърцето на човек с ядене, пиене, сладострастие, удоволствие, изобщо – физически. Сатурн изкушава сърцето на човека с желание за славолюбие, т.е. да се смята човек по-горен от другите и да желае всички хора да го признаят за пръв във всяко отношение. Уран изкушава сърцето и ума на човека да стане господар на света – фюрер, който да управлява целия свят. Следователно когато Слънцето е в пети дом и е в дисхармонични съчетания със злосторниците, такъв човек ще има изкушения, борби с изкушенията, противоречия, ограничения и лишения от някои сърдечни радости и постижения, смущения в семейния си живот, безпокойство във връзка с поколението му и пр. Щом Слънцето обаче е в пети дом и е в хармония с добротворците, победата е осигурена.
Слънце в шести дом.
Шестият дом има отношение главно към прехраната и облеклото на човека, към здравето и болестите му, към качествата на подчинените му, към обходата с тях, към печалбите и загубите от подчинените му. Следователно когато Слънцето е в шести дом, то ще упражни своите благодатни и благотворни влияния върху ония неща, които са под управлението на шестия дом.
Когато Слънцето е в шести дом и е без всякакви съчетания с другите светила, то оказва благотворното си влияние върху живота и съдбата на човека, като му дава отлично здраве, условия и възможности за придобиване и употребяване на отлична храна и облекло, а също така му дава и много добри прислужници и работници, помощници или подчинени, които искрено ще го обичат и ще му бъдат винаги полезни. Защото когато Слънцето е в шести дом и е без лоши аспекти със злосторниците, то дарява на човека прислужници, помощници и подчинени с благородни (слънчеви) качества в характера – това са хора, които принасят само полза на човека.
А когато Слънцето е в шести дом и е в хармонични съчетания с добротворците, тогава благодатното влияние на Слънцето е най-силно и в такъв случай шестият дом на този човек ще стане главен източник на блага, щастие и радост. Защото в който дом е Слънцето, особено когато е в хармонични съчетания с добротворците, този дом е най-главният източник на условията и възможностите за постижение на идеите, замислите, стремежите и мечтите на човека.
А когато Слънцето е в шести дом, но получава дисхармонични съчетания от злотворците, това показва, че този човек ще получава благодатните влияния на Слънцето чрез нещата, управлявани от шестия дом, но същевременно ще има много пречки, отклонения, ограничения, лишения, недоразумения, изкушения, огорчения и страдания, произтичащи от нещата в шести дом, поради дисхармоничните влияния на злотворците.
Следователно когато Слънцето в шести дом е в хармонични съчетания с другите светила, тогава човек може да очаква само добро от нещата на шести дом – облеклото, прехраната, подчинените, помощниците, прислужниците и пр. А когато Слънцето в шести дом получава добри и лоши съчетания от другите светила, особено от злотворците, тогава от шестия дом ще произхождат добрини, но и неприятности. Според броя и силата на хармоничните и дисхармоничните съчетания, които Слънцето получава в шести дом, ще съдим за количеството и силата на доброто и лошото, което можем да получим от нещата на този дом.
Слънце в седми дом.
Седмият дом има отношение главно към характерните черти на съпруга или съпругата, на съдружниците и на явните врагове, към благата, радостите и щастието или към горчивините, страданията и нещастията, произтичащи от съпругата или съпруга, съдружниците и явните врагове. Следователно когато
Слънцето е в седмия дом на някого и е без всякакви съчетания с другите светила, то ще окаже благотворни влияния върху този дом и човек ще има само блага, радости и желателни придобивки от всички неща, които са под управлението на седми дом, защото съпругът или съпругата, както и съдружниците на този човек ще притежават благородни слънчеви качества. Затова и отношенията му с тях ще бъдат хармонични, красиви и добротворни за него.
А когато Слънцето е в седми дом и получава хармонични съчетания от добротворците, човек може със сигурност да очаква само най-големите придобивки, радости и щастие от съпругата, съпруга или съдружниците. Защото домът, в който работи Слънцето с помощта на добротворците, т.е. с хармоничните съчетания на добротворците, може да донесе най-големите добрини и блага на човека. Брачният живот на такъв човек ще бъде идеален, хармоничен и щастлив, съдружниците му ще бъдат с отлични добродетелни качества, а врагове няма да има. Накратко казано, когато Слънцето е в седми дом и е в хармония с добротворците, тогава седмият дом ще стане главен източник на щастието на човека.
Когато обаче Слънцето е в седми дом и получава хармонични съчетания с добротворците, а дисхармонични със злотворците, тогава ще има и големи добрини от седмия дом, но ще има и неприятности, загуби и страдания. Добрините и щастието от седмия дом ще бъдат право пропорционални на количеството и силата на хармоничните съчетания на Слънцето с добротворците, а несполуките, страданията и загубите ще бъдат пропорционални на количеството и силата на дисхармоничните съчетания на Слънцето със злотворците. Слънцето в седми дом, в съвпад, квадрат или опозиция с Марс ще донесе на човека неприятности, загуби, недоразумения, страдания от съпруг или съпруга, от съдружници и явни врагове, в които низшите марсови качества ще преобладават. Ако Слънцето в седми дом има съвпад, квадрат или опозиция със Сатурн, тогава съпругът, съпругата, съдружниците и явните врагове на човека ще имат низши сатурнови качества, поради което ще причинят на човека страдания и загуби. Те могат да бъдат ревниви, подозрителни, недоверчиви, винаги съмняващи се, егоистични, мнителни, честолюбиви, сръдливи, отмъстителни, поради което съзнателно или несъзнателно причиняват страдания. Слънце в седми дом в съвпад, квадрат или опозиция с Уран показва страдания и недоразумения със съпруга или съпругата, съдружниците и враговете, отличаващи се с уранови качества.
Слънце в осми дом.
Осмият дом има отношение главно към наследствата, завещанията, зестрите и към вида на смъртта, която неминуемо ще сполети човека. Следователно когато Слънцето е в осми дом и няма никакви съчетания с другите светила, тогава то оказва много благотворно влияние върху нещата, управлявани от този дом. Такъв човек може да има значителни наследства, завещание или зестра, а смъртта му ще бъде напълно естествена, без всякакви мъчения и болести.
Ако Слънцето в осми дом е в хармонични съчетания с добротворците, тогава човек може да очаква много големи наследства, завещание или зестра, а смъртта му ще бъде даже приятна.
Но когато Слънцето в осми дом получава дисхармонични влияния от злотворците, особено когато Слънцето едновременно е в съвпад, квадрат или опозиция с Марс и Сатурн, Марс и Уран или Сатурн и Уран, тогава наследствата, завещанията и зестрата на човека могат да му донесат много неприятности и разочарования. Същевременно такъв човек го очаква насилствена или много мъчителна смърт.
Слънцето в осми дом, според количеството на хармоничните съчетания, ще донесе благата и сполуките, които са под управлението на осми дом. А Слънцето в осми дом, според количеството на дисхармоничните съчетания със злотворците, освен блага, ще донесе неприятности и загуби. Накратко казано, когато Слънцето е в осми дом и е без аспекти или в хармонични съчетания с добротворците, влиянията му можем да уподобим на тихо, ясно, слънчево, приятно време, което е благотворно за всичко в хороскопа. А когато Слънцето е в дисхармония със злосторниците, влиянията му можем да уподобим на време с бури, градушки, ветрове и пр.
Слънце в девети дом.
Деветият дом има отношение главно към идеите, убежденията и представите за Бога и висшите светове; към вярата, Любовта и служенето на Бога; към развитието и проявите на висшия, Ангелски разум (Юпитер е господар на зодиакалния знак Стрелец); към ръководните идеи в Живота; към дългите пътешествия извън родината и пр. Следователно когато Слънцето е в девети дом и няма никакви съчетания с другите светила, тогава то ще окаже много благоприятно влияние върху всичко, което е под управлението на този дом. Такъв човек ще има правилни схващания и разбирания за същността и проявите на Бога, ще има голяма Любов към Бога и вяра в Него; ще се отличава с напредничави общочовешки идеали и ще се стреми да приложи в живота си Божествената Любов, Мъдрост и Истина; ще има добре развит висш разум (Юпитер); ще има далечни пътешествия, които ще му донесат големи умствени, духовни и материални придобивки и пр. и пр.
Ако Слънцето е в девети дом и е в хармонични съчетания с добротворците и другите светила, в такъв случай слънчевото влияние ще бъде най-силно и най-благотворно върху висшия разум на човека, в когото сигурно ще има гениални дарби и способности, ще създаде гениални творения в областта на науката, философията, религията или изкуствата, ще изяви на човечеството нови възвишени идеали, ще даде нова Светлина, нови схващания и разбирания за Бога и за Божествените прояви. Колкото повече и по-силни хармонични съчетания има Слънцето с другите светила, особено с добротворците, толкова по-богато ще бъде надарен висшият юпитеров разум на човека с гениални заложби и способности, толкова по-велик служител ще бъде този човек на Бога и толкова по-полезен ще бъде на човечеството. Защото когато Слънцето е в девети дом и е в хармонични съчетания с по-големите светила, главно с добротворците, това показва, че човек ще се стреми да отдаде в служба на Бога Духа, душата, разума, сърцето и волята си. Колкото повече хармонични съчетания има Слънцето в девети дом, толкова по-силни и хармонични ще бъдат връзките и отношенията на човека с Божествения свят и с Ангелските светове, толкова по-голяма ще бъде умствената и духовната му възприемчивост спрямо идеите и мислите на тези светове, т.е. толкова по-голямо ще бъде вдъхновението, ясновидството и творческите умствени и духовни сили на човека. Защото колкото повече и по-силни са хармоничните съчетания на Слънцето в девети дом с другите светила, толкова повече и по-възвишени Същества ще се вселяват в душата на човека и толкова по-големи умствени, духовни и материални благословения ще му оставят. Човек, на когото Слънцето е в девети дом и е с много хармонични съчетания, обезателно ще придобие световна слава и творенията му ще служат на човечеството стотици и хиляди години, защото ще изразяват Божественото Слово, което е носител на Живота, на Светлината и на духовната храна – Небесния хляб.
А когато Слънцето е в деветия дом и е в дисхармонични съчетания, особено със злотворците, тогава според броя и силата на дисхармоничните съчетания ще има разни изкушения, прегрешения, пречки, лишения и затруднения, които ще спъват човека и той няма да може свободно да развива дарбите и способностите си, няма да може да бъде образцов служител на Бога, няма да може постоянно да има правилни връзки и отношения с висшите светове, няма да може правилно да приема и оползотворява Божествените благословения. Ако Слънцето е в девети дом и получава дисхармонични съчетания (съвпад, квадрат или опозиция) с Марс, това показва, че човек още не е станал господар на своята низша природа и следователно ще бъде смущаван от лакомство, пиене и удоволствия на тялото изобщо. Ако Слънцето в девети дом получава съвпад, квадрат или опозиция със Сатурн, тогава човек ще бъде смущаван от разни съмнения, липса на любов към ближните, алчност за забогатяване и господаруване, криви разбирания спрямо Божествената Правда и Божествената Воля. Ако Слънцето в девети дом получава съвпад, квадрат или опозиция от Уран, това говори, че човек ще бъде спъван в живота си от идеите да стане господар на света, да командва света, да заповядва на всички, да мисли за себе си, че е предопределен да водачества и нарежда, а другите хора само да го следват и да изпълняват неговите заповеди.
Ако Слънцето в деветия дом получава хармонични съчетания от добротворците, а дисхармонични от злотворците, това говори, че човек, въпреки всички смущения и трудности в живота си, пак ще се стреми с всичките си сили да бъде служител на Бога, да живее и работи по законите на Мъдростта, Истината и Любовта.
Слънцето в девети дом влияе силно върху човешкия Дух, върху свръхсъзнанието, върху причинния ум. Слънцето в девети дом осветява пътя към висшия Разум, насочва погледа на човека към Небесата, дава на човека добри условия и възможности да се занимава и проучва Божественото творческо Слово, разкрива му силите и законите за хармониране с Бога.
Слънце в десети дом.
Десетият дом има отношение главно към предназначението на човека в живота, към неговото призвание, към положението му между хората; към връзките и отношенията му с управляващите личности; към честта и доброто му име; към доверието, което ще му оказва околната среда; към условията и възможностите, които ще му се дават от околните и пр. Следователно когато Слънцето е в десети дом и е без всякакви съчетания с другите светила, тогава то ще окаже много благотворно влияние върху всичко, което се управлява от десети дом. Такъв човек ще премине живота си между най-високопоставеното общество и ще му се дадат всички добри условия и възможности за тази цел. Ще му се поверяват високи обществени и държавни постове, връзките и отношенията му с големите и силните на деня ще бъдат добри, ще разполага с богати условия и възможности за постигане на желанията си.
Когато Слънцето е в десети дом и има само хармонични съчетания, особено с добротворците, в такъв случай човек ще се ползва сред всички обществени слоеве с голямо доверие и обич, ще му се възлагат най-висшите обществени и държавни постове и славата му ще трае и след смъртта му. Според броя и силата на хармоничните съчетания, които Слънцето в десети дом получава от другите светила, ще бъде и големината на успехите на човека сред обществото, а също условията и възможностите за осъществяване на неговите мечти, копнежи и идеали. Защото Слънцето в десетия дом и хармонично съчетано с добротворците показва, че човек има благословенията и помощта на висшите светове и следователно успехът му е винаги осигурен. Човек ще изпълни предназначението и призванието си без особени мъчнотии.
Когато Слънцето в десети дом получава добри и лоши съчетания с другите светила, това показва, че успехите са пак сигурни, но след доста борби и мъчнотии.
А когато Слънцето е в десети дом и получава само дисхармонични съчетания от злотворците, това показва, че успехите са възможни, но след най-големи пречки и борби. В такъв случай успехите биват краткотрайни и винаги придружени с тревоги, несигурност, безпокойства и без радости. Колкото повече дисхармонични съчетания получава Слънцето в десети дом от злосторниците, толкова по-големи ще бъдат ограниченията, лишенията и мъченията при постигането на човешките идеали, защото човек няма да може да печели доверието и обичта на околната среда, на народа изобщо. Колкото повече и по-силни са дисхармоничните съчетания на Слънцето в десети дом със злотворците, толкова по-голяма е вероятността човек да се поддава на изкушения и съблазни, на разни криви схващания и разбирания за своето предназначение, на отклонения от правия път, на злоупотреба със силата и властта, на падения и прегрешения, на погубване условията и възможностите, които ще са му дадени, на изгубване обичта и доверието на ближните и народа си. Такъв човек ще бъде подложен на големи превратности в живота, ще премине през големи страдания.
Слънце в единадесети дом.
Единадесетият дом има отношение главно към приятелите, към характерните качества на приятелите, към това какви ще бъдат отношенията с приятелите, към придобивките и загубите от приятелите (видимите и невидимите приятели).
Когато Слънцето е в единадесетия дом и е добре съчетано с другите светила, особено с добротворците, тогава човек ще има най-добрите и най-високо издигнатите в умствено, духовно и нравствено отношение приятели, които винаги ще му помагат и ще му открият добро бъдеще. Слънце в единадесети дом с хармонични съчетания показва, че в своите минали животи човек е имал най-хубави отношения със своите приятели, на които е помагал, поради което в настоящия живот той ще получава помощ от своите приятели. На когото Слънцето е в единадесети дом и е в хармонични съчетания, той никога няма да пропадне в живота си, защото винаги ще се намерят приятели и от трите свята, които ще му помогнат да осъществи своите идеали. Слънце в единадесети дом с хармонични съчетания показва, че човек непременно ще стане известен. Неговите приятели непрекъснато ще се увеличават.
Когато Слънцето е в единадесети дом и има хармонични съчетания с добротворците, а дисхармонични със злотворците, тогава човек пак ще има много приятели, но той сам няма да може да ги разбира, затова ще има много придобивки от своите приятели, но често и недоразумения с тях.
Когато Слънцето е в единадесети дом и има дисхармонични съчетания само със злотворците, в такъв случай човек пак ще има много добри приятели, но няма да може много да се ползва от приятелите си, защото сам ще става причина да не е в добри отношения с тях.
Слънце в дванадесети дом.
Дванадесетият дом е на ограниченията – физически, умствени и духовни, на лишенията, дом на кармата, на тайните врагове от физическия, Духовния и Умствения свят. Когато Слънцето е в дванадесетия дом и е в хармонични съчетания с другите светила, особено с добротворците, човек ще започне живота си по Ангелски, т.е. животът му ще започне с големи мъчнотии и ще свърши с добро, защото човек ще обърне враговете си на приятели. Същевременно той ще има условия и възможности да плати своята карма и да ликвидира с нея. Обаче в живота на такъв човек до тридесет и тригодишна възраст ще има много изпитания, много ограничения и много лишения. До тази възраст няма да може да постигне своите идеали.
Когато Слънцето е в дванадесети дом и е дисхармонично съчетано, особено със злотворците, в този случай човек през целия му живот ще го преследват тайните му врагове и ще му причиняват всевъзможни страдания. Въпреки всичко обаче, щом Слънцето е в дванадесетия дом, човек ще има много силен ръководител в Божествения свят, който ще го избави и в най-опасните моменти в живота му.
Слънце в дванадесетия дом дава най-добрите условия и възможности за напредък в областта на окултните науки и окултните учения.
Влиянията на Луната в различните домове .
След влиянията на Слънцето, тези на Луната са на второ място по важност за всеки хороскоп. Трябва веднага да се отбележи, че Луната по природа е неутрална (подобна е на водата – без вкус, мирис, цвят и пр.) и винаги приема добрите или лошите качества на светилата, които я аспектират. Както водата получава вкус, цвят и мирис от други вещества, така и Луната получава различните си добри и лоши качества от другите светила. Следователно за хармоничните или дисхармонични влияния на Луната върху живота и съдбата на човека ще съдим по количеството и силата на хармоничните или дисхармоничните ù аспекти. Ако Луната не получава никакви аспекти, тогава тя ще вземе положителните, хармонични качества на съзвездието, в което се намира, ако това съзвездие ù е сродно. Но ако съзвездието не е сродно на Луната (например Козирог или Овен), тогава тя възприема дисхармоничните му качества и от своя страна оказва дисхармонични влияния върху живота и съдбата на човека. Това е така, защото Луната чрез влиянията си може да даде само такива качества, каквито е получила от другите светила, или от съзвездието, в което се намира. Накратко, лунното влияние и природата на Луната винаги уподобяваме на водата. Както тя изменя своите качества под влиянието на топлината, студа, горчивината, киселините, солта и пр., така също под хармоничните или дисхармонични влияния на другите светила Луната изменя своята природа и става носител и изявител на добротворните или злотворни качества на светилата, които я аспектират и на знака, в който се намира.
Луна в първи дом.
Когато Луната е в първи дом, тогава тя изпълнява службата на главен архитект и под нейното ръководно влияние ще бъде устроено телосложението на човека и особено формите и чертите на лицето и главата, които ще носят най-ярките отпечатъци на лунното влияние. Светилата, от които Луната получава хармонични или дисхармонични съчетания, според силата на съчетанията, също ще оказват влияние и ще оставят своите отпечатъци върху формите и чертите на лицето. Тези светила в случая са помощник-архитектите на Луната, отново според силата на съчетанията си с нея. Така например ако Луната е в първи дом на по-малко от 12º от Асцендента и същевременно получава аспект от 120º (тригон) от Слънцето, а също и от Венера, но аспект от 90º (квадрат) от Сатурн, в такъв случай първият помощник-архитект на Луната ще бъде Слънцето, вторият – Венера, а третият – Сатурн. Тогава върху лицето, главата и цялото телосложение на човека ще преобладават хармоничните форми и черти на Слънцето, после тези на Венера и накрая – някои дисхармонични сатурнови форми и черти. Същото смесване на качества и особености ще имаме и в характера. Този човек ще притежава най-много висшите качества на Слънцето, след тях артистичните качества на Венера, но понякога ще се проявяват и някои сатурнови качества. Същият резултат по отношение на чертите и формите на лицето, главата и цялото тяло ще се получи и когато Асцендентът получава тригон от Слънцето и Венера и квадрат от Сатурн, защото в този случай Луната и Асцендентът изпълняват една и съща служба.
Добре аспектираната от добротворците Луна в първи дом (същото важи и за Асцендента) е голямо щастие за човека. Колкото повече и по-хармонични съчетания получава Луната в първи дом, а също и Асцендента, толкова повече човек ще получава здраве, красота, привлекателност и отлични качества на характера и обратно, колкото повече Луната в първи дом или Асцендента получават дисхармонични съчетания от злосторниците, толкова повече човек ще страда от липса на здраве, на красота, на привлекателност и на добри качества на характера, с които да печели любовта и помощта на околната среда. Луната в първи дом представлява голям магнит, който привлича Доброто или злото, в зависимост от това дали е добре или зле аспектирана. Всичкото добро и всичкото зло, което Луната привлича в първия дом, ще го вложи в изграждането на формите и чертите на лицето, главата и тялото. Когато Луната в първи дом не е сама, а има и други светила, в такъв случай Луната ще е главен архитект на външния облик и на характера на човека, ако тя е близо до Асцендента, а другите светила вървят след нея. Но ако някое друго светило върви пред Луната в първи дом, тогава това светило става главен архитект в строежа на външния вид и характера на човека, а Луната става помощник.
Луна във втори дом.
Луната във втори дом и добре съчетана с други светила ще даде на човека склонности, способности и добри условия за печелене на пари, защото вторият дом има отношение към финансовото положение на човека, към условията и възможностите за печелене на пари. Колкото повече и по-силни хармонични съчетания получава Луната във втори дом, особено от добротворците, толкова по-големи са способностите и добрите условия и възможности на човека за печелене на пари. Когато Луната във втория дом получава хармонични съчетания от едни светила, а дисхармонични от други, това показва, че такъв човек ще има способности, условия и възможности за печелене на пари, но също ще има и загуби.
Според количеството и силата на хармоничните съчетания, които Луната получава във втори дом, човек ще притежава способности, добри условия и възможности за печелене на пари. А според количеството и силата на дисхармоничните съчетания, които Луната получава във втори дом, човек ще притежава слабости и липса на способности да използва условията и възможностите за печелене на пари. Например ако в даден хороскоп Луната е във втори дом и получава тригон от Юпитер, а аспект от 180º (опозиция) от Марс, това явно показва, че този човек ще има отлични способности, условия и възможности и ще печели много пари, което е последица от тригона между Луната и Юпитер, обаче Луната в опозиция с Марс показва, че човек ще има слабости към много ядене, пиене, гуляйджийство, склонности към низши удоволствия, които могат да станат причина за опропастяването му.
Следователно когато Луната е във втори дом, всяко добротворно светило, според силата на хармоничните си съчетания с Луната, ще ù придаде своите добротворни качества (за качествата на светилата виж „Симвология“), чрез които ще става печеленето на пари. А когато Луната във втори дом получава дисхармонично съчетание с добротворно светило, то според силата на дисхармоничното съчетание, ще съдим за липсата на добродетели и качества от това светило у човека, поради което той няма да има необходимото знание и разбиране да се ползва от благословенията, които дава това светило. Когато Луната във втори дом получава хармонично съчетание от някой злосторник, това показва, че човек ще има знанието и при най-лошите условия, които символизира това светило да се справя и да печели пари. При такива случаи човек печели парите си винаги с големи усилия, трудности и пречки. Когато Луната получава дисхармонично съчетание от злосторник, то според силата на дисхармоничното съчетание с това светило, човек ще притежава дисхармоничните качества, които то символизира. А знае се, че колкото повече са дисхармоничните качества в човека, толкова повече са неговите слабости и толкова по-малко са способностите му, условията и възможностите за печелене на пари, за ползване от великите Божествени блага в Живота.
Когато Луната не е сама във втория дом, а има и други светила, тогава ще се вземе под внимание естеството на тия светила и съчетанията им, които също ще ни покажат способностите, условията и възможностите за печелене на пари. При наличието на няколко светила във втория дом, това светило, което върви най-напред, т.е. е най-близо до първия дом, то първо ще оказва влиянието си върху човека относно неговите склонности, способности, условия и възможности за печелене на пари.
Ако Луната във втория дом е самичка, без всякакви съчетания с други светила, тогава тя ще вземе качествата и условията на знака, в който се намира. В такъв случай ще съдим за способностите, условията и възможностите на човека за печелене на пари според сродството и хармонията между Луната и знака.
Луна в трети дом
Луната в третия дом ще оказва най-силно влияние върху умствения живот на човека и ще определи условията и възможностите за развитието на природния или обективния ум. Следователно колкото повече и по-силни хармонични съчетания има Луната с другите светила, когато тя е в третия дом, толкова повече, по-силни и по-разнообразни ще са умствените способности, дарования и дейности на човека и толкова повече ще са благоприятните условия за умствено развитие и успехи. И обратно, колкото повече и по-силни са дисхармоничните съчетания на Луната в третия дом, толкова повече и по-големи ще са отрицателните дисхармонични качества на ума, който няма да е в състояние правилно да разбира и оползотворява условията и възможностите. Следователно умствените дарби и способности на такъв човек ще бъдат ограничени, а умственото му развитие и дейност – спънати.
Ако Луната е в трети дом и получава разнородни съчетания с другите светила, т.е. с едни светила има хармонични съчетания, а с други – дисхармонични, тогава човек ще има разнородни качества и прояви. Според хармоничните съчетания, които Луна- та получава, ще се определят умствените дарби и способности, както и благоприятните условия и възможности за умствено развитие и умствени постижения. А според дисхармоничните съчетания, които Луната получава, ще се определят спънките, ограниченията, пречките, противоречията и слабостите, които ще спъват умственото развитие и умствените успехи. Например ако Луната е в трети дом и получава тригон от Слънцето, а също и опозиция от Сатурн, в този случай тригонът от Слънцето ще надари ума с много умствена Светлина, с разностранни дарби и способности, с големи благоприятни условия и възможности за големи умствени постижения и успехи. Такъв човек ще може да напредва във всички природни науки, ще се интересува от литература, философия и пр., защото слънчевият тригон ще пробуди множество способности. Опозицията на Сатурн ще даде на ума отрицателните сатурнови качества: съмнение, колебание, недоверие в способностите си, а също и склонност на ума да се занимава с недостатъците на околната среда и на света изобщо, с критики, осъждане и недоволство, поради което умственото развитие и успехи ще бъдат спъвани.
Когато Луната в третия дом е добре съчетана, особено с добротворците, самата тя ще действа като добротворец с качествата, които получава от тях, върху развитието и успехите на природния ум, а също и върху другите области, попадащи под управлението на третия дом: добри отношения с близките и роднините, помощи от тях, щастливи пътешествия в родната страна и пр.
Ако Луната в третия дом е дисхармонично съчетана, особено със злосторниците, самата тя ще действа като злосторник върху развитието на всички области, попадащи под управлението на третия дом.
Когато Луната не е сама в третия дом, а там има и други светила, тогава за дарбите и способностите на природния ум, за условията и възможностите за умствено развитие ще трябва да се вземат под внимание естеството и съчетанията на тези светила.
Третият дом е твърде важен, защото има отношение към условията и възможностите за умствено развитие, а от умственото развитие зависи напредъка на човека. Затова когато Луната е в третия дом, трябва с особено внимание да се изследват съчетанията ù и да се определи вярно влиянието ù върху ума.
Луна в четвърти дом
Четвъртият дом има отношение главно към придобиването и стопанисването на недвижими имущества – къщи, ниви, гори и пр., а също и към условията и възможностите, при които ще преминат последните години от живота на човека. В женски хороскоп има отношение към съдбата на първото дете. Следователно когато Луната се намира в четвъртия дом и е хармонично съчетана, особено с добротворците, тя ще оказва благоприятно влияние върху всичко, което е под управлението на този дом. А когато Луната е дисхармонично съчетана, особено със злосторниците, тогава човек няма да може да има щастие от нещата, които се управляват от четвъртия дом.
Луна в пети дом
Петият дом е един от много важните, защото има отношение към целокупния сърдечен живот на човека и затова трябва най-старателно да се изследва във всички хороскопи. Луна в пети дом и предимно хармонично съчетана главно с добротворците показва, че човек ще притежава добри сърдечни качества и добродетели, с които ще си създаде щастливо семейство и здраво поколение, ще има хармонични отношения със съпруга или съпругата и поколението си, ще бъде господар на своите низши инстинкти, ще води нравствен живот преди и след брака си, ще може искрено да обича и да бъде обичан, ще изпита множество радости от семейството си и също ще причинява радост на членовете на семейството си. Накратко, такъв човек ще може и ще знае истински да проявява и да възприема Любовта. Той ще има добри условия и възможности за правилно развитие на сърцето си и ще може да постигне повечето от сърдечните си мечти и копнежи.
Но ако Луната е в пети дом и е предимно дисхармонично съчетана, особено със злосторниците, в този случай Луната ще действа като злосторник върху всичко, което е под управлението на петия дом. За такъв човек ще е по-добре да се откаже от желанието да създава семейство и да има поколение, защото ще изпита само множество страдания чрез семейния си живот, а и сам ще причинява само нещастия на членовете на семейството си. Луна в пети дом и предимно дисхармонично съчетана показва, че човек няма развити необходимите добродетелни сърдечни качества за правилен семеен живот.
Луна в пети дом и хармонично съчетана главно с добротворците в женски хороскоп е свидетелство за отлични майчински качества и добродетели, за голяма плодовитост, за лесно и безболезнено раждане и изобщо за щастлив семеен живот. Колкото по-хармонично е съчетана Луната в петия дом в женски хороскоп, толкова по-големи са условията и възможностите на тази жена да бъде отлична съпруга, да стане майка на здраво, дълголетно, красиво, идеалистично и добродетелно поколение.
Луна в петия дом в женски хороскоп и предимно дисхармонично съчетана, особено със злосторниците, показва мъчнотии при раждането, опасност от помятания, раждане на мъртви деца, опасност за живота на майката и детето при раждането. Дисхармонично съчетаната Луна в пети дом в женски хороскоп показва още, че поколението, ако би се родило, ще се отличава с редица недостатъци, с липса на дарби и способности, на идеализъм и добродетели, с липса на жизнени сили и здраве. За такава жена е по-добре да не създава никакво поколение, защото и то ще е нещастно и тя ще е нещастна с него.
Луна в пети дом във воден знак и добре съчетана с добротворците в женски хороскоп показва възможност за раждане на многочленно поколение. Ако Луната е в двоен знак (Близнак, Стрелец, Риби) и е добре аспектирана, показва възможност за раждане на близнаци.
В мъжки хороскоп петият дом има отношение към съдбата на първото дете в семейството. Следователно ако Луната в петия дом в мъжки хороскоп е дисхармонично съчетана, първото дете ще носи лоши наследствени качества по бащина линия. Колкото по-големи са дисхармоничните съчетания на Луната в мъжки хороскоп, толкова по-големи ще са недостатъците и нещастията в живота на първото дете.
Когато Луната в петия дом е хармонично съчетана, а освен нея същевременно в петия дом има и други добротворни светила, също хармонично съчетани, тогава щастието и радостите от семейния живот и от поколението ще бъдат особено големи и изключителни. Но ако Луната в петия дом е предимно дисхармонично съчетана, а същевременно в петия дом има и друга злосторна планета, която също е дисхармонично съчетана, тогава нещастието и разочарованието от семейния живот и от поколението ще бъдат също много големи и изключителни. Накратко казано, колкото повече и по-силни хармонични съчетания има Луната с добротворците, когато е в петия дом, толкова по-големи са условията и възможностите на този човек за сбъдване на мечтите и копнежите му, за изпитване на сърдечни очарования и вдъхновения. Обратното важи, когато Луната е с много дисхармонични съчетания със злосторниците.
Луна в шести дом
Хората, които имат Луна в шести дом в хороскопа си, намираща се в някой сроден знак (Рак, Скорпион, Риби, Телец или Дева) и предимно хармонично съчетана, особено с добротворците, могат да бъдат сигурни, че здравето им ще бъде добро и постоянно, храната им ще е винаги изобилна и доброкачествена, облеклото им – хигиенично, красиво и достатъчно, обстановката им – просторна и приятна, ще имат добри отношения с подчинените си, ще се ползват от любовта и помощта на прислугата или на подчинените си. Накратко казано, хармонично съчетаната Луна в шести дом, особено с добротворците, ще влияе благотворно върху всичко, което е под управлението на този дом. Според количеството и силата на хармоничните аспекти, които Луната получава от другите светила, ще бъде и силата на благотворните ù влияния върху всички неща, които се управляват от шестия дом.
Когато Луната е в шести дом, намира се в несроден знак (Козирог, Овен) и е предимно дисхармонично съчетана, особено със злосторниците, тогава здравето на човека ще е застрашено, прехраната и облеклото му ще бъдат недостатъчни и в неуредица, жилищната му обстановка ще е неприятна, отношенията му с прислугата или с подчинените ще са лоши, неприятни, свързани със загуби и враждебност.
Всяко светило, което е в дисхармонично съчетание с Луната в шести дом, ще отрази собствените си отрицателни качества върху всичко, което се управлява от шестия дом. Така например ако Луната е в шести дом и получава квадрат или опозиция от Сатурн, това ще предизвиква лишение и оскъдица откъм храна, облекло, здраве и добра обстановка, защото дисхармоничното влияние на Сатурн винаги предизвиква лишение, ограничение и оскъдица върху онези неща, които се управляват от дома. Луна в шести дом, получаваща квадрат или опозиция от Марс, показва, че човек ще страда от небрежност, от липса на способности и чувства за подреденост; ще употребява долнокачествени и развалени храни, които ще му причиняват разстройства и заболявания; няма да държи в хигиенично състояние тялото, облеклото и обстановката си; няма да може да се справя с подчинените или с прислугата си.
Шестият дом е много важна позиция за Луната, защото под управлението на този дом са най-важните условия и възможности (прехрана, облекло, обстановка, хигиена) за опазване здравето на човешкото тяло, от което зависи живота, успехите и съдбата на човека на тази Земя.
Ако Луната в шестия дом е без всякакви аспекти с другите светила, тогава чрез нея ще се проявяват качествата и особеностите на знака, в който се намира.
Ако Луната е в шести дом, но в него има и други светила, тогава Луната ще оказва влияние съобразно количеството, силата и вида на съчетанията си с разните светила, но и другите светила ще оказват влияние, съобразно Природата и съчетанията си, върху всичко, управлявано от шестия дом.
Луна в седми дом
Людете, които имат Луна в седмия дом на хороскопа си, в сроден знак, сама или предимно добре съчетана, особено с добротворците, могат да бъдат напълно уверени, че съпружеският им живот ще бъде изпълнен с много радости, приятност и доволство, с пълно съпружеско разбирателство, със сбъдновение на най-прекрасните съпружески мечти и копнежи. Такива хора могат да бъдат образцови съпруги или съпрузи във всяко отношение. Те ще имат идеални съдружници в живота си и винаги ще успяват в съдружническите работи, предприятия и начинания. Колкото повече и по-силни са хармоничните съчетания на Луната с добротворците, когато тя е в седми дом, толкова по-голямо е съпружеското щастие, разбирателството със съдружниците и успехите в задружни предприятия. Тази позиция на Луната говори също и за придобиване на големи богатства чрез женитба (зестра) и чрез дружествени предприятия.
По хармоничните съчетания на Луната с добротворците, когато тя е в седми дом, можем да съдим за добродетелните качества на съпруга или съпругата. Например ако Луната е в седми дом и получава аспект от 60º (секстил) или аспект от 120º (тригон) от Слънцето, от това следва заключението, че съпругът или съпругата ще притежават множество добродетелни слънчеви качества. Ако Луната образува секстил или тригон с Венера, тогава съпругът или съпругата ще притежават артистични качества и съпружеският живот ще се отличава с прояви на поезия, музика, красиви отношения и пр. Ако Луната е в седми дом и получава секстил или тригон от Юпитер, ще заключим, че съпругът или съпругата ще притежават религиозни качества, почитателност и уважение към семейните традиции. Ако Луната в седми дом получава секстил или тригон от Уран, това ще покаже, че съпругът или съпругата ще притежават известна оригиналност и особеност в схващанията и разбиранията си за брачния живот.
Но когато Луната се намира в седми дом в несроден знак (Козирог, Овен) и е предимно дисхармонично съчетана, особено със злосторниците, тогава със сигурност можем да кажем за такива хора, че е по-добре да се откажат от всякакъв съпружески живот, защото той ще им донесе само нещастия и разочарования. Ако Луната на някого е в седми дом и получава квадрат или опозиция от Сатурн, тогава смело можем да кажем на този човек, че съпругата, която ще си избере ще се отличава с голяма ревност, недоверчивост, сърдечна студенина, краен егоизъм, болезнена честолюбивост, сръдливост и пр. Следователно гореописаните качества ще пречат на всякакво щастие и разбирателство. Ако Луната в седми дом получава квадрат или опозиция от Марс, то в характера на съпруга или съпругата ще се проявяват множество отрицателни марсови качества: грубост, бруталност, небрежност, нечистота, неморалност, всякаква безпорядъчност, побойничество, кавгаджийство и пр.
Ако Луната е в седми дом, но без всякакви съчетания с другите светила, тогава качествата и особеностите на знака, в който тя се намира, ще се отразяват върху всички неща, управлявани от седмия дом.
Луна в осми дом
Лицата, в чийто осми дом се намира Луната, стояща в сроден знак и добре аспектирана от добротворците, могат да очакват богато наследство или богата зестра, защото осми дом има отношение към наследствата и зестрите. Когато Луната е в осми дом и е добре аспектирана, това показва още, че човек ще има естествена и безболезнена смърт след дълъг и изпълнен със задоволства живот.
Когато обаче Луната се намира в осми дом и получава повече лоши съчетания, особено от злосторниците, в такъв случай човек може да наследи дългове от родителите си. Луна в осми дом и дисхармонично съчетана със злосторниците показва също опасност от неестествена, болезнена, мъчителна смърт, която ще дойде преждевременно. Най-често животът на такива хора бива кратък.
Луна в девети дом
Трябва да отбележим предварително, че деветият дом е един от най-важните, защото има отношение към светогледа на човека, към неговите висши ръководни идеали и към условията и възможностите за развитие и проява на висшия разум. Затова когато Луната на някого се намира в деветия дом, добре е съчетана с добротворците и е в сроден знак, тя ще действа като добротворец върху всички дела, които се управляват от девети дом. Колкото повече и по-силни хармонични съчетания получава Луната от добротворците, толкова повече човек ще се отличава с правилен светоглед, с по-висши общочовешки, религиозни и напредничави идеали, толкова повече неговият висш духовен разум ще има условия и възможности за развитие, успехи и постижения и толкова по-богат, разнообразен, красив и смислен ще бъде умственият и духовният му живот. Луна в девети дом и добре аспектирана от добротворците, без лоши съчетания от злосторниците, показва, че човек ще има правилни връзки и отношения с висшите светове, че разумът му е подготвен и отворен да възприема благословенията, внушенията и вдъхновенията от висшите Ангелски светове. Такива хора могат да постигнат големи успехи в изкуството, науката, религията, философията и пр., в зависимост от силата и характера на господстващите хармонични аспекти, които Луната получава. Например ако в девети дом Луната получава тригон, паралел или секстил от Слънцето, това показва възможност за успехи във всички области. Ако Луната получава тригон, паралел или секстил от Юпитер, това ще покаже успех предимно в областта на религията и философията. Ако Луната получава като най-силни аспекти тригон, паралел или секстил от Венера, тогава висшият разум ще бъде предразположен към занимания с изящни изкуства. Всяко светило, което дава на Луната хармоничен аспект, според силата на аспекта, ще даде склонност и предразположение на висшия разум да се занимава с такива науки, които имат отношение към светилото.
Людете, които имат в хороскопа си Луна в девети дом и предимно зле съчетана, особено със злосторниците, не могат да имат развит висш разум, нямат правилни връзки и отношения с висшите светове, не могат да имат вдъхновение, ръководство и внушение от висшите светове, нямат правилен светоглед и не могат да имат успехи и постижения в някои области на науката, изкуствата, религията и пр. Колкото повече и по-силни са дисхармоничните съчетания, които Луната в девети дом получава от злосторниците, толкова по-объркани, извратени, ограничени и пакостни ще са идеите, схващанията и разбиранията на такива хора, толкова по-назадничав и гнусен ще бъде техния светоглед. Например ако Луната е в девети дом и получава опозиция или квадрат от Сатурн, идеите, схващанията и разбиранията на такъв човек ще бъдат мрачни, песимистични, материалистични, егоистични, безмилостни, тиранични и пр., т.е. Луната ще приеме чрез лошите аспекти на Сатурн само лошите му качества и ще действа в деветия дом като злосторник, ръководен от Сатурн.
Луна в девети дом и хармонично съчетана предимно с добротворците, според силата и количеството на аспектите, показва сполучливи пътешествия извън родината, продължително пребиваване и работа в чужбина, където човек ще има много успехи и придобивки. Това положение на Луната показва също множество връзки и познанства с хора от чужбина, които ще спомогнат за успехите в живота. Изобщо колкото повече хармонични съчетания получава Луната в деветия дом от добротворците, толкова повече приятели ще има човек в чужбина и толкова повече ще са условията и възможностите за успехи в чуждите страни и народи.
Луна в девети дом с лоши аспекти от злосторниците показва точно обратното на описаното за хармоничните аспекти с добротворците.
Луна в десети дом
Десетият дом е един от най-важните, защото има отношение към предназначението, призванието, мисията и службата на човека в света. Затова десетият дом трябва да се разглежда най-внимателно, най-старателно, за да се определи правилно службата, работата на човека, с която работа той ще бъде полезен на себе си и на обществото. Когато човек налучка работата, която му е определена от Провидението, тогава той обича работата си, върши я с Любов, доволен е и е най-ползотворен за ближните и за себе си.
Людете, в чийто хороскоп Луната се намира в десетия дом, в сроден знак и е хармонично съчетана с добротворците, без лоши аспекти от злосторниците, могат да имат много големи успехи и да придобият известност сред обществото, да заемат важни служби и високи постове, да печелят лесно благоприятното обществено мнение, да бъдат обичани от всички обществени среди и да имат добри отношения с тях. Тези хора ще имат всички благоприятни условия и възможности и съдействието на всички обществени среди за правилното изпълнение на своята работа и служба, за постигането на своята цел на Земята. Колкото повече и по-силни са хармоничните съчетания на Луната с добротворците, толкова по-големи са условията и възможностите на човек да бъде обичан от всички обществени среди, да му се поверяват по-високи служби и да има успехи в работата си.
Истинският общественик – роден, предназначен и избран от Провидението за това, трябва обезателно да има Луна в десети дом и тя да е хармонично съчетана с добротворците. Светилото, което дава най-силния хармоничен аспект (оттенък) на Луната, когато тя е в десети дом, ще определи призванието, главната служба на човека в света, с която служба той ще има най-големи успехи в живота си. Така например ако Луната е в десети дом и получава секстил от Слънцето, секстил от Меркурий и тригон от Венера, в този случай Венера е, която определя призванието на човека. Следователно този човек ще трябва да си избере някое изящно изкуство (музика, литература и др.), с което да работи в света. Ако най-силния си хармоничен аспект Луната получава от Слънцето, успехите могат да бъдат в много области и тогава човек може да избира по желание. Ако главният хармоничен аспект е от Юпитер, тогава предназначението и успехите на човека ще бъдат в областта на държавните и обществени служби, религията, философията, социологията и пр. Ако Луната получава най-силните си хармонични аспекти от Марс, главното предназначение на човека ще е в областта на техниката, където се работи с желязо – хирургия, зъболекарство, железарство и пр. Ако аспектът е от Сатурн, предназначението и успехите ще са в областта на земеделието и на земеделските и стопански науки. Накратко, светилото, което с хармоничното си съчетание господства над Луната, определя главната посока на мисията на човека в живота, неговата работа и служба в света.
Когато обаче Луната се намира в десети дом и получава повече дисхармонични съчетания, особено от злосторниците, такъв човек никога няма да може да се ползва с добро име сред обществото, хората няма да гледат с доверие на него и няма да му поверяват високи, ръководни служби и постове в държавни и обществени учреждения. Такъв човек ще трябва да се примири със съдбата си винаги и навсякъде да е готов да заема последно място, за да няма разправии и неприятности с околната среда. Той няма да може да преуспее в никаква определена професия. Неговата съдба ще бъде променлива и той ще бъде принуден често да сменя занаята, службата или работата си. Но за да бъде Луната в десетия дом зле аспектирана в нечий хороскоп, особено със злосторниците, това показва, че този човек в миналите си животи е направил големи пакости на обществото и на народа си, поради което е предизвикал обществената омраза върху себе си и затова в настоящия си живот ще трябва да носи последиците на прегрешенията си. Накратко казано, човек, който в хороскопа си има Луна в десети дом и повече с дисхармонични съчетания, главно със злосторниците, не може никога да има благоприятни условия и възможности за успех сред обществото с каквато и да е дейност, работа или служба, защото обществото инстинктивно ще чувства към него недоверие, неразположение и безлюбие, поради което винаги ще го огорчава и няма да му съдейства и помага в никакво отношение.
Луна в десети дом и едновременно получаваща смесени съчетания – добри аспекти от добротворците и лоши от злосторниците, ще даде смесени влияния относно общественото положение, службата и призванието на човека. Според количеството и силата на хармоничните съчетания, които Луната получава от добротворците, ще има периоди в живота на човека, когато той ще има успехи, добро обществено положение, добра работа и добри печалби. А според количеството и силата на дисхармоничните съчетания, които Луната получава от злосторниците, ще има периоди, когато човек ще бъде зле поставен в обществото, ще губи общественото доверие, работите му ще се объркват, ще понася големи материални загуби, ограничения, клевети, изобличения и пр.
За да се определи правилно кои светила оказват най-силно влияние върху Луната с хармоничните си или дисхармонични съчетания, т.е. влиянията на кое светило са ръководни за Луната, винаги трябва да се взема под внимание следното правило: ако Луната получава разрушаващ се тригон от Юпитер и образуващ се тригон от Венера, то влиянията на Венера върху Луната ще бъдат по-силни, но ако Луната получава образуващ се секстил от Юпитер, който от своя страна е хармонично съчетан с други светила, а Венера дава образуващ се тригон, но самата тя е зле аспектирана със злосторниците, в такъв случай секстилът ще е много по-силен и по-благотворен, отколкото тригонът на Венера; ако Луната получава точен секстил от Слънцето и същевременно получава опозиция от Сатурн, който от своя страна е в образуващ се тригон със Слънцето, тогава секстилът от Слънцето ще бъде по-силен с влиянията си върху Луната и ще бъде ръководещ, а опозицията от Сатурн няма да бъде толкова злокобна, защото щом Сатурн е в тригон със Слънцето, тогава неговата опозиция и квадрат не са така силни и пагубни. Същото правило важи за Марс, Уран и другите светила.
Луна в единадесети дом.
Единадесетият дом е един от най-важните домове, защото показва връзките и отношенията с приятелите, техните качества, придобивките и загубите (материални, духовни и умствени) чрез приятелите, способността на човека да си създава приятели, неговите вродени привлекателни качества, с които привлича едни или други хора за свои приятели и пр. Накратко, единадесетият дом показва до каква степен и в каква посока е развито общественото, социалното чувство у човека. Затова при разглеждането на хороскопа особено внимание трябва да се обърне на единадесетия дом, на природата на светилата в него, както и на техните съчетания с другите светила. Нека добавим, че единадесетият дом е тясно свързан с десетия и че успехите или неуспехите в обществените среди, показани от десетия дом, до голяма степен ще зависят от светилата в единадесетия дом, защото ако единадесетият дом показва наличието на добри, силни и умни приятели, лесно ще се спечели и доброто обществено положение, което се управлява от десетия дом.
Луна в единадесети дом и предимно добре съчетана, особено с добротворците, без тежко съчетание от злосторници, показва множество добри, полезни, верни и честни приятели измежду всички обществени среди, но главно между простолюдието и между жените. Луна в единадесети дом, получаваща секстил или тригон от Юпитер или Слънцето, показва приятелства с дами от висшето общество. Луна в единадесети дом, получаваща секстил или тригон от Венера, свидетелства за приятели от артистичния свят, главно млади жени и момичета, които ще спомагат за добрия живот на човека. Луна в единадесети дом, получаваща добър аспект от Уран, показва, че добрите приятели ще бъдат измежду окултистите. Всяка планета, която дава добър или лош аспект на Луната в единадесетия дом, показва какви ще са приятелите на човека – добри или лоши. Например ако Луната в единадесети дом получава опозиция или квадрат от Слънцето или Юпитер, това показва много приятели от висшето общество, но такива, които са лоши по характер и ще причиняват само неприятности и загуби на човека. Луна в единадесети дом, получаваща квадрат или опозиция от Венера, свидетелства, че приятелите ще бъдат с някои артистични качества, но ще се отличават с лекомислие и лоша нравственост и ще причиняват само пакости и загуби на човека. Луна в единадесети дом, получаваща тригон от Марс, показва верни и полезни приятели сред военните, полицията и изобщо между всички, които работят с желязо. А когато Луната получава квадрат или опозиция от Марс, това показва лоши приятели от тези среди, които само ще пакостят на човека. Луна в единадесети дом, получаваща секстил или тригон от Сатурн, говори за верни, добри, добросъвестни и честни приятели измежду по-възрастните хора. Но ако Луната получава квадрат или опозиция от Сатурн, това показва лоши приятели измежду старите хора, които ще причиняват много загуби на човека.
Според силата и характера на аспектите, които Луната получава от дадено светило, ще съдим за количеството и качеството на приятелите, за средата, от която произхождат, както и за придобивките или загубите, които могат да причинят с приятелството си. Накратко, когато Луната е в единадесети дом, колкото повече, по-силни и хармонични съчетания получава от другите светила, особено от добротворците, толкова по-вече, по-добри и по-полезни приятели ще има човек. И обратно, колкото по-силни дисхармонични съчетания получава от другите светила, особено от злосторниците, толкова по-лоши ще бъдат приятелите и толкова повече и по-големи загуби ще причиняват. Когато Луната е в единадесети дом и получава добри аспекти от едни светила, а лоши – от други, тогава човек ще има и добри и лоши приятели. Когато Луната е в единадесети дом и не получава никакви аспекти, тогава ще съдим за приятелите от знака, в който тя се намира. До каква степен приятелите оказват влияние върху характера и живота на човека показва поговорката: „С каквито приятели човек се събира – такъв става.“
Луна в дванадесети дом.
Дванадесетият дом има отношение към скритите врагове (духовните), които преследват човека, към всички видове спънки и ограничения, които духовете могат да причинят, а също показва и силите на човека да се справя със скритите си врагове (духовете), както и с всички спънки и ограничения, които духовете му причиняват. Следователно когато Луната е в дванадесети дом, колкото повече и по-силни хармонични съчетания получава от другите светила, толкова по-големи условия и възможности ще има човек да се справя с всички пречки и мъчнотии в живота си и да извлича добри опитности и поуки от изпитанията, а също и големи придобивки. Например ако Луната на някого е в дванадесети дом и е предимно с добри аспекти главно с добротворците, то такъв човек може да мине през изпитания, подобно на библейския Йосиф, но също както Йосиф ще има добри последици и придобивки. Нека винаги да се има предвид, че преобладаващите влияния на Луната върху човешката съдба са главно до тридесетгодишна възраст. Следователно за всичко в живота на човека до тридесетата му година съдим по Луната и нейните съчетания.
Когато Луната е в дванадесетия дом и е предимно дисхармонично съчетана, особено със злосторниците, тогава изпитанията, пречките, ограниченията, лишенията и противоречията на човека до тридесетата му година ще бъдат толкова много, че едва ли той ще спаси живота си. Например ако Луната в дванадесети дом получава едновременно квадрат от Марс и квадрат от Сатурн, това показва със сигурност, че такъв човек ще се поддава на изкушения да върши разни престъпления, вследствие на което ще попадне в затвор или лудница, изправителни домове и пр. Колкото повече и по-силни са дисхармоничните съчетания, които Луната в дванадесети дом получава от злосторниците, толкова по-голяма е вероятността човек да стане жертва на злите духове още в ранна възраст.
Влияние на Меркурий в 12-те домове.
Меркурий, също както Луната, е неутрален. И меркуриевите влияния, както лунните, можем да уподобим на водата, която не притежава вкус, мирис и цвят, но може да ги придобие посредством други вещества. По подобен начин меркуриевите влияния могат да придобият качествата и свойствата на светилата, с които той е в някакво съчетание. С което светило Меркурий е в хармонично съчетание, от него ще приеме хармоничните му качества и свойства, а с което светило е в дисхармонично съчетание, от него ще приеме дисхармоничните му качества и свойства. Силата на хармоничните или дисхармонични съчетания, които Меркурий образува с дадено светило, ще зависи от силата и количеството на хармоничните или дисхармонични качества и свойства, които Меркурий ще приеме от това светило. Например ако Меркурий е в съвпад с Юпитер, в този случай Меркурий ще приеме най-много и най-силни хармонични юпитерови качества и свойства, а когато Меркурий е в опозиция с Юпитер, тогава Меркурий ще приеме най-много и най-силни дисхармонични юпитерови качества и свойства; когато Меркурий образува полусекстил с Юпитер, тогава ще приеме най-малко и най-слаби хармонични юпитерови качества и свойства, а когато има полуквадрат с Юпитер, тогава Меркурий ще придобие най-малко и най-слаби дисхармонични юпитерови качества и свойства. Казано накратко, Меркурий приема количеството на силите и качествата на тези светила, с които образува съчетания, според вида и силата на съчетанията.
Тъй като влиянията на Меркурий са свързани с устройството, развитието и дейността на главния мозък и на централната нервна система, а също с развитието и дейността на животинския, най-низшия, предметния, външния, обективния ум на човека, следва, че всички сили, качества и свойства, които Меркурий придобива от другите светила, посредством съчетанията си, стават сили, качества и свойства на човешкия природен ум. Следователно количеството и силата на хармоничните или дисхармонични дейности и прояви на природния, външния ум са в зависимост от количеството и силата на качествата и свойствата, които Меркурий приема от другите светила. А творческата или пакостна дейност на Меркурий или на природния ум ще се прояви в такава насока, която е свързана с дома, в който се намира Меркурий.
Меркурий, т.е. човешкият ум, можем да уподобим на градинар, който винаги взема семена (идеи, мисли) от другите градинари (светилата с техните светове) и ги посява и разработва в онази градина (дом), в която попадне в момента на човешкото раждане. Затова когато искаме да преценим с какви сили, качества и свойства разполага природният човешки ум, трябва да разгледаме аспектите на Меркурий с другите светила. А когато искаме да определим в каква насока, в кое поле на човешката дейност ще се прояви умът, тогава трябва да видим в кой дом се намира Меркурий. Съчетанията на Меркурий с другите светила показват количеството и качеството на семената, с които разполага човешкия ум, а домът, в който се намира Меркурий, показва градината, в която човешкият ум ще работи, ще посява семената си и ще бере плодове.
Меркурий в първи дом.
Когато Меркурий се намира в първи дом, колкото по-близо е до Асцендента, толкова по-силно ще сложи своя отпечатък върху чертите и формите на лицето, главата и на цялото тяло. Меркуриевите влияния при Асцендента правят тялото със среден ръст, тънко, стройно и подвижно. Този род хора са винаги младолики. Когато Меркурий е в първи дом, колкото по-близо е до Асцендента, толкова по-силни ще бъдат влиянията му върху умствените склонности, способности, стремежи и прояви на човека, защото Меркурий е планета, която има отношение главно към развитието и проявите на човешкия ум. Меркурий в първи дом и най-близо до Асцендента определя основните характерни качества на човека, неговите схващания, разбирания, стремежи и желания. Но тъй като меркуриевите влияния винаги зависят от съчетанията му с другите светила, следва, че когато Меркурий е в първи дом и e близо до Асцендента, той ще стане проводник на влиянията на светилата, с които е в съчетания. По този начин – чрез Меркурий на Асцендента, човек ще получи склонности, стремежи, схващания и разбирания, съответстващи на светилото, което най-силно аспектира Меркурий.
Меркурий в първи дом в съчетание със Слънцето.
Ако Меркурий е в първи дом и получава най-силен аспект от Слънцето (Слънце в съвпад с Меркурий), тогава основните умствени схващания, разбирания, склонности, стремежи и насоки ще носят предимно отпечатъка и белезите на слънчевия идеализъм, т.е. умът на такъв човек ще се отличава с изобилна умствена Светлина и сила (интуиция), ще се стреми към всички висши науки и изкуства, към висши духовни постижения, човек ще иска да свети с ума си, да просвещава народа си, да бъде проводник с ума си на Божествената Светлина в живота на хората.
Меркурий в първи дом в съчетание с Венера.
Ако Меркурий е в първи дом и получава най-силни хармонични аспекти от Венера (съвпад, секстил или паралел), то основните склонности, стремежи, насоки, схващания и разбирания на ума ще бъдат ръководени от хармоничните качества на Венера, т.е. такъв ум ще се отличава с голяма любов към изящните изкуства, със стремеж да се работи и да се постигнат успехи в изкуствата, с виждане смисъла на Живота само в изкуствата и пр.
Меркурий в първи дом в съчетание с Марс.
Когато Меркурий е в първи дом, близо до Асцендента и получава най-силни хармонични съчетания от Марс (секстил или тригон), тогава Марс ще ръководи умствените склонности и стремежи. В този случай човек може да има успехи в областта на марсовите дейности – физика, техника, механика, зъболекарство, хирургия, железарство и изобщо навсякъде, където се работи физически труд и с железни инструменти. Но ако Меркурий в първи дом получава най-силни дисхармонични аспекти от Марс (квадрат или опозиция), тогава умствените склонности на човека ще бъдат разбъркани, непостоянни, разрушителни и пакостни в много отношения.
Меркурий в първи дом в съчетание с Юпитер.
Ако Меркурий е в първи дом и получава най-силен хармоничен аспект от Юпитер (съвпад, паралел, тригон или секстил ), тогава умът на човека има склонност към занимания с религиозни, философски, социални и правни науки. Но ако Меркурий получава най-силен дисхармоничен аспект от Юпитер (квадрат или опозиция), тогава ще се получи някакъв религиозен фанатик или сектант, философски маниак, т.е. ум с изопачени дисхармонични качества на Юпитер.
Меркурий в първи дом в съчетание със Сатурн.
Ако Меркурий е в първи дом, най-близо до Асцендента и получава най-силния си хармоничен аспект от Сатурн (тригон или секстил), тогава умът на човека ще бъде предразположен към занимание с естествени науки – агрономия, минералогия и всички науки, занимаващи се със Земята, с нейните богатства, обработка и пр. Но когато Меркурий получава най-силния си дисхармоничен аспект от Сатурн (квадрат или опозиция), тогава умът на човека често ще бъде обсебван от черни, мрачни и дисхармонични мисли, схващания, разбирания и възгледи, които ще му пречат да преуспява в живота. Такъв ум ще бъде склонен да вижда само опаката страна, само грешките на околната среда. Човек постоянно ще мисли и говори за грешките и недостатъците на хората, поради което съзнателно или несъзнателно те ще започнат да не го обичат.
Меркурий в първи дом в съчетание с Уран.
Когато Меркурий е в първи дом и получава най-силния си хармоничен аспект от Уран (секстил, тригон или паралел), това хармонично влияние ще ръководи склонностите на човешкия ум и ще образува основните характерни черти на човека. В този случай умът ще бъде напълно склонен да възприеме всички окултни идеи, науки, схващания и разбирания, правилно ще ги разбира, човек правилно ще ги прилага в живота и дейността си и ще може да стане техен добър носител и изявител. Накратко, ще може да стане отличен окултист, ако разбира се Меркурий не получава други дисхармонични аспекти, които да пречат на пълното хармонично ураново влияние.
Колкото е по-силен хармоничният аспект, който Меркурий получава от Уран, толкова са по-големи дарбите, условията и възможностите на човешкия ум да напредва в областта на окултизма. Понеже Меркурий има отношение към низшия човешки ум, който изучава силите, законите, качествата и свойствата на материалния свят, а Уран има отношение към висшия човешки разум, който се занимава с принципите, силите, законите, качествата, свойствата и проявите на висшите светове, затова хармоничното съчетание между Меркурий и Уран е от такова голямо значение за окултните идеи и науки. Меркурий в първи дом и близо до Асцендента, с най-силен хармоничен аспект от Уран, показва, че низшият човешки ум е свързан с Божествената Мъдрост (Уран) и напълно се ръководи от нея. Когато обаче Меркурий е в първи дом, близо до Асцендента и получава най-силен дисхармоничен аспект от Уран, тогава низшият човешки ум (Меркурий) е скаран с Божествената Мъдрост (Уран) и не се ръководи от нея. Следователно в този случай човешкият низш ум ще бъде склонен да отрече Бога, Божествената Мъдрост и всички Божествени принципи, сили, закони и прояви. Човек с такъв ум сам се възвеличава за божество, иска да стане господар на Природата и света, сам издава свои закони за управлението на света и себеподобните си. Човек с ум, дисхармонично съчетан с Уран, е склонен да разбира най-изопачено, превратно и объркано всички окултни идеи и науки, закони, сили и прояви. Колкото е по-силен дисхармоничният аспект на Меркурий с Уран, толкова по-големи са склонностите на низшия ум изопачено да разбира всичко Божествено, всичко окултно, толкова повече човешкият ум е пакостен и разрушителен във всяко отношение.
Меркурий в първи дом в съчетание с Нептун.
Ако Меркурий е в първи дом, близо до Асцендента и получава най-силно хармонично съчетание с Нептун, тогава умствените способности на човека ще бъдат насочени предимно към занимание с изящните изкуства, както и с всичко, което е мистично, окултно и тайнствено. Трябва да се помни, че Нептун е по-висша октава на Венера. Следователно колкото по-силен и по-хармоничен аспект дава Нептун на Меркурий (съвпад, тригон, паралел или секстил), толкова по-големи са умствените склонности, дарби, условия и възможности за занимание с изящни изкуства и за успехи в тази област. Но понеже Нептун е проводник на Божествената Любов, то неговият хармоничен аспект към Меркурий ще направи човешкия ум носител и изявител на всички общочовешки идеали, които са родени от Божествената Любов. Накратко, когато Меркурий е в първи дом и получава най-силен аспект от Нептун, тогава човек бива ръководен от Божествената Любов, която се изявява чрез изящните изкуства и чрез окултните идеи и учения. Когато Меркурий в първи дом, близо до Асцендента, получава най-силен дисхармоничен аспект от Нептун (квадрат или опозиция), тогава човешкият ум пак ще има склонност за занимания с изящни изкуства и окултни учения, обаче разбиранията му за същността и значението на изкуствата ще бъдат толкова изопачени и объркани, че той нищо ценно не би могъл да създаде. Такива артисти биват всевъзможни новатори, прогресисти – кубисти, модернисти и пр., които създават всевъзможни изопачени схващания, разбирания и изкълчвания в изкуството. Същото важи и за проявите на Божествената Любов и за окултните учения. Всички заблуждения в изящните изкуства и разбирания за Божествената Любов са внесени от хора, които имат Меркурий в най-силен дисхармоничен аспект с Нептун.
Общо за Меркурий и за неговите съчетания в първи дом.
А когато Меркурий се намира в първи дом, близо до Асцендента и не получава никакви съчетания от другите светила, тогава умствените склонности се определят от знака, в който се намира Меркурий и от светилото, което е свързано с този знак. Така например, ако Меркурий е в знака Везни и е без всякакви аспекти, тогава той ще приеме положителните качества на Везните и хармоничните качества на Венера.
Когато Меркурий е при Асцендента, колкото повече и по-силни хармонични съчетания получава от добротворците, толкова повече човек ще бъде склонен да разбира законите, силите и правилата на Доброто и да си служи с тях. А когато Меркурий е при Асцендента, колкото повече и по-силни дисхармонични аспекти получава от злосторниците, толкова по-объркани, изопачени и неверни са схващанията и разбиранията на човешкия ум за всички неща и явления в Живота и толкова повече умът е склонен да си служи със средствата на лъжата и насилието и е разрушителен и пакостен в много отношения.
Когато Меркурий е в първия дом, близо до Асцендента и получава разнообразни съчетания от няколко светила, от едни светила получава хармонични аспекти, а от други – дисхармонични, тогава склонностите, дарбите, способностите и проявите на човешкия ум ще бъдат разностранни – и ползотворни и неползотворни. Ако хармоничните съчетания преобладават, а дисхармоничните са по-малко, тогава хармоничните склонности на ума ще са по-големи и обратно.
По силата и числото на хармоничните аспекти, които Меркурий получава от добротворците, ще съдим за силата на Доброто, което ръководи човешкия ум, а също и за ползотворността на този ум. А по силата и количеството на дисхармоничните съчетания, които Меркурий получава от злосторниците, ще съдим за злото, което влияе върху човешкия ум, както и за пакостничеството, което може да бъде извършено от такъв ум.
Меркурий във втори дом.
Когато Меркурий се намира във втория дом, той показва умствените способности и средствата, с които ума ще си служи, за печелене на пари и за придобиване на финансови богатства.
Ако Меркурий е във втори дом и е без всякакви аспекти, той ще вземе положителните качества на знака, в който се намира.
Ако Меркурий е във втори дом и получава аспекти от някои светила, тогава Меркурий, т.е. обективният ум на човека, ще вземе положителните качества на знака, в който се намира, но и положителните и отрицателни качества на светилата, с които е съчетан.
Меркурий във втори дом в съчетание със Слънцето.
Ако Меркурий е във втори дом и получава най-силния си аспект от Слънцето (съвпад, паралел или съвпад в скоби), умът на човека ще се стреми да печели средства за своя живот и за близките си посредством някаква просветна цел, например – учителство, книгоиздателство, публицистика, научна работа и пр.
Меркурий във втори дом в съчетание с Венера.
Когато Меркурий е във втори дом и получава най-силния си аспект от Венера (съвпад, паралел или съвпад в скоби), тогава склонностите на човешкия ум ще бъдат ръководени от положителните творчески качества на Венера и човек ще се стреми да се занимава с професии, които имат връзка с изящните изкуства, и посредством тях да печели средства за прехраната си. Например той може да стане уредник на салони за концерти, художествени изложби, театри, кина, увеселителни заведения, всевъзможни модни изложби и да работи за приготвяне на всички средства за украсяване на женския свят и на младите изобщо. Когато Меркурий е във втори дом и получава единствения дисхармоничен аспект от Венера (полуквадрат), тогава умът е склонен да печели пари посредством създаване на разни реклами и обяви за привличане клиенти на съмнителни заведения, чрез рекламиране на разни козметични средства и пр.
Меркурий във втори дом в съчетание с Марс.
Меркурий във втори дом, получаващ най-силния си хармоничен аспект с Марс (секстил или тригон), ще даде склонност на ума да се занимава с професии, които са в услуга на зъболекари, хирурзи, военни, полицаи и пр., като например търговец, комисионер, доставчик, предприемач и пр. Меркурий във втори дом, получаващ най-силния си дисхармоничен аспект от Марс (квадрат или опозиция), ще даде на ума склонност да си разпилява времето и силите в разни празни спорове и работи, чрез които ще причинява разрушение и пакостничество и така ще се стреми да спечели пари за прехраната си.
Меркурий във втори дом в съчетание с Юпитер.
Когато Меркурий е във втори дом и получава най-силен хармоничен аспект от Юпитер (съвпад, паралел, тригон или секстил), тогава умът бива склонен да печели средства за живот чрез благородни професии, които са свързани с религиозни учреждения и дейци, с ползотворни държавни учреждения и дейци, с разни благотворителни дружества и заведения и изобщо, с ползотворни дейности с хармоничния характер на Юпитер. Меркурий във втори дом, получаващ най-силния си дисхармоничен аспект (квадрат или опозиция) от Юпитер, дава на ума склонност да печели пари, които ще дава в полза на разни политически демагози. Такъв човек може да бъде журналист, политически агитатор, адвокат и други подобни.
Меркурий във втори дом в съчетание със Сатурн.
Когато Меркурий е във втори дом и получава най-силен хармоничен аспект от Сатурн (тригон или секстил), тогава положителните качества на Сатурн ще ръководят умствените склонности и човек ще се занимава, ще печели пари и ще работи с положителните сатурнови дейности: земеделие и земеделски науки, миньорство и миньорски науки, печатарство, медицина, разни старопиталища, приюти и пр. Меркурий във втори дом и в дисхармонично съчетание със Сатурн (квадрат или опозиция), прави ума на човека склонен да се занимава с професии, които имат отношение към отрицателните сатурнови прояви като лихварство, устройване на осигурителни дружества, търговия с разни спиртни и упоителни средства и т.н.
Меркурий във втори дом в съчетание с Уран.
Меркурий във втори дом и най-силно хармонично аспектиран от Уран (тригон, секстил или паралел) дава на ума способност и склонност да се занимава с професии, които се отличават с някаква оригиналност, особеност и имат отношение към някакви напредничави общества и дейности. Такива са различните откриватели, изобретатели, новатори, ползотворни реформатори и пр. Ако Меркурий е с най-силен дисхармоничен аспект от Уран (квадрат или опозиция), то умствените склонности ще бъдат насочени към професии и печелене на пари от дейности, които ще са пакостни и вредни за лицата и обществата, споменати при положителните уранови влияния.
Меркурий във втори дом в съчетание с Нептун.
Ако Меркурий във втори дом е с най-силен хармоничен аспект от Нептун (тригон, секстил, паралел, съвпад), в такъв случай склонностите на човешкия ум са свързани с професии и печелене на пари, които имат отношение към някакви висши, нравствени, идеалистични и благородни цели. Меркурий във втори дом с най-силен дисхармоничен аспект от Нептун (опозиция или квадрат) дава на ума склонност да печели пари чрез най-чудновати мошенически средства, измами, хазартни игри, устройване на лотария и пр.
Изобщо колкото повече хармонични съчетания получава Меркурий от добротворците, толкова по-силни са склонностите и способностите на човека да се занимава с професии, които са ползотворни за всички и толкова по-големи са възможностите за печелене на пари и забогатяване по честен начин и обратното.
Меркурий в трети дом.
Третият дом е един от много важните и трябва винаги внимателно да се разглежда, защото той показва дарбите, способностите и заложбите на природния ум на човека, а също условията, възможностите и начините за развитие на умствените способности. Особено когато Меркурий се намира в третия дом, който се управлява от Меркурий, този дом трябва да се разглежда винаги най-внимателно.
Когато Меркурий се намира в трети дом и е без всякакви съчетания, тогава умът на човека ще вземе положителните качества на знака, в който се намира Меркурий, а също и положителните качества на светилото, което е свързано със знака. Например ако Меркурий се намира в трети дом и е в знака Везни, но не получава аспекти от другите светила, в този случай умът ще вземе положителните качества на Венера, защото Венера е свързана със знака Везни и т.н.
Меркурий в трети дом в съчетание със Слънцето.
Ако Меркурий се намира в трети дом и получава най-силен хармоничен аспект от Слънцето (съвпад или паралел), в такъв случай умът на човека ще се отличава с богати умствени дарби и способности, ще притежава най-силната и най-ценна дарба – умствената Светлина или интуицията, чрез която ще може да се свързва с всички Божествени Светове и да черпи от тях творчески сили и вдъхновение. Когато Слънцето дава най-силен аспект на Меркурий в третия дом, тогава човешкият ум се отличава с най-много и най-разнообразни дарби, способности и заложби. Такъв човек ще може да има успехи и в областта на положителните и на отвлечените науки, и в областта на изящните изкуства, и в областта на философията, религията, окултните науки и пр., защото Слънцето е най-щедро и надарява човешкия ум с най-разновидни дарби и способности. Когато Меркурий е в трети дом и е най-силно аспектиран от Слънцето, тогава умът на човека бива ръководен от възвишени идеали, бива носител и изявител на велики и светли мисли, притежава творческите сили на слънчевата светлина, има стремежи към гениалност. Меркурий в трети дом и в най-силен аспект със Слънцето показва, че такъв човек ще има най-добри условия и възможности за умствено развитие и напредък и за големи умствени постижения. Ако Меркурий в нечий хороскоп е в трети дом и е в най-силен аспект със Слънцето, това показва, че този човек в продължение на хиляди години се е стремил да бъде служител на Господа (Слънцето) с ума си и вече е придобил Божествени (слънчеви) качества, сили и свойства.
Меркурий в трети дом в съчетание с Венера.
Когато Меркурий е в третия дом и получава най-силен хармоничен аспект от Венера (съвпад, паралел или съвпад в скоби), тогава умът на човека ще притежава дарбите, способностите, силите, качествата и стремежите на Венера. Следователно такъв човек ще има артистични дарби и успехи в областта на изящните изкуства. Това може да бъде напълно сигурно, когато самата Венера, която дава хармонични съчетания на Меркурий, е хармонично съчетана с другите светила или не получава лоши аспекти от злосторниците. Защото ако Венера дава на Меркурий хармонични съчетания, а самата тя е жестоко наранена от дисхармонични съчетания със злосторниците, тогава няма да може да придаде на човешкия ум (Меркурий) своите артистични сили и качества.
Трябва винаги да се има предвид, че всяко светило (с изключение на Слънцето) влияе върху Меркурий положително и му предава положителните си сили и качества, когато самото светило получава добри аспекти от останалите светила. Всяко светило, което дава хармонични аспекти на Меркурий, но самото то е силно наранено от злосторниците, не може да придаде на Меркурий, т.е. на човешкия ум, положителните си сили и качества. Такова светило можем да уподобим на болен или ограбен човек, който и да ви е приятен, и да има желание, пак не е в състояние да ви помогне, да ви даде нещо, някакъв подарък или да ви услужи.
Меркурий в трети дом, получаващ най-силен дисхармоничен аспект от Венера (полуквадрат), показва, че на човек му липсват всякакви артистични качества и способности и не може да има никакви успехи в областта на изящните изкуства.
Меркурий в трети дом в съчетание с Марс.
Когато Меркурий е в трети дом и получава най-силен хармоничен аспект от Марс (тригон или секстил), тогава природният ум на човека (Меркурий) ще се отличава най-вече с положителните качества и способности на Марс. Такъв човек ще има влечение предимно към техниката, механиката, зъболекарството и специалности, в които се работи основно с желязо и железни инструменти. В такива специалности човек може да има най-големи успехи. Ако Меркурий е в трети дом и получава най-силен дисхармоничен аспект от Марс (квадрат или опозиция), в този случай умът на човека ще се отличава с отрицателните разрушителни качества на Марс. Следователно такъв човек няма да има никакви градивни творчески умствени способности, а ще бъде пакостник в много отношения.
Меркурий в трети дом в съчетание с Юпитер.
Когато Меркурий е в трети дом и получава най-силен хармоничен аспект от Юпитер (съвпад, паралел, тригон или секстил), в този случай умът на човека ще бъде надарен най-много с положителните, творчески сили, качества и способности на Юпитер. Тогава Юпитер ще ръководи и управлява идеите, умствените стремежи и дейността на човека и следователно човек ще може да има успехи и постижения в областта на философските, религиозните, историческите, педагогическите, социалните, нравствените и правните науки. Ако Меркурий е в трети дом и получава най-силния си дисхармоничен аспект от Юпитер (квадрат или опозиция), тогава умът на човека ще притежава редица заблуждения, криви схващания и разбирания по отношение на философията, религията, социалните науки и пр., което ще е пречка за каквито и да е успехи в научната дейност.
Меркурий в трети дом в съчетание със Сатурн.
Меркурий в трети дом, получаващ най-силен хармоничен аспект от Сатурн (тригон или секстил), показва, че умът на човека ще притежава положителните сили, качества и способности на Сатурн и може да има успехи в областта на земеделските науки, миньорството, геологията, правните науки, естествените науки и изобщо в професии и науки, които са свързани със Земята.
Меркурий в трети дом, получаващ най-силен дисхармоничен аспект от Сатурн (опозиция, квадрат или съвпад), показва, че умът на човека ще има непреодолими пречки и трудности относно умственото си развитие и няма да може да има големи успехи.
Меркурий в трети дом в съчетание с Уран.
Когато Меркурий се намира в трети дом и получава най-силния си хармоничен аспект от Уран, това показва, че умът на човека е осветяван и ръководен от Светлината на Божествената Мъдрост (от Херувимите). В този случай умът ще бъде надарен със заложби и способности за всестранно изучаване и разбиране на окултните науки и особено на Астрологията. Такъв човек ще е готов лесно да възприема и разбира окултните идеи и учения и да прилага окултните начини и методи за живот. Колкото по-силен е хармоничният аспект на Меркурий с Уран, толкова по-големи и по-силни ще са умствените дарби и способности за изучаване и разбиране на окултните идеи и толкова по-бързо и лесно човек ще разбира, възприема и прилага окултните методи в живота си. Ако Меркурий е в трети дом и получава тригон от Уран, а самият Уран е в тригон със Слънцето и няма дисхармонични аспекти от Сатурн или Марс, в този случай окултните дарби и способности на човека ще са от най-висока степен. Такъв човек може да напредне най-много и да има най-големи успехи в областта на окултните науки. Той ще може сам да стане творец в областта на тези науки. Казано накратко, ако Меркурий e в трети дом и получава най-силен хармоничен аспект от Уран, успехът на човека ще се отличава със самобитност, своеобразност и оригиналност във всяко отношение. Човек ще бъде с напредничави и новаторски схващания и разбирания, с ясновидски дарования, с откривателски способности в научните области и ще носи прометеевски идеали за Живота. Когато Меркурий е в третия дом и получава най-силен дисхармоничен аспект от Уран (квадрат или опозиция) и особено когато самият Уран е в дисхармонични съчетания със Слънцето или със злосторниците, тогава умът на човека ще бъде лишен от Светлината и ръководството на Божествената Мъдрост и следователно няма да притежава дарбите и способностите, които дава хармоничното ураново влияние. Когато Меркурий е в трети дом и получава най-силен дисхармоничен аспект от Уран, умът ще се отличава с криви, превратни, изопачени схващания и разбирания във всяко отношение; ще бъде склонен към всевъзможни заблуждения, отричащи всички възвишени и напредничави идейни учения и особено окултните идеи и науки; ще бъде враг на всяка закономерност и разумност в Живота и Природата; ще е склонен да вижда само отрицателните, дисхармонични, изкривени, изопачени и безсмислени дейности и прояви в човешкия живот. Умът на такъв човек ще е склонен постоянно и безогледно да критикува, да напада, да разрушава, да внася дисхармония и заблуждения във всички прояви на човешкия живот. Казано накратко, хармонично аспектираният Меркурий от Уран показва, че човек хиляди години е бил служител с ума си на Божествената Мъдрост и е получил от нея множество дарби и способности. Дисхармоничното съчетание на Меркурий с Уран показва обратното.
Меркурий в трети дом в съчетание с Нептун.
Когато Меркурий е в трети дом и получава най-силен хармоничен аспект от Нептун (съвпад, паралел, тригон, секстил) и особено когато самият Нептун има хармонично съчетание със Слънцето и не получава дисхармонични аспекти от Сатурн или Марс, тогава умът на човека бива осветяван и ръководен от света на Божествената Любов – Серафимите – най-висшата Ангелска йерархия. Колкото по-силен е хармоничният аспект, който Меркурий получава от Нептун (най-силният аспект е съвпад), толкова повече светът на Божествената Любов надарява човешкия ум с дарби, способности, сили, качества и Светлина от най-висша степен. Умът на такъв човек се отличава с придобити, все още твърде редки между хората, редица висши дарби и способности, които са свързани с развитието на шестото чувство или сетиво. Човек бива надарен с телепатични способности (способност да се четат мислите и намеренията на хората от близко и далечно разстояние), психометрични способности (способност да се разгадава характера, живота и съдбата на даден човек само чрез хващане и държане на някакъв предмет, с който той си е служил), ясновидски способности, духовно слушане, пророчески вдъхновения, съновидения, предвиждания, предчувствия и предсказания. Според силата на хармоничния аспект, който Нептун дава на Меркурий в трети дом, ще бъде и силата на гореописаните дарби и способности, които ще притежава човек. Когато Меркурий в нечий хороскоп се намира в трети дом и получава най-силен хармоничен аспект от Нептун, който сам е хармонично аспектиран от Слънцето, тогава човек ще има висши дарби и способности, условия и възможности да стане гениален, било като музикант, поет, писател, мистик, ясновидец или пророк. Такъв човек може да придобие най-висшите духовни дарби и способности, каквито са имали Христовите Апостоли, като например способността съзнателно да се излъчва и да общува и разговаря с висши духовни същества, които да му откриват законите и бъдещето на развитието на човека и света. От всички Христови Апостоли, само апостол Йоан е имал Меркурий в трети дом, получаващ най-силен хармоничен аспект от Нептун, който сам е получавал най-силен хармоничен аспект от Слънцето. Хора с гореописаното съчетание и положение на Меркурий могат да се срещнат между най-напредналите ученици на окултните общества. Тук ще споменем само, че всички гениални хора в областта на изящните изкуства, всички гениални мистици, философи и пророци са развили своите висши духовни дарби и способности в разните окултни школи през миналите си животи. Вън от окултните школи е невъзможно развитието и придобиването на някакви висши духовни дарби и способности. За да се роди човек в такъв момент, че неговият Меркурий да бъде в трети дом и да получава най-силен хармоничен аспект от Нептун, това по-казва, че в продължение на хиляди години този човек е бил верен служител, изявител и носител с ума си на Божествената Любов, на нейните принципи, сили, закони и качества. На какъвто свят човешкият ум (Меркурий) е бил верен служител, според силата на служенето си, е получил от този свят благословения – дарби и способности.
Когато Меркурий се намира в трети дом и получава най-силния дисхармоничен аспект от Нептун (квадрат или опозиция), това показва, че в миналите си животи човек съзнателно е бил проводник с ума и с мислите си на всевъзможни заблуждения, изопачения, лъжи, пакостни идеи и намерения спрямо законите, силите, качествата и проявите на Божествената Любов и спрямо Божествените служители на Любовта. Според степента на дисхармоничния аспект, който Меркурий в трети дом получава от Нептун, са качествата и силата на пакостите, заблужденията, изопаченията, които човек е направил с ума си спрямо Божествената Любов и нейните служители. Следователно щом Меркурий е в трети дом и получава най-силен дисхармоничен аспект от Нептун, това показва, че в миналите си животи човек е бил в окултните школи, но не е бил добър и прилежен ученик, поради което е направил много погрешки с ума си и така е изгубил благословението на Божествения свят, изгубил е творческите сили, качества и прояви на Божествената Любов. Накратко, когато Меркурий е в трети дом и получава най-силен дисхармоничен аспект от Нептун, умът на човека ще бъде лишен от благословенията, разбиранията и радостите, които Божествената Любов дава на човечеството чрез изящните изкуства, красотата, вдъхновенията и висшите дарби. Дисхармонията между Меркурий и Нептун е дисхармония между човешкия ум и Божествената Любов, между човека и Серафимите.
Общо за Меркурий и за неговите съчетанията в трети дом.
Понеже Меркурий е господар на трети дом, той е собственик-градинар, затова неговите хармонични или дисхармонични влияния върху ума на човека, върху умствените склонности, заложби, дарби и способности, както и върху условията и възможностите за умствено развитие и умствени постижения са най-силни, най-решаващи и най-съдбоносни. Колкото по-силни и по-хармонични аспекти (точни или образуващи се съвпад, тригон, паралел, секстил) получава Меркурий в трети дом от повече добротворци, а също и злосторници, но които са добре аспектирани главно от Слънцето, толкова повече, по-разностранни и по-силни са умствените дарби и способности и толкова повече и по-благоприятни са условията и възможностите за развитието и проявите на дарбите и способностите и обратно.
Когато Меркурий е в трети дом и получава добри аспекти от добротворците, а лоши от злосторниците, тогава количеството и силата на творческите дарби и способности, както и благоприятните условия и възможности за умствено развитие, ще съответстват на силата и количеството на хармоничните съчетания, а количеството и силата на разрушителните склонности, на изопачените схващания и разбирания, на ограниченията и неблагоприятните условия и възможности за умствено развитие ще съответстват на силата и количеството на дисхармоничните съчетания, които Меркурий получава.
Когато Меркурий образува съвпад с долния меридиан IC (Iumum Celi), т.е. когато Меркурий стои на малко разстояние от IC, независимо дали е в трети дом, тогава меркуриевите влияния са много силни и правят ума на човека необикновено чувствителен, впечатлителен, възприемчив, реагиращ на всички явления в Природата и Живота и на влиянията от различните светила. Когато Меркурий е в съвпад с IC, колкото повече и по-силни хармонични аспекти получава от добротворците, толкова по-голямо е влиянието на Доброто върху човешкия ум и толкова по-големи ще са творческите сили в човека, способностите му да вижда предимно проявите на Доброто в Живота и Природата. А когато Меркурий е в съвпад с IC и получава предимно лоши съчетания от злосторниците, според силата и количеството на лошите съчетания, висшият ум бива с необикновено силни разрушителни склонности и пагубни, изопачени схващания и разбирания. Когато Меркурий се намира в трети дом и същевременно има съвпад с IC и съвпад със Слънцето, тогава умът на човека ще се отличава с голяма Светлина и феноменални творчески способности в областта на науката, изкуствата, философията или религията.
Меркурий в четвърти дом
Четвъртият дом има отношение главно към придобивките и управлението на недвижимите имоти, къщата, жилището на човека, към печалбите и загубите от недвижими имоти; към дейността и постиженията през последната четвърт от човешкия живот; към отношението и разбирането на човека спрямо окултните идеи и окултните науки; към наследените качества и способности от майката на човека; към живота и съдбата на първото дете в женски хороскоп и пр. Следователно когато Меркурий се намира в четвърти дом и получава предимно хармонични съчетания от добротворците, според количеството и силата на добрите съчетания, ще окаже благоприятно влияние върху всичко, което попада под управлението на четвъртия дом. А когато Меркурий получава предимно лоши съчетания от злосторниците, тогава човешкият ум няма да е в състояние да се ползва от богатствата, управлявани от четвъртия дом. Трябва винаги да се има предвид, че добрите или лоши аспекти, които получава Меркурий в четвърти дом, ще окажат своите благоприятни и неблагоприятни влияния върху човешкия ум главно през последната четвърт от човешкия живот.
Меркурий в четвърти дом в съчетание със Слънцето.
Така ако Меркурий е в четвърти дом и получава съвпад, съвпад в скоби или паралел от Слънцето, това показва, че последната четвърт от човешкият живот ще бъде най-добра в умствено, духовно и материално отношение, т.е. през последната четвърт на живота си човек ще има най-благоприятните условия и възможности за умствена дейност, за духовни придобивки и дейност, за материално забогатяване, за постижение на най-висшите си идеи, копнежи и замисли.
Меркурий в четвърти дом в съчетание с Венера.
Ако Меркурий е в четвърти дом и получава съвпад, паралел, секстил или съвпад в скоби от Венера, тогава дейността на човешкия ум през последната четвърт на живота ще бъде свързана с някаква артистична среда, ще бъде в услуга на изящните изкуства или на млади жени. Материалното забогатяване ще дойде също по тези пътища.
Ако Меркурий е в четвърти дом и получава квадрат и половина (единственият лош аспект) с Венера, това показва пречки в областта на изкуството, ако човекът е артист, или пък загуби на материални богатства, причината за които ще бъдат млади жени.
Меркурий в четвърти дом в съчетание с Марс.
Ако Меркурий е в четвърти дом и получава най-силен хармоничен аспект от Марс, това свидетелства за силни желания да се придобият големи материални богатства от къщи, ниви, гори и пр., които желания ще се сбъднат на старини. Меркурий в четвърти дом, в съвпад, квадрат или опозиция с Марс, показва, че в края на живота умът на човека ще намира смисъл и удоволствие само в много ядене, пиене и разгулен живот, поради което човек ще разпилява всичко, което е събрал на младини и по-късно.
Меркурий в четвърти дом в съчетание с Юпитер.
Меркурий в четвърти дом,, получаващ съвпад, паралел, секстил или съвпад в скоби от Юпитер, свидетелства, че в края на човешкия живот (това винаги означава последната четвърт) умът на човека ще се занимава усилено с религиозни, социални, философски и окултни учения, идеи, въпроси и разрешения и че в такива насоки човешкият ум ще бъде най-ползотворен. Показва още придобиване на материални блага и богатства, които ще бъдат използвани за духовни цели.
Меркурий в четвърти дом в съчетание със Сатурн.
Когато Меркурий е в четвърти дом и получава най-силно хармонично съчетание от Сатурн, тогава стремежите на ума към материални придобивки (къщи, недвижими имоти, земя и др.) са много големи, а умствените способности за печелене и добро стопанисване на имотите са също добри. Такива хора обезателно притежават собствена къща, земя и добре ги стопанисват. Когато Меркурий е в четвърти дом и получава най-силно дисхармонично съчетание от Сатурн, тогава жаждата на човека за придобиване на къща и земя е толкова голямо, че той прибягва до всякакви нечестни средства – лъжи, хитрувания и измами, за да натрупа колкото се може повече богатства. Жаждата на такива хора за къща и земя се превръща в алчност и скъперничество. Те винаги лошо стопанисват своята земя.
Меркурий в четвърти дом в съчетание с Уран.
Меркурий в четвърти дом, получаващ най-силен хармоничен аспект от Уран, показва, че човек притежава необикновени организаторски дарби и способности за управление на големи земеделски имоти и къщи. Такива хора могат да станат отлични стоковеди, да създадат отлични съчинения, ръководства по земеделско стопанство. Показва още, че към края на живота си човек ще се занимава с окултни идеи и науки, ще бъде полезен с богатствата си на окултисти и ще подпомага окултни общества, защото четвъртият дом има отношение към всичко окултно, а Меркурий в хармонично съчетание с Уран също дава окултни наклонности и способности към окултни идеи и учения, както и окултни разбирания за Живота.
Меркурий в четвърти дом, получаващ най-силен дисхармоничен аспект от Уран, показва, че човек ще има грандоманията на всяка цена да стане богат с къща и имоти, да стане управител и ръководител на имоти, да осигури живота си с богатства, имоти и пр. Обаче всичките му стремежи и желания ще се изразят в празни и нескончаеми приказки и желания, защото ще му липсват способности за осъществяването им. По отношение на окултните идеи и учения, разбиранията на човека винаги ще се отличават с много заблуждения, криви тълкувания и изопачени желания за използване на окултните общества за материални печалби. Краят на такъв човек бива най-лош, объркан и празен.
Меркурий в четвърти дом в съчетание с Нептун.
Меркурий в четвърти дом и в най-хармонично съчетание с Нептун, без да има някакви лоши аспекти от злосторниците, показва, че човек чрез ума си е надарен да стане основоположник, ръководител, управител на окултни домове, училища и имоти, ръководител на окултни общества в много отношения. Това е така, защото четвъртият дом има отношение към реализирането на окултните идеи и учения в живота на хората, а Меркурий в четвърти дом и в най-силна хармония с Нептун (съвпад, паралел, съвпад в скоби) дава на човека всички дарования за прилагане на окултните учения в материалния живот. Такъв човек има голямо благословение за печелене на имоти, които поставя в жертва и служене на Бога. В този случай последната част от живота на човека бива най-плодоносна и в умствено и в духовно отношение. Меркурий в четвърти дом и с най-силен лош аспект от Нептун, без да има хармонични съчетания с добротворците, показва, че човек ще бъде склонен да си служи с всички видове мошеничества, кражби и измами, само за да се сдобие с къщи и имоти и да им стане управител. Показва също желание и склонност за внасяне на изопачения и заблуждения в окултните идеи, учения, прояви и разбирания. Такива хора винаги гледат да се приобщят към някакво окултно или духовно общество и при даден удобен момент, користно и чрез мошеничества, гледат да обсебят разни имоти и къщи на окултни общества или ученици. В края на живота си тези хора биват най-пакостни във всяко отношение. На такива не бива да се поверява управление на имоти и къщи.
Меркурий в пети дом.
Петият дом има отношение главно към сърдечния живот на човека, т.е. към неговите най-силни желания, мечти, копнежи и въжделения, към любовните връзки, отношения, изживявания, приключения, истории и прояви на младини, преди брака; към поколението и неговото отглеждане; към отношенията в семейния живот; към търговските сделки и спекулации; към силата на човешките желания и предприемчивост. Следователно когато Меркурий се намира в петия дом, това показва, че човешкият ум ще бъде впрегнат да служи на сърцето, да осъществява неговите желания и копнежи. От количеството, качеството и силата на аспектите, които Меркурий получава, ще зависи кога, колко и какви сърдечни желания ще осъществи човешкият ум.
Когато Меркурий се намира в петия дом и получава най-силен хармоничен аспект от Слънцето (съвпад, съвпад в скоби или паралел), това е много щастливо положение и съчетание на Меркурий, което показва, че сърдечният живот на човека, неговите мечти, копнежи и желания ще бъдат ръководени и осветявани от високо просветен човешки ум. Следователно сбъдновението, постижението на всички естествени сърдечни желания ще бъде лесно осъществимо с помощта на силно просветения ум от Слънцето. Меркурий в пети дом и в най-силно хармонично съчетание със Слънцето свидетелства, че в ума на човека ще бъдат заченати възвишени идеи и замисли, които ще бъдат в сърцето му като благородни чувства и стремежи, прекрасни мечти и копнежи, естествени и ползотворни желания. Между ума и сърцето на такъв човек винаги ще има хармонично взаимодействие. Те ще бъдат свързани помежду си и ще работят винаги заедно и в пълно съгласие, както корените и клоните на благородно дърво, което дава добри и изобилни плодове. Сърцето ще бъде корените, които ще събират доброкачествени сокове (мечти и желания), а умът ще бъде клоните, където ще се раждат плодове (велики идеи и замисли). Защото Меркурий в пети дом с добри съчетания от Слънцето представя благородно дърво, посадено и израснало върху най-добра почва и огрявано изобилно от слънчева светлина. Следователно каквото пожелае сърцето, ще бъде изпълнено с помощта на ума и каквото помисли умът, ще бъде постигнато с помощта на сърцето.
Меркурий в пети дом в съчетание със Слънцето.
Меркурий в пети дом и в най-силен хармоничен аспект със Слънцето показва богат, организиран, много плодотворен и ползотворен сърдечен живот с разностранна дейност, главно през втората половина на живота. Такъв човек ще може да предаде в наследство най-добри способности на своето поколение, ще съумее да му приготви необходимите условия за правилно развитие в умствено, духовно и физическо отношение. Любовните връзки и отношения на този човек преди брака ще бъдат многобройни, но безкористни, красиви, приятелски дружби. Семейният му живот ще бъде образцов във всяко отношение. Предприятията и сделките му ще бъдат винаги в пълна изправност. Всичките му начинания ще бъдат добре планирани и пресметнати.
Ако хороскопа принадлежи на писател, Меркурий в пети дом показва голяма писателска плодовитост, ако принадлежи на музикант показва голяма творческа изпълнителност и музикална дейност, ако е на окултист – окултна дейност и т.н. Най-добре е, когато Меркурий в пети дом е хармонично съчетан със Слънцето.
Меркурий в пети дом в съчетание с Венера.
Когато Меркурий се намира в пети дом и получава най-силно хармонично съчетание от Венера (съвпад, съвпад в скоби, паралел или секстил), това е много добро положение и съчетание на Меркурий, чието влияние в този случай ще бъде много благотворно върху всичко, което управлява петия дом. Такива хора имат на младини, преди брака, множество романтични, весели, красиви, невинни и приятни любовни връзки, отношения и приключения, т.е. сърдечният им живот бива богат с естествени желания, стремежи и прояви, с чисти, игриви, радостни младежки прояви. Семейният живот на такива хора бива също много приятен, винаги изпълнен с естествени, разнообразни и красиви отношения, украсявани с всички любезности, с внимание, подаръци и нежности, които правят приятен семейния живот. Това е така, защото щом Меркурий (умът) е ръководен от хармоничното съчетание на Венера (богинята на щастливия семеен живот), той ще бъде винаги верен и чудесен служител на семейното щастие. При такова положение и съчетание на Меркурий, умът на човека винаги е изобретателен, находчив, досетлив, способен да намери, да достави и да направи всичко, което прави приятен и радостен семейния живот в даден момент. Хора с гореописаното положение и съчетание на Меркурий твърде много обичат децата, умеят да им приготвят всички необходими условия и средства за тяхното правилно развитие и домашно възпитание, за доброто им нареждане в обществото.
Такова положение и съчетание на Меркурий дава на хората дарби, способности, качества и умения да имат успехи в търговски сделки, предприятия и начинания, главно поради любезните им обноски спрямо клиентелата и добрата подреденост в заведенията и предприятията им. Такива хора имат най-големи успехи в търговски предприятия и заведения, където се изработват или продават предмети за млади жени и изобщо за млади хора, защото щом Венера ръководи Меркурий, тогава човешкият ум ще се стреми да бъде в услуга на младите жени и въобще на артистичния свят.
Ако Меркурий има такова съчетание в хороскопа на поети, музиканти, писатели, художници и други артисти, тогава в творенията им ще се говори, пише и рисува за идеалите, копнежите, мечтите, желанията, стремежите и проявите на младежкия свят, за неговите любовни схващания, разбирания, чувства и живот. Затова творенията на такива хора имат успех сред младежкия свят, понеже когато Меркурий се намира в пети дом и получава най-силен хармоничен аспект от Венера, човешкият ум има най-големи склонности, дарования и способности да се занимава с всичко, което е любимо, приятно и желателно за младежкия свят, което носи радостите и красотата на младите, посочва идеалите им и осмисля живота им. Такова положение и съчетание на Меркурий създава най-добрите учители и възпитатели на младежта, защото те най-добре чувстват и разбират детската душа и природа.
Когато Меркурий се намира в пети дом и не получава съчетания с останалите светила, а има само едно дисхармонично съчетание с Венера (полуквадрат), тогава умът на човека се отнася небрежно, нехайно, лекомислено и несериозно към всички неща, които попадат под управлението на петия дом. Следователно човек няма да може да има успехи и да бъде полезен в никоя от областите, за които говорихме при хармоничното съчетание на Меркурий в пети дом с Венера. В такива случаи имаме разногласие и противоречие между ума и сърцето. Сърцето не дава своите сокове на ума и той остава безплоден. А умът не осветява сърцето с всички идеи и замисли, поради което сърцето остава също безплодно откъм благородни качества, желания и прояви.
Меркурий в пети дом в съчетание с Марс.
Когато Меркурий е в пети дом и получава най-силно хармонично съчетание от Марс (тригон или секстил), тогава между ума и сърцето, между мислите и желанията има съгласие. Но понеже в случая Марс се явява ръководител на Меркурий (човешкия ум), който е градинарят в петия дом (градината на сърцето), затова повечето мисли и желания на човека ще са насочени към материални придобивки, които служат за удоволствие – главно ядене, пиене, развлечения като спортни игри и пр. Следователно цялата умствена и сърдечна дейност ще бъде свързана с материята и телесните наслади. Хора, които имат в хороскопа си Меркурий в пети дом с най-силно съчетание от Марс, са много дейни като търговци и предприемачи и се занимават най-вече със заведения за храни и питиета. Най-висшият идеал на тези хора е да станат офицери, полицаи, големи спортисти и ръководители на спортни игри – области, в които те най-много успяват. При такова съчетание на Меркурий с Марс, ръководните идеи, мисли, схващания и разбирания на хората за Живота и Природата са предимно материалистични. Допадат им най-много социалистическите идеи и учения, които считат за най-важна човешка дейност онази, която има за цел придобиването на материални блага. Възгледите им за семейството, семейния живот и отношения, за поколението, за любовните отношения преди брака са подобни на възгледите им за яденето, пиенето, спането и пр., т.е. смятат ги за необходими потребности, които доставят чисто телесни удоволствия, та затова трябва да съществуват. При такова съчетание на Меркурий с Марс и дума не може да става за духовни качества, чувства, нежност, внимание, красиви отношения и голяма сърдечна привързаност при любовните отношения, семейния живот, отглеждането на поколението и пр. Този род хора не създават и не възпитават даровито и идеалистично поколение, защото никога не са се стремили към висши идеали и придобиване на висши дарби и способности, които те смятат за празни работи.
Меркурий в пети дом, ръководен от най-силно марсово съчетание, прави човешките мисли, желания и действия бързи, практични, находчиви, изобретателни с цел придобиване на колкото се може повече материални средства, които доставят повече телесни наслади и удоволствия. Понеже в музиката, поезията и изящните изкуства, в религията, философията и духовните науки няма нищо, което да причинява телесна наслада и удоволствие, затова хората с Меркурий в пети дом и с най-силно марсово съчетание никога не се занимават с такива работи.
Когато Меркурий в пети дом получава най-силно дисхармонично съчетание от Марс (съвпад, съвпад в скоби, паралел, квадрат или опозиция), тогава умът на човека бива порочен, с изопачени схващания, разбирания и представи във всяко отношение. Този порочен ум дава порочна насока на всички сърдечни желания, събужда най-низшите и пакостни инстинкти и наклонности. Мислите, желанията, действията и словата на такива хора също са бързи, практични, находчиви и изобретателни, но винаги пакостни, престъпни, разрушителни и безнравствени. Накратко, хора с Меркурий в пети дом, дисхармонично съчетан с Марс, внасят само порочност, престъпност и изопаченост във всички неща, които попадат под управлението на петия дом. Колкото по-силен е дисхармоничният аспект, който Марс дава на Меркурий, и колкото повече и по-силни дисхармонични аспекти получава самият Марс от другите светила, особено от Слънцето, толкова повече, по-силни и по-опасни са мислите, желанията и действията на такива хора за околната среда.
Меркурий в пети дом в съчетание с Юпитер.
Когато Меркурий е в пети дом и получава най-силен хармоничен аспект от Юпитер, тогава Меркурий (човешкият ум) е богат със семена от висшето и благородно естество на Юпитер. Тези семена Меркурий (умът) посява в петия дом – градината на сърцето, откъдето се раждат множество благородни чувства, желания, стремежи и дела. Хора с такова положение и съчетание на Меркурий винаги се стремят да водят образцов, нравствен, чист, порядъчен и добродетелен живот както преди брака, така и в семейния си живот. Те стават най-добрите майки и бащи, защото много обичат децата си и притежават способността да ги възпитават добре и да им предават всичките си добродетели, висши идеали и нравствени качества. Хората с Меркурий в пети дом и с най-силно юпитерово съчетание винаги се отличават с много силни религиозни чувства, идеи, замисли, схващания и разбирания. Измежду такива хора се явяват най-добрите религиозни проповедници, писатели, мисионери, разпространители на религиозна литература, основатели и ръководители на религиозни общества и благотворителни дружества, създатели и управители на детски приюти, сиропиталища и заведения. Защото когато Меркурий работи в петия дом под ръководството на благодетеля Юпитер, тогава човешкият ум и сърце биват насочени винаги към широка обществена и благотворителна дейност. Такива хора обичат обществото заради Господа и винаги се стремят да просветят човеците в религиозно отношение. Обществото също ги обича и им поверява висши отговорни постове, защото те са образци на честност, почтеност, справедливост, благоразумие, работливост, услужливост, пожертвувателност, внимателност и добротворство. Това е така, защото Меркурий в пети дом и в най-силно съчетание с Юпитер, особено когато самият Юпитер е в хармонично съчетание със Слънцето и другите светила и не получава силни дисхармонични съчетания от злосторниците, е най-доброто свидетелство, че висшият разум (Юпитер) и низшият ум (Меркурий) работят в хармония в градината на човешките сърца – петия дом, което означава, че човек е дал вече сърцето си на Господа и това сърце става извор на добротворство. За да се получи положението Меркурий в пети дом, който има най-силно хармонично съчетание с Юпитер, необходимо е човек да е работил хиляди години със сърцето си за Господа.
Когато Меркурий е в пети дом и получава най-силно дисхармонично съчетание от Юпитер, особено когато и самият Юпитер е в дисхармония със Слънцето и със злосторниците, тогава на човека липсват всякакви добродетелни качества, които се получават при хармонията на Меркурий с Юпитер и се явяват редица отрицателни качества като лицемерие, тщеславие, религиозни заблуждения, изопачавания, обръщане служенето на Бога в разни езически обреди и пр. Такива хора са религиозни мързеливци и празни приказливци.
Меркурий в пети дом в съчетание със Сатурн.
Когато Меркурий се намира сам в петия дом и получава най-силно хармонично съчетание от Сатурн (секстил или тригон), а самият Сатурн е в хармонично съчетание с големите светила (Слънце, Уран, Нептун), тогава човешкият ум (Меркурий), който се занимава в материалния свят под ръководството на Сатурн, става грижлив, работлив и пресметлив работник и градинар в градината на сърцето – петия дом. Умът бива насочван към придобиване на материални богатства, които успява да натрупа благодарение на постоянството, работливостта и практичността си. Накратко, когато Меркурий е сам в петия дом и получава най-силно хармонично съчетание от Сатурн, тогава преобладаващите мисли на човешкия ум (Меркурий) и преобладаващите желания на човешкото сърце (петия дом) са насочени към придобиване на множество материални богатства, в което направление най-много се успява. Ако обаче Меркурий се намира в петия дом сам и получава най-силен хармоничен аспект от Сатурн, а самият Сатурн получава дисхармонични съчетания от големите светила, тогава Сатурн ще бъде лош ръководител на Меркурий и той няма да може да бъде добър градинар на петия дом и да придобие богатствата, които най-много желае. Сатурн е добър ръководител на човешкия ум (Меркурий), само когато и самият Сатурн получава преобладаващи хармонични съчетания от големите светила и особено от Слънцето.
Когато Меркурий е сам в петия дом и получава най-силно дисхармонично съчетание от Сатурн (квадрат, съвпад или опозиция) и същевременно самият Сатурн е с преобладаващи дисхармонични съчетания с големите светила, особено със Слънцето, тогава сатурновото влияние върху човешкия ум (Меркурий), както и върху желанията на сърцето (пети дом) са твърде злокобни, противоестествени и много пакостни както за индивида, така и за неговите близки. Защото при гореописаното положение на Меркурий в човешкия ум и сърце ще се породят най-силните и най-пакостни мисли и желания с отрицателни сатурнови качества. В такива случаи прекомерните желания на човека за материални богатства са до такава степен силни, че обезателно биват придружавани с голяма алчност, скъперничество, завистливост и егоизъм. Умът на човека е хитър, лъжлив, крадлив, постоянно зает с мисли за спечелване на големи материални богатства по всички нечестни начини, с всякакви мошенически и насилнически начини и средства. Такива хора винаги и към всички са крайно недоверчиви, мнителни, подозрителни, съмняващи се и страхливи за това да не би някой да ги ограби, излъже и пр. Характерът им е непоносим. Те са свадливи, сръдливи, честолюбиви, раздразнителни и крайно ревниви. По тези причини семейният им живот е нещастен.
Меркурий в пети дом в съчетание с Уран.
Когато Меркурий се намира в пети дом и получава най-силен хармоничен аспект от Уран, а самият Уран е в хармонично съчетание със Слънцето и не получава дисхармонични съчетания от Марс и Сатурн, тогава урановите влияния върху Меркурий са най-благотворни и най-плодоносни в много отношения. Защото когато Меркурий има гореописаното влияние на Уран върху себе си и е градинар в дома на сърцето, мислите и желанията на човека ще се отличават с редица прометеевски сили и качества. Понеже ръководеният от висшите хармонични уранови влияния Меркурий ще накара човешкия ум да се стреми към въплътяването, осъществяването и приложението на сили, закони и порядки от висшите светове в човешкото сърце и в света. Накратко, Меркурий в пети дом и хармонично съчетан с хармонизиран Уран (в тригон или секстил със Слънцето), прави човека податлив, възприемчив и стремящ се към всички окултни учения, идеи и науки, към приложение в човешкия живот на окултните методи и правила. Такъв ум е най-добър градинар на човешкото сърце – петия дом, където посява и отглежда най-редките и доброкачествени плодове – благородни чувства и желания. Такъв човек може да бъде добър окултен ученик, защото и умът и сърцето му са обработвани от Ангела на Мъдростта – Уран. Колкото по-силен е хармоничният аспект на Меркурий с Уран, толкова по-голяма е Светлината на човешкия ум и вярата му в окултните учения и науки и толкова по-голяма е Любовта и послушанието на сърцето към Божественото Слово.
Меркурий в пети дом, получаващ хармоничен аспект от Уран, когато самият Уран е в дисхармония със Слънцето, съвсем не дава благотворни влияния върху ума и сърцето на човека.
Ако Меркурий е в пети дом и получава хармонично съчетание от Уран, а последният не получава никакви аспекти от другите светила, тогава влиянията на Уран върху ума и сърцето на човека са благотворни, но не толкова силни, колкото когато самият Уран е в хармония със Слънцето. Ако Меркурий е в пети дом и получава хармоничен аспект от Уран, а самият Уран има само дисхармонични аспекти от Марс и Сатурн, тогава Уран не може да окаже благотворни влияния върху ума и сърцето на човека.
Трябва винаги да се има предвид следното правило: всички злосторници (Сатурн, Плутон, Марс) могат да оказват положителни, благотворни, творчески влияния върху неутралните светила (Меркурий и Луна), както и върху Венера, когато и самите злосторници са добре съчетани, хармонизирани и направлявани от Слънцето и същевременно не са в дисхармония помежду си. Колкото по-голяма е хармонията на даден злосторник със Слънцето, ако той не получава дисхармонични аспекти от останалите злосторници, толкова по-силно и по-благотворно е неговото влияние върху неутралните светила Меркурий и Луна, а и върху Венера.
Когато Меркурий се намира в петия дом и получава най-силен дисхармоничен аспект от Уран (квадрат или опозиция), тогава Меркурий ще бъде лош градинар в дома на сърцето. Ще се получи неправилно развитие на ума и сърцето, поради което човек ще има много изопачени мисли и чувства, криви схващания и разбирания в много отношения. В живота си ще има много мъчнотии, недоразумения, несполуки, несбъднати мечти и копнежи. В този случай трябва да се има предвид, че дисхармоничното влияние на Уран върху Меркурий ще бъде най-злокобно върху ума и върху всички дела, които се управляват от петия дом, ако самият Уран е дисхармонично съчетан главно със Слънцето, а после и с другите злосторници. Колкото по-силни са дисхармоничните съчетания на Уран със Слънцето и с другите злосторници, толкова по-голямо е злокобното влияние на Уран върху Меркурий и петия дом. Такъв човек няма да може да има нито добри любовни отношения преди брака си, нито добри семейни отношения, нито да създаде добро поколение, нито ще има сърдечни радости в живота си. Ще бъде лишен от всички блага и радости, които могат да се придобият от нещата и делата, попадащи под управлението на петия дом. Мислите, чувствата и желанията му ще са винаги объркани, без Светлина и правилна насока. Умът и сърцето на такива хора са заети с някакви грандомански и маниакални идеи и желания, пакостни за самите тях и за околните. Хора с гореописаните съчетания на Меркурий и Уран, когато Меркурий е в пети дом, преминават целия си живот в заблуждения, считат заблужденията си за много ценни и особено висши добродетели и все обвиняват другите хора, че не разбират тяхната гениалност. Те винаги мислят за себе си, че са гении от най-висш род, но хората не ги разбират.
Когато Меркурий е в петия дом и получава дисхармонично съчетание от Уран, а самият Уран е в хармонични съчетания със Слънцето и другите светила, тогава влиянията на Уран върху човешкия ум, както и върху човешкото сърце (петия дом), не са така силно пакостни, както при първия случай. Защото хармонизираният Уран (в секстил или тригон) от Слънцето не е много пакостен със своите дисхармонични влияния върху Меркурий и Луната, а също и върху другите светила.
Човек, който има в хороскопа си Меркурий в пети дом и получаващ лошо съчетание от Уран (опозиция или квадрат), а самият Уран е в хармония със Слънцето (тригон или секстил), такъв човек може да има много заблуждения и да прави много грешки в живота си, но скоро ще ги осъзнава и ще се стреми да ги изправи. А когато Меркурий е в пети дом и получава дисхармонично съчетание от Уран, който е в дисхармония със Слънцето, тогава човек не съзнава грешките и заблужденията си, мисли себе си за безпогрешен, а всички други счита за глупци, защото не разбират неговата гениалност.
Човек, който има в хороскопа си Меркурий в пети дом в дисхармонично съчетание с Уран, в миналите си животи е бил в окултна школа, но не е бил редовен и прилежен ученик, правил е много грешки с ума и сърцето си и не ги е поправял, не се е отнасял сериозно към порядките, правилата, задачите и работата в школата, не е учил и не е работил редовно, системно и постоянно върху развитието на ума (Меркурий) и сърцето (пети дом). От силата на дисхармоничното съчетание между Меркурий и Уран трябва да съдим за силата и количеството на прегрешенията, нарушенията и опущенията, които човек е направил като окултен ученик в миналите си животи.
Когато Меркурий е в пети дом и получава дисхармонично съчетание от Уран, а самият Уран има хармонично отношение със Слънцето, това показва, че като окултен ученик в миналото човек е харесвал, одобрявал и обичал всичко, което се говори и прави в школата, но е пропускал и отлагал да се учи редовно и прилежно и да работи съзнателно върху развитието на ума и сърцето си. Всички окултни задачи е отлагал за по-благоприятни съчетания и условия и е отдавал по-голямо значение на другите земни житейски печалби и блага. Поради това той не е получил благословенията на висшата Мъдрост (Уран), т.е. не е служил достатъчно с ума и сърцето си на Мъдростта и затова не е получил хармония между Меркурий и Уран.
Когато обаче Меркурий е в пети дом и получава хармонично съчетание от Уран, а самият Уран е в дисхармония с другите злосторници, това говори, че човек е бил в окултна школа в миналото, но не е правил никакви усилия да се учи, да развива ума и сърцето си, своите способности и добродетели, а се е занимавал само с това да наблюдава грешките и недостатъците на другите ученици, техните нередности, опущения, заблуждения и дисхармонични прояви, постоянно ги е критикувал и съдил. Поради тия причини човек е изопачил ума и сърцето си, нарушил е хармонията в школата и е пречил на Мъдростта да се прояви правилно чрез ума и сърцето му.
Меркурий в пети дом в съчетание с Нептун.
Когато Меркурий е в пети дом и получава най-силен хармоничен аспект от Нептун (паралел, съвпад, съвпад в скоби, тригон или секстил), тогава, според силата на аспекта, мислите, чувствата, желанията, словата и делата на човека ще бъдат възприематели, носители и изявители на нептуновите хармонични сили, качества и свойства, които се отличават със своите облагородяващи, вдъхновяващи и възвисяващи влияния за ума, сърцето и волята на човека.
Ако се случи Меркурий да бъде в пети дом и да получава най-силен хармоничен аспект от Нептун, а самият Нептун да е в най-силно хармонично отношение със Слънцето (съвпад, съвпад в скоби, паралел, тригон или секстил), тогава влиянията върху Меркурий и петия дом, т.е. върху човешкия ум, сърце и воля, ще бъдат най-силни, най-благотворни, вдъхновяващи и облагородяващи, най-очистващи и хармонизиращи. Това е така, защото хармоничните влияния на всеки добротворец върху неутралните светила (Меркурий и Луна) стават десет пъти по-силни, когато самият добротворец е в хармонично съчетание със Слънцето. Следователно при гореописания случай чистото и висше влияние на Нептун върху Меркурий в пети дом ще научи Меркурий, т.е. човешкия ум, да бъде отличен градинар в градината на човешкото сърце, където ще бъдат посети семената и отглеждани плодовете на редица висши дарби, способности, сили и качества. Това е така, защото главен ръководител и учител на градинаря на човешкия ум и снабдител на семена, ще бъде хармонично осветеният от Слънцето Нептун – великият носител и изявител на Божествената Любов, на Божествената Красота и Хармония. Затова за истинския мистик, окултист, писател, поет, художник или музикант, изобщо за истинския артист, творец и изпълнител, местоположението на Меркурий в пети дом и хармоничното му съчетание с хармонично осветен Нептун от Слънцето е най-благодатно и плодоносно.
Ако Меркурий е в пети дом и получава най-силен хармоничен аспект от Нептун, а самият Нептун не получава никакви аспекти от Слънцето и другите светила, тогава нептуновото влияние върху Меркурий е пак благотворно, но е десет пъти по-слабо. Следователно човек ще има хубави стремежи, мечти и желания да стане нещо особено в областта на мистиката и окултизма, в областта на изящните изкуства, но няма да успее да постигне много. Ако Меркурий получава хармонично съчетание от Нептун, а самият Нептун няма хармонично отношение към Слънцето, човек ще прилича на градинар, който посява най-доброкачествени семена в добра почва, но мястото е сенчесто, не е осветено от Слънцето и не се раждат изобилни и добри плодове. Когато Меркурий в пети дом получава най-силен хармоничен аспект от Нептун, а самият Нептун е дисхармонично осветен от Слънцето (квадрат, опозиция, квадрат и половина, полуквадрат), тогава човешкият ум (Меркурий) ще бъде подобен на ученик, който е ръководен от учител (Нептун) с мошенически, изопачени идеи, мисли, желания и качества. Такъв човек е податлив на влиянията на разни мошеници-окултисти, на които често става жертва, а заблужденията си счита за истинска наука и добродетели.
Когато Меркурий е в пети дом и получава най-силен дисхармоничен аспект от Нептун (опозиция, квадрат, квадрат и половина, полуквадрат), а самият Нептун има дисхармонично съчетание със Слънцето и със злосторниците, тогава нептуновото влияние върху човешкия ум (Меркурий) и човешкото сърце (пети дом) е много злокобно и пакостно в много отношения. С идеите, мислите, желанията, словата и делата си човек може, при неблагоприятни условия, да стане носител, проводник и изявител на най-изопачени и пакостни схващания, разбирания и заблуждения. Такъв човек можем да уподобим на боледуващ от най-опасни заразни болести, който съзнателно или несъзнателно заразява другите. Меркурий в пети дом и получаващ най-силен дисхармоничен аспект от Нептун, когато самият Нептун е най-силно дисхармонично съчетан със Слънцето и със злосторниците, ще доведе до подлудяване на човека. Защото през ума (Меркурий) и сърцето (пети дом) на този човек ще преминават толкова много дисхармонични и изопачени мисли, чувства и желания, че лудостта като последствие е неизбежна.
Когато Меркурий е в пети дом и получава силен дисхармоничен аспект от дисхармоничен Нептун, това показва, че човек в мислите си като окултен ученик, в името на Божествената Любов, на която Нептун е носител, е изопачавал Божествената Любов и е злоупотребявал с нея с мислите, чувствата, тълкуванията, словата и делата си, за да постигне някакви низши човешки удоволствия, материални богатства, слава или господство.
Когато Меркурий е в пети дом и получава най-силен хармоничен аспект от най-силно хармонизиран Нептун от Слънцето и от другия добротворец Юпитер, това показва човек, който в миналото си като окултен ученик е бил най-примерен и с всичкия си ум и с цялото си сърце и воля (пети дом) е бил възприемател, носител и изявител на Божествената Любов.
Меркурий в петия дом, получаващ благотворни влияния от Нептун, показва успехи във всички дела, които се управляват от петия дом. При неблаготворни съчетания е обратното.
Меркурий в шести дом
Шестият дом има отношение главно към облеклото, порядъка, чистотата, хигиената, навиците, здравето и силите на физическото тяло (шестият знак Дева отговаря за храносмилателната система), а също така и към отношенията с подчинените и придобивките или загубите чрез тях. Следователно когато Меркурий се намира в шести дом, колкото повече и по-силни хармонични съчетания образува с добротворците и няма дисхармонични отношения със злосторниците, толкова по-съзнателни, разумни и целесъобразни ще бъдат отношенията на човешкия ум (Меркурий) към нещата и делата, които са под управлението на шестия дом и толкова по-ползотворни ще бъдат придобивките, силите, естествените удоволствия и по-голямо ще е здравето на човешкото тяло. Обратното на гореописаното важи, когато Меркурий се намира в шести дом и получава повече дисхармонични аспекти, особено от злосторниците. От всичко казано по-горе става ясно, че Меркурий в шести дом и аспектите му с другите светила ни показват отношението на човешкия ум (Меркурий) към условията и възможностите за развитието, здравето и дейността на човешкото тяло, към материалния, физическия живот изобщо, към по-нискостоящите светове (подчинените, подвластните на човека), към клетките и органите на своето тяло и към телата на растенията, животните и себеподобните му.
Меркурий в шести дом в съчетание със Слънцето.
Когато Меркурий е в шести дом и получава най-силен хармоничен аспект със Слънцето (съвпад, съвпад в скоби, паралел, полусекстил), без да има някакви дисхармонични съчетания със злосторниците, това показва, че умът на човека ще има най-съзнателни, най-разумни, най-правилни и най-целесъобразни отношения с всички неща и дела, подвластни на шестия дом. Такъв човек винаги ще се стреми да си избира най-чистата, висококачествена и здравословна храна, подходяща за неговото тяло. Той ще бъде строго порядъчен. Дълбоко ще съзнава необходимостта от постоянна и всестранна целокупна чистота на тялото си, поради което ще се стреми редовно и разумно да използва слънчевата светлина (слънчеви бани), чистия въздух (дълбоко дишане), чистата вода (чести измивания) и чистата здравословна храна. Такъв човек винаги ще се стреми да направи от тялото си храм Божий, където могат да си направят жилище Бог и Христос. Меркурий в шести дом, получаващ само най-силен хармоничен аспект от Слънцето, показва, че човек ще има просветен ум, чрез който ще възприеме и приложи Божествения (слънчев) порядък и чистота в целокупния си физически живот.
Ако Меркурий в шести дом получава силен хармоничен аспект от Слънцето (паралел, съвпад, съвпад в скоби), но същевременно получава и силни дисхармонични аспекти от злосторниците, тогава човешкият ум ще бъде подложен на сменящи се противоположни влияния, поради което порядъкът и чистотата на тялото на такъв човек няма да бъдат постоянни, отношенията със себеподобните му и другите същества няма да са постоянно хармонични, а променящи се, затова и физическият живот изобщо няма да бъде винаги здравословен, радостен и успешен.
Меркурий в шести дом в съчетание с Венера.
Меркурий в шести дом, получаващ най-силен хармоничен аспект от Венера (секстил, паралел, съвпад, съвпад в скоби) и когато самата Венера е добре съчетана със Слънцето и другите светила, показва, че от естетична гледна точка човек ще се старае да бъде чист и порядъчен в материалния си живот, ще има мека, добра обхода с подчинените си, поради което ще го обичат, ще му услужват, ще го снабдяват с доброкачествена храна, облекло и други хигиенни условия. Ако Меркурий в шести дом получава най-силен дисхармоничен аспект от Венера (възможен е само полуквадрат) и ако самата Венера има дисхармонично съчетание със злосторниците, това показва, че на човек ще му липсват всякакви естетически качества, няма да обръща внимание на красотата, чистотата и порядъка по отношение на храната, начина на хранене, обличане и пр. Ако Меркурий в шести дом получава хармонични съчетания от Слънцето и Венера, това показва, че като окултен ученик в миналото си човек е изпълнявал всички окултни хигиенни правила и задачи, които са му давани от Учителите.
Меркурий в шести дом в съчетание с Марс.
Когато Меркурий се намира в шести дом и получава най-силен хармоничен аспект от Марс (тригон, секстил), тогава Марс ще бъде главният ръководител на човешкия ум, на умствената дейност изобщо. В такъв случай, ако самият Марс има добро съчетание със Слънцето и не получава лоши аспекти от злосторниците, той може да бъде добър ръководител на Меркурий. Тогава умствената дейност бива активна и насочена главно към придобиване на материални богатства и основно за ядене и пиене, защото Марс обича изобилно да си похапва и попийва. В това е смисълът на марсовите типове по ум. Това са хора много практични, много работливи и затова успяват да постигнат желанията си – винаги имат изобилно за ядене и пиене и са доволни от себе си и от живота. Такива хора не отдават голямо значение на качеството на храната си, но количеството винаги ги вдъхновява. Поради склонността си към ядене и пиене те често си развалят здравето от постоянно преяждане, затлъстяване и натрупване на необработени вещества в организма си, като не дават никога почивка на храносмилателната си система. Отношението към подчинените им (в широк смисъл на думата) е като на господар към слугите или на фелдфебел към войниците.
Когато обаче Меркурий се намира в шести дом и получава хармоничен аспект от Марс, а самият Марс е в дисхармония със Слънцето или злосторниците, тогава Марс ще бъде нескопосан, некадърен ръководител на човешкия ум, на умствената дейност изобщо и затова всички неща и дела, попадащи под управлението на шестия дом, ще бъдат в безредие, обърканост и безплодие. Тези хора никога не постигат задоволяване на желанията си – придобиване на големи количества ядене и пиене, защото никога не им стига умът. В такива случаи шестата градина не е обработвана разумно и целесъобразно и затова малко и лоши плодове се придобиват от нея. Следователно храносмилателната система (шести дом) на такива хора ще бъде винаги в безредие, поради безредно хранене с недоброкачествена храна и без мярка.
А щом човек няма чистота и порядък по отношение на храната и храненето, то и всичката му умствена и духовна дейност ще страда от липса на чистота и порядък. Затова Учителя казва: „Каквато е чистотата на храната и храненето на човека, такива са всичките му останали работи – мислите, чувствата му. Ученикът трябва да започне с установяване на порядък и чистота по отношение на храната и храненето си71.“ От гореописаните хора не може да се очаква да вършат работи, в които се изисква голямо внимание, чистота и порядък. Тях ги бива за разни чистачи, метачи, боклукчии и пр., където не се изисква особена чистота. Такива хора не обръщат голямо внимание на чистотата на тялото си, поради което болестите им произхождат най-често от нечистоплътност.
Когато Меркурий се намира в шести дом и получава най-силен дисхармоничен аспект от Марс (паралел, съвпад, съвпад в скоби, квадрат, опозиция), а самият Марс е в дисхармония със Слънцето или злосторниците, тогава човешкият ум (Меркурий), чиято задача е да урежда материалния живот на човека, ще има за ръководител най-големия бездарник, който не познава никаква чистота – Марс. Такива хора се отличават най-много със своята необикновено голяма лакомия, с липса на всякакво чувство и желание за чистота и порядък по отношение на храната, храненето, облеклото, къпането и изобщо във всяко отношение. Тяхната лакомия ги кара да ядат много често, най-безредно и нехигиенично. Те употребяват всякаква храна, каквато им попадне – нечиста, развалена, вкисната, нездравословна. Храната си почти не дъвчат, а я поглъщат като месоядните животни. Поради всички гореописани причини здравословното им състояние е лошо. Те винаги страдат от стомашни разстройства, отравяния, преяждане, нечистоплътност, мързел, некадърност. Колкото дисхармоничният аспект, който Меркурий получава от Марс, е по-силен (най-лоши са аспектите опозиция и квадрат) и колкото по-голяма дисхармония има Марс със Слънцето и злосторниците, толкова по-силно и по-зловредно е марсовото влияние върху човешкия материален ум (Меркурий) и толкова по-одърпани, по-безредни, нечисти и пакостни са всички дела и прояви, които произхождат от шестия дом. Такива хора със своята нечистоплътност, неестетичност, лакомия и безредие винаги предизвикват погнуса и отвращение у близките си. Заради каквото и да е ядене или пиене на спиртни питиета те са способни да извършат всякакви престъпления при удобен случай. Отношението към подчинените им може да бъде само като на разбойници към роби. Когато обаче се случи Меркурий да е в шести дом и да получава най-силен дисхармоничен аспект от Марс (опозиция, квадрат), но същевременно и хармоничен, подпомагащ аспект от добротворците (например секстил с Юпитер, Венера или Нептун), в този случай Марс ще оказва своето зловредно влияние върху човешкия ум, но и добротворците ще действат благотворно. В такива хора ще настава честа борба между марсовите качества и тези на Юпитер, Венера и Нептун, ще има много марсова нечистотия и безредност, но ще има и стремеж към усилия за порядък и чистота.
Меркурий в шести дом в съчетание с Юпитер.
Когато Меркурий се намира в шести дом и получава най-силно хармонично съчетание с Юпитер, тогава ще се получат твърде благоприятни влияния върху всички неща и дела, които са под управлението на шестия дом. Защото низшият материален ум (Меркурий) е главен уредник, стопанин-градинар в шестия дом и градина и щом този дом е ръководен от висшия духовен разум (Юпитер), тогава между умствената, духовната и материалната дейност на човека винаги ще има хармония, закономерност и целесъобразност. Следователно за такъв човек може да се каже с положителност, че винаги ще знае добре да подрежда шестия дом, добре да обработва шестата градина, откъдето ще придобива добри материални плодове, а също и познания, опитности, навици и качества за правилната и целесъобразна употреба на материалните блага. Накратко, човек ще има разумни отношения с материалния свят, защото шестият дом и зодиакалният знак Дева имат отношение към храносмилателна система и връзките на човека с най-низшата материя.
Ако Меркурий в шести дом получава най-силен хармоничен, ръководещ аспект от Юпитер и особено ако самият Юпитер е в хармонично отношение със Слънцето и не получава дисхармонични аспекти от злосторниците, тогава благотворните и ръководни влияния от висшия духовен разум – Юпитер върху низшия материален разум – Меркурий биват най-силни, най-хармонични и плодоносни. Такъв човек се отличава с пробудено съзнание за дълг и отговорност спрямо всичко, което му е подчинено и му служи (главно физическото му тяло), старае се връзките и отношенията му с материалния свят да бъдат винаги разумни и справедливи. Той е отличен господар, стопанин, уредник и ръководител на своето физическо тяло и на своите подчинени – слуги, помощници, ученици, животни, растения и пр. Отношенията му винаги и към всичко са ръководени от висши религиозни чувства и разбирания, от желание да изпълни Волята Божия на Земята. Такъв човек знае да си подбира чиста, естествена и здравословна храна, установява естествен порядък по отношение на храненето и спането си, на лягането и ставането, на къпането, обличането, работата и почивката си и изобщо в целия си материален живот. Той се старае винаги да поддържа образцов порядък и чистота. Поради всички гореописани естествени и разумни качества, навици и отношения на човека спрямо материалните блага, материалния живот и материалния свят въобще, здравето му е в отлично състояние, душевното му разположение е радостно, а умствената дейност – повишена, творческа и плодоносна. Трябва да се знае и помни, че материалният, физически живот на човека представлява неговите корени, духовният му живот са неговите клони и листа, а умственият му живот е представен от цветовете и плодовете. Следователно според количеството, качеството, чистотата и редовността на храната, която приемат корените (физическото тяло), ще има правилно развитие и правилна дейност на клоните и листата (чувственото, духовното тяло), както и правилно разцъфтяване, завързване и узряване на плодовете (развитието и дейността на умственото тяло). Затова Учителя казва, че първото нещо, което Природата (висшите разумни светове) изисква от окултния ученик е да установи порядък и чистота в материалния, физическия си живот, т.е. редовно и правилно да използва слънчевата светлина, чистия въздух, чистата вода и чистата храна, защото от чистотата и порядъка на материалния, физически живот на човека ще зависи чистотата и порядъка на неговите чувства и желания (духовния живот) и на неговите идеи, мисли, схващания и разбирания (умствения му живот).
Ако Меркурий в шести дом е ръководен със силен аспект от големия добротворец Юпитер, когато влиянията на Юпитер са най-висши (само хармоничното съчетание със Слънцето може да усилва добротворното влияние на Юпитер), тогава човек винаги може да има напълно справедливи, добросъвестни и добротворни връзки и отношения с всичките си подчинени, може да има тяхната любов, обич, подчинение и доброволно служене, може с помощта на подчинените си да добие множество благодатни придобивки, печалби и богатства. Такъв човек знае да обича подчинените си, да им служи и разумно да ги ръководи за тяхно добро. Затова и те обичат господарите си и изпълняват заповедите им с любов.
За да има някой Меркурий в шести дом с най-силен хармоничен аспект с Юпитер, който е хармонично осветен от Слънцето, това е свидетелство, че този човек в редица животи е правил много усилия и се е научил да поддържа чистота и порядък в материалния си живот. Такъв човек е бил добър окултен ученик. Всичко, каквото е слушал, го е прилагал веднага.
Когато Меркурий е в шести дом и получава най-силен хармоничен аспект от Юпитер, който е без всякакви аспекти от другите светила, тогава влиянието на Юпитер върху човешкия ум и върху шестия дом също е благотворно, но е много по-слабо, отколкото когато Юпитер е хармонично осветен от Слънцето. Колкото по-силен е хармоничният аспект на Юпитер със Слънцето и колкото по-силен е хармоничният аспект на Меркурий с Юпитер, толкова по-силно е благотворното юпитерово влияние върху човешкия ум и шестия дом.
Когато Меркурий е в шести дом и получава най-силен хармоничен аспект от Юпитер, който е в дисхармонично съчетание със Слънцето и със злосторниците, тогава юпитеровото влияние върху човешкия ум и върху нещата и делата на шестия дом няма да се чувства никак. В този случай юпитеровото влияние е подобно на това да имаш богат и силен приятел, който постоянно е зает с разправии и война с враговете си и няма време да ти помогне.
Когато Меркурий е в шести дом и получава най-силен дисхармоничен аспект от Юпитер (опозиция, квадрат), но Юпитер е в хармонично съчетание със Слънцето, тогава влиянието на Юпитер върху Меркурий също не се чувства. В такива случаи отношението на Юпитер към Меркурий е подобно на това да имате силен, богат и благороден познат, който ви е сърдит и не желае да ви обърне внимание.
Когато Меркурий е в шести дом и получава най-силен дисхармоничен аспект от Юпитер, а самият Юпитер е в дисхармонично съчетание със Слънцето и със злосторниците, тогава юпитеровото влияние върху човешкия ум (Меркурий) и шестия дом може да бъде отчасти вредно, защото в такива случаи юпитеровото влияние ще бъде подобно на замърсена и замръзнала вода и колкото и да сте жадни, няма да можете да се ползвате от нея.
Меркурий в шести дом и получаващ най-силен хармоничен аспект от Юпитер, който е в дисхармония със Слънцето и злосторниците, показва, че в миналите си животи човек е бил ученик на невежи учители, които са го заблуждавали относно духовните науки. Показва също, че в миналите си животи човек е бил ученик на самозвани и опорочени учители, които са внесли в ума му множество изопачени схващания и разбирания относно значението на материалния живот.
Меркурий в шести дом в съчетание със Сатурн.
Когато Меркурий е в шести дом и получава най-силен хармоничен аспект само от Сатурн (тригон, секстил), а самият Сатурн има добри отношения със Слънцето (тригон, секстил) и с другите светила, тогава Сатурн ще бъде главният ръководител на човешкия материален ум, на неговата дейност в шестия дом-градина. Но понеже Сатурн по естество е голям злосторник, т.е. работи само с големите неорганизирани материални сили, с непречистената материя и без Светлина, то колкото и да са хармонични влиянията му върху човешкия ум (Меркурий), пак в умствената дейност на човека, в неговите мисли, идеи, схващания и разбирания за материалния живот ще има известна тъмнина, нечистота, ограниченост и противоречия. Изобщо хармоничните аспекти на Сатурн с Меркурий ще се изразят в успешното справяне на човешкия материален ум (Меркурий) със злото, т.е. с големите трудности в материалния живот и материалната дейност. Затова Меркурий в шести дом и градина и ръководен от най-силен хармоничен аспект на хармонизиран Сатурн (само добрите аспекти на Слънце със Сатурн – тригон и секстил, могат да организират, пречистват и оползотворяват сатурновите сили) придава на човешкия ум практичност, работливост, търпеливост, постоянство и упоритост в стремежите към постигане на главната цел, която в случая винаги се състои в придобиване на големи материални богатства, с които човек да се чувства осигурен. Защото Сатурн счита за съществени в Живота само материалните блага, вярва само на тях, само те го вдъхновяват, само те го радват и осмислят живота му. На Сатурн (гъстата материя) са непознати висшия Живот, висшата Светлина, висшите идеи, замисли и стремежи, всички радости и блага на висшите светове (Слънце, Нептун, Юпитер, Венера). Сатурн познава и разбира само благата, които се раждат от материята, от Земята. Само заради тях той е готов да живее, да работи и да се бори. Той признава само материалистичните науки и философии. Всяка друга дейност счита за празна работа и губене на време. Затова щом Сатурн ръководи Меркурий с хармоничните си влияния, когато последният е в шести дом, тогава цялата дейност на човешкия ум, всичките му сили и знания ще бъдат насочени към придобиване на все повече и повече материални блага за осигуряване на живота. На такива хора най-много им върви в търговията с хранителни продукти и облекло, откъдето и най-много печелят. Те са главните създатели и ръководители на всички системи и учреждения за разни осигуровки и пенсии. По отношение избора на храна и облекло, те са винаги скромни, гледат да се задоволят по възможност с прости гозби и евтини дрехи. Сатурн учи човешкия ум (Меркурий) на постоянна пестеливост, учи човека да се лишава в днешния ден от най-хубавите неща за ядене, пиене и обличане, а да ги запазва за утрешния ден или за бъдещи дни. Под влиянието на Сатурн, човешкият ум (Меркурий) е винаги много загрижен и мисли много за осигуряването на утрешния ден. Затова такива хора са въздържани и никога не си позволяват да си хапнат от това, което най-много обичат и не носят облекло, което най-много им харесва, все поради главната причина – да се чувстват осигурени и да имат много за утре. Защото Сатурн винаги се страхува от сиромашия. Той все мисли, че може да дойдат черни дни, та затова гледа всеки ден да натрупва повече материални блага. Такива хора, колкото и много да са спечелили, все им се струва, че им е малко и все се стремят към повече. Те са все загрижени и мислят за осигуряването на старините си и затова никога не се сещат и не умеят да се радват на младините си. Здравословното им състояние е сравнително добро, защото те никога не преяждат, главно поради пестеливост, задоволяват се с най-скромните ястия и спазват точно времето за хранене. Чистотата и порядъка относно подбора на храната, начина на хранене, обличане и телесната чистота изобщо не са на особена висота и изисканост, защото Сатурн работи само с гъстата материя и е невъзможно да научи ума (Меркурий) на голяма чистота и порядък. Поради същите причини душевният (чувственият) и идейният (умственият) живот на такива хора също не се отличават с особена чистота и порядък. Най-голямата постижима чистота за тях може да се сравни с чистотата на планинската пръст. Отношенията на такива хора с подчинените им са като на сравнително справедлив, но строг господар спрямо слуги. Затова внушават на подчинените си повече страх, но и не почит и обич към себе си.
Казано накратко, Меркурий в шести дом, получаващ най-силен хармоничен аспект от хармонизиран чрез Слънцето Сатурн, лишава човешкия ум (Меркурий) от всякакви високи идейни и духовни стремежи и го насочва към работа с материята, към придобиване на големи материални богатства основно с цел осигуряване на старините. Да се живее с висши духовни идеи, замисли и стремежи, за разбиранията на такива хора, е равносилно на това да се гони вятъра.
Когато Меркурий е в шести дом и получава най-силен хармоничен аспект от Сатурн, който е в дисхармония със Слънцето и другите злосторници, тогава условията и възможностите за развитието, дейността и постиженията за човешкия ум (Меркурий) са лоши. Защото нехармонизираният от Слънцето Сатурн е лош господар и ръководител на човешкия ум (Меркурий). Цялата умствена дейност на такива хора е ограничена, противоестествена, дисхармонична, пакостна както за самите тях, така също и за околната среда. Понеже тези хора са с крайно материалистични схващания и разбирания, най-високият им идеал е спечелването и натрупването на големи материални богатства. За тази цел те си служат с всякакви позволени и непозволени средства, с всякакви честни и нечестни похвати. Те наистина успяват да натрупат големи богатства, но постоянно живеят в страх, съмнение и тревога да не би някой да ги изиграе, да ги излъже, ограби и опропасти, т.е. страхуват се от това, което те самите са причинявали на много хора, за да спечелят своето богатство. По отношение на храната си те не държат на високото качество и на чистотата, гледат само на количеството. Хранят се скъпернически, когато трябва да плащат, а проявяват голяма лакомия, когато им попадне, стига това да е безплатно за тях. За такива хора телесната чистота няма никакво значение. Те рядко ходят на баня и не си перат редовно дрехите. Поради всички гореописани причини здравословното им състояние никога не е добро. Те най-много страдат от всевъзможни вътрешни и външни неизцерими болести.
Когато Меркурий е в шести дом и получава най-силен дисхармоничен аспект от Сатурн (съвпад, паралел, квадрат, опозиция), а самият Сатурн е в дисхармония със Слънцето и другите злосторници, тогава човешкият материален ум (Меркурий) ще има най-лошия господар и ръководител. Такива хора приличат във всяко отношение на описаните по-горе, само че ги превъзхождат във всичките си отрицателни качества и прояви.
За хора, които имат в хороскопа си Меркурий в шести дом и с най-силен аспект от Сатурн, това е свидетелство, че в редица минали животи те са отдавали най-голямо значение на материалните богатства и са направили ума си роб на материалния живот. Колкото по-силни са дисхармоничните аспекти на Меркурий, особено от дисхармоничен Сатурн, толкова по-голямо е робството на човешкия ум (Меркурий) от материята и толкова по-голяма е тъмнината му.
Меркурий в шести дом в съчетание с Уран.
Когато Меркурий се намира в шести дом и получава най-силен хармоничен аспект от Уран, тогава Уран ще бъде главният учител и ръководител на човешкия ум (Меркурий) при управлението и нареждането на шестия дом-градина. В този случай, ако самият Уран е силно хармонизиран (само Слънцето може да го хармонизира чрез тригон или секстил), тогава и влиянието на Уран върху човешкия ум ще е най-силно, затова управлението и наредбите на материалния ум в шестия дом и градина ще са най-разумни, целесъобразни, високоидейни и най-добри. Защото хармонизираният Уран с хармоничните си влияния върху Меркурий най-добре учи човешкия материален ум да разбира и прилага окултните начини, методи и правила в целокупния материален и физически живот. Следователно такива хора винаги се стараят да подбират най-чистата, най-здравословна и най-подходяща за своя организъм храна, хранят се редовно и умерено, редовно правят водни и слънчеви бани, дълбоки вдишвания, гимнастически упражнения, планински излети, често се преобличат и редовно работят физически. Те подбират съзнателно съответстващи си и хармонични цветове в облеклото си, лягат и стават в точно определени часове, строго спазват окултните правила за положението и посоката на тялото по време на сън и държат в най-голям порядък и чистота облеклото, завивките, жилището си и особено предметите, които служат за хранене.
Казано накратко, когато Меркурий е в шести дом и получава най-силен хармоничен аспект от високо хармонизиран Уран, тогава материалният човешки ум е високо просветен, хармонизиран и дисциплиниран, винаги е способен и стремящ се да приложи всякакви окултни правила и методи в целокупния си материален и физически живот. Такива хора се стараят да научат особените сили, качества и свойства на различните храни и тяхното влияние върху човешкия организъм, за да приготвят правилно храната си. Те проучват силите, качествата и свойствата на цветовете в облеклото си и се стараят да носят дрехи със съответстващите цветове. Поради всички гореописани причини тези хора могат да имат здраво и красиво телосложение и голяма подвижност, енергичност, работоспособност, сръчност, порядъчност и чистота на тялото. Те гледат на материалния и физическия си живот със същата сериозност и внимателност, както и на духовния живот. Те разбират правилно думите на Господнята молитва: „както е на небето, така и на Земята“ и се стараят да ги изпълнят, т.е. да приложат и осъществят в материалния и физически живот (на Земята ) разумността, чистотата, порядъка, хармонията и безсмъртието на висшите Духовни и Умствени светове (Небето).
Когато Меркурий е в шести дом и е в хармоничен аспект с Уран (най-силен е тригонът), а също и самият Уран е хармонизиран със Слънцето (Уран е най-силно хармонизиран, когато е в тригон със Слънцето), в такъв случай влиянието на Уран върху човешкия материален ум (Меркурий) е най-силно и най-благодатно. Колкото по-силно е това влияние, толкова по-големи са дарбите и способностите на човека за приложение на порядъка и чистотата, според окултните правила, в материалния и физически живот, толкова повече и по-благоприятни условия и възможности си създава човек за щастлив, разумен и смислен живот на Земята. Такива хора се стараят да приложат всички окултни правила за чистота и порядък, да направят физическото си тяло храм Божий, където Бог и Христос да могат да пребивават и да се проявяват. Те могат дълбоко да осъзнаят и проумеят думите на Учителя: „Бог е в светлината на Слънцето, във въздуха, във водата, в хляба72.“ Следователно човек трябва да поддържа тялото си в пълна изправност, за да възприема Бога правилно и да получава Неговите благословения, живот, сили, здраве и радост. Отношенията на такива хора към подчинения им свят – слуги, помощници, ученици, животни, растения и пр., са съзнателни, разумни, целесъобразни и справедливи.
Когато Меркурий е в шести дом и получава най-силен хармоничен аспект от Уран, който няма никакъв аспект със Слънцето, но има аспекти с другите светила, тогава влиянията му върху човешкия ум (Меркурий) са също благотворни, само че по-слаби.
Ако Меркурий в шести дом получава най-силен хармоничен аспект от Уран, който е в силна дисхармония със Слънцето и другите злосторници, тогава в схващанията, разбиранията и дейността на човешкия материален ум (Меркурий) ще има много заблуждения, изопачавания, ограниченост, неточност, изкривявания и обърканост. Такива хора в миналите си животи като окултни ученици са били небрежни и неизпълнителни по отношение на нещата, които са свързани с шестия дом-градина.
Ако Меркурий в шести дом получава най-силен дисхармоничен аспект от Уран (опозиция, квадрат), а самият Уран е в хармония със Слънцето и другите светила, тогава човешкият материален ум има същите прояви, качества и разбирания както по-горе описаните.
Ако Меркурий в шести дом получава най-силен дисхармоничен аспект от Уран, който е в дисхармония със Слънцето и другите злосторници, тогава урановите влияния върху човешкия материален ум са най-злокобни в много отношения. Това е така, защото целият материален и физически живот на тези хора е безпорядъчен, противоестествен, нечист, с много заблуждения и изопачения, вследствие на което се причиняват разни нервни разстройства и мозъчни болести, разни тумори, язви, жаби и всякакви нечисти и неизлечими болести. Отношенията на такива хора към подчинените им е като на господари към роби, като на завоеватели към пленници, като на пиратите изобщо. За да се получи такъв дисхармоничен аспект върху Меркурий от Уран, това показва, че в миналите си животи като окултен ученик човек, не само че не е изпълнявал окултните правила за чистота и порядък в материалния и физическия си живот, но съзнателно е заблуждавал своите съученици и е изопачавал разбиранията им. Станал е причина и те да изопачат своя материален и физически живот. Такива хора са ставали тирани и със своята власт и изкривени разбирания са изопачавали материалния живот на множество свои подчинени.
Аспектите на Меркурий с Уран показват връзките, разбиранията и отношенията на низшия материален ум спрямо висшия Ангелски ум (Уран), т.е. спрямо Божествената Мъдрост.
Следователно когато Меркурий е в шести дом и получава хармоничен аспект от силно хармонизиран от Слънцето Уран, тогава и послушанието на низшия ум спрямо висшата Мъдрост е правилно и творческите сили, Светлината и благословенията, които получава човешкият ум, са изобилни.
Меркурий в шести дом в съчетание с Нептун.
Когато Меркурий се намира в шести дом и получава най-силен хармоничен аспект от Нептун (съвпад, съвпад в скоби, тригон, секстил), а самият Нептун е в хармония със Слънцето (съвпад, паралел, съвпад в скоби, тригон, секстил) и не получава дисхармонични аспекти от злосторниците, тогава нептуновите влияния ще бъдат най-чисти, най-благотворни и ръководещи за човешкия материален ум (Меркурий), за неговата дейност с нещата, които са свързани с шестия дом-градина. Чрез Нептун на човечеството биват изпращани мислите, идеите, благословенията, силите и качествата от най-висшите Ангелски светове – Серафимите. Следователно материалният ум на хората, чийто Меркурий се намира в шести дом и е ръководен от хармонизиран от Слънцето Нептун, ще се отличава с най-висши схващания и разбирания за чистотата и порядъка в материалния и физически живот. Такива хора винаги се стремят към най-чистата, най-висококачествена, най-естествена, най-подходяща и здравословна храна. Те винаги отдават значение на качеството, а не на количеството на храната. Също така те се стремят към естествени и красиви начини за придобиване и приготвяне на храната си. Измежду такива хора са се появили първите плодоядци-вегетарианци, защото грозната гледка при избиването на животните и употребата на техните трупове за храна събужда най-голямо отвращение у тях. Те са способни, подобно на гълъбите, винаги и при всички условия да си останат вегетарианци. Такива хора най-бързо и с най-голяма Любов възприемат и прилагат всички окултни правила по отношение на порядъка и чистотата в целия си материален и физически живот.
Всичко, което важи за хората, които имат Меркурий в шести дом с най-силен хармоничен аспект от хармонизиран от Слънцето Уран, го притежават и хората, които имат Меркурий в шести дом с най-силен хармоничен аспект от хармонизиран Нептун. При последните обаче играе голяма роля и естетиката (чувството за красота). Затова те се стремят, освен към най-голяма чистота и порядък, и към красота в целокупния си материален и физически живот. Такива хора се стремят да имат добри и правилни отношения, да бъдат честни и любезни с подчинените си, които считат за по-малки и слаби свои братя. Поради това подчинените им ги обичат и тези хора винаги имат услуги, помощи и придобивки от тях.
Когато Меркурий е в шести дом и получава най-силен хармоничен аспект от Нептун, който няма никакви аспекти с другите светила, тогава нептуновите влияния върху материалния човешки ум (Меркурий), върху неговите схващания, разбирания и дейности и върху нещата на шестия дом са също благоприятни, но са много по-слаби, отколкото при влиянията от Нептун, който е хармонично осветен от Слънцето.
В двата гореописани случая хармоничното нептуново влияние върху човешкия материален ум и неговата дейност с нещата и работите на шестия дом са правилни, постоянни и закономерни, всички хигиенични правила в материалния и физически живот са спазвани в най-висша степен. Поради всичко това здравословното състояние на такива хора е винаги отлично, а душевното им разположение – винаги радостно.
Когато Меркурий е в шести дом и получава най-силен хармоничен аспект от Нептун, който е в дисхармония със Слънцето и злосторниците, тогава нептуновите влияния върху човешкия материален ум (Меркурий) са нечисти и неблаготворни. В такива случаи нептуновите влияния могат да се уподобят на помощта или работата, която може да се очаква от някой добър, но много пиян или болен човек.
Ако Меркурий в шести дом получава най-силен, т.е. ръководещ, дисхармоничен аспект от Нептун (опозиция, квадрат), а самият Нептун е в хармония със Слънцето и другите големи светила, то нептуновите влияния не са много пакостни за човешкия ум (Меркурий), но не са и полезни.
И в двата гореописани случая нептуновите влияния върху човешкия материален ум и върху нещата и работите на шестия дом ще причиняват разни заблуждения и криви схващания и разбирания относно чистотата, порядъка и значението на физическия и материалния живот, т.е. такива хора ще имат чести обърканости и неуредици във физическия и материалния си живот, поради което ще плащат данъци на разни органически болести. Аспектите на Меркурий с Нептун при гореописаните два случая показват, че такива хора в миналите си животи като окултни ученици са били небрежни и неизпълнителни по отношение на окултните правила за физическия и материален живот.
Когато Меркурий е в шести дом и получава най-силен дисхармоничен аспект от Нептун, който е в силна дисхармония със Слънцето и злосторниците, тогава нептуновите влияния върху човешкия материален ум (Меркурий), върху неговите схващания, разбирания и дейност в материалния живот и върху всички неща на шестия дом са най-нечисти, дисхармонични и пакостни. Такива хора са склонни да водят твърде нечист, неправилен, изопачен и пакостен физически и материален живот в много отношения. Те са склонни към употреба на всевъзможни противоестествени, нечисти, упоителни, възбудителни и отровни храни и питиета. Така те си причиняват нелечими нервни разстройства, болести, зарази и израждания. Отношенията на тези хора към подчинените им са неправилни, противоестествени, изопачени и пакостни. Те винаги са склонни да бъдат користни и да изиграват подчинените си чрез разни чудновати мошеничества, поради което никога не са обичани от подчинените си и не се ползват с добро име сред тях.
Хората, които имат Меркурий в шести дом с най-силен дисхармоничен аспект от Нептун, който е в дисхармония със Слънцето и злосторниците, в миналите си животи са били в окултни школи, но не само не са приложили окултните правила за чистота и порядък във физическия и материален живот, но с всичките си окултни познания са си служили с разни мошеничества, изопачения и пакости в материалния и физическия си живот като са повлияли, съдействали и ставали причина за изопачаването на физическия и материален живот на много свои подчинени, служители, помощници, ученици и др.
Общо за Меркурий и за неговите съчетанията в шести дом.
Най-общо казано положението на Меркурий в шести дом и съчетанието му с другите светила е свидетелство за силите, качествата и свойствата на човешкия материален ум (Меркурий), за условията, възможностите и постиженията от неговата дейност в материалния и физически живот на човека.
Колкото по-силни хармонични аспекти получава Меркурий от повече светила, главно от добротворците, толкова по-големи са творческите сили, качества и свойства на човешкия материален ум, толкова по-голямо е ръководството от висшите светове на материалния ум. Обратното на гореописаното важи, когато Меркурий е в шести дом и получава дисхармонични съчетания от Слънцето и злосторниците, които също са в дисхармония помежду си. Когато Меркурий е в шести дом и получава различни хармонични и дисхармонични аспекти от разни светила, тогава силите, качествата и свойствата на човешкия материален ум са смесени – добри, според ръководството на хармоничните аспекти, и лоши, според дисхармоничните.
Меркурий в седми дом.
Седмият дом има отношение главно към избора на съпруг или съпруга, към отношенията на съпрузите, към техните характерни качества и общественото им положение, към схващанията и разбиранията на човека за съпружеския живот, към условията и възможностите за брачен живот, към печалбите или загубите, към щастието или нещастията, които могат да произлязат от брачния живот на човека. Седмият дом има отношение още към всевъзможните сдружения на човека с другите хора за обща работа, към характерните качества и възможности на съдружниците, към условията и възможностите на сдруженията изобщо, към общественото положение на възможните съдружници, към придобивките или загубите, към щастието или нещастията, които могат да дойдат чрез съдружниците. Накратко, седмият дом показва чувствата и отношенията на човека към себеподобните, но главно към противоположния пол.
Следователно когато Меркурий се намира в седмия дом като първи управител на този дом, това показва, че силите и дейността на материалния, обикновения човешки ум (Меркурий) ще бъдат насочени главно към нещата и делата, управлявани от седми дом. Обаче от естеството, количеството, качеството и силата на аспектите, които Меркурий получава от другите светила, зависи силната или слаба, хармонична или дисхармонична дейност на човешкия ум върху всичко, управлявано от седмия дом.
Меркурий в седми дом в съчетание със Слънцето.
Когато Меркурий се намира в седми дом и получава най-силно хармонично съчетание от Слънцето (съвпад, полусекстил, паралел, съвпад в скоби), без да получава тежки дисхармонични аспекти от злосторниците, тогава обикновеният човешки ум ще бъде много добър управител на седмия дом, защото висшата и творческа сила на Слънцето ще обогатява ума с много творческа Светлина, правилна разсъдливост, предвидливост, хармонична дейност, добра обхода и нравствени отношения на човека към себеподобните му. Такъв човек ще си избере сполучливо другар в живота. Брачният му живот ще се отличава с голяма порядъчност, чистота и нравственост. Ще има всички необходими материални условия, пособия и средства, които правят брачния живот приятен, а отношенията между съпрузите винаги ще бъдат изискани, деликатни, разумни и красиви. Защото там, където умът (Меркурий) е управител, а Слънцето му е ръководител, непременно всичко ще се нарежда добре, ще има много придобивки, много хубави постижения, много хубави сбъдновения. Казано накратко, Меркурий в седми дом показва щастлив брачен живот с разумен другар или другарка и разумни съдружници, чрез които ще дойдат много придобивки. Показва още въвеждане, популяризиране и успехи на човека сред образовани общества посредством съпруга или съответно съпругата. Означава също разумни схващания и разбирания за брака и добри отношения със себеподобните, особено с противоположния пол.
Ако освен хармоничното и ръководно влияние на Слънцето, Меркурий получава също и дисхармонични влияния от злосторниците, в такъв случай, според силата на тези дисхармонични съчетания, от време на време ще има смущения, заблуждения и грешки на ума и последният няма да може винаги да бъде добър управител на седмия дом, а ще има известни неуредици и неприятности, но слънчевото влияние впоследствие всичко ще оправи. Защото винаги човешкият ум (Меркурий) е най-добрия ученик, когато е ръководен от най-добрия учител – Слънцето. И така, където човешкият ум работи под главното ръководство на Слънцето, оттам идват най-много придобивки, които носят щастието.
Меркурий в седми дом в съчетание с Венера.
Когато Меркурий се намира в седми дом и има най-силна хармонична връзка с Венера (съвпад, съвпад в скоби, секстил, паралел) и особено когато самата Венера е с преобладаващи хармонични съчетания с добротворците, тогава под ръководството на Венера, която е господарка на седмия дом, човешкият ум (Меркурий) ще бъде добър управител и ще съумее да създаде всички благоприятни условия и възможности за щастлив брачен живот, за сдружавания с добри и разумни хора, за приятелски отношения със себеподобните и особено с противоположния пол. Колкото по-силно е хармоничното влияние на хармонизираната Венера върху Меркурий в седми дом, толкова повече венерини качества и действия ще има в брачния живот, т.е. брачният живот ще бъде придружаван с известна романтика и нежност, с внимателни и красиви отношения, изразявани чрез подаряване на всевъзможни украшения и сладкиши, посещения на увеселителни места и пр. Щом Венера ръководи Меркурий, когато той е в седми дом, тогава съпругът или съпругата ще бъде от артистичните среди, ще се отличава с редица артистични качества, стремежи, изисквания, желания и действия. Накратко, когато Меркурий е в седми дом и е ръководен от най-силен хармоничен аспект на хармонизирана Венера, тогава човешкият ум ще създаде всички необходими благоприятни условия за щастлив брачен живот с естествени украшения и разнообразие.
Когато Меркурий е в седми дом и получава най-силен хармоничен аспект от предимно дисхармонично съчетана Венера със злосторниците, тогава брачният живот на човека, сдруженията му с другите хора за обща работа и отношенията му със себеподобните ще започват добре, но ще свършват зле, с множество недоразумения и неприятности. Ако Меркурий в седми дом е ръководен от най-силен дисхармоничен аспект с Венера (възможен е само полуквадрат) и особено когато самата
Венера е в дисхармония със злосторниците, тогава човешкият ум ще бъде заблуден при избора на съпруг или съпруга, поради което брачният живот ще бъде неприятен, отличаващ се с небрежност, невнимателност, невежество и недружелюбност.
Меркурий в седми дом в съчетание с Марс.
Когато Меркурий е в седми дом и получава най-силен хармоничен аспект от хармонизиран Марс (тригон, секстил), тогава материалният човешки ум ще бъде ръководен и направляван от марсовото естество, от марсовите характерни качества. Следователно схващанията, разбиранията и разсъжденията на такъв човек за брака, брачния живот и брачните отношения ще се отличават с основните марсови прояви – тираничност, господарство и властолюбие. Такъв човек ще иска да има казармен порядък и дисциплина в брачния живот и отношения. На него са чужди и непознати всякаква нежност, деликатност, романтика и висши сърдечни радости в брачния живот. Той гледа на брачните отношения като на казармена служба, която трябва да се изпълнява точно по устава и нищо повече. Затова от подобен брачен живот не могат да се очакват някакви особени радости и придобивки. Отношенията на такъв човек към съдружниците и себеподобните му, но главно към противоположния пол, ще са също казармени.
Когато Меркурий е в седми дом и получава най-силен дисхармоничен аспект от Марс, тогава дейността на човешкия материален ум (Меркурий) е дисхармонично направлявана. Поради това схващанията и разбиранията относно значението и същността на брака, на сдруженията за обща работа и на обходата към себеподобните ще бъдат винаги грешни и изопачени, пакостни и жестоки. Такива хора не могат да имат щастлив и дълготраен брак. Те не могат да имат и приятелска обхода към себеподобните си. Брачният им живот се отличава с чести скандали, караници, сръдни, грубости и пр. В брачния си живот, при съвместна работа с други хора и при обхода към себеподобните си тези хора винаги се отнасят тиранично – грубо и просташки, и затова винаги и навсякъде са неприятни. Казано накратко, ако Меркурий в седми дом получава най-дисхармоничен аспект от Марс, особено когато самият Марс е в дисхармония със Слънцето или злосторниците, това показва, че човек не може да има никакво щастие, никакви успехи и благоприятни придобивки от съществата и нещата, управлявани от седмия дом.
Ако Меркурий е в седми дом и получава най-силен дисхармоничен ръководещ аспект от Марс, но същевременно Меркурий получава и по-слаби хармонични аспекти от някои добротворци, тогава грубото и пакостно влияние на Марс върху човешкия ум е отчасти смекчено, а условията и възможностите за брачния живот, за сдруженията и обходата на човека ще са смесени – и лоши и добри.
Когато Меркурий е в седми дом и същевременно е в някой от марсовите знаци (Овен или Скорпион) и получава дисхармоничен ръководещ аспект от Марс, тогава пакостните влияния върху ума са най-силни, най-пагубни и лоши относно брачния живот на човека.
Меркурий в седми дом в съчетание с Юпитер.
Когато Меркурий е в седми дом и получава най-силен хармоничен ръководещ аспект от най-големия добротворец Юпитер (съвпад, паралел, тригон), това е твърде добро и сигурно указание, че материалният човешки ум ще бъде добър управител на седмия дом. Щом висшият духовен разум (Юпитер) е ръководител на низшия ум (Меркурий), тогава последният ще съумее да създаде всички благоприятни условия, средства, възможности и потребности за щастлив брачен живот. Понеже схващанията и разбиранията на такива хора за брака и брачните отношения са изградени върху свети религиозни чувства, те гледат на брака и брачния живот като на Божествено учреждение и Божествена служба, поради което се стремят да спазват най-хубавите нравствени правила и обичаи в брачния живот. Отношенията на тези хора със съдружниците и себеподобните им са винаги честни, почтени и човеколюбиви. Затова те имат щастие в брака и в съвместната си работа с другите хора и радости в отношенията със себеподобните си.
Ако се случи Меркурий да е в седми дом и да получава най-силен хармоничен аспект от Юпитер, а същевременно да получава и други по-слаби хармонични аспекти от Слънцето и Венера, тогава висшите благотворни влияния върху низшия ум биват благотворни, изобилни и разнообразни. А от това следва, че дейността на ума се отличава основно с юпитерови, слънчеви и венерини качества, поради което в брачния живот и отношенията на човека ще има и юпитерова религиозност, и слънчев идеализъм и венерина красота, чистота и порядък.
Накратко, когато Меркурий е в седми дом и получава най-силен хармоничен аспект от Юпитер и особено когато самият Юпитер е в хармония с другите добротворци и без тежки аспекти от злосторниците, тогава брачният живот на човека ще бъде щастлив, от задружните си работи ще има големи печалби и винаги ще бъде обичан и почитан от себеподобните.
Когато Меркурий е в седми дом и получава най-силен дисхармоничен аспект от Юпитер (квадрат, опозиция), но особено когато самият Юпитер няма добри съчетания с другите добротворци, а е в дисхармония със злосторниците, тогава юпитеровото влияние върху низшия ум не е благотворно, поради което човешкият ум не може да бъде добър управител на седми дом и не може да има щастието и благата, които произхождат от седмия дом. Такива хора ще направят несполучлив, погрешен избор на съпруг или съпруга, а отношенията им ще бъдат винаги неестествени и лицемерни. Затова не може и дума да става за някакво щастие в брака. Такъв брак често е подобен на сцената в театъра, където той само се показва пред другите хора, но без да има вътрешни сърдечни връзки и отношения.
Ако Меркурий е в седми дом и получава най-силен дисхармоничен аспект от Юпитер, но същевременно получава и по-слаби добри съчетания от Слънцето или Венера, тогава в брачния живот на човека ще има нередности, но ще има и добри страни, според силата на слънчевите и венерини влияния.
Меркурий в седми дом в съчетание със Сатурн.
Когато Меркурий е в седми дом и образува най-силно хармонично съчетание (тригон, секстил) с хармонизиран Сатурн (Сатурн е хармонизиран при добро съчетание със Слънцето или с хармонизиран Юпитер и без да получава дисхармонични съчетания от злосторниците), тогава главната дейност на човешкия материален ум ще бъде ръководена от сатурновото влияние по отношение на всичко, отнасящо се до седмия дом. В този случай схващанията и разбиранията на човека относно брака и брачните отношения, сдруженията за съвместна работа и отношенията му със себеподобните ще носят винаги отпечатъка на положителните характерни черти на сатурновото естество, според силата на аспекта, който Меркурий получава от Сатурн, и според силата на хармонизирания Сатурн от Слънцето или от хармонизиран Юпитер. Брачният живот и брачните отношения на такива хора са сравнително добри, поносими и трайни, но им липсва красотата, радостите, нежностите, разнообразието и щастието, които се случват, когато Меркурий е ръководен от добротворците. На брачния си живот тези хора гледат като на положителна необходимост, която трябва да се премине и да се поддържа, но никога не са в състояние да видят и да изпитат особени висши радости и душевни трепети в брачните отношения. Затова брачният им живот и отношения се отличават с характерната сатурнова строгост, равнодушие, еднообразие и пестеливост, еднообразни и досадни навици, ревниво и фанатично придържане към всички старовремешни обичаи, строго спазване на обикновени, скучни и дребнави порядки в отношенията, липса на всякаква задушевност и сърдечност, оскъдност и ограничения откъм всичко, което разнообразява, украсява и внася радости в брачния живот. Накратко, ако Меркурий в седми дом е ръководен от най-силен хармонизиран Сатурн в аспект, това говори за хора, които гледат на брака и брачните си отношения, на сдруженията за обща работа и на отношенията със себеподобните си като на търговски връзки, сделки, възможности, условия и интереси. Разбира се, ако освен най-силното хармонично сатурново влияние, Меркурий получава същевременно и по-слаби хармонични съчетания от добротворците, то според силата на хармоничните влияния, човек ще изпита радост и щастие от нещата, които са под влиянието на седмия дом.
Когато Меркурий е в седми дом и образува най-силен хармоничен аспект с дисхармонизиран Сатурн (сатурновите влияния са силно дисхармонични, когато самият Сатурн има квадрат или опозиция със Слънцето или квадрат, съвпад, паралел или опозиция с Марс), тогава Меркурий ще бъде най-лош управител на седмия дом, поради което седмият дом ще стане източник на големи нещастия, несполуки, неуспехи, загуби, разочарования, огорчения, лишения и ограничения. Защото когато дисхармоничен Сатурн ръководи Меркурий, тогава всички схващания, разбирания и идеи на човешкия материален ум са изопачени, противоестествени, крайно егоистични, жестоки, крайно тиранични, скъпернически, несправедливи, лъжливи, насилнически, грабителски и пр. Поради гореописаните отрицателни качества, човек не може да има естествен и щастлив брак, не може да има добри приятелски отношения със съдружниците и себеподобните си. Затова такива хора имат нещастни бракове и много явни врагове, главно измежду интелектуалците.
Ако Меркурий освен най-силен дисхармоничен аспект със Сатурн получава и някои по-слаби хармонични съчетания от добротворците, тогава освен лошите сатурнови качества, човешкият ум ще има от време на време и някои добри прояви.
Меркурий в седми дом и с най-силен дисхармоничен аспект от силно дисхармоничен Сатурн показва невъзможност за естествени, справедливи и добри отношения с противоположния пол, със съдружниците и себеподобните изобщо. Показва още човек, който със своите злъчни клюкарства си спечелва много явни врагове, главно между противоположния пол и интелектуалците. Меркурий в седми дом с най-силен дисхармоничен аспект от дисхармоничен Сатурн е сигурно свидетелство, че човек има тежки грехове (тежка карма) главно спрямо противоположния пол и брачния живот. В миналите си животи този човек с някакви литературни, философски или законодателни писания е прокарвал изопачени, противоестествени и лъжливи идеи, мисли, схващания и разбирания за отношенията в брачния живот и въобще с противоположния пол.
Меркурий в седми дом в съчетание с Уран.
Когато Меркурий е в седми дом и получава най-силен хармоничен аспект (тригон, секстил) от хармонизиран Уран (Уран е най-силно хармонизиран от най-добрите аспекти със Слънце и Юпитер), тогава материалният човешки ум ще бъде ръководен главно от Уран и ще бъде добър управник на седми дом, т.е. на всички неща, подвластни на седмия дом. Понеже хармоничните уранови влияния са самобитни, оригинални, особени, новаторски, преобразувателни, своеобразни, необикновени и напредничави, то в този случай човешкият ум ще се отличава с особени новаторски схващания и разбирания за значението на брака и брачните отношения, за отношенията с противоположния пол изобщо и за отношенията със съдружниците и себеподобните. Щом човешкият материален ум е ръководен от хармоничното влияние на висшата Мъдрост, човек ще има Божествените закони на Правдата (Уран) в отношенията си с другите и с противоположния пол. Бракът на такъв човек е щастлив, с най-своеобразни, новаторски, приятни и красиви отношения и е свързан с високоидейни разбирания, схващания и стремежи. Накратко, Меркурий в седми дом, получаващ най-силен хармоничен аспект от хармонизиран или без лоши аспекти Уран, показва, че човек ще има щастлив брак, добри брачни отношения, добри отношения с противоположния пол, със съдружниците и себеподобните си, поради което ще има много придобивки, много хубави отношения и радости, които са под управлението на седмия дом.
Меркурий в седми дом и ръководен от хармоничен аспект на хармонизиран Уран показва, че в миналите си животи човек е изучавал, усвоявал и прилагал окултните правила за добрите отношения в брака, с противоположния пол, с хората, с които е работил задружно, и въобще със себеподобните си. Затова под ръководството на хармоничното ураново влияние Меркурий, т.е. низшият материален човешки ум, става чудотворен управител, работник и градинар в седмия дом. Ако освен хармоничното ураново влияние към Меркурий съществуват и други по-хармонични влияния от добротворците, това прави човешкият ум още по-богат с дарби и способности и още повече се увеличават условията и възможностите за придобиване на щастие от седмия дом.
Когато Меркурий е в седми дом и получава най-силен хармоничен аспект от лошо аспектиран Уран със Слънцето или със злосторниците, тогава човешкият ум не може да бъде добър управител на седмия дом и няма да има щастие за човека. Такъв човек ще обича да приказва на едро и да обещава чудеса с приказките си, обаче няма да има добрите желания и силната воля да изпълни това, което обещава. Същото важи, когато Меркурий е в седми дом и получава най-силен дисхармоничен аспект от хармонизиран Уран.
Когато Меркурий е в седми дом и получава най-силен дисхармоничен аспект от дисхармоничен Уран, тогава материалният човешки ум (Меркурий) ще бъде много лош управител на седмия дом, поради което и нищо добро не може да се очаква от него. Такъв човек няма да признава никакви права и свободи на противоположния пол, ще иска да се ползва от противоположния пол и от брака си, както човек се ползва от животните и нищо повече. Той няма да има никакво съзнание за дълг и отговорност спрямо близките си, защото семейните и обществените му чувства са недоразвити и опорочени. Няма да признава никакви обществени и Божествени закони относно брака и брачните отношения. Такива хора са тирани, грабители и разбойници по отношение на всичко, което е под управлението на седмия дом. Като учени и държавници те създават най-пакостните и противоестествени идеи, учения и закони за брака и брачните отношения, за отношенията с противоположния пол изобщо, за връзките и отношенията със съдружниците и себеподобните си. Такива хора са готови съзнателно да погазят всички Божествени закони и правила. Те смятат себе си за божества, за свръхчовеци, на които е позволено да правят всичко според желанията си, а останалите хора смятат за невежи същества, които безропотно трябва да им се подчиняват. Меркурий в седми дом с най-силен дисхармоничен аспект от дисхармоничен Уран (опозиция, квадрат) са имали в хороскопите си Хитлер, Ницше, Вайнингер, Мопасан, Екатерина II и др. Хора с гореописаното положение и аспекти на Меркурий в миналото са били окултни ученици, но са пропадали на изпитите за отношенията си с противоположния пол. Те не са пожелали да изправят погрешките си, а са се ожесточили още повече. Тъй като такива хора не могат да имат правилен, добродетелен и хармоничен брачен живот, те или не могат да създадат никакво поколение или създаденото такова бързо загива, защото не притежава благословията, качествата и добродетелите на Божествената Любов, Мъдрост и Истина.
Меркурий в седми дом в съчетание с Нептун.
Когато Меркурий се намира в седми дом и получава най-силно хармонично съчетание от хармонизиран Нептун (Нептун е хармонизиран, когато е в хармония със Слънцето и няма лоши съчетания със злосторниците), тогава обикновеният човешки ум (Меркурий) ще бъде особено добър управител-градинар на седми дом, защото ще бъде ръководен от принципите и законите на Ангелската йерархия (Нептун). Колкото по-силно е хармоничното съчетание между Меркурий и Нептун (съвпад, тригон, съвпад в скоби, паралел, секстил) и колкото по-силно е хармонизиран самият Нептун, толкова по-висши, по-чисти, по-свети и по-благородни са схващанията и разбиранията на човека за значението на сдруженията за съвместна работа, на правилните отношения със съдружниците и себеподобните. Такива хора непременно влагат висши духовни идеи, сили, чувства, мисли и стремежи в брачния си живот, в отношението си към противоположния пол, към съдружниците и себеподобните. В тях са добре развити семейните и обществените чувства. Те знаят, разбират, предвиждат и успяват да намират и подготвят всички необходими условия и възможности за поддържането на щастлив брачен живот и на постоянни дружески отношения със себеподобните си. Хармонично съчетания Меркурий в седми дом с хармонизиран Нептун в даден хороскоп показва, че в миналото човек е бил окултен ученик, добре е възприемал, разбирал и прилагал законите на окултната наука за брака, отношенията с противоположния пол, със съдружниците и себеподобните. Затова такива хора имат благословенията и ръководството на Ангелската Любов и могат да имат радости, щастие и блага от всички неща, които са под управлението на седмия дом.
Меркурий в седми дом и получаващ най-силен хармоничен аспект с Нептун, който няма никакви съчетания със Слънцето и злосторниците, показва, че нептуновото влияние пак ще е добро върху Меркурий (човешкия ум), но доста по-слабо, отколкото в горния случай.
Ако Меркурий в седми дом получава най-силен хармоничен аспект от Нептун, който е в дисхармония със Слънцето и злосторниците, тогава Меркурий не може да бъде правилно ръководен и не може да създаде на човека условия и възможности за щастие от седмия дом. Такива хора в миналите си животи са били окултни ученици, слушали са Словото и са разбирали законите на окултните науки, но не са правили усилия да прилагат, отлагали са приложението на всичко научено. Те са подобни на градинари, които са добили добри семена, но не са ги посели и не са придобили плодове с работа и усилия. Всичко са учили само на теория.
Когато Меркурий е в седми дом и получава най-силен дисхармоничен аспект (квадрат, опозиция) от хармонизиран Нептун, влиянието на Нептун е същото както гореописаното.
Когато Меркурий се намира в седми дом като първи управител и получава най-силно дисхармонично съчетание от дисхармонизиран Нептун (опозиция, квадрат, съвпад, паралел, съвпад в скоби), тогава материалният човешки ум ще бъде много лош управител на всички неща и дела на седмия дом и ще донесе много нещастия на човешкия ум чрез тях. Защото когато Нептун е хармонизиран със Слънцето и другите светила, той действа като добротворец с добрите си аспекти върху Меркурий и Луната, а когато е в дисхармония със Слънцето и злосторниците, той действа като голям злосторник върху Меркурий и Луната с лошите си аспекти. Следователно когато обикновеният човешки ум (Меркурий) е управител-градинар на седмия дом и е ръководен с дисхармоничен аспект от дисхармонизиран Нептун, тогава седми дом може да стане източник на най-големи разочарования, загуби и несполуки за човека. Защото при такова положение и аспектиране на Меркурий в седми дом, мислите, чувствата, действията, схващанията и разбиранията на човека за брака и брачните отношения, за отношенията с противоположния пол и със съдружниците и себеподобните ще бъдат изопачени, противоестествени, объркани, крайно своенравни, лишени от всякаква разумност, добродетелност и Светлина. Такъв човек, ако би станал общественик, би се проявил като голям пакостник, защото седми дом има отношение и към развитието и проявите на обществените чувства. А щом главният управител е в дисхармония с дисхармоничен Нептун, това показва неправилно развитие и неправилно изявяване на обществените чувства и отношения.
Чрез Нептун действа и работи Ангелската Любов върху света на хората, а чрез Меркурий, т.е. чрез материалния човешки ум, се възприемат, осъществяват, въплъщават и изявяват на Земята всички влияния, идеи, мисли и благословения от всички висши светове. Затова когато Меркурий е в дисхармония с дисхармоничен Нептун, това показва, че човек не възприема, не разбира и не прилага правилно влиянията на Ангелската Любов. Означава още, че в миналите си животи човек е бил окултен ученик, знаел е и е разбирал много неща за Ангелската Любов, но е направил големи престъпления спрямо тази Любов. Дейността на такъв човек спрямо Ангелската Любов (Нептун) в миналите му животи може да се уподоби на дейността на пияница, който от сладките сокове на най-хубавото грозде (Нептун) е правил спиртни питиета, за да се опива и да изпитва неестествени наслади и усещания. В миналите си животи той е внесъл много лъжи, изопачения и заблуждения в хората, с които е бил в брачни връзки и отношения, както и в тези, с които е работил съвместно, задружно. Имал е противоестествени връзки и отношения с противоположния пол. Изобщо проявявал е лоши чувства към себеподобните си.
Общо за Меркурий и за неговите съчетанията в седми дом.
Общо за Меркурий в седми дом. Седмият астрологичен дом е твърде важен и трябва да се разглежда винаги най-внимателно, защото той е свързан с развитието и изработването на обществените чувства, прояви и отношения на човека.
Когато Меркурий е главен управител на седми дом, т.е. когато Меркурий е в най-първите градуси на знака, който е на върха на седми дом (защото може да има и други светила в седмия дом), съответно на количеството, качеството и силата на аспектите, които получава Меркурий от другите светила, ще бъдат условията и възможностите на човека за постиженията относно нещата на седмия дом. Когато Меркурий е в седми дом като главен управител, колкото повече, по-силни и по-хармонични аспекти получава от добротворците, без да има лоши съчетания със злосторниците, толкова повече човешкият материален ум ще се ръководи в мислите и действията си от идеите, мислите, внушенията, чувствата и добродетелите на висшите светове. Следователно толкова повече ще бъдат добрите условия и възможности на човека за правилна работа и хармонични отношения с всички неща, свързани със седмия дом, и толкова повече ще бъдат благата, радостите и щастието, придобити от седмия дом. Количеството и силата на добротворните аспекти, които Меркурий получава от добротворците, когато е управител на седми дом, показват количеството и силата на добротворните идеи, чувства, желания и благословения, които материалният човешки ум е възприел от висшите светове и ги е приложил, въплътил и осъществил с делата си спрямо всички неща, управлявани от седмия дом. Такива аспекти на Меркурий показват дихармата на човешкия материален ум, т.е. добрите семена от висши идеи, мисли, чувства, желания и действия, които в миналите си животи човек е посял с добрите си отношения в седми дом. Показват и богатствата от блага, радости и щастие, които му се полагат през настоящия живот.
Количеството и силата на дисхармоничните съчетания, които Меркурий образува с добротворците, показват количеството и силата на идеите, мислите, чувствата, благопожеланията, благословенията и внушенията, които материалният човешки ум (Меркурий) е възприел от висшите светове, разбрал ги е, но не ги е приложил с делата си в седмия дом поради отлагане, небрежност или занимания с други маловажни неща. Показва още, че материалният човешки ум не е оценил добре небесните благословения, не ги е посял и оползотворил и не е давал възможност на добродетелите да се проявят чрез него. Казано накратко, в миналите си животи човек е бил мързелив и не е работил добре, а е разпилявал силите и богатствата си безогледно и без сметка, ръководен само от желание за удоволствие и приятност.
Количеството и силата на съчетанията, които Меркурий получава от злосторниците, когато е управител на седми дом, показват кармата, която човек си е образувал посредством материалния си ум (Меркурий), т.е. злото, което е причинил на противоположния пол и на себеподобните си. Злотворните, дисхармонични аспекти, които Меркурий получава от злосторниците, свидетелстват още, че посредством материалния си ум човек е изопачил и спрял развитието и проявите на редица висши идеи, мисли, чувства, благопожелания, благословения и добродетели, внушавани му от висшите светове, и е станал проводник, носител и изявител с делата и словото си на лъжата, насилието и нечистотата, внушавани му от низшите светове, от престъпните духове. Количеството и силата на злотворните съчетания, които Меркурий образува със злосторниците, когато е в седми дом, показват още неблагоприятните условия, пречките, ограниченията, заблужденията, изопачените схващания и разбирания, които ще пречат на човека и ще му създават нещастия чрез нещата на седмия дом.
Меркурий в осми дом.
Осмият дом се нарича окултен, защото има отношение главно към схващанията и разбиранията на човека и към произтичащите от тези разбирания дейности; към смъртта и смъртоносните опасности, които заплашват човека, и към начините на тяхното избягване; към изработените в миналите животи и унаследени през настоящия живот умствени, духовни (чувствени) и физически добродетелни качества, сили, навици и богатства или отрицателни, пакостни качества и навици. Накратко, осми дом има отношение към човешката дихарма, т.е. към това добро, което човек е изработил в миналото и което сега ще унаследи, а също и към кармата, т.е. към всички задължения от миналите му животи, които сега трябва да плати. Понеже посредством седми дом човек образува връзки и отношения с обществото, със съпругата или съпруга, с противоположния пол изобщо, със съдружниците и пр., то чрез осми дом стават разчистванията, разплащанията, урежданията на сметките от правилните или неправилни отношения на човека с обществото. Следователно всичкото добро, което човек е изработил в миналите си животи за обществото и за което не му е заплатено през настоящия му живот, ще го получи като наследство, завещание, зестра, намиране на богатство, спечелване чрез лотария и пр. Това именно е показано чрез осми дом. Също така осмият дом показва всичко, което човек е взел от обществото в миналите си животи и не го е заплатил, т.е. дълговете на човека, и средствата, чрез които ще бъде принуден да заплати всичките си дългове. Осмият дом е чистилището, през което човек трябва да премине, за да се пречисти в умствено, духовно и физическо отношение, за да може да влезе в рая (девети дом), където да получи благословенията на висшите светове, чрез висши и светли идеи, мисли, откровения, вдъхновения и пр. Понеже осмият дом е чистилище, затова той показва на какви големи изкушения, изпитания и съблазни ще бъде подложен човек. За всичко гореописано ще се съди от естеството на знака, който заема осмия дом, от светилата, които са в този дом, и от техните съчетания помежду им и с другите светила.
Когато Меркурий е в осми дом, по хармоничните аспекти, които той получава от добротворците, ще узнаем дихармата, която човек си е изработил с материалния си ум (Меркурий) в отношенията си с обществото. А когато Меркурий има дисхармонични съчетания със злосторниците, това ще ни покаже кармата, която човек е образувал с дейността на материалния си ум сред обществото. Казано накратко, когато Меркурий е управител на осмия дом, това показва, че дихармата или кармата на човека е от материално естество.
Меркурий в осми дом в съчетание със Слънцето.
Ако Меркурий в осми дом получава най-силен ръководещ аспект от Слънцето (паралел, съвпад, съвпад в скоби), това показва, че в миналите си животи човек е бил носител и изявител сред обществото на висшата Светлина и в отношенията си с другите хора се е ръководел от Божествената Мъдрост (Слънцето), поради което си е образувал дихарма. Следователно през настоящия си живот този човек ще получи голямо богатство от Светлината на Мъдростта, чрез която ще разлъчи Доброто от злото, ще очисти истинското от лъжливото, ще придобие правилни схващания и разбирания за същността и проявите на смъртта, ще проникне в нейните тайни и ще може да се опази от всички смъртни опасности в света. Такова положение на Меркурий и съчетание със Слънцето показва още възможности за получаване на големи наследства, завещания и за придобиване на материални богатства. Накратко, когато Меркурий е в осми дом и получава най-силен хармоничен ръководещ аспект от Слънцето, това свидетелства, че човек ще се справи благополучно с всички неща и задачи, които са под управлението на осмия дом.
Меркурий в осми дом в съчетание с Венера.
Когато Меркурий е в осми дом и получава най-силно хармонично съчетание с Венера (секстил, паралел, съвпад, съвпад в скоби), това показва, че в миналите си животи човек е правил с ума и делата си най-много добрини на артистичния свят и на младежта, като се е ръководел в отношенията си от добрите чувства и желания на сърцето си (Венера). Следователно такъв човек си е образувал добра дихарма, която в сегашния му живот ще се изрази в получаване като наследство на множество радости и блага от артистичните и младежки среди, ако разбира се и самата Венера е добре хармонизирана. Ако обаче Венера получава предимно лоши аспекти от злосторниците, т.е. самата тя не е хармонизирана, а дава хармоничен ръководен аспект на Меркурий, тогава този човек не може да получи нищо особено от своята дихарма, защото в миналите си животи е правил добрини на лекомислени артисти и младежи, които не са оползотворили добрините, а са си напакостявали с дадените им добри условия. Следователно когато Меркурий е в осми дом и получава най-силен хармоничен аспект от дисхармонизирана Венера, това показва, че човек е посял добри семена върху недобра почва и сега няма да събере плодовете на радости и блага.
Ако Меркурий е в осми дом и получава най-силен дисхармоничен аспект от Венера, която сама получава лоши съчетания от злосторниците, тогава човек има карма с артистичните и младежки общества и през настоящия си живот ще трябва да очаква причиняване на загуби, неприятности, несполуки и страдания от тези среди.
Меркурий в осми дом в съчетание с Марс.
Когато Меркурий е в осми дом и получава най-силно хармонично съчетание с хармоничен Марс (тригон, секстил), това показва, че човек е работил добре с материалния си ум между военните и милиционерски организации (среди), добре се е отнасял с работническата класа изобщо и следователно си е образувал добра дихарма и сега може да очаква помощи, услуги и съдействие от същите тези среди за придобиване на материални блага. Хармоничното съчетание между Меркурий и хармонизиран Марс дава голямо богатство от умствени сили и работоспособност. Ако обаче Меркурий е в осми дом и получава най-силен дисхармоничен аспект от дисхармоничен Марс (съвпад, съвпад в скоби, опозиция, квадрат), това показва, че човек има тежка карма с военните и милиционерски институции, лошо се е отнасял в миналото си с работническата класа и през сегашния си живот ще бъде преследван от споменатите обществени среди и ще му бъдат причинени много загуби, неприятности, изкушения, съблазни и нередности. Следователно при такъв човек много хубави желания и намерения ще умират преди още да са дали плодове73.
ПРИЛОЖЕНИЕ – РЪКОВОДСТВО ЗА ФРЕНОЛОГИЧНИ ИЗСЛЕДВАНИЯ
Увод74
Очертанията, формите и големината на човешката глава, на лицето и въобще на цялото тяло не са случайни явления, а означават писменост на Разумните природни сили, които целесъобразно устройват телата и ръководят развитието и дейността на хората и на всички други същества. Разумните природни сили устройват тялото на дадено същество от такива материали и му дават такива очертания, форми и образи, каквито са най-подходящи за дейността, развитието и усъвършенстването на заложбите, които носи това същество в дадено време.
Още от най-древни времена се казва за човека, че е малка вселена (микрокосмос), а това ще рече, че всички творчески сили на Вселената непреривно вземат участие в строежа, развитието и дейността на неговото тяло, чрез което непрестанно работят и се проявяват сърцето, умът, душата и Духът на човека. Всеки орган на човешкото тяло е проводник на множество космични сили, които са необходими за живота, правилното развитие, здравословното състояние и дейността на целокупния човек. Следователно първата и най-важна задача на човека е да проучи и узнае предназначението и службата на всичките си органи, как да работи с тях и начините да ги пази в пълна изправност.
Чрез всестранно проучване и опознаване на себе си, т.е. на малката вселена, човек всъщност проучва и опознава голямата Вселена (макрокосмоса), в чието целокупно и всестранно проучване и опознаване е крайната цел, смисъла и щастието на човека и на всички други същества. Но за всестранното проучване и опознаване на себе си и на другите хора е необходимо най-напред човек да се научи да чете и разбира езика и писмеността на разумните природни сили, които му говорят чрез очертанията, формите и образите на органите на неговото тяло75, на съществата, предметите и явленията в Природата.
Френологията е именно тази наука, която се занимава с изучаването на склонностите, способностите, заложбите, дарбите, силите, чувствата, стремежите и възможностите за проява на човека по строежа, очертанията, формите, облика и големината на неговата глава. С изучаването на френологията човек ще си разясни много загадки и противоречия в собствения си живот и в живота на другите хора и ще се убеди, че различието в мислите, съжденията, схващанията и разбиранията, в светогледа, разнообразието на способностите, чувствата, склонностите, стремежите и проявите на хората са в зависимост от строежа и развитието на мозъка им. Защото мозъкът е главния орган, чрез който стават всички умствени, чувствени и душевни прояви и се управляват и извършват действията на всички други органи в тялото.
Усилената и продължителна дейност на ума в едно или друго направление от редица поколения причинява развитие и оформяне на дадени части от мозъка по начин, отговарящ на проявяваната умствена деятелност. А мозъкът, от своя страна, оформя своята обвивка – черепа, по същия начин, както е оформен той самият. Следователно по очертанията, формите и облика на черепа на даден човек, можем смело да съдим за строежа и развитието на мозъка му, а оттам и за неговите душевни и умствени сили, за склонностите, способностите, стремежите, проявите му и т.н.
Френологията, като положителна и опитна наука, отдавна вече е предмет на сериозно и внимателно проучване от страна на видни учени в Англия, Америка, Франция, Германия и други културни държави. В тези страни всички научно проверени данни от френологията са широко застъпени и се използват в областта на възпитанието, правосъдието, криминалистиката и други области на човешката дейност. Придобивките от изучаването на френологията и приложението на нейните принципи са повече от задоволителни и насърчителни. Време е вече и у нас да се обърне внимание на тази наука, която ще внесе голяма Светлина и ще разкрие нови пътища и нови начини, особено в областта на училищното и домашното възпитание.
Основи на Френологията.
Първата основа, върху която се изгражда френологията (наука за проявите на ума), гласи, че мозъкът е орган на ума също така, както окото е орган на зрението, ухото на слуха, носът на обонянието и т.н.
Втората основа на френологията гласи, че мозъкът се състои от толкова отделни центрове, колкото чувства и умствени способности има в човека. Това се потвърждава най-ясно от наблюденията на много случаи, при които повреждането на части от мозъка води до изгубване само на тези чувства и способности, които са свързани с повредените центрове.
Общо разглеждане на главата.
Според учението на френологията, месторазположението на центровете в мозъка на разните склонности, способности и чувства се разпределят в човешката глава, както е показано на чертежа, а в цветната карта всеки център е отбелязан със символичен образ и число. На чертежа ясно се вижда, че центровете на най-низшите – самосъхранителните, разрушителните и стопанските склонности са разположени в областта около ушите (виж цветната френологична карта от Р. Н. Фаулър, център 6, 7, 8, 9, 10, 11 и Б). В долната част, отзад на главата са разположени центровете на семейните, домашните и обществените склонности и на половото влечение (гледай в картата числата 1, 2, 3, 4 и А). В горната част, отзад на главата са разположени центровете на личните чувства (виж цветната френологична карта от Р. Н. Фаулър, център 5, 12, 13, 14). В предната част на главата, т.е. по основата и средата на челото, са разположени центровете на наблюдателните и възприемателни способности (виж цветната френологична карта от Р. Н. Фаулър, център 24, 25, 26, 27, 28, 29, 30, 31, 32, 33). Непосредствено над възприемателните и наблюдателни способности, т.е. в горната част на челото, са разположени центровете на разсъдъчните и умозрителни способности (виж цветната френологична карта от Р. Н. Фаулър, център 36, 37 и Г). В страничните области на горната част на главата са разположени центровете на творческите способности (виж цветната френологична карта от Р. Н. Фаулър, център 20, 21, 22, 23, 34, 35 и В). В горната, връхна част на главата отпред са разположени центровете на висшите нравствени, идеалистични и религиозни чувства (виж цветната френологична карта от Р. Н. Фаулър, център 15, 16, 17, 18, 19 и Д).
При започване на френологични изследвания на някоя човешка глава, най-напред трябва да определим нейните общи очертания и форми. За тази цел е необходимо главата да бъде разгледана от три страни: отпред, отстрани и отгоре. Така ще открием кои части на черепа са най-много изпъкнали, откъдето трябва да направим заключението, че съответните центрове в мозъка са най-силно развити, което пък показва, че тук именно е била най-продължителната и усилена умствена дейност. Явно е, че изпъкналостите на едни или други части на черепа ще дадат различни очертания и форми на главата.
Разглеждане на главата отпред.
Като разглеждаме една човешка глава отпред, т.е. нейната лицева страна, тя ще ни се яви главно в една от двете основни геометрични форми – четириъгълник или овал. Също така лицевата страна на главата ни дава и две основни френологични мерки – височина и ширина на главата.
Глава с четириъгълно очертание на лицето може да бъде с формата на квадрат или трапец, с голяма основа горе на челото или долу при основите на челюстите. Колкото по-силно е изразена четириъгълната форма на лицето на една глава, толкова повече това говори за дейност на сили и качества от мъжкото начало в човека – мисълта и волята. Органичното електричество се движи по пречупена линия, следователно когато в едно лице преобладават пречупените линии, това показва, че природата на тази личност е електрична, т.е. силна, волева, със стремеж да застава начело и да ръководи другите.
Лице, което има овално очертание и форми, говори за дейност на сили и качества от женското начало в човека – чувствата, желанията и въображението. Органичният магнетизъм се движи по крива линия, следователно колкото повече в едно лице са изразени овалните очертания, толкова повече природата на тази личност е магнетична – чувствена, възприемчива, пасивна, със стремеж да се занимава предимно със себе си. Такъв човек оставя да го ръководят.
При разглеждане на дадена глава отпред, т.е. на нейното лице, трябва да се обърне особено внимание на височината и ширината на лицето, което ни показва каква е височината и ширината на самата глава. Височината на лицето се измерва по отвесна линия, от най-долната точка на брадата до най-високата точка на челото, а ширината се измерва по правата линия, съединяваща изпъкналостите на ябълчените кости, скулите. Тези мерки са много важни при френологичните изследвания, защото височината на главата говори за силите, качествата, дейността, развитието, стремежите и постиженията на духовната природа в човека. Ширината на една глава показва каква е силата, дейността, стремежа и желанието за материални придобивки, т.е. какви са проявите на материалната природа в човека.
Разглеждане на главата отстрани.
При разглеждане на човешката глава отстрани ще открием други важни френологични данни, необходими за пълното и всестранно проучване на силите, заложбите и способностите в човека. Най-напред трябва старателно да проучим общото профилно очертание на главата, а след това с особено внимание да се спрем върху профилното очертание само на лицето. Защото линията на профилното очертание на лицето ще ни покаже особените отличителни черти и характерни белези на личността.
Трябва да се знае и да се помни винаги от изучаващия френология, че главата в нейната цялост представлява съвкупност на всички сили, чувства, заложби и възможности, които Природата е вложила в човека. Лицето обаче представлява проявения човек, т.е. показва с колко от силите, чувствата и заложбите, вложени в него, той работи и в каква насока – възходяща или низходяща.
Образец на правилно развита глава с идеално профилно очертание е показана на цветната френологична карта, която даваме като важно пособие за френологични изследвания. Глава с такава правилно очертана профилна линия, каквато е дадена на цветната картина, говори за всестранно и хармонично развита личност, на която умът, сърцето и волята винаги действат в пълно съгласие. Мислите, чувствата и действията на такъв човек са винаги трезви, целесъобразни и творчески. Но глава с такова правилно устройство и идеално очертани линии, както на дадения образец в цветната френологична карта, може да се види само измежду първостепенните гении. Устройството и очертанията на главите при останалите хора обаче, както ще видим по-долу, отстъпват от дадения образец и се различават в много отношения. От правилното профилно очертание на лицето, дадено в образа на цветната картина, се отличават главно четири вида отклонения, в зависимост от това дали в нечий профил най-много изпъква челото, носа, устата или брадата.
Лица, в чийто профил най-много изпъква линията на челото, са предимно хора на мисълта. Те се стараят да обясняват и разрешават с ума си всички въпроси относно същността на Живота и явленията в Природата, поради което непрестанно създават всевъзможни учения, идеи, теории, фантастични планове и др. И колкото по-голяма е височината на главата от ширината на лицето у такива хора, толкова мислите, схващанията и разбиранията им са по-невъзможни и нямащи нищо общо с действителността.
Лица, в чието профилно очертание изпъква най-много носът с твърде забележителна подутост и гърбавина по средата, така че се получава нос във вид на орлова човка, се отличават с необикновено силно себелюбие, забележителен природен ум и силни страсти. Със своето безгранично желание да властват те винаги се стремят да налагат личните си разбирания на другите, а също да ги ръководят и управляват във всяко отношение.
Лица с профилно очертание, в което най-много изпъква устата, т.е. устните са издадени напред, показват хора, в които чувствеността и низшата, животинска природа вземат надмощие. Идеалите и целта в живота на такива хора се състоят в желанието да изпитват колкото може повече всички телесни удоволствия, които се получават от ядене, пиене и др.
Лица, в чиито профилни очертания най-много изпъква и е издадена напред брадата, говорят за хора, в които дейността на волята взема надмощие над дейността на ума и тази на сърцето. Лица с такива бради намират своето призвание в областта на физическия труд, където се чувстват най-добре, защото там имат най-големи възможности да упражняват своята воля и да принасят полза с труда си.
Освен разглеждането на лицето отпред и отстрани (профилно), за да изследваме и узнаем неговите общи очертания и форми, чиито значения вече изтъкнахме, необходимо е също да се спрем и старателно да проучим и изтъкнем поотделно очертанията и формите на различните части на човешкото лице – очите, ушите, брадата, носа, устата, веждите и челото, както и тяхното значение. Всички споменати части на човешкото лице със своята големина, оформеност и вид говорят по един ясен и безспорен начин с езика на Разумната Природа за стремежите, дейността, напредъка и постиженията на дадена личност в една или друга насока. Колкото по-правилни и усъвършенствани са очертанията и формите и колкото по-красив е видът на даден орган в нечие лице, толкова по-голям е напредъкът на тази личност в точно определена насока.
Разглеждане на главата отгоре.
Като разглеждаме човешката глава отгоре, ще открием, че при някои хора черепът е значително удължен по посока на оста от челото към задната част, а при други хора черепът е значително разширен по посока на оста, която минава през ушните отвори. В зависимост от това различие на черепите, хората се разделят основно на два вида: дългоглави и широкоглави. Дългоглавият вид хора от своя страна се подразделят на дългоглави с висок череп и дългоглави с нисък череп. Широкоглавият вид също се подразделя на широрокоглави с висок череп и широкоглави с нисък череп.
Дългоглавите хора с нисък череп, т.е. тези, чийто череп е значително удължен по посока на оста от челото към задната част на главата, имат най-силно развити центрове на личните и семейните чувства, на обществените склонности и на половото влечение. Те се отличават със следните основни черти: имат твърде ограничени, едностранчиви и повърхностни схващания и разбирания във всяко отношение; нямат особен стремеж към наука, просвета, духовно издигане и напредък; деятелни са и се движат стремително по най-преките пътища, но винаги към някаква неопределена цел. Подтиквани от своите прекомерно развити лични чувства, те имат силно желание да показват себе си и да изказват мнението си. Водени от своите силно развити обществени склонности, те лесно се поддават и увличат от всичко, което вълнува и движи тълпата. Под влиянието на силно развитите си семейни склонности, те са твърде привързани към своето семейство и са готови да направят всичко за него. Имат силно развито полово влечение и често се поддават на необуздани страсти от полов характер. Най-общо казано, дългоглавите хора с нисък череп стоят на твърде ниско стъпало в умствено и духовно отношение. Поради това те имат нужда от най-ранната им възраст да бъдат ръководени, възпитавани и направлявани от високо-просветени и духовно издигнати хора. Оставени сами на себе си, без възпитание, грижа и ръководство, те образуват онази улична тълпа, която често изпада в изстъпления при разни случаи.
Дългоглавите хора с висок череп се подразделят на три вида. Към първия вид спадат дългоглавите хора с висок череп, но с най-голямо развитие на челото, т.е. със силно развити центрове на наблюдателните, възприемателните, представните, събирателните, разсъдъчните и умозрителните способности. Този вид хора проявяват най-голяма и широка умствена дейност в областта на всички видове естествени и исторически науки, където имат и най-големи постижения.
Вторият вид са дългоглави хора с висок череп и с най-добре развита и оформена връхна част на главата, т.е. с най-силно развити центрове на висшите нравствени, идеалистични и религиозни чувства. Този вид хора имат най-голям стремеж към висши духовни, философски и идеалистични размишления, към изповядване и служене на общочовешки идеали, към създаване на религиозни, реформаторски и високоидейни учения и общества, които да внесат обновление и подобрение в света. Измежду този вид хора произлизат всички велики личности, Учителите на човечеството, които се отличават с най-обширни, всестранни и дълбоки схващания и разбирания за същността на Живота и за Великата Разумност, която работи в цялата Вселена. Това са хора, за които смисълът на тяхното съществуване е в единствената цел да проповядват и поддържат вярата на човечеството в съществуването на Бога и на Неговите вечни и разумни закони.
Към третия вид принадлежат дългоглавите хора с висок череп, на които най-силно развита е задната част на главата, т.е. най-силно развити са центровете на личните чувства и на семейните и обществени склонности. От този вид хора произлизат всички общественици, юристи, държавници, обществени и народни водачи, реформатори и пр. Те са твърде съобразителни, схватливи, напредничави, бързо преценяващи, винаги дейни и предвидливи. Подтиквани от своите лични чувства, те имат силно желание и непреодолим стремеж да излизат напред, да застават начело и да ръководят другите. Те искат на всяка цена да прокарат своите схващания и разбирания, да постигнат своята предварително определена цел, към която се стремят с всички сили и средства.
Широкоглавият вид хора с нисък череп, чиято глава е значително разширена по посока на оста, която минава през ушните отвори, имат прекомерно развити центрове на самосъхранителните, разрушителните и стопанските склонности, поради което ръководно начало у тях е желанието да имат много материални средства, които да им осигурят живота и безопасността. Поради това те са твърде назадничави по отношение на умствения и духовен напредък. Техният идеал и единствена цел е да натрупат колкото може повече материални богатства, да си съграждат жилища, да се обзавеждат, уреждат и осигуряват. В най-низшата си проява този вид хора са крадци, разбойници, скъперници и пр., а по-високостоящите от тях се занимават с банкерство, устройване на осигурителни дружества, лихварство, търговия и др. От този вид хора произлизат най-храбрите и смели войници, които не отстъпват пред никаква опасност. Те имат неизчерпаеми телесни сили и когато са добре възпитавани и ръководени, биват най-добрите работници в полето на материалната култура.
Широкоглавият вид хора с висок череп е от по-висока степен на развитие. Тези от тях, в които е добре развито и оформено челото, стават учени, откриватели и мислители във всички области на естествените, историческите и философските науки. При добре развито чело заедно с връхната част на главата, където са центровете на висшите нравствени, идеалистични и религиозни чувства, в този вид хора се явява стремеж към вътрешен, духовен живот и служене на общочовешки и високо-нравствени идеали.
Видът на челото.
По очертанията, формата, височината и ширината на челото съдим за силата и насоките на умствената дейност и прояви на човека. Колкото челото е по-високо, по-широко и по-красиво оформено, толкова по-голяма е силата, дълбочината, широтата и многостранността в схващанията и разбирания на ума. Големината на челото показва полето, което е разработено от ума, а формата на челото показва начина, по който е работил умът. В долната част, т.е. по основата на челото, са разположени центровете на наблюдателните и възприемателни способности, чрез които работи и се проявява низшият, природен, обективен ум. Неговата единствена задача е да се занимава и да проучва външната, видима Природа. По степента на изпъкналостите в тази част на челото ще съдим за силата и развитието на природния ум на човека, а следователно и за неговите предразположения и способности да изучава и разбира естествените науки. По това коя отделна част, т.е. място на отделен център, изпъква най-много по основата на челото, ще разберем коя именно способност (виж цветната френологична карта от Р. Н. Фаулър и черно-бялата схема с позиции на френологичните центрове) е най-силно развита, което показва, че в съответния клон от естествените науки умът е най-силен.
По средата на челото са разположени центровете на разните видове памет: за места, за време, за събития и т.н., т.е. представните и събирателни способности, а в най-горната част на челото се намират центровете на мисловните, разсъдъчните и умозрителните способности, които са седалище на висшия творчески ум. Ето защо от по-голямата изпъкналост на горните части на челото ще съдим за силата и развитието на творческия ум в човека.
Очертанието на веждите.
По очертанието и формата на веждите можем да узнаем как се разпределят и насочват силите на умствената дейност и постиженията на тази дейност в една или друга насока. Така, колкото по-гъсти и по-дебели са веждите, толкова по-голяма е силата и дейността на низшия природен ум в човека. А това ще рече, че умът и съзнанието на човек с гъсти и дебели вежди се занимават предимно с въпроси, неща и явления от външния свят. Тънките вежди показват силата и дейността на вътрешния, личния, субективния ум. Колкото по-тънки и по-красиво оформени са веждите, толкова по-голяма е силата и яснотата на предчувствието – интуицията. Дъговите вежди показват зрял ум с много знания, опитности и установени възгледи за Живота. Хоризонталните вежди свидетелстват за ум, чийто разсъждения са винаги трезви, ясни, претеглени и измерени. Буйните вежди говорят за ум с голяма борбена сила, но още неуравновесен, често вълнуващ се и спъван от страстите на низшата природа в човека.
Видът на очите.
Големината, очертанията, формата, цветът, движенията и изразът на очите отразяват душевния живот на човека. Очите с право са наричани огледало и език на душата. За тяхното значение може да се пишат цели книги, но тук ще дадем само някои кратки указания за езика на очите.
Големите, изпъкнали, широко разтворени и малко подвижни очи винаги са признак на слаба умствена дейност и плитък душевен живот. Лица с такива очи минават за неспособни във всяко отношение.
Очите на даровитите и гениални хора не са нито големи, нито много малки, нито изпъкнали, нито хлътнали, не са присвити, нито пък широко разтворени. Техните очи се отличават с красиво очертана елипсовидна форма и с открит, ясен, спокоен, дълбок, проницателен и миловиден поглед. Движенията на клепачите и гледецът на очите са винаги плавни и напълно съзнателни.
Очи с твърде тъмен цвят показват силен природен ум, но дълбоко заровен в почвата на низшите желания и страсти, които го смущават и му пречат спокойно да работи и да се проявява. Очи с ясно-кафяв цвят показват дълбока и одухотворена мисъл. Сиво-зеленикави очи имат хора, чийто ум се отличава с трезва и широка мисъл, а сините очи говорят за силно въображение и отвлечена мисъл, но слабо развит природен ум и малко опитности в живота. Хора със сини очи са деца на Природата и затова умът им още не е потапян в океана на противоречията и опитностите.
Видът на носа.
Един от твърде важните органи в човешкото лице е носът. Неговото изследване и проучване трябва да става с голямо внимание. По големината и формата на носа се съди за степента на съзнанието, отличаващо човека от животните и човека от другите хора, което го прави да съзнава себе си и своето аз като отделно самостоятелно същество. Също така по носа се определя силата, насоката, трайността и качеството на умствената дейност на човека. При правилно построено лице дължината на носа трябва да бъде колкото височината на челото и разстоянието от ноздрите до края на брадата. Нос с по-голяма или по-малка дължина представлява отклонение от необходимата мярка.
При идеално построения нос билото му трябва да образува права линия (виж цветната френологична карта от Р. Н. Фаулър). Изпъкването или снишаването на линията на носното било показва степента на отклонението в една или друга посока. Горната половина на носа говори за умствената дейност, а долната половина за дейността на чувствената при- рода у човека. Следователно по изпъкването или снишаването на линията на носното било в горната половина на носа, ще съдим за силата или слабостта на умствената дейност. Изпъкването на същата линия в долната половина на носа означава силна чувствена природа, а снишаването ù – слаба чувствена дейност. Широко и право било по цялата дължина на носа говори за сила, самоувереност и постоянство в дейността на ума, сърцето и волята. Нос с тясно било показва слаба и непостоянна дейност на ума, сърцето и волята. Гърбав като орлова човка нос имат лица, които се отличават с прекомерна умствена, чувствена и волева дейност, но с деспотични склонности, поради което дейността и проявите им не са от висше естество. Много дългият и изобщо голям нос показва силно желание да се прояви личността. Много късият нос означава умствена и душевна недоразвитост.
Изобщо колкото повече носът се приближава към идеалната мярка и колкото по-хубаво е оформен, толкова по-хармонични са дейността и проявите на ума, сърцето и волята. А колкото по-големи са отклоненията от идеалната мярка и колкото по-безформен е носът, толкова по-голяма е дисхармонията между ума, сърцето и волята.
Видът на устата.
Големината, очертанието и формата на устата, по-точно казано на устните, отразяват душевния и сърдечен живот на човека, т.е. неговата чувствена природа. При идеално оформена уста, ширината ù трябва да бъде колкото дължината на носа и ухото (виж цветната френологична карта от Р. Н. Фаулър – гледай устата на картата). Горната устна е свързана главно с проявите на висшите, духовни чувства, а долната устна показва желанията и влеченията на сърцето.
Уста с еднакво дебели и красиво оформени устни свидетелства за надмощие на духовната същност над чувствената природа на човека. В този случай сърцето се ръководи от духовното начало.
Уста с различно дебели и безформени устни показва несъгласие (дисхармония) между духовната същност и сърдечните прояви – желанията и влеченията на сърцето.
Широка уста с дебели, безформени и издадени напред устни говори за силни страсти, лакомия и низши желания и влечения, т.е. за надмощие на животинската природа над духовната същност в човека.
Широка уста с тънки, свити и стиснати устни изразява бедност откъм духовни и сърдечни прояви. Егоизъм, студенина, сухота, завист, равнодушие и безсърдечие се излъчват от лица с такава уста.
Тясна уста с тънки устни показва ограничени, повърхностни чувства и желания и липса на духовен живот.
Най-общо казано, колкото повече ширината на устата се приближава до размерите (дължината) на носа и на ушите и колкото по-красиво са оформени устните, толкова съгласието между духовната същност и сърцето на човека е по-голямо и по-богат, разнообразен и красив е неговият духовен и сърдечен живот.
Видът на брадата.
По дължината, широчината, формата и седящото положение на брадата се съди за силата, издръжливостта, приложението и изпълнението на волевите прояви в областта на материалния свят. Дължината на брадата показва изпълнителната сила на волята, а широчината ù – волевата издръжливост.
Широка и силно издадена напред брада означава силна воля и прекалена волева дейност, но не винаги ръководена от висши духовни подбуди – разумът и благородните пориви на сърцето, а често изразяваща внезапни низши прояви. С такива бради се отличават диктаторите, насилниците и др.
Брада, хлътнала назад или изгубила необходимите размери (дължината на челото и носа), говори за твърде слаба воля във всяко отношение.
Видът на ушите.
Ушите на човека показват какво е полето, върху което се проявяват умът, сърцето и волята му. По дължината, широчината, дебелината, гънките и формата на ушите се познава какви са възможностите (площта на ушите) и постиженията (оформеността на ушите) на умствената, духовната, чувствената и волевата дейност. Идеално устроено ухо с красива форма е показано на цветната френологична карта от Р. Н. Фаулър.
Горната част на ухото говори за умствената възприемчивост и дейност, средната част изразява впечатлителността, чувствените и душевни прояви, а най-долната част означава възможностите на телесната жизненост, т.е. волевите прояви.
От казаното дотук следва изводът, че когато горната част на ушите е широка, добре развита и красиво оформена, това показва богата умствена впечатлителност, обширна дейност, широки схващания и разбирания и ясни възгледи. Когато същата част на ушите е слабо развита и не добре оформена, тогава имаме слаба умствена възприемчивост и дейност и твърде ограничени и смътни схващания, разбирания и възгледи. Когато средната част на ушите е широка, добре развита и красиво оформена, това свидетелства за богата впечатлителност и разнообразни красиви душевни и сърдечни изживявания и прояви. Лошо развита и не добре оформена средна част на ушите показва слаба впечатлителност и едностранчиви, плитки и еднообразни душевни и сърдечни изживявания и прояви. Долната част на ушите, добре развита и красиво оформена, говори за изобилие на телесни сили, крепко здраве и волева дейност. При недоразвита и безформена долна част на ушите, здравето и волята са слаби.
Темпераментите и техните особени сили.
За пълното и всестранно проучване на силите, мислите, чувствата, способностите, възможностите и проявите на човека, освен големината, очертанията и формите на главата, лицето и цялото му тяло, трябва да се има предвид и неговият темперамент. Защото от темперамента зависи силата, бързината, насоката и широтата на умствената, духовната и телесната му дейност. Темпераментът на човека зависи от качеството и свойствата на материята, която влиза в състава на тялото и кръвта му, както и от качеството и свойствата на онзи род сили, които действат в устройството и работата на телесните органи и кръвта му.
Известно е, че материята в Природата се намира в четири различни състояния: твърдо, течно, въздухообразно и огнено състояние. Качествата и свойствата на четирите вида материя се различават много едни от други. Тези различни състояния на материята се явяват вследствие действията на четирите рода природни сили, които са наречени жизнен етер, химически етер, светлинен етер и топлинен етер. В твърдото състояние на материята действат силите на жизнения етер, в течното състояние на материята действат силите на химическия етер, във въздухообразното състояние на материята действат силите на светлинния етер и в огненото състояние на материята действат силите на топлинния етер.
Следователно в зависимост от това дали в устройството и работата на кръвта и тялото на даден човек преобладава действието на жизнения, химическия, светлинния или топлинния етер, той спада към един от четирите темперамента, наречени земен, воден, въздушен и огнен темперамент. Хората от тези четири темперамента рязко се различават един от друг както по своите външни отличителни черти, така и по характерните си навици и прояви. Тук ще посочим само някои от най-важните особености на всеки темперамент поотделно. Най-важните външни отличителни белези на тези темпераменти са: строеж, цвят, твърдост, мекота, топлина, студенина, влажност, сухота, нежност или грубост на кожата.
Кожата на лицето на земния темперамент е дебела и има твърде груб вид. Цветът ù е неопределен, подобен на цвета на Земята. Строежът ù е от клетки с квадратна форма. При ръкуване с лице от земен темперамент се чувства, че кожата на дланта му е корава, суха и студена. Тя почти не се изпотява. Мислите, чувствата, схващанията, разбиранията и решенията на хора от земния темперамент са винаги доста бавни, неуверени, нерешителни и колебливи. Движенията, походката, говорът и работата им са винаги мудни.
Кожата на лицето на водния темперамент е чисто бяла или малко възбледа. На вид е много нежна, тънка и гладка. Строежът ù е от клетки с форма на полукръгове. При ръкуване с такъв човек се чувства, че кожата на дланта му е мека, студена и влажна, трудно се изпотява и съвсем слабо обгаря от Слънцето. Кожата на тялото е гладка, без косми. Мислите, чувствата, схващанията, разбиранията и решенията на хората от водния темперамент са по-силни, по-бързи и по-широки от тези на земния темперамент, но са много променливи, непостоянни и неиздръжливи. В сравнение с хората от земния темперамент, тези от водния са два пъти по-подвижни и по-дейни.
Кожата на лицето на хора от въздушния темперамент има червен или розов цвят. Лесно изгаря от Слънцето. Строежът ù е тънък и нежен, от клетки с триъгълна форма. Често и изобилно се изпотява, вследствие на което е широкопореста. Кожата на тялото има доста косми. При ръкуване се чувства, че кожата на дланта е мека, влажна и гореща. Мислите, чувствата, схващанията, разбиранията и решенията на хората от въздушния темперамент са много силни, бързи, трайни, широки и самоуверени. Походката, подвижността и говорът им се отличават с бързина, живост, плавност, увереност и смелост. Умствената, духовната и волевата дейност на хора от въздушния темперамент е два пъти по-голяма, отколкото на хора от водния темперамент и четири пъти по-голяма, отколкото на хора от земния темперамент.
Кожата на лицето на хора с огнен темперамент се отличава с възжълт, матов цвят. Строежът ù е тънък и нежен, от клетки с обла форма. Изложена на Слънцето, тя силно изгаря и потъмнява. Често и лесно се изпотява. Кожата по цялото тяло е доста космата. При ръкуване с хора от огнен темперамент се чувства, че кожата на дланта им е корава, суха и гореща. Мислите, чувствата, схващанията, разбиранията и решенията на хора от огнения темперамент са най-силни, най-бързи, най-широки, най-трайни, винаги решителни и самоуверени. Бързината на походката и движенията, на похватността и на говорът им е най-голяма. Умствената, духовната и волевата дейност на хора от огнения темперамент е най-силна, най-голяма и най-обширна.
Природата на хора от земния и водния темперамент е пасивна, възприемаща, поддаваща се на влияние и ръководене, поради което съзнанието на тези хора е заето предимно с техния личен, вътрешен живот. Те с готовност приемат и вярват в това, което са измислили, открили и наредили хората от въздушния и огнения темперамент. Природата на хора от въздушния и огнения темперамент е активна, проявяваща се, ръководеща и налагаща се, поради което тяхното съзнание е заето предимно с външния, с обществения живот. Само между хората от въздушния и огнения темперамент се явяват гениалните творци в областта на науката, изкуствата и техниката, както и големите личности – общественици, държавници, реформатори и пр. Хората от въздушния и огнения темперамент са носители и изразители на мъжкото начало в човека, а тези от земния и водния темперамент са носители и изразители на женското начало в човека.
Френологични карти.
Цветна френологична карта от Р. Н. Фаулър

Позиции на френологичните центрове
Номерация на разните склонности и способности върху човешката глава според Р. Н. Фаулър.
1. Склонност и влечение към противоположния пол.
А. Склонност и предразположение към съпружески и домашен живот.
2. Любов към децата, желания и стремеж за отглеждане на поколение.
3. Склонност към общуване, приятелство и дружба.
4. Родолюбие, привързаност към дом и отечество.
Б. Жизненост – желание за живот, устойчивост, издръжливост.
5. Настойчивост, последователност.
6. Самосъхранение, самозащита, борбеност, смелост.
7. Склонност към разрушение, буйство, гневливост, раздразнителност и свадливост.
8. Предразположение и охота за ядене, пиене и лакомство.
9. Склонности и стремежи за печелене и натрупване богатства, пестеливост и скъперничество.
10. Скритост, подозрителност, изпитателност, самообладание, склонност за издирвания и разследвания.
11. Предпазливост, страх.
12. Себелюбие, себеодобрение, себепоказване и славолюбие.
13. Себеуважение, себепочитане, достойнство, гордост, господаруване, водачество.
14. Постоянство – непрестанен стремеж за завършване на всяко начинание.
15. Съвестност, справедливост.
В. Способност за схващане на великото, обширното, прекрасното, възвишеното, съвършеното, идеалното.
16. Вяра, надежда, упование, безусловно доверие и преданост.
17. Вдъхновение, любов към духовни занимания, вяра в безсмъртието на душата и съществуването на Ангели, висши светове и духовни същества.
18. Любов към Бога и всичко живо. Стремеж към висша нравственост, способност за схващане и разбиране на разумността и целесъобразността на Божествения промисъл, който работи в цялата Природа, желание да се служи на Бога и човечеството.
19. Благоволение, любвеобилност, доброта, милосърдие, благотворителност.
20. Творчество, изобретателност, конструктивност и откривателство в областта на изкуствата, науката и техниката.
21. Любов към изящните изкуства, способност за откриване, виждане и изразяване на
красотата чрез музика, поезия, пластика и образи.
22. Способност за подражаване и възпроизвеждане на явления, действия и състояния чрез звуци и действия – актьорство.
23. Веселост, духовитост, способност да се вижда смешното и да се разсмиват другите.
24. Наблюдателност, любознателност, стремеж да се проучва Природата, индивидуалност.
25. Способност за определяне и помнене на чертежи, образи, лица, неща и др.
26. Способност за измерване и определяне на величини и количества на око.
27. Способност за определяне на тежести без теглилка, запазване на равновесие.
28. Способност за разпознаване и разграничаване на цветовете.
29. Способност за подреждане и изработване на план и правила за работа във всяко отношение.
30. Способност за пресмятания и изчисления.
31. Памет за помнене на места, положения, посоки, пътища и т.н.
32. Памет за помнене на исторически събития и разни случки.
33. Памет за помнене на дати и точно определяне на времето.
34. Музикални способности и любов към хармонията изобщо.
35. Способност за изразяване на мислите и намеренията си с думи, знаци и жестове.
36. Способност за философски размишления и съждения.
37. Способност за сравнение, анализиране, изяснение, изображение.
Г. Способност за съсредоточаване, съзерцание, предчувствие, приспособяване.
Д. Нежност, любезност, учтивост, правилна обхода.

Тази фигура се опитва да онагледи една възможна връзка между Разумните природни сили в Космичния човек (макрокосмоса) и писмените знаци на Творческите ангелските йерархии, проявени чрез формата и структурата на човешката глава (микрокосмоса).
ДРУГИ ПРИЛОЖЕНИЯ
Време.
Тодор Ковачев: Тема, зададена от Иван Антонов, когато по онова време изучавах астрологията при него76.
Сред неизвестното в окръжаващата ни природа най-неизвестно е времето, защото никой не знае що е време и как то се управлява.
Аристотел
Думата „време“ в българския език има три значения. Обикновено в разговора се разбира в кое си значение е употребена тя. Първото значение е, когато „време“ е употребена в смисъл на времето като метеорологическа същност: дали е слънчево, дали е облачно, дъждовно, топло или студено и т, н. В тоя случай си служим с въпроса „Какво е времето?“ Другото значение на думата „време“ е, когато с нея изясняваме времето като сезон: пролет, лято, есен и зима. Отговаря на въпроса „Кой сезон?“ И най-после, думата „време“ се употребява в нейния физичен смисъл, т. е., когато я дефинираме като интервал между две събития. Отговаря на въпроса „Кога?“ Ние ще се спрем на последното значение на тая дума, ще се опитаме да я анализираме и осветлим в следващите редове.
В природата за ръководно начало на всичко съществуват пет основни закона, свързани с петтях основни принципа. За нашата работа ние също ще изходим от тях или по-точно от единия от тях. За по-голяма прегледност обаче, ще кажем по няколко думи за всичките.
Първият основен закон гласи: „Всичко в човешкия живот бива условно, т. е. всичко се сбъдва при точно определени условия, а всички видове условия се придобиват само от Божествената Любов.“
Вторият закон гласи: „Всичко в човешкия живот е непрестанно променливо. А всички видове правилни и благотворни промени стават само чрез Божествената Мъдрост, защото само тя движи всичко във вселената и образува нови съотношения. Ако Мъдростта участва в нашите начинания, то и най-лошите неща можем да променим в благоприятни. На тоя закон почива и поговорката, че „Всяко зло е за добро“.
Другият основен закон дефинира, че всичко в човешкия живот е гранично, т. е. става в точно определени граници. А всички видове граници се определят от принципа на Истината.
Следващия основен закон можем да изразим така: „Всичко в човешкия живот е относително, т. е. става при установени отношения между нещата, а всяко правилно и благотворно отношение се образува от Доброто.“
И накрая, да се спрем и на последния основен закон, който всъщност ни е необходим за нашата работа, и да го разгледаме. Той гласи, че всичко в човешкия живот е временно, т. е. става в точно определено време, а всяко време се определя от Божествената Правда. Божествената Правда определя трайността на всяко нещо. Справедливо ли е или не дадено събитие – това може да определи само Правдата. Затова, колко ще продължи времето на дадено събитие, дали то (времето) ще бъде удължено или ще бъде съкратено, зависи от тоя Божествен принцип на Правдата. С нея е свързана планетата Сатурн. Затова Сатурн е бог на времето. Неслучайно митологичното му име Кронос или Хронос означава Време.
Целият космос се управлява от различни същества, и то разумни, които са завършили своята еволюция. Те го управляват, защото „сами са взели участие в неговото създаване, под прямото ръководство на Великия Божи Дух.“ Едни от тези разумни същества, които управляват космоса, са известни с името Началства. Известни са още и с името „Братя на времето, състоянието и такта.“ Затова и времето е под тяхното прямо управление.
В триизмерния свят, който е свят на формите, нещата и събитията стават във времето и пространството. „Пространството – казва Учителят – се отнася до външния, до обективния свят. Външният свят дава форма, израз на реалността. Без пространството, никаква външна форма, никаква реалност не може да се прояви. Пространството е външно качество на Битието, а времето – вътрешно. Всичко, каквото става в природата, има своето субективно отношение към нещата. Когато говорим за дълго и късо време, ние не можем да докажем обективно колко е дълго или късо времето. Това показва, че понятието за време е субективно.“ Затова, „когато някой се оплаква от себе си, че е нетърпелив, това не се дължи нито на майка му, нито на баща му, но на самия него. Чувството на време не е развито в него. Този човек не знае какво представя ритмусът на живота.“ Значи у нетърпеливия чувството за време не е развито. Такъв човек не може да бъде добър музикант, защото в музиката всичко става в точно определено време. „Който спазва времето, свири добре, който не го спазва, не е добър музикант.“ Следователно един и същи интервал от време, необходимо за протичането на дадено събитие, за различните индивиди се схваща по различен начин, т. е. за едни тоя интервал от време ще им се струва, че е дълъг, а за други същото време ще им изглежда кратко. Тази особеност на схващането на времето от различните индивиди се дължи на това, че „времето и пространството зависят от съзнанието. Съзнанието е извън времето и пространството, извън противоречията, извън страха и съмнението. Пространството произвежда страх, а времето – съмнение.“
„Когато любовта на човека трае най-много две години, това показва, че неговото съзнание е било будно само на физическия свят. Когато любовта на човека издържа до гроба, неговото съзнание е било будно и на физическия, и в духовния свят. Обаче, ако любовта на човека издържа зад гроба и той я носи със себе си през цялата вечност, това показва, че неговото съзнание е било будно, освен в първите два свята, още и в Божествения свят.“ „Чрез проявите на съзнанието си човек може да изправи всички свои погрешки. Защо? – Защото съзнанието се преражда на всеки 7 години. Следователно на 7, 14, 21, 28, 35, 42, 49 и т. н. годишна възраст човек има възможност да изправи всички свои погрешки“
В заключение трябва да кажем, че съзнанието, търпението и времето са в тясна зависимост помежду си и в различните индивиди те се проявяват различно. „Търпението е път, метод за постигане на всичко онова, което човешката душа желае.“ „Иска ли човек някакво благо или известно богатство, той трябва да чака времето, което е определено, за да го получи. Богатство, което иде от Божествения свят, пристига точно на определеното за него време, на определен час и по определен градус. Правило е: всяко желание може да се реализира най-късно в продължение на 22 години. В това време ще минеш през три възможности: ще реализираш една малка част от желанието си; ще реализираш си половината от желанието си или, при най- благоприятен случай, ще реализираш желанието си напълно. Часът, градусът и зодията, които са определени за идване на богатството на някой човек, не отговарят на нашия час или на нашия градус. Това е Божествено време, затова е казано и в Писанието: „Последните ще бъдат първи, и първите – последни.“ Под думите „първи“ и „последни“ не се разбира както на Земята разбират първи и последни. В притчата за господаря, който наел работници за лозето си, се казва, че той заплатил на всички работници по 2 пеняза, безразлично в кой час на деня са дошли. На онези, които са работили от сутринта, както и на тия, които са дошли в последния час, господарят на лозето заплатил все по два пеняза.“
„Значи явленията в живота се повтарят периодически, през всеки 22 години. Това показва, че съществува една периодичност, както в човешкия живот, така и в целокупния. Например, ако родителите дават на своето петгодишно дете да пие малко вино, след 22 години, като стане 27- годишен момък, в него ще се яви желание пак да пие, но повече, отколкото като е пил като дете. Той може да се опие и да разстрои организма си. След други 22 години желанието му да пие е още по-силно. Той пие и се разболява от пиене. Така, след всеки 22 години той пие все повече и повече, докато организмът му съвършено се разстрои, отслабне и не може повече да издържа. Законът за периодичността се проявява във възходяща и в низходяща степен, в зависимост от разположението на човека към добри или лоши навици. Като се говори за пиенето, нямам предвид само пиене на спиртни питиета; пиянство съществува и в сърдечния, и в умствения свят. Човек е пиян, когато между чувствата и между мислите му няма никакво съотношение.“
Понеже разглеждаме понятието време от различни гледни точки, то добре ще бъде да видим как стои въпросът от гледна точка на икономиката. Трябва ли да икономисваме времето или не? Ако спестим от времето, което е необходимо за свършване на дадена работа, за чия сметка ще бъде това? – Много естествено, че това ще стане за сметка на изразходваната енергия. От физиката знаем, че това, което губим в разстояние (респективно – време) печелим в сила и обратно: това, което губим в сила, печелим от разстояние (време). В света на икономиката, на търговията тая формула я знаят много добре и я използват по своему. Затова и в тоя комерчески свят се е наложила всеизвестната формулировка: „Времето е пари.“ В природата нещата стоят така: „Тя (природата) дава на човека време и енергия, като му заповядва да пести енергията за сметка на времето.“ Следователно ние трябва да използваме времето, спестявайки си енергията, тъй като за нейното изразходване природата държи точна и строга сметка.
Учителят казва: „Знаете ли кой час от деня е определен за правене на добро? Кой час е определен за милосърдие; за възприемане и предаване на светли мисли и чувства? Кой час е определен за справедливи постъпки?“ Да, всяко нещо, всяко дело, което трябва да направим, ние трябва да го съгласуваме във времето и мястото, така, че то да бъде в хармония с всичко останало. В противен случай добрите резултати, които очакваме от делата си, не ще дойдат и ние ще се разочароваме от последствията. За пример: „Когато човек забележи в себе си някоя отрицателна черта, отрицателна мисъл, той може да пости два или три дена с цел да се освободи от отрицателното в себе си. Обаче той трябва да избере съответно време за пост. Ако не попадне на това време, той ще изгуби и онова, което е придобил.“
Освен по време, постенето трябва да бъде съгласувано и по място. Учителят казва: „Онзи, който ще дохожда на нашите екскурзии, не трябва да пости. Разбирате ли? Онзи, който пости, на разходка да не излиза. Туй е едно от правилата. Ученик, който дойде на екскурзия, трябва да носи хлебец, да пие вода и да благодари на Бога. А пък онзи, който иска без хляб да мине, нека остане в София. На екскурзия всички ще бъдете сити. Гладни хора ние не искаме, нито такива, които постят, защото ще се компрометират разходките ни. Постенето, това е начин за обновление на човешкия организъм. Във вас не трябва да влиза туй тщеславие, да се надминавате кой повече дни да пости. Не е това идеята. Главната идея на поста е да събужда скритата енергия в клетките и да обнови организма. Но трябва да работим по-разумно. В поста се върви последователно. Има известни закони, които трябва да се спазват. Ако ти си определиш пост, без да знаеш защо ти е, той не е полезен. И после, трябва да се спазва и времето, трябва да се спазват и дните, когато ще се пости. А вие нищо не спазвате. Ако започнете вашия пост в понеделник, ще имате един резултат; ако го започнете във вторник, ще имате друг резултат; ако е в сряда, четвъртък, петък, събота, неделя – различни резултати. При това, ако започнете поста от сутринта, от обяд или вечерта, пак ще имате различни резултати. Потънкости има в поста. Ученикът, който учи една наука, трябва да бъде внимателен. Има закони, които по възможност трябва да абсолютно да се спазват, за да дадат резултати. В Библията се говори за пророк Илия, който постил 40 дена, за да се магнетизира. В поста не трябва да се плашиш. Постът, това е едно средство да се махне страхът, да се контролира стомашната система, да се контролират кръвообращението и мозъкът. После, при поста трябва всякога да сте много буден, да сте нащрек, защото тогава човек става много чувствителен, привлича известни динамични сили от природата и трябва да знае как да се справя с тях. Другояче, ще си създаде неприятност.“
Който спазва съзнателно или несъзнателно времето за всяко нещо, той ще има добри резултати. Знаят ли хората кога да стават от сън? Ето отговора на тоя въпрос: „Съвременните хора боледуват, защото не знаят кога да лягат и кога да стават от сън. Мнозина стават сутрин в 4 часа. Този час принадлежи на Земята, затова не е удобен. Ако станете в 2 часа, това време е на Луната – пак не е удобно. Добри часове за ставане от сън са: 12 часът среднощ, 1 часът, 3 часът, 5 и 6 часът. Някои спят до късно, до 9 или 10 часа – това е крайно нехигиенично време за ставане.“ А кога хората трябва да си лягат да спят? По тоя въпрос Учителят ни дава напътствия, че благоприятен час за лягане е 8 часа вечерта. Който не може да си легне в 8 часа, то следващото подходящо време за лягане е 10 часът вечерта. Пропусналите и това време имат възможност да сторят това в 12 часа среднощ. Които пропуснат и тая възможност, ще може вече да заспят чак в 4 часа сутринта. Това е така, защото всеки, който си легне да спи, се включва в природните енергии, протичащи през това време, като контакт на апарат към електрическа инсталация. След 12 часа сред нощ вече почти всички „контакти“ са заети и който не е заспал до това време, няма вече възможност да се включи към така протичащата природна енергия. Затова трябва да чака времето около 4 часа сутринта, когато някои хора се събуждат, за да заеме тяхното място и да заспи.
А ето сега един важен въпрос за майките. Можели майката да определи кога ще оздравее нейното болно дете? Окултната наука, по думите на Учителя, дава тая възможност на майките, стига техните мисли да са силно положителни и възходящи. „Ако някое дете се разболее в периода на празнене на Луната, то непременно ще оздравее. Ако се разболее през времето, когато Слънцето отива към южното полушарие, от 22 септември нататък, то непременно ще оздравее. Но и при тези благоприятни условия за оздравяване на детето, със своите отрицателни мисли майката може да усложни състоянието му и преждевременно да го изпрати на онзи свят.“
А сега, нека да кажем няколко думи за момите и момците, които искат да станат майки и бащи. Учителят дава един важен закон, който всички майки и бащи би трябвало да имат предвид и да го спазват, ако искат да станат родители на добри, умни, красиви и здрави деца, на които да се радват и да възпитават правилно. „Ще ви дам един важен закон: когато двама души се свързват в името на любовта, връзката им трябва да става денем, на светлина – никога вечер. Те трябва да бъдат на светло, да виждат лицата си. Българите казват за младите, които се женят: „Дошла е вече сляпата събота за тях.“ Под „сляпа събота“ разбирам тъмнината в живота. Момите и момците се срещат повече вечер, в тъмнината, да не ги виждат хората. Обаче тъмнината събужда отрицателното в човека. За да не става това, които се обичат, трябва да се срещат денем, на светло, да не се пробуди у тях нито едно отрицателно чувство, нито една отрицателна мисъл. И двамата трябва да бъдат свободни. Ако са роби, да не се женят. Защо? – Защото робът ражда пак роб.“
Следователно не е безразлично в кой момент момъкът и момата ще направят съдбовната за тях връзка в името на любовта. „Два момента, като два полюса, са важни при опита с любовта: или най-лошият, който отговаря на 12 часа среднощ, или най-хубавият, а същевременно и най- силният, който отговаря на 12 часа по обяд, когато Слънцето е на меридиана, на най-високата точка. Любовта ще се прояви именно между тези два полюса. Има и два слаби момента: сутрин и вечер. Те представят отражение на силните моменти.“ „Когато едно дете се зачене в момент на светлината, то ще носи в себе си благоприятни условия и възможности. Зачене ли се в момент на тъмнината, това дете ще носи в себе си неблагоприятни възможности и условия. Също така от значение е и моментът на раждането. Човек, който се е родил вечер, се различава от този, който се е родил сутрин, по обед или през деня. Който се е родил вечер, той има в себе си известно количество стока от бакалина на тъмнината, която трябва да обработи в себе си. Всеки човек носи белезите на часа, минутата и секундата на своето раждане. Тази е причината за голямото разнообразие, което съществува между хората. Някои хора носят в себе си повече от силите на тъмнината, други – повече от силите на светлината. Обаче, който се ражда вечер, той непременно е заченат денем, при действието на светлината. Който се ражда денем, той е заченат вечер, при действието на тъмнината. Това показва, че в природата съществува закон на контрастите, на компенсация на нейните сили.“ Необходимо е тук да направим забележката като пояснение, че времето на събиране на младите в името на любовта и момента на зачеването не е едно и също. Това е истината по тоя въпрос. Нека всички млади помислят сериозно и постъпят разумно, с препоръка да се възползват от това знание, което ни дава Учителят.
От всичко казано дотук, виждаме, че не е безразлично кое време сме избрали, за да извършим някоя работа. Не е без значение по кое време ни е посетила някоя мисъл, по кое време сме извършили някоя постъпка, по кое време сме усетили някое чувство. Учителят казва: „Изучавайте произхода на своите мисли, чувства и постъпки, като отбелязвате минутата, часа и деня, и времето, когато те са се родили. Мисъл, родена през пролетта, има едни свойства, през лятото – други, през есента и зимата различни свойства от тия на първите два сезона.“ Следователно различните времена дават различни условия за раждането на мисли, идеи, чувства и постъпки. Условията, от своя страна, могат да бъдат благоприятни или неблагоприятни за развитието на тия мисли, идеи, чувствай постъпки. „Благоприятните условия идват периодически. Окултната наука дава ред математически формули, чрез които могат да се правят изчисления, да се определи в коя година, в кой месец, кой ден и кой час през деня ще дойдат благоприятни условия за всеки човек отделно. Тези условия ще се изразят във вид на възходяща енергия, с определена интензивност и бързина на движение. Тази енергия ще повдигне човека и ще му даде тласък нагоре. Това се определя от благоприятните съчетания на планетите.“ Значи по всяко време съчетанията на планетите не е благоприятно за всеки вид дейност. Тогава, трябва да изучим кои съчетания на планетите са благоприятни за нашите начинания и кои не са благоприятни. Това знание може да ни даде науката астрология. Но това не влиза в обсега на обема на настоящата работа. Тук ще дадем един по-кратък метод за определяне на различните моменти във времето, пак чрез планетите. Ще разгледаме не само кой ден от седмицата под влиянието на коя планета се намира, но и ще дадем правилата за определяне влиянията на планетите поотделно за всеки час от денонощието. За тази цел ще използваме схемата, която са използвали още жреците от древните Египет, Вавилон, Гърция и след тях и звездобройците от древния Рим. Рим! Да, от потомците на Ромул и Рем започва историята на днешния календар за времето, който е възприет и се използва официално сега от всички страни в света.
Системата на измерване на промеждутъци от време, по-големи от денонощието, е проблем на календара. Той може да ни отговори на въпросите: коя дата е, кой ден от седмицата е, колко дни, месеци или години са изминали? Думата „календар“ е свързана с летоброенето на римляните и датира от времето, когато римските легиони са кръстосвали земите на Европа, Азия и Африка. Както при другите народи на древността, така и римляните поставят първоначално за основа отчитането на времето да става по движението на Луната и нейните фази. Те разделили месеца на три неравни части: първата част започвала, когато лунният сърп едва се е показвал в лъчите на залязващото Слънце. Тогава един, назначен от главния жрец на Рим, специален вестител известявал от площад на площад започването на новия месец с провикването „Савео.“ Думата е от гръцки произход и означава „поканвам“. Така започвали първите дни на месеците и римляните ги наричали „календи.“ Оттук думата „календариум“, което означава „книга за дълговете“. По това време в Рим дълговете и техните лихви се плащали на първо число от месеца. Ето откъде иде произходът на думата „календар.“ Следващите няколко дена (приблизително първата четвърт на Луната) се наричали „нони“, а дните от третата третина се наричали „иди.“ И така, главен фактор за известяването на първия ден от календите на новия месец било жреческото съсловие. А тъй като на тая дата се плащали дълговете, то изроденото вече жреческо съсловие често получавало подкупи, за да удължават и да скъсяват месеца, в зависимост от това как е удобно на заинтересованите римски граждани. И така, едни скъсявали, други удължавали месеца, докато всичко съвсем се объркало. И когато всички смятали, че всичко е така заплетено, че няма да може да се оправи, на политическата сцена излиза известният римски пълководец – Гай Юлий Цезар. Той възложил на александрийския астроном Сюзиген да преустрои объркания до такава степен от жреците календар, щото по думите на Волтер: „Римските пълководци всякога са побеждавали, но никога не са знаели в кой ден се е случило това.“ Цезар дал неограничени пълномощия на Сюзиген по провеждане реформата с календара. Много е вероятно той да е ползвал знанията, които са имали египетските жреци 3000 години преди новата ера по времето на фараон Джосер и неговият архитект – Имхотеп, за когото се предполага, че е създател на слънчевия календар. Откъде са изходили жреците в Египет при създаването на календара? Те забелязали, че между две последователни хелиактически77 (слънчеви) появявания на звездата Сотис (Сириус) има 365 и 1/4 денонощия. Сюзиген също приел, че годината е равна на 365 и 1/2 денонощия. Той взел това за база и построил календара, почиващ на правилото: три поредни години да имат по 365 денонощия, а всяка четвърта година да има 366 денонощия. Възникнала обаче трудността: къде да бъде вмъкнат 366 ден? За случая Сюзиген се възползвал от пълномощията на Цезар, като взел предвид и тогавашните изисквания към религията, и вмъкнал този ден след шестия ден от календите на месец март. Този ден се наричал „втори шести“, или на латински „биссектус.“ В гръцкия език тази дума влязла фонетично като „бисокос.“ Славяните по-късно произнесли гръцкото „бета“ като „в“ и се получила думата „високос“, откъдето и досега произнасяме израза „високосна година.“ Календарът на Сюзиген влязъл в сила през 46 г. пр. н. е. и просъществувал до 1582 г, познат под името Юлиански календар. Той обаче не бил издържан, тъй като давал отклонение в броенето на дните по причини, понятни от гледището на съвременната астрономия. Това се почувствало осезателно върху религиозните празници. Тогава папа Григорий XІІІ направил нова реформа на календара и той приел днешния си вид, и е известен с името Григориански календар. У нас, в България, тая реформа е била извършена през месец април 1916 г, като датата 31 март е била последвана от датата 14 април.
И след тези няколко общи думи около историята на днешния календар, нека се върнем към пряката наша работа, т е., нека разгледаме и анализираме схемата на Фиг. 1, с която са си служели звездобройците от поречието на Нил, Тигър, Ефрат, Инд, Ганг, когато преди повече от 5000 години там е била съсредоточена мъдростта и културата на човечеството.
Нека най-напред направим описание на схемата, т. е. да се запознаем с нея. Тя представлява един кръг, който служи за основа. Този кръг е разделен на седем равни части (броя на дните на седмицата). Всяка точка от така разделения кръг е свързана със срещулежащите две точки, така, както е показано на фигурата. Получава се една седмолъчка. На върховете на тая седмолъчка са разположени символите на седемтях небесни светила, известни на древността. Земята е разположена в центъра. Фигурата фактически представлява една схема на звездна карта на геоцентричната система, но твърде опростена, тъй като са нанесени само планетите, и то статично. Всяка планета е свързана енергетично с един ден от седмицата, през който тя има доминиращо влияние. Още в древността са знаели, че денят неделя е свързан със Слънцето, денят понеделник – с Луната, вторник – с Марс, сряда – с Меркурий, четвъртък – с Юпитер, петък – с Венера, и събота – със Сатурн. Защо е така, ние не знаем. В западноевропейските народи, названието на дните е свързано с името на планетата, влияеща през тази ден. Германците например казват „Sonntag“, а англичаните – „Sunday“, което се превежда на български „Ден на Слънцето.“ У французите денят понеделник се казва „Lundi“, което се превежда „Ден на Луната.“ Вторник е ден на планетата Марс – „Mardi“; сряда – ден на Меркурий – „Mercredi“; четвъртък – ден на Юпитер – „Jeudi“; денят на Венера е петък – „Vendredi“, a Сатурн управлява съботата – „Samedi“. У нас имената на седмичните дни не са свързани с имената на небесните светила, а отговарят или на това, което се върши през този ден, или на реда му в седмицата. Понеделник – това е ден след неделята. Вторник – вторият ден на седмицата, ако понеделникът е приет за първи. Сряда е средата на седмицата средният ден, ако неделята е приет за първи ден. Четвъртък и петък съответстват на четвъртия и петия ден. Съботата вече нарушава това правило. Името на тоя ден произлиза от древновавилонската дума „шабат.“ За вавилонците и египтяните един ден от седмицата бил злокобен. В него ден не трябвало да се работи. Те го посветили на бог Нинурта, който бил и бог съдия на грешките, които правели хората. Този ден вавилонците наричали „шабат“ и не работели през този ден. Денят „шабат“ – събота – евреите също възприели като неработен ден, по указанията на Мойсей. Когато християнството взема надмощие, християните променили почивния ден от събота в неделя, той като в този ден е възкръснал Исус Христос. Поради тая причина и сега у руснаците неделята се нарича „воскресение,“ У нас името произлиза от древнославянския глагол „делати“ – работя. Изглежда, че посветените ръководители на древните вавилонци правилно са определили влиянието на светилата от Слънчевата система и тяхната връзка с дните от седмицата, защото Учителят прави същата връзка между влиянието на планетите и седмичните дни. Той казва: „Посветете по един ден от седмицата на планетите. Понеделник посветете на Луната, Вторник – на Марс, сряда – на Меркурий, т. е. на мисълта, четвъртък – на Юпитер – на благородните работи, петък – на Венера, съботата – на Сатурн – на философията. Как да посветим понеделник на Луната? – Ще се проявявате като нея. Тя е чиста, без никакви облаци. Тя има широки възгледи. Гледа бесело на нещата.“

Фиг. 1
В заключение само можем да потвърдим, че:
Денят неделя е свързан със Слънцето;
Денят понеделник е свързан с Луната;
Денят вторник е свързан с Марс;
Денят сряда е свързан с Меркурий;
Денят четвъртък е свързан с Юпитер;
Денят петък е свързан с Венера;
Денят събота е свързан със Сатурн.
Обаче, освен, че през целия ден влияние оказва светилото, свързано с него, то едновременно оказват също влияние и другите светила. Тук обаче трябва да поясним, че тяхното влияние не е през целия ден непрекъснато и с еднаква интензивност, а се променя във времето. В кой момент кое светило влияе заедно с титулярното на деня, можем да узнаем само след като направим определен вид пресмятания и се ползваме от схемата на Фиг. 1. За щастие, математическите пресмятания тук се заключават в доброто познаване на четиритях аритметически действия (събиране, изваждане, деление и умножение) до степен такава, че да не правим грешки, чието влияние да изменя верния краен резултат. Освен това трябва да си служим добре и с една друга област от апарата на математиката – това е доброто познаване на шестдесетичната система, където единицата е разделена не на 100 равни части, както е при десетичната система на смятане, а на 60 равни части. Тая, система е останала още от времето на вавилонската култура и е намерила приложение в отмерването на времето в часове, и на пространството – в ъгли.
Първоначално броенето на времето през денонощието започвало с изгряването на Слънцето и завършвало с неговия залез. Времето през деня се определяло по положението на Слънцето, а през нощта за тази цел се използвало разположението на характерните групи звезди. Различните народи са разделяли денонощието по различен начин. В Китай, например, още 3000 години пред нашата ера, делели денонощието на 12 части (на 12 „ке“) – 6 нощни и 6 дневни части, при което всяко „ке“ (част) се деляла на 100 части, като през годината големината на „ке“ се изменяла.
Съвременното деление на денонощието е дошло до нас от Вавилон, където била приета дванайсетичната система на броене. Затова вавилонските жреци, които се занимавали с астрономия, разделили денонощието на 12 двойни части. Древните гърци направили значителна крачка напред. Техният Клавдий Птоломей, който живял в Александрия през II век, разделил денонощието на 24 равни части. Той разработил и системи за измерване на слънчево време. Първите уреди за измерване на времето били примитивни, Гномонът-обелиск бил най-древният уред за определяне на времето по дължината на сянката. В Китай от него се ползвали стотици години преди новата ера. По думите на Витрувий, гномонът бил пренесен през 547 г. пр. н. е. от Вавилон в Гърция от Анаксимандър и Анаксимен. В Рим през I век, по времето на император Август, за измерване на времето бил построен обелискът на Сезострис, висок 34 метра. Пак за същата цел през XV век Паоло Тосканели построил на катедралата във Флоренция най-високия гномон с височина 92 метра. Гномонът всъщност е първият слънчев часовник. Постепенно слънчевият часовник изменял своя вид, като се усъвършенствал.
Освен слънчевия часовник, в практиката намират приложение и други видове часовници. Такъв е така нареченият „огнен часовник.“ При него времето се измерва с количеството изгорена материя, от която е направен самият часовник. Водният часовник също намира приложение при измерването на времето. Гърците го наричат още „клепсидър“, което ще рече „крадец на вода.“ При тоя вид часовник, времето се отчитало по количеството изтекла вода. Използвали са го и в Китай, и в Асирия. Водният часовник е бил усъвършенстван дотолкова, че можел да показва освен часовете, още дните, месеците и съзвездията на зодиака. Тъй като тези часовници можели да показват времето и през нощта, докато слънчевият действа само при наличие на слънце, през II в. от н. е. те се появили и в Рим. С водният часовник са свързани изразите: „Оттогава много вода е изтекло“ и още: „Времето тече.“
Подобен на водния часовник е пясъчният. По-нататъшното развитие на часовниковата техника довело до създаването на часовници с механичен двигател. За пръв за тях се споменава във византийските източници от 578 г. И всички тези видове часовници са измервали времето с точност, достатъчна за епохата, през която са били създадени, и са задоволявали напълно нуждите на практиката. Сега съществуват усъвършенствани астрономически електронни часовници, които осигуряват точност при измерване на времето от порядъка на 0,002 до 0,003 секунди.
И така, от всички теоретически и практически възможни периодични явления за еталониране и измерване на времето било избрано най-простото, а и най-изученото равномерно движение – денонощното въртене на Земята. Денонощието било разделено на 24 равни части. Една двайсет и четвърта част се равнява на 1 час. Всеки час се разделя на 60 равни единици – минути. А минутата съдържа 60 секунди. Така цялото денонощие се разделило на 86 400 секунди.
След тези бележки за измерването на времето, нека да се върнем пак към нашия въпрос за определяне влиянието на светилата през денонощието. Нека тогава да погледнем схемата на Фиг. 1. Тя ще ни води, за да постигнем целта си. За да бъде мисълта ни по-ясна, ще си послужим с пример. Нека примерният ден бъде понеделник. Според казаното дотук, през целия ден ще влияе Луната. Нейното влияние започва от изгряването на Слънцето. В първият час от изгряването му ще влияе пак Луната. За да видим през втория час кое небесно светило ще има влияние заедно с това на Луната, трябва да погледнем фигурата. Намираме най-напред къде се намира Луната. След това гледаме по посока, обратна на движението на часовниковата стрелка, коя планета следва след Луната. Това е планетата Сатурн. Значи през втория час ще влияе Сатурн, След него по фигурата следва Юпитер. Той ще влияе пък през третия час на деня. В четвъртия час влияние ще окаже Марс. В следващия редът е на Слънцето, след него е Венера, а в седмия час ще се прояви Меркурий. Осмият час вече е повторение на първия, т. е. отново ще влияе самостоятелно Луната. Петнадесетият и двадесет и вторият часове от денонощието също принадлежат на Луната. Двадесет и третият час е на Сатурн, а през последния – 24 час – ще влияе Юпитер (виж схемата на Фиг. 1). Настъпва отново първият час (смятан като първи от изгрева на Слънцето). Денят обаче е вече вторник. А вторник е денят на Марс – „пленника“ на Кеплер, „който се предаде след упорита и трудна борба“ и под конвоя на Аритметиката и Геометрията, без съпротива бе доведен в нашия лагер“ и след подробен разпит е издал трите основни тайни в механиката на небесното царство – трите основни закона на Кеплер. Макар и пленен, той продължава да владее вторника и първия, осмия, петнадесетия и двадесет и втория часове на това денонощие. Картината се повтаря и за останалите дни от седмицата, и тя би била съвсем еднообразна, ако денят беше 12 часа и нощта – 12 часа. Но това се случва два пъти през годината: около 22 март – времето на пролетното равноденствие, и около 22 септември – когато Слънцето за втори път през годината пресича екватора. През останалото време обаче констелацията се мени непрекъснато. Вследствие изменението на големината на деня и нощта в периода на една година, имаме изменение във времетраенето на влиянията на планетите през денонощието. От 22 март, когато денят е равен на нощта, започва увеличаване на деня, т. е. Слънцето изгрява по-рано и залязва по-късно. Това продължава до около 22 юни – точката на лятното слънцестояние. Стигайки северната екстремна точка, Слънцето поема обратния път на своето движение, т. е. тръгва към екватора. В денонощието това се отразява видимо, че денят започва да става по-малък, а да се увеличава времетраенето на нощта. Така достигаме до нулевото положение около 22 септември. Пресече ли Слънцето линията на екватора и навлезе в южната му страна, денят става вече по-малък от нощта. Намалението на светлото време продължава до около 22 декември, когато Слънцето достига южната екстремна точка от графиката на своя път по еклиптиката. Оттук започва процесът на увеличаване на деня и намаляване на нощното времетраене. Така достигаме до 22 март, откъдето започва повторението на описания цикъл.
Сега, нека да видим как влияе промяна на времетраенето на светлото и тъмно време върху продължителността на влиянието на планетите през денонощието. За да намерим интервала от време на влиянието на планетите през деня, трябва да разделим продължителността на деня на 12, а за да видим колко е интервалът през нощта, ще повторим това аритметично действие втори път, като разделим дължината на нощта с числото 12. В тая аритметическа операция е необходимо да вземем предвид, че денят и нощта всеки ден имат различна продължителност, дължаща се на движението на Земята около Слънцето, и следователно ще трябва всеки ден да правим изчисления.
Нека покажем описаната теория с един практически пример: Да вземем датата 27 май 1971 г. Ако погледнем в календара, ще видим, че денят е четвъртък. Следователно през тоя ден преобладаващо влияние ще има Юпитер. Своите влияния той ще комбинира и с другите светила по определения начин от схемата на Фиг. 1, като пръв ще бъде той – Юпитер. Колко ще бъде обаче времетраенето на влиянието на всяко светило, когато дойде редът му? Ето как ще узнаем това: от астрономическия календар (издание на БАН за всяка година) узнаваме, че Слънцето изгрява в този ден в 4 часа и 54 минути и залязва в 19 часа и 54 минути. Чрез обикновеното аритметическо действие изваждане (от часа на залеза вадим часа на изгрева) ще получим 15 часа продължителност на деня.
19 ч 54 мин – 4 ч 54 мин = 15 ч.
Тогава за нощта остават 9 часа.
24 ч – 15 ч = 9 ч.
За да намерим периода на влияние на всяко светило през деня и нощта, то е необходимо да извършим действие деление два пъти, а именно веднъж да разделим 15 часа, т. е. продължителността на деня, на числото 12, и втори път – 9 часа (продължителността на нощта) на числото 12.
15 ч : 12 = 1 ч 15 мин.
9 ч : 12 = 0 ч 45 мин.
Следователно времетраенето на влиянието на всяко светило през деня ще бъде по 1 ч и 15 мин, а през нощта – 45 мин. А сега, нека видим кога, т. е. в кое време на деня и нощта, кое светило ще има влияние: В първият час ще влияе Юпитер. Неговото влияние започва от 4 ч и 54 мин. И продължавало 6 ч и 9 мин, т. е. 1 ч и 15 мин. От 6 ч и 9 мин започва влиянието на Марс. То ще бъде пак 1 ч и 15 мин и ще трае до 7 ч и 24 мин. А от това време настъпва влиянието на Слънцето и след като изтече 1 ч и 15 мин, достигаме времето 8 ч и 39 мин. В 8 ч и 39 мин, след завършване влиянието на Слънцето, започва да влияе майката на любовта – Венера. В 9 ч и 54 мин започва да оказва въздействие с влиянието си Меркурий, а след него, в 11 ч и 9 мин, настъпва влиянието на Цинтия – майката на въображението, или на български – Месечината, което продължава до 12 ч и 24 мин. Сега настъпва царството за влияние на Сатурн и продължава до 13 ч и 39 мин Осмият час е вече повторение на първия. Следователно на благородния Юпитер идва отново реда, т. е.:
от 13 ч и 39 мин до 14 ч и 54 мин – Юпитер;
от 14 ч и 54 мин до 16 ч и 09 мин – Марс;
от 16 ч и 09 мин до 17 ч и 24 мин – Слънце;
от 17 ч и 24 мин до 18 ч и 39 мин – Венера;
от 18 ч и 39 мин до 19 ч и 54 мин – Меркурий.
Но 19 ч и 54 мин е моментът на залязването на Слънцето, Денят завършва. Започва нощта. С нейното започване времетраенето на влиянието на светилата е вече както пресметнахме – 45 мин. Тогава от 19 ч и 54 мин, когато ще започне да оказва своето влияние Луната, нейното време ще бъде вече 45 мин, или:
от 19 ч и 54 мин до 20 ч и 39 мин – Луната;
от 20 ч и 39 мин до 21 ч и 24 мин – Сатурн;
от 21 ч и 24 мин до 22 ч и 09 мин – Юпитер;
от 22 ч и 09 мин до 22 ч и 54 мин – Марс;
от 22 ч и 54 мин до 23 ч и 39 мин – Слънце;
от 23 ч и 39 мин до 0 ч и 24 мин – Венера;
от 0 ч и 24 мин до 1 ч и 09 мин – Меркурий;
от 1 ч и 09 мин до 1 ч и 54 мин – Луната;
от 1 ч и 54 мин до 2 ч и 39 мин – Сатурн;
от 2 ч и 39 мин до 3 ч и 24 мин – Юпитер;
от 3 ч и 24 мин до 4 ч и 09 мин – Марс;
от 4 ч и 09 мин до 4 ч и 54 мин – Слънце.
Но в 4 ч и 54 мин изгрява Слънцето. Следователно започва следващият нов ден, който е петък. А в петък започва най-напред да влияе Венера. И наистина в реда на влияние от нощта идва влиянието на Венера. Описаният цикъл се повтаря в същия начин, като се направят нови изчисления за новия ден. След няколко упражнения пресмятанията ще стават вече с лекота и даже наум, и много лесно ще намираме интересуващият ни час от деня под чие планетно влияние се намира. И следователно подходящ ли е този ден и час за нашата работа. Защото „Всякой ден има своето предназначение. Но хората, като не разбират това, не отдават истински смисъл, който дните имат в човешкия живот. За пример, в първия ден Бог казал: „Да бъде Виделина!“ И видя Бог, че виделината е добро. И станало вечер, и станало утро – ден първи. Това е неделният ден, денят на виделината. Във втория ден Бог разлъчил водата от вода, т. е. разделил висшият живот от низшия, понеже водата, както казах, е емблема на живота. Той създал твърдта, като граница между тия два живота и понеже еволюцията на тоя ден не е завършена, Бог не се произнесъл за него. И станало вечер, и станало утро – ден втори. В третия ден Бог заповядал да се събере водата, която била под небето, т. е. низшият живот, в едно място, и да се яви сушата, която е емблема на човешкия мозък и на човешкия ум. И нарекъл Бог събраната вода море, а сушата – земя. И видял Бог, че това е добро, и затова рекъл на земята да произведе Всички видове растения, като подразбирал да се явят всички добри мисли в света. И станало вечер, и станало утро – ден трети. А в четвъртият ден Бог рекъл да се явят двете големи светила над твърдта небесна, за да разлъчат деня от нощта. Той подразбирал: първото светило, голямото, е умът, а второто – сърцето, чрез които човек прави разлика между доброто и злото, т. е. да разграничава едно състояние от друго. И тъй, четвъртият ден е ден, в който трябва да се създават условията за развитието на човешкия ум и човешкото сърце. И направил Бог Всичките звезди, които означават всичките сили вътре в човешкия живот, поставил ги на твърдта небесна, която подразбира човешката душа, за да светят на земята заедно с голямото светило – умът, и малкото светило – сърцето, да владеят над деня и нощта и да разлъчат Виделината от тъмнината. И видял Бог, че е добро, и станало Вечер, и станало утро – ден четвърти. И рекъл Бог В петия ден – водата да произведе всички Видове гадини одушевлени и птици да летят над земята под твърдта небесна, а те показват всичките стремежи и ламтежи на човешкия живот. И понеже това давало насока и смисъл на човешкото развитие на земята, Бог Видял, че е добро и ги благословил да се плодят и множат. Затова и нашите желания постоянно всеки ден се плодят и размножават. И станало вечер, и станало утро – ден пети. И в шестия ден Бог рекъл да направи човека, т. е. разумното по образ и подобие Свое, да владее над морските риби – над своите земни желания; над небесните птици – над своите мисли; и над скотовете над всичката земя – значи на своите пориви, над всичките гадове, които пълзят по земята, т. е. над своите страсти, които пълзят в неговия мозък. И след това Бог вдъхнал на човека Своето дихание, дал му е разумна душа, за да Го познава във всичките си пътища и за да работи и действа, тъй както Бог е работил.
И така, когато искаш да посетиш някого, да осветиш живота му, ще отидеш при него само в неделята, защото тя е ден на виделината. Ще му занесеш значи виделината.
Когато искаш до посетиш някой болен, ще направиш това в понеделник, защото този ден носи живот в себе си и пр.
Чии чиновнички са жените? Кой ги заставя да готвят ? – Луната и Марс. Казвате: трябва да се готви, за да ядем. Значи ядете вместо Луната и Марс. „Днес е сряда – ден, в който не се сяда.“ Ако човек седи, ако не ходи и не се движи, той ще пострада. Срядата някои я наричат „рада“, което означава възприемане, работене. Следователно срядата е ден на мисъл, на работа, на учене. Който не разбира това, за него срядата е ден за почивка. Кога почива човек? – Когато е ходил да воюва. Във вторник човек воюва, а в сряда почива, лекува раните си. Не, това не е сряда. Срядата е ден на учене, на изкачване по високи места, на пиене на чиста вода, на ядене на чист хляб. Срядата е ден, в който човек се учи как да се моли, как да постъпва, как да се сприятелява, как да забогатява и т. н. Не знаели човек тия работи, никаква сряда не съществува за него. Мъдрецът разбира значението на срядата в нейните букви.“
„И стана вечер, и стана утро – ден четвърти. В този ден Бог създаде инсталацията на земния живот, да го осветява, а именно: Слънцето, Луната и звездите. Всеки трябва да освети своята земя и своето небе. Четвъртият ден е страшният ден, страшното число. В този ден се появили човешкия ум и човешкото сърце. Някои от формите, които Бог създаде в този ден, се привлекли към ума, а някои – към сърцето.“
„Знаете ли за какво е определена съботата? – Тя е ден на Бога. В събота човек не трябва да мисли за себе си, нито за болките си, ако е болен, нито за дрехи и обувки. В събота човек ще мисли само за красиви, Велики неща, които не се отнасят до него.
Съботата е ден на почивка, а неделята – ден на възкресение, на избавление от оковите на ограничението и на смъртта.
А в седмия ден Бог си почина. Това подразбира, че седмият ден е ден на доброто, в който Бог е почнал да проявява своята любов към човека. Затова го е поканил да участва в това велико Божествено дело на Божествения живот.
И тъй, приложете съботата в живота си по новия начин. Опитайте това, което ви казвам. Доброто и Любовта трябва да бъдат празничните дни за човека. Това трябва да бъде почивката му през целия живот.“
Накрая на нашата работа, със схемата на Фиг. 2 искаме да дадем връзката между планетите, музикалните тонове, цветовете, металите, дните от седмицата и принципите. На схемата това се вижда добре и е изразено добре. Ето го същото и в табличен вид:
Схемата на Фиг. 2 допълва схемата от Фиг. 1.
И така, не е безразлично кога какво ще вършим. „Когато садите боб, царевица, любеници или друго нещо, добре е това да става в периода на пълнене на Луната. Пълненето на Луната внася подтик, импулс за растене на растенията. Но в това време те не могат да растат. Те имат само Вътрешен подтик за растене, обаче самото растене спира. Щом Луната започне да се празни, и растенето на растенията започва. Значи светлината на Луната при пълненето е се отразява отрицателно върху растенето, т. е. спира растежа на растението.
Същият закон се отнася и до растенето на човека. Когато болният иска да се излекува от болестта си, лекарите му препоръчват да гледа Луната, когато се празни, и да се свързва с нея. Пълни ли се Луната, той трябва да затваря кепенците на прозорците си, да не прониква светлината е в неговата стая.“ И така нека всичко вършим в определеното за това време. „Идеите на човека растат и се развиват в периода на празнене на Луната, а добродетелите – в периода на нейното пълнене. Пълненето на Луната се отразява благотворно върху ония хора, които искат да се развиват духовно.“

Фиг. 2
В заключение трябва да кажем, че настоящото не е рецепта за действията и постъпките на читателите. Това не е цел на нашата задача. Нашето желание е да внесем светлина при осъществяване на постъпките си, така че те да бъдат в хармония със законите в природата и да не излизат извън рамките на разумността, за да не изпаднем в положението на евреите, които догматично празнували съботата, изпълнявайки препоръката на Мойсей неразумно. Затова нека да си припомним думите на Христа по този повод: „И ето, имаше человек с изсъхнала ръка и за да го обвинят, попитаха го и казваха: Позволено ли е да цери някой в събота? И той им рече: Кой е онзи человек от вас, който, ако има една овца и тя падне съботен ден в яма, не ще я улови и извади. А колко е по-добър человек от овца! За то е дозволено да прави някой добро в съботен ден. Тогаз казва на человека: Простри ръката си; и простря я, и стана здрава, като другата.“
ПОЛЗВАНА ЛИТЕРАТУРА:
1. Влияние на светлината и тъмнината;
2. Добри навици;
3. Езикът на Любовта
4. Силите на природата;
5. Ценното из книгата на Великия живот;
6. Крадецът и пастирът;
7. Петимата братя;
8. Старото отмина;
9. Козативни сили;
10. Противоречията в живота;
11. Пътят на ученика;
12. Смени в природата;
13. Фактори в природата;
14. Закони на доброто;
15. Добри и лоши условия.
Оригинален хороскоп на Тодор Ковачев, направен от Иван Антонов.

Астрологично писмо от Иван Антонов.
Драга ми сестра Магда78,
В края на миналата година, в колет до сестра Елена79, получих изпратените ми чрез тебе писма от Слънцето, Луната, Юпитер и Сатурн. Защото, според езика на звездобройците, лещата е писмо от Слънцето, зехтинът е писмо от Юпитер, а фасулът е писмо от Луната и Сатурн. Тъй като трябваше най-напред да прочета писмата, което вече сторих по всички правила на гореказаните светила, сега вече мога да ти благодаря за любезната услуга, загдето си приела писмата от споменатите светила и си ми ги препратила. И понеже световете извън Земята, когато пращат писма на някой земен жител чрез друг такъв, който става куриер, те всякога пишат по нещо и за куриера, затова в писмата до мене има писано и за тебе. В писмото ми от Слънцето за тебе е писано следното: „Понеже си се родила, когато съм се намирало в собствения си знак – Лъва, и собствения си дом – петия, аз съм, което управлявам и причинявам сбъдновения на всичко, което се ражда в сърцето ти. Ала знай, че сбъдновението на всичките ти най-хубави мечти, копнежи и желания, които си посяла в сърцето си, ще ти дам след като навършиш тридесет години, защото тогава ще настъпи моята пълна власт върху живота и съдбата ти, и тогава в моята светлина ще можеш всичко ясно да виждаш и разбираш. Разбира се, ще ти давам сбъдновение на мечтите, копнежите и желанията, които носят най-прекрасните и най-дълготрайни радости и щастие, дотолкова, доколкото носиш в сърцето си идеала да работиш за Господа така с мислите и желанията си, както аз работя със светлината и топлината си.“
В писмото, изпратено ми от Юпитер, за тебе е казано следното: „Зная, че много обичаш богатствата, изобилието, почестите и славата. Наистина, всичко това съм решил да ти дам, даже и повече отколкото си си въобразявала досега, ала това ще стане, когато Слънцето се възцари в сърцето ти и то започне да управлява живота и съдбата ти. Защото моите благословения идват заедно с благословенията на Слънцето.“
В задружното писмо, изпратено ми от Сатурн и Луната, за тебе е добавено следното: „До тридесетата ù година, аз ще я изпитвам с всички видове съблазни, изкушения, съмнения, ограничения, лишения и заплашвания. Но ако тя опази през всичкото време Любовта си и вярата си в Господа и ако всякога постъпва по законите на Правдата, само тогава ще ù дам свидетелство за сполучливо завършване на моята школа, за да може с право да постъпи в слънчевата школа и да получи слънчевите благословения и щедрите юпитерови награди“, казва Сатурн.
А в същото писмо Луната добавя: „Понеже в момента на Магдиното раждане съм била в знака на размножението, затова тя ще има всички условия и възможности твърде много да размножи добродетелите, дарбите и способностите си, както и щастието си, ако над всичко и преди всичко възлюби Господа, или пък да размножи грешките и нещастието си, ако се поддаде на съблазните и изкушенията от Сатурн. Затова нека да мисли непрестанно за Господа и Той непрестанно ще ù дава от Своите благословения, сили и качества.“
Сестра Магда, приеми моите поздрави и благопожелания! Нека Господ на Любовта, Мъдростта, Истината, Правдата и Добродетелта непрестанно да те благославя и ръководи, та сполучливо да влезеш в слънчевата школа и да получиш всичките слънчеви и юпитерови благословения!
Иван Антонов
София 31. 01. 1957 г.




Кратък спомен на Магдалена Петрова за Иван Антонов.
За чичо Иван малко знам. Живееше и се хранеше по високия идеал, въпреки че разполагаше с малко средства. Така хвърли на един приятел пред очите хляба, който той му донесъл, защото не бил пресен.
Винаги редовно посещаваше Витоша, обикновено отиваше на „Присоите80„, понякога и до „Резена81„. Сериозно се сърдеше, ако някой го изпревари и стигне преди него пръв на уреченото място.
Притежавал е изключителна смелост и воля. Обичаше много музиката на Чайковски. В стаята му имаше портрет на композитора.
Казваше: „Аз със злото не се занимавам!“ и не правеше хороскоп на човек, когото смяташе за проводник на злото (според данните, които имаше за него и външния му вид).
Казваше: „Аз нещо, което расте за една нощ – не ям!“ Имаше предвид гъбите.
Проявяваше особено внимание и разположение към приятели, които в хороскопа си имаха силно венерино влияние.
Казваше: „Сатурн се прекланя единствено само пред Венера.“ По тази причина бати Стоян беше един от обичните му приятели. На Асцендента си имаше Везни и доста планети във Везни.
М.
Варна, 1 март 2002 г.


Писмо на Иван Антонов до Благовест Жеков и до неговите родственици – Елена и Ставри.
За Благовест Музикантов – държавен мъж в гр. Пловдив82.
Драги ми, Благовест Музикантов,
много се радвам, че правиш доброволно и с любов жертви заради Господа! Разбира се всички жертви, направени заради Господа и в Негово име имат силата да се размножават десетократно и стократно и се връщат преумножени на жертвоприносителя, подобно на семето, което земеделеца посява в земята. Разбира се жертвите, които правиш заради Господа аз мога да размножа и да ти дам плодове от тези жертви само като знания за звездите и отношенията на звездите, т.е. звездните светове към човека, неговия живот, развитие и постижения и в трите свята.
Искам да ти припомня, че ми беше обещал да ми доставиш семена за най-хубави краставици, за дебели магданозови корени, домати, черна ряпа и копър чрез твоя любезен хазаин. Ако успееш да ме снабдиш с гореказаните семена час по-скоро, ще ми направиш голяма услуга, заради която ще ти дадат важни звездни откровения.
Приеми моите хиляди поздрави и благопожелания!
София – 9 март, 1964 г.
Ив. А. Изворски
Драги ми сестра Елена и брат Ставри,
премного ви благодаря за изпратените хубави картофи и хубава ряпа! Много се радвах и на картофите, и на ряпата, защото бяха висококачествени, т.е. според Високия идеал, както препоръчва Учителя да дирим и да употребяваме. С истинска наслада употребих и картофите, и ряпата и много пъти ви благослови душата ми за стореното добро! Тук не може да се намери нито такива хубави картофи, нито такава доброкачествена ряпа, каквато ми изпратихте. Разбира се за сторената ми от вас добрина и на мене ми се ще да ви сторя добрина. Понеже моето богатство за правене добрини се състои в ползотворни знания, затова иска ми се да ви кажа, че ако сте решили и тази година да посявате каквото и да било, то да знаете, че най-добрите дати за посяване са следните:
От 15 до 25 февруари; от 15 до 25 март; от 14 до 25 април; от 14 до 25 май; и от 14 до 25 юни83.
Пожелавам ви да имате изобилие и най-висококачествено плодородие от всичко, каквото посявате.
Пожелавам ви да ви благославя Господ с благословенията на Любовта Си, та винаги да имате изобилие на жизнедателни сили, топлина и вдъхновение!
Да ви благославя Господ с благословенията на Мъдростта Си, та всякога да имате необходимата светлина и знания!
Да ви благославя Господ с благословенията Си на Истината, та винаги да имате свобода и сила в умовете, сърцата и душите си!
Да ви благославя Господ с благословенията на Правдата Си, та всякога да знаете времето за проявите на Доброто!
Да ви благославя Господ с благословенията на Доброто Си, та всякога да имате изобилие на здраве и всички блага, необходими за живота ви!
Господ Бог на Л. М. И. П. Д. непрестанно да ви благославя и ръководи във всичко, та живота ви винаги да е радостен, красив, добротворен и смислен!
Приеми моите хиляди поздрави и благопожелания за сбъдновение на всичко добро и ползотворно за живота ви!
София – 15 януари, 1964 г.
Ив. А. Изворски







Оригинален хороскоп на Христо Христов от Пловдив, направен от Иван Антонов през 1959 г.


Бележки
[←1]
Не е намерено мястото, от което е цитатът в Словото на Учителя.
[←2]
Вишни – Небесен, Божествен.
[←3]
Цветните фигури (Фиг. 1 и Фиг. 6) са от личната тетрадка на Христо Христов от Пловдив. Той заедно с Благовест Жеков и Тодор Ковачев са били преки ученици на Иван Антонов.
[←4]
До момента са открити разработките само на двата знака – Овен и Телец, но по аналогия останалите десет лесно могат да се възпроизведат, тъй като алгоритмът, който Иван Антонов дава, е ясен, последователен и логичен.
[←5]
Това е неологизъм на Иван Антонов, с който трябва да се замести чуждицата „хороскоп“, идваща от латинското „horoscopus“, но етимологично свързана с гръцкото „hora“ (hour – час) + „skopos“ (гледам), което най-общо би могло да се преведе като „гледане часа на раждане“.
[←6]
Вероятно този символсе е използвал като обозначение съвсем в началото при откриването на Плутон. За тази планета (планетоид) съществуват най-много символи общо обединени в три групи: един или два кръста отдолу, а отгоре също един или два символа на Луната –
![]()
![]()
; съчетание на трите символа – кръст, полумесец и кръг в различни конфигурации
![]()
![]()
; третият тип символ е с буквено съчетание на „P“ и „L“
, който може да се разглежда като вплитане на първите две букви на името „Плутон“ (Pluto), но и като образуван от първите две букви на астронома Парсифал Лоуел (Percival Lowell), който в последната част от живота си предугажда, че зад Нептун трябва да има друга планета и дълго време наблюдава и изчислява, за да я открие. Това обаче става 14 години след смъртта му на 18 февруари 1930 г., когато астрономът Клайд Томбо сравнява две фотографски плаки направени съответно на 23 и 29 януари 1930 г. именно в обсерваторията, която носи името на Лоуел в щата Аризона.
[←7]
Юзина – електроцентрала.
[←8]
Притчи Соломонови – 23 глава, 26 стих.
[←9]
Евангелие на Йоан – 6 глава, 53 стих.
[←10]
Евангелие на Йоан – 15 глава, 5 стих.
[←11]
Евангелие на Йоан – 16 глава, 23 стих.
[←12]
Евангелие на Йоан – 14 глава, 6 стих.
[←13]
Евангелие на Матей – 4 глава, 4 стих.
[←14]
Евангелие на Йоан – 14 глава, 23 стих.
[←15]
Не е намерено мястото, от което е цитатът в Словото на Учителя.
[←16]
Този цитат присъства и в трите синоптични евангелия: Евангелие на Матей – 13 глава, 12 стих; Евангелие на Марк – 4 глава, 25 стих; Евангелие на Лука – 8 глава, 18 стих;
[←17]
Не е намерено мястото, от което е цитатът в Словото на Учителя.
[←18]
Евангелие на Матей – 22 глава, 39 стих.
[←19]
Както се спомена още в началото на Част първа – не е намерено мястото, от което е цитатът в Словото на Учителя.
[←20]
Не е намерено мястото, от което е цитатът в Словото на Учителя.
[←21]
Не е намерено мястото, от което е цитатът в Словото на Учителя.
[←22]
За да се изчислят астрологичните часове в даден ден, се прилага астрологичен алгоритъм, основан на седмолъчната звезда.
[←23]
Сумата между времетраенето на дневния астрологичен час и времетраенето на нощния астрологичен час е 120 мин. По този начин, щом веднъж сме намерили времетраенето на дневния час, лесно и бързо можем да намерим времетраенето на нощния час: 120 мин. – 45 мин. 35 сек. = 74 мин. 25 сек.
[←24]
Поредността на планетното влияние върху астрологичните часове е обратно на часовниковата стрелка по периферията на седмолъчната звезда: 1-и дневен час – Юпитер; 2-и дневен час – Марс; 3-и дневен час – Слънце; 4-и дневен час – Венера; 5-и дневен час – Меркурий; 6-и дневен час – Луна; 7-и дневен час – Сатурн; 8-и дневен час – Юпитер; 9-и дневен час – Марс; 10-и дневен час – Слънце; 11-и дневен час – Венера, 12-и дневен час – Меркурий. При движение по лъчите на седмолъчната звезда, започвайки от слънчевия връх (отново обратно на часовниковата стрелка), се получава поредността на дните от седмицата: Неделя – Слънце; Понеделник – Луна; Вторник – Марс;, Сряда – Меркурий;, Четвъртък – Юпитер; Петък – Венера, Събота – Сатурн.
[←25]
Закон на Хермес или познат още като „Везни на Хермес“ е метод за уточняване часа на раждане посредством хороскопа на зачатието. Този метод е известен още от древността, но с по-усложнен алгоритъм на изчисление.
[←26]
Иван Антонов използва термина „съвпад в скоби“, който в Астрологията е познат като „взаимна рецепция“ между планетите.
[←27]
Аспектарий (лат. aspectorium) – таблица на аспектите.
[←28]
Притчи Соломонови – 23 глава, 26 стих.
[←29]
Не е намерено мястото, от което е цитатът в Словото на Учителя.
[←30]
Не е намерен точният цитат, но нещо подобно е записано от Б. Боев на Ел Шадай: „Когато човек възприеме любовта и влезе да живее в Бога и Бог да живее в него, тогава в ада да живее и в света да живее, неговата душа ще има радост, постоянно ще бъде бодър и весел и каквато работа започне, ще я свърши и ще бъде доволен.
[←31]
В оригиналния текст е разпадащ се тригон, но тъй като Луната и Слънцето имат само детроградно движение, т.е. по еклиптиката те се движат само от запад към изток и средната скорост на Луната по еклиптиката е винаги много по-голяма от тази на Слънцето, с течение на времето този тригон ще става все по-точен, т.е. аспектът е образуващ се.
[←32]
В оригиналния текст е образуваща се опозиция, но поради гореописаните причини опозицията е разпадаща се.
[←33]
В случая образуващият се съвпад се получава, защото Луната се на-мира преди Венера и се движи към нея със скорост по-голяма от тази на Венера. Поради тази причина с течение на времето този аспект става все по-точен. Ако имахме обратната ситуация: Венера преди Луната по естественото нарастване на еклиптиката (от Овен през Телец, Близнаци и т. н.), тогава при същите параметри този съвпад щеше да бъде разпадащ се. Освен това трябва да се отчита собственото движение на планетите. Например, ако имаме 123° 14’ ъглова разлика между Меркурий и Сатурн, като при това Сатурн е преди Меркурий по еклиптиката и освен това Сатурн е детрограден (т. е. в този случай Сатурн се движи от запад към изток или с други думи неговата еклиптична дължина за дадения момент постоянно расте), а Меркурий е ретрограден (т. е. в този случай Меркурий се движи от изток към запад или с други думи неговата еклиптична дължина за дадения момент постоянно намалява), ще имаме образуващ се тригон. Но ако Меркурий е също детрограден, тогава ще имаме разпадащ се тригон. Тук трябва да се обърне внимание и на факта, че средната скорост на движение на Меркурий по еклиптиката е много по-голяма от тази на Сатурн.
[←34]
Т. нар. вътрешни планети, които са включени в земната орбита. В предходната глава Иван Антонов посочва четирите светила: Слънце, Луна, Меркурий и Венера – като „най-важните“ в хороскопа и затова посоченият подход към Слънцето може да се използва аналогично и към останалите три светила.
[←35]
Паралелът е аспект, образуващ се между две планети, когато те са от едната страна и на еднакво разстояние относно основен голям кръг използван в дадени небесни координати – еклиптика или екватор, но не по така наречената еклиптична дължина или ректасцензия, а спрямо еклиптичната ширина или деклинация. Има два вида паралел: зодиакален паралел и екваториален паралел. По-подробно този въпрос е разгледан в „Съвпад, паралел, съвпад в скоби“.
[←36]
При лунно затъмнение, което се образува, когато оста на пълнолунието приблизително съвпада с оста на лунните възли. Оста на лунните възли е правата-пресечница, която се получава при пресичането на равнината на Еклиптиката (Зодиака) с равнината на лунната орбита.
[←37]
Тук и до края на изложението „Съчетания между светилата“ авторът използва термина съвпад в скоби като синоним на астрологичното понятие планети във взаимна рецепция. По-подробно този въпрос е разгледан в „Съвпад, паралел, съвпад в скоби“.
[←38]
Не е намерен точният цитат в беседите и лекциите на Учителя. Той говори за това съответствие на различни места, като например в едно утринно слово от 25 ноември, 1934 г.: „Движенията влияят върху мисълта и чувствата.“.
[←39]
Фаун, Фавн или Фаунус (на латински Faunus, от favere – помагам) е древноиталийски бог, защитник на селяните и овчарите и на техните животни и ниви. Той се появява в различна форма и под много имена. Неговият празник са Луперкалиите (Lupercalia), чествани от овчарите на 15 февруари като време на пречистване и плодородие. Честванията били свързани с култа към вълка (бог Луперк), който по-късно се е слял с Фавн. Неговият женски аналог е Фауна.
[←40]
Не е намерено мястото, от което е цитатът в Словото на Учителя.
[←41]
Главният меридиан на дадено местоположение е онзи голям кръг от небесната сфера, който преминава през токите север, зенит и юг на хоризонта определен от географското място.
[←42]
Явно тук става въпрос за положението на Луната в домовете: десети, единадесети, дванадесети, първи, втори и трети.
[←43]
Явно тук става въпрос за положението на Луната в домовете: четвърти, пети, шести, седми, осми и девети.
[←44]
„Движението на планетите в слънчевата система показва, първоначално какъв е бил човек. Слънцето е емблема на човешкия ум. Венера е емблема на човешкото сърце, т.е. на любовта. Марс е войнствен, емблема на силата в човека, Сатурн – на правдата, Юпитер – на религиозните системи, на всички морални учения; Луната – на въображението, тя е майка на всички идеи.“ (МОК, 15.V.1927 г.,)
[←45]
„Добрият човек по строеж коренно се отличава от лошия. Нервната система на добрия човек е по-сложно и по-фино устроена. Мозъкът му има повече клетки, повече гънки, той има по-друго устройство. Кръвоносната система също така образува по-богата и по-гъста мрежа. Кожата на добрия човек има повече клетки, тя е с по-фина направа, отколкото кожата на лошия човек. Добрият човек, изобщо, има по-съвършено устройство. Той е високо напреднало същество. Ето защо всеки човек, който закъснява в пътя на своето развитие, става лош. В този смисъл казваме, че злото е неизползвано Добро.“ (Учителя говори, Добро.)
[←46]
Не е намерено мястото, от което е цитатът в Словото на Учителя.
[←47]
Не е намерено мястото, от което е цитатът в Словото на Учителя.
[←48]
Не е намерено мястото, от което е цитатът в Словото на Учителя.
[←49]
Не е намерено мястото, от което е цитатът в Словото на Учителя.
[←50]
Не е намерено мястото, от което е цитатът в Словото на Учителя.
[←51]
Не е намерено мястото, от което е цитатът в Словото на Учителя.
[←52]
Не е намерено мястото, от което е цитатът в Словото на Учителя.
[←53]
Не е намерено мястото, от което е цитатът в Словото на Учителя.
[←54]
Пюви дьо Шаван (Puvis de Chavannes) Пиер (1824-98) – френски живописец, представител на символизма.
[←55]
Не е намерено мястото, от което е цитатът в Словото на Учителя.
[←56]
Не е намерено мястото, от което е този цитат, но четем следното в НБ от 5 февруари 1928 г.: „Кой е най-красивият момент през 24-те часа на денонощието? Най-красивият момент е изгряването и залязването на слънцето. Втори красив момент е изгряването и залязването на Венера. Трети красив момент е изгряването и залязването на Сириус. Това са трите най-важни момента в живота на човека. Слънцето представя Божественият живот, който постоянно изгрява в човешката душа. Венера представя Божествената Любов, която търси път да проникне в човешкото сърце. Сириус символизира Божията Мъдрост. Който мисли, че може да придобие Божествения живот, без да наблюдава изгрева на Слънцето, той се самоизлъгва; който мисли, че може да придобие Божията Любов, без да наблюдава изгрева на Венера, той се самоизлъгва; и най-после, който мисли, че може да стане учен човек или да придобие светли, поетични мисли, без да наблюдава изгрева на Сириус, и той се самоизлъгва. Като наблюдавате Слънцето, Венера и Сириус, вие ще се домогнете до красивата страна в тях.“
[←57]
Не е намерено мястото, от което е цитатът в Словото на Учителя.
[←58]
„Какво изразява планетата Венера? Във Венера са скрити всички методи и начини, чрез които Любовта може да се прояви във всички светове. В нея са скрити начини за проявление на Любовта към индивида, към ближните, изобщо, и най-после към Бога. Има ли човек тази любов, той ще има любов и към ближния си, и към себе си. Най-долно проявен венерин тип ще бъде този, който има любов само към себе си. Такива хора са крайни индивидуалисти, каквито са и всички месоядни животни. Вълкът, например, е краен индивидуалист. Той обикновено живее сам.“ (СБ, Пътят на ученика, беседата „Дойде глас“)
[←59]
Не е намерено мястото, от което е цитатът в Словото на Учителя.
[←60]
За съчетанията на Сатурн със Слънцето, Луната, Меркурий, Марс, Венера и Юпитер, виж по-напред, в съответните глави за аспектите на всички тези светила със Сатурн. (Бел. Ив. Антонов).
[←61]
Не е намерено мястото, от което е цитатът в Словото на Учителя.
[←62]
Не е намерено мястото, от което е цитатът в Словото на Учителя.
[←63]
Не е намерен точният цитат, а подобен: „Под думите „поезия, музика и наука“ се разбира възвишеното и благородното в човека. Истински ученият е едновременно и поет, и музикант.“ (НБ, 13 февруари, 1927 г.)
[←64]
За аспектите на Нептун със Слънцето, Луната, Меркурий, Венера, Марс, Юпитер, Сатурн и Уран, виж главите за съчетанията на всички тези светила с Нептун. (Бел. Ив. Антонов)
[←65]
Темата за съчетанията между астрологичните елементи и за последиците от тях подробно беше засегната в част втора – „Учение за аспектите“, а също така е изцяло предмет на настоящата част трета.
[←66]
В първоначалните си лекции Иван Антонов дава за управител на Дева планетата Меркурий, но по-късно слага Плутон.
[←67]
Това изречение не присъства в първоначалния вариант на Астрологията на Иван Антонов, тук го дописваме, за коректност към последната версия на неговите лекции.
[←68]
Това изложение на Иван Антонов е едно от първите по време, в което планетата Плутон не е включена, затова още и не се отчита по-късната му интерпретация за нея като управител на Дева.
[←69]
Цветната фигура (Фиг. 1) е от личната тетрадка на Христо Христов от Пловдив, който заедно с Благовест Жеков и Тодор Ковачев са били последните преки ученици на Иван Антонов.
[←70]
Едно от възможните обяснения за чувствителните градуси е свързано с движението на Луната по еклиптиката. За едно денонощие тя изминава средно около 13°. Ако нейното движение започва от 0° Овен, на следващото денонощие ще е в 13° Овен, после в 26° на Овен, след това в 9° на Телец и т. н.
[←71]
Не е намерено мястото, от което е цитатът в Словото на Учителя.
[←72]
Цитатът е от беседата „Отмерени принципи и изявени факти“ – НБ, 11. X. 1942 г.
[←73]
Материалът е непълен и до момента не е открито продължението. Моделът е ясен и по аналогия може да се възпроизведе напълно липсващото.
[←74]
Настоящето ръководство за френологични изследвания е твърде кратко, с общи указания, нарочно пригодено за целта да разясни значението и да покаже начина за използване на предлаганата карта на Фаулър (цветната френологична карта от Р. Н. Фаулър накрая на Приложение). (бел. авт.)
[←75]
Виж цветната френологична карта от Р. Н. Фаулър накрая на Приложение.
[←76]
Тодор Ковачев, вдъхновен от Иван Антонов, но след заминаването му, започва разработката си между 1964-1970 и я довършва около 2002.
[←77]
Става дума за хелиакалния изгрев на Сириус, което по време съвпада с разлива на Нил. Това означава, че след като Сириус се скрива през май месец, се чака първата му поява от лъчите на Слънцето – т. е. да стане видим преди него. Сега този изгрев се случва около 19 август.
[←78]
Магдалена Иванова Петрова (по мъж Димитрова) е родена ок. 1935 г. в Русе, дъщеря на Иван Петров, един от дейните последователи на Учителя в Русе. Тя участва като манекен-модел за показване на Паневритмията при първото записване на упражненията от Ярмила Менцлова през 50-те години на ХХ в. По време на своето следване в София Магдалена живее при Елена Андреева. По късно се жени във Варна за акордеониста Стоян Димитров. Напуска този свят през 2005 г. във Варна.
[←79]
Елена Андреева, стенографката на Учителя.
[←80]
Присоите е местност недалеч от х. „Алеко“, където са се провели два от съборите на Братството – 1933 и 1934 г.
[←81]
Резена или Резньовете са върхове, разположени в източната част на Витоша на изток от Черни връх, с височина около 2200 м.
[←82]
По онова време Благовест Жеков е бил разпределен като музикант в гр. Пловдив. Вероятно писмото е предадено на ръка, тъй като на него няма пощенско клеймо.
[←83]
Всички тези дати са съобразени с нарастване на Луната.